
Bucovina, 
o civilizaţie istorică în evoluţie 


Unui ardelean, care mă întrebase, odinioară, care sunt diferenţele 
dintre Moldova şi Bucovina, i-am răspuns că exact aceleaşi care există 
între ardeleni, pe de o parte, şi Coşbuc, Rebreanu, Blaga, pe de altă parte; 
omul a rămas puţin derutat, pentru că i se înşurubase în orgoliosu-i con- 
fort educaţional ideea că şi Coşbuc, şi Rebreanu, şi Blaga sunt ardeleni 
ca şi el, taman ca şi el, realitate pe care, parţial, şi eu am admis-o: „Da, 
sunt tot ardeleni, dar sunt, în primul rând, Coşbuc, Rebreanu, Blaga!”. 

Moldovenilor care mi-au pus aceeaşi întrebare nu le-am răspuns 
niciodată. N-am avut vreme să le activez materia cenuşie, îngrunzurată 
de răspunsuri definitive şi fără şansă ca măcar o singură întrebare, fie 
şi una timidă şi nevinovată, să-i provoace elasticitatea. Şi era simplu 
să-i lămuresc asupra faptului că, aşa cum ei refuză termenul Bucovina 
pentru „nordul Moldovei lui Ştefan cel Mare”, deci pentru denumi- 
rea târzie a unei provincii româneşti („Terre Moldavie”! sau „Zemly 
Moldawskoi”, deci „pământ moldovenesc”, cum scrie în celelalte 
urice), aşa pot şi eu refuza termenul Moldova, pentru altul anterior, 
Țara Costobocilor, sau a altuia şi mai vechi şi mai îndreptăţit, Valahia 
(Pelasgia) sau, de ce nu, Hyperboreea, din moment ce capitala miti- 
cului stat boreal, Pyroboridava, se afla pe pământ moldovenesc, lângă 
Tecuci. În fond, Moldova reprezintă o fază târzie a preistoriei noastre, 
preistorie fiind, în ciuda unor puseuri de istoricitate paralelă, chiar şi 
epoca lui Ştefan cel Mare, singurul voievod valah care a încercat să în- 


1!  AŞSP a RSR, Documenta Romaniae Historica / A. Moldova, I, Editura 
Academiei, Bucureşti, 1975, p. 1 


Ion Drăguşanul 





temeieze o statalitate distinctă, ruptă din statutul de feudă („„Nos, Petrus 
waivoda, dei gratia dux”) ruteană, tătară, maghiară, polonă, turcă sau 
rusă, pe care l-a avut Moldova în suficient de scurta ei existenţă statală. 

Termenul de Valahia moldovenească, folosit şi în urice („Țara Va- 
lahă a Moldovei”) ar fi cu atât mai potrivit, cu cât el încifrează, de fapt, şi 
o spiritualitate multimilenară, pe care doar noi o păstrăm, dar fără să con- 
ştientizăm sacralitatea moştenirii. Desigur că, în traducerea documentelor 
vechi, termenul valah” este înlocuit, naiv patriotard, cu „român”, care 
nu descinde etimologic din „roman”, ci din „rumân”, adică din cuvântul 
care denumea statutul de iobag în cele trei ţări valahe, deşi iobagii nu 
erau vlahi, ci un amestec de populaţii slave, cumane şi cum or mai fi fost. 

Moldova înseamnă, deci, o denumire vremelnică în tem- 
poralitatea altora, pe când Bucovina a fost, cale de un veac şi Ju- 
mătate, o asumare de temporalitate, deci de contemporaneitate 
istorică europeană. Prin urmare, orice referire la Bucovina vizează 
un anume timp, o civilizaţie istorică în evoluţie, dar şi o spiritua- 
litate străveche, păstrată, în paralel, cu încrâncenare, niciunul din- 
tre aceste trei repere nefiind specific Moldovei în întregimea sa. 

Iraclie Porumbescu (şi câţi alţi cărturari bucovineni nu ne mărtu- 
risesc trecutul!), intuind perfect starea de fapt, numea Bucovina „un altoi 
pe mlada” arborelui străvechi valah, dar chiar dacă soiul e acelaşi, fructele 
diferă calitativ, diferenţa între „pădureţe” şi „goldane” fiind semnificativă. 

De-a lungul ultimelor cinci-şase veacuri, nordul moldav a avut două 
civilizaţii rurale distincte, cea răzeşească şi cea iobăgească, ambele puternic 
influențate de civilizaţia meşteşugărească urbană, preponderent armeneas- 
că, germanică, maghiară şi țigănească (etimologia denumirii uneltelor, de 
pildă, o probează pe deplin, după cum constatase Alexandru Bocăneţu?). 

Răzeşii, începând cu voievodul şi terminând cu proprietarul celei 
mai mici fâşii de pământ, erau valahi, cu obiceiuri distincte şi exclusivis- 
te, cu un port nealterat decât de contaminări nobiliare polone. Ei dispar 
din istorie, la cererea lor, abia după anul 1864, când Dieta Bucovinei 
le aprobă cererea de a fi consideraţi ţărani, cu beneficiul păstrării unui 
fecior bun de recrutare pe lângă casă, pentru a se ocupa de gospodărie. 


2  CODRUL COSMINULUI, Cernăuţi, VI/1929-1930, VIII/1933-1934, pp. 
112-168 

Iobagii, numiţi „vecini”, pentru că erau aduşi din ţările de prin 
preajmă şi mai ales din cele slave, nu erau valahi, iar obiceiurile lor se 
alegeau, de regulă, dintre cele ale stăpânilor pământurilor pe care mun- 
ceau, împletind acele obiceiuri cu propriile lor moşteniri ale aceluiaşi 
fond mistico-mitologic. Doar portul lor eterniza pecetea locurilor de 
baştină, deşi portul ruralităţii europene a fost, întotdeauna, acelaşi, di- 
ferind doar decoraţiunile cusute şi cromatica respectivelor decoraţiuni. 

Ruralitatea bucovineană se caracterizează, încă din vremurile 
voievodale (o mărturiseşte şi Cantemir), printr-o spiritualitate unică, dar 
exprimată bilingv, pentru că răzeşii şi „vecinii” lor slavi au părut a fi, 
de-a lungul veacurilor, „două popoare, care (în Bucovina), au trăit întot- 
deauna ca unul singur”, românii şi ucrainenii „abia putând fi diferenţiaţi 
unii de alţii”, după cum observa, în 1852, germano-ruteanul sucevean 
Ludwig Adolf Staufe-Simiginowicz. Dar cele două stări sociale, care se 
închinau în aceeaşi biserică şi petreceau la aceeaşi strânsură, n-au avut 
niciodată altă identitate conştientizată şi asumată decât cea conferită de 
„Lege”, deci de credinţa creştin-ortodoxă, iar dovada uluitoare o repre- 
zintă dezertarea sătenilor ucraineni, cu întreg patrimoniul lor folcloric, 
din limba ucraineană, după 1860, atunci când în Bucovina apar uniaţii 
galiţieni, majoritatea în posturi de oameni şcoliţi, dar de care ţăranii 
ucraineni aveau să se dezică atât de înverşunat, încât adesea şi-au părăsit 
şi limba străbunilor, doar ca să nu fie confundați cu „diavolii uniaţi”. 

Coexistenţa a două etnii în acelaşi areal determină importante 
contaminări folclorice, dar înregimentarea benevolă a unei etnii sub stea- 
gul identităţii etnice al celeilalte dinamizează şi individualizează spiritua- 
litatea comună printr-o specificitate imposibil de regăsit în alte arealuri ale 
aceleiaşi etnicităţi. În vreme ce folclorul şi portul ucrainean dispăreau de- 
finitiv şi în mod inexplicabil, în Bucovina sfârşitului de secol al XIX-lea, 
folclorul şi portul românesc dobândeau, tot atunci, o minunată varietate, 
singurele „influenţe” observate fiind doar cele care ţin de portul huţul, 
nu şi de cel rutean. Practic, patrimoniul folcloric ucrainean din Bucovina 
s-a încredinţat în totalitate patrimoniului folcloric românesc, atunci când 
fanatismul religios al ucrainenilor a fost insultat de asaltul uniaţilor. 

O astfel de îmbogăţire a spiritualității rurale româneşti este de 
salutat, dar în cunoştinţă de cauză. Poate fi un reprezentant de frunte al spi- 

ritualităţii româneşti orice urmaş de ucrainean, îmbrăcat în portul popular 
ucrainean şi cântând texte folclorice româneşti, chiar dacă şi cromatica, 
şi ornamentaţia florală a portului său, diferă total de cromatica sobră şi 
de ornamentaţiile totemice (dreptliniare) ale valahilor. Pe de altă parte, 
ucrainenii, mai ales cei din sudul Bucovinei, au nevoie să fie ajutaţi în a-şi 
recunoaşte elementele spiritualităţii străbunilor lor, pentru a scăpa de ma- 
nelismul „căzăcesc” în care se complac de parcă voit şi-ar ignora străbunii. 

Folclorul contemporan, atât cel românesc, cât şi cel ucrainean, 
a ajuns într-un ultim stagiu de degenerescenţă, fiind rupt de şi din calen- 
darul sărbătoresc al ruralităţii şi transformat într-o producţie scenică de 
cămin cultural, în care nu mai există nimic ritualic, nimic mistico-mitic 
şi nici măcar buna-cuviinţă a dezarmantului „aşa am apucat”. Vrem să-l 
transformăm în produs turistic, încropind contrafaceri scenice cumplit 
de uniforme şi de uniformizante, pe baza memoriei contrafacerilor na- 
ționaliste din perioada interbelică, în care nu mai pot fi ghicite comple- 
mentarele frânturi de datină, de tradiţie primordială, române şi ucrainene. 

Ca să se salveze tradiţia, ca să şi-o asume şi generaţii- 
le care vor urma, avem obligaţia reconstituirii, în baza mărturi- 
ilor străvechi ale popoarelor istoricizante din vecinătate, dar şi 
în baza propriilor noastre mituri, care încă mai pot dezvălui şi 
fragmente din tradiţia primordială, dar şi din tradiţia creştină, ade- 
sea mult prea acaparatoare şi mistuitoare de tradiţie primordială. 

Pornind de la aceste câteva repere, voi propune discuţiei, în 
paginile acestei cărţi, mult mai concret, mai unitar şi mai direct decât 
am făcut-o în „Monografia folclorică a românilor din regiunea Cernăuţi 
şi a ucrainenilor din judeţul Suceava”, spiritualitatea bucovineană şi din 
perspectiva istoriei şi filosofiei culturii, dar şi din cea inter-disciplinară a 
antropologiei, stabilind, în baza mărturiilor călătorilor străini, a scrierilor 
cronicarilor şi a vechilor cărturari autohtoni, o cronologie a evoluţiei/ 
degenerescenţei elementelor de tradiţie primordială, deci un istoric al 
tipologiei aşezărilor, al construcţiei caselor, al elementelor de port rural, al 
sărbătorilor familiale şi calendaristice, al cântecului şi dansului, al ocupa- 
țiilor şi îndeletnicirilor, toate acestea susţinute şi de o bogată iconografie. 

În primele două volume ale lucrării monografice „Povestea aşeză- 
rilor bucovinene”, m-am străduit să identific şi să încredinţez memoriei is- 

toria obştească a fiecărei localităţi din întreaga provincie, deci să identific 
câte o potecă înspre vremuri vechi, în care şi străbunii, şi strămoşii noştri au 
existat, au visat, ne-au zămislit şi s-au învrednicit la memorie, la o altfel de 
memorie decât cea istorică, deci de hronicul tiranilor şi al statalităţilor care 
ne-au împilat şi anonimizat străbunii şi strămoşii istoriei noastre obşteşti. 

Cercetările mele porneau de la sesizarea şi probarea existenţei 
celei de-a treia culturi rurale, în vremurile tradiţiei primordiale, culturii 
păstoreşti şi celei agrare alăturându-i-se cultura meşteşugărească. Cu 
alte cuvinte, pe lângă miticii Abel şi Cain, a mai existat şi Hefaistos, 
meşter şi mărturisitor, care, dincoace de Ocheanos, se numea celt 
(după numele celui mai nordic oraş grecesc, Keltoy, sinonimul latin 
fiind „gal”). De la celți, deci de la meşteşugari, moştenim în comun 
simbolistica străveche drept-liniară, păstrată şi de ouăle încondeiate 
răzeşeşti şi huţule, şi de cusături, dar moştenim şi cuvinte, păstrate şi 
în limba română, şi în cea ucraineană, precum Cernunos (cerul înde- 
părtat, cel întunecat, negru — „cernâi”, din care „cerne” zăpada), Molda 
— însemnând „vale largă” sau plug („„pluh”, în ucraineană), precum şi 
alte toponime şi nume de unelte şi de instrumentar agricol sau casnic. 

În ţinutul numit, odată cu pătrunderea lui în coexistenţa preis- 
toriei cu istoria, Bucovina, ruralitatea a păstrat cele trei culturi preis- 
torice, deşi primele două întrepătrunse, respectiv cultura răzeşească a 
crescătorilor de animale, cu agricultura ca ocupaţie de subzistență, cea 
țărănească, a „vecinilor” agricultori, cu creşterea animalelor ca ocupaţie 
de subzistență, şi cultura meşteşugărească, formată, iniţial, din armeni, 
saşi, unguri şi ţigani, iar ulterior, din evrei, germani, armeni, ruşi şi ţigani. 

Satele din acest teritoriu, care avea să se numească Bucovina, 
au fost foarte mici până în 1774, şi-au sporit populaţia după surogatul de 
reformă agrară din 1785 şi au devenit temelii ale satelor contemporane 
abia după 1848, odată cu emanciparea clăcaşilor şi noua reformă agrară. 

În sate nu existau tarafuri de lăutari (recensământul genera- 
lului rus Rumeanţev confirmă existenţa, în întreaga Bucovină, a doar 
15 instrumentişti, adică un cobzar, la Boian, şi 14 scripcari, câte doi 
la Horecea şi Mosoriuca, şi câte unul la Voloca, Coţmani, Davideşti, 
Cuciurul Mic, Onut, Chisălău, Draciniţa, Stănești, şi la Văşcăuţi pe 
Ceremuş), dar petrecerile rurale se organizau fie cu lăutari ţigani, 

aduşi din dealul Crivei sau al Ulevei, fie de la mănăstirea Solca, fie 
cu tarafuri evreieşti, tocmite de răzeşi de la Kolomeea — iar de la ei, 
de la lăutarii evrei din Kolomeea, vin cântecele „kolomeika”, adică 
„Arcanul”, „Huţulca”, „Cozakul”, Ruseasca”, „Leşeasca”, Sârba”, 
„Ţigăneasca”, „Ardeleneasca”, „Moldoveneasca”, „Ovreicuţa” etc. 

Existau, totuşi, în paralel cu cântecele de petrecere, numite folclor 
laic, şi omuzică mistică, şi două hore sacre (cea lunară, sinusoidală, şi cea so- 
Iară, în cerc), dar şi reminiscenţe ale „limbajului ritmicităţii”, precum oraţiile, 
descântecele şi colindul solar, cel scandat, căruia îi mai zicem şi „„Urătură”. 

Cel mai vechi ritual mistico-mitic, desfăşurat la începutul lunii 
Mai, odată cu răsăritul Pleiadelor, când începea primul „an nou” al 
omenirii, după cum mărturisea Polibyos, iar „Crucea Nordului” (Con- 
stelaţia Lebăda, formată din şapte stele vizibile, desenate ca fecioare 
îmbrăcate în alb, deci ca zile ale săptămânii) se afla deasupra meridi- 
anului locului, încă supravieţuieşte, şi la români (dar în decembrie), 
şi la ucraineni (dar în ianuarie), sub numele de „Malanca / Malanka”, 
nume care, conform mitologiei ucrainene, a fost cel al Zeiţei Vetrei 
(Pământul), Primăvara (Arborele Vieţii), numită Maya (luna Mai). 
Întreaga desfăşurare de cântece ritualice (colinde, inclusiv „Mioriţa” şi 
„Meşterul Manole”, care sunt colinde şi nicidecum cântece bătrâneşti, 
adică balade), de dansuri cu măşti (cele din ritualul „Malanka”) şi in- 
cendierea „ursului de paie” (noi, împreună, suntem, prin strămoşi, nu 
şi prin străbuni — care sunt înaintaşii mai apropiaţi, cei de după „omul 
bun”, adică bunic, „poporul de sub Ursă), în jurul „pietrei căzute din 
cer” (menhirul), reprezintă universul nostru pierdut, delimitat, ca şi pe 
„oul cosmic”, căruia îi zicem, tot printr-o înstrăinare, „ou încondeiat”, de 
cele două porţi solstițiale, a părinţilor (pytr-yana) şi a zeilor (deva-yana). 

Conştientizate şi asumate, în baza unui scenariu bine documen- 
tat (începând cu Hecateu Abderida, Diodor Silcul, Strabon etc.), aceste 
ritualuri maiale ar putea reconstitui, ca şi sărbătorile agrare ucrainene, ca 
şi Sânzienele şi Nedeile românilor, ca şi sărbătorile Perseidelor, în majo- 
ritate dedicate recoltei, focare de datină străveche, în care toţi europenii 
de la nord de Dunăre şi-ar putea regăsi spiritualitatea strămoşilor, dar pe 
care numai românii şi ucrainenii o mai păstrează, deşi riscăm să o pier- 
dem pentru totdeauna sub galopul devastator al manelismului folcloric 

contemporan, caracterizat prin falsificarea portului (românii din judeţul 
Suceava încep să poarte costume tradiţionale ucrainene, în cromatică 
eminamente ucraineană, în vreme ce ucrainenii bucovineni, uitându-şi 
portul străvechi, apelează la cel căzăcesc, specific estului ucrainean). 

Acest volum al lucrării monografice „Povestea aşezărilor buco- 
vinene” propune discuţiei o spiritualitate unică, dar exprimată bilingv, 
o spiritualitate europeană străveche, conservată, fără iniţieri, dar şi fără 
degenerescenţe semnificative, vreme de peste cinci milenii, şi pe cale de 
a fi pe veci spulberată, în următorii... cinci ani, datorită inconştientelor 
festivaluri festiviste din ambele regiuni. Nici măcar Ileana Cosânzeana / 
Vasilisa Precrasnaia nu se mai alege şi nu mai trece, cu braţele transforma- 
te în aripi de înfăşurările de batiste şi de cordele ale celorlalte fete frumoa- 
se şi neprihănite, pe drumurile aşezărilor pentru a ursi şi a binecuvânta 
semănăturile, lanurile şi recoltele. Locul ei, locul înţeleptei frumuseți, 
prin care ni se arăta spiritul locului, este luat de gurista folclorică, veşnic 
zâmbăreaţa care-şi pune opinci şi la horă, şi la cântece de horă, care ţopăie 
„tradiţional”, înfăşurată strâns cu cojocul, bundiţa sau sumanul, care vrea 
sau doar se întâmplă să fie proastă, adică „artistă”, adică şi născocitoare 
de versuri şi de ritmicităţi armonice penibile, dar şi proprietară exclusivă 
peste o spiritualitate comună, dar pe care ea, vietatea folclorică, o nu- 
meşte, însuşindu-şi-o tâmp şi abuziv, „repertoriu” propriu şi inalienabil. 

* 

În condiţiile noii geopolitici planetare, în care Europa Unită şi 
conştientă de sine joacă un rol esenţial, conceptul anacronic şi deja desuet 
al „Bucovinei ruptă în două” începe să fie, încetul cu încetul, abandonat, 
cele două state vecine, România şi Ucraina, care stăpânesc teritorii dis- 
tincte din Bucovina istorică, militând, tot mai răspicat, pentru transfor- 
marea Bucovinei într-o verigă de legătură şi nu într-un măr al discordiei. 

Ideea aceasta pe deplin modernă şi umanistă avea să fie îmbră- 
țişată, fără rezerve, cu ocazia unui simpozion, coordonat de Institutul 
din Augsburg, la Rădăuţi, în 1994, chiar şi de eminentul universitar 
şi naţionalist ucrainean Oleg Panciuk, cel care spunea că, dacă tot 
suntem aici şi unii, şi ceilalţi, trebuie să vrem să scriem o istorie co- 
mună, care să ne unească urmaşii, nu să ni-i învrăjbească. În fond, 
cei care obişnuiesc să-şi asasineze reciproc strămoşii, prin politizarea 

istoriei şi a culturii, nu fac decât să-şi ucidă, involuntar, şi urmaşii. 

Din păcate, scrierea istoriei nu ţine pasul cu realităţile, deci cu 
dinamica liberală a schimburilor economice şi spirituale, în creştere 
de la an la an, aşa cum şi cultura, veşnic enclavizată şi suficientă chiar 
şi în cadrul aceleiaşi etnii, nu izbuteşte decât paşi mărunți, reunind 
conjunctural doar creatori români din judeţul Suceava şi din regiunea 
Cernăuţi şi doar creatori ucraineni din regiunea Cernăuţi şi din judeţul 
Suceava. Cu excepţia muzeelor din Cernăuţi şi din Suceava, a sluji- 
torilor culturii din subordinea administraţiilor din regiunea Cernăuţi 
şi din judeţul Suceava şi a Uniunilor Artiştilor Plastici din cele două 
regiuni, care au pus temeliile unei colaborări care să conştientize- 
ze şi să valorifice patrimoniul comun al celor două limbi de creaţie, 
româna şi ucraineana, nu s-au înregistrat încă strategii de afirmare a 
spiritualităţii bucovinene în întregul ei şi în specificitatea ei bilingvă. 

Încercările de identificare a unei arte bucovinene unitare, săvâr- 
şită, şi astăzi, de creatori români şi ucraineni sunt timide, iar fără temelia 
identificării nu se poate dura un edificiu spiritual nou. Există, în judeţul 
Suceava, de pildă, opere ale unor scriitori ucraineni de valoare, precum 
Ivan Negriuk sau lurii Lucan, dar care nu au beneficiat de răspândire în 
spaţiul ucrainean din regiunea Cernăuţi, fiind publicate în Editura „Kry- 
terion”, dar nici în spaţiul românesc din judeţul Suceava, deşi amândoi 
autorii ne aparţin în mod egal şi nouă, românilor, şi nouă, ucrainenilor”. 

Conceptul „şi nouă, românilor, şi nouă, ucrainenilor” este unul 
vechi“, este conceptul „legii” comune, al identităţii obşteşti (ocupaţii, 


3  SBIERA, I. G., Amintiri din viaţa autorului, pp. 326, 327, vorbind despre 
personalitatea bucovineană benefică şi pentru români, şi pentru ucraineni, 
„preutul şi profesorul de musică corală Isidor Vorobchievici. Acesta zice că, 
deşi după tată este rus, după mamă (o Corlăţană de familie) îi Român; că soţiea 
sa încă este Româncă după tată: de aceea voieşte şi el să ţină tot de Români; s-a 
înscris, dară, în anul 1868, şi ca membru în Soţietatea pentru cultura şi literatura 
română în Bucovina”. A compus muzică pentru români şi a scris poezii în limba 
ucraineană (sub pseudonimul Danilo Mlaca), conturând o operă literară „foarte 
mănoasă şi apreţuită cu mare laudă de Ruteanul Omelian Ogonovschi”. 

+ IORGA, NICOLAE, Neamul românesc în Bucovina, p. 104, îl descoperă 
astfel: „Bădăuţenii din vale sunt „Moldoveni”, iar Ruşi vecinii lor de pe deal; 
altfel fac la un loc un singur sat, şi căsătoriile nu ştiu graniţa de limbă, fiindcă 


12 





Povestea așezărilor bucovinene 


tip de locuire, port) definit şi condiţionat de aceeaşi biserică şi de ace- 
eaşi strânsură de pe toloaca din faţa bisericii satului. Conceptul acesta 
a renăscut, de curând, odată cu înteţirea micului comerţ transfrontalier, 
banala bişniţă şi pragmaticul bazarism având, în mod surprinzător, un 
rol important în modernizarea relaţiilor transfrontaliere, net superior 
culturii sau politicii, deşi eforturile celor doi consuli, Vasili Boeciko şi 
Romeo Sănduleac, şi ai celor doi lideri politici şi administrativi regi- 
onali, Gheorghe Flutur şi Mychail Papiev au fost şi sunt remarcabile. 

Bucovina poate şi are datoria să devină o verigă de legătură între 
România şi Ucraina, iar administraţiile din Suceava şi din Cernăuţi au 
obligaţia solidarizării culturale, care să determine o solidarizare transfron- 
talieră exemplară. lar solidarizare culturală nu înseamnă doar festivisme 
folclorice transfrontaliere, care nu ajută la nimic, dimpotrivă, enclavizea- 
ză şi mai grav, exemplul cel mai ilustrator constituindu-l ansamblurile 
folclorice „ucrainene” de la Siret şi de la Cacica, care nu împrumută nimic 


nici Rutenii nu sunt uniţi, ci adevăraţi ortodocşi, cari vin la biserica lui Ştefan 
cel Mare. Mulţi ştiu amândouă graiurile. Hotărăşte însă acela dintre soţi care 
e deprins a hotărî în toate. O Ruscă, măritată cu un Român — pe care o găsesc 
în curtea bisericii, nu ştie să spună copilului ei româneşte decât „măi Ioane”. 
Un sătean, pe care-l văd în curtea ţintirimului se laudă, însă, că, deşi ţine şi el o 
Ruscă, copiii lui, cari cunosc amândouă limbile, sunt „Moldoveni” şi vorbesc „pe 
rumânie”, „moldoveneşte”... De la sătenii ce s-au strâns, acolo, în curte, unde 
aştept să mi se deschidă biserica, aflu lucruri folositoare şi adevărate. Bătrânii 
nu-şi mai aduc aminte să fi fost, altădată, mai mulţi Români şi mai puţini Ruşi 
laolaltă, ci tot aşa, un neam în deal, altul în vale, smulgându-şi necontenit câte 
ceva prin nunțile amestecate, crescându-se Ruşi româneşte şi Români ruseşte. E 
cineva de limba pe care o ştie mai bine, şi cât temei se poate pune pe statistică 
arată faptul că judecata, în această privinţă, o are aici vornicul (primarul), care 
poate fi Rus, şi un Evreu. „Uite, domnule — zicea unul —, fratele meu, frate 
adevărat, de un tată şi de o mamă; el a răspuns ruseşte şi eu moldoveneşte. 
Aşa s-a întâmplat. Şi pe mine m-a trecut Moldovean, şi pe dânsul Rus”... / La 
intrarea satului, s-a încins hora, care fâlfâie, de departe, albă, în mişcări line, 
întipărite de o armonie simplă. Lăutarii zbârnâie din cobze şi scripce, şi strigătele 
căpeteniei jocului se aud până la mine. Şi bărbaţii şi femeile sunt foarte frumoşi: 
care e Român şi care e Rus nu se prea poate deosebi în unitatea costumelor, 
împrumutate de la Români, şi multe căsătorii amestecate se vor fi punând la 
cale în asemenea prilejuri de hore ale Paştilor luminoasă”. 

şi nu se regăsesc cu nimic în tradiţiile autentice ale ucrainenilor din regiu- 
nea Cernăuţi, aduse pe scenele sucevene chiar de ucrainenii din regiunea 
Cernăuţi, ci preferă contrafacerea „căzăcească”, un circ „rusesc” jalnic şi 
neidentitar, o adevărată mostră de parvenitism degenerator. Se abando- 
nează, astfel, identitatea culturală ucraineană din Bucovina, în favoarea 
altor identități zonale ucrainene, iar autenticul de pe malul Donului nu va 
însemna niciodată şi un autentic ucrainean în Bucovina, ci o contrafacere, 
deci o îndepărtare de spiritul străbunilor ucraineni, o adevărată înstrăinare. 

Şi în folclorul românilor din regiunea Cernăuţi, dar şi din judeţul 
Suceava, există suficiente contrafaceri, dictate de propaganda comunistă, 
iar obligaţia autorului acestei cărţi este de a ajuta la eliminarea acelor 
falsificări de identitate, în baza mărturiilor vechi, majoritatea reproduse 
integral, şi din premeditarea de a scoate din păguboasă uitare nume de căr- 
turari adevăraţi” şi repere convingătoare ale ignoratelor lor opere. Multe 
dintre acele contrafaceri fie că au îmbrăcat simbolistica naționalistă, ser- 
vind-o necondiţionat, fie că au reprezentat efecte ale ideologiei comuniste, 
dar, în succesiunea generaţiilor dezinteresate de iniţieri reale, ele au fost 
asimilate drept tradiţii şi obiceiuri adevărate, după regula dezarmantă a 
lui „aşa am apucat”. La Suceava, de pildă, în toamna anului 1948, diri- 
guitorii comunişti ai culturii regionale ordonau reevaluarea obiceiurilor 
de Crăciun, interzicând „Malanca” (datină comună şi complementară a 
românilor şi a ucrainenilor), pentru că „Malanca cultivă ura şovină şi 
caricaturizarea evreului şi a ţiganului” (ceea ce nu era adevărat) şi ordo- 
nând ca „locul domnilor şi boierilor să-l ia muncitorul şi ţăranul muncitor, 
care luptă pentru altă lume”. Metoda contrafacerii era formulată în mod 
explicit: „De ce n-ar caricaturiza „Malanca” de pildă pe chiaburul hră- 
păreţ, care nu-şi însămânţează ogoarele, care fură munca celui sărac?*. 
Cu alte cuvinte, de ce nu l-ar satiriza „Malanca” pe vechiul răzeş, deci 


5 Arune Pumnul, Iraclie Porumbescu, Ambrozie Dimitroviţă, Ştefan Nosievici, 


Leon cav. de Goian, Dimitrie Dan, George Tămăiagă, |. G. Sbiera, Constantin 
Morariu, lon Ştefureac, Sofia Ştefanovici, Em. Grigorovitza, George cav. de 
Onciul, Eugen Neşciuc, Leonida Bodnărescu, lon Grămadă, Liviu Rusu, Eugen 
Pohonţu, Ştefan Piersic, Eugen I. Păunel etc., nume care să se alăture firesc lui 
Simion Florea Marian sau Ion I. Nistor 

* LUPTA POPORULUI din 21 noiembrie 1948, p. 2 

pe românul autentic (ştiu fiind că țărănimea era formată din „vecini”, 
adică din iobagi aduşi sau veniţi din Galiţa, din Pocuția şi din Ardeal, 
deci de sub autoritatea unor statalităţi care aveau instituţia iobăgiei). 

Cândva (în 1852), un folclorist german, cu tată rutean şi mamă 
nemţoaică, Ludwig Adolf Staufe-Simiginowicz (n. 28 mai 1832, Suceava 
— m. 28 mai 1832, Cernăuţi), spunea, referindu-se la basmul bucovinean 
(nu românesc, nu ucrainean, ci bucovinean, deci expresia spirituală 
sintetică a unei convieţuiri exemplare), şi, prin intermediul lui, la spiri- 
tualitatea bucovineană în general, că „basmele populare bucovinene... 
îşi au rădăcina în viaţa populațiilor rutene şi româneşti. De observat însă 
este situaţia deosebită a acestor două naţionalităţi, care, cu câţiva ani 
în urmă, abia puteau fi diferenţiate una de alta, iar astăzi, într-o vreme 
marcată de mişcări naţionale, se caracterizează prin diferenţe simţitoare 
şi observabile. Basmul popular rusin din Bucovina circulă în rândurile 
populaţiei româneşti, iar basmul popular românesc circulă printre rusini. 
Această contopire aproape completă a elementelor populare face dife- 
renţierea deosebit de dificilă, încât un culegător nepărtinitor nu poate 
decât să le denumească basme bucovinene, ceea ce am şi făcut. Ele nu 
sunt basme germane, le lipseşte caracterul specificului german; ele sunt 
basme rusine şi româneşti şi proveniența lor naţională adevărată se poate 
recunoaşte poate doar pe baza unor versuri, care apar din când în când, 
dar care, la trecerea de la un element popular la altul, bineînţeles lipsesc”. 

Şi Lucian Blaga înţelesese particularitatea tradiţiei moştenită 
bilingv sau chiar multilingv (rezistenţa conservatoare a muntelui), des- 
cifrând cadrul larg şi profund metafizic al „satului răsăritean”, al „satului 
din răsăritul sau sud-estul european”, drept unitarul „nucleu de viaţă 
şi de spirit”* tradiţional, care ar trebui să solidarizeze, nu să dezbine. 

Avem o spiritualitate şi o istorie comună, care aproape că ne-au 
contopit într-un popor bilingv (paradox al istoriei!), aşa cum o probează şi 
istoria obştească a fiecărei localităţi bucovinene în parte, şi suntem datori 
să ripostăm vremelnicelor dezbinări politice prin solidaritate culturală. 

Solidarizarea culturală înseamnă o solidarizare a creatorilor 


7 STEIN, HELGA, L. A. Staufe-Simiginowicz şi basmele sale româneşti din 
Bucovina, p. |2 
5 BLAGA, LUCIAN, 7rilogia cosmologică, pp. 388-392 

(scriitori, pictori, muzicieni), prin cunoaştere şi promovare reci- 
procă, pentru că doar actul creator defineşte, cu adevărat, sufletul 
unui neam. Câtă vreme nu va exista o strategie de valorificare cul- 
turală a bilingvismului creator, chiar şi realizările de până acum, 
cele mai multe întâmplătoare şi oportuniste, nu înseamnă nimic. 

Pe de altă parte, o puzderie de iniţiative ale organizaţiilor 
neguvernamentale, menite promovării reciproce a culturii române 
în regiunea Cernăuţi şi a culturii ucrainene în judeţul Suceava toacă 
ineficient fonduri transfrontaliere, ineficient pentru că nu ocazionalul 
mercantil, ci strategia culturală comună, încă neconştientizată — din 
păcate, poate pune bazele unei culturi comune, existentă şi unitară 
în fapt, dar încă neidentificată ca atare nici de creatorii ucraineni, 
nici de cei români din ambele regiuni ale fostei provincii istorice. 

Bucovina românilor şi a ucrainenilor, a ucrainenilor şi a românilor, 
are nevoie de mari festivaluri-concurs bilingve, desfăşurate şi în judeţul 
Suceava, şi în regiunea Cernăuţi, atât folclorice, cât şi literare, muzicale 
sau de artă plastică. Abia când vom avea astfel de evenimente spirituale 
bucovinene, făptuite, trăite şi înţelese bilingv, abia atunci vom începe să 
conştientizăm tot ceea ce ne uneşte şi, simultan, să şi făptuim unitar şi, fără 
îndoială, umanitar, adică în conformitate cu natura divină a fiinţei omenești. 

Bucovina ucrainenilor şi a românilor, a românilor şi a 
ucrainenilor, are nevoie de o reală solidarizare, prin cunoaştere, a 
scriitorilor, muzicienilor şi artiştilor plastici ucraineni şi români, 
români şi ucraineni, deci a formatorilor de opinie durabilă din am- 
bele ţări, care ţări merită să beneficieze de veriga asta de legătură, 
deja istoricizată, Bucovina, şi s-o valorifice în interesul tuturora. 

Nu sunt suficiente şoselele, punctele de tranzit şi trilateralele 
politice, câtă vreme noi, românii, încă nu ne-am dumirit cum se poate 
vindeca sufletul cu baladele lui Taras Șevcenko, iar noi, ucrainenii, 
încă n-am băgat de seamă ce lecţie de dumnezeire înseamnă poezia lui 
Mihai Eminescu. În fond, Eminescu şi Șevcenko sunt cei care există 
şi dincolo de noi, cei care, fără ei, în ciuda aparenţelor, nici nu prea 
existăm. Noi, când exprimă o conştiinţă unică şi o spiritualitate comu- 
nă, înseamnă cu adevărat bucovineni, deci un adevărat rang de nobleţe 
şi de sfinţenie umană, pe care încă nu-i prea târziu să-l recuperăm. 

Dar sufletul românesc şi sufletul ucrainean înseamnă mult mai 
mult decât Eminescu şi Șevcenko, înseamnă şi coroanele uriaşilor ar- 
bori ai vieților naţionale, numiţi Eminescu sau Șevcenko, coroane pe 
care trebuie să le desluşim creangă cu creangă, frunză cu frunză, pentru 
ca nimic din ceea ce este omenesc să nu ne rămână străin şi, deci, să 
putem trăi cu adevărat. Trăirea nu înseamnă o evoluţie şi o degenerare 
a trupului, ci o veşnică primenire a spiritului. Tocmai de asta, în cazul 
special al Bucovinei, relaţiile transfrontaliere dintre regiunea Cernăuţi şi 
judeţul Suceava trebuie să redevină trăire şi nu doar nişte simple relaţii. 

Dincolo de cadrul reglementat şi minimal obligatoriu, această 
carte îşi propune şi va izbuti să scoată la lumină memoria bucovineană, 
atât cât se va putea recupera din mărturiile vechi. Folclorul românesc 
şi ucrainean autentic din Bucovina istorică înseamnă şi el o verigă de 
legătură între cele două popoare, iar autenticul nu începe doar cu frân- 
turile de folclor pe care şi le mai amintesc bătrânii satelor din ambele 
regiuni, moştenitori neiniţiaţi într-o simbolistică ancestrală, dar detur- 
naţi de comunism spre un artizanal scenic voit golit de orice fărâmă de 
sacralitate. Însăşi folcloristica bolşevică, şi în România, şi în Ucraina, 
a desacralizat moştenirea sfântă a identităţilor noastre reale prin des- 
potismul „ştiinţific” al dogmelor (printre victimele notorii, Romulus 
Vulcănescu, Sabin Drăgoi, Liviu Rusu, Tancred Bănăţeanu etc.), dife- 
renţele dintre dubla sacralitate (metafizică, numită şi „preistorică” sau 
„tradiţie primordială”, şi creştină) a tradiţiei şi firescul „imbold liric” 
al obiceiurilor laice fiind anulată, deşi, încă din 1938, compozitorul şi 
cărturarul român Sabin Drăgoi avertiza că analiza, clasificarea şi valo- 
rificarea spiritualităţilor naţionale trebuie să înceapă de la delimitarea 
datinii şi tradiţiei sacre de folclorul laic, în „în două mari categorii: 1) 
muzica tradiţională, din care fac parte: a) colindele, b) bocetele, c) cân- 
tecele de nuntă, rămăşiţe de culturi divine, obiceiuri antice, mărturii ale 
unor credinţe religioase străvechi şi superioare, proba neîndoielnică a 
unei culturi bătrâne de milenii şi 2) muzica creată din imbold liric, din 
care fac parte: a) cântecele de stea, creaţii mai noi după tipicul etnicului 
nostru, sau împrumutate, dar adaptate cerinţelor specifice nouă, b) diferite 
specii de cântece lirice ca doinele, baladele, cântecele de leagăn, cântece 


17 


Ion Drăguşanul 





care însoțesc o îndeletnicire şi c) dansurile extrem de multe şi variate”. 

„Cultura bătrână de milenii”, în general ignorată, dar şi cea creş- 
tină sunt cele care ne înrudesc, diferenţele nesemnificative („Diferenţele 
dintre muzicile popoarelor din estul Europei nu sunt, comparativ, mai 
mari decât diferenţele dintre muzicile diferitelor regiuni din România. În 
tot cazul, deosebirea dintre ele dispare, față de prăpastia dintre cea româ- 
nească şi cea din apus”!%; „Aceasta este cel puţin situaţia în satul autentic 
din răsăritul şi sud-estul european”!!) derivând doar din unele obiceiuri 
laice, iar identificarea acestor două moşteniri, române şi ucrainene, cu 
specificităţile lor, este ţinta principală a acestei cărți, care îşi propune mai 
ales să redea satului românesc din regiunea Cernăuţi şi satului ucrainean 
din judeţul Suceava ceea ce a avut, dar a pierdut, inclusiv repertoriile 
mărturisite de vremuri, repertoriul neînsemnând proprietăţi, ci reverberări 
zonale şi temporare, ci patrimonii exhaustive şi aparent distincte ale po- 
poarelor, în sensul în care folclorul înseamnă, de fapt, conservări şi dege- 
nerări ale tradiţiei primordiale!?, popoarele est-europene conservând, fără 
iniţieri (deci, fără înţelegere), dar cu puternice accente şamanice, frânturi 
din patrimoniul iniţial al Europei continentale din timpul hyperboreic. 

O simplă consemnare a repertoriilor de cămin cultural şi a 
istoriilor obşteşti de tip monografic ale existentului din satele regiunii 
Cernăuţi şi ale judeţului Suceava nu ar ajuta la nimic, în condiţiile 
în care satele respective au fost stoarse de ultimele fărâme de spiri- 
tualitate identitară de către harnicii monografi, etnologi, etnografi şi 
etno-muzicologi şi folclorişti contemporani, români şi ucraineni, care 
au realizat, în spiritul unei radiografii a clipei, numeroase colecţii de 
folclor contemporan sau monografii locale, pe care le respectăm, le 
considerăm utile şi le consemnăm, datorită caracterului lor de mărturii 
ale vremurilor noastre, dar fără a reduce demersul nostru la o sinteză 
a mărturisirilor contemporaneităţii, pentru că Bucovina, în ciuda apa- 
renţelor, a avut o memorie vie, care trebuie scoasă din lada de zestre 


” RUSU, LIVIU, Muzica în Bucovina, pp. 789 

19 ONCIUL, GEORGE CAV. DE Din trecutul muzical al Bucovinei, pp. 221- 
226 

1 BLAGA, LUCIAN, 7rilogia cosmologică, p. 392 

12 GUENON, RENE, Simboluri ale ştiinţei sacre, p. 37 

a celor două popoare şi reînviată, pentru a lumina asupra prezentului. 

Obiceiurile românilor şi ale ucrainenilor au un istoric, certificat 
cronologic, iar această cronologie a mărturisirilor permite realizarea unei 
„icoane despre înflorirea cântecului popular” nu doar în baza unor „cerce- 
tări târzii şi din ipoteze”! (deducţii şi ipoteze, fundamentate, comparativ, 
pe memoria bizantină!“, deşi bizantinismul, inclusiv vechea cultură elină, 
nu înseamnă, în realitate, un reper, ci o fereastră spre o cultură europeană 
şi mai veche, anterioară migraţiei nordicilor ionieni spre sudica Medi- 
terana, respectiv cultura europeană hyperboreică, pe care numai satul 
românesc, ucrainean, rusesc, bulgăresc şi sârb încă o mai moştenesc, 
neînţeleasă şi degenerată, prin datină şi prin tradiţie, iar parţial şi prin ceea 
ce obişnuim să numim folclor), doar în condiţiile în care cunoaşterea spi- 
ritualităţii săteşti se face simultan cu cunoaşterea cât mai amănunţită, în 
baza mărturiilor existente, şi a istoriei obşteşti a fiecărei localităţi în parte. 

Prin urmare, țelul principal al acestei cărţi este, pe lângă 
cel de certificare cronologică a obiceiurilor, şi cel de înţelegere, de 
descifrare a simbolisticii sacre din spiritualitatea folclorică a româ- 
nilor şi a ucrainenilor din regiunea Cernăuţi şi din judeţul Suceava. 

Cei care îmi cunosc eforturile repetate de căutare şi de înţelegere 
a potecilor din eternitatea de dincolo de naştere (de poarta părinţilor sau 
„pytr-yana”), deci de prin preajma căii strămoşilor şi străbunilor, vor 
recunoaşte, în paginile care urmează, şi texte mai vechi, cel mai adesea 


15 RUSU, LIVIU, Muzica în Bucovina, p. 781 

14 Mircea Eliade (De la Zalmoxis la Gengis-Han, p. 167) constată că „paradoxul 
Daciei şi al întregii Peninsule Balcanice este că ea constituie, în acelaşi timp, 
o „răspântie”, în care se întretaie influenţe diverse şi o cultură conservatoare, 
cum o dovedesc elementele de cultură arhaică care au supravieţuit aici până la 
începutul secolului al XX-lea”, drept „adeziunea unui popor la unul sau altul 
dintre scenariile mitice, la una sau alta dintre imaginile exemplare (care) spun 
mai multe despre sufletul lui profund decât un mare număr de întâmplări istorice” 
(p. 200), iar Lucian Blaga (7rilogia cosmologică, p. 390) susţine că „înrâuriri de 
tot soiul au trecut, necurmat, din istoria ce avea loc în regiunea noastră, asupra 
vieţii de sat, dar toate acestea au fost potrivite unor moduri preistorice”, în sensul 
că „satul românesc şi-a însuşit multe din motivele ce constituiesc patrimoniul 
marii culturi bizantine, care este istorie în sensul deplin al cuvântului; dar cultura 
aceasta istorică a fost asimilată stilului preistoric al satelor” (p. 39) 

completate cu desluşiri recente, mai toate „citite” în simbolistica „oului 
cosmic”, încondeiat de răzeşiţele românce şi de huţance, dar şi în orna- 
mentaţia dreptliniară a portului popular al satelor româneşti din vechiul 
ocol al Câmpulungului Moldovenesc, dar şi în surprinzătoarele frazări 
simbolice de pe grinda-meşter a Porumbeştilor brezeni, pe care am des- 
coperit-o de curând. Pe măsură ce înţeleg, încerc să încredinţez şi altora 
descifrările mele, cu convingerea că un altcineva, în viitorime, va decripta 
şi mai precis decât o pot face eu, poate chiar până foarte aproape de sono- 
rităţile „limbajului ritmicităţii”, cel care nu desluşeşte, ci doar înlesneşte 
acesul în armonia universală. Pentru că toate scenariile mitico-mistice, 
pe care azi le numim folclor sau, şi mai pretenţios, artă populară, asta 
au înlesnit şi ar trebui să mai înlesnească: accesul în armonia universală. 

Cele două culturi rurale, 
răzeşească şi țărănească 


Dimitrie Cantemir a fost primul cărturar român care a luat în 
discuţie problema celor două culturi rurale, dar tratarea temei, cu apa- 
renţă de mitologie socială, a trecut voit neobservată, mai ales în secolul 
de glorificare excesivă a culturii rurale, sub denumirea egalitaristă de 
cultură ţărănească sau folclor. 

Principele cărturar preciza că, în Moldova, ţăranii sunt, de 
fapt, iobagi aduşi din ţările megieşe, tocmai de asta numiţi „vecini”, 
răsaduri şi altoiri în valahism, fără rădăcini în datină şi în tradiţie. 
„Moldovenii adevăraţi sunt — afară de boieri, ale căror stări le-am arătat 
mai sus — fie târgoveţi, fie ţărani. Târgoveţi le zicem acelor ce trăiesc 
prin cetăţi şi prin târguri; ţărani, acelor care locuiesc prin sate” şi care 
sunt, în totalitate agricultori. „Ţăranii moldoveni adevăraţi nu sunt de 
loc”, susținea Cantemir, iar „cei pe care îi aflăm se trag din ruşi sau 
din ardeleni sau ungureni, cum avem noi obicei să le zicem. Căci, în 
veacul cel dintâi după descălecatul Moldovei, Dragoş o împărţise toată 
între cei ce-au venit cu el, când a găsit ţara cea nouă pustie de locuitori. 
Dar fiindcă se părea că nu e cu dreptate ca un boier să muncească la alt 
boier (pentru că toţi cei ce se trăgeau din sângele lui Roman se socoteau 
boieri) şi fiindcă neamul deprins cu armele se socotea prea bun pentru 
ca să fie folosit la lucrarea pământului, atunci urmaşii lui Dragoş au 
fost nevoiţi să aducă, cu învoirea domnului, oameni din ţările înve- 
cinate, unde şerbia ţăranilor era în obicei, şi să-i aşeze pe moşiile lor. 

Că lucrul acesta este adevărat, o dovedeşte însuşi nume- 
le de ţăran, care, în graiul moldovenesc, se zice „vecin” şi din 

care se vădeşte că aceia pe care armele moldoveneşti învingă- 
toare i-au silit să muncească pământul au fost, mai întâi, vecini. 

Tocmai din această pricină, în Țara de Sus, cea dintâi unde s-au 
aşezat Drăgoşeştii, se află multe aşezări ţărăneşti; iar în Țara de Jos, 
unde s-au aşezat mai în urmă, nu sunt alţi ţărani decât aceia pe care 
boierii din acest ţinut i-au cumpărat cu bani din Țara de Sus şi i-au adus 
pe moşiile lor sau aceia pe care i-au cumpărat dintre răzeşii care şi-au 
înstrăinat moşia lor strămoşească, din pricina sărăciei, şi care, asemenea, 
au fost siliţi, cu strâmbătate, să-şi pună grumazul în jugul şerbiei... Aceia 
care locuiesc la hotarul Podoliei vorbesc, şi astăzi, leşeşte şi rusește... 

Toţi, de orice neam ar fi, sunt siliți să muncească cu sârguin- 
ță pentru stăpânii lor; nu li se hotărăşte dinainte cât să lucreze, ci stă 
la bunul plac al stăpânului să hotărască câte zile trebuie să fie puşi 
la muncă. Acesta nu poate să le ia cu sila banii sau dobitoacele... 

Țăranul plăteşte atâtea dări, câte voieşte domnia să-i pună; la 
acestea nu se hotărăşte nici felul şi nici sorocul de plată. Eu i-aş socoti, 
desigur, pe ţăranii moldoveni că sunt cei mai nenorociţi ţărani din lume, 
dacă belşugul pământului şi secerişurile bogate nu i-ar scoate din sărăcie 
aproape fără voia lor. 

La muncă sunt foarte leneşi şi trândavi; ară puţin, seamănă puţin 
şi, totuşi, culeg mult. Nu se îngrijesc să dobândească, prin muncă, ceea ce 
ar putea să aibă, ci se mulţumesc să adune în jitniţe numai atât cât le trebu- 
ie pentru hrana lor, vreme de un an sau, cum au ei obiceiul să zică, „până la 
pâinea cea nouă”; de aceea, când vine vreun an neroditor sau când o năvălire 
a vrăjmaşului îi împiedică să secere, sunt în primejdie să moară ele foame. 

Dacă ţăranul are o vacă sau două, socoteşte că are destulă hrană 
pentru el şi pentru copiii săi, pentru că unele vaci dau 40 sau cel mai puţin 
24 de măsuri de lapte pe zi. lar dacă vreunul are 20 de stupi de albine, 
atunci el poate plăti lesne, din venitul lor, dările pentru tot anul. Fără să mai 
vorbim că fiecare stup roieşte, dacă vremea e după pofta ţăranului, în fie- 
care an, alţi şapte; şi este de ajuns ca fiecare stup să dea, când se taie, două 
sau mai multe măsuri de miere, căci fiecare măsură se vinde cu un taler. 

Cei ce locuiesc în munţi au oi, miere şi poame din belşug; cei 
de la câmpie au grâu, boi şi cai”!5. 


15 CANTEMIR, DIMITRIE, Descrierea Moldovei, pp. 199, 200-202 

Răzeşii nordului moldav, majoritatea români, alţii rusini, pătrunşi 
în nobilimea moldavă prin căsătorii, cărora aveau să [i se alăture în con- 
servarea identităţii, de-a lungul vremurilor şi, mai ales, începând cu a doua 
parte a secolului al XVIII-lea, „ungurienii”, adică emigranții valahi din 
Transilvania, cu aceeaşi rădăcină în datină şi tradiţie, concretizau cultura 
rurală românească, o cultură care este, în fapt, răzeşească (nu întâmplător, 
în urătură şi în colinde şi oraţii se foloseşte simbolica locuţiune, cum 
numea Eminescu frazeologismele, „boieri mari”), în vreme ce cultura 
țărănească a iobagilor este, în fond, o cultură de tip slavon, influenţată 
de tradiţia primordială băştinaşă, dar insuficient pentru a şi da expresie 
nouă acelei culturi sau, eventual, pentru a determina apariția uneia noi. 

Diferenţele dintre cultura răzeşească şi cea iobăgească (ţărănească, 
înfăptuită de „vecini” rusini şi ardeleni) aveau să fie confirmate, de cărturarii 
bucovineni, dar în vremi entuziaste, în care deja se practica egalitarismul 
păgubos pentru răzeşi, care va începe după 1848-1864, şi tocmai de aceea, 
specificităţile fie trec neobservate, fie sunt ignorate în mod premeditat: 

„Răzeşul se îmbracă în surduc şi poartă pantaloni de materie cum- 
părată, se încalţă în ciubote sau papuci în formă mai delicată. La grumaz 
poartă o basma de matasă şi de culoare deschisă, iară pe cap pălării frumoa- 
se, cumpărate din târg. Iarna, poartă cojoc şi manta, dară niciodată suman 
țărănesc. Cuşmele răzeşilor sunt mici şi ascuţite; ei sunt cu toţii tunşi, raşi 
şi cu musteţe răsucite; ici-colea, poartă şi barbă, pieptănată cu mare grijă. 

Răzeşiţele, cărora [i se zic cucoane, se îmbracă în caţaveici de 
materie întunecată şi blănite cu piei de vulpe, de miel sau căptuşite cu 
bumbac; rochiile li-s de felurite materii şi colori; în cap au tulpane, tes- 
temele, basmale mai totdeauna de culoare neagră. 

În casa răzeşului, se află măcar un pat, care-i frumuşel şi bine 
aşternut; prin cuie, de nu se află dulap de straie, stau acăţate veşmintele 
de sărbătoare, acoperite cu o pânză albă... 

Nunţile, la răzeşi, se încep Sâmbăta, seara, cu jocul nunţii, pe când 
la ţărani se încep vineri, cu cusutul unei cununi de brebenoc pentru mireasă. 

Mireasa răzeşă are, la cununie, în cap, numai o floare de 
târg ori un văl cu o cununiţă de mirtă, pe când la ţărani mireasa 
vine cu cununa cea cusută de vineri şi cu multe alte găteli în cap. 

La ţărani, amândoi tinerii vin, marţi, după cununie, la rugăciunea 

deslegării, iar la răzeşi vine, la o săptămână, numai mireasa singură. 
Răzeşii se căsătoresc numai între olaltă, şi niciodată nu se ames- 
tecă cu ţărani. 
La paşti, răzeşii fac ouă împistrite cu tot felul de colori, numindu-le 
„muncite”, pe cândpoporul de rând face numai ouă roşe sau roş-alb-galbene. 





Răzeşiţă din Ropcea!€ 


Pasca, la răzeşi, este făcută cu brânză, cu ouă şi cu stafide, 
şi ei o duc la sfinţit într-o basma mare, pe când ţăranii duc la sfințit 
numai un cozonac mai mare, numit pască, apoi mai multe bucăţi de 


!* OLARU, DRAGOŞ; REI, EMANOIL, Ropcea, un sat din Bucovina, p. 35 

carne friptă, slănină, unt, brânză proaspătă, usturoi şi altele, toate 
într-o covăţică sau doniţă nouă, cumpărată anume pentru treaba asta. 
Răzeşul duce la biserică jertfă numai colaci rotunzi, iară ţăranii 
duc pânicele de secară. 
Răzeşii se aşează, în biserică, la locul cel de frunte şi mai înainte... 
Jocurile şi petrecerile răzeşilor se fac deosebi de ale ţă- 
ranilor; ţăranii joacă lângă cârşme, răzeşii în casa unuia dintre ei. 
Răzeşii lucră numai la răzeși şi niciodată la ţărani. Ei se duc, unul la 
altul, la clacă, la prăşit, la arat, la cărat, şi ţăranii încă merg la lucru la ei”. 
Anonimizarea răzeşilor şi deposedarea lor de cultura distinctă, 
în favoarea descendenților foştilor iobagi, „vecini” aduşi în principal 
din ţinuturi slave ale ţărilor megieşe, avea să înceapă, odată cu pierderea 
„drepturilor lor”, adică din anul 1848, atunci când a fost abrogată legea 
de recrutare, care „scutea boierimea şi stăpânii de pământuri întinse de 
recrutare”!* (până atunci, „beneficiile legii de recrutare austriece nu se 
aplicau asupra răzeşilor, ci numai asupra ţăranului”), iar „mazilii fură 
înrolați în categoria ţăranului”, cu o discriminare, totuşi, împotriva 
răzeşului, din moment ce „legea absolută de recrutare scuteşte cu totul 
pe fiul unui ţăran, dacă numără (ţăranul) 60 de ani şi posedă 3 fălci de 
pământ, de datoria serviciului în armată, numai fiul de răzeş este eschis 
(exclus — n.n.) de la această binefacere ca un afurisit şi blestemat”. 
Problema egalitarismului păgubos al răzeşimii bucovinene cu 
țărănimea, fostă iobagă, a fost luată în discuţie, doar în 1864 şi doar 
din perspectiva nedreptei înrolări a răzeşilor, de deputatul Covaciu, în 
„şedinţa a 9-a, sesiunea III, a dietei bucovinene din 31 Martie 1864, pag. 
120, şi, apoi, în şedinţa a 18-a, pag. 279 şi 283” (cu stenogramele scrise în 
limba germană), când „Comitetul s-a consultat serios şi îndelungat asupra 
acestei întrebări şi s-a încredinţat că, în această privinţă, este necesar un 
ajutor grabnic, căci comitetul s-a încredințat, din cercetările făcute mai 
înainte, că răzeşii şi proprietarii de părţi de moşii sunt puşi, într-adevăr, 
în urma tuturor străinilor şi veneticilor: căci, pe când Ruteanul, emigrant 


17 DEŞTEPTAREA, nr. 8/1894,p. 60,61 

18 DAN, DIMITRIE, Documente şi acte privitoare la istoria răzeşilor şi 
mazililor din Bucovina (ca şi citatele care urmează), în „Din scrierile lui Dimitrie 
Dan”, Cernăuţi, 1902, pp. 62-67 

din Galiţia, şi Germanul, descălecat prin tot locul, reclamă pentru unicul 
său fiu apărare în contra legii şi o află, într-adevăr, pe când Lipovanul, 
emigrat din Rusia, bazat pe un privilegiu străin, se retrage de la darea 
de recruți, în tot anul, pe când Israelitul, care întrece în agerimea minţii 
toate naţionalităţile, înţelege a se feri, cu măiestrie, ca un marinar iscusit, 
de „Scylla şi Charibdis” a oceanului nostru de paragrafe, şi dovedeşte că 
satisfacerea legii, în toată privinţa, şi totuşi n-a dat nimic, singur Românul, 
băştinaşul, cu jertfă a ospitalităţii sale, trebuie să poarte toate sarcinile”. 

Şi astfel, pentru a-şi scăpa feciorul de armată, răzeşul buco- 
vinean avea să compliciteze tacit la deposedarea sa de identitate şi de 
patrimoniul unei spiritualități ancestrale, pe care o păstrase cu sfinţenie, 
până atunci, devenind, în perspectiva epocii sale şi a epocilor care vor 
urma, ţăran, până la un apogeu odios al decăderii, cel în care păstrăto- 
rul de identitate românească, răzeşul, este considerat, sub numele de 
„chiabur”, răul absolut al satului românesc şi ucrainean. Odată cu asta, 
tradiția primordială degenerează până la a deveni fundamentul unei 
culturi laice, adesea cu intruziuni bisericeşti dibaci infiltrate (colindele 
creştine, de pildă, sunt opere culte, de inspiraţie melodică rurală, infil- 
trate în cultura tradiţională prin intermediul preoţilor şi al cantorilor 
bisericeşti, iniţial sub denumirea de „vifleimuri şi cântece de stea”). 

Odată cu decăderea răzeşilor, prin includerea lor în țărănime, 
deci şi prin pierderea de prestigiu zonal, avea să înceapă, de fapt, şi ru- 
tenizarea sau românizarea locuitorilor satelor, răzeşi şi ţărani, din zone 
distincte ale nordului moldav, o rutenizare sau o românizare impusă 
nu de politic, ci de realităţile economice (ca argument, se poate folosi 
şi petiția pentru învăţământ în limba română a ucrainenilor şi huțulilor 
din Breaza, „toţi Ruşii, fără deosebire”, care susțineau „că au neapărată 
trebuinţă de” cunoaşterea limbii române, „căci îs încunjuraţi, din toate 
părţile, numai de Români şi, încotro se mişcă, numai tot cu ei (Românii) 
vin în atingere. Oraşul cel mai apropiat îi Câmpulungul şi, acolo, nu poţi 
nimică începe fără limba română. Pân” la Câmpulung, însă — de Putila 
nu mai amintim, căci îi mult mai depărtată şi nu mai merge nime la ea, 
pentru că ne-am prea hrănit de cămătari — avem de trecut prin Fundul- 
Moldovei şi Pojorâta, tot numai sate curat româneşti. Oamenii noştri îs, 
mai departe, mai că de-a rândul, lucrători la lemn şi, ca atari, vin încă 

numai cu Românii în atingere. Şi, în fine, nici în Breaza, chiar când ne- 
am pune de gând să nu ieşim niciodată din sat, nu putem trăi fără limba 
română, căci aici au moşii întinse” numai românii câmpulungeni, care 
„cea mai mare parte din an, petrec ei pe aici şi ai noştri trebuie, ori de 
vreau, ori de nu vreau, să înveţe româneşte... Nu vă mai temeţi atâta că ne 
romanizăm, căci nu ne mai romanizează nime, ba, din contră, mulţi dintre 
români s-au rusificat”!S, datorită vieţii într-o comunitate rurală complexă). 

Existenţa celor două culturi rurale distincte, una răzeşească, deci 
tradiţional românească şi, parțial, ucraineană, şi alta ţărănească, deci de tip 
slavon şi, parţial ardelenească, justifică relatările contradictorii, contempora- 
ne începuturilor Bucovinei istorice, despre realitățile rurale ale acelor vremi. 

Cultura răzeşească îşi află şi astăzi, dar numai în sate din 
regiunea Cernăuţi, nu şi în cele din judeţul Suceava, reprezentări 
exponenţiale, care ţin de o încrâncenată tradiţie. La Bănila Moldo- 
venească, de pildă, doar familile de răzeşi Loghin, Trufin, Faliboga, 
Cipega, Ureche, Tonenchi („Subţirelu”, în româneşte) îşi mai păstrează 
limba, în toată structura ei sănătoasă, lor alăturându-li-se, din cătu- 
nul Hoiniceni, familia răzeşească întemeietoare a cătunului, Hoinic. 

În Igeşti, sat răzeşesc renumit („surtucarii”), îşi păstrează 
identitatea răzeşească familiile Loghin, Semaca (,„,Șeptilici”, în ro- 
mână, descendenţi ai finanţatorului mănăstirii Dragomirnei), Bejan, 
Rei (sau Ray, şi cu rădăcini germane), Onciul, Lupaşcu, lonaşcu, 
Vlad, cealaltă ramură — Vlad-Sabie, Frunză, descendenţi de mari bo- 
ieri, ca şi urmaşii mazilului Reus, pe cale să se stingă în mod natural. 

La Stăneşti, există familiile răzeşeşti Posteucă şi Ze- 
grea, iar la Broscăuţii Vechi, familiile Dudan, inclusiv în vari- 
anta Dovgani, dar cu aceeaşi identitate moştenită şi asumată. 

Pe de o parte, în domeniul care ne interesează deocamdată, cel 
al aşezărilor şi al arhitecturii rurale, existau, în anii 1774-1777, sate cu 
locuinţele „cel mai adesea răzlețe, iar casele sunt atât de prost clădite 
şi de mici, încât într-însele nu găseşti, în afara unei odăi mici sau, mai 
degrabă, a unei afumători, alăturate unui antreu, decât arareori o cameră 
şi foarte rar alt loc de culcare. De cele mai multe ori, aceste cocioabe 
sunt neîngrădite şi nu sunt prevăzute nici cu şoproane sau grajduri sau 


19 PATRIA, Anul III, nr. 366/1899,p.2 

alte clădiri gospodăreşti”, deci aşezări ţărăneşti ale iobagilor, cu case 
„colibe mici şi împrăştiate care pe unde, cele mai adeseori lipsite de 
grădină şi curte... dar cauza acestui fel de comportament este îndoiala 
sa dacă va putea păstra, în anul următor, mica sa colibă, care, după 
spusa lui, nu-l costă nimic, sau va trebui să se mute în altă parte”?!, cu 
animalele sale, singura lui proprietate, urmând să-şi facă o altă colibă, 
pe altă moşie, unde atitudinea proprietarului poate fi mai benevolă. 

Pe de altă parte, în Bucovina aceloraşi vremi, existau şi „răzeşi, 
care, pe ici şi acolo, sunt sate întregi... pe teritoriul lor, lat de 5 coţi, ei 
sunt mai mândri decât aiurea un domn al unei provincii întregi”, dar în 
casa răzeşului „este simplu, dar foarte curat; patul său e un prichici şi 
mâncarea sa, mai ales cucuruz, pâine ori mămăligă; dar cu totul uscată 
nu o mănâncă niciodată; şi cel mai sărac dintre ei are, totdeauna, ceva pe 
lângă ea: lapte, brânză, carne de berbece etc.'”?, casa aceasta simplă fiind, 
în fond, tradiționala casă moldovenească, identificată, la o primă vedere, 
prin acoperişul în patru ape, preluat de la armenii urbani, şi prin prispă (un 
mult mai economicos şi lenevos pridvor şi verandă armenești), dar ea fi- 
ind, în fond, un edificiu ritualic, „cort al lui Dumnezeu”, durat pe un sacri- 
ficiu mai mult sau mai puţin simbolic (de la o vietate, la umbra unui om). 





% SPLENY VON MIHALDY, GABRIEL, Descrierea districtului Bucovina, 
p. 55 

2 BALŞ, VASILE, Descrierea districtului Bucovina, p. 345 

%  BUDAI-DELEANU, ION, Scurte observaţii asupra Bucovinei, p. 383 

Huţaniui, „o enigmă etnologică” 


În satele din judeţul Suceava cu importante comunităţi ucrai- 
nene, o bună parte dintre membrii acelor comunităţi, şi ucraineni, 
dar şi români, se revendică drept huţuli (Moldova Suliţa, Benia, 
Breaza, Izvoarele Sucevei, Breaza, Cârlibaba, Moldoviţa, Ciumârna 
etc., sate în care se organizează şi festivaluri ale huțulilor), deci ca 
etnie distinctă, şi e dreptul lor să o facă, ucrainenii considerându-i 
doar o ramură podolică a naţiunii lor. Odinioară, moldovenii le-au zis 
huţani, dar ei şi-au zis, întotdeauna, „verhovinţi”, adică „munteni”. 

Din punctul nostru de vedere, huţulii reprezintă „o enigmă etno- 
logică”, atestată documentar, drept altceva decât românii sau ucrainenii, 
într-o corografie din 1527, în care se precizează că „rutenii, astăzi, sunt 
aşezaţi între moldoveni, poloni, tătari şi locuitorii munţilor Carpaţi”?, 
muntenii („„verhovinţii”, cum îşi spun singuri) fiind, deci, o etnie distinctă. 

În 1541, când se publică, la Viena, „Chorografia Moldovei”, 
în ediţia lui I. Singrenius, se precizează, iar, că rutenii, a căror ţară 
se numeşte Rusia Roşie sau Galiţia, „sunt aşezaţi între moldoveni, 
poloni, tătari şi locuitorii munţilor Carpaţi”, iar cum „patria veche a 
huţanilor a fost Pocuția şi regiunea muntoasă a Rusiei subcarpatice”?, 
sinonimia „verhovinţi” — locuitori ai munţilor Carpaţi pare plauzibilă. 

În satele din judeţul Suceava, huţulii au venit după 20 mai 1762, 
când „„Varftolomei arhimandrit sfintei mănăstiri Putnii şi cu fraţii dat- 
am încredinţată scrisoare noastră oamenilor Ruşi de la Putila, anume 
lui Simion Gorban şi lui Ivan săn lui, şi lui Grigorie brat lui Simeon 

Gorban, lui Istrati Zaeţi şi lui Igna brat lui, Tomii Torac şi feciorilor 
Becii, lui Precop şi lui Anton brat lui, lui Ostafie Ilciuc şi lui Ivan Uţă, 
ce l-au priimit Ostafii Ilciuc, lui Velicico Chisăliţă şi lui Ştefan Jonaciu, 
şi lui Fteodor Zubeni, şi lui Precop Ivanchii, precum ne-am tocmit cu 
dănşii şi le-am dat să stăpânească e1 optu munţii ai sfintei mănăstirei 
Putni, anume muntele Cobislitu, pre care munte să-l stăpânească Si- 
meon Gorban şi cu Ivan săn lui, şi cu Grigorie brat lui Simeon Gorban, 
muntele laroviţa, pre care munte să stăpânească Istrati Zaeţi şi cu fratele 
său Ignat, muntele Tomnatecul, pre care munte să stăpânească Toma 
Torac şi ficioarii Becii, muntele "Țapul, pre care munte să-l stăpânească 
Precop cu fratele său Anton Creciuneştii şi cu Vasile Bobenca şi Istrati, 
muntele Bobeica, pre care munte să-l stăpânească Velicico Chisăliţă 
şi cu Ştefan Jonaciu, şi cu Fedor Zuben, muntele Moldova, pre care 
să-l stăpânească Ivan Ihuţă şi cu Neculai Haleţ, muntele Pogonişte, 
pre care munte să-l stăpânească Simeon Gladici şi cu Precop Ivanchi. 

Aceşti oapt munţi, cari anume i-am scris mai sus, să-i stăpânească 
fieşte carile, neintrănd unul în parte altue, ce să-i ţăe tocma după cum 
i-au hotărăt părinţiii cei vechi ai acestei sfinte mănăstiri şi după tocmală 
ce am avut cu dănşii, să dei adetiul sfintei mănăstiri, în tot anul, de fieşte 
care munte căte noaosprezece oai mieşoare bune, care o plăce trimeşi- 
lor mănăstirei, cum şi primăvăratecul, în fieşte care an, după vechiul 
obiceiu, şi acest dat să-l dei, în fieşte care anu, în luna lui Iulie, după 
vechiul obiceiu; aşijdire, la care dat, să dei toată stăna căte un vecicari 
şi căte un caş mare, mai mult nimică, aşijdire sănt dator numiții Ruşi, 
după tocmala ce am făcut cu dănşii, oameni străini să nu priimască 
între dănşii, mai ales oameni răi, tălhari, încăt, de s-ar întămpla să vie 
la dănşii de aiure oameni răi sau tălhari, îndată să facă ştire la mănăs- 
tire şi în tot chipul să silească ca să ferească mănăstire de oameni răi. 

Drept aceea, de acum, înainte, numiții Ruşi, dăndu pe tot 
anul adetiul sfintei mănăstirii de plin, cum scrie mai sus, să stă- 
pănească numiți munţi cu pace, altu nimeni fără de voe lor să nu 
între întru acei munţi; şi pentru credinţa li s-au dat aceasta încre- 
dinţată scrisoare, cu pecete sfintei mănăstirii şi de noi iscălită, 
aşijdire şi noi am luat de la dănşii zapis asemine acestii scrisori”%. 

Începând, deci, din „anul de la Hristos Măntuitoriului nos- 
tru o miie şapte sute şasăzăci şi doai, Mai în doaozăci de zile”, 
munţii nordului moldav încep să se numească „munţii huţăneşti”. 

Despre huţuli sau huţani, cum li se mai zicea prin Moldova, au 
scris, cu entuziasm, dar şi cu dorinţa secretă de a-i revendica drept mlădiţă 
a unui neam sau altul, mulţi, mulţi istorici. Kochkov, de pildă, îi considera, 
iniţial, „traci sau sciți românizaţi, apoi slavizaţi”, mai târziu, revenind 
asupra temei, îi cataloga drept goți, cumani sau mongoli românizaţi şi apoi 
slavizați (la fel credea şi Mihai Eminescu). Fischer şi Kozak opinau că 
huţanii ar reprezenta resturi cumanice (opinie preluată, cum se va vedea, şi 
de Em. Grigorovitza), Diefenbach îi vedea drept malo-ruşi, V. Suchiewici 
întrezărea o „mlădiţă a poporului rutean”, în vreme ce Wolkow le căuta 
rădăcinile prin munţii Caucaz. E. Pol considera că huţanii formează „tipul 
slav nealterat”, iar praghezul Lubor Niederle descifra în ei „o enigmă a 
etnologiei slave”. |. Szuski le găsea huțulilor o rădăcină lechită şi româ- 
nească, Kaluzneacki, în excelentul lui studiu, argumenta că huţanii ar fi 
uzi (cumani), iar Vladimir Kubijovici, mai vag, îi considera „amestec 
slav cu populaţia sud-estică”, opinie oarecum preluată şi de Iancu Nis- 
tor, care vedea în huţuli o „populaţie slavă cu suport etnic românesc”. 

O eroare înseamnă, din punctul de vedere al lui Lucian Bla- 
ga, să judecăm trecutul „din perspectivele epocii noastre”, ignorând 
faptul că, în vechime, nu existau popoare, în înţelesul de astăzi al cu- 
vântului, ci populaţii, deci nişte obşti mai curând ocupaţionale, decât 
naţionale. Prin munţii în care îi vom regăsi, mai târziu, pe „locuitorii 
munţilor Carpaţi”, deci pe huţuli, au trăit, în vechime, carpii, aliaţi ai 
goților în incursiunile balcanice, deci numele de guţan-guţul (cu „e” 
pronunţat „h” în ucraineană, deci huţan-huţul) ar putea denumi acest 
statut de aliaţi ai goților, pe care l-au avut carpii, în vechime, un alt 
argument în favoarea presupusei descendenţe carpice reprezentându-l 
numele de Carp, Karpiuk, Karpov, atât de des întâlnit printre huţuli. 

Din punctul nostru de vedere, huţulii reprezintă „o enigmă a 
etnologiei” doar în măsura în care oazele de preistorie nealterate în- 
seamnă ele însele enigme, „locuitorii munţilor Carpaţi” conservând, 
de-a lungul timpului, o anume matrice stilistică, numită, cândva, 
civilizaţie boreală, oamenii munţilor, indiferent de graiurile pe care 

le-au deprins de-a lungul veacurilor, din nevoia lor de a face negoţ, 
fiind şi excelenți meşteşugari, cu o feronerie de tip gotic admirabilă, 
reprezentând o identitate statornică şi distinctă, cea care „supravie- 
țuieşte pe înălţimi”, cum se spune în toate cărțile sfinte ale omenirii. 

Pornindu-se de la studiile istoricului ucrainean Kaluzniacki, care 
opina că „străbunii Huţanilor de azi au fost un popor care vorbea româ- 
neşte şi se pare că el a venit din Ungaria”, în istoriografia românească s-a 
scris mult şi contradictoriu. Kaluzniacki opina că huţulii s-ar trage din 
„coloniile româneşti de odinioară din Galiţia”, folosindu-se drept argu- 
ment „faptul că şi celelalte nume, ce le dau huţanii munţilor, pădurilor, pă- 
răielor, văilor locuite de dânşii etc. sunt de origine românească... Măgura, 
Cliva, Sihla, Hruni, Negrova (a lui Negrea), Ripna, Cirpa, Argeluşna, 
Leurda, Gorgan, Rakita, Foreşcinca, Lunga, Rotundul, Capul, Puncela, 
Argeluşa, Strişora, Cucul, Secatura, Păcura, Cărătura, Ledescul, Vascul, 
Radul, Brebenescul, Brescul, Șesul, Pietros”, româneşti fiind „şi numele 
ce poartă satele lor din Galiţia, precum: Acrişori, Brusturi, Runguri, Şe- 
sori, Strâmba, Rosulna etc., apoi şi din Bucovina: Rus-pe-boul, Gropa, 
Breaza, Putila, Lăpuşna etc”. Tot Kaluzniacki susținea că „îmbrăcămintea 
Huţanilor arată origina lor cea românească, afară de pantaloni şi pălărie... 
şi chiar numele straielor sunt româneşti, precum gugla, zgarda, canca, 
chiptariu ş.a.”, numai că nu doar huţulii, ci şi rutenii aveau un port ase- 
mănător (doar cromatica diferă), portul ruralităţii europene din perioada 
boreală. Ca şi românii, huţulii au predilecție „pentru viaţa păstorească”, 
asemănătoare fiind „chipul cum prepară brânză”, „o mulţime de numiri 
din viaţa păstorească, precum berbeniţa, bovhar, bovharka, vatah; urda, 
hurda şi vurda, kliaga, kliagate, zakliagate, harmasariu, vacariu, marga, 
rânza, brânza... floiara, româneşte fluier; kapestra, româneşte căpăstru'>€. 

Cărturarul român Em. Grigorovitza, întâlnind, la Vatra Mol- 
doviţei, o „populaţie stranie”, muntenii pe care „românii îi numesc... 
„Huţani”, dar ei „singuri, însă, îşi dau numele de Huţuli”, consemna 
că huţulii sunt „înzestrați cu un fizic extraordinar de viguros, deşi de 
statură mai mult mică”, că trăsăturile seamănă cu „tipul munteanului 
român, căci se potriveşte cu el în multe”: „fruntea înaltă, nasul drept, 
apoi ochii, părul şi întreaga expresiune fizionomică ne fac să credem, 


% REVISTA BUCOVINEI, Anul III, nr. 14/1.08.1888,p.2,3 


32 


Povestea aşezărilor bucovinene 





mai ales când se întâmplă că şi statura Huţanilor să fie mai înaltă ca de 
obicei, că avem înaintea noastră viță română curată... Portul bărbaţilor, 
ca şi al femeilor, deşi nu diferă mult de cel românesc, excelează, însă, prin 
colori extrem de vii, între cari variațiile roşului găsesc multă preferinţă. 
Astfel, bernevecii (pantalonii), la bărbaţi, ciorapii şi broboadele la femei, 
apoi toate obiectele de găteală ale ambelor sexe, ţărțămurile, ciucurii şi 
găitanele la haine, ghiordanele şi panglicele la gât şi pălărie, cozile, la 
împletitura părului etc. sunt aproape exclusiv în culoare roşie închisă. 

Temperamentul Huţanului prezintă, la rândul său, pentru cine 
îl cunoaşte, ceva din cale-afară viu, uneori chiar feroce, un amestec 
curios de veselie zburdalnică şi sălbatică-impetuoasă, care, pe cât 
e de interesant ca apariţie, ca trăsătură de rasă şi calitate naturală, 
însă pare, totuşi, că e ceva fatal pentru aceşti munteni interesantă... 

Ce-i mai interesant, pentru noi, Românii, este că aceşti Hu- 
țani, deşi vorbesc, aproape exclusiv, idiomul malorus, aşa-numita 
limbă ruteană sau, mai bine zis, subdialectul ei podolic-huţulic, au în 
limbajul lor o mulţime de termeni vechi şi curat româneşti, care se 
raportează mai ales la obiectele de primă necesitate” toate acestea 
determinându-l pe „Miklosich („Ueber die Wanderunhen der Ru- 
munen”, Viena, 1879), să se ocupe îndeaproape cu acest interesant 
popor şi să-şi dea seamă de raporturile sale cu elementul românesc”. 

În teoriile contradictorii ale sfârşitului secolului al XIX- 
lea, huţulii erau consideraţi „resturi de Cumani, care... poartă, în 
unele cronici, încă şi denumirea de Uţi sau... Guţi (Dimitrie On- 
ciul), numire care, sub influenţa slavă, a dat, apoi, naştere la nume- 
le de Huţ, întregit, în urmă, prin terminația turcă „ul”, în Huţul”. 

„Huţanii... vorbesc exclusiv idiomul malorus... au foarte multe 
vorbe româneşti, ce persistă a se menţine în limbajul lor cu o adevăra- 
tă îndărătnicie”, în Bucovina locuind pe „cursurile celor patru ape... 
Bistriţa românească (afluentul Siretului)... cursul superior al Prutului, 
cu afluenții săi, Ceremuşul Alb şi Ceremuşul Negru, şi, în fine, Bistriţa 
galiţiană (Bestretza, până la revărsarea ei în Nistru)”, munţii lor numin- 
du-se „Negrova (Neagra), Ripna (Râpa), Kripa (Cârpa), Ardzelanka 
(Argeleanca), Leurda, Gorgan, Rekita (Răchita), Lunga, Rotundul, Kapul, 
Ardzelusza, Stryszora, Kukul, Sekatura, Pekura, Ledeskul, Waskul, Ra- 

dul, Brebeneskul, Breskul, Szesul (Şesul), Pietros, Baltagul şi aşa mai 
departe. Găsim, apoi, nume de sate huţăneşti ca: Akryszore (Acrişoare), 
Brustury, Runkury, Szezory (Şesuri), Strymba, Ruspeboul, Gropa, Brea- 
za, Lapuszna, Feresculia, Baia, Mikulikzy, Tekaczy (Tecucii), Dora”. 

Un dicţionar huţano-românesc al vremii cuprindea termenii: 
arawona (arvună), balmus, balta, buntowaty (a bântui), barba, basaman 
(basma), berbenyca (berbinţă), beteha sau betega (beteşug), beteznyj 
(beteag), blynda (blânda), bowar (bouar), bowharka (bouarie), bryndza, 
bukata, buteja (potaia), bysyha sau bysyga (beşica), cara (ţara, adecă 
poporul), caryna (țarina, în înţeles de femeie murdară), cundrawyj (de la 
„cu ţarţamuri”, uzitată de muntenii transilvăneni), coprahy (cioprazuri), 
cardak, ciokan (ciocan), cubuk (ciubuc), dora (nafura, însă şi pasca 
sfinţită), dzigeraj (jigăraia), fakarnyj (făţarnic), ferdil (de la ferdeală, 
fedeleaş, cuvinte ce s-au format în limba noastră de la germanul „Vier- 
tel”), ferfelity (a fâlfâi), fijin (fin, adică copilul ţinut la botez), flekew 
(flecău), flojara (fluer), foja (foaia, în înţeles de frunză, crenguţă, cetină), 
folos şi folosyty, furtuna, fota, frembija (frânghia), gerdan (ghiordan), 
glegul (de la un cuvânt vechiu românesc, care va fi însemnând atât cât 
potecă), grun (de la cuvântul românesc grui, adică dâmb, colină, dâmb, 
înălţime), gluga, hazduga (de la expresiunea, asemenea veche româneas- 
că, hagiugă, cu care se denumeşte un brad tânăr), hanca (de la cuvântul 
românesc, aproape dispărut, hanţă, adică gloabă, mârţoagă), harmasar, 
hergew (hârdău), kamanak (comanac), kapestra, karuca (căruţa), kil- 
tuwaty (a cheltui), kiptar (pieptar), kiaga (cheag), klana (claia), kucma 
(cuşma), kurman (curmei), lew (leu), lywada, lok, maj (particula de 
comparaţie „mai!” şi, pe lângă asta, şi în înţelesul de încă), malaj (malai, 
în înţeles de turtă de făină de păpuşoi sau mămăligă), mamaliga, marfa, 
marha (margă, adică vită), merenda (merinde), nanas şi nanaszko (naş), 
nena (neanea, în înţeles, însă, de mamă), parl (parte), pizma, plaj, plesa 
(plisa), prejda şi prejdowaty (prada), pomana, purna (putina), putera şi 
puternyj (putere şi puternic), retez, rynza, rypa, salas, samanaty (a sămăna 
cu cineva), saraka, sehelba (aceiaş expresiune veche există la Români, 
pentru a indica un loc gol sau o poiană mică în munte), sokotety (a so- 
coti, în înţeles, în înţeles de a băga de samă), spuza, stemperaty sa (a se 
astâmpăra), strunga (strungă), syhla (sihlă), skam (scamă), sura (şură), 

tjar (chiar), tokma şi tokmyty sa, tryfoj, trymbita, tursuk (târş), wakar, 
ware (particula interogativă românească „oare”), watah (vataf), watra, 
venit, warda (urda), zgarda, batalew (bătălău), butuky (butuci), falca 
(falce), kausz (căuş), sapaty, szwara”, Em. Grigorovitza identificând şi 
alte cuvinte cu etimologie comună: „besahe (de la desage); falety sa (a 
se făli); gaura (în înţelesul de gură de peşteră), gerla (identic cu „gârla”, 
cum se înţelege în Moldova, adică râpă); indemnaty (a îndemna); kuracaty 
(a curăța, vorbind, mai ales, de dezghiocarea de fructe); makar (măcar, 
adică barem); mardzina (marginea), mankaria (mâncarea, în înţeles de 
pâine zilnică); nimika (cu caracter exclusiv substantival, zicând, de 
exemplu, la aplicarea unei amenzi băneşti, când inculpatul a doborât 
câţiva arbori sau a comis altă stricăciune în pădure, după ideea lui, „Jak 
to, platety za taku nimiku?”, adică: „Cum, să plătesc pentru o astfel de 
nimică?”); pilda (exemplu, pildă); ploa; pekla (pâcla, adică negura); 
potta semenca (sămânță); uretno (urât, însă numai în înţelesul aplicat 
la vreme; de exemplu, „nadwori duze uretno” sau „uretnyj witer”, vânt 
urât); în fine, cuvântul „klaka”, cu acelaşi înţeles ca şi în limba noastră, 
pe care cuvânt, însă, domnul Kaluzniacki l-a constatat numai la Ruteni”. 

Em. Grigorovitza opina „în această chestie extrem de dificilă şi 
delicată... că aceşti Huţani nu pot fi de origine românească, dar nu au fost 

nici Slavi”, ci „de viţă mongolică”, probabil „Cumani, Polovţi sau Uţi 

Teoria lui Kaluzniacki despre originea cumanică (uzi) a huțulilor 
a fost contrazisă de istoricul ucrainean „Korzeniowski, pe la 1845”, care, 
sesizând dragostea lor aproape cultică pentru cai, specifică populațiilor 
de stepă „a încercat, să deducă numele Huţul de la „koculi”, derivat din 
„kociovati” a nomadiza”, dar huţulii „consideră numele acesta ca o injurie 
la adresa lor, susţinând că acest nume se aplică numai cailor huţăneşti”. 
Între ei, huţulii îşi ziceau „ruski liude” (oameni ruşi), „„chrestiani” (creş- 
tini), „hirski” (munteni) sau „verhovenci” (locuitorii piscurilor de munte). 

„Kaindl susţinea, într-o vreme, că Huţanii sunt Sciţi slavizaţi”, 
iar ulterior propuse o rădăcină etimologică în cuvântul românesc „hoţ”. 
Janow susţinea că „particularităţile ideomelor huţule arată că Huţulii 
reprezintă un amestec al vechii populaţii româneşti cu acele resturi 


>  GRIGOROVITZA, EM., Fuţanii Carpaţilor, în „Deşteptarea”, nr. 69, 70/ 
1902, p. 3 

de populaţie lehitică” şi că din amestecul „româno-lehit”, peste care 
„începu să se reverse, cu vremea, populaţia ruteană”, s-au format hu- 
țulii, cărora slavii ar fi izbutit să le imprime „caracterul etnic rutean”. 

„Patria străveche a Huţanilor a fost în Pocuția şi în regiunea 
muntoasă a Rusiei subcarpatice”, iar afluenţa lor spre nordul moldav a 
fost semnalată „pe la începutul veacului al 17-lea”, când au coborât pe 
„apa Ceremuşului, spre a se aşeza în Carpaţii moldoveneşti, şi anume, 
mai întâi, la Câmpulung Rusesc şi la Răstoace pe Ceremuş. De acolo, ei 
au ajuns la Berhomete şi Șipotele Siretului. Înaintând pe Putila, în sus, ei 
au sălăşluit, la Putila, Dichteneţ, Sârghieni şi Plosca, de unde au trecut în 
valea Sucevei, la Seletin şi Șipotele Sucevei, iar de acolo s-au scoborât, 
cu o bifurcaţie, la Cârlibaba, iar cu alta, pe Moldova, în jos, la Breaza, şi 
pe afluenții Moldovei, Moldoviţa şi Suha, ocupând satele Argel, Ruşii- 
Moldoviței, Ruşii-pe-Boul, Ostra şi Gemenea. Răspândirea Huţanilor, în 
munţii Bucovinei, s-a făcut în aşa fel că cei sosiți mai devreme vindeau 
locurile lăzuite sau despădurite de ei celor ce veneau în urma lor, iar ei 
pătrundeau mai adânc în munţi, unde lăzuiau alte locuri, în luptele necon- 
tenite cu posesorii braniştilor boiereşti, mănăstirești sau chiar domneşti”. 
Naturalistul Haquet, care trecuse prin munţii noştri în anul 1788, atribuie 
primarului huţul din Putila („căpitanul sau judele locului”) afirmaţiile că 
„strămoşii lor fuseseră, pe vremuri, hoţi şi ucigaşi, şi că numai urmaşii 
lor s-au deprins, mai târziu, la muncă cinstită şi stăruitoare. Munţii le 
serveau de adăpost când erau urmăriţi; dar, înmulţindu-se norodul, ei 
nu se vor mai putea sustrage de urmărire şi aşa fură siliţi să-şi schimbe 
traiul şi să se lepede de apucăturile lor prădalnice”, deşi „aproape jumă- 
tate de locuitori au rămas încă credincioşi vechiului lor stil de viaţă”. 

. Hacquet susţinea că şeful comunităţii huţule din Puti- 
la avea „un mic harem la casa sa”, acest „căpitan” sau „jude” fi- 
ind, de fapt, „Regele Huţulilor”, deci un Dariciuc — după cum 
s-a numit ultimul „rege al huțulilor”, cel care i-a trimis un piep- 
tar de lână lui George Flondor, în anii încarcerării comuniste. 

„În secolul al XVIII-lea, istoria Huţanilor moldoveni este 
plină de hoţii şi prădăciuni. De la 1742, tulbura liniştea munţilor 


2 HACQUET apud GEORGE BOGDAN-DUICĂ, Bucovina. Notiţe politice 
asupra situației, p. 147 

faimosul haiduc Olexa Dobosciuc, care se refugiase în Moldova şi 
a cărui extrădare fusese cerută lui Constantin Vodă Mavrocordat 
de starostele polon Kriwokowski. Acest „Doboş, vătaf de tâlhari”, 
se „mistuise” la Răstoace şi, atunci, starostele de Cernăuţi primi 
ordin să silească pe Răstoceni să descopere ascunzişul haiducului. 

O sută de ani mai târziu, la 1848, se ridică, din rândurile aceloraşi 
Huţani, aventurierul Luchian Cobeliţa””. 


3» 


Huţulii sunt şi rămân „o enigmă etnologică”, revendi- 
caţi, în egală măsură, şi de români, şi de ucraineni, şi tocmai de 
aceea ei trebuie priviţi, ca şi Bucovina, drept o verigă de legătu- 
ră între români şi ucraineni şi nicidecum drept măr al discordiei. 





% NISTOR, ION I., Problema ucraineană în lumina istoriei, p. 65-68 

Casele şi aşezările moldoveneşti 


În primele două veacuri ale statalității moldave, documente- 
le cancelariei voievodale şi relatările călătorilor străini nu confirmă 
existența bordeielor în Moldova, ci numai a caselor de lemn, aşezate 
în mijlocul „ocinii” strămoşeşti, funcţie de numărul părtaşilor, dar nu 
mai multe de zece, de regulă pe o coastă de deal sau chiar pe culme, 
după un străvechi obicei al locului. „Ei nu au oraşe mari, ci sate multe 
şi (multe) animale”, însuşi voievodul Alexandru cel Bun fiind întâlnit 
„la un sat al său, numit Cozial'%!, unde, în mod surprinzător, locuia. 

Abia după vreo două veacuri de la întemeiere, când „din toate 
părțile ţara aceasta au fost încungiurată de războaie..., împrăştiindu-se 
norodul, unii în ţara lişască, alţii în Ardeal”, s-au cam pustiit locurile, 
dar, la revenirea bejenarilor, stilul tradiţional al aşezărilor moldo- 
veneşti, cu case risipite pe înălţimi, nu s-a pierdut. „Toate casele au 
acoperişuri în povârniş, făcute din şindrilă, şi aceasta s-a născocit din 
pricina ninsorilor mari, pentru ca zăpada să nu se poată aşeza pe ele. 
Toate casele au coșuri şi sobe” şi erau lucrate „cu măiestrie din lemn 
de brad”. Chiar şi pe munţii aparent pustii, dinspre Maramureş, „se 


3 SULTANIEH, ARHIEPISCOP DE, Călători străini despre ţările române, 
I, p. 39 

31  LANNOY, GILLBERT DE, Călători străini despre ţările române, L, pp. 
50-51 

3 STEFANELLI, T. V., Documente câmpulungene, p. 440 

55 ALEP, PAUL DE, 1653, Călători străini despre ţările române, VI, p. 300 
33 KRMANN, DANIEL, Călători străini despre țările române, VIII, pp. 260- 
262 

găseşte, ici şi colea, câte o căsuţă... Sate întregi nu se întâlnesc aici”, 
impresia aceasta de pustietate fiind doar o impresie, pentru că obiceiul 
străjerilor câmpulungeni, care beneficiau de privilegii răzeşeşti, deşi 
nu erau răzeşi, era de a-şi dura locuinţele acolo unde îşi aveau fânețele 
şi păşunile, departe de vatra satului, care trebuia să rămână o localitate 
mică, neinteresantă pentru eventualele oşti de prădători, iar risipirea 
aceasta de case avea să determine, în vremuri mai de tihnă, apariţia 
vetrelor câmpulungene de sate înfrăţite prin rădăcinile uitate prin istorie. 

Bordeiele aveau să apară târziu în Moldova, după anul 1700, 
odată cu înmulţirea iobagilor şi a meseriașilor individuali, aduşi din ţările 
megieşe, cu privilegii mai puţine decât cele din vremea lui Alexandru 
Vodă, fiul lui Ilie şi nepotul lui Alexandru cel Bun, când se întemeiau 
sate (Ițcanii, de exemplu), cu oameni „de orice limbă”, ca să fie, cu slo- 
bozenie, „meşteri sau cojocari sau orice fel de meşter sau rus sau grec 
sau orice fel de limbă”. Dar şi bordeiele acestea, toate de suprafaţă, 
care se alătură unor „case frumoase... clădite din lemn” nu erau, în 
fond, decât tot un fel de case, dar de tip slav (moştenire târzie a caselor 
cucuteniene), cum se mai găsesc şi astăzi prin părţile de câmpie ale Mol- 
dovei, inclusiv ale Bucovinei, un fel de locuinţe din materiale uşoare, 
necostisitoare şi lesne de realizat: „când vor să-şi clădească o casă, bat 
câţiva pari în pământ, îi împletesc, apoi, cu nuiele ca un gard şi ung acea 
împletitură cu lut, pe dinăuntru şi pe dinafară, iar pe deasupra pun nişte 
căpriori proşti, învelesc acoperişul cu iarbă sau cu stuf şi, astfel, casa e 
gata alcătuită. Numai într-o odaie şi o polată, care slujeşte şi de cămară. 
Totul este, însă, curat şi văruit, deşi are o temelie atât de şubredă şi s-au 
folosit procedee învechite. Mai au, în odaie, în loc de sobe, cuptoare, 
întocmai ca în Rusia, iar deasupra este un hogeag, prin care iese fumul 
de la flacără şi se poate foarte bine coace în cameră şi găti bucate”. 

O astfel de casă avea să fie descrisă şi evaluată, în 27 ianu- 


55 BARDILI, JOHANN WENDEL, Călători străini despre ţările române, VIII, 
p. 282 

3 ACADEMIA ROMÂNĂ, Documente privind istoria României, XIV, XV, 
vol. I, p. 260 

3 WEISMANTEL, ERASMUS HEINRICH SCHNEIDER VON, 1712, 
Călători..., VIII, p. 350 

arie 1756, de dregătorii trimişi de Divanul lui Mihai Racoviţă Vodă 
notând în raportul către Divan: „Am văzut o căsuţă mică de nuiele 
şi veche, şi am socotit preţul casei un leu pol, că mai mult nu face” . 
Condiţiile de locuit erau, în „casele” de nuiele ale iobagilor, absolut 
mizerabile: „nu au nici paturi şi este rar să vezi ceva perne; ei dorm 
pe pământul gol sau pe vatră, pe scânduri sau pe rogojini, cu ţoală 
proastă aşternută deasupra şi cu una ca aceasta se şi învelesc. Pe de- 
desubt nu pun fân sau paie, deşi îşi frâng oasele în acest chip; adeseori 
bolnavilor li se fac găuri în şolduri din statul culcat în felul acesta”**. 

În părţile nordice ale Bucovinei, casele împletite din nuiele, 
specifice iobagilor, aveau să fie numite bordeie sau colibe, dar denu- 
mirile acestea sunt târzii, de după perioada de emancipare a clăcaşilor, 
care începea în 1848. „Bordeiul sau coliba avea o singură încăpere, 
fără pod, în care se intra direct, printr-o uşă mică, de afară. Acest tip 
de locuinţe era aşezat direct pe pământ. Pereţii, făcuţi din nuiele îm- 
pletite, erau tencuiți cu lut şi prin ei pătrundea uşor umezeala. Aco- 
perişul, ţuguiat, era din snopi de stuf, rogoz sau paie de secară (jupi). 
Focul se făcea pe vatră şi fumul se răspândea în încăpere. Mobilierul 
era foarte sărac — o masă joasă, un pat din frunze, paie, acoperit cu 
piei sau ţoluri şi aşezat direct pe pământ sau fixat pe patru ţăruşi”*”. 

Chiar şi la munte apar case jalnice, un fel de colibe, la supra- 
faţă, din lemn, odată cu închirierea munţilor mănăstireşti ai Putnei, în 
20 mai 1762, unor „ruşi din Putila”, dar casele acestea nu sunt case 
româneşti, în ciuda unor superficiale asemănări, inclusiv cu arhitec- 
tura urbană armenească (modelul caselor românești), fiecare dintre 
ele fiind o „clădire în patru pereţi de bârne necioplite şi neunse, cu 
crăpăturile dintre bârne neastupate decât cu muşchi de pădure, cu un 
cuptor mare şi cu o fereastră în faţă, cu alta micuță înspre ogradă, jos 
fără nici o podeală, iar acoperişul casei era de nişte lătunoaie, făcute 
din topor şi prinse pe căpriori cu nişte cepuri de brad drept piroane”. 

A considera bordeiul sau coliba drept stadiu al începutului evo- 


33 WEISMANTEL, ERASMUS HEINRICH SCHNEIDER VON, Călători..., 
VIII, p. 352 

3 COVALCIUC, DUMITRU, Oprişeni, un sat la răspântiile istoriei, p. 55 
+ PORUMBESCU, IRACLIE, Scrierile lui Iraclie Porumbescu, p. 171 

lutiv al arhitecturii tradiţionale moldoveneşti este o mare greşeală, care 
porneşte de la necunoaşterea istoriei şi, mai ales, a istoriei celor două 
culturi rurale moldoveneşti: cultura răzeşească şi cultura ţărănească, 
distincte până în anul 1848. 

De regulă, oricât de semnificative ar fi valurile de emigranţi 
străini care se stabilesc într-un anumit loc, ei adoptă, în primul 
rând, tipul de locuire specific, rod al determinanţilor geografic, cli- 
materic şi, desigur, social şi istoric. Prin urmare, casa tradiţională 
moldovenească, de inspiraţie urban-armenească, diferențiată vag pe 
vetre de locuire, este şi casa tradiţională a huţanilor şi rutenilor din 
judeţul Suceava, aşa cum este şi a românilor din întreg nordul moldav. 

Înainte de toate, sunt obligatorii câteva observaţii. Bordeiul, fie 
din bârne, fie din împletituri de nuiele sau din vălătuci, poate fi făcut de 
oricine, reprezentând o iniţiere preistorică (mitul lui Pelasg) lesnicioasă 
şi care nu presupune cunoştinţe meşteşugăreşti deosebite. Casa, însă, cu 
o cameră şi tindă sau cu două camere şi tindă, presupune meşteşug, deci 
ucenicie, iniţiere, deci un patrimoniu de îndeletniciri urbane, nu săteşti. 

În ce priveşte casa ţărănească a românilor, a huțulilor şi a ru- 
tenilor, valoarea ei indiscutabilă constă şi în statutul de mărturie vie a 
coexistenţei târzii a preistoriei cu istoria, în acelaşi spaţiu al ruralităţii 
est-europene, dar şi în multipla ei încărcătură mitologică, inclusiv de 
eresuri (,„credinţe”), şi ele de origine ancestrală. lar mărturiile care fac 
referiri la „poporul român”, cu trimitere directă la ruralitatea bucovineană 
a ultimelor 5-6 veacuri, înseamnă o mărturie şi despre modul de viaţă 
rutean şi huţan, rutenii formând, conform letopiseţelor, relatărilor călăto- 
rilor străini şi recensămintelor din 1772 (cu reproduceri de nume) şi din 
1774 şi 1775, importante componente ale satului tradițional bucovinean. 

„Erau vremuri pe când poporul român, ca popor de păstori, 
pribegea cu turmele sale pe-ntinsele plaiuri şi şesuri ale pământului 
românesc şi nu-i era îngăduit să se bucure de o viaţă mai paşnică. 

Pe de altă parte, năvălirea popoarelor flămânde şi pustiitoare, 
care veneau potop şi ca un vifor înfricoşat asupra Românilor, jefuind şi 
prădând totul ce le pica în cale, îi obligă ca să-şi ia refugiul în creierii 
munților, iar, în urmă, doar vetrele cu cenuşă mai vesteau pe unde au 
fost adăpostiţi. Aici, în adăpostul codrilor şi la umbra măgurilor, puteau 

fi mult mai siguri, cu puţinul lor avut şi cu viaţa lor, decât pe-ntinsele 
şesuri, unde, dinspre răsărit, se aşterneau ca volbura urdiile sălbatice. 

Veniră, însă, şi alte vremuri. După această grea încercare, 
ce-o avuse de îndurat neamul nostru, veniră şi timpuri mai bune, 
mai paşnice. Hoardele barbare trecuseră şi poporul român începu 
a se gândi la o viaţă mai ticnită şi mai statornică. Pe lângă viaţa de 
păstor, cu care era obişnuit, sosise timpul ca să se poată ocupa şi 
cu agricultura, punând, prin aceasta, temelia pentru o viaţă stabilă, 
punând baza unei culturi, care prevestea trăinicia neamului ce vine. 

Ei se coboară de prin munţi, care, prin secole, i-au scutit 
de totală pierzare, prin văile mai adăpostite, unde, în locul coli- 
belor, acoperite cu frunzare sau scoarță de copac, începură a-şi 
clădi, din bârne mai groase şi necioplite, locuinţe mai trainice. 

Străbunii noştri, ca fii credincioşi ai munţilor, au înţeles să 
prindă frumosul din natura împrejmuitoare şi să-l întipărească pe lu- 
crurile lor, ce le aveau pe atunci, pentru viaţa simplă ce o duceau. Ca 
locuitori ai regiunilor muntoase, Românii au început a prelucra lemnul 
pentru case şi alte clădiri din lemn şi a face din lemn felurite acareturi, 
ce dovedesc, până-n prezent, un simţ pentru frumos, un simţ artistic. 

Un strălucit document despre comorile de artă ţărăneas- 
că ni-l dau lucrările arhitectonice ale ţăranului român. Acestea ne 
arată că străbunii noştri, deja în acele vremuri mohorâte, aveau 
o netăgăduită înclinare pentru artă şi simţul frumosului. Şi acest 
gust pentru arhitectura ţărănească s-a dovedit îndeosebi la locui- 
torii părților muntoase, s-a dovedit în părţile bogate în lemn, unde 
mai că fiecare vale, fiecare sat, se deosebeşte prin modul de clădire. 

În munţi, unde prelucrarea lemnului e una din ocupațiile de 
căpetenie ale poporului, se află clădiri caracteristice, clădiri autohtone, 
care, atât în privinţa tehnică, cât şi în cea estetică, ne-au rămas, până în 
ziua de astăzi, ca o vie mărturie despre gustul estetic al ţăranului român. 

Ce privelişte măreaţă şi încântătoare se dezvăluie îna- 
intea ochilor, când, în decursul unei călătorii, ni se oferă ocazi- 
unea de a vedea satele locuite de Români, situate pe mănoasele 
şesuri şi plaiuri româneşti, scăldate în razele aurii de soare şi 
peste care domneşte atâta pace plină de evlavie şi de sfinţenie! 

Şi-n aceste sate, cu ale lor modeste căsuțe, care ocrotesc un popor, 
cu toate nevoile şi suferinţele, cu toate bucuriile lui şi unde generaţiuni 
întregi de oameni se perindă pe calea veciniciei, stau, sporadic, monumen- 
tele de o veche arhitectură ţărănească. Sunt casele vechi ţărăneşti, făcute 
de mâna chibzuitoare a străbunilor noştri, încă cu veacuri înainte. Ele se 
înfăţişează, faţă de celelalte case ale satului, atât de demn şi atât de serios! 

Simple de tot şi naive, în privinţa arhitectonică, se înfă- 
țişează ele ochiului simple ca şi viaţa ce-o duceau străbunii, pe 
acele vremuri. De ele stă strâns legată viaţa lor sufletească, în 
ele se oglindeşte viaţa culturală şi socială, de pe acele vremuri. 

După zisa bătrânilor, mai toate casele vechi ţărăneşti sunt 
făcute pe loc, adică din copaci tăiaţi de pe acelaşi loc, unde s-a 
clădit casa; căci locurile, pe unde, astăzi, se înşiră idilice sate şi 
se ridică fruntaşe oraşe, erau, pe acele vremuri, neatinse de mâna 
omenească. Peste ele se întindeau păduri întinse şi codri seculari. 

Casele vechi ţărăneşti erau, ca şi acum, situate cu faţa spre 
miazăzi şi făcute din bârne necioplite, clădite, de-a lungul, în direcţiune 
orizontală, una peste alta şi încheiate, la cornuri, în cheutori, astfel că 
capetele bârnelor se prelungeau, cu 15-25 cm, peste cornul casei. Li se 
zicea şi case în cheutori sau în cheutori cu urechi. Existau, însă, pe ace- 
le vremuri, şi case cu stâlpi verticali şi cu pereţi împletiţi din nuiele şi 
unşi cu lut. Lungimea caselor vechi era de 5-8 m, iar lăţimea, de 3-5 m. 

În cele mai multe cazuri, pereţii casei nu erau tencuiți pe dinafară. 
Se aflau, însă, şi case cu pereţii tencuiți, pe dinafară, cu lut şi daţi, în loc de var, 
cu mâl alb sau humă, după cum i se zice la ţară, o culoare cenuşie-deschisă. 

Un brâu piedestal, tras cu mâl albastru, forma trecerea, de la 
temelie sau prispă, la pereţii casei. Jos, la temelie, împrejurul casei, 
era prispa de lut, de obicei cercuită cu bârne şi prinsă, la cornuri, cu 
cheutori. Prispa, pe care poporul român, în conservatorismul său, a 
păstrat-o, din acele vremuri, până în zilele noastre, o vedem, şi astăzi, 
la cele mai multe case ţărăneşti. Înălţimea ei era de 35-60 cm, iar lăţi- 
mea, 40-80 cm. Ea servea, pe de o parte, ca scut pentru temelia casei, 
contra gerului şi a frigului, în decursul iernii, iar pe de altă parte, în 
anotimpurile calde de peste an, ca loc de şezut, ca masă, ba chiar şi ca 
pat pentru dormit. Pe ea vezi, şi-n zilele noastre, bătrâni îngândurați 
şi încărunţiţi de apăsarea vremurilor grele, reamintindu-şi păţaniile 
vieţii sau ţinând sfat cu ai săi despre cele ce-o să aducă ziua de mâine. 





În seri frumoase de vară, când soarele îşi trimite ultimul salut, 
de după crestele munţilor, îşi întind bătrânii, cu toţi glotaşii, masa lor 
de seară, pe prispa casei. Se-nşiră, pe-ntrecute, în povestiri, snoave şi 
glume, care le fac bucatele simple atât de gustoase. Astfel se petrec, până 
ce noaptea tăcută, cu aripile ei cernite, îi ademeneşte la odihnă. Tăcere 
sfântă învăluie toată firea! Ici, colea, doar un glas de fluier, doinind, sau 

glasul privighetorilor mai tulbură tăcerea nopţii. Şi, la aceste melodii, se 
odihnesc ei, după munca zilei, atât de dulce, pe prispa casei, până ce, din 
nou, amurgul dimineţii îi deşteaptă, din lumea visurilor, la o muncă nouă. 

Astfel, de prispa casei e legată o mare parte din viaţa ţăranului nos- 
tru. Chiar când zbuciumările unei vieţi de muncă şi suferinţe îşi cer tributul 
lor, când aceste îi rup firul vieţii, tot pe prispa casei ţi se desfăşoară durero- 
sul tablou, când îl vezi pe ţăran, rece şi cu faţa galbenă ca ceara, aşezat, cu 
faţa-n sus, pe prispă, şi cu mâinile chinuite încrucişate, de veci, pe piept. 

Acoperişul afumat al acestor case vechi, case cu streaşina lor lată, 
era în patru table sau în patru laţi. Ele se compuneau din patru table, şi 
anume din două table în formă de trapez, iar două în formă triunghiulară. 
Prin fumul ce ieşea din cahla hornului şi se înfunda în podul casei, până 
ce, prin deschizături anume lăsate, îşi afla ieşirea, acoperişul acestor 
case era bine conservat şi putea rezista prin timp îndelungat putrejunei. 

Acoperişul caselor ţărăneşti este de tot tipic şi caracteris- 
tic. Nicicând nu-i vedea, la ţăranul român, case cu acoperişul în 
două table sau în doi laţi, după cum îl găseşti la casele Nemţilor. 

Pe acele vremuri, se acopereau casele bătrâneşti cu scânduri, 
despicate numai din secure din trunchiul unui copac, îndeosebi, însă, se 
acopereau ele cu draniţe foarte lungi, de o lungime de 1,5-2 m. Aceste 
draniţe lungi erau puse, una peste alta, pe prăjinile sau leaţurile ciopli- 
te, ce erau întărite cu pene de lemn de căpriorii casei; iar, ca să nu le 
ia vântul, se puneau, curmeziş, la capătul acestora, prăjini sau căpriori 
subțiri, care se întăreau, apoi, bine cu gânjuri, de leaţurile de dedesubt. 
Mai târziu, când uneltele de fier au ajuns a fi mai cunoscute — în cazul 
acesta, sfredelul — ele se sfredeleau şi se întăreau de leaţuri cu cuie 
de lemn, şi anume cu cuie din lemn de tisă, tei sau şi răchită. Cei mai 
bogaţi le drăniţeau cu cuie de tisă, cei mai sărmani, cu cuie de răchită. 

După ce ţiganii fierari se încuibaseră prin satele româ- 
neşti, după ce fierul şi aplicarea lui ajunse a fi cunoscută poporului, 
se drăniţeau casele ţărăneşti şi cu cuie de fier, făcute de ţigan... 

La streaşina acoperişului, din faţa casei, atârna prăjina, 
legată de vârful căpriorilor cu gânjuri. În unele părţi, se numeşte 
această prăjină şi drughină, grindă, rudă sau şi rudiţă. Ea serveşte 
pentru atârnarea schimburilor, a hainelor, precum şi a altor lucruri. 

Suport de drugină 


Modeste de tot erau cerinţele poporului român, pe acele vremuri, 
modest întocmită era şi casa lui. Afară de tindă, ce era situată înspre 
apus, mai era încă o odaie, pe care o întrebuinţau bătrânii ca odaie de 
locuit. Această odaie, căreia îi ziceau şi „casă”, se afla înspre răsărit. 

O uşă simplă de lemn, făcută din scânduri, despicate din trun- 
chiul unui copac şi netezită numai din secure sau bardă, forma intrarea în 
tinda întunecoasă şi, de obicei, fără fereşti. Această uşă joasă şi îngustă 
era de o înălțime de 1,70-1,90 m şi de o Lăţime cam de 70-85 cm. Ea 
era cu ţâţâni şi încuietoare de lemn, şi prinsă numai în cuie de lemn. 

Astfel mai toate lucrurile, mai toate acareturile şi sarsa- 
murile, ce le aveau Românii, pe atunci, astfel toate înjghebările 
atât de originale, de pe acele vremuri, erau executate numai din 
lemn. Aşa aflăm, şi-n zilele noastre, care vechi de lemn, pluguri 
de lemn, precum şi felurite acareturi pentru economia ţăranului 
nostru, pe care bătrânii le ţin ca o mărturie vie a acelor vremuri. 

Atât la ţară, cât şi, îndeosebi, în părţile muntoase, se găsesc, 
încă, multe uşi cu încuietoare (broască) şi cheie de lemn, atât de artistic 
construite, că nimeni n-ar fi în stare să le deschidă, afară de stăpânul 
cheii. Şi câte alte lucruri vechi, câte obiecte frumoase, din vechiul mo- 
bilier țărănesc, nu se pot afla, încă şi astăzi, împrăştiate pe la ţărani!... 

Spre asigurarea contra oamenilor răuvoitori, în acele vre- 
muri de puţină siguranţă personală, se trăgea, în decursul nopţii, 
la uşă, zăvorul, de obicei, un par gros şi tare, care prindea, de-a 
curmezişul uşii, din perete în perete. Atari zăvoare se pot afla, 
încă, sporadic, pe la casele bătrâneşti, precum şi la porţile de in- 
trare ale vechilor mănăstiri din ţară (Putna, Vatra Moldoviței). 

Pragul de la uşa tinzii era foarte înalt; el servea şi ca loc de şezut. 

Tinda casei, un spaţiu de o formă dreptunghiulară, de întinde- 
re de 8-10 mp, servea, pe atunci, totodată şi ca cămară. Aici păstrau 
bătrânii felurite lucruri pentru trebuinţele casei. Ea era, jos, nisipită cu 
pământ şi unsă cu lut, iar sus, despodită sau desfundată, aşa că puteai 
să ai privire liberă în podul casei. Din tindă, era, pe o scară simplă, 
suişul în podul casei, care, de asemenea, servea ca loc de păstrare 
pentru felurite lucruri. Aici ţineau bătrânii, în obroace, bine păstrate 
bucatele, iar în desagi, hainele şi schimburile lor, precum şi alte lucruri. 

O uşă de tot modestă şi simplă, cu un zăvoraş de lemn, o uşă din 
scânduri simplu netezite, numai din secure sau bardă, forma intrarea în 
„casa” ţăranului. Călcând în această încăpere patriarhală, în care străbunii 
noştri şi-au trăit viaţa ce le-a fost îngăduită, eşti, inconştient, stăpânit 
de simţăminte pline de evlavie şi veneraţiune faţă de această încăpere. 

Aici, fiecare ungher, fiecare lucru, fie el cât de primitiv, cât 
de neînsemnat, îşi are povestea sa. Această odaie, de o suprafaţă cam 
de 16-18 mp şi de o formă aproximativ pătrată, era, jos, nisipită cu 
pământ şi unsă neted cu lut. Sus, la o înălțime de 1,70-2,00 m, se află 
podul casei sau tavanul, făcut din scânduri, simplu netezite şi puse, 
una lângă alta, peste grinzile sau drăgarii casei. În direcţia crucişă a 
grinzilor, se află, pe de dedesubtul acestora, grindariul sau coarda, 
după cum o numesc prin alte părţi, pe care se păstrau felurite lucruri 
casnice, precum şi fel de fel de flori şi plante bune de leac şi descântec. 

Tot mobilierul, original şi simplu, era orânduit, de obicei, 
în jurul odăii, pe lângă pereţi, aşa că mijlocul odăii rămânea mai 
mult liber, ceea ce da ochiului privitor o înfăţişare atât de plăcută. 





Îndată, la intrare, în cornul odăii, din stânga, era legenda- 
ra vatră bătrânească, cu hornul şi cuptorul, iar în cornul din fund, 
tot din stânga, era aşezat patul, cu stâlp în pământ şi prins de pe- 
reţii casei. De la pat, se întindeau în jur, pe lângă pereţii casei, pâ- 
nă-n dreptul uşii, laiţa de şezut, pe care se afla şi lada bătrânească. 

În peretele de către miazăzi, se aflau, de obicei, două feres- 
tuici micuţe, făcute aproape una lângă alta, iar pe cel de către răsărit 
se afla numai o ferestuică, adese, însă, şi două. Ele erau puse sau pe 
dinafară, sau pe dinăuntru, şi, la mijloc, prevăzute cu o cruce de lemn. 
Li se ziceau fereşti în cruci. Aceste ferestuici erau, de obicei, pe acele 
vremuri, prevăzute şi cu obloane de lemn, care, iarna, se închideau, 
în decursul nopţii. Ele erau de o formă aproximativ pătrată şi de o 
mărime de 25-40 cmp, aşa că cu anevoie ar fi putut intra prin ele un 
om înăuntru. Ca transparent, la aceste ferestuici mici, servea o piele 

de bârdâzan sau burduf, prin care numai anevoie străbătea lumina 
zilei, răspândind în odaie o lumină mistică, ca vremurile de pe atunci. 

Noaptea, petreceau bătrânii, adunaţi în jurul vetrei străbu- 
ne, la scânteia focului vecinic nestins. Îi vedeai cum, cu fachia de 
mesteacăn aprinsă, în mână, îşi pregăteau bucatele, îi vedeai cum, 
la lumina roşietică a focului, se aşează la ospăț, în jurul vetrei. 

Aici, în jurul vetrei străbune, ascultau cei tineri, cu nesaţ, din graiul 
cumpănit al bătrânilor, în nopţile lungi de iarnă, frumoase poveşti, despre 
Feţi-Frumoşi, cu părul de aur, despre Ileana Cosânzeana, despre luptele 
voinicilor cu zmeii şi balaurii, iar para şerpuitoare a focului de pe vatră făcea 
să joace umbre fantastice prin odaia întunecoasă şi pe pereţii ei mohorâţi. 

Erau atât de frumoase acele vremuri, cu lumea lor de po- 
veşti, care ne-au rămas până în vremurile noastre ca nişte scum- 
pe mărgăritare pentru mitologia poporului român. Însă veneau 
şi clipe vitrege, clipe de grea încercare, asupra neamului nostru. 

În acele timpuri nesigure, străbunii noştri erau necesitaţi să gri- 
jească pentru asigurarea vieţii şi a avutului lor. Ei îşi întocmiră astfel şi 
vechea lor casă. Aşa aflăm, încă şi astăzi, la unele case bătrânești, „tai- 
niţe”, adică încăperi tainice, numai de dânşii ştiute şi cu intrare secretă. 

Tainiţe se află şi la vechile mănăstiri, pentru scutul călugă- 
rilor, în timp de primejdie. Tainiţa casei bătrâneşti se afla, de obicei, 
în partea de miază-noapte a casei şi era despărțită prin un perete, în 
care se află şi intrarea secretă. Această intrare secretă era, din casa de 
locuit, pe sub pat, pe după cuptor sau şi prin podul casei. Din cauza 
întocmirilor lor, le şi spun ţăranii, în zilele noastre, „case tâlhăreşti”. 
În aceste tainiţe, care aveau o înălțime cam de un metru, îşi păstrau 
bătrânii cele mai scumpe odoare, ca: haine, arme, bani şi celelalte 
lucruri preţioase, adese îngropate în pământ sau prin pivnițe secrete. 

Aceste case vechi, în simplicitatea lor, aceste monumente pa- 
triarhale ale străbunilor noştri, stau, şi astăzi, sporadic, prin cele sate 
ca o vie mărturie a vremurilor din trecut. Poporul român, conservativ 
în cele ce a moştenit de la ai săi, a ştiut a păstra, cu credinţă statornică, 
vechiul meşteşug de clădire. lar astăzi, dacă aruncăm privirile noastre 
asupra caselor ţărăneşti, presărate, atât de pitoresc, pe văile mănoase şi 
pe cele plaiuri, înconjurate de plăcuta verdeață a munţilor, vom obser- 

va, în privinţa arhitecturii ţărăneşti, o mare schimbare, un mare progres 
spre bine. Acest progres, care nu se atribuie unei influenţe exterioare, 
a purces de la însuşi poporul român. Pe când, în mare parte, pitorescul 
costum naţional şi lucrările textile femeiești sunt nefavorabil influențate 
de motive străine, importate, în sânul poporului nostru, din alte părţi, 
arhitectura ţărănească, casa ţărănească, se prezintă ochiului încă într-o 
vergură originalitate. Popoarele din Vest, locuitoare pe unde valurile 
culturii au nimicit arta naivă a poporului de la sate, nu se mai pot mândri 
cu o arhitectură ţărănească. Urmaşi străbunilor noştri au ştiut să îmbo- 
găţească arhitectura moştenită cu picuri curaţi, izvorâţi din simţirea şi 
cugetarea lor senină de ţăran. Astăzi, conform timpului, referinţelor şi 
cerinţelor de trai ale ţăranului nostru, ne apare casa lui, ce se află încon- 
jurată de frumoase livezi şi grădini roditoare, primenită într-o altă haină. 

Şi acuma, ceva despre clădirea şi modul clădirii casei ţărăneşti, 
ceva despre credinţele frumoase, păstrate, încă din vremurile basmelor, 
în sânul poporului. 

Pentru clădirea casei, îşi alege ţăranul un loc bine situat şi, de obicei, 
la o distanţă anumită faţă de uliţă. Aici, în liniştea unei livezi cu pomi rodi- 
tori, îi place ţăranului, potrivit firii sale, să petreacă în pace şi linişte viaţa sa. 

Pe locul ales, toarnă stăpânul casei aghiazmă, înfige, apoi, în 
pământ un chip de cruce, în semn de credinţă nestrămutată, şi, cu inima 
plină de umilinţă, invocă harul celui de sus, ca locul ales pentru sălăşluire 
să fie scutit de orice rău. În acest loc, sub ceriul curat şi liber al unei regiuni 
pline de farmecul naturii, vezi cum meşterii ţărani, cu capul dezgolit, fă- 
cându-şi, cu dreapta, semnul crucii, încep a întruchipa dorinţa stăpânului. 

Lucrul începe, mai întâi, cu punerea temeliei, pe care o zidesc din pia- 
tră. Însă, după cum sunt legate de viaţa ţăranului nostru atâtea credinţe, moş- 
tenite din depărtarea vremurilor, aşa, şi la clădirea caselor, are el credinţele sale. 

Există credinţa că fiecare casă nouă cere jertfirea unui suflet. 
Nefăcându-se aceasta, se crede că trebuie să moară stăpânul casei. 
De aceea, în cornul temeliei de către răsărit, zidesc meşterii, de viu, 
un Cocoş negru, punându-i de mâncare şi apă pe trei zile (această cre- 
dinţă există în ţinutul Câmpulungului). După o altă versiune, auzită în 
ţinutul Humorului, se pune în temelie numai un cap de cocoş negru. 

La clădiri mai monumentale, ca biserici, mănăstiri, există, 

iarăşi, credinţa cum că numai atunci poate să fie dusă la un bun sfârşit 
clădirea, dacă se aduce o jertfă mai mare. La atari clădiri, măsoară meş- 
terii, pe furiş, umbra unui om, cu un stânjen sau cu o aţă, şi o îngroapă, 
apoi, în temelie, iar omul căruia i s-a îngropat umbra trebuie să moară. 

După terminarea temeliei, se începe cu clădirea pereţilor, care 
se fac din lemn de brad, molid sau şi stejar. 

La aşezarea tălpilor, care se fac dintr-un lemn tare, sănă- 
tos, iarăşi se pun, în fiecare corn, în găuri anume făcute, tămâie şi 
smirnă, ca simbol al sfinţeniei, grâu şi sare, în semn de mană, con- 
tra deochiului — usturoi, iar bani — ca cei din casă să fie norocoşi. 

După ce le-au pus pe toate acestea, urmează cu clădirea pereţilor, 
care se compun din 10-12 bârne cioplite şi încheiate, la cornuri, cu cheutori. 

Pe când mai toate casele vechi se făceau în cheutori lungi, se fac ca- 
sele, în timpul de faţă, în cheutori retezate şi încheiate în coada rândunelei, 
aşa că pereţii casei formează, la cornurile casei, unghiuri dreptunghiulare. 





> 


„Simboluri ale sfinţeniei ”, la colțul „încheiet în coada rândunelei ”, 
şi încheieturi retezate 


In unele părţi locuite de Români, se fac casele şi în amnari, adică 
în stâlpi verticali. Printre aceşti amnari jghebuiţi, se pune bârnuiala, în 
o direcţiune orizontală. 

Casele făcute din bârne sunt mult mai trainice decât cele din 
amnari. 

Bârnele cele mai de sus ale pereţilor, care, de obicei, sunt, la 
multe case, prelungite peste cornul casei şi care au menirea de a ţine 
grinzile, se numesc „cleşte”. Pe capătul grinzilor, iarăşi se aşează cununile 
sau costoroavele, de care se întăresc căpriorii casei. 

Căpriorii se deosebesc în căpriori legători şi căpriori din corn 
sau şi scurt numiţi „corni”. Căpriorii corni se întăresc cu căpriori scurți, 
numiţi altfel şi căprioraşi, ţepe sau şi sepe. Căpriorii legători se pun, 
perechi, de-a curmezişul casei, şi au menirea de a forma tabla din faţă 
şi cea din dos a acoperişului. 

Când se pun cei dintâi căpriori legători, de către răsărit, se pune, 
din partea stăpânului casei, în vârful acestora, un pomişor verde sau un 
brădănaş, împodobit cu flori şi năfrămi înflorite. De obicei, pentru fiecare 
meşter, câte o năframă. 

Acest pomişor încoronează, pe de o parte, opera meşterilor, iar 
pe de altă parte, se pune acest pomişor contra deochiului, aşa ca privirile 
celor trecători să fie, involuntar, aţintite mai mult spre pomişorul împo- 
dobit şi nu asupra casei sau a meşterilor. 

Pe căpriori se pun, în distanţe, anumite leaţuri. Mai toate casele 
ţărăneşti sunt acoperite cu draniţe, cu şindrilă, iar prin părțile mai sărmane 
în lemn, cu paie, cu stuf sau şi maldări. 

Casele, drăniţite de meşterii ţărani cu mult gust şi cu o dibăcie 
neîntrecută, au, de obicei, 7-15 rânduri de draniţe. Cornurile casei sau 
sunt cu chibzuinţă rotunjiu învelite, sau draniţele se pun, de-a lungul, 
muchii dreptunghiulare peste olaltă. Celor dintâi li se zice case cu cornuri 
învelite, pe când celor din urmă, case cu cornuri în străji. 

Pe partea din faţă a acoperişului se află unul, până la trei fumare 
bine orânduite. La multe case se află numai două fumare, iar ceva mai 
sus, peste aceste, un foişor mic, frumos împestriţat, în vârf, cu un bold 
crestat. Astfel, acoperişul caselor ţărăneşti, cu streaşina lor lată, cu fuma- 
rele împistrite, iar sus, cu coama sau creasta atât de frumos înflorită, apoi 
cei doi stâlpişori înfloriţi, de pe muchiile acoperişului, cărora [i se zice şi 
bolduri (Horodnic, Putna), îi dau casei ţărăneşti un aspect de tot pitoresc. 

După ce dulgherii sau tâmplarii au adus la bun sfârşit lucrul de 
tâmplărit, stăpânul casei, fiind de credinţă că cel dintâi ce intră în casă 
trebuie să moară, lasă să intre în casa nouă, mai întâi, un animal mic, 
ca: găină, mâţ. 

Fiind casa pe deplin terminată, stăpânul ei, potrivit obiceiului 
vechi, o sfinţeşte după ritul bisericesc, iar după sfinţirea acesteia de către 
preot, se înconjoară casa, pe afară, şi în borţile sfredelite ale celor tuspatru 
cornuri de casă pune preotul în ele, în semn de mană, pâine şi sare (în 
unele locuri, şi bani) şi le astupă, apoi, cu un cui de fag. 

Cu această ceremonie religioasă, stăpânul casei se mută în ea, 
spre a-şi întemeia vatra, în jurul căreia să petreacă el, cu ai săi, să petreacă 
şi cei ce vor urma. 

Atât sus, la munte, cât şi jos, la ţară, vedem casa ţărănească 
situată cu faţa spre miazăzi. Ea este, de obicei, împărţită, prin tindă, în 
două încăperi neegale. Sunt casa cea mare, dinspre răsărit, care se între- 
buinţează numai la diferite ocaziuni festive, şi casa cea mică sau căsuţa, 
care serveşte ca încăpere de locuit. 

Cu privire la încăperile casei ţărăneşti şi situarea acestora sunt 
foarte multe variaţiuni. Aşa, de exemplu, potrivit cerinţelor de trai, sunt 
case ţărăneşti cu 3, 4, ba chiar şi cu 5 încăperi. Astăzi, vedem casa ţă- 
rănească mult mai mare şi cu încăperi mai spaţioase, ce corespund mai 

bine şi în privinţa igienică. 

Lungimea ei este de 9-12 m, iar lăţimea de 5-8 m. 

Ferestuicile micuţe, cu piele de bârdizan, de odinioară au făcut 
loc altor fereşti, mult mai mari, cu 4-6 geamuri de sticlă, prin care lumi- 
na zilei străbate mai uşor în încăperile paşnice ale ţăranului nostru şi le 
împle de-o lumină lină şi ademenitoare. 

Casa cea mare are, către miazăzi, două, iar către răsărit, de re- 
gulă, numai o fereastră, pe când căsuţa, una către miazăzi şi alta către 
apus. Înălţimea ferestrelor este, de obicei, de 0,80-1,10 m, iar lăţimea 
de 60-80 cm. În locul crucilor de lemn, de odinioară, vedem, astăzi, la 
fereşti, cruci împodobite cu fier, făcute de ţiganul fierar. Aceste cruci 
servesc, la fereşti, pe de o parte ca decoraţiune, pe de altă parte, însă, ca 
scut contra furtişagurilor. 

De asemenea, şi uşile înguste şi joase de odinioară, cu ţâţânile 
de lemn, s-au primenit. În locul acestor uşi scârțâitoare, vedem uşi mai 
înalte, mai largi şi cu balamale şi încuietori de fier, iar deasupra acestora, 
2-3 ferestuici, care lasă să străbată lumina în tindă. Astăzi, deosebim 
uşi în chingi, uşi blănite sau căptuşite şi ţintuite cu ţinte de fier. Astăzi, 
vedem, la casele ţărăneşti, şi uşi în cruci, care, de asemenea, sunt ţintuite. 

Înălţimea lor ajunge la 1,90 m, iar lăţimea la 0,95 m. 

La multe case ţărăneşti, se pot observa, la intrare, şi uşi blănite 
cu două aripi sau uşi duble. Dimensiunile acestora sunt, aproximativ, 
de 2,30/1,25 m. 

Podul sau tavanul casei ajunge la o înălțime de 2,30-2,80 m, ba 
chiar şi până la 3 m, iar Jos, în locul pământului uns cu lut, începe ţăranul 
a pune podele sau duşumele. 

Formele ce clădire ale arhitecturii autohtone de la ţară, cu multele 
ei încheieturi originale, au luat, de asemenea, un avânt îmbucurător. Azi 
vedem case cu fel de fel de foişoare. Ce frumos este să priveşti la casele 
ţărăneşti, cu streaşina lată şi înconjurate, jur-împrejur, de un gang frumos 
împistrit şi cu stâlpi sau columne, ce se orânduiesc ritmic, în distanțe 
anumite, în jurul casei. 

Casele ţărăneşti se împart, după vechimea lor, cam în următorul 
mod: 

A. Case cu prispă 





II) Case cu prispa înainte şi la acea latură unde o cere trebuinţa. 
III) Case cu prispa pe trei părţi, înainte şi pe laturi. 

IV) Case cu prispa împrejurul casei. 
Sunt, însă, case ţărăneşti şi fără prispă. 


1] pe 
9 Le ei i 
Ep 7 IA 
PI DI iii 





La multe case ţărăneşti, se pun, în loc de prispă, pe capetele 
prelungite ale tălpilor de la casă, scânduri groase, care servesc ca laiţe 
(laviţe) de şezut. 

Toate casele cu prispă pot să aibă, înaintea intrării, un foişor 
(cerdac, pridvor). Acoperişul acestui foişor este sau în trei table şi cu 
cornuri învelite sau în străji, sau şi numai în o tablă, ce se prelungeşte, 
deasupra intrării, din tabla din faţă a acoperişului. 

La casele cu două odăi, se află, de obicei, foişorul în dreptul 
tinzii, iar la casele numai cu o despărţitură, se află foişorul la o lature, 
înaintea intrării. 

Prin urmare, deosebim, în al doilea rând, casele ţărăneşti în: 


B. Case cu foişor 


1) Case cu foişor la mijloc. 
II) Case cu foişorul la o lature. 


Foişorul de la mijlocul caselor e, de obicei, cu acoperişul în trei 

table. Sunt, însă, şi abateri. 

Acest foişor, în diferite variante, cu stâlpi înfloriţi şi de o extin- 
dere cam de 4 mp, îi dă casei un aspect de tot pitoresc. EI este, de obicei, 
până la o înălţime de 1 m, îngrădit sau cercuit cu bârne, prinse la colţuri 
cu cheutori şi prevăzut şi cu o portiţă de intrare. Sus, este acest foişor 
liber sau desfundat. În el se află, adese, şi o masă şi laiţe de şezut. Aici 
vezi, în timpul verii, după munca zilei sau în zilele de sărbătoare, cum 
glotaşii casei stau la sfat şi petrecere. 

Acestui foişor îi zic muntenii şopru, iar în alte părţi i se zice şi 
pridvor sau cerdac. 

Casele cu foişor datează, de asemenea, din timpurile mai vechi. 

Un al treilea fel de case ţărăneşti, care datează din timpurile mai 
noi, sunt casele cu gang şi cu stâlpi împrejur. Se găsesc, însă, şi case cu 
gang şi fără stâlpi. 

Gangul are, înaintea casei, la intrare, de obicei, o înălțime de 1 
m, pe când pe laturi, 80 cm. Şi aici deosebim mai multe variaţiuni: 


C. Case cu gang 





1) Case cu gang numai înainte. 

II) Case cu gang pe două părţi; înainte şi la acea lature, unde 
cere trebuinţa. 
III) Case cu gang pe trei părţi; înainte şi pe laturi. 





IV) Case cu gang împrejur. 


Toate casele cu gang pot să fie şi cu foişoare înaintea intrării, 

conform tabelei indicate. 

Pereţii caselor ţărăneşti sunt tencuiți şi daţi cu var. 

În părțile muntoase, mai rar poţi observa case văruite pe de-afară. 
Se observă numai în jurul ferestrelor şi a uşii câte un brâu alb, iar, încolo, 
rămân pereţii netencuiţi. 

La multe case ţărăneşti, este, îndărăpt, spre partea miază-noptală 
a casei, alipită şi câte o şandrama, cu mai multe despărţituri, care se între- 
buinţează ca cămări, iar pentru oameni mai sărmani, care nu posedă grajd, 
în special pentru ţinerea vitelor, serveşte această şandrama şi ca grajd. 

În regiunile muntoase, pe unde sătenii nu posedă şuri mari, ca 
la ţară, pentru păstrarea cerealelor, i se zice acestei şandramale şură. 

De şandrama lipit, se află, adeseori, şoprul pentru lemne. 

Motivele decorative, atât de naive, cu atâta gust şi pricepere 
aplicate, le ştie prinde ţăranul din natura înconjurătoare. Zace, deja, în 
firea lui ca să-şi împodobească lucrurile sale. Aşa vezi, la ţăran, fluier şi 
băț împestrite, vezi ţăranca cu furca împestrită, vezi minunate ţesături, 
ieşite de sub mâna ei iscusită, cu fel de fel de ornamentări. 

Astfel, observăm frumoase creste de acoperiş, cu aplicarea-mbel- 
şugată de motive după natură, ca: coada rândunelei, coarnele berbecului, 
coada peştelui şi altele. 

Ceva caracteristic e, la poporul român, şi aplicarea crucii ca motiv 
decorativ pe cele mai multe lucruri ale sale. O observăm pe creasta şi 
pe muchia acoperişurilor de la case, pe la porţi şi portiţe, pe mobilierul 
țărănesc, precum şi pe multe lucrări textile ale femeii române. În multe 
sate, putem vedea decoraţi pereţii casei cu cruci de busuioc, atât pe di- 
nafară, cât şi pe dinăuntru. 

Astfel se prezintă arhitectura ţărănească, plină de un farmec 
estetic, plină de o frumuseţe veche tradiţională, astfel se prezintă ea, 
când valurile unei culturi importante n-au putut a o influența. Poporul 
român, departe de centrele culturale, a ştiut conserva, cu credinţă, de 
la străbuni, iscusinţa de a clădi, a ştiut a se dezvolta, şi mai departe, pe 
terenul arhitecturii ţărăneşti şi a frumosului. Tot ce posedă ţăranul român, 
pe terenul arhitecturii, este efluxul curat al cugetării şi al simţirii sale... 

În arhitectura ţărănească, nu observăm nimic din măreţia ui- 
mitoare a clădirilor de pe malul Rinului, nimic din arhitectura trufaşă a 

marilor oraşe din Occident, pe unde veacuri întregi de linişte şi siguranţă 
au îngăduit omului să-şi lege temeinic viaţa lui şi a urmaşilor lui de ace- 
eaşi vatră, de acelaşi colţ de pământ; însă, cu toate acestea, arhitectura 
țărănească este, pentru noi, o scumpă şi nepreţuită comoară, din care cei 
chemaţi vor scoate aurul curat la lumina zilei. 

În arhitectura ţărănească se întrupează atâta poezie poporală, 
în ea se reoglindeşte blânda şi îndurătoarea fire a unui neam întreg”. 

Nu există sat, în regiunea Cernăuţi sau în judeţul Suceava, ro- 
mânesc sau ucrainean, care să nu mai păstreze, în memorie, ba chiar şi 
în fapt, relicve sacre sau doar componente ale acestei vechi arhitecturi, 
în care „se întrupează atâta poezie populară” şi în care „se reoglindeşte 
blânda şi îndurătoarea fire a unui neam întreg”. 





+!  STEFUREAC, ION, Casa ţăranului român din Bucovina, „Junimea Literară” 
nr. 2/1909, pp. 31-79 

Casa tradițională ruteană 


„Fiecare gospodărie din părţile locuite de Ruteni în Bucovina 
este deosebită de celelalte din acelaşi sat. Cele mai multe gospodării se 
compun numai din câte o casă, la care este alipit în partea dreaptă un 
şopron, numit „pretula” (sprijinita), care se foloseşte, dacă sunt vite, ca 
grajd. Câteodată, şopronul se alipeşte dinapoia casei. 

Casa, de regulă, este de 8 x 4 metri, fără de şopron. Ea, de regulă, 
este acoperită cu jupi din paie secerate de secară, ca si şopronul, sau cu 
trestie şi papură, mai rar cu draniţă. 

Casa, aşezată cu faţa spre miazăzi sau răsărit, obişnuit are o odaie 
mai mare, numită „chata”, care se despărțeşte de cămara situată în stânga, 
numită „chacena” (căsuţă) prin o tindă, „sini” sau „chorome”, care, în 
sus, n-are pod şi prin care se suie fumul din cahla casei în pod, care este 
înnegrit de fum şi funingine. În tindă se ţine, de regulă, râşniţa de mână, 
numită „jorna” şi o scară scurtă de lemn, spre a se putea sui în podul 
casei. Gospodari mai bine situaţi au grajduri ridicate într-un loc deosebit 
de casă, câteodată şi o mică şură pentru descărcarea snopilor, un coşer 
pentru păpuşoi, numit „koşniţa”, o poiată, „karamink” pentru mascuri, 
un coşer lipit cu lut pentru găini, „kurnik”, rar o fântână, „kierniţa” şi, 
câteodată, o groapă săpată în pământ, numită „zemnek”. 

În o astfel de gospodărie locuieşte, de regulă, numai gospodarul 
cu femeia şi copiii lui. Se întâmplă, însă, că ginerele sau nora locuiesc 
împreună, însă numai la începutul vieţii lor conjugale, până ce-şi clădesc 
o casă proprie. 

Casele şi acareturile laterale se durează din lemn moale sau din 
pari vârâţi în pământ şi apoi îngrădiți cu vălătuci de lut amestecat cu 
paie. Păreţii astfel construiți se ung şi netezesc cu lut... 


61 








Ion Drăguşanul 


Voind cineva să-şi dureze, undeva, o casă, ia subsuoară două 
pâini şi merge la locul destinat pentru clădire, unde lasă pâinile jos. 
Dacă ele cad cu faţa în sus, este semn că locuitorii vor avea noroc în ea, 
la din contra, ba. 

La aşezarea fundamentului casei, se pun sub acesta câţiva bani. 
Intrând cineva într-o casă sau părăsind-o, strămutându-se în alta, pune pe 
masă sau pe fereastră pâine şi sare. Casele noi se socotesc a fi necurate 
şi ca cei ce vor intra şi locui în ele să fie scutiţi de boli şi nenorociri, de 
aceea Ruteanul, înainte de ce intră în casă nouă, aruncă în ea un cocoş 
sau câne negru, ca un fel de jertfă duhului celui necurat, ca să-l îmblân- 
zească şi relele să vie asupra acelor vietăţi. Casele de aceea se aşează 
cu faţa spre răsărit sau miazăzi, adecă spre soare, ca diavolul, care se 
fereşte de soare şi de lumină, să nu se poată apropia de dânsele. Lângă 
drum aproape nu se clădesc case, deoarece drumurile sunt proprietatea 
diavolului. 

Gospodăriile se încunjură sau cu un gard împletit din nuiele, 
însă fără streşină, sau cu un şanţ de pământ, sau cu un zid de piatră fără 
tencuială. 

Casa Ruteanului este întocmită în următorul mod: Îndată lângă 
uşa de intrare, şi anume în dreapta, se află, în odaia lui de locuit, o laiţă, 
pe care stau cofele cu apă sau şi un blidar foarte primitiv de lemn, iar 
în stânga vatra, numită „pic” (cuptorul), dinapoia căreia se rădică cup- 
torul numit „horn”. Rar se află în casele Rutenilor o vatră de spijă, aşa 
numitul „Sparrherd” (şparhat). Lângă păretele din fundul casei se află 
un pat, care se compune din 4 scânduri, aşezate pe 2 chingi, bătute pe 4 
pari, înţepeniţi în pământ. De aici urmează, împrejurul păreţilor, laiţe din 
câte o scândură. Pe păretele despre răsărit atârnă icoanele sfinte, care, 
de regulă, sunt foarte primitiv zugrăvite pe sticlă sau tipărite pe hârtie. 
Acestora Ruteanul, bigot din fire, le atribuie putere apărătoare şi arzând 
ceva, undeva, el îndată scoate în ogradă o „huscă” de sare, pâine şi o 
icoană, şi le aşează jos, ca astfel casa lui să fie scutită de foc. 

Dinaintea icoanelor stă marea ladă, cioplită şi cu picioare, numită 
„skrenia”, al cărei capac, prevăzut cu încuietoare, serveşte ca masă. 

Deasupra patului atârnă de pod o prăjină, numită „jerdka”, unde 
se ţin straiele, lăicerele ş. a. Deasupra acestei prăjini, este făcută, dintr-o 

scândură, un fel de poliţă, pe care se aşează perine şi pânzături. 

Cuptorul se foloseşte, iarna şi vara, ca loc de culcare. Împreju- 
rarea că casnicii locuiesc, vara şi iarna, se înţelege fără a deschide fe- 
restrele şi a aerisi, numai într-o mică odaie, are, pe o parte, beneficiul că 
iarna se trece puţin material de încălzit, ca paie, ciocleje de strujeni, stuf, 
papură, balegă de vită uscată la soare, mai rar lemne, care, peste Prut, 
până la Nistru, sunt foarte rare şi exorbitant de scumpe, pe de altă parte, 
însă, marele pericol că în astfel de case se nasc diferite boli epidemice. 

În sus amintita ladă-masă se păstrează, dacă sunt, hârtiile de 
valoare şi cartea birului. Tot aci se ţin şi cămeşi şi alte mărunţişuri. 

Ruteanul se foloseşte, la lucrarea câmpului, de un plug, „pluh”, 
de fier, se mai află însă şi de lemn, de grape, „borone”, de lemn, cu colţi 
de lemn şi de fier, şi, câteodată, şi de un vălătuc de lemn, „valok”. 

Spre a-şi putea ascuţi uneltele gospodăriei, afli, aproape la fiecare 
casă, câte o tocilă de piatră rotundă, „tocilo”. 

Ornamentele uzitate la Ruteni sunt executate, uneori, cu mult 
gust, cu predilecție în culori vii, între care culoarea roşie ocupă locul cel 
mai însemnat. Fiecare comună are modelele sale. Culoarea galbenă se 
prepară din coaja pădureţului, dar cea neagră din cojile florii soarelui şi 
din frunze de nuc. Celelalte culori se cumpără din dughenele oraşelor. 

Oamenii neșştiutori de carte se folosesc, la socoteli, şi de răbuş, 
numit „karb”. 

Focul, de regulă, se aprinde cu chibrituri, dar se întrebuințează 
şi iasca cu amnarul şi este cunoscută şi aprinderea focului prin frecarea 
a două lemne laolaltă”?. 

În satele cu importante comunităţi rutene din judeţul Suceava nu 
se mai întâlnesc vechi case ruteneşti, iar dacă ar exista cu greu ar putea 
identificate, pentru că diferenţele între casa românească şi cea ruteană 
sunt nesemnificative. 


% DAN, DIMITRIE, Rutenii din Bucovina / Schiţă etnografică, pp. 5-7 

Case monospaţiale 


La Cupca, în regiunea Cernăuţi, există încă, în aglomerarea de 
case moderne şi fără stil şi mit, o casă tradiţională cu o cameră, cea a 
deputatului de la 1848-1849 Gheorghe Timiş, ţăran cupcean, cu revendi- 
caţi străbuni maramureşeni, la 1735, neconsemnaţi în „Consignaţiunea” 
lui Ezenberg;: 

„Casa lui a fost construită la sfârşitul secolului al XVIII-lea sau 
începutul secolului al XIX-lea, pe malul pârâului Arjavăţ, din bârne de 
brad necioplite, încheiată în cheotori, lungă de 10 m, lată de 4 m, acoperită 
cu draniţă, în 4 table (ape), încheiată, la margine, în străji. Pe tabla din 
faţă a acoperişului, se află 2 „hrube”, pe unde iese fumul. Tencuită cu 
pământ (lut frământat cu paie de ovăz sau cu pleavă de ovăz), apoi cu 
feţuială de lut cu nisip şi, la urmă, văruiţi pereţii laterali şi cel din faţă 
(miazăzi) în interior (toţi pereţii) şi exterior. 

În spate, în continuarea acoperişului, un şopron din lemn de 
brad necioplit, iar la capătul şopronului era coteţul pentru porci şi poiata 
pentru găini. O prispă din pământ bătut, înaltă de 0,30 m şi lată de 0,40 
m susţinută, pe margini, de o bârnă cioplită, înconjura cei 3 pereţi — de 
la est, sud şi vest. Acoperişul, de draniţă era în 4 table. 

În interior, se intra în tinda fără tavan, cu o scară aşezată pe pe- 
retele camerei, de urcat în pod. Din tindă, în dreapta, se intra în camera 
folosită ca bucătărie şi locuinţă, în lungul peretelui din faţă se afla o 
laiţă solidă din brad, geluită, groasă de 5-8 cm, la fel şi la peretele spre 
răsărit, care se încheie amândouă în colțul de la sud est. Laiţele sunt 
aşezate pe butuci de brad, înalți de 0,70 m. Lângă peretele de la nord, 
era un pat mare de brad, în continuare, cuptorul cu horn, sprijinit de doi 
stâlpi metalici, pentru gătit la focul din cuptor, pe vatra de sub horn. Mai 

târziu, a fost montată şi o plită („„şparhat”), probabil în timpul urmaşilor 
lui Lazăr Timiş, nepotul deputatului, care a avut 8 copii şi i-a crescut în 
această casă. Alt mobilier nu avea, decât o masă, 2 scaune mai lungi, pe 4 
picioare, din care unul stătea în faţa hornului. Pe pat, erau paie de secară 
(în loc de somieră sau saltea), acoperite cu ţol de lână piuat. 

Uşa de la tindă se încuia şi se descuia cu un zăvor, confecţionat 
din lemn de fag sau stejar, care avea o cheie tot din lemn. Trei ferestre 
a câte patru ochiuri de sticlă, montate două la miazăzi şi una la răsărit, 
luminau camera. Clădirea e amplasată cu faţa la miazăzi, într-o ogra- 
dă (curte) spațioasă, împrejmuită cu gard, parte din ramuri de răchită, 
parte din scânduri (zăplaz). Lângă casă, dispunea de teren arabil pentru 
agricultură, unde semăna porumb, grâu, secară, cartofi, necesari pentru 
hrana familiei. 

După relatările lui Toader Timiş, unul din copiii care au crescut 
în această casă, a dăinuit în acel loc până în 1887, ulterior fiind mutată, 
de pe malul pârâului Arjavăţ, în Parişte, fiind dăruită de moştenitorul 
Lazăr Timiş unei rude mai îndepărtate, numit Constantin a Chiţei Alerguş. 

Modificări a suferit numai la ferestre, înlocuind cele 4 ochiuri 
de sticlă cu 6 şi dublând uşa de la intrare cu încă una. Casa lui Gheorghe 
Timiş nu a fost reparată până în 1940. 1 s-a adăugat, însă, în spate, un 
şopron, iar la începutul secolului XX, un grajd pentru vite. 

Case cu tindă, o încăpere şi prispă s-au construit în Cupca şi în 
secolul XX de către ţăranii mai puţin înstăriți. Exemple de asemenea case 
avem, în Bohorodici, la Petru Maximaş, Simion Panţir, Toader Panţir, 
Ion Sucevan, şi la ţiganii din aşa numita „Bâtca” sau „Chetrosul”, de 
sub pădure. 

Camera era foarte mica — în tindă era numai scara şi butoiul cu 
castraveți, în încăpere cuptorul, hornul, o plită mică, un pat de brad, în 
loc de saltea — paie de secară, o laiţă la miazăzi şi una la răsărit. Pro- 
prietar a fost Costan Maximaş şi, apoi, fiul său, Petru. Cea mai simplă 
încuietoare a fost, la casa aceasta, un fel de zăvor. Pe lângă şopronul din 
prelungirea acoperişului de la nord, unele case dispuneau şi de un grajd 
pentru adăpostul vitelor şi al fânului. Unele clădiri aveau acoperişul în 
4 table, iar altele în 2”%. 


% CIOBANU, PRELIPCEAN, SLĂNINĂ, Cupca, un sat din Bucovina, p. 253 

La Oprişeni, în aceeaşi regiune Cernăuţi, „casele de până la 
începutul secolului al XVIII-lea erau monospaţiale, adică aveau o ca- 
meră şi o tindă. Înălţimea lor nu era mare şi cu mâna se tot ajunge uşor 
la streaşină. Pereţii erau din bârne cojite sau cioplite, împreunate cu 
ajutorul cuielor de lemn, şi pe dinafară erau unşi cu lut amestecat cu 
balegă de cal (mai întâi între bârne, apoi integral, ca să poată fi văruiți). 
Casele aveau geamurile şi intrarea spre sud, ca să fie ferite de curenţii 
ce-i aduceau vânturile tăioase dinspre nord şi ca în ele să pătrundă mai 
lesne lumina soarelui. Ferestrele erau mici şi acoperite cu holiţe sau 
băşică de bou. Din curte se intra direct în tindă, de unde se nimerea în 
unica odaie. Tinda nu avea pod şi era prevăzută cu o vatră, folosită, vara, 
pentru prepararea mâncării. Toamna şi iarna, focul se făcea pe vatra din 
camera de locuit, „prevăzută pentru aceasta cu un horn de aerisire şi tiraj, 
ce dădea în podul casei”. Cu timpul, oameni au început să construiască 
şi sobe cu cuptor, însă hornul a rămas ca să servească la, aerisire şi la 
evacuarea fumului din sobă. 

Mobila din acea unică încăpere de locuit era foarte simplă şi se 
compunea dint-o masă, două-trei laviţe aşezate pe lângă pereţi, un pat 
de scânduri, peste care se aşternea un zup de paie de secară, acoperit 
cu un ţol de cânepă sau de lână. Acoperişurile caselor erau mai mult de 
paie şi arareori se întâlneau şi unele drăniţite. Forma acoperişurilor era 
țuguiată, pentru ca apa şi zăpezile să alunece mai uşor” *. 

Astfel de case nu mai există la Oprişeni, comună în care casele 
depersonalizante ale epocii comuniste şi cele fără de stil ale modernis- 
mului aparent europenizant dau pitoresc satului nu prin arhitectură, ci 
prin risipa de culori vii şi calde. 


+  COVALCIUC, DUMITRU, Oprişeni, un sat la răspântiile istoriei, pp. 55-56 

Case şi gospodării huţăneşti 


La Moldova Suliţa, ca şi la Breaza, Benia, Izvoarele Sucevei, 
Ulma, Brodina sau Vatra Moldoviței, în judeţul Suceava, într-o zonă 
de superbă interferenţă culturală, dar în care, datorită lăzuirilor huţule, 
sentimentul şi realitatea proprietăţii sunt vechi, casa ocupă, după modelul 
cel vechi al proprietăţilor moldoveneşti, locul central într-o moşioară 
foarte bine parcelată: „păşune pentru vite mari (toloca), fâneaţă (ţaren- 
ca), ogoare (horod); păşune pentru viței şi miei (pastiurnec) — aproape 
de casă, ţarcuri pentru depozitarea fânului (oplat do sina), curte, ocoale. 
De bună seamă, nu lipsea grădina din faţa casei, cu zarzavaturi şi flori 
(hritche). Toate aceste parcelări presupun kilometri de gard şi cheltuieli 
care se consumă în fiecare primăvară. 

Locul central al oricărei gospodării îl ocupă locuinţa (casa). 
Aceasta se clădeşte într-un anume loc şi alegerea locului respectiv pre- 
supune câteva condiţii esenţiale: sursă de apă în preajmă (râu sau izvor), 
să aibă expoziţie sudică (adică, poziţia aleasă să aibă „soare”), terenurile 
să fie slab înclinate, cu drenaj bun, ferite de riscul inundaţiilor sau de 
pericolul alunecărilor de teren (erau şi sunt preferate terasele). 

În secolele XVII-XVIII (şi mai târziu), locuinţa avea dimensiuni 
mici, cu o singură încăpere (casa monocelulară). În satele locuite de hu- 
ţuli, ca şi la români, se remarcă gospodăria întărită (cu ocol). „Se poate 
spune că gospodăria de ocol, atât de răspândită în Obcinile Bucovinei, 
îşi are originea în aşezările dacice fortificate, reprezentând conservarea, 
la o scară mai redusă, a acestora” (1. losep, D. Paulencu, 1986-1987). 

Condiţiile de izolare şi distanţele mari dintre gospodării au impus 
acest tip de gospodărie. Atacurile animalelor sălbatice şi jafurile erau 
destul de frecvente în acele vremuri nesigure. O astfel de gospodărie 

nu are patru laturi, ca la români şi germani, ci are formă neregulată. De 
subliniat că toate proprietăţile erau (şi sunt) separate prin garduri dispuse 
în zig-zag. Nu se foloseau cuiele: gânjurile din ramuri elastice de molid 
legau parii, între care erau introduşi răzlogii. 

Se înţelege, materialul de construcţie al casei este lemnul, care 
(lucru dovedit) asigură termoizolaţie bună, dar şi încadrare plăcută în 
mediul natural. Temelia, din gresie (lespezi de râu sau din versant), 
trebuie să fie solidă, pentru a susţine întreg edificiul. Temelia are rolul 
de a proteja casa de umezeală şi de a-i asigura dăinuirea peste ani. Mai 
înainte, la colţurile casei se aşezau bolovani mari. Pe temelie se aşează 
talpa (pidvalina), din bârne groase, peste care se clădesc pereţii. La casele 
vechi se foloseau bârnele groase (50 cm în diametru), încât pentru un 
perete erau necesare 6 bârne. Mai târziu, s-a recurs la bârne mai subţiri, 
crăpate în două. 

Spre sfârşitul veacului al XIX-lea, bârnele încep să fie cioplite 
pe una sau pe ambele feţe. Pentru a asigura căldură în camere, spaţiile 
dintre bârne erau umplute cu muşchi uscat (bătut cu o pană de lemn). 

Pereţii exteriori nu se tencuiau. La ferestre şi uşi se conturează 
chenare albe de tencuială cu var, ceea ce conferă construcţiei strălucire 
şi pitoresc. 

Mai târziu, pereţii sunt înveliţi cu scândură/lambriuri sau solzi. 
Bârnele se îmbină prin crestături „în măgle” (wuhle). 

Cele mai vechi (şi în alte zone) sunt rotunde (staroviţki uhle sau 
vâcoteani). Pentru a practica aceste crestături, meşterii locului aveau 
nevoie de bardă (un topor mai mare, cu lama lată). Astăzi, rar găseşti în 
gospodărie o astfel de unealtă. Crestătura se efectua în partea superioară 
sau inferioară a bârnei necioplite. 

După ce s-au clădit pereţii, se aşează grinzi solide peste toată 
lungimea casei, grinzi numite paravele, care, în faţa casei, se prelungesc 
până la stâlpii prispei (ganok). Peste paravele se fixează patru grinzi, 
numite în zonă platva, masive, cioplite pe patru părţi, peste care se 
montează căpriorii, iar peste aceştia se potrivesc leaţurile (latke). Acestea 
susţin draniţa (doşke). 

Iniţial, draniţa măsura doi metri. Mai apoi, dimensiunile ei s-au 
redus la 1 m, 80 cm, 60 cm. De remarcat că, la casele foarte vechi, cape- 

tele leaţurilor erau legate cu gânji, obţinuţi din ramuri elastice de molid. 

Acoperişul cel mai frecvent întâlnit este cel în patru „ape” şi 
foarte înclinat, pentru a asigura scurgerea apei şi alunecarea zăpezii. După 
cel de-al doilea război mondial, sub influenţă germană, se răspândeşte 
acoperişul în două „ape” (case nemţeşti), care presupune economie de 
material lemnos şi, de aceea, este acceptat de familiile mai nevoiaşe, cu 
situaţie economică precară. Mai nou, se foloseşte acoperişul cu balcon, 
şi el de influenţă germană, care are dezavantajele sale, mai ales în ceea 
ce priveşte repartizarea spaţiului. 

Casa tradițională huţulă cuprinde un spaţiu bine organizat şi 
acareturi/anexe care răspund trebuinţelor zilnice şi sezoniere. 

Camera de locuit (casa de zi, hata) are funcții multiple: dor- 
mitor, bucătărie, industrie casnică (tors, ţesut, cusut), şezători, întâlniri 
ocazionale; 

Camera de curat („casa mare”, „faina hata”, „veleka hata”). 
Aici se păstra lada de zestre, se primeau oaspeţii de sărbători şi peţitorii; 

Tinda (horoame), prevăzută, uneori, cu poliţe, cu „culme” pen- 
tru haine. În tindă puteai afla putini cu brânză, cereale, butoaie. Este 
interesant că gura coşului din hata (camera de zi) străbate în tindă, de 
unde fumul se ridică în pod. Să nu uităm că „apa” din faţă a acoperişului 
este prevăzută cu 1-2 gemuleţe (cahle) cu rolul de a evacua fumul. Mai 
târziu, podul se podeşte, iar coşul străpunge acoperişul. De menţionat 
că, la nunţi, masa se întindea în tindă. Tot aici îşi găseau loc lăutarii şi, 
când spiritele se încălzeau, se încingea dansul. 

În vechime, pe pereţii din tindă atârnau hamurile, şeaua (tarniţa), 
jugul (iarem) pentru boi, coasa (kosa), ferăstrăul (pela) şi altele. 

Prispa (ganok) este prevăzută cu portiţă, susţinută de stâlpi înflo- 
raţi. Ulterior, prispa a fost închisă cu geamuri, rezultând un fel de verandă. 

În podul casei se instala o prăjină (un drugar), care servea la 
afumarea cărnii. 

În jurul locuinţei gravitează anexe şi acareturi, fiecare dintre ele 
având destinaţie precisă. Toate, la un loc, alcătuiesc adevărata gospodărie 
țărănească. 

Grajdul (staia) are o singură intrare (uşă din lemn masiv), cu pod 
încăpător pentru depozitarea fânului. 

Adăpostul pentru oi (coleşnea). „Apa” din spate a casei cobora 
până aproape de sol şi încăperea astfel rezultată adăpostea oile pe timp 
de iarnă. 





Cămara (clichi sau comora) este o încăpere relativ mică, în care 
se depozitează alimentele şi hainele. Uneori, cămara este inclusă în planul 
casei; alteori, este ridicată separat, în ogradă. 

Oborocul sau fânarul (oborâh) serveşte la depozitarea fânului. 
Uneori, fânarul este amplasat în cuprinsul fâneţei. În foarte multe cazuri, 
fânul este depozitat în stoguri; 

Vatracul este o anexă în care se prepara caşul. 

Fierăria era prezentă doar în unele gospodării; 

Pivniţa (iema, zemnik) adăposteşte cele trebuincioase pentru 
iarnă (murături, conserve, cartofi). De multe ori, pivniţa are forma unei 
gropi simple, săpată sub podeaua primei camere sau undeva în ogradă, 
în raport de adâncimea pânzei freatice. 

Magazia pentru lemne şi unelte agricole; 

Fântâna (kerneţea). 

Revenind la locuinţă, constatăm că interiorul este foarte economi- 
cos organizat şi bine proporţionat, răspunzând, în felul acesta cerinţelor 
cotidiene ale gospodarilor. 

„Camera de zi” (hata) are rol esenţial în viaţa omului din acest 

spaţiu geografic. În interiorul ei, un loc important îl ocupă cuptorul/va- 
tra, care este sursa de căldură şi serveşte la prepararea mâncărurilor. De 
asemenea, pe cuptor se pot odihni copiii şi bătrânii. Lângă cuptor, sunt 
aşezate laviţe (laveţa), acoperite cu ţesături din lână. Alături, îşi află loc 
patul (lujko, poskil), iar în partea opusă stă masa (stiu) şi câteva scaune 
(krislo, stoleţ). 

În colţul de lângă uşă, se postează dulăpioare şi rafturi pentru 
vase. 

Deasupra cuptorului se înalță hornul, care este prevăzut cu poliţe 
pentru piperniţă şi solniţă. Lângă cuptor, se identifică rafturi, poliţe (po- 
leţea) şi blidare, în care se aşează vase trebuincioase preparării şi servirii 
mâncărurilor. Deasupra cuptorului se întinde o prăjină (jertka), pe care 
se atârnă şi usucă hainele. Pereţii interiori sunt împodobiţi cu lăicere şi 
scoarţe. Toate aceste piese sunt realizate în propria gospodărie. Este un 
mod eficient de valorificare a mediului natural. Peretele dinspre masă 
este împodobit cu icoane. 

În cadrul gospodăriei, un loc important îl ocupă curtea (podvi- 
rea, ograda). Din orice gospodărie nu lipseşte grădina (horod). Plantele 
cultivate sunt destul de puţine, dar acoperă o bună parte din necesarul 
familiei: sfecla furajeră (zvekla), usturoiul (cisnok), ceapa (ţibuli), varza 
(kapusta), pătrunjelul (petruşka), macul (mak), bobul (bib). Florile erau 
plantate de fete lângă casă”%. 





%5 AFLOAREI, MAMAISCHI, ŞORODOC, Moldova Sulița..., pp. 165-173 

Case cu două încăperi 


Tipul de casă cu două încăperi, studiat şi comentat, cu atâta 
pricepere de către primul militant pentru întemeierea unui muzeu al 
satului în Bucovina, cu locaţie la Câmpulung Moldovenesc, profesorul 
de la Şcoala de Arte şi Meserii din Câmpulung lon Ştefureac, este spe- 
cific întregii regiuni Cernăuţi, dar şi întregului judeţ Suceava (tipul de 
construcții deja prezentat în monografia suliţenilor), diferenţele de detalii 
fiind nesemnificative. 

La Cupca, localitate cernăuţeană care beneficiază de o excelentă 
monografie, casa cu două camere „era construită din bârne lungi, necio- 
plite, încheiate la colţuri, în cheotori, talpa casei era aşezată, numai la 
colţuri, pe bolovani de râu, la suprafaţa solului. Lungimea casei era de 
10-14 m şi lăţimea de 4-5 m. De jur-împrejurul casei, era o prispă de lut 
bătut — prelungirea nisipelei din interiorul construcţiei, iar pe margine, 
o bârnă cioplită, ce susţinea lutul să nu se risipească. 

Acoperişul în 4 table („dahuri”), căpriorii bătuţi de cosoroabă 
cu cuie de lemn (până la finele secolului al XIX-lea), dranița bătută, pe 
două rânduri, cu cuie de fier, confecţionate de fierar, în forma de T, iar 
pe Jos, în camere şi tindă, pământ bătut şi uns, în loc de podele. 

Ferestrele mici, cu 4 ochiuri, încuietoarea era zăvorul, uşile erau 
făcute dintr-o singură scândură de brad care se deschidea şi închidea cu 
ajutorul unei clanţe. 

Pe acoperişul dinspre miazăzi erau 2-3 deschizători, numite 
„hrube”, pe unde ieşea fumul, nu exista ogeac. Uşile erau montate pe 
„blana” de la „uşor”, în aşa-numitele „ţâţâni” sau în balamale. Uşa de la 
tindă se încuia şi descuia cu zăvorul. 

„Casa mică” sau căsuţa se afla spre apus, cum intrai în tindă, în 
stânga. În căsuţă, lângă peretele de la uşă, în dreapta se afla cuptorul, 
hornul şi cotruţa. Hornul, pe partea din faţă şi stânga, avea „prichiciul”, 
un fel de poliţă mică, construită din acelaşi material; în spatele hornului, 
se afla cuptorul, până în peretele de la nord, iar mai jos, spre apus, la 
baza cuptorului, era vatra, construită din lut, care ţinea loc de pat, mai 
ales pentru familiile care aveau mai mulţi copii. Deasupra cuptorului, 
de pe un perete, pe altul, era grinda pe care era întins un lăicer de lână 
sau cânepă („buci”) colorat în diverse culori. Pe grindă se ţineau peri- 
nile care se foloseau zilnic. De la vatră, pe peretele dinspre apus, se afla 
laiţa, o scândura groasă de 3-4 cm şi lată de 40 cm, montată pe 2 butuci 
înalți de 1 m; de multe ori, ţinea loc de pat. Laiţa, în dreptul ferestrei, 
avea două găuri, una deasupra, ce se folosea pentru furca de tors, şi una 
pe lateral, pentru vârtej, cu ajutorul căruia se răsuceau aţele la opinci, 
funii şi odgoane din fuioare de cânepă sau hăldani. Lângă peretele de 
la miazăzi, se afla un pat de brad. Pe peretele dinspre tindă, se aflau 2 
poliţe, din scândură de brad, unde se ţineau străchinile din ceramică, 
pentru folosirea zilnică. 

Tavanul de la căsuţă era, la unele case, din scânduri, neuns, iar 
la altele era uns cu humă verzuie. Tavanul era susținut de un grindar, 
ce îl despărțea în două părţi, numite racle. Un alt grindar, pus în cruciş, 
era folosit pentru diverse lucruri mai mici, printre care şi chibriturile 
(sârnicile), să nu le ajungă copiii mici. În faţa hornului, era un scaun 
mai lung, pe 4 picioare, iar între laiţă şi colţul patului, o masă rotundă, 
susținută de un picior, la mijloc. 

În „casa cea mare”, tavanul (podul) nu se ungea, scândurile 
erau geluite şi nevopsite, ele se spălau de două ori pe an, primăvara, de 
Paşti, şi toamna, de Arhangheli, cu leşie şi paie de ovăz ca să fie curate. 
Scândurile de la pod, pe lângă că erau sprijinite pe marginea peretelui, 
mai erau susţinute şi de grindarele de lemn cioplit şi geluit în 4 muchii. 
Numărul grindarelor depindea de mărimea camerei. Grindarele se pu- 
neau, de la nord, la sud, şi unul la mijlocul tavanului, de la est, la vest, 
care le susţinea. Acest grindar forma un spaţiu cam de 10-15 cm, unde se 
puneau buchete de busuioc, perne mici, iar pe partea laterală, spre sud, 
se atârnau farfurii („sahane”) înflorate. Distanţa dintre două grindare se 

numea „raclă”. 

Lângă peretele de nord, se aşezau 2 grinzi de lemn, care susțineau 
scoarța de lână, cu flori în culori, şi pernele ce nu se purtau. Sub scoarță, 
pe perete, se punea scorțarul, mai îngust şi cu alesătură mai uşoară. O 
laiţă de brad, groasă de 3-5 cm şi geluită, se punea alături dinspre peretele 
de miazăzi şi se întâlnea cu alta, de lângă peretele de la răsărit, unde se 
încheiau în colţ. Ambele erau montate pe stâlpi de lemn. 

Pe laiţa de la răsărit, în capăt spre nord, sta lada de zestre cum- 
părată din Rădăuţi, frumos înflorată în exterior, în care se păstrau cămăşi 
de sărbătoare, broboade (tulpane, minişterguri), ştergare, brâie, catrinţe, 
feţe de perină, feţe de masă („„mesciori”), trăistuţe de lână ş.a. 

Pe laiţa de la miazăzi, în capăt, spre apus, era „blidarul” (un 
mic bufet). Sus, avea 2-3 rafturi, iar jos, 2 uşi închideau un dulăpior, în 
care se ţineau diverse vase (blide) de bucătărie. Acolo unde nu existau 
cămări şi nu se locuia în această cameră, se păstrau oalele cu smântână, 
laptele acru, brânza ş.a. Pe rafturile de la blidar se aşezau farfurii (sahane) 
înflorate. Unele din acestea, fiind de lemn de tei sau paltin, erau frumos 
ornamentate cu diferite incrustări sau erau vopsite în culoare roş sau maro. 
În locuinţele unde era cuptor şi în casa mare, între cuptor şi uşă se afla o 
laiţă mică. În camerele unde nu se locuia, nu era nici cuptor, nici sobă. 

În multe case, locuiau câte două familii, părinţii, cu unul din 
copii, şi, atunci, se locuia în căsuţă şi în casa cea mare. În casa cea mare, 
în colţ, unde se încheiau laiţele, se afla o masă de frasin, brad sau stejar, 
acoperită cu faţă de masă albă de in, ţesuta în „mozoare” (ozoare). Gos- 
podarii care aveau familie numeroasă locuiau, vara, în căsuţă şi iarna, 
în casa cea mare. 

Mâncarea se pregătea la gura cuptorului, atâta timp cât n-au 
existat plite. Acestea apar la sfârşitul secolului XVIII — începutul seco- 
lului XIX. 

Tinda, o încăpere la mijloc, desparte căsuţa de casa cea mare, 
era spațioasă, cca 4/5 m, de multe ori ţinea loc de cămară şi arie, unde 
se îmblăteau fasolea, mazărea, bobul şi ştiuleţii de porumb de boabe. 
Toate acestea se îmblăteau pe o leasă, confecţionată din nuiele împletite, 
montată, la necesitate, în perete, unde existau 4 găuri, făcute anume, 
când se tencuia interiorul clădirii, 2 pe peretele din stânga şi 2 pe cel din 

dreapta, la mijloc, sau se punea leasa pe 2 scaune lungi. 

În tindă, se păstrau butoaiele cu castraveți, varză murată, putina 
(bărbânţa) cu jumări şi cârnaţi — în fundul tinzii, o ladă mare cu îmbră- 
căminte de iarnă, ţoluri, scoarţe, lăicere, perne, plapome (cine avea); pe 
un scaun, cum intri, pe dreapta, cofele cu apă, după uşa tinzii, pe cui, 
ferăstrăul şi îmblăciul, şi, jos, în colţ, cociorva, lopata pe care se punea 
pâinea în cuptor şi toporul. Pe perete, spre fundul tinzii, era scara de 
urcat în pod. Tinda nu era acoperită, nu avea pod. În pod, se păstrau, 
în poloboace, făina de porumb, făina de grâu, iar pe podeală era întins 
popuşoiul, ovăzul, grâul. Fasolea, mazărea şi bobul se păstrau în putini 
de lemn. Unii gospodari, cu tinda mare, păstrau în ea butoaie, înalte de 
2-3 metri, cu cereale, pe care nu le mai urcau în pod. 

Casele se amplasau, întotdeauna, cu faţă spre miazăzi. Lemnul 
de construcţie trebuia să fie bine uscat, de calitate. Casa, clădită şi aco- 
perită, se ungea abia în al doilea an. Tencuiala se făcea, întâi, în interior; 
în exterior, multe case se tencuiau numai la uşi şi la fereşti; înainte de a 
tencui, se puriceau bârnele, ca să nu se coşcovească. Din lemn de mes- 
teacăn se făceau aşa-zişii purici, care erau, în realitate, nişte pene, lungi 
de 2 cm şi late de 1,5 cm, la un capăt ascuţite, ce se băteau în bârne şi, 
apoi, se tencuia. Prima tencuială consta din lut cu paie de ovăz, apoi din 
lut cu pleavă de ovăz, la urmă, făţuiala cu lut, nisip şi bălegar de cal. Se 
văruia de 3-4 ori. 

Tavanul de la căsuţă se dădea cu humă, la fel pe sub laiţă şi 
pereţii din tindă. În peretele din tindă, ce o despărţea de căsuţă, se afla 
o gaură, în dreptul hornului din căsuţă, pe unde ieşea fumul. Acesta se 
urca în pod şi, apoi, pe „hurube”, ieşea afară pe „cahlă”. La unele case, 
această gaură era zidită în pod din cărămidă sau lut, înaltă de 0,50 m, 
pe unde ieşea fumul. 

Prispa, de jur împrejurul casei, era din lut bătut, susţinută de o 
bârnă, cioplită pe margini, ca să nu se risipească. În casele cu tindă şi o 
cameră, exista prispa pe partea de răsărit şi miazăzi, numai din lut bătut, 
în formă de semicerc. Exemplu: Toader Maximaş, de pe malul pârâului 
Bohorodici. 

Prispa, după ce era bine bătut lutul, se ungea cu lut cu pleavă şi 
apoi cu bălegar de vită sau de oaie. 

Una din casele vechi de acest tip este cea a lui Ilieş Timiş, moş- 
tenită, ulterior, de Ion al lui Petru Timiş. 

Această gospodărie este foarte veche. A fost însă reparată, s-au 
construit anexe, grajd, şură, coteţe, şoproane şi fântână. La această 
gospodărie şi astăzi se foloseşte vechea încuietoare — zăvorul — ce are 
aproape două sute de ani vechime — acest zăvor este un fel de yale, folosit 
în multe case din Bucovina. 
ecărui gospodar. Erau construite din bârne necioplite, mai groase sau 
mai subţiri. Mărimea grajdului pentru vite varia, după starea materială 
şi după numărul de vite; şopronul pentru oi, coteţul pentru porci, poiata 
pentru păsări erau amplasate nu departe de casă. Unele gospodării mai 
aveau şi un ocol pentru vite, în spatele casei. 

Fântâni nu existau la fiecare casă. De la o fântână se serveau mai 
mulţi gospodari. Pentru adăpatul vitelor şi alte trebuinţe, se folosea apa 
din Siretul Mic şi din pâraiele existente. Sub dealuri şi pe malul pâraielor, 
erau fântâni cu izvorul la suprafaţă, unde te aplecai şi luai apa cu cofa. 
Aceste fântâni, zidite sub deal, nu aveau nevoie de „colac”, dealul ţinea 
loc de colac. 

Ca urmare a unor schimbări, apar casele cu tindă cu două intrări 
şi două camere. Un astfel de exemplu este casa lui Lazăr Timiş. 

Casa are tindă şi două intrări, una spre miazăzi şi alta spre nord; 
în faţă are un gang, pe stânga când intri din gang, spre apus, este casa 
mică, cu un cuptor, o plită, iar pe dreapta, „casa cea mare”. Ferestrele 
sunt mari, cu 6 ochiuri. O ogradă mare, îngrădită cu gard de scânduri, 
acoperită cu draniţă, numit zăplaz. Are ca anexe: grajd, şura (stodoală), 
coteţe pentru porci şi păsări, şopron pentru cai, pentru tăiat lemne şi po- 
clid. Alături este gospodăria fiului său, Gheorghe, construita după 1920. 

În secolul al XIX-lea, apar casele cu tindă şi 3 camere şi pridvor. 
Aveau o încăpere în plus din casa care mai era numită „alchir”. Came- 
ra era mică şi folosită mai mult ca bucătărie. În faţă, avea un pridvor 
deschis, sprijinit de doi stâlpi rotunzi, văruiţi. Erau 2 case în tot satul, 
a lui Constantin Bicer, zis şi al Preutesei, de pe dealul Surdului, şi casa 
lui Ionică a Manolicesei Bicer, care a fost folosită de casă parohială, pe 
timpul lui Epaminonda Prelici. 

Case cu tindă şi trei camere au fost a lui Leonte Alerguş din Pa- 
rişte, a lui lon Plăvan din Bohorodici şi a lui Dumitru Bolocan. Acestea 
aveau tindă şi două intrări, una principală şi una la capătul opus. 

Casă cu tindă, două intrări şi patru camere era numai casa lui 
Petru Morariu — fost primar al satului, până în 1905, de pe malul stâng 
al Siretului Mic, cătunul Vatra satului. 

Sistemul de construcţie al acestor case este acelaşi ca şi la cele 
cu tindă şi două camere, din trecut, cu următoarele modificări: temelia 
este din piatră, acoperişul, din patru table, încheiate la colţuri rotund. 
Prispele sunt de scândură geluită, unele aveau şi laiţă montată pe cheotori. 
În căsuţă, apare plita de gătit, alături de horn. Ferestrele sunt mai mari, 
6 ochiuri montate pe tocul ferestrelor cu balamale. Uşile, din o singură 
scândură de brad sau tăblii, iar la tinda din stejar, frasin, pe lângă cele 
de brad. 

Clădirile se văruiesc în interior şi exterior, în „casa cea mare”, 
pe jos, în loc de pământ, cei mai înstăriți pun podele. La fel, la unele 
case, tinda este acoperită cu scândură de brad. Puţine sunt clădirile care 
au gang, se păstrează vechea tradiţie, prispa. 

La sfârşitul secolului XIX-lea şi în secolul XX, se constată un 
proces de transformare în construcţia casei tradiţionale şi a anexelor gos- 
podăreşti. Se construiesc „cămări” în ogradă (numite, în alte părți, „hâj”). 

Multe din podurile caselor erau vergeluite şi unse, formând 
sufituri. La fel, pereţii clădirii se vergeluiau şi se ungeau. Ţăranii mai 
înstăriți acopereau, în exterior, pereţii, de la prispă, până la ferestre, cu 
scândură de brad, de multe ori vopsită în maro („şăluiau”). La ferestre 
nu se mai puneau gratii, ci obloane, în interiorul casei. În tindă, deasupra 
uşii, de la un perete, la altul, se aflau prăjini (drughini), pe care se ţineau 
„semincerii” de porumb (păpuşoi), a căror grăunţe se semănau primăvara. 

Cahla din tindă dispare şi se fac ogeacuri la multe case. În fața 
casei — o ogradă mare, spațioasă, îngrădită cu zăplazuri de scânduri sau 
bârne mai subțiri, cu acoperiş — streaşină de draniţă. Nu toate gospodăriile 
aveau fântână în ogradă. O fântână deservea mai multe gospodării din 
vecinătate. Fântânile se construiau, întotdeauna, cu „clacă”. Se săpau 
fântâni, până la 16-18 m adâncime, cu pereţii susținuți de pietre, zidite 
una peste alta, numite „ghizdele”, iar la suprafaţă se construia, în cheotori 

în 4 unghiuri, colacul, din lemn tare, cioplit. Apa se scotea cu ciutura cu 
cumpănă, mai târziu cu vadră cu roată”. 

La Oprişeni, localitate exponențială, tipologică pentru toate 
aşezările româneşti din regiunea Cernăuţi, casele cu două odăi „au fost 
semnalate în primele decenii ale secolului al XIX-lea. La Oprişeni, de 
pildă, în 1816 existau 73 de case cu 83 de camere, iar în 1822, numărul 
caselor de aici era de 91, iar al camerelor — de 113. 

Până la sfârşitul secolului al X VIII-lea pe lângă casele din satele 
noastre nu existau construcţii auxiliare, adică ţăranii nu-şi construiau 
nici grajduri, nici şuri, nici şoproane. larna ei lăsau vitele în voia lor sau 
le legau lângă stogurile cu fân. Le mai adăposteau în nişte construcții 
rudimentare, acoperite cu paie ori cu strujeni. Când vaca, iapa, scroafa, 
oile trebuiau să fete, acestea, pe rând, erau aduse în odaia în care locuia 
țăranul cu ai săi. Astfel, insalubritatea şi vicierea aerului erau cauza mul- 
tor epidemii. Stăpânirea austriacă, vrând să schimbe situaţia în favoarea 
locuitorilor satelor din Bucovina anexată, a încercat să-i convingă că 
nu se putea locui într-o încăpere cu animalele, dar ţăranii nu se grăbeau 
să urmeze povaţa autorităţilor. Atunci, printr-un decret emis de către 
Guberniul din Lemberg (Bucovina era un simplu cerc administrativ din 
cadrul Galiției), ţăranii erau obligaţi să-şi construiască grajduri, poicţi, 
hâjuri bine îngrijite, pentru vite, viței, păsări şi alte galiţe. Popularizarea 
acestui decret a căzut în sarcina bisericilor şi preoţilor. În baza unei decizii 
a Consistoriului episcopal din Cernăuţi, preoţii urmau ca „în amvoanele 
bisericilor să dea învăţătură şi bună povăţuire la toţi poporenii, cei care 
au casă, să-şi facă şi grajduri, hâjuri, poieţi... lar prin casele care lăcuiesc, 
nici vite mari, nici viței, nici miei, nici purcei, nici păsări... (acestea) 
fac putoare şi foarte strică şi otrăvesc văzduhul şi că nesimţit vatămă 
sănătatea şi slăbirea mădularelor, pricinuiesc tuse, ameţele, gutunariu. 
Aşijderea ferestrele caselor în care lăcuiesc să se mărească şi numaidecât 
deschizătoarea cu balamale sau cei de tot săraci măcar curele bătute cu 
ţinte sau măcar ţâţâni de lemn să aşază la ferestre ca la vreme senină să 
se poată deschide...”. Această decizie a consistoriului de pe timpul când 
episcop al Bucovinei era Daniil Vlahovici, a fost citită în bisericile din 


1% CIOBANU, PRELIPCEAN, SLĂNINĂ, Cupca, un sat din Bucovina, pp. 
253-258 

întreaga eparhie. 

În primele decenii ale secolului al XIX-lea, în satele bucovinene 
au început să fie mărite suprafeţele destinate construcţiilor. Pe lângă 
casele de locuit au fost ridicate grajduri, şuri, şoproane, alte dependinţe. 
În scopul economisirii spaţiului, sub acelaşi acoperiş se aflau şi şura, şi 
grajdul, între ele existând o circulaţie internă. Țăranii, urmând exemplul 
coloniştilor germani, au prins să-şi dureze case mai mari, compartimen- 
tate. Cele două camere erau despărțite prin tindă. În camera cea mare, 
situată în partea de sud-est a clădirii, nu se locuia. În ea, pe grindar, se 
păstrau hainele de sărbătoare, pe un pat se aflau pernele, lăicerele, iar 
într-un colţ lada cu zestre. În mijlocul odăii era o masă lungă din scânduri 
de brad, iar laviţele erau rânduite pe lângă pereţi. „Casa cea mare” servea 
la primirea hrămenilor sau a altor musafiri. În ea era aşezat mortul şi avea 
loc privegherea lui şi tot în ea se strângea pripoiul nunţilor. 

În camera cea mică, numită „căsuţă”, se locuia în tot timpul 
anului. Ea era prevăzută cu sobă, cuptor şi cu nelipsitul horn, cu un pat 
de scânduri, între cuptor şi peretele nordic, deasupra căruia, fixat de pod, 
se afla clasicul grindar pentru straiele de purtat (cojoace, sumane, bunde, 
brâie). Între horn şi uşă se afla un cuier pentru ştergare, iar pe peretele 
dintre uşă şi una din ferestre era fixat blidarul pentru vase, căni, străchini. 
Sub el se găsea o lăvicioară pe care se puneau cofele cu apă. Deasupra 
uşii, care se deschidea spre răsărit, se afla icoana, după care se puneau 
mănunchiuri de busuioc. 

Casa avea cinci ferestre:două la camera de locuit şi trei la casa 
cea mare, fiecare având câte patru ochiuri de sticlă. Geamurile erau bătute 
în cuie sau blocate prin scoabe, ele nu se deschideau decât foarte rar, în 
preajma sărbătorilor, când se spălau mai amănunțit. Aerisirea camerei 
se făcea prin deschiderea uşii. „Uşile se roteau pe doi cepi, fixaţi sus şi 
Jos, pe „uscioare”, se încuiau cu zăvoare de lemn cu o cheie tot de lemn 
(cheia cu căţei). Ferestrele de la camera nelocuită erau prevăzute, în in- 
terior, cu gratii ţigăneşti şi obloane din lemn. Detaliile au fost introduse 
pentru a se evita furturile. 

Acoperişul caselor era făcut în patru, fiind prevăzut cu două 
deschizături în arcadă, prin care ieşea fumul. Aceste deschizături sau 
căsuțe erau numite „fumare” În scopul prevenirii incendiilor, mai târziu 

au apărut hogeagurile, „hoarnele”sau „hornoaicele”, adică coşurile de 
fum, care puteau fi oricând curăţite (măturate) de funingine. Casele din 
Oprişeni erau acoperite cu jupi de paie de secară, dar şi cu draniţă prinsă 
de leaţuri cu cuie de tisă, iar mai apoi cu cuie ţigăneşti. 

Ambele camere aveau podurile din scânduri („sofiturile” au 
apărut mai târziu), iar pe jos pământul era bătucit şi uns cu „bruftuială”. 
Podirea caselor a fost practicată, mai întâi, de oamenii înstăriți. Podul 
casei era un fel de magazie, fiindcă în el gospodarul îşi păstra porumbul, 
alte cereale, fasole, fructe uscate, carnea afumată, precum şi lucruri mai 
vechi. 

Casa ţărănească era de neînchipuit fără prispă. De ce era nu- 
maidecât nevoie de ea? De aceea că tălpile clădirii erau aşezate direct 
pe pământul nivelat, iar acest fapt ducea, în timpul topirii zăpezilor sau 
al ploilor abundente, la pătrunderea umezelii în pereţi şi la degradarea 
lemnului. Ca locuinţele să fie ferite de umezeală, pe trei laturi ale casei, 
cu excepţia celei nordice, se construia prispa, mai înaltă sau mai joasă. 
Pe prispă nu ploua, căci ea se afla sub streaşina mai largă a casei. Sub 
prispa înaltă, gospodarul din Oprişeni îşi ţinea, de regulă, găinile. Pe ea 
tăifăsuia împreună cu vecinii, în zilele de sărbătoare, şi tot pe ea se putea 
dormi, în nopţile calde de vară. Date cu humă sau cu funingine, prispele 
ofereau casei o înfăţişare cochetă. Aşezarea caselor pe temelii de piatră 
a dus la dispariţia prispelor. 

De la sfârşitul veacului al XIX-lea casele din Oprişeni, cunoscând 
o îmbunătăţire funcţională, au fost prevăzute cu două uşi — uşa din faţă 
şi uşa din dos. Deci, în tindă se putea intra direct din curte, dar şi din 
partea ei opusă, adică din grădină sau pomăt. Prin uşa din dos oricine se 
putea furişa din casă, în cazul când îl ameninţa un pericol. 

Aşezarea caselor pe temelii de piatră a adus o altă inovaţie arhi- 
tecturală. Locul prispei I-a luat „gangul” sau pridvorul, care se afla pe 
latura din faţa casei. Deasupra gangului, sub streaşină, se afla drughina 
(prăjina), pe care gospodina scotea rufe la uscat sau straiele, ţolurile şi 
pernele la aerisit. Pe drughină se mai puneau, toamna, semincerii de 
porumb. 

În primele decenii ale secolului XX au avut loc schimbări esen- 
ţiale în construcţia caselor ţărăneşti. Au devenit mai largi ferestrele, 

care nu mai erau pătrate, ci dreptunghiulare, cu şase ochiuri de geam. 
Acoperişurile aveau diferite ornamente arhitecturale, miniaturi din lemn, 
cruciuliţe ş. a. m. d. Locurile fumarelor l-au luat hogeagurile din cărămi- 
dă. Susținerea podurilor se făcea cu anumite elemente de rezistenţă, prin 
grinzi încrucişate sau paralele — „coarde”. Acestea erau frumos crestate 
şi pe coarde se păstrau actele casei, banii, alte lucruri de preţ, ca să nu le 
ajungă copiii. lar pe corzile din casa cea mare îşi găseau loc valurile de 
pânză, de ştergare, lăicere, păretare, coşărcuţele pentru pâinea de secară. 
Uşile caselor se închideau prin clampe (cleampe). Când gospodarul pleca 
de acasă, uşa se asigura cu o încuietoare în plus — zăvorul din lemn sau 
din fier. 

Casele erau amplasate la o anumită distanţă de drum sau de uliţă, 
fiind despărțite de artera de circulaţie printr-o grădină de flori sau de 
legume. Casa şi acareturile gospodăreşti erau împrejmuite cu garduri de 
nuiele împletite, sprijinite de pari de răchită, care înfrunzeau, deveneau 
răchiţi în regulă şi dădeau gardurilor o trăinicie deosebită. Din drum se 
intra în ogradă printr-o poartă mai mare. Portiţa a apărut mai apoi. 

Nu în fiecare curte se afla o fântână. De obicei, la săparea unei 
fântâni se asociau câţiva gospodari. Cele mai vechi au fost fântânile 
cu cumpănă. Dacă fântâna nu era adâncă, vadra era slobozită în ea cu 
ajutorul cârligului. Evident, s-a procedat şi la scoaterea apei din fântâni 
cu ajutorul valului strujit, de care se fixa un lanţ acţionat cu roată cu 
coarbă. De la fântânile care, de regulă, se aflau la o oarecare depărtare, 
apa se aducea în cofe, puse pe capetele coromâslei. 

Cu trecerea timpului casele vechi, tradiţionale, au tot dispărut. În 
locul lor au apărut altele, mai mari şi mai spaţioase. Acoperişurile din paie 
de secară au fost înlocuite, la început cu draniţa, adusă fie de la Corceşti, 
fie de la Ciudei. Meşterii drănițari s-au înmulțit în sat la începutul anilor 
60 ai secolului trecut, când situaţia materială a ţăranilor din Oprişeni 
le-a permis să construiască locuinţe noi, în marea lor majoritate încă din 
lemn, dar aşezate pe temelii de ciment. Dar case din lemn şi acoperite 
cu draniţă, acum, în Oprişeni nu mai construieşte nimeni, după cum tot 
nimeni nu se foloseşte în construcţii de elementele arhitecturii tradiţio- 
nale. Casele, adevărate bijuterii, sunt zidite din cărămidă şi învelitoarea 
lor e din tablă zincată, ardezie sau ţiglă metalică. Casele de acum sunt 

prevăzute cu pivnițe, camere de baie, garaje, foişoare, balcoane, cămări, 
sunt bogat compartimentate şi au aspectul clădirilor urbane. Atât că ţăra- 
nul şi familia lui îşi duc zilele în bucătărioara de vară, iar uşile palatului 
se deschid, în multe cazuri, doar în faţa musafirilor””. 

În memoria culturală bucovineană, există mărturii contempo- 
rane stadiilor de evoluţie a arhitecturii ţărăneşti, mărturii pe care le-am 
reprodus pentru că ele, în fond, întăresc argumentele studiilor monogra- 
fice locale, satele româneşti şi ucrainene remarcându-se prin aceea că 
„sunt bine închegate, cu gospodării hotărâte prin legături de prăjini şi 
scânduri, cu case de lemn acoperite cu tencuială şi văruite curat în alb. 
Aşa ceva se mai vede însă şi auirea în părţile bune ale Bucovinei, unde 
înrâurirea coloniştilor străini a făcut să înainteze mult vechiul tip al casei 
moldoveneşti”. 

În Bucovina, teritoriu individualizat de o anume istoricizare, 
unică şi irepetabilă în întreg spaţiul românesc, „casele, înconjurate cu 
grădini şi acoperite cu şindrilă, cu păreţi ca neaua, au ferestre mari, lumi- 
noase, iar uşile, tăiate în mijlocul fațadei, îngăduie să se vadă, câteodată, 
femei gătite în alb, cu mâna streaşină la ochi. Nu în multe părţi se pot 
întâlni gospodării mai aşezate... Nicăieri oamenii nu sunt mai sobri şi 
mai cumpătaţi ca aici şi nicăieri vrednicia nu dă mai multe semne de 
belşug”. La fel de impresionant a fost şi rămâne şi interiorul acestor 
case, cu „aceeaşi împărţire simetrică... cu cele două încăperi principale 
în dreapta şi în stânga intrării, cu săliţă la mijloc şi cu cămară în fund. 
Aceleaşi podoabe înfrumuseţează încăperile, pereţii, grinzile, ferestrele 
şi acelaşi cuptor se odihneşte măreț, cuprinzând jumătate din „odaia cea 
mare”. Nu-i casă unde să nu zacă, îngropată între cliduri de scoarţe, lada 
cu zestrea femeii, după cum nu-i fereastră sau uşă care să nu aibă înnoda- 
te, deasupră-le, ştergarul ce cade în falduri înflorite. Mereu pânzeturi şi 
chilimari cu motive româneşti, cămeşi cu arnici, scoarţe cu flori de câmp 
sau cu figuri de animale, mereu vrednicia şi hărnicia gospodinei, care 
lucrează, vara, cu sapa câmpul, iar iarna, cu stativele, în casă, pânza”. 


+1 COVALCIUC, DUMITRU, Oprişeni..., p. 60 

15 IORGA, NICOLAE, Neamul românesc în Bucovina, p. 6l 

+ GHEORGHIU, AUREL [., Privelişti din Bucovina pitorească, p. 89-91 
5 Ibidem, p. 38-43 

Case şi porturi bucovinene, 
în vechi mărturii iconografice 


Iconografia veche bucovineană, datorată, în totalitate, ca şi pri- 
mele studii dedicate patrimoniului nostru artistic şi istoric, unor germani, 
artişti în trecere, angajaţi ca topografi ilustratori, sau chiar stabiliți în 
Bucovina, reprezintă un patrimoniu de mărturii, folosit aiurea şi, de cele 
mai multe ori, fără precizarea numelui artistului. 

Primul pictor care, vizitând Bucovina, în 1807 şi 1808, ca în- 
soţitor al arhiducelui Ludovic, apoi, în 1810, împreună cu arhiducele 
Rainer, a realizat şi 9 acuarele bucovinene, a fost silezianul Franz laschke 
(Jaschke), născut la Rosenthal, în 1775, mort la Viena, unde se mutase 
din 1836, în 6 noiembrie 1842. 

Acuarelele bucovinene ale pictorului Franz laschke, apărute 
în albumul său cu 66 de gravuri, „National-Kleidertrachten und Ansi- 
chten von Ungarn, Croatien, Slavonien, dem Banat, Siebenburgen und 
der Bukowina, / Costumes nationaux et vues d'Hongrie, de Croatie, 
d'Esclavonie, de Bannat, de Transilvanie et de Bukowine. / Nact der 
Natur gezeichnet und gestochen von Franz laschke, Wien 1821. Ge- 
druckt bey Anton Strauss, k. k. priv. Buchdrucker”, cu text bilingv, 
german-francez, cuprinde şi o scurtă prezentare a Bucovinei, dar şi a 
celor 9 acuarele („„Boier din Siret”, „Un om din Bucovina”, „Femei din 
Suceviţa”, „Femei din lacobeni”, „Fată din Iacobeni”, „Filipovence”, 
„Ruinele de la Suceava”, „Mănăstirea Suceviţa” şi „Valea de la Vama”, 
un alt portret, „Pentelei Unguran, la 105 ani”, apărând separat). Cu unele 
dintre acuarelele lui Franz laschke ne vom întâlni la capitolul dedicat 

portului popular în Bucovina“. 





Huţan din Țibău, desenat de laschke 
sub titlul ,, Un om din Bucovina ” 


Celelalte mărturii iconografice vechi sunt semnate de ilustra- 
torul monografiei „Bucovina”, scrisă de Teofil Bendella şi publicată în 
1845 (ulterior, pierdută), |. Schumirsz, de Franz Xaver Knapp, de Julius 
Zuber, ilustratorul monografiei lui Dimitrie Dan, publicată, în 1890, drept 
„volumul VIII” al monumentalei lucrări „Monarhia Austro-Unhară”, 
de miniaturistul Matthias Adolf Charlemont şi de arhitectul şi pictorul 
austriac, cu o bună cotă de piaţă şi astăzi, dar cu biografie necunoscută, 
Bernt Rudolf. 


51 PĂUNEL, EUGEN I., Acvarelele bucovinene ale pictorului Franz Jaschke, 
pp. 419-432 

Despre I. Schumirsz nu se pot afla amănunte de nicăieri, deşi 
mulţi autori bucovineni îi menţionează numele, uneori, dar fără alte 
amănunte. 

Julius Zalaty Zuber, cel care a ilustrat monografia scrisă de 
Dimitrie Dan, în cadrul proiectului monografic imperial, întins pe o 
lungă durată de timp (1867-1918), putem afla că este un pictor şi ilus- 
trator austriac, care a trăit între anii 1861-1910, şi care, ca pictor, a fost 
redescoperit, recent, prin două lucrări „carpatine”, „Colibă din Carpaţi”, 
pictată în 1890, şi „Fată de ţăran”, pictată în 1887, ambele reproduse, îm- 
preună cu lucrări publicate în volumul VIII al menţionatei monumentale 
lucrări „în cuvinte şi imagini”, „Monarhia Austro-Ungară”: „larmarocul 
din Rădăuţi”, „Costume naţionale din Bucovina”, „Dans huţănesc”, 
„Boboteaza, la Suceava”, „Pregătirea plugului pentru arat”, „Scoaterea 
moaştelor Sf. loan cel Nou de la Suceava”, „Bocirea mortului, la scoa- 
terea din casă”, „Joc de Crăciun: Apostolii”, „Port popular în regiunea 
Ceremuşului”, „Port popular în regiunea Nistrului”, „Port popular în 
regiunea Prutului”, „Români bucovineni”, „Negustor armean, în costum 
oriental”, „„Armean din Suceava”, „Călugări lipoveni din Fântâna Albă”, 
„Huţancă”, „Rutean”, „Slovac”, „Colonist german din Iţcani”, „Germani 
din lacobeni”, „Ţărănci germane în piaţă la Cernăuţi”, „larmarocul din 
Rădăuţi”, „Slovaci din Poiana Mărului”, „Ţigan vânzând coveţi”, „Ţigani 
din Bulea”, „Țigancă ghicind în palmă” şi „Miri maghiari din Dorneşti”. 

Anterior lui Zuber, a făcut schiţe, prin Bucovina, miniaturistul 
Mattias Adolf Charlemont, născut la Brno, în 23 noiembrie 1820, luptător 
pe baricadele vieneze, în 1848, autoexilat în Slovacia, apoi revenit la Vie- 
na, în 1865, unde absolvise Academia de Arte Frumoase şi unde moare, 
în 20 aprilie 1871. Tatăl pictorilor austrieci Eduard, Hugo şi Theodor 
Charlemont, Matthias Adolf a desenat, în Bucovina: „Drumul de peste 
Mestecăniş”, „Adam şi Eva, la Pojorâta”, „Moară pe Prut”, „Plutaşi pe 
Bistriţa”, „Baraj pe Ceremuş”, „lacobeni”, „Valea Putne'”, „Vatra Dor- 
nei”, „Cârlibaba”, „Cacica”, „Piaţa Fântânii Albe din Cernăuţi”, „Obicei 
de iarnă”, „Peisaj din Bucovina”, „Izvoarele Sucevei”, „Grup de huţuli 
cu bucium”, „Grup de lipoveni”, „Huţancă în îmbrăcăminte de vară”, 
„Lipovean”, „Huţani”, „Lipoveni”, „Bordei ţigănesc”, „Casă huţulă la 
Rus pe Boul”, „Casă rutenească din regiunea Prutului”, „Casă româneas- 

că la Horodnicul de Jos”, „Săpături arheologice la Horodnicul de Jos”, 
„Odaie ungurească la Dorneşti”, „Stână românească”, „Poiana Stampei”, 
„Piatra Albă, pe drumul lacobeni-Cârlibaba”, „Rădăuţi” şi „Pojorâta”. 

Rudolf Bernt, pictor şi arhitect austriac, născut la Neunkirchen, în 
21 februarie 1844, mort la Pottenstein, în 24 august sau în 17 noiembrie 
1914, ne-a lăsat cele mai multe mărturii bucovinene, lucrate în creion, 
cărbune sau în xilografie: „Biserică Sf. Paraschiva din Cernăuţi”, „Cate- 
drala ortodoxă din Cernăuţi”, „Fabrica din Eisenau”, „Muntele Arşiţa la 
Iacobeni”, „Mina din lacobeni”, „lacobeni”, „Biserica din Iţcani”, „Plute 
pe Ceremuş”, „Gaterul din Putna”, „Mocăniţa, la Putna”, „Vedere din 
Siret”, „Biserica de lemn din Slobozia-Revna”, „La marginea Sucevei”, 
„Peisaj în valea Sucevei”, „„Țapinari huţuli”, „Stâlpul lui Vodă, la Vama”, 
„Izvorul lui Otto Brunner din Vatra Dornei”, „Biserica Armenească din 
Suceava”, „Biserica din Vatra Moldoviței”, „Mănăstirea Zamca din 
Suceava”, „Palatul Mitropolitan din Cernăuţi”, „Biserica Sf. Gheorghe 
din Suceava”, „Biserica Bogdania din Rădăuţi”, „Bogdana”, „Mănăstirea 
Putna”, „Mănăstirea Suceviţa”, „Mănăstirea Voroneţ”, „Biserică lipove- 
nească”, „Biserica Mirăuţi”, „Cetatea Sucevei, văzută de la Şipote”, „În 
lunca Sucevei” şi „Cernăuţi”. 

Cele mai interesante mărturii, care ţin de tema acestui capitol, 
sunt semnate de Mattias Adolf Charlemont. 

„Cârlibaba”, localitate care cuprindea în vatra ei şi români, şi 
huţuli, şi germani, şi slovaci, desfăşoară, înspre poalele munţilor, înşirate 
de-a lungul drumului şerpuit, case tradiţionale româneşti, în stânga, şi 
case nemţeşti, în dreapta. 





O „Casă huţulă la Rus pe Boul”, de fapt un bordei din bârne 
necioplite, precum cel de la Șipotele Sucevei, din 1852, descris de Ira- 
clie Porumbescu („Clădire în patru pereţi de bârne necioplite şi neunse, 
cu crăpăturile dintre bârne neastupate decât cu muşchi de pădure, cu un 
cuptor mare şi cu o fereastră în faţă, cu alta micuță înspre ogradă, jos 
fără nici o podeală, iar acoperişul casei era de nişte lătunoaie, făcute 
din topor şi prinse pe căpriori cu nişte cepuri de brad drept piroane”*?), 
dezvăluie, în fundal, o casă românească în patru ape şi cu două încăperi, 
poziționată în mijlocul unei gospodării temeinice. 

„Casă rutenească din regiunea Prutului”, cu două camere, fără 
prispă, cu acoperiş în patru ape, dar din prăjini acoperite cu stuf, fixat, 
iarăşi, cu prăjini, cu ferestre mari, două la „casa cea mare”, una la „casa 
mică”, este identică unei case româneşti, lipsindu-i doar elementul acela 


PORUMBESCU, IRACLIE, Scrierile lui Iraclie Porumbescu, p. 171 

„Casă românească la Horodnicul de Jos”, tipologică pentru 
întregul fost district al Vicovelor, din care făceau parte şi satele de pe 
Sireţel, dar şi Crasna, prezintă o gospodărie temeinică, cu casa, cu două 
camere, acoperită, în patru ape, cu şindrilă, cu complexul grajd-stodolă, 
cu gard din nuiele împletite, dar protejat de o streaşină din draniţă, cu 
fântână cu cumpănă şi cu o livadă bine orânduită, în fundal. 





Dintre „tipologiile” lui Julius Zuber (1867-1918), cea mai cu- 
noscută este „Costume naţionale din Bucovina”, care „trece”, în cele 
mai multe monografii târzii, drept „Petrecere românească”, deşi doar în 
prim-plan este un grup de ţărani moldoveni (bărbatul şi cele trei femei). 
Desenul prezintă şi două costume bărbătești huţule, în stânga, şi costu- 
me de răzeşiţă şi răzeş, în dreapta, femeia cu ilic căptuşit cu hermină şi 
bărbatul cu manta, în dreapta căruia se află un ţigan, iar în spate, câţiva 
ruteni, cărora nu li se văd decât pălăriile. 

„Port în regiunea Prutului”, desen făcut, după câte se pare (cum 
o sugerează silueta din fundal) la Boian, cu doi tineri îndrăgostiţi, care se 


x» 


îndreaptă spre „strânsură” (argumente: vin de la slujba bisericească, doar 

se vede şi preotul în spatele lor, şi poartă costume de „horit”, inclusiv 
botine şi, respectiv, cizme). 





„Huţancă”, portret tipologic de femeie frumoasă şi meditativă, 
cu părul înfăşurat într-un batic rusesc, cu ilic din pănură albă şi cu ie, 
bogat ornamentate, şi „Rutean”, care aduce, prin port, cu huţulul, pur- 
tând cămaşă fără guler, care se încheie cu şnururi şi suman din pănură, 
ornamentat cu găietane, care se încheie la fel, dar şi o ţăşcuţă, cu baiera 

trecută, huţăneşte, pe sub suman, pe umărul stâng, completează o anu- 
mită tipologie zonală, pe care o vom regăsi şi în desenele cu „obiceiuri”. 





Mattias Adolf Charlemont pare să fi fost fascinat de huţuli. 

În „Grup de huţuli cu bucium”, bărbatul şi copilul poartă pălă- 
riile cu borurile întoarse în sus, dar şi cioareci roşii, doar tânărul, care 
trâmbiţează din bucium, purtând cioareci albi. 

„Huţancă în îmbrăcăminte de vară”, iarăşi cu un huţan, în fundal, 
purtând cioareci albi, şi „Huţani”, desen în care soţii, în căruţă, grăbesc 
spre casă, probează o frumuseţe a costumelor şi a gesturilor apropiate de 
desăvârşire, iar personajele acestea pot oricând trece, pentru necunos- 
cători, drept vechi costume româneşti, şi nu ne-ar mira dacă l-am auzi 
pe un ucrainean din Bucovina, şi el diletant în artă tradiţională, dacă ar 
recunoaşte, în acele costume, portul strămoşilor săi. 





Pictorul austriac Franz Xaver Knapp, născut, în 3 septembrie 
1809, la Tachau, cu studii la Academiile de Arte Frumoase din Viena şi 

din Praga, stabilit la Cernăuţi (unde avea să şi moară, în 1883) în 1850, 
a realizat albumul „Illustrierte Bukowina”, cuprinzând 18 litografii după 
acuarelele sale, în mai 1860, pentru a-l dărui contelui Carol Rothkirch- 
Panthen, care îşi încheiase mandatul de doi ani ca preşedinte al „ducatului 
Bucovinei”. Albumul conţinea şi un „Text lămuritoriu la „Bucovina ilumi- 


nată” a lui F. X. Knapp, scris în limba germană de Ernst Rudolf Neubauer 


(poet şi publicist german, născut în 1823, mort în 1891, fost director al 
gimnaziului din Rădăuţi) şi tradus în cea română de loan Mitkievici”?. 

Din perspectiva temei acestui capitol, reținem doar casa huţăne- 
scă, din acuarela „Bordeiul unui locuitoriu din Carpaţi”, foaie litografiată 
de ]. Novopacky, casă din bârne, cu două camere şi acoperiş în două ape, 
înălțată pe o coastă de deal, în vecinătate râuşorului şi a drumului, pe 
care trec huţancele călare. 





Eugen Maximovici, al doilea pictor bucovinean, după Epa- 
minonda Bucevschi, năcut la Văşcăuţi pe Ceremuş, în 1857 (nepotul 
preotului Constantin Lucescu), mort la Cernăuţi, în 4 februarie 1926, cu 


55 LUȚA, PETRE, Bucovina văzută de E. X. Knapp, „Revista Bucovinei”, nr. 
2/1943, pp. 67-77 

studii la Academia de Arte Frumoase din Viena, între anii 1876-1881, 
profesor al gimnaziului rădăuţean, între anii 1883-1891 (nefericitul prinţ 
de coroană Carol i-a cumpărat un tablou, în iulie 1887, când a vizitat 
Bucovina), apoi, până la moarte, pictor diecezan la Cernăuţi, a creat „o 
serie nesfârşită de tablouri, cu subiecte ţărăneşti din Bucovina”, în care 
înfloresc „tipuri originale de ţărani şi ţărance, răsfățându-se, mergând 
cu pas alene sau doinind, sau şoptindu-şi dragostea sub salcâmi stufoşi. 
Vezi atâta viaţă viguroasă rustică, atâta simplicitate naturală în mişcări 
şi, totuşi, atâta eleganţă şi frumuseţe cum numai un observator fin ca 
domnul Maximovici le poate reda cu atâta adevăr ce ni le prezintă”*. 

Dintre tablourile care s-au salvat măcar ca reproduceri (majori- 
tatea au fost dăruite Regatului României, în 1906, cu ocazia Expoziţie 
Generale, a cărei medalie de aur a obținut-o, şi „aruncate”, ulterior, într-un 
muzeu din Buşteni), „Doi munteni cu desagi”, „Fetiţa cu cofa”, „Flăcău 
cântând din fluier”, „La fântână”, „La pârleaz” şi „Măriuca”, tipărite în 
ediţia Friedwagner a colecţiei de cântece bucovinene a lui Alexandru 
Voievidca şi reproduse pe coperţile celor trei volume ale lucrării mono- 
grafice „Povestea aşezărilor bucovinene”, reprezintă mărturii luminoase 
ale unui idilism bucovinean real şi inconfundabil, tablouri pictate în 
vara anului 1895, la Mahala („„Fruntaşii satului ne-au întâmpinat foarte 
prieteneşte. Dorinţa noastră de a zugrăvi pe vreuna dintre frumoasele 
satului ni s-a împlinit numaidecât. O cunună de fete se învârtea în horă 
agale. Un tablou fermecător! Dintre frumoasele satului, am aflat pe 
„Mariuca” de cea mai frumoasă. Gingăşia ei o socotirăm de vrednică 
să fie înveşnicită. În parcul reşedinţei arhiepiscopale din Cernăuţi, am 
pictat-o pe „Mariuca” cea frumoasă. Şi această pânză a lui Maximovici 
mi-a plăcut deosebit”'55). 

Introducerea Tricolorului în brâul românesc, dar şi, ulterior, în 
cusăturile care împodobesc cămăşile, bundiţele sau cojoacele, se datorea- 
ză altui artist plastic, primului sculptor bucovinean, lon Pâşlea, „născut, 
la 24 Septembrie 1869, în fruntaşa comună bănăţeană Bozovici, pe valea 


5 MIRONESCU, VLADIMIR, Eugen Maximovici, în „Junimea Literară”, nr. 
2/1908, pp. 21-29 
55 MONTER, MAXIMILIAN, Eugen Maximovici, în „Junimea Literară”, nr. 
2/1908, pp. 34, 35 

Almajului, judeţul Caraş”, mort la Câmpulung Moldovenesc, în 1925, 
artist diecezan la Cernăuţi, din 20 iunie 1889, apoi, din 1894, la rugămitea 
Mitropolitului Silvestru Morariu, profesor la Şcoala de arte şi meserii 
din Câmpulung Moldovenesc, cel care „a înzestrat, cu sculpturile nece- 
sare, la iconostase, altare şi strane, vreo 35 biserici din Bucovina, între 
care capela penitenciarului din Cernăuţi, Samuşin, Cacica, Câmpulung, 
Sadova, Pojorâta şi una din Prundu Bârgăului, din Ardealul de Nord”. 

Lucrările lui de sculptură sunt, precum „Muzica satului”, şi 
mărturii iconografice viguros concepute“. 

Denunţat că şi-a înzestrat elevii cu brâie cu Tricolor, anchetat 
în câteva rânduri, ba şi demis de două ori de la catedră, lon Pâşlea nu a 
renunţat niciodată la promovarea Tricolorului prin portul naţional, moti- 
vând, mereu şi mereu, „că tricolorul nu-i altceva decât culorile naţionale 
ale fiecărui român, oriunde va trăi. Nu sunt culorile regale, ci naţionale”. 

Poate că suferinţele marelui artist bucovinean merită, în loc 
de şi aşa absentele omagii, măcar cunoaşterea numelui şi a faptei celui 
care a făcut din Tricolor, cu ajutorul învăţăceilor săi, un simbol al artei 
populare româneşti din Bucovina şi, fără îndoială, o identitate cu care 
toţi ne mândrim. 

Ca şi în cazul caselor, determinanţii geografici, climaterici, so- 
ciali şi istorici din zona aceasta de cumpănă, pe graniţa moldo-polonă, 
obligă la un anumit port, care diferă doar prin elemente de ornamenta- 
ţie, de cromatică a ornamentaţiei şi de croi (mâneci mai largi la huţani, 
absenţa gulerului cămăşii, la ruteni etc.). 


5 LUȚA, ION, Sculptorul Ion Pâşlea, în „Revista Bucovinei”, nr. 5/1943, pp. 
238-245 
57 CIUCĂ, VALENTIN, Un secol de arte frumoase în Bucovina, p. 15 

„Cea mai importantă glorie a Soarelui” 


Îndeletnicirile tradiţionale în nordul Moldovei au fost agricultura 
şi păstoritul (mitul lui Cain şi Abel), ambele practicate complementar, 
şi de către răzeşi (descendenţii scăpătaţi ai marilor familii boiereşti), şi 
de către „vecini”. 

Agricultura, cea mai importantă glorie a Soarelui, fiul Timpului 
(„Am trudit pentru tine pe ogoare... / Am semănat pentru tine, în Câm- 
piile preafericiţilor, / Grâul şi orzul... Am adunat pentru tine recoltele 
de pe câmp... / Am preluat toate gloriile tale, / dintre care, cea dintâi, 
aceea de a fi arat şi semănat primul”, spune fiul soarelui, Horus, adică 
hora, deci rotirea ritualică pământească; iar pe o stelă din Nysa, Siria, 
sta scris „Fertilitatea e Osiris”, gloria aceasta fiind preluată de la tatăl 
său, Saturn), se practica, în nordul Moldovei conform unei milenare 
tradiții europene, pe „un mare ogor cu pământul / Moale şi gras şi de 
trei ori brăzdat şi pe dânsul cum ară / Mulţi arători şi Jugari şi-i mâ- 
nă-ntr-o parte şi alta. / ar la întors înapoi, îndată ce-ajung la răzoare / 
Vine un om după ei şi le-ntinde cu mina paharul / Şi le dă vin desfătos. 
După asta se-ntoarnă la brazdă / Dânşii, din nou se încoardă să-şi ducă 
la capăt aratul. / Glia, măcar că-i de aur, în urmă-i negreşte şi pare / Ca 
un pământ răscolit. Şi-aceasta fu mare minune”, apoi, după o vreme, se 
împlineşte „o holdă frumos răsărită, pe unde / Seceri tăioase ţinând tot 
seceră lanul argaţii, / Dese poloagele cad şi s-aştern rânduite pe brazde; / 
Altele malduri le-adună, fac snopi şi le leagă cu paie, / Trei legători se tot 
străduie la măldurit. După aceia / Vin copilandri, mănunchiuri le strâng 


58 x Cartea egipteană a morţii, p. 251 


5 STRABON, Geografia, p. 40 

şi pe braţe le cară / Şi la legat le predau, iar la mijloc tăcut e stăpânul; 
/ Stă cu toiagul pe-o brazdă şi caută vesel la dânşii. / Sub un stejar la 
o parte vătafii-ngrijesc de mâncare, / După ce-njunghie un bou încălat; 
iar femeile alături / Mestecă albă făină gătindu-le-argaţilor prânzul”. 

Conform mărturiilor vremilor, nimic nu s-a schimbat în practica 
agricolă moldovenească până foarte aproape de zilele noastre. „Țara este 
mănoasă şi foarte frumoasă, şi foarte bine aşezată, plină de toate buca- 
tele... Grânele se seamănă în aprilie şi mai”*!, dar se fac din abundență, 
în ciuda superficialităţii lucrărilor, descrise, de altfel, şi în „Urătură” („A 
dat Domnul, s-a făcut”), singurul colind închinat Soarelui. „Rodnicia 
pământului este foarte mare; într-adevăr, oameni puţin dedaţi plugări- 
tului seamănă atât grâu cât le trebuie pentru traiul lor pe un an. Ei nu 
seamănă grâul înainte de 1 aprilie... Oamenii înjugă câte doisprezece 
boi la un plug”€?, lucrul pământului făcându-se în devălmăşie, adică, 
„la vremea semănatului, toţi ies la câmp, iar şoltuzul, ceea ce înseamnă 
judele, împreună cu pârgarii, care înseamnă cei aleşi ca sfetnici, împart 
ogoarele şi, după cât este numărul sufletelor dintr-o casă, dau şi ogoarele: 
dacă sunt opt suflete, dau opt ogoare; dacă sunt zece, dau acelaşi număr 
de ogoare. Acestea sunt atât de multe încât niciodată nu pot fi semănate 
toate, ci doi ani se seamănă într-o parte şi, doi ani, se schimbă ogorul 
într-alta”. Țăranii arau, după sâmbra plugului, „cu cinci sau şase perechi 
de boi, însoţiţi de cinci sau şase oameni, care mergeau pe jos; şi chiar 
cu această forţă, ei erau tare istoviţi, când îşi împlineau munca, căci nu 
te poţi lipsi de roți”. 

Odată cu trecerea timpului, cu desele pustiiri, datorate invaziilor 
şi zavistiilor, agricultura devine din ce în ce mai superficială. „Nici un 
ţăran nu are pământul lui propriu şi bine hotărnicit, ci acolo unde vrea şi 


% HOMER, Iliada, p. 361 

*!  MURIANO, MATTEO, Călători străini despre ţările române, I, 1502, p. 
150 

6 GRAZIANI, ANTONIO MARIA, Căfători străini despre ţările române, II, 
1564,p. 381 

6  BARSI DI LUCCA, NICOLO, Călători străini despre ţările române, V, 
1633, p. 80 

* ALEP, PAUL DE, Călători străini despre ţările române, VI, 1653, p. 299 

când vrea se apucă de arat. EI înjugă cinci, ba chiar şase perechi de boi la 
plug, apoi merge cu ei la câmp şi încearcă, mai întâi, unde este pământul 
mai bun şi, după aceea, el ară şi seamănă (căci nu se ară decât o dată) cât 
îi place. Şi acesta este, apoi, pământul lui, cât timp stau bucatele pe el; 
peste un an, el poate să are, iar, alt pământ mai bun, într-un alt loc mai 
bun şi, fie că ară câmpii sau fânețe, ei pot semăna orz sau grâu, porumb, 
mei etc., chiar dacă, mai înainte, iarba fusese aici de înălţimea omului. 
Şi, în multe locuri, când merg prin iarbă, caii şi boii abia pot fi zăriţi sau 
chiar deloc, ci trebuie să meargă văcarul acestor vite să şi le păzească, 
stând călare, ca să le vadă, căci altfel le-ar pierde. Dar, ca să nu se obo- 
sească prea mult, ţăranul ară, în tot timpul anului, abia câteva zile şi, 
pentru aceasta, îi cresc bucate aşa multe încât poate hrăni cu ele 12-15 
inşi. El nu năzuieşte să aibă din cale-afară de mult sau măcar de prisos, 
cu toate că e slobod să semene şi o mie de baniţe şi chiar mai mult”. 

Mult mai tranşantă decât oricare ală mărturie este cea a lui 
Dimitrie Cantemir, care prezintă o ruralitate pe care cu greu o putem 
accepta, din „perspectivele epocii noastre”, cum avertizează Lucian 
Blaga să nu o facem. 

„Lenevia este considerată de norod ca baza fericirii. Hărnicia lor 
se întinde numai până la acoperirea necesităţilor anuale, aşa încât, dacă 
binecuvântarea Domnului este îndestulătoare, într-un an, pentru mai mulţi 
ani, moldoveanul nu vrea să mai lucreze în anii care urmează, atâta timp 
cât îi ajung proviziile... Acest popor leneş şi neştiutor nu exercită nici o 
activitate în cultivarea pământului. Munca lor nu se desfăşoară, cum am 
spus, decât până la satisfacerea nevoilor de neînlăturat ale vieţii, toate 
celelalte daruri ale naturii se apreciază numai în stare brută şi fără a le 
îmbunătăţi, a le înmulţi sau a le înfrumuseţa”€. 

Mărturia aceasta, deloc favorabilă orgoliilor etnice româneşti 
şi ucrainene, este întărită şi de Vasile Balş, dacă mai era nevoie — în 
condiţiile istoricităţii ei, care individualizează şi cauzele obiective ale 
acestei letargii rurale: „Țăranii din Bucovina sunt, mai întotdeauna, o 


*  WEISMANTEL, ERASMUS HEINRICH SCHNEIDER VON, Că/ărori..., 
VIII, p. 351 

*  SPLENY VON MIHALDY, GABRIEL, Descrierea districtului Bucovina, 
p. 55 


98 





Povestea aşezărilor bucovinene 


populaţie leneşă, mincinoasă şi obraznică faţă de stăpânii lor, obişnuită 
să-şi împlinească micile lor munci fie în urma înjurăturilor, fie în urma 
bătăii. Casele sunt colibe mici şi împrăştiate care pe unde, cele mai 
adeseori lipsite de grădină, de curte şi de fântână. Agricultura este în 
cea mai proastă stare, deoarece ţăranul obişnuieşte să semene doar atât 
cât are nevoie până la începutul anului următor. Dar cauza acestui fel 
de comportare este îndoiala sa dacă va putea păstra, în anul următor, 
mica sa colibă, care, după spusa lui, nu-l costă nimic, sau va trebui să 
se mute în altă parte. Averea sa constă în dobitoacele sale, pe care le ia 
cu sine, la noul său domiciliu, după ce-şi părăseşte coliba. În Moldova 
găseşte oricând moşii, ceea ce este urmarea unei guvernări zgârcite, căci 
principele, atâta timp cât se bucură de dreptul guvernării, nu face decât 
să stoarcă bani şi acordă oricărui ţăran, ba şi unor sate întregi, învoirea 
de a se muta de la un loc la altul, cu singura condiţie ca să-i achite, în 
oricare ocol s-ar afla, aceleaşi dări cuvenite. Din acelaşi motiv, ţăranul 
nu mai este dator să muncească mai mult de 12 zile pentru stăpânul 
său şi să-i livreze neînsemnata zeciuială a roadelor sale. Obrăznicia sa 
faţă de stăpân se datorează, pe de altă parte, faptului că, atunci când i 
se aduc mustrări îndreptăţite într-o privinţă sau alta sau este contrazis, 
el se adresează, după vechiul obicei, principelui, de la care obţine, fără 
greutate, învoirea de a se aşeza, la lumina zilei, în alt loc”%. 

Năravurile rusinilor, şi bune, şi rele, determinate şi copleşite 
de mitic, de sacralitate şi de eres, au parte de o largă descriere, într-un 
fragment al operei celui mai bucovinean dintre toţi românii Bucovinei, 
preotul cărturar Dimitrie Dan, cel care a scris, cu neprefăcută dragoste, 
câte o lucrare monografică despre toate etniile provinciei. 

„Ruteanul este, de regulă, moale de temperament, are o statură 
mijlocie, faţă şi păr mai mult blond, ochi bruni, suri sau albaştri. El este 
din fire sănătos şi harnic la lucru. Fiind fatalist pune toate întâmplările 
în socoteală lui Dumnezeu, pe care şi-l închipuie şezând cu trupul în cer. 

Cerul („„nebo”) este pentru dânsul izvorul luminilor şi al dreptăţii, 
iar raiul îl străpune el în cer, dincolo de stele, unde petrece Dumnezeu 
cu îngerii şi cu toţi drepții. 


6 BALŞ, VASILE, Descrierea Bucovinei şi a stărilor ei lăuntrice, 1780, pp. 
345-347 

Pământul este sfânt („sviataiia zemlea”). EI se sărută, pentru că 
el dă hrana trebuincioasă oamenilor şi dobitoacelor. 

Sfinţii cei mai veneraţi de Ruteanul bigot din fire sunt: Maica 
Domnului, Sf. Nicolae de iarnă şi de vară, Sf. Gheorghe şi Dimitrie, 
Muceniţa Varvara şi Sf. Ana, de la a cărei Zămislire (9 Decemvrie) se 
crede că anul se începe. 

Poporul rutean nu ţine mult la oamenii care trec de la o confe- 
siune la alta şi zice că acei oameni nu aparţin nici lui Dumnezeu, nici 
oamenilor. Oamenii neortodocşi se ţin de necreştini şi le sunt, prin ur- 
mare, străini. Astfel de străini sunt: Germanii, Polonii, Armenii, Țiganii, 
pe cari toţi îi urăsc. 

Rutenii sunt conştienţi de sine şi se numesc „Rusine” (Rusini), 
când însă voiesc să zică că sunt ortodocşi, în contrast cu Rutenii uniţi din 
Galiţia, dar şi de cei aflători în Bucovina, atunci se numesc „Valoche” (Va- 
lahi), adică aparţinători de biserica românească ortodoxă din Bucovina. 

Rutenii cu cei de altă lege nu se împreună cu plăcere. O îm- 
preunare sexuală cu Evrei se ţine de un mare păcat. Ei adesea depun 
voturi şi călătoresc pe jos, ca şi cei uniţi din Galiţia, în fiecare an, la 
moaştele Sf. loan cel Nou de la Suceava şi la biserica ortodoxă, situată 
pe malul drept al Nistrului, din Crişceatec, în credinţă că apa sfinţită la 
hramul bisericii, care apă curge din izvorul de lângă zidul numitei biserici 
(odată fostă mănăstire) este de folos la boli'**. 

Odată cu emanciparea şi împroprietărirea clăcaşilor, după 
înfiinţarea, în 22 iulie 1848, a Camerei Constituante de la Viena, care 
a votat, printre primele acte normative, legea din 31 august, privind 
împroprietărirea ţăranilor cu plata unei sume „de desdăunare, care 
trecu ca ipotecă asupra proprietăţii”, ţăranii au refuzat să mai lucreze 
pe moşiile boiereşti, deşi li se oferea plată. „Precum nu i-a prea păsat 
boierului de ţăran, aşa nu i-a păsat, la nevoie, acestuia de boier”%, iar 
în aceste condiţii, înăsprite şi de invazia de lăcuste, din secetoasa vară 
a anului 1848, de epidemia de holeră care a urmat şi de pocinogul răz- 
meriţelor revoluţionare din 1848, soldate şi cu trecerea „„moscalilor” 


6 DAN, DIMITRIE, Rutenii din Bucovina / Schiţă etnografică, pp. 16-20 
s BOGDAN-DUICĂ, GEORGE, Bucovina. Notiţe politice asupra situaţiei, 
p. 52 

prin Bucovina, boierii s-au văzut obligaţi să aducă mână de lucru din 
Galiţia, coloniile fiind înfiinţate pe imaşurile săteşti, alţi ruteni venind în 
Bucovina, în grupuri mici, şi stabilindu-se în sate cu populaţii reprezen- 
tative de germani şi de evrei, pe lângă gospodăriile sau afacerile cărora 
puteau afla locuri de muncă. În mod surprinzător, conform statisticilor 
vehiculate de Torouţiu”, satele agrare din partea de mijloc şi de sud a 
Bucovinei dobândesc o populaţie ruteană semnificativă, doar în acelea 
dintre ele în carte şi numărul familiilor germane, polone şi evreieşti era 
semnificativ. De exemplu, în 1910, în Cârlibaba erau 343 ucraineni şi 
huţani, dar şi 146 evrei şi 354 germani, în Breaza, 1.703 ucraineni şi 
huţuli, dar şi 127 evrei şi 40 germani, în Rus pe Boul, 942 ucraineni şi 
huţani, dar şi 64 evrei şi 28 germani, în Argel, 465 ucraineni, dar şi 18 
evrei şi 33 germani, în Cacica, cu Maidan şi Runcu, 576 ucraineni, dar 
şi 49 evrei şi 83 germani, în Văşcăuţi pe Siret, 878 ucraineni, dar şi 10 
evrei, 5 germani şi 69 poloni, în Climăuţi, 1.362 ucraineni şi lipoveni, 
dar şi 19 evrei, 15 germani şi 3 poloni, în Balcăuţi, 1.804 ucraineni, dar 
şi 14 evrei, 17 germani şi 17 poloni, în Gropeni, 323 ucraineni, dar şi 
22 evrei, ll germani şi 40 poloni, în Botoşăniţa, 110 ucraineni, dar şi 
25 evrei şi 9 germani, în Milişăuţi, 323 ucraineni, dar şi 29 evrei, 28 
germani şi 2 poloni, în Călineştii lui Cuparencu, 1.040 ucraineni, dar şi 
40 evrei, 50 germani şi | polon, în Călineştii lui lenachi, 585 ucraineni, 
dar şi 25 evrei şi 3 germani, în Măriței, 447 ucraineni, dar şi 81 evrei, 
4 germani, 7 poloni, în Dărmăneşti, 2.133 ucraineni, dar şi 94 evrei, 55 
germani şi | polon etc. 

Evoluţia agriculturii, în satele Bucovinei, cu populaţie româ- 
nească, ucraineană sau amestecată, începe, practic, după 1890, odată cu 
înfiinţarea primelor cooperative româneşti şi ucrainene de credit rural 
tip Raiffeisen şi atinge un prim apogeu după 1905, deci după înfiinţarea 
Centralelor Raiffeisen şi după votarea, în Dieta Bucovinei, a legii cre- 
ditului rural, care permitea achiziţionarea de utilaje agricole moderne, 
în baza părtăşiilor deţinute în acele bănci rurale. 

În 1908, deja exista un entuziasm oficial faţă de nivelul atins de 
agricultura bucovineană. „Solul Bucovinei fiind compus, pe jumătate, din 
terenuri potrivite pentru agricultură şi având, în multe locuri, pământuri 


% TOROUȚIU, I. E., Poporaţia şi clasele sociale din Bucovina, pp. 298-302 

foarte fertile, el a fost, deci, totdeauna propriu pentru a produce cele mal 
variate soiuri de plante. Pe lângă suprafaţa de aproape 288.000 hectare 
pământ arabil, cât prezintă Bucovina (căci partea muntoasă nu cuprinde 
decât aproximativ 40.000 hectare suprafaţă bună pentru arătură), restul 
e destinat păşunatului şi culturii pădurilor, ce constituie partea cea mai 
însemnată din averea ţării. Încolo, toată regiunea colinară, cu micile 
şesuri şi complexul văilor, cuprinde 288.000 hectare pământ de arătură, 
pe care se cultivă cu succes toate felurile de bucate, ocupând aproximativ 
următoare suprafeţe: Porumb = 67.343 ha; Ovăs = 41.470 ha; Secară = 
26.958 ha; Orz = 26.610 ha; Grâu = 20.266 ha; Hrişcă = 2.752 ha; Păsat 
= 979 ha; Rapiţă = 890 ha; Leguminoase = 4.456 ha; Cânepă = 5.421 
ha; In = 1.842 ha; Cartofi = 25.472 ha; Sfecle şi napi = 2.219 ha; Trifoi 
(fân) = 33.450 ha. 

Cea mai densă suprafaţă cu arături o găsim la partea de Est a 
Bucovinei. Din celelalte suprafeţe productive, 131.755 hectare sunt fâ- 
naţuri, 8.070 hectare grădini, 43 hectare vii, 105.158 hectare imaşuri, 
iar 35.718 sunt de considerat ca neproductive sau ocupate de clădiri. 
Pădurile, din contră, ocupă un spaţiu de 45 1.220 ha, la care se mai adaugă 
încă 25.030 ha de poieni cu păşuni de munte. Productivitatea cea mai 
inferioară o găsim pe malurile deluroase ale Sucevei. Cea mai fertilă 
parte a ţării însă e regiunea dintre Nistru şi Prut. Tot aşa şi regiunea spre 
Sud şi Est de Suceava. Necesităţile traiului zilnic ale locuitorilor de ţară 
s-au format şi în Bucovina aşa încât porumbul să-i servească în special 
pentru întreţinerea sa şi a animalelor de casă, iar cerealele naţionale 
vechi, cum e grâul, să fie destinate mai mult speculei. Ca şi în regat, 
dar, mămăliga şi turta de făină de porumb sunt alimentul principal al 
săteanului, iar strujanul acestei plante, nutreţul vitelor sale şi, adesea, 
şi combustibil. Afară de asta a intrat însă în regimul alimentar şi o altă 
plantă, adică cartoful, care se cultivă în toată ţara şi serveşte, în timpurile 
recente, întocmai ca şi porumbul, şi la fabricarea spirtului, industrie de 
căpetenie în Bucovina. Trebuie, totuşi, de observat că agricultura nu se 
practică de populaţie decât în modul vechi, obişnuit în ţară, cu excepţii 
de cele câteva colonii germane şi de administraţiile domeniilor mari, 
din care cele mai de seamă sunt a fondului religionar bucovinean şi ale 
hergheliilor Statului. 

Pe lângă agricultura propriu-zisă, vine, în al doilea rând, cul- 
tivarea fâneţelor, fânul fiind nutreţul principal al vitelor, care petrec, în 
timpul verii, pe poienile munţilor, iar toamna se aduc la şes, spre iernare. 
Prăsila vitelor cornute a luat, în Bucovina, un avânt şi mai considerabil 
după aşa-zisul război vamal al Austriei cu România, Bucovina fiind 
chemată a îndeplini rolul Moldovei, care era renumită pentru boi de rasă. 

Un alt soi de cultivare a pământului în Bucovina, care trebuie 
menţionat, este grădinăritul şi pomăritul, cu care se ocupă în special co- 
loniile de Lipoveni din Climăuţi şi Fântâna-Albă, practicându-l nu numai 
în localităţile lor, dar şi luând cu chirie grădini şi pomete în diferite părți 
ale ţării şi făcând, apoi, negoţ întins. 

Pentru cultura viței de vie există, în Bucovina, unele locuri foarte 
priitoare, precum în districtul Sucevei, la Reuseni, Uideşti, Chilişeni, şi, 
mai la Nord, în comunele Hliniţa, Jucica şi Repujineţ. Se ştie, apoi, că 
şi pe lângă Cernăuţi au existat, într-o vreme, podgorii, ale căror urme 
se cunosc încă şi astăzi. Totalul viilor existente se ridică la suprafața de 
1.900 hectare””!. 

Dezvoltarea agriculturii bucovinene, aşezată pe temelii durabile, 
a continuat şi în perioada interbelică, îndreptăţindu-l la entuziast patri- 
otism zonal pe cărturarul Ştefan Piersic, doctor în zootehnie şi colonel 
al Armatei Române: 

„Când păşeşti pe pământul Bucovinei, te cuprind fiori de fru- 
museţea acestei mândre grădini, care ascunde în adâncul ei ceva sfânt şi 
înălțător, iar noianul de amintiri istorice din trecut îţi sar în ochi, la fiecare 
pas, impunându-ţi o smerenie sfioasă ca şi în faţa unui altar de biserică. 

Satele Bucovinei sunt cuiburi de plăcere şi de frumuseţe, cu 
căsuţele mândre ale ţăranului, 2, 3, 4 încăperi, cerdacuri largi, cu ogrăzi 
gospodăreşti, unde se frământă munca măruntă de fiecare zi, şi cu grădini 
de tot felul de pomi, care dau satelor din Bucovina acel farmec dulce 
aducător de bucurie şi adâncă alinare sufletească. 

Împrejurul casei, îmbietoare şi plăcută, văruită frumos şi îngrijită 
ca o bijuterie, se întinde ograda ţăranului, cu şura, cu grajdul, cu coteţele 
şi cu adăposturile pentru unelte agricole. 

Șura este o construcţie specifică Bucovinei şi nu lipseşte nici 


71 GRIGOROVITZA, EM., Dicţionarul geografic al Bucovinei, p. 28 

chiar de pe lângă cea mai săracă gospodărie ţărănească, fiindcă fiece 
harnic ţăran e convins că recolta pământului trebuie pusă la adăpost şi 
ferită de ploi şi ninsori. 

Țăranul bucovinean este crescător şi exploatator de animale, de 
aceea grajdul pentru adăpostul lor nu lipseşte de lângă nici o gospodărie. 

Din toată suprafaţa Bucovinei, numai 27,67 la sută este pământ 
arabil, potrivit pentru cultura cerealelor, de aceea țărănimea bucovineană, 
cu parcele mici de pământ, a trebuit să-şi intensifice munca pe ogorul 
său ca să-şi poată scoate hrana de toate zilele. 

Din toată suprafaţa Bucovinei, de 1.044.468 ha, 43,20 la sută, 
adică 451.221 ha sunt acoperite cu pădurile frumoase de fag, de brad 
şi de molid, unde o mare parte din țărănimea Bucovinei îşi frământă 
gândurile şi viaţa. 

Hărnicia şi supunerea ţăranului bucovinean au făcut să înflo- 
rească această mică şi dragă provincie şi să ajungă la un nivel economic 
ridicat mult deasupra altor regiuni cu pământ destul şi bogat. 

Țăranul bucovinean a crescut vite mândre şi alese, de soi bun 
şi aducătoare de folos. 

Bucovina cea mică, cu ţărani harnici şi cuminţi, produce 27,04 la 
sută din cantitatea totală de unt din ţara românească (Basarabia, Moldova, 
Muntenia, Oltenia şi Dobrogea, la un loc, abia dacă produc 25,46 la sută 
din cantitatea totală de unt din ţară, deci, toate la un loc, mai puţin ca în 
Bucovina cea mică şi harnică). 

În Bucovina sunt multe industrii pentru prelucrarea laptelui în unt 
şi brânzeturi, care, după o statistică din 1937, ajungeau la 15,49 la sută 
din totalul întreprinderilor de acest fel din ţara românească, iar fiecare 
întreprindere din Bucovina producea 8.055 kg unt, în medie, pe când în 
provinciile din Regat, abia 2.522 kg unt, în medie. 

În ţară sunt 2.000.000 de gospodării fără vacă cu lapte, din tota- 
lul de 4.200.000 de gospodării, adică aproape 46 la sută din gospodării 
n-au vacă cu lapte. Țărănimea din Bucovina a redus acest procent la 
minimum posibil, astfel că în Bucovina se găseşte cel mai mic procent 
de gospodării fără vacă cu lapte. În judeţul Romanați sunt 67,7 la sută 
gospodării fără vacă cu lapte, pe când în judeţul Rădăuţi, din Bucovina, 
sunt numai 19,2 la sută. În judeţul Dolj, 64,1 la sută n-au. În Teleorman, 

sunt 60,2 la sută, în judeţul Olt, 56,9 la sută, în judeţul Mehedinţi, 53,6 
la sută gospodării fără vacă cu lapte, pe când în judeţul Câmpulung al 
Bucovinei sunt numai 14,6 la sută gospodării fără. 

Aceste cifre ne indică, fără alte comentarii, starea materială a 
țărănimii bucovinene şi ne arată diferenţa standardului de viaţă a ţăranului 
bucovinean faţă de țărănimea din părțile cerealiste ale ţării. 

Țăranul bucovinean se alimentează mai bine decât fraţii lui 
din alte regiuni, în special din cele cerealiste ale Regatului, fiindcă este 
crescător de animale şi are, pe lângă casa lui, lapte, brânză, unt, ouă şi 
carne. Porcul de Crăciun este o tradiţie în casa celei mai umile gospodării 
ţărăneşti din Bucovina, care, pregătit afumat şi conservat bine, duce peste 
întregul an o hrană bună pentru familia muncitoare. 

Subalimentaţia ţăranilor, care este o boală cronică ce cuprinde 
satele noastre ţărăneşti din România, atinge mai puţin pe ţăranul bucovi- 
nean, fiindcă acesta a înţeles, în primul rând, să-şi exploateze gospodări 
prin creştere de animale. 

Țăranul bucovinean ştie că nu se pot creşte animale fără o hrană 
bună şi îmbelşugată, de aceea o parte din ogorul său, oricât de mic ar fi, 
îl cultivă cu plante furajere pentru hrana animalelor, cu toate că păşunile 
şi fânețele din Bucovina cuprind 25 la sută din suprafaţa totală a pămân- 
tului. Pe când în judeţul Romanați se cultivă 95,2 la sută din teren cu 
cereale şi numai 1,5 la sută cu plante furajere, în Teleorman, 93,7 la sută 
cu cereale şi 2,1 la sută cu plante furajere etc. în judeţul Câmpulungul 
Bucovinei se cultivă 34,4 la sută cereale şi 19,6 la sută plante furajere, 
în judeţul Suceava, 68,2 la sută cereale şi 15,7 plante furajere, în judeţul 
Rădăuţi, 60,3 la sută cereale şi 19,5 plante furajere. Țăranul bucovinean 
preferă să aducă cereale din alte părți pentru acoperirea nevoilor casei, 
decât să rupă din pământul hotărât culturii plantelor furajere, necesare 
hranei animalelor. 

Țăranul bucovinean cultivă proporţia cea mai mare de pământ 
cu plante furajere dintre toţi ţăranii români. 

Procentul cel mai mare din cultura nutreţurilor, în vechiul regat, 
îl dă laşi, cu 3,5 la sută, Brăila, cu 2,9 la sută, şi Dorohoi, cu 2,7 la sută 
din totalul pământului cultivabil; aceste regiuni sunt întrecute de 6-10 
ori de către ţăranul bucovinean. 

Însă şi în privinţa culturii pământului cu cereale țăranul bucovi- 
nean stă în frunte, cu toate că are un pământ sărac şi greu de lucrat. După 
statistici, țărănimea bucovineană are cea mai mare producţie la hectar 
în cultura tuturor plantelor, pe lângă faptul că agricultura bucovineană 
este adânc intrată pe drumul industrializării şi intensificării. Țărănimea 
bucovineană are, procentual, cea mai mare producţie de sfeclă de zahăr, 
pentru alimentarea fabricilor de zahăr din Bucovina, care produc 28 la 
sută din cantitatea totală de zahăr din România. Țărănimea bucovineană 
produce cea mai mare producţie de cartofi, pentru cele 30 fabrici de spirt, 
şi o cantitate foarte mare de orz, pentru cele 7 fabrici de bere. 

Țăranul bucovinean stă în fruntea ţărănimii din România prin 
hărnicia lui, prin mintea lui, prin sobrietatea lui, prin cultura lui, prin 
sănătatea lui, prin copiii lui cei mulţi şi cuminţi, pepinieră de intelectuali 
aleşi, prin gospodăria lui, exemplu de organizare economică pentru ţără- 
nimea din alte părţi, prin obiceiurile sfinte româneşti, păstrate fără nici 
o schimbare din moşi-strămoşi, prin ascultarea, blândeţea şi supunerea 
lui, prin vitejia lui fără seamăn în apărarea hotarelor ţării. 

Gospodăria ţăranului bucovinean, care are cel mai puţin pământ 
cultivabil din ţara românească, este model de exploatare şi merită să fie 
exemplu pentru ceilalţi ţărani din restul ţării”. 





2 DEŞTEPTAREA, Anul II, nr. 13/1944,p.7 

„E1 trăiesc din ce produc turmele lor” 


Păstoritul şi, în general, creşterea animalelor reprezintă gloria 
românilor, o îndeletnicire în care erau şi sunt nespus de pricepuţi şi, 
prin această pricepere, înrudiţi ocupaţional cu huţulii. „La capătul lumii, 
unde sunt izvoarele nopţii şi unde cerul e luminat de-o lumină ce abia 
mijeşte”, locuitorii se hrănesc doar „cu miere, lapte şi brânză, ducând un 
trai liniştit... Căci înţelepţii, nefăcând nici o deosebire între dreptate şi 
cumpătare, au urmărit, în primul rând, mulțumirea cu puţin şi simplita- 
tea. Fi trăiesc din ce produc turmele lor, lapte şi brânză”. „Țăranii care 
locuiesc în ţinutul de munte, pe înălțimile pomenite mai sus, ne întrec 
pe noi, romanii, în deplinătatea puterilor trupeşti şi a privilegiului unei 
vieţi mai îndelungate, iar lucrul acesta, cred ei, stă în legătură cu faptul 
că nu se îmbuibă cu necurăţenia mâncărurilor calde, ci mereu în puterea 
vârstei, îşi răcoresc trupurile cu stropii de rouă, sunt stăpâni pe dulceaţa 
unui aer mai curat şi simt, înaintea tuturor, razele soarelui dătător de viaţă, 
rămânând până acum neatinşi de relele civilizaţiei umane””?. 

Recursul la mărturiile începuturilor epocii noastre sunt, desigur, 
doar un răsfăţ, din moment ce există mărturii şi mai vechi, în mit, deci 
în timpul primordial, unde se optează, fără rezerve, că, pe acest pământ, 
nimic „nu-i mai bun ca oaia bună, / toată vara te hrăneşte, / toată iarna 
te-ncălzeşte!”5, iar, „cât în sus şi cât în jos, / cât în sus la cei trei munți, / 
colea este-un ciobănaş, / are-un fluier verigit / cu verigă de argint. / fluier 
toarce, / turma-ntoarce, / fluier zice, / turma-nfrânge / şi mi-o-nfrânge / 


% STRABON, Geografia, XI, 6.2, p. 337 
%  MARCELLINUS, AMNIANUS, Rerum gestarum libri qui supersunt, p. 47 
75 SBIERA,I. G., Colinde, / Cîntice de stea şi urări la nunţi..., p. |2 

pe vâlcele / ca să-mi pască rămurele. / Tu oică, / bălăică, / tu ce bei, tu 
ce mănânci? / Unde-oi bea / şi oi mânca / de-ai pus gândul de-a ne da? / 
Tu pe noi de nu ni-i da, / mare dar ţi-om dărui / şi frumos te-om îmbrăca 
/ cu cojoc şi cu manta!””6. 

Mult mai târziu, deşi în fără timp (timpul începe dincoace de 
preistorie, deci acolo unde începe istoria, spune Blaga), prin 1404, vatra 
noastră natală avea „sate multe şi multe animale”, „iar belşugul de vite 
e de necrezut... Din Moldova, deci, se scoate acea mulţime de boi, din a 
căror carne se hrănesc nu numai popoarele vecine ale Ungariei şi Rusiei 
(Roşii), ci şi ale Poloniei, Germaniei, ba până şi Italiei, şi mai ales cei 
din oraşul Veneţia. Pe aceşti boi, venețienii îi numesc boi ungurești şi 
preferă carnea lor celorlalte de acest fel. În fiecare an, se fac câte şapte 
bâlciuri de vite în Moldova, pe câmpii foarte întinse, cu mare mulţime 
de negustori. La fiecare din aceste bâlciuri se mână, de obicei, nespus de 
multe mii de boi; şi, după trecerea a trei zile, pentru ruperea, din partea 
negustorilor, a preţului unui cap de vită, după care să fie socotite toate 
celelalte — preţ care trece rareori de trei galbeni de vită — în câteva ceasuri, 
toată această mulţime de boi este vândută şi dusă în diferite regiuni. De 
aici au mare câştig boierii care cresc cirezi de vite şi chiar domnul însuşi 
mai mult din aceasta se îmbogățește, căci şi el vinde, în fiecare an, un 
mare număr de boi de pe moşiile sale, şi veniturile lui sunt sporite mult 
de aceste iarmaroace. Vătafii aduc domnului în vistierie, pe fiece an, până 
la 400.000 bani de aur, din venitul întregii ţări; dintre aceştia, 60.000 sunt 
plătiţi sultanului turcilor ca tribut”. Până şi iobagii, în acele vremi, îşi 
puteau permite să vândă zeci de boi la Bistriţa, iar când unul dintre ei 
era „reţinut de straja cetăţii” şi deposedat de bani, precum un oarecare 
Matei din Mihalcea, fratele lui Mihai, însuşi voievodul ameninţa Bistriţa 
cu represalii armate, cum a şi făcut-o Bogdan cel Orb, în 10 iulie 1510, 
cerând eliberarea grabnică şi despăgubirea „omului şi iobagului nostru, 


75 NICULIŢĂ-VORONCA, ELENA, Datinile şi credinţele poporului român, 
p. 76 

7 SULTANIEH, IOAN ARHIEPISCOP DE, Călători străini despre ţările 
române, |, p. 39 

7% GRAZIANI, ANTONIO MARIA, Călători străini despre ţările române, II, 
pp. 381, 382 

Matei din Mihalcea”. 

Sus, pe crestele munţilor, zăceau, în calea drumeţilor, colibele 
folosite în timpul verii pentru stâne. „Locuitorii de la multe mile distanţă 
îşi mână aici oile, la păşune, pentru o vară întreagă, fiindcă în unele locuri 
de pe munte iarba este minunată; iar colibele acestea le serveau pentru 
prelucrarea şi păstrarea laptelui şi a brânzei”, cu pagubele de rigoare 
pentru codrul frate, dar încă neconştientizate ca atare până la venirea 
austriecilor, care, mai întâi au văzut, apoi au analizat şi-abia în final, dar 
repede de tot, au legiferat, legile lor, cum zicea Xenopol, fiind şi bune, 
dar şi aplicate fără compromisuri. 

În baza realităţilor păstoreşti autohtone, austriecii au elaborat o 
„Orânduială de pădure pentru Bucovina”, validată de Iosif al II-lea în 
1786, tradusă imediat în moldoveneasca (desuetă doar în scriere, nu şi în 
oralitate) vremii de lon Budai-Deleanu şi impusă ferm şi fără întârziere. 

În acest prim cod silvic românesc se menţiona că „păşunarea 
acolo, în ţară, zăboveşte până târziu în toamnă şi păstorii nu pot fără foc 
pentru frigul ce cade”, punând în pericol pădurea. 

Primul comentator al „Orânduielii”, Gh. T. Kirileanu preciza, 
în 1908, că „pe moşiile mari de munte din Moldova este şi acum acest 
obicei. După ce se răscolesc oile, la Vinerea Mare, şi se dau berbecii la 
oi, dacă n-a căzut iarnă grea, unii săteni, spre a-şi cruța nutreţul vitelor, 
se duc cu ele prin fundurile cele mai depărtate ale pâraielor, în preajma 
locurilor de fânețe, unde nu s-a păşunat peste vară, şi-şi pasc vitele prin 
păduri până cade o zăpadă prea groasă, lucru care uneori întârzie până 
după Sf. Nicolae. În acest timp, păzitorul vitelor nu are un sălaş stator- 
nic, ci rătăceşte prin păduri, mutându-şi, de la o zi la alta, puţina jăchilă 
păstorească la adăposturile arborilor bătrâni, sub poalele cărora primejdia 
de foc e mai mică”. 

Şi mai păgubos pentru codrul frate, „este un obicei, acolo, care 
nu mai puţin prăpădeşte pădurile, cu făcutul gardurilor şi a răzloagelor la 
grădini, la ţarini şi la fânaţ, la care ei pun alături câte doi pari, din mari 


7 BARDILI, JOHANN WENDEL, Călători străini despre ţările române, 
1709, VIII, p. 282 

5 IOSIF II, Orânduiala de pădure pentru Bucovina, comentată de Gh. T. 
Kirileanu, p. 5 

despicături făcuţi, şi câte două leaţuri de codru nelucrate — pe multe locuri 
pun cel mai tare şi cel mai bun lemn de perete. Deci ei doboară la pământ, 
cu tăiatul pentru îngrăditură, cel mai bun şi mai frumos lemn de leaţuri şi 
de căpriori şi dintr-acesta fac pari şi poprele, şi, ceea ce este mai rău, că 
peste iarnă ei ard gardurile şi, de primăvară, de iznoavă iarăşi le pun... 

Mai pretutindeni este acel stricăcios obicei că podanii (supușii), 
pentru ca să-şi lăţească țarina şi fânaţul care merg alăturea cu pădurea, 
până şi în mijlocul pădurii, pentru ca să poată avea mai mult lemn căzut, 
jupesc din răutate copaci întregi, stătători împrejur, şi ciocârtesc, din care 
pricină lemnul se usucă şi cade, în vreme de vânturi tari... 

Deosebit de aceasta este şi acel stricăcios obicei, mai ales la 
munţi, de darmă, în vreme de iarnă, pentru oi şi capre, brad şi molid şi 
le aruncă de hrană”. 

Comentariul lui Gh. T. Kirileanu, viitorul bibliotecar regal, ori- 
ginar din Holda, de lângă Broşteni, pe valea Bistriţei Aurii, este trist şi 
cât se poate de tradiţional (de la Petru Dărman, ctitorul Dărmăneştilor, 
încoace): „Acest din urmă obicei se păstrează, din nenorocire, şi astăzi 
în unele sate de munte, în care locuitorii obişnuiesc a tăia brazi tineri 
(numiţi târşi) şi a-i da la vite ca să le mănânce cetina şi vârful mai fraged 
al crenguţelor, împiedicându-se, astfel, împădurirea regulată a coastelor 
repezi şi a părţilor împădurite din imaşurile săteşti”*!. 

Dar dincolo de aceste tuşe cenuşii ale activităţii păstoreşti, există 
universul mitic mioritic, la care trebuie să căutăm cu evlavie şi cu neîn- 
trecută mândrie patriotică şi naţională, pentru că, în vreme ce neamuri 
bezmetice cântau marşuri şi călcau, cu armurile pe ei şi cu armele în 
mâini, teritorii străine, noi, cu fluieraşul de os, cu bâta ciobănească sub- 
suoară, drept sprijin, şi cu cojocul pe umeri, doineam dumnezeieşte, de 
se clătinau munţii de admiraţie şi de uimire. Stâna românească a fost şi 
templu, şi panteon, iar viaţa ei ritualică şi pururi atemporală farmecă şi 
astăzi, deşi a cam dispărut miraculosul, prometeicul şi cosmicul „foc viu”, 
dar ne-au rămas balmoşul, urda şi caşul. Stâna este tipul nostru ancestral 
de contemporaneitate, iar povestea ei măsoară, de fapt, făptura noastră 
secretă, firea pe care numai bunul Dumnezeu o cunoaşte cu adevărat, 
dar care trebuie să ni se releve odată şi odată. În fond, ca întotdeauna 


5. Ibidem, p. 6 

(aşa se numeşte împietrirea în preistorie, spune Blaga), pe român „oaia 
îl hrăneşte şi-l îmbracă, din cap până la căputa picioarelor, cu călduroa- 
sele cuşme de miel, cu sau fără urechi, cu elegantele bondiţe şi pieptare, 
cu lungile şi ca neaua de albe cojoace, făcute din întregi piei de oaie, 
cu brunele sumane şi albele mantăli, cu albii iţari (cioareci) de vară şi 
berneveci de iarnă, cu călduroasele meşini (cioareci din piei de oaie, cu 
lâna înlăuntru), cu mânecări de iarnă, împletite din lână sau făcute din 
blană de oaie, şi cu catrinţele (pregitoarele), ţesute de Româncele noastre 
cu mare iscusinţă, din călduroasa şi trainica lână. Ba chiar şi obiectele 
ţăranului sunt de lână. Nu ne mai oprim la neîntrecutele scoarţe, laicere 
şi pănuri de lână, care împodobesc căscioarele satelor noastre”?. 





Stâna românească, în anul 1926% 


s DAN, DIMITRIE, Stâna la Românii din Bucovina, pp. 3, 4 
5 VIŞAN, ILIE; KREPLER, CAROL, Judeţul Rădăuţi, Bucureşti, 1926 

Stâna, la români şi la huţuli 


Stâna românilor are propriul ei calendar, adică o succesiune de 
ritualuri, de fapte şi de eresuri, adică un amestec ciudat de pragmatism, 
de mitic şi de mistic, toate doar drapate străveziu în ortodoxism, deşi 
viaţa păstorească are doar două elemente oarecum creştine, participarea 
la slujba bisericească şi dania, din care să se îndulcească şi preotul, cele- 
lalte ritualuri, practici şi credinţe ţinând de datina primordială, asumată 
şi adaptată de creştinism cu multă, multă dibăcie. 

„În ziua de Florii, sosind gospodarii, acasă, de la biserică, ating 
cu mâţişoarele (stâlpările) sfinţite vitele cornute şi oile, pentru ca, peste 
an, să fie aşa de înflorite ca mâţişoarele din acea zi. 

În presara Sfântului Gheorghe, se aleg mieii, iar în dimineaţa 
zilei de Sfântul Gheorghe se mulg oile şi, din întâiul lapte muls, se face 
caşul, care se duce jertfă la biserică, ca oile, în cursul verii, să aibă multă 
mană. Tot în acea zi, se porneşte trâmbiţa oilor, care durează până la 
Sâmedru (Sfântul Dimitrie). 

Presara Sfântului Gheorghe este foarte primejdioasă pentru oi, 
căci atunci îmblă vrăjitoarele şi strigoii pe la târlele oamenilor şi iau 
mana, adică laptele oilor, zicând „Să le rămâie ud şi baligă!”. Dar aceşti 
răuvoitori abat şi pe la stâni, în acelaşi scop, unde îngroapă, în poarta 
stânii, sare şi tărâţe, şi oile care trec peste aceste îşi pierd mana. Pierderea 
manei poate fi împiedicată sau, dacă e acum pierdută, poate fi redobândită, 
dacă respectivele oi se spală pe spinare, de trei ori, cu udul lor. 

O seamă de Români mulg oile şi, de Paşti, fac caş şi-l duc la 
biserică, dimpreună cu pasca, la sfinţit. Caşul acesta e socotit, apoi, ca 
leac împotriva frigurilor. 

Românul, de dragul oilor sale, se lipseşte, în ziua Sfântului 

Gheorghe, şi de somn, ca nu cumva să ieie somnul mieilor. 

O strânsură de mai multe oi se numeşte botei, iar o mulţime de 
500-1.000 oi, turmă, care poate forma o stână. 

La Sfântul Gheorghe, se aleg oile, cele mulgătoare, de cele sterpe, 
Şi se iau şi mieii de la oi. Atunci se năimesc ciobanii, cârlanarii şi baciul. 

Mieii înţărcaţi se trimit la vreo păscătoare dintr-o pădure, căci 
acolo le merge foarte bine şi miţele (lânele) se fac negre ca mura, pe 
când mieii care pasc pe câmp devin roşietici... 

Oile se tund în săptămâna de după Sfântul Gheorghe, când dă 
căldura, iar micii, abia între Sâmpetru şi Sântilie. 

Tunsul se începe de la fruntea oii, merge peste spinare şi sfâr- 
şeşte pe ambele părți ale trupului. O seamă pornesc cu tunsul de la cap, 
grumaz, merg până la picioarele cele de dinainte, de unde, apoi, o duc 
până la spinare. Oile tunse trebuie ferite, mai ales în timpul nopţii, de 
răceală, care este în stare să le bolnăvească de sânger. 

Înainte de a începe tunsul, se face, cu foarfecele, cruce în frun- 
tea oii, fiindcă norocul oii este în frunte şi pentru ca oaia să fie ferită de 
orice beteşug... 

Lâna, adunată din tunsul oilor, trebuie cântărită cu dreptate, căci, 
dacă cineva se încumetă să şterpelească ceva dintr-însa, pe furiş, atunci 
urmează, de bună seamă, pagubă între oi. 

Lâna unui miel, numită mniţ, e de mai puţin preţ decât cea a unui 
miel noaten, adică cea de pe o mioară sau de pe un berbec de un an, şi 
lâna noatenului e mai puţin preţuită decât cea a unei oi bătrâne. 

Lâna oilor, nu numai că-l îmbracă pe Român, dar îi este şi de 
leac împotriva reumatismului, care se vindecă, dacă bolnavul se înve- 
leşte cu dânsa la mâini şi la picioare, sau stă, trei ore, în apa în care s-a 
spălat lâna, căci ursucul, adică grăsimea din lână, scoate reumatismul 
din trupul omului. 

Mortului, însă, nu-i bine să-i dai ceva haine de lână, căci, la 
judeţul de apoi, pământul va arde şi, arzându-le lâna, le va pricinui un 
miros rău. 

Oile pot fi stricate, dacă li se ia, din urmă sau din lapte, când li 
se fac moţochini, adică umflături vârtoase pe pulpe. 

Timpul farmecelor şi stricării laptelui începe cu seara Sfântului 

Andrei şi durează până la Dumineca Mare. Cel mai primejdios timp 
pentru oi este presara Sfântului Gheorghe. De la Rusalii, însă, şi până la 
Sfântul Andrei, farmecele nu mai au nici o putere”**. 

Toate practicile ritualice de peste an vizează, în fond, pregătirea 
stânei (timp de şase luni, muntenii, dar şi crăsnenii, cum ne spune Dragoş 
Tochiţă, se gândesc numai la stână, iar timp de alte şase luni, la datinile de 
Crăciun şi de Anul Nou), sâmbra oilor însemnând un eveniment extrem 
de important pentru fiecare sat românesc sau huţănesc. 

„Strânsoarea pentru stână se face în următorul chip: cutare gos- 
podar arendează, pe timp de o vară, un munte sau o păscătoare. Arendaşul 
acesta adună oile pentru vărat. Tot el îşi năimeşte, la Sfântul Gheorghe, 
un baci şi câţiva ciobani cârlanari. 

Strânsoarea oilor se face la două-trei săptămâni, înainte de Du- 
minica Mare. Proprietarii oilor, adică sâmbraşii, plătesc pentru branişte, 
adică pentru păscătoare sau, mai bine zis, pentru văratul unei oi suma 
hotărâtă în tocmeală şi încă ceva pe deasupra, pentru sare, însă, Dumineca, 
nu li se dă de lins oilor, pentru că, atunci, le-ar curge ochii. 

Sâmbraşii mai dau şi mai dau şi câte o ocă de făină de păpuşoi, 
pe care o duc la stână, când se suie să-şi ieie brânza. 

Sarea se pune, în timp senin, peste noapte, pe crivăli, adică cră- 
cane sau furci de lemn. În fiecare stână, se află 4-5 crivăli de felul acesta. 

Braniştea unei stâni constă din cel puţin 2 sau 3 mutări, adică 
locuri de păscut. Când, într-o păscătoare, se găteşte păşunea, atunci oile 
se mută în alt loc, încă nepăscut. 

Dacă, la o astfel de mutare, o stână întâlneşte în cale o altă stână, 
care şi ea se mută, atunci ciobanii din ambele stâni caută să încunjure 
cealaltă stână cu stâna lor. Această încercare stârneşte multă supărare, 
sfadă, ba chiar şi păruială, pentru că se crede că stâna care a încunjurat 
pe cealaltă i-a luat celei încunjurate şi laptele. 

La stână, se împarte fruptul, mai întâi sâmbraşilor cu mai multe 
Oi ŞI, apoi, celor cu mai puţine; cei din urmă ies mai bine la capăt, pentru 
că — zice credinţa — caşul lor este cu mai mult saţ. 

Arendaşul se învoieşte, pentru frupt, cu sâmbraşii oilor, cu baciul 
şi cu ciobanii năimiţi, pe măsură, adică la ocă; şi sâmbraşul primeşte câte 

3 ocă sau 5 kilograme, de oaie, tot aşa, baciul, adică de la toate oile cam 
6-7 vedre de caş, iar ciobanii, 4-5 vedre, dacă timpul verii este mistreţ, 
adică nici prea sec, nici ploios. 

Untul strâns este al baciului, al ciobanilor şi al strungarului. 

Dacă învoiala se face pe cumpănă, care-i şi cea mai dreaptă, 
atunci sâmbraşul, care are oi mai bune de lapte, capătă şi cel mai mult caş. 

Lucrul se face aşa: oile fiecărui sâmbraş se mulg, pe rând şi 
deosebit, într-un vas anumit şi baciul măsură cantitatea mulsă, cu un 
băț numit carâmb, încrestându-l cu o crestătură,; ia, apoi, un alt băț, lung 
cât măsura carâmbului, de la crestătură, până la capătul de jos, numit 
răbuş sau ţincuş, şi-l dă sâmbraşului. Carâmbul, cu crestăturile tuturor 
sâmbraşilor, rămâne la baci. 

Venind sâmbraşul, după 7 săptămâni, să-şi ieie fruptul, baciul ia 
răbuşul sâmbraşului şi, după ce-l aseamănă cu carâmbul său, îl vâră în 
apa din căldare, care trebuie să ajungă până la înălțimea răbuşului, apoi 
cântăreşte acea cantitate de apă şi-i dă sâmbraşului de 10-12 ori atâta 
caş, cât a tras la cântar acea apă. 

O samă de baci obicinuiesc a cumpeni laptele unei oi de la o 
mulsoare şi, apoi, dau sâmbraşului de 10-12 ori atât caş. Carâmbul şi 
răbuşii (ţincuşii) au valoare numai pentru o vară şi sâmbraşul care şi-a 
primit fruptul de la oile sale trebuie să predeie răbuşul la mâna baciului. 

O samă de sâmbraşi dau oilor, cu câteva zile înainte de suire 
la stână şi mulsoare, să mănânce sămânță de cânepă sau mătrăgună cu 
slatină, ca oile lor, la mulsoarea de cumpănă, să deie mult lapte. Alţii le 
dau să mănânce, în seara Sfântului Gheorghe, câte o bucăţică de pască, 
sfinţită în ziua de Paşti. Alţii le dau tărâţe, de cele care le pun, la Ajunul 
Bobotezei, supt faţa de masă, dimpreună cu ceva fânicel sau otavă, care 
se stropeşte de preot cu agheasmă. De acestea se dau oilor în scopul ca 
ele, peste an, să fie sănătoase”. 

Alegerea locului stânei şi amplasarea acesteia se face, iar, ritu- 
alic şi poate că într-o formulă mai puţin alterată de tradiţia creştină, din 
moment ce menhirul („focul viu”) tutelează, încă din prima zi, activitatea 
păstorească propriu-zisă. 

„După ce s-a făcut strânsoarea oilor şi arendaşul şi-a ales un 

baci şi ciobani, aceştia merg, cu câteva zile înainte de sosirea oilor, de 
obicei în 21 Aprilie, adică în ajunul Sfântului Gheorghe, de aleg locul 
pentru stână şi fac părcanul, apoi coliba (în Roşoşa îi zice coşmagă, iar 
în România, aciotă) şi strunga stânii. 

Părcanul este un gard de drugi, înşiraţi cam câte 7-9 între 4 pari, 
bătuţi în pământ şi legaţi la un loc cu câte un gânj de cepuri de brad. La 
şes, părcanul se face dintr-un gard împletit din nuiele. Terenul cuprins 
în părcan este cam o falce de loc. 

În mijlocul părcanului, se face coliba sau stâna, înţepenindu-se 
patru furci de lemn de brad sau molid în pământ, care, apoi, se prind 
cu pari şi se leagă cu gânji; în urmă, coliba se corneşte, se leţueşte şi se 
acoperă cu draniţă. Înainte vreme, coliba se acoperea cu foltea, adică 
scoarță, jupită de pe molizi, pe care se aşezau pietre grele, ca vântul să 
nu poată descoperi coliba. 

În colibă se face, pe un stâlp bătut în pământ, un pod de scânduri, 
acoperit cu draniţe, numit cămarnic (comarnic — n.n.), pentru păstrarea 
caşului. Cămarnicul, mai demult, se făcea afară, cam trei paşi de la colibă, 
astăzi, însă, se face numai în colibă, ca nu cumva să se piardă ceva caş. 

În colibă, se pune o furcă de lemn, prins sus de dânsa cu un gânj 
şi care stă, Jos, într-o scobitură de lemn, aşa că lemnul se poate răsuci 
în dreapta şi stânga. Acest lemn, numit vârtej, are, la mijlocul său, o 
dăltuitură, in care intră un capăt al altui lemn, numit cal, pe al cărui ca- 
păt încrestat, care ajunge cam până la mijlocul colibei, se aşează toarta 
căldării, sub care arde un foc răzimat de un butuc, numit naclad. Aceasta 
scuteşte peretele colibei de foc şi ţine focul necontenit nestins. Din acest 
foc nu este bine să se deie cuiva cărbuni, căci, atunci, cu ei, împreună, 
s-ar da şi somnul ciobanilor, care şi aşa este foarte scurt. 

Pe naclad nu se şede, căci, dacă cineva ar şedea pe un capăt al 
lui, atunci oile se împărţesc, adică nu se ţin la un loc şi sunt greu de păzit. 

Într-un ungher al colibei, se bate acarniţa, adică traista în care 
ciobanii ţin acele, foarfecele şi alte mărunţişuri trebuincioase. 

Dinaintea colibei sau stânii, se îngrădeşte o ogradă, adică o bu- 
cată de loc, unde se taie lemnele trebuincioase şi se spală găleţile, care, 
apoi, curate, se anină de sărcior, adică într-un vârf de fag, cu mai multe 
cornări, tăiat şi înfipt în pământ, ca pe cornării lui să se scurgă şi usuce 

gălețile stânii. 

Lângă colibă, se face strunga, adică locul unde se mulg oile. Se 
trag, adică, 3 pereţi spre colibă. Într-un perete, sunt zăvoară, adică un 
fel de poartă, pe care se mână oile în strungă, care trebuie să fie aşa de 
largă, ca să cuprindă toate oile. 

Al doilea perete al stânii este cu totul închis. Al treilea formează 
strunga propriu-zisă. Ea constă din spătare, adică leaţuri înfipte în pă- 
mânt. Distanţa dintre două leaţuri este cam de un cot, adică aşa de mare 
ca între două leaţuri să poată trece o oaie. În fiecare strungă, se află, de 
obicei, trei, adică pentru 3 rânduri de oi şi 6 mulgători. 

Spătarii au o înălțime cam de 2 coţi şi se sprijină de o lungă 
prăjină, numită ceriu, care se ţine strâns de spătari printr-o altă prăjină, 
numită durobeaţă. Durobeaţa este tot atât de lungă ca şi ceriul, de ale 
cărui capete este prinsă cu gânji. 

Spaţiul între spătari constă dintr-o împletitură de nuiele sau din 
scânduri. 

Intrările strungii se numesc strunguşoare sau strunguţe. Aici şed, 
faţă în faţă, câte 2 ciobani şi mulg oile, pe care băiatul numit strungar le 
mână la muls. Strungarul este ajutătorul baciului. 





Stâna românească, pe la anul 1860% 


s Desen de Mattias Adolf Charlemont 

Ciobanii, înainte de muls, se aşează, câte doi, înaintea unei strun- 
guţe, pe scaun sau ţoldac, adică un butucaş de lemn, aşa ca genunchiul 
drept al unuia să ajungă genunchiul stâng al celuilalt şi, aşa, să formeze 
un unghi şi, prin urmare, o stavilă, ca nici o oaie să nu poată trece ne- 
mulsă prin strunguţă. 

Ciobanii aşezaţi la strunguţe, cu mânecile cămeşii suflecate în 
sus şi prinse la umăr cu un nasture, strigă, către băiatul strungar „Mână!”. 
Acesta, atunci, mână oile în ţarc, adică în ocol, şuierând şi strigând „Hu- 
răst!”, strigăt care indică oilor direcţia încotro să meargă, ca, bunăoară, 
„Hăis!” şi „Cea!”, uzitate la mânatul vitelor cornute. 

Oile mulse ies din strungă, în dreapta şi stânga, în părcan. 

Strunga de dinainte, adică acolo unde şed şi mulg ciobanii, este 
acoperită cu draniţe, ca să fie scutită la vreme de ploaie. 

La fiecare stână se mai află, în preajma stânii şi ogrăzii, încă şi 
câte-o colibiţă, acoperită cu scoarță de molid şi numită zavatră, unde 
veghează, în fiecare noapte, lângă focul aprins, câte un cioban, întovă- 
răşit de câte un câine, şi păzeşte oile, în timpul nopţii, de oameni răi şi 
dihănii. Aceşti ciobani au rândul, adică se perindă, să meargă, dimineaţa, 
după mulsoare, cu oile la păscut. Baciul, însă, şi ceilalți ciobani, care 
nu-s de rând, dorm în stână, pe o mare scoarță de molid, având sub cap 
câte o perinuţă, umplută cu bugeag (adică muşchi), şi acoperiţi fiind 
fiecare cu sumanul său, care, de altfel, la stână, se îmbracă numai pe 
timp de ploaie”. 

Portul păstoresc, descris şi de Iraclie Porumbescu („Unii erau 
în cuşme ţurcăneşti, alţii în pălării şi alţii în comănace, şi toţi cu pene 
în ele, pare-mi-se că de vultur ori de huhurez de codru, şi nici unul nu 
avea cuşmă, pălărie ori comănac sus, pe creştet, ci pe frunte şi apăsat pe 
sprâncene, de ce, dacă te uitai la ei, încă şi mai multă groază-ţi făceau. 
Toţi aveau trăişti, unii de piele, alţii de lână... Cămeşile şi pieptarele 
lor erau, la toţi, ca la ciobani, adică negre”*5), are particularităţile lui 
inconfundabile: 

„O cămeşă proastă de cânepă, muiată în unt şi presurată, apoi, 
cu praf de cărbuni, ca să fie bine cruşită, adică negrită; o ţin, o zi şi o 

noapte, în cruşala făcută din scoarță de arin şi apă, apoi o usucă şi o ung 
cu unt de oi, ca să fie scutită de insecte. 

Iţari de cânepă, la fel pregătiţi, sau iţari negri, de lână, care se 
poartă peste izmene. 

Şi bondiţa (sau pieptarul) se unge cu funingini de pe fundul 
căldării şi, apoi, cu unt de oi, ca ploaia să nu prindă de dânsa. Procedura 
aceasta se repetă de mai multe ori, până ce numitele haine devin negre 
de tot. 

Mijlocul şi-l încing ciobanii c-o curea lată pasoc, înfrumuseţată 
cu nasturi albi şi galbeni. De catarama curelei se leagă, cu un lănţujel 
subţire de aramă, numit rătez, sau cu o cureluşă, cuțitul ciobănesc, cel 
cu 2-3 stricnele, menite pentru sângeratul oilor. 

Picioarele şi le încalţă ciobanii cu tradiţionalele opinci, după ce 
le-au învelit cu mari obiele, albe sau negre, de lână. 

În cap, poartă pălării cu streşini mai late de cum se poartă prin sat, 
pe care le împodobesc cu crenguţe de tisă şi păstăetă, o plantă de pădure, 
care se crede că creşte numai în locuri sfinte. Mai înainte vreme, când 
încă nu ieşiseră pălăriile, se purtau cibice, adică comanace de suman, în 
cornuri, cum se mai văd în comuna Putna şi pe la munte. 

Ciobanii se razimă, pe când oile pasc, în nişte măciuce de tisă sau 
de catrafoi sau capripoi, o tufă care creşte numai în regiunile muntoase. 
Aceste măciuce se împistresc prea frumos cu cuțitul şi, apoi, se ung cu 
unt de oi, ceea ce le dă o culoare brună şi strălucitoare”. 

Focurile vii („preholovoc”, în ucraineană, existenţa termenului 
probând o folosinţă comună, îndelungată în timp), instrument arhaic 
de aprindere a flăcării şi păstrare a jarului, reminiscență subconştientă 
a menhirului (piatra căzută din cer, deci mitul prometeic), încă se mai 
puteau vedea, pe la stânele bucovinene, către sfârşitul secolului al XIX- 
lea, încă mai este nevoie el, datorită sacralităţii lui tainice, stranii, dar 
vindecătoare de suflet, şi în reluările scenice de tradiţii, în zilele noastre. 

„E obicei străvechi că, dacă sosesc oile la stână, se aprind două 
focuri vii dinaintea strungii. 

Focul viu se face luându-se o bucată de lemn, care se despică la 
ambele capete, iar în despicături se pune iască. 

Apoi se înțepenesc două scânduri, una în faţa alteia, în pământ, 
după ce s-a făcut, cam în mijlocul lor, câte o bortă, în care se vâră, în 
uşor, capetele lemnului cu iască. 

După aceea, se leagă acest lemn, care trebuie să aibă forma 
unui vălătug, c-o funie, aşa ca el, fiind tras de funie, să se poată învârti 
în dreapta şi stânga. 

Deci, prinde un cioban neînsurat funia de-o parte, şi altul, şi el 
holtei, pe altă parte, şi trag de funie aşa că vălătugul se mişcă în dreapta 
şi stânga, timp până când se aprind capetele vălătugului, iasca din ele 
şi scândura. 

Imediat după aprinderea acestui foc viu, oile se mână, prin foc, 
la muls, ca ele să fie scutite şi ferite de boli şi dihănii, şi nimeni să nu 
le poată lua mana. 

Acest foc viu arde, în locul unde s-a aprins, fără să se mai pună 
lemne pe dânsul, pănă se stinge de sine. 

Din acest foc viu nimeni n-are voie să ieie cărbuni, spre a aprinde 
alt foc sau pentru aprinsul lulelelor, pentru că el este viu. 

Câteodată, se fac focuri de acestea la fiecare mutare a oilor din loc 
în loc. Dar foc viu e bine să facă omul nu numai la stână, ci şi pe lângă 
casă, şi anume de Paşti şi de Sfântul Gheorghe, căci focul ista are darul 
de a apăra vitele de muşcatul şerpilor, de deochi, de dihănii şi altele... 

În timpul cât petrec oile la stână, ciobanii n-au voie să îmble 
la joc şi petreceri, căci, de altfel, oile îşi pierd laptele, ba chiar şi iese, 
adică se trec”%,. 

Mulsul oilor şi facerea caşului, deci activitatea ca atare a stânei, 
debutează, tot ritualic, tot mitic şi mistic, dar în împăcare tihnită cu 
creştinismul: „La prima mulsoare a oilor, se pune, în găleată, un ban de 
argint, sare mare şi două fire de urzică, apoi se mulge laptele, ca oile 
să fie iuți, adică lacome la mâncare, cum sunt oamenii de lacomi după 
argint şi cum de iute este urzica, şi ca bulzul (caşul) să fie dulce, cum e 
sarea în bucate de dulce. 

Găleata în care se mulge laptele este un polobocel, cu cercuri de 
lemn sau de fier, care, la fund, este ceva mai larg decât la gură. Două din 
doagele lui, care stau faţă în faţă, sunt, sus, mai lungi decât celelalte şi 

găurite cu borţi, numite urechi, prin care se vâră un baier, adică o nuia 
groasă. 

După mulsoare, baciul şi ciobanii prind, cu mâna dreaptă, de 
mijlocul baierului şi duc găleţile, cu laptele muls, din strungă, în colibă, 
unde le aşează lângă budacă, un ciubăr înalt, cu gura mai largă decât 
fundul, şi înzestrat, şi el, cu urechi. 

Apoi, toţi îşi spală mâinile, precum o făcuseră şi înainte de muls, 
şi unii din ciobani pleacă cu oile, alţii, însă, rămân în stână. După ce baciul 
a făcut rânduială cu laptele, spală găleţile şi face şi alte trebi de ale stânii. 

Baciul, la rândul său, ia câte o găleată cu lapte şi strecură laptele 
printr-o strecurătoare, adică o bucată de pânză de câlţi, de 2 părţi cu şfere 
(cu sfori la ambele capete —n.n.), care se ţine, cu dânsele, peste hârzobul 
de deasupra budăcii. 

Hârzobul este un cerc de lemn, pe deasupra căruia se leagă, 
cruciş şi în toate părțile, aţe groase de cânepă. El are menirea să ţină 
strecurătoarea deasupra budăcii. 

Apoi, baciul ia, din cigorniţă (un fedeleş cu cheag), cu un polo- 
nic de lemn, 2-3 polonice de cheag, după mulţimea laptelui, le toarnă în 
budaca cu lapte şi mestecă, cu polonicul, cheagul în lapte, face semnul 
crucii deasupra lui, pune capacul de lemn deasupra budăcii, pe care a 
aşezat-o dinaintea focului, ca laptele să se încălzească ceva şi o mai 
acoperă cu un suman, ca laptele să nu se răcească. 

Cheagul trebuincios se pregăteşte în următorul chip: Se ia un 
miel frumos, imediat după ce l-a fătat oaia, şi se închide într-un cote 
podit, unde nu se află nimic de mâncare. De aici, se scoate mielul numai 
la supt. După două săptămâni, mielul se taie şi i se scoate rânza, în care 
se află un fel de căşuţ. Rânza aceasta se sărează şi se anină în drăgar, în 
dreptul hornului, unde stă cam 2-4 săptămâni, să se usuce. Pentru face- 
rea caşului, se ia, deci, căşuţ de acesta, se lungeşte cu zăr şi se toarnă în 
cigorniţă, iar de aici, cu polonicul, în budaca cu lapte. 

Laptele, după 1 12 —2 ore, se prinde şi, atunci, baciul descopere 
budaca şi bate bine laptele în budacă, cu un bătălău de lemn, numit roa- 
tă, aşa că laptele se face, iar, ca laptele cel dulce. Această procedură se 
face numai după ce baciul, mai întâi, a înfipt bătălăul în lapte şi a luat 
2-3 polonice de zăr, ieşit deasupra laptelui, şi l-a turnat în cigorniţă, ca 

cheagul să nu se sfârşească. 

Bătălăul este un băț tare, cam de un metru lungime, înţepenit, 
în mijlocul a 2 tălpi de lemn, puse cruciş, prin care trec, jur-împrejur, 3 
rânduri de vergele, din care fiecare formează un cerc. 

Baciul, după procedura arătată, îşi suflecă mânecile cămeşii, îşi 
spală mâinile, apoi bagă o mână în budacă, ocoleşte laptele dimprejur, 
până se îndeseşte, aşa că devine vârtos, apoi strânge bulzul (caşul din 
laptele ieşit din mulsoarea tuturor oilor), îl scoate afară şi-l pune pe 
strecurătoarea de deasupra unei budăcuţe şi-l scurge de zăr, apăsându-l 
de 3 ori. 

Acest prim bulz, numit cocârtiţă se taie în felii şi se împarte 
între toţi sâmbraşii care se află la stână, ca toţi să se îndulcească din 
mana oiţelor. 

Baciul scurge bulzul, aşezând hârzobul şi strecurătoarea pe prima 
budacă, şi punând caşul pe strecurătoare, unde-l rumpe în 4 bucăţi, ca 
să se scurgă mai bine. Apoi ia caşul, cu strecurătoare, cu tot, şi-l anină, 
de şferele strecurătoarei, în cui, unde stă până a doua zi, dimineaţa, sau 
până la al treilea lapte, când se ridică, de aici, făcând loc altui caş, şi se 
pune pe podul din comarnic. 

După ce a pus caşul în cui, baciul toarnă zărul, ieşit din caş, în 
căldarea care stă pe calul de deasupra focului din colibă. Mestecă, apoi, 
zărul, care clocoteşte în căldare, cu meleşteul, numit şterţ. Şterţul este 
un băț, cu capătul de jos mai gros şi despicat în mai multe despicături. 
Mestecatul se continuă până ce zărul fierbe şi se face urda şi pentru ca 
urda să nu se afume sau să se prindă de căldare. Baciul mai rumpe, apoi, 
urda cu polonicul, ca ea să fiarbă mai bine. 

Urda se scoate, apoi, din căldare, se pune într-o anume strecură- 
toare, ca zărul dintr-însa să se scurgă bine, într-o anume budacă, şi aşa 
să poată sta mult în bărbânţe şi să nu se strice. 

Grăsimea care iese deasupra zărului fierbând se strânge într-o 
bărbânţă, în care se colboteşte (bate) până se alege untul. 

Zărul, scurs din urdă, amestecat cu fulgi de urdă, se numeşte 
jintiţă. Băută pe inima goală, jintiţa curăţă repede stomacul. 

Amintita operaţie cu laptele, zărul, caşul şi urda se repetă după 
fiecare lapte, adică mulsoare. 

Când căldarea stânii este mică, atunci zărul trebuie fiert de mai 
multe ori, ceea ce durează până noaptea, târziu, şi bietul baci, pe la 
Sâmpetru, când este mult lapte, n-are parte defel de somn. 

Mulsul oilor se face de trei ori pe zi, şi anume primul — la 4 ore, 
dimineaţa, adică la mânecate, ceasul când baciul îşi trezeşte ciobanii 
din somn cu trâmbiţa, şi, după mulsoare, oile merg în porneală, adică la 
păscut, întovărăşite de ciobani şi câini. 

La fiecare porneală a oilor se trâmbiţă. Din trâmbiţă sau din 
cimpoi ştiu zice (cânta) numai acei bărbaţi care au fost ciobani la oi şi o 
seamă de femei, care, ca fete, au vărat cu vitele pe munte. 

Ciobanii călăuzesc oile prin păscători, purtând în mână caţa 
(băţul ciobănesc, destul de înalt şi cioturos la capătul de sus), şi zicând 
din fluierul frumos împestrit şi îngălbenit doine şi alte cântece de dor şi 
jale, ca să se zăbăvească. După ce se satură de cântat, îşi taie bețe pentru 
bâte sau lemn pentru polonice şi linguri, pe care le încrestează seara. 

Pe la orele 11, la prânz, baciul iarăşi trâmbiţă, dând semn cio- 
banilor să vie cu oile la mulsoare. Oile se mulg şi la ora 1, după-amiazi; 
după ce ciobanii au mâncat, oile iarăşi trebuie să fie în porneală. 

Seara, la orele 6, oile iarăşi se mulg şi, apoi, merg ciobanii cu 
oile, după răsăritul luceafărului, numit steaua ciobanului, adică după 
achindie, de iznou în porneală, până la 9 ceasuri, când oile se mână la 
părcanul stânii, la mas sau în sălaş sau în târlă... 

La stână se află felurite vase de lemn, pentru trebuinţa laptelui, 
zărului, şi anume: Budace şi budăcuţe, cu capace şi toarte, cofele, cupe 
cu mănunchi, săpate dintr-o bucată de rădăcină, ocă, racle, polonice şi 
untăriţe de ales untul, care toate sunt proprietatea baciului. 

Baciul, care strânge fruptul oilor, trebuie să fie om cu dreptate, 
căci, în altfel, s-ar întâmpla pagubă mare între oi. El împarte frățeşte 
brânza, caşul şi urda, între sâmbraşi, în fiecare săptămână, până ce i-a 
mulțămit pe toţi. 

Oile stau la stână de la 12-16 săptămâni, în care răstimp stâna 
nu stă locului — după cum am amintit mai sus — ci se mută de mai multe 
ori, în mai multe locuri, unde este păşune””!. 

Răscolul stânei, care se face, ca întotdeauna, de Vinerea Mare, 


9 DAN, DIMITRIE, Stâna la Românii din Bucovina, pp. 18-22 


123 








Ion Drăguşanul 


este a doua mare sărbătoare a păstoritului, aşteptată şi de baci şi păstori, 
care vor scăpa de ascetismul asumat şi respectat cu rigoare, dar şi de 
întreaga obşte sătească, obişnuită să omagieze, prin păstorit, cele două 
„lanţuri ale îngheţului”, ieşirea şi intrarea îngheţului („şarpelui”) în pă- 
mânt. Spectaculos, trăit cu intensitate şi cu o religiozitate neprefăcută, 
răscolul oilor înseamnă, în fond, şi un popas odihnitor al satului românesc 
în matricea sa primordială. 

„Primind sâmbraşii, baciul şi ciobanii fruptul care li se cuvine, 
stâna se răscoleşte, adică se desface. Lucrul acesta se întâmplă în postul 
Sântămăriei. 

Atunci, ciobanii voioşi cântă: „Şi-apoi legea voastră, oi, / lute 
treci tu, vară hăi! / lute treci şi iat-o-i toamna / Să nu stau s-îmblu de-a 
valma! / Păpuşoii-s de cules, / Fete multe dintr-ales! / Grâu-i gata secerat, 
/ Fete mândre de pupat!”. 

La răscol, se adună toţi sâmbraşii, înştiinţaţi de cu bună vreme, 
mulțămesc baciului şi ciobanilor pentru truda lor, pentru buna îngrijire 
a oilor şi fruptului, dorind ca „Dumnezeu să ajute cu bine şi sănătate şi 
la anul”. Ciobanii, la rândul lor, le urează sâmbraşilor ca sâmbraşii, la 
anul, să aibă şi mai multe oi. 

În ziua răscolului, se ia puiul, adică smântâna de pe urdă. Din 
smântâna aceasta, apoi din făină de păpuşoi şi sare, se face balmoş. Toţi 
sâmbraşii aflători la stână ospătează din balmoşul acesta. Tot atunci, se 
mai mănâncă şi jintiţă. Jintiţa se ia cu polonicul dintr-o cupă sau dintr- 
un cofăiel. 

Dacă, la răscol, rămâne ceva din balmoş, atunci se zice că răscolul 
a fost sătul, de altfel, răscolul e flămând. 

După mâncarea balmoşului, sarea rămasă la stână se sfarmă şi se 
împărţeşte între toţi sâmbraşii, care, luându-și fiecare oile sale, se duc, în 
voie bună, care încotro, la sălaşul său. Atunci, baciul vâră răbuşul, lângă 
un izvor, în pământ, ca nime să nu-l afle. 

Oile sosite acasă, după răscolirea stânii, sunt întâmpinate de 
gospodină sau gospodar cu mare bucurie. 

Acasă, se mulg oile cam până la Ziua Crucii, dar numai de 2 ori 
pe zi, adică dimineaţa şi seara. Din laptele muls, însă, nu se mai face 
caş, ci el se mănâncă dulce sau se prinde acru sau se amestecă cu cel de 

vacă, ca să iasă mai multă smântână”?. 

Şi la huţuli, fraţii românilor întru păstorit, „locul central al ac- 
tivităţii pastorale îl constituie stâna (staia). Stâna nu este amplasată la 
întâmplare, ci în raport de o serie de cerinţe, care trebuie îndeplinite cu 
stricteţe: sursă de apă în preajmă, păşune suficientă şi bogată, arbori în 
apropierea stânei (pentru adăpostirea animalelor pe timp de ploaie, dar 
şi pentru umbră, în zilele călduroase), locul să fie ferit de vânt. 

Stâna era organizată de o persoană care avea în proprietate 
întinderi mari de păşuni şi fânețe. Uneori, arendau terenuri de la ve- 
cini. Organizatorul stânei („deputat”, „aliverent”, „liferantom”) avea 
sarcini precise: plătea arenda păşunatului (dacă era cazul), se îngrijea 
şi răspundea de sănătatea animalelor, plătea ciobanii şi împărțea brânza 
proprietarilor de vite, asigura calitatea păşunatului. Astfel de responsa- 
bilități nu le putea îndeplini decât un om cinstit, de vază al satului şi de 
încredere. EI încasa banii. 

În 1939, de pildă, „deputatul” încasa următoarele sume: pentru 
o vită mare, 600-700 lei; pentru cai: 800-900 lei; pentru oi şi capre: 150- 
200 lei. Dacă proprietarul vitelor nu dispunea de sumele necesare (şi se 
întâmpla adesea pentru cei nevoiaşi), „deputatul” reducea din cantitatea 
de brânză cuvenită. 

Baciul îşi alegea ciobanii (vâuceri), care mergeau cu oile. La 
fiecare 100 de oi, se angaja un cioban. Aşadar, un cioban trebuia să 
mulgă 100 de oi sau 10-15 vaci. Se spune că ciobanii, nici chiar baciul, 
nu aveau voie să coboare în sat până la Sf. Petru. „Cine rezista până 
la Sf. Petru, era cioban şi-n toamnă”, îşi amintesc bătrânii satelor, cu 
experienţă în ale stânăriei. 

Cantitatea de brânză cuvenită proprietarilor de vite se stabilea în 
fiecare an. Pentru o oaie, proprietarul primea 3-4 kg de brânză; pentru o 
vacă, 18-24 kg. Acest sistem de împărţire a brânzei se numea „na oko” 
(o oca = 1 kg). 

Suitul oilor la stână era precedat de alegerea baciului (baca, vatah 
= vătaf). Proprietarul vitelor avea un cuvânt de spus în alegerea/numirea 
baciului. Baciul trebuia să fie om cinstit, să ştie să prepare brânza. Dacă 
proprietarilor de vite nu le convenea, căutau altă stână. Baciul era plătit 

cu 8 -9.000 lei sau 6-7 vedre de lapte (1 vadră = 15 kg). 

Suitul oilor şi caprelor la munte se realiza în perioada 1-10 mai, 
iar a vitelor mari, la 25 mai. În mod obişnuit, păşunatul se încheia de Sf. 
Dumitru, 26 octombrie (astăzi, răscolul are loc la jumătatea lunii septem- 
brie). La stânele individuale, oile rămâneau la păşune până cădea zăpada. 
De fapt, vitele rămâneau la iernat, „la târle” (zemarke). Sunt situaţii când 
vitele se iernează în târlele altora. Este cazul celor nevoiaşi. Numai că, 
în atare situaţie, cei în cauză cedează jumătate din efectivele iernate. 

Prin creşterea numărului de locuitori, aceste târle, în timp, au 
devenit gospodării permanente. Aşa înţelegem prezenţa gospodăriilor în 
cătunele Hrobi, Lucina, Găina şi luarea în folosinţă a pajiştilor respecti- 
ve, ceea ce, constatăm acum, înseamnă valorificarea optimă a spaţiului 
geografic. 

Astăzi, aşezările de toamnă (osenarke) aproape că lipsesc, pentru 
că localnicii îşi „tomnează” vitele pe terenurile nu demult cosite, care 
le aparţin. 

Revenind la baci, trebuie subliniat că munca sa era susţinută de 
ciobani şi de strungar. Baciului, potrivit specificului pastoral, îi reveneau 
responsabilităţi importante: prepara brânza, ajuta la muls, pregătea mân- 
carea pentru ciobani, media eventualele conflicte dintre ciobani, apro- 
viziona stâna cu lemn de foc, elabora programul de lucru al ciobanilor, 
care începea la ora 3,00 şi se încheia la orele 23,00. 

Ciobanii (pastuche = păstori, vâuceri, bouhari = bowari) păzeau 
oile/vacile, le mulgeau, executau ceea ce le cerea baciul. 

Strungarul (strunkar) mână oile la strungă (strunke). „Munca la 
o stână huţănească nu se deosebeşte de cea de la o stână românească” 
(Gh. Nimigeanu, 1945). 

Ciobanii mulgeau oile de trei ori pe zi. Găleata, plină cu lapte, 
era dusă la stână şi baciul turna laptele în cazan (koteau), care se punea 
pe foc pentru a fierbe. Apoi, se răcea, se turna în putină (putnea) şi se 
obținea laptele acru (huslinka), specialitatea casei huţule. Se folosea şi 
laptele de vacă. Laptele proaspăt muls se strecura, se adăuga cheag (kleg). 
Se lăsa, 40 de minute, pentru a se închega. Apoi, se bătea cu bătălăul 
(bateleau), până ce se subţia. Laptele închegat se strângea cu mâna şi 
se turna în strecurătoare (ţidelo). După care, caşul se aşeza în comarnic 

(comarnek), pe poliţe (podri) din împletituri sau scândură pentru a se 
scurge de zer. Gata uscat, caşul era împărţit proprietarilor. Zerul (dzer) 
se fierbea şi se obținea urda (wurda). Din zerul amestecat cu urdă se 
obținea jintiţa (jinteţă). Zerul rămas după prepararea urdei se turna în 
putină, fiind folosit pentru prepararea ciorbelor. În Galiţia, acest zer se 
numea şi „woloskei oţet”, adică oţet românesc (Gh. Nimigeanu, 1945). 

Brânza se bătea în putini, bărbânţe. În Galiţia, era numită „bren- 
dza woloska”. Bărbânţele se aşezau pe cai şi erau transportate în sat. 

Pentru ca oile să fie recunoscute de baci şi de proprietari, ele 
trebuiau însemnate. Semnele (crestături la urechi) erau ca la români: ciuta 
(ciuta), cornuta (cornuta), oacheşa (oachişa), pistruiata (pistrula), breaza 
(breaza), pintenoaga (pintenoga), ţiganca (tehanca), murga (murgava). 
La gâtul uneia dintre oile mai mari se lega o talangă (taliga). 

Acareturile/anexele stânei, prin funcţiile lor, răspund necesităților 
activităţii pastorale. 

Coliba (coleba), o clădire propriu-zisă, care cuprinde: vatra, unde 
ardea „focul viu” (preholovoc) şi dormea baciul şi, eventual, strungarul 
(zahoninea/strunkar). Este încăperea în care focul se aprinde primăvara şi 
se stinge toamna; de aceea, se numeşte „focul viu”, ca şi astăzi, de altfel. 
Vatra este protejată de lespezi mari, pentru ca nu cumva lemnul pereţilor 
să se aprindă; comarnic (comarnek), unde se păstrează brânza (pe poliţe, 
numite podri) şi bărbânţele (berbeneţea). Tot în această încăpere se păs- 
trează şi mâncarea ciobanilor. În prima încăpere se servea masa. În anii 
dinainte, coliba (stâna propriu-zisă) era o construcţie simplă, ridicată pe 
pari înfipţi în pământ şi cu acoperişul din coajă de molid. La începutul 
sec. XX, stâna era ridicată din bârne şi avea două încăperi. Coliba/stâna 
propriu-zisă de astăzi este construită din bârne legate „stâneşte”, acope- 
rită cu draniţă (doşche). În „apa” din faţă, acoperişul este prevăzut cu o 
deschidere, care asigura evacuarea fumului, un fel de „cahlă”. Astăzi, 
stâna are podea din lemn. 

În preajma stânei, se află 1-2 colibe (zavatra), în care dorm cio- 
banii pentru a păzi oile. Coliba are acoperiş sprijinit pe doi pari înfipţi 
în pământ. Partea din spate este susţinută direct de sol. Partea din faţă 
este orientată spre ocolul oilor (coşar = koşara). În faţa colibei se aprind 
lemne groase, care să ardă toată noaptea. 

Ocolul din răzlogi (rozlohe/voreni). Parii sunt legaţi printr-un 
gânj (roskrut). Ocolul cuprinde o despărţitură, numită strungă (strunke), 
care este prevăzută cu acoperiş (daşok). 

Stâna-târlă (zemarke) cuprindea: casa de locuit (cu ferestrele 
orientate spre curte), pentru a se observa orice mişcare pe timp de noapte 
sau zi şi pentru a supraveghea grajdurile (staine). Pe timp de iarnă, vitele 
sunt hrănite cu fânul din stoguri (stohe) şi din pătule (oborohe). 

Oboroacele sunt acoperite cu şindrilă, fiind susţinute de cor- 
nare. În partea lor superioară, cornarele (butuci înfipţi în pământ) sunt 
prevăzute cu găuri, în care se introduc pene din lemn de esenţă tare, 
pentru a susţine acoperişul, care poate fi urcat sau coborât, în funcţie de 
cantitatea de fân”. 

Alte ocupaţii rurale, în Bucovina 


În Bucovina, indiferent de etnicitate (română sau ucraineană), 
„prăsila vitelor se practică atât la munte, cât şi la şes şi este, după agri- 
cultură şi pădurărit, cea mai principală ocupaţiune a locuitorilor rurali din 
Bucovina. Mai ales de când au fost aduse, cu cheltuiala statului, rase de 
vaci superioare din Alpi şi au fost aclimatizate cu succes în ţară, prăsila 
vitelor a luat un avânt mare şi Bucovina numără, în momentul de faţă, 
peste 250.000 capete de vite cornute de primă calitate. 

Nu mai puţin a prosperat prăsila cailor, deoarece statul austriac 
a înfiinţat, de la luarea Bucovinei, încă o herghelie model, la Rădăuţi, 
îndreptând, prin distribuirea armăsarilor săi prin ţară, şi rasa de cai a 
locuitorilor. O anume specialitate de cai foarte căutată este rasa cailor 
mici de munte, numiţi huţani, excelentă prin rezistenţa, forţa şi prin inte- 
ligenţa animalelor. Numărul total al cailor în Bucovina se urcă la 50.000. 

Creşterea oilor ocupă şi ea un loc remarcabil în ocupaţiunea 
locuitorilor Bucovinei, cu deosebire ai celor de la munte, mai ales că o 
mare parte din îmbrăcămintea naţională stă în strânsă legătură cu pră- 
sila acestui animal. Cojocul, pieptarele, căciula, sumanul şi bernevecii 
munteanului, precum şi alte lucruri sunt fabricate de casă, câştigate 
exclusiv pe urma prăsilei oilor. Cu laptele şi brânza de oi, apoi cu lâna 
acestor animale, se face un negoţ întins. Bucovina numără peste 200.000 
de oi şi vreo 3.000 de capre. 

Cu creşterea porcilor se ocupă mai mult ţăranul de la şes. Despre 
o rasă deosebită nu poate să fie vorbă, iar numărul de 140.000 de animale 
corespunde exact trebuinţelor interne ale ţării. Mult mai considerabilă 
este, în schimb, creşterea păsărilor de casă, lucru care stă în legătură cu 
abundența cerealelor la casele oamenilor. Cât despre albinărit, Bucovina 

a fost, odinioară, vestită. Astăzi, această cultură se practică pe scară mai 
mică, dar destul de remarcabilă, având ţara, şi acum, încă un stoc de 
aproximativ 17.000 de stupi. Cultura viermilor de mătase, despre care 
ne pomenesc multele plantaţii de duzi, a dispărut cu totul, dar se fac 
încercări a o reintroduce”. 

Existau, în Bucovina istorică, pe lângă cele două principale 
îndeletniciri tradiţionale, agricultura şi creşterea animalelor, şi alte în- 
deletniciri, dar care ţin de „intrarea în istoricitate”, cum spunea Blaga, 
cu referire la tentativele satului est-european de a făptui stilistic, înde- 
letniciri ale românilor, ale ucrainenilor şi ale celorlalte etnii, funcţie de 
capacităţile individuale pe care le-au produs şi pus în valoare şi românii, 
şi ucrainenii, şi ceilalți bucovineni. 

„Pădurăritul, ca cultură, se practică, de preferinţă, în Bucovina 
de administraţiuni forestiere, organizate după sistemele cele mai noi, 
urmărind nu numai exploatarea pădurilor existente întinse, dar şi reîm- 
pădurirea terenurilor devastate, precum şi ale celor lipsite de umbră şi 
umezeala necesară prosperității ţării din punct de vedere agricol. Buco- 
vina, fiind acoperită aproape pe jumătate cu păduri, acestea se prezintă, 
statistic, astfel: 99.090 de hectare păduri mixte, cu arbori frunzoşi, adică 
fagi, carpeni, stejari, frasini, ulmi, mesteceni, paltini, arini, plopi, castani, 
sălcii ş. a.; 337.790 hectare arbori cetinoşi, adică molizi, brazi, pini, jne- 
peni etc., şi, în fine, 10.985 hectare păduri mărunte şi crânguri cu arbori 
şi arbuşti de tot felul. Aceste complexuri de păduri furnizează un bogat 
material de lemne de combustie şi de construcţiune, exploatat cu ajutorul 
diferitelor linii ferate portative (sistemul Decauville) şi haituri de apă etc., 
şi se lucrează la faţa locului, prin vreo 30 de feresteie sistematice, 120 
feresteie mânate cu apă şi, în mare parte, cu mâna populaţiei de munte, 
ce se ocupă, pe lângă plutărit, şi cu meseria lucrării lemnului...%. 

Vânatul animalelor sălbatice, din pădurile acestea bogate, con- 
stituie o parte însemnată în administraţia țării. Bucovina se împarte în 
586 ocoluri de vânătoare, în care se ucid, pe an, aproximativ 100 cerbi, 
268 căprioare, 36 mistreți, 5.000 iepuri, 5 urşi, 20 lupi, 560 vulpi, 3 
râşi, 400 dihori, 35 vidre, 25 pisici sălbatice, 76 bursuci, 2.000 vulturi, 


*  GRIGOROVITZA, EM., Dicţionarul geografic al Bucovinei, p. 29 
9%  GRIGOROVITZA, EM., Dicţionarul geografic al Bucovinei, pp. 28, 29 

ulii, şoimi, ereţi şi buhe etc., etc. Cerbi şi căprioare, mai ales, se găsesc 
în codrii deşi ai Carpaţilor, în mare abundență, fiind favorizate aceste 
animale prin dispoziţiuni riguroase de cruţare. Ursul, râsul, pisica săl- 
batică şi lupii au început să dispară, de când se fac vânători sistematice 
anuale şi se plătesc premii pentru stârpirea acestor animale, în schimb 
au dispărut, prin prea mult vânat, aproape de tot păsări mult căutate, ca 
dropia, găinuşa, potârnichea ş. a., ce se găseau, odată, în Bucovina, în 
mare mulţime. 

Pescuitul, de asemenea, se practică pe o scară destul de întin- 
să, deşi în mod primitiv, atât prin râuri, cât şi prin iazurile şi bălțile ce 
există”, 

„Abstracţie făcând de industria casnică a populaţiei de ţară, care, 
în Bucovina, este aceeaşi ca şi la noi, în Regat, Bucovina prezintă, cu 
toate condiţiile excelente ce le are pentru întreprinderi industriale de tot 
felul, o stare de stagnare, ba chiar, în unele privinţe, o stare de regres. 
Aşa, stabilimentele miniere, care au fost create, încă pe la începutul 
veacului trecut, de întreprinzătorul industriaş Manz, pe diferitele moşii 
mănăstireşti ale fondului religionar gr.or., au încetat a lucra, unul după 
altul, cu toate sforțările ce s-au făcut, din partea administraţiei, de a 
salva aceste întreprinderi, cu instalaţiunile lor scumpe. Din toate câte au 
existat, funcţionează, astăzi, numai fonderia de la Iacobeni şi uzina din 
Eisenau, şi acestea nu topesc mineralii exploatate din minele apropiate, ci 
prelucrează fierărie veche, fabricând unelte de casă, de primă necesitate, 
pe care le pune în vânzare la populaţia de prin prejur şi cea din Moldova 
mărginaşă. Încolo, toate încercările de falnică industrie, cum era, de 
exemplu, mina de argint şi plumb din Cârlibaba, sunt uitate, întocmai 
ca şi spălatul aurului, ce se practica, în vremuri, pe apa Bistriţei, care-şi 
trage încă de pe atunci numele de Aurie. Singură, exploatarea sării a luat 
un mic avânt, fiind practicată, în mod sistematic, în stabilimentele de la 
Cacica, care scot, pe fiecare an, sare în valoare de aproape un milion de 
coroane. Această sare se pune în vânzare parte rafinată, parte în drobi 
mari, ce se cumpără pentru vite. 

Industria lemnului de construcţie se dezvoltă, în schimb, cât se 
poate de bine, specializându-se, de un timp, în industrii variate, similare 


%  GRIGOROVITZA, EM., Dicţionarul geografic al Bucovinei, p. 29 

de anume categorie. Astfel, există, pe lângă ferestraele mari, cu motor 
de abur şi de apă (din care cele mai considerabile se află la Cernăuţi, 
Mezebrody, Dorna, Falcău, Marginea, Ruşi-Moldoviţa, Negrileasa, la- 
cobeni şi Putna), încă o fabrică de lemn de claviatură, la Molid, o alta de 
lemn de rezonanţă la Stulpicani, una de lină lemnoasă la Pojorâta şi alte 
două fabrici de producte de alta natură, la Putna şi Ruşi-Moldoviţa ş. a. 

O industrie specială formează, în Bucovina, fabricaţiunea ra- 
chiurilor şi a spirtului brut. Există, în prezent, în Bucovina, peste 30 de 
fabrici de acest soi, cu instalaţii în stil mai mare, producând cam la 40.000 
hl de spirtoase. Mai sunt, apoi, în Bucovina, 7 fabrici mari de bere şi 8 
mori de abur. Cât despre morile de apă, ele se ridică la numărul de 438, 
între care nu sunt socotite morile pe vase, ce se găsesc mai ales pe Prut 
şi Nistru. Apoi, mai există o fabrică de uleiuri vegetale, în Zucica, două 
fabrici pentru rafinatul de uleiuri minerale, la Lencăuţi şi Mitoca, apoi o 
fabrică de olării la Cernăuţi, unde se află şi una de dogării şi butoaie şi 
una de betonagii. Tipografii are Bucovina 15, stabilimente de litografie 4, 
fabrici de var 8, şi fabrici de cărămidă 56. Pe lângă aceste stabilimente, 
care reprezint oarecum partea progresivă a industriei bucovinene, trebuie 
pomenită şi fabricaţiunea sticlei, care se practica, într-o vreme, la Crasna, 
Althutte, Neuhutte, Furstenhal şi Karlsberg, actualmente însă a decăzut 
cu totul. Numai la Crasna-llschi se mai face încă ceva sticlă ordinară. 

Numărul reprezentanţilor industriei şi diferitelor meserii în Bu- 
covina nu trece, astăzi, peste 6.750 de inşi, care sunt aproape excluziv 
străini. Unica breaslă a cojocarilor şi poate încă alte bresle inferioare 
de ţară au mai rămas în mâinile Românilor, pe când vestitele bresle de 
meseriaşi români, ce au existat, odinioară, în oraşele Suceava, Siret şi 
Rădăuţi, şi erau organizate după modelul celor săseşti din Transilvania 
vecină, au rămas numai un ce istoric, de care ne pomenesc analele aus- 
triece de pe vremea ocupaţiei Bucovinei. 

Comerţul Bucovinei cu ţările învecinate, care, până acum 30 
de ani, se dezvolta mai mult pe loc, prin bâlciurile vestite, ce se ţineau 
în diferite localităţi şi la care participau mai ales Românii, a luat, după 
construirea liniilor ferate, o direcţie cu totul nouă şi îndeosebi contactul 
cu regatul nostru s-a redus foarte mult, de la războiul vamal, încoace. 
Astăzi, Bucovina a ajuns, în detrimentul exportului român anihilat, ea 

însăşi ţară de export şi întreţine, pe lângă asta, un raport viu cu restul 
Europei, prin rolul de element mijlocitor, mai ales cu Rusia. Aceste 
avantagii le-a realizat Bucovina cu deosebire prin camera sa de comerţ 
şi industrie, care trece în ochii lumii comerciale ca una din cele mai 
active. Capitalul ce rulează, anual, pe piaţa comercială a acestei mici 
țări, ajunge, astăzi, la cifra de 50.000.000 coroane. Cât de bine ştie să 
manevreze acest centru comercial se vede din faptul că Bucovina expor- 
tă în şi prin România, care însăşi e atât de bogată în păduri, o cantitate 
enormă de lemnărie, concurând-o, astfel, în modul cel mai simţitor”. 





” GRIGOROVITZA, EM., Dicţionarul geografic al Bucovinei, p. 30 

Ca şi „dacii cei aspri şi sciții rătăcitori” 


Adevărată artă populară, creaţie obştească rurală de necontestat, 
portul popular al românilor şi al ucrainenilor din regiunea Cernăuţi şi 
din judeţul Suceava, ca şi folclorul în întregul lui, sunt la fel de asemă- 
nătoare şi de deosebite precum costumele românilor bucovineni faţă de 
costumele românilor maramureşeni, ardeleni, bănăţeni, olteni sau mun- 
teni. Diferă, uneori, croiul, aşa cum diferă şi de la sat la sat (de pildă, 
cele trei tipuri de bundiţe de pe Sireţel), diferă şi modelele, cu motive 
preponderent dreptliniare la români şi cu motive preponderent florale la 
huţani şi la ucraineni, cu o cromatică „sculpturală”, la huţani, şi cu una 
pastelată, la ucraineni, picturală, cu alb, negru roşu, la români, dar „chiar 
cercetătorii artei noastre populare ne spun că geometrismul dreptliniar 
al ornamentelor populare are o continuitate de-a lungul secolelor, care 
înapoi, în timp, ne-ar duce până în mileniul doi sau trei înainte de era 
noastră. Acest geometrism este de aproape înrudit cu acela al culturii 
preistorice de tip Halldstatt”**. 

Costumul ruralităţii europene antice, abandonat de timpuriu în 
Europa la fel de timpuriu istoricizată, port din care descind şi costumul 
popular al românilor, dar cel şi al ucrainenilor din întregul areal vestic 
al Ucrainei, are o poveste interesantă şi incitantă, o poveste care poate 
fi recuperată, ciob cu ciob, din mărturisirile vechi ale popoarelor măr- 
turisitoare. 

Chiar dacă exagerează mitic, autorii antici vehiculează numele 
unor şefi de triburi din largul areal al populațiilor boreale (Rudolf Steiner 
confirmă că doar două rase-rădăcină sunt acceptate de scrierile filosofi- 

ce, polară şi hyperboreană), cu rol de protopărinţi, care împrumută sau 
nu numele lor unor triburi. Adrian susţine că părintele tracilor ar fi fost 
Doloncos, fiul lui Cronos, care ar fi avut multe neveste şi, drept conse- 
cinţă, foarte mulţi copii. Herodian stabileşte în Scythes şi Agathyrsos, 
doi dintre feciorii lui Hercules, pe protopărinţii sciţilor şi ai agatârşilor, 
deci strămoşii slavilor şi ai populațiilor dacice. 

Descendenţa din Cronos (Saturn, la latini, Cernunos la celți), 
deci din Moş Timp, trăită nostalgic de mai toţi poeţii latini, dar şi de 
Hesiod, care, în „Teogonia”, vorbeşte de „generaţia de aur”, cea de di- 
nainte ca prima toporişcă aruncată de mâna unui om să ucidă un alt om 
(„La Voluspa”), este descendența de dinainte de constituirea structurilor 
(oraşele-cetate) primei statalităţi europene, cea elină, după migrarea spre 
sud a polarilor ionieni, care au de înfruntat, în drumul lor, populaţia agrară 
a civilizaţiei hyperboreice, cea numită de arheologii români cucuteniană. 
Păstorii ionieni vor întemeia state, ca produse sociale, istorice şi civili- 
zatorii ale oraşelor-cetate. Oraşul, precum într-un poem al lui Constantin 
Berariu, este aidoma unui cuţit înfipt în identitatea spirituală a locurilor. 

O superbă şi esenţializată istorie a începuturilor civilizaţiei euro- 
pene, „De Natura Rerum”, datorată lui Titus Lucretius Carus (97-58 î.H.), 
marchează reperele evolutive ale civilizației pe continentul european: „Şi 
tot natura, urzitoarea lumii, / Ce-a arătat întâi şi-ntâi la oameni / Cum pot 
sădi şi altoi copacii, / Deoarece seminţele şi ghinda / Căzând pe Jos, pe 
sub copaci, puzderie / De pui dădeau, la timpul lor, din ele, / Şi oamenii 
s-au apucat atunce / Să-nfigă-n ramuri tinere mlădiţe, / Butaşii noi în 
țarină să-i îngroape, / Apoi, pe ogoraşul lor cel dulce, / Ei au cercat şi 
alte, alte roduri, / Şi au văzut îndată că pământul / Îşi îmblânzeşte roada 
pădureaţă, / Dacă-l răsfeţi şi-i porţi cu drag de grijă. / Din zi în zi, ei tot 
mai mult siliră / Pădurea să se tragă mai la munte, / Lăsând în vale locul 
cel de hrană, / Pentru ca ei, pe câmpuri şi pe dealuri, / Să aibă pajiști, 
iazuri şi grâneţe”*. 

Atmosfera aceasta este, în fond, cea hyperboreică, pelasgă, 
tracică, getică, dacică, scitică, valahă şi slavă, pe care o regăsim, de-a 
lungul vremii, în descrierile reprezentanţilor neamurilor mărturisitoa- 
re: „Ei trăiesc pe creştetele munţilor, departe de orice civilizaţie şi, de 

aceea, erau mai sălbatici... Ei nu erau obişnuiţi să asculte nici măcar de 
regi, decât atunci când doreau... Aveau oricând curajul necesar pentru 
libertate sau moarte” (Tacitus, Istorii). „Apoi oile nu numai că-i satură 
prin belşugul brânzei şi al laptelui... iar unor neamuri lipsite de grâu le 
procură toată hrana, de aceea cei mai mulţi dintre nomazi şi dintre geţi 
se numeau băutori de lapte” (Columella, Despre agricultură). 

Şi pe teritoriul ţării noastre existau, şi în vechime, două culturi 
ocupaţionale, cele menţionate de Iorga, a păstorilor şi a agricultorilor 
(despre cea de-a treia cultură, cea pe nedrept ignorată, a meşteşugarilor, 
vom vorbi în capitolele următoare). 

Păstorii ocupau munţii, coborând, precum în „Urătură”, în văile 
largi — „luncile Soarelui”, pentru a ara, semăna şi, la vremea potrivită, 
pentru a recolta. 

Agricultorii ocupau şesurile şi dealurile domoale, devenind, 
încetul cu încetul, victimele organizărilor statale, ocazionale sau de 
durată, inclusiv prin contactul cu civilizaţia, în dezvoltare şi, în egală 
măsură, în decădere. 

Păstorii trăiau izolaţi, iar datina, obiceiul şi tradiţia se conservă 
la ei mult mai bine şi mai durabil. În fond, adevărații hyperborei, descrişi 
de Pliniu cel Bătrân, dar şi de ceilalți autori vechi, sunt ei, muntenii (in- 
clusiv huţulii, cu statutul lor de „enigmă etnologică”), chiar şi în zilele de 
astăzi. Ei aveau să şi conserve, subconştient, memoria neamului pelasg, 
din care şi ei se trag, prin dreptul obştesc şi prin numele de valahi, pe 
care le păstrează aproape intacte, pe creştetele munţilor, din Balcani şi 
până în Moravia, ba până şi la văile Rhinului. lar odată cu numele, mun- 
tenii, făcând „să nu-nceteze / cântarea păstorească niciodată”, păstrează 
şi vestimentația pelasgilor, şi zestrea de simboluri, cunoscută, după 
desacralizare, sub numele de artizanat. În fond, în izolarea „lângă cer”, 
departe de bunele şi relele civilizaţiei dinamice, muntenii au o superio- 
ritate metafizică, moştenită de la legendarii „Blajini” şi încredinţată, pe 
cale orală („legile se cântau, ca să nu se uite”, ne încredința Aristotel), 
drept sistem de valori al acelor comunităţi izolate: „Minuni de-aceste şi 
poveşti mai spun ei, / Țăranii, ca să nu cumva să credem / Că ei trăiesc 
în locuri părăsite / Chiar şi de zei: de-aceea spun atâtea! / Sau poate că 

şi altceva-i îndeamnă: / Tot omu-i doritor s-asculte basme!”!%. 

Mărturiile scrise şi iconografice ignoră îmbrăcămintea purtată 
de populaţiile europene agrare şi păstoreşti, fie şi din considerentul că 
relatările istorice scrise sau iconografice au de glorificat „ale luptelor 
valuri”, prin care „se smulgeau şi ogoare şi vite” (Lucreţius), în eforturile 
nesăbuite ale omenirii de a fi aidoma zeilor pe care i-a născocit. Zei şi 
semizei care, precum în „Iliada” lui Homer, încă nu au renunţat la toate 
ocupațiile străvechi, prinţesele „pânză ţesând la război”, în vreme ce 
Atena „de pe sine desprinde / dalbul ei strai împestrit şi cu mâna-i ţesut 
de ea însăşi”!!. 

În literatura elină, referirile la îmbrăcămintea de fiecare zi sunt 
rare şi ocazionale. Homer are o întreagă gamă de epitete elogioase la 
adresa fiecărei populaţii sau trib care intră în război („dumnezeieştii 
pelasgi”, de pildă, din versul 415 al Cântecului X), dar ignoră vestimen- 
taţia, probabil pentru faptul că, în linii mari, era aceeaşi. În fond, fiecare 
bărbat, se îmbrăca, înainte de a porni la luptă, aidoma lui moş Nestor: 
„Asta zicându-i, moş Nestor îşi pune cămaşa pe dânsul, / Leagă pe dal- 
be picioare mândreţe de tălpi şi îndoaie / Haina deasupra-i cu sponci: 
mantaua cea porfirie, / Largă, miţoasă, ţesută-ndoit”!%2. 

Războinicii mai purtau, pe sub coif, „o căciulă din blană de taur, 
/ cuşmă ce apără capul voinicilor”!% sau „cuşma din piele de dihor”, iar 
în locul mantalei ţesute, „cojocul de lup”!%. 

Îmbrăcămintea femeii, lucrată de ea însăşi, şi pusă peste cămaşă, 
este aceeaşi de milenii: „Pune pe umăr şi-o haină măiastră, ţesută de 
însăşi / Palas Atena cu mult meşteşug şi cu multe podoabe; / Haina şi- 
o-ncheie la sânu-i cu sponci lucitoare de aur, / Mijlocu-ncinge sub brâu 
dichisit”!%, iar „Capul şi-acopere apoi a zeiţelor frunte cu vălul / Mândru 
țesut de curând şi alb ca lumina de soare”!%. 


1% LUCREȚIUS CARUS, TITUS, Ecoul, p. 27 
101 Ibidem, cântul V, versurile 721-722 

1% Ibidem, cântul X, versurile 125-128 

1% Ibidem, cântul X, versurile 245, 246 

1% Ibidem, cântul X, versurile 444, 245 

1% Ibidem, cântul XIV, versurile 174-177 

1% Ibidem, cântul XIV, versurile 180, 181 

La bătălie participă şi oameni veniţi „tocmai de la capătul pămân- 
tului”, de dincolo de „Ocheanos, al zeilor tată, şi-a mamei lor Tethys”, 
oameni veniţi „peste-nălţimile munţilor plini de ninsoare, din plaiul / 
tracilor, buni călăreţi”!, dar Homer nu descrie îmbrăcămintea lor, ci 
virtutea luptătorilor dintr-un trib sau altul. În schimb, povesteşte pe larg 
despre meşteşuguri, inclusiv despre cel al tăbăcirii pieilor: „un tăbăcar 
dând calfelor sale să-ntindă / Blana cea mare de bou, care fusese muiată-n 
unsoare, / Dânşii, primind-o, fac roată-mprejur şi o trag de se-ntinde, / 
Şi umezeala se duce pe loc şi răzbeşte grăsimea / Dacă trag pielea mai 
mulţi, de rămâne cu totul destinsă” 1%. 

Nu lipsesc din descrierile lui Homer nici detaliile muncii într-o 
fierărie, nici nunta ţărănească, la care „cântec de nuntă răsună / tare, 
la horă se prind jucăuşii”, nici procesul pentru răscumpărarea capului, 
conform dreptului pelasg, nici aratul încrucişat al ogorului, secerişul şi 
coacerea pâinii (toate aidoma descrierii din „Pluguşor”), nici culesul viei 
şi prelucrarea mustului, nici păstoritul şi vânătoare, nici hora ţărănească. 

La horă, o horă precum cea făcută, cândva, de „vestitul Dedal”, în 
cinstea Ariadnei, la Cnosos, „tineri acolo şi fete bogate în boi o mulţime 
/ joacă-mpreună în cerc şi cu mâinile prinse deolaltă. / Fetele toate au 
gingaşe rochii de in şi flăcăii / bine ţesute veşminte ce scânteie blând ca 
oleiul; / ele au conciuri pe cap, frumoasă podoabă de aur, / dânşii au săbii 
de aur la chingă de-argint atârnate, / joacă ei toţi. Şi aici-ndemânatici şi 
iute s-avântă / hora-nvârtind ca o roată de-o-ncearcă cu mâna-i / meşter 
olarul, aici în şiraguri se saltă-mpotrivă. / Lumea-ndesită înconjură hora 
cea plină de farmec / şi se desfată privind. De zei luminat cântăreţul / zice 
din liră-ntrei ei. Şi-n vreme ce cântecul sună, / se-nvârtesc doi ghiduşi, 
se dau tumba în mijlocul gloatei”!%. 

Peste mai bine de două milenii, „hora lui Homer” nu se mai regă- 
seşte decât în cuprinsul munţilor de dincolo de „Ocheanos, al zeilor tată”, 
iar Dimitrie Cantemir, care cunoştea bine şi spaţiul cultural european, 
dar şi cel balcanic, avea să scrie că „jocurile sunt la moldoveni cu totul 
altfel decât la celelalte neamuri. Ei nu joacă doi sau patru inşi laolaltă, 


1% Ibidem, cântul XIV, versurile 222, 223 
1% Ibidem, cântul XVII, versurile 369-373 
1% Ibidem, cântul XIX, versurile 581-593 

ca la franţuji şi leşi, ci mai mulţi roată sau într-un şir lung. Altminteri ei 
nu joacă prea lesne decât la nunţi. Când se prind unul de altul de mână 
şi joacă roată, mergând de la dreapta spre stânga cu aceiaşi paşi potriviţi, 
atunci zic că joacă hora”!!". 

Jocurile de doi, de patru şi de şase aveau să apară abia după 1848, 
odată cu recrutările voluntare („Werbung”, din care derivă cuvântul „ber- 
bunc-berbuncă”), când în iarmaroace şi piese „se auzea cântând muzica, 
iar lumea năvălea ca la o comedie într-acolo. În mijlocul pieţei se afla 
masa ofițerului „Bărbuncului”, cu o condică lângă dânsul şi cu o lădiţă 
plină de bani; mai jos se afla o ladă mare, cu chipie ostăşeşti. Prinprejur 
juca o roată din cei mai frumoşi şi voinici soldaţi minunate jocuri de prin 
țări străine şi lăudau viaţa din tabără; nu lipseau nici vivandiere frumoa- 
se, care închinau cu plosca plină de vin la toţi voluntarii recrutaţi şi se 
sărutau cu dânşii. Lumea se ferea de Bărbunc ca de foc, dar, totuşi, erau 
unii care cădeau în capcană, căci inimă de piatră să fi avut şi tot nu te-ai 
fi stăpânit, când vedeai cum cătanele luau la joc şi cele mai frumoase 
fete din împrejurime, ca să atragă feciori. lar mulți dintre aceştia aveau 
drăguţe şi nu puteau suferi ca ele să joace cu cătanele străine, de aceea 
se prindeau şi ei în joc, lângă dânsele”!!. 

Moştenirea datinilor iniţiale ale populațiilor europene, pe atunci 
înrudite prin descendența din aceiaşi strămoşi, dar şi prin practicarea 
aceloraşi ocupaţii (păstoritul, agricultura, țesutul pânzei, tăbăcitul pieilor, 
morăritul, fierăria, cioplitul lemnului şi a pietrei), înseamnă şi moşteni- 
rea îmbrăcămintei arhaice (opincile, cojocul şi căciula, de la legendarul 
Pelasg; ţesăturile, din practica „zeiască” a femeilor), cea de dinainte de 
epoca fierului, când s-a renunţat la uneltele vechi, „coasa de bronz, de- 
acum căzând în ruşine”!!?. Timpurile acelea, regretate cu nostalgie de 
Horaţius („Fericit e acela ce pilda strămoşilor urmează”!!5), când „fericit 
trăia romanul sub domnia lui Saturn”!!*, când „avea agricultorul numai 


110 CANTEMIR, DIMITRIE, Descrierea Moldovei, p. 208 

"i! GRĂMADĂ, ION, Cartea sângelui, p. 233 

112 LUCREȚIUS CARUS, TITUS, Poemul naturii, p. 34 

115 HORAȚIUS FLACCUS, QUINTUS, Lauda vieții la ţară, 126 
14 TIBULLUS, ALBIUS, Dor de ţară, p. 133 

din turmă / şi vasele din casă, şi cupa de băut”!15, sunt căutate de poeţii 
latini şi în ruralitatea italică, dar şi la populaţiile din nordul Dunării: „O 
viaţă mai bună duc sciţii din stepă... / la fel şi geții cei aspri / cărora pă- 
mântul nehotărnicit / le dă roade şi cereale libere. / Nu le place să cultive 
acelaşi ogor mai mult de un an, / iar după ce au împlinit toate muncile, 
alţii, care le urmează, / în aceleaşi condiţii le iau locul”!!€. 

Ca şi „dacii cei aspri şi sciţii rătăcitori”!!”, aspri din cauza gerului, 
în Italia lui Publius Vergilius Maro (70-19, î.H.), „Pe plugar doar frigul 
iernii îl dedă odihnei. Numai / Iarna, de-obicei, ţăranii se pot bucura de 
câte / Au fost strâns şi pun la cale, veseli, praznice-ntre dânşii. / larna-i 
vreme de petreceri şi-orice grijă risipeşte”!!8. 

Acelaşi Vergilius spune despre populaţiile din Carpaţi că „lo- 
cuitorii petrec în joc lunga noapte de iarnă” şi „îşi duc viaţa liniştită şi 
sigură în bordeie săpate adânc în pământ”. Dar, la fel ca „dacii cei aspri”, 
Şi „ţăranii cei aspri, în cojoc” din vechea Romă, cei care „strângeau la 
adunare pe cetăţeni cu un bucium”!!?, sunt „preafericiţi” în universul 
tradiţiilor strămoşeşti şi „nu-şi boiesc albeaţa lânii cu asirianul purpur”"!2. 

„larna, în ţara geților”, povesteşte nefericitul Publiuc Ovidius 
Naso (48 î.H.-17 d.H), cel exilat „Cu barbarii din Tomis”, „chiar dacă nu 
te-ai teme, te-ai îngrozi văzându-i / cu chica lor cea lungă şi îmbrăcaţi 
în piei”; „Atunci, de frig, barbarii îşi pun pe ei cojoace, / Îşi pun iţari: 
nu-şi lasă decât obrazul gol; / Iar ţurțurii de gheaţă le zuruie în plete, / 
De alba promoroacă scânteie barba lor”. 

Dovadă că, în epoca aceea tribală, când pământurile nu erau 
îngrădite şi când omul nu era asuprit şi învrăjbit de statalităţi şi de reli- 
gii diversificate prin regionalizări („Să nu cumva să crezi că tu acuma 
/ îmbrăţişezi o impie doctrină / şi mergi pe drumul crimei. Dimpotrivă, 
/ Religia a fost aceea care / Urzi nelegiuiri şi fapte impii”!7!), exista, 


1 


TIBULLUS, ALBIUS, Viața la ţară, p. 131 
16 HORAȚIUS FLACCUS, QUINTUS, Ode, III, p. 120 
Ibidem, p. III 
VERGILIUS MARO, PUBLIUS, Georgicele, |, p. 61 
PROPERTIUS, SEXTUS, Elegii, IV, p. 140 
VERGILIUS MARO, PUBLIUS, Georgicele, |, p. 67 
LUCREȚIUS CARUS, TITUS, , Junghierea Ifigeniei, |, p. 21 

cum ar zice Mircea Eliade, un ecumen ocupaţional, spiritual şi, indirect, 
vestimentar, păstrat ca atare de cea mai conservatoare populaţie euro- 
peană: păstorii pelasgi, cei risipiţi prin munţii Europei şi cărora avea 
să li se spună, peste milenii, vlahi, pentru că, aşa cum spun ei, se trag 
din legendarul Flaccus, care nu este nimeni altul decât moş-strămoşul 
Pelasg, a cărui memorie a fost păstrată, ca şi ocupațiile, ca şi datinile, ca 
şi îmbrăcămintea, cu o subconştientă, dar benefică detaşare. 

Foamea de dacism a început târziu şi, tocmai de aceea, cumplit 
de exaltat. „Într-adevăr, din secolul al XVI-lea tema centrală a istori- 
ografiei române a fost şi principalul motiv al orgoliului naţional: des- 
cendenţa latină. Roma şi ideea latinităţii ocupă primul loc în formarea 
culturii româneşti. Abia la mijlocul secolului trecut s-au „redescoperit” 
dacii prin studiul curajos în care Haşdeu se întreabă dacă acest popor a 
dispărut realmente”. 

„Orgoliul naţional”, cultivat admirabil (era o necesitate) de 
vechii cronicari, de Școala Ardeleană, ba chiar şi de Gheorghe Asachi, 
care izbuteşte performanţa de a reboteza, pe la 1890, muntele Soarelui, 
Pionul sau Peonul, în care există, sub formă de vârfuri, prototipul ce- 
lor trei tipuri de piramide egiptene (drepte, în trepte şi strâmbe), drept 
Ceahlău (mai are Asachi nişte invenţii anihilatoare de identitate: BaBa, 
numele cuplului de moş-strămoşi, se desacralizează; Troian, ca pion sau 
peon, deci troian balcanic, devine Traian, iar nevasta lui „d'ochioşică”, 
adică brunetă, devine Baba Dochia), orgoliul naţional, deci, ne agaţă, ne 
înlănţuieşte pe clipă, spulberând moştenirea reală şi semnificaţia ei, în 
favoarea unui lustru civilizatoriu. Prin latinism, noi am încercat o rupere 
de „epitetele-clişeu („îmbrăcaţi în blănuri”, „păroşi”, „pletoşi” etc.), 
care trec de la geţi şi sciți la goţi”!?%, dar am abandonat semnificaţiile şi 
patrimoniul folk-religiilor care supravieţuiau prin datinile, tradiţiile şi 
obiceiurile noastre, toate dibaci disimulate în cultura creştină a românilor. 
E drept că am păstrat „coloanele vieţii”, „Mioriţa”, „Meşterul Manole” , 
Colindele, oraţiile şi descântecele, ca adeziuni subconştiente („câmpuri 
stilistice”, cum le numea Lucian Blaga) la „straturile de cultură mai 
arhaice decât cele reprezentate, de exemplu, de mitologiile „clasice” 


12 ELIADE, MIRCEA, De la Zalmoxis la Gengis-Han, p. 82 
123 Ibidem, p. 80 

greacă şi romană”!%, deşi „adeziunea unui popor la unul sau la altul 
dintre scenariile mitice, la una sau alta dintre imaginile exemplare, spune 
mai multe despre sufletul lui profund decât un mare număr de întâmplări 
istorice”!%5. Dar în cele trei dimensiuni ale identităţii noastre („Mioriţa”, 
„Meşterul Manole” şi Colindele sau, mai exact, celelalte colinde, pentru 
că şi „Mioriţa”, şi „Meşterul Manole” au fost, iniţial, colinde), referirile 
la esenţa socială a preistoriei (miturile fiind însăşi preistoria, în esenţa 
ei), satul, lipsesc aproape cu desăvârşire. În fond, satul este o „matrice 
stilistică” (Blaga), veşnică şi inalienabilă, cu structuri conservate cu mare 
fidelitate (construcţia caselor, veşmintele, ritualurile ocupaţionale), în 
baza unor notorietăţi ancestrale („perspectivele epocii”, cum le-a numit 
Lucian Blaga), despre care nu mai este nimic de spus, precum în cazul 
nostalgici vremii regelui Cronos, la latini, ştiut fiind faptul că, odată cu 
imperiul roman, satul occidental se istoricizează şi, deşi reprezintă o 
istorie întârziată, nu mai are nimic din preistorie. „Satul românesc este, 
în esenţă, preistoric”!%, pentru că „satul românesc şi-a însuşit multe din 
motivele ce constituiesc patrimoniul marii culturi bizantine, care era 
istorie în sensul deplin al cuvântului; dar cultura aceasta istorică a fost 
asimilată stilului preistoric al satelor”!?. În satul românesc din Buco- 
vina, populat cu români şi ucraineni, se constată, de-a lungul ultimelor 
veacuri şi chiar şi în ziua de azi, „rezistenţa, continuarea preistoriei şi 
contemporaneitatea ei cu istoria”!%, drept coordonate ale „răspântiei” şi 
„conservatorismului” de care vorbea Mircea Eliade, cu efectul paradoxal 
că „înrâuririle de tot soiul au trecut, necurmat, din istoria ce avea loc 
în regiunea noastră, asupra vieţii de sat, dar toate au fost potrivite unor 
moduri preistorice”. 

Pentru noi, est-europenii, mitologia este destinul popoarelor 
noastre (slavii au păstrat, din perspectiva lor ocupaţională, părţi com- 
plementare ale aceloraşi mituri), simbolizat de „mândrul ciobănaş, / 


124 Ibidem, p. 199 
135 Ibidem, p. 200 
12 BLAGA, LUCIAN, Fiinţă istorică, în „Trilogia cosmologică”, p. 389 
127 Ibidem, p. 391 
12 Ibidem, p. 390 
1% Ibidem, p. 390 

din fluier doinaş” (Meşterul Manole), de „măicuţă bătrână / cu brâul 
de lână”, de „soţioara lui, / floarea câmpului”, deci de grafii simbolice 
ale însemnelor cosmogonice, respectiv Luceafărul, Pământul şi Luna. 
Singurul element de vestimentaţie, brâul purtat de „măicuţa bătrână” 
(Pământul, Mama Natură), are şi el o semnificaţie aparte, delimitând 
corpul fizic de corpul astral. 

Cele două colinde ale preistoriei, ale duratei noastre în preistorie, 
„Mioriţa” (publicată, pentru prima dată, de Vasile Alecsandri, la Cernăuţi, 
în gazeta „Bucovina”, Anul III, 1850, nr. 11, pp. 51, 52) şi „Meşterul 
Manole”, nu „operează” cu vremelnicie ci, tridimensional, cu infinit, 
ceea ce nu este cazul şi în celelalte colinde care s-au mai păstrat, multe 
dintre ele asimilatoare de „înrâurinţe” creştine sau istorice şi, de aceea, 
operând cu durate şi cu tipologii ale duratei, dar pe fondul unor „câmpuri 
stilistice” (Blaga) neafectate. 

În colindele „înrâurite” pătrund, drept mărturii, inclusiv despre 
port, şi elementele vremelniciei, „cu nouă ciobani / şi vătaful zece, / toţi 
au căciuli creţe / de pui de mistreţe”!%, în astfel de „înrâuriri”, „bine-i 
junele gătat / cu o haină de granat, / cu trei pene-n comănac”!"!, iar noi, 
cei aflaţi „la răspântii”, veşnic „cu jăraticul ţinut sub spuză”!*? şi, uneori, 
ademeniţi de istorie, ripostăm cu „orgoliul” preistoriei: „se-mbrăcau după 
putinţă, / în cojoc, iţari, catrinţă; / în opinci purtau obiele, / nu ca azi, 
cizme de piele” (Pluguşor cules de Vasilică Nisioi de la Victor Opincă). 

Orgoliul strămoşesc, orgoliul portului şi al obiceiurilor, se sub- 
stituie orgoliului preistoric, în condiţiile în care românul, rupt inițiatic de 
mit, dar nu şi subconștient, trăieşte sub „teroarea istoriei”! drama propri- 
ei sale înstrăinări. Preistoria devine, în astfel de condiţii, doar o fudulire, 
o lustruire exterioară, o rupere de matricea stilistică prin atât de rarul, dar 
disperatul țipăt al înstrăinării „de la daci, de la romani”. Românul, fără 
a se mărturisi pe sine nici măcar în celelalte cântece ancestrale, oraţiile 
de nuntă, în care el, românul, este „fiu de împărat” (fiu al Împăratului 
Ceresc, desigur, deci creştin preistoricizat), se mândreşte „cu cuşmuţă 


13 TEODORESCU, G. DEM., Poezii populare române, p. 62 

151 NEŞCIUC, EUGENIU, Căfindariul poporului Bucovinean, 1898-1901, p.96 
15 BLAGA, LUCIAN, Fiinţă istorică, p. 417 

15 ELIADE, op. cit, p. 262 

brumărie, / cu cunună argintie”, cuşma sau căciula simbolizând muntele 
(„Tinere, ţine căciula cu evlavie, în acelaşi timp căciula te înalţă, te saltă 
acolo”, se spune în „Jurământul tinerilor Blaki” din „Rohonczy Codex”, 
pg. 5), dar şi maturitatea („Să trăieşti cu plăcere primăvara maturității, 
să fiți uniţi căciulei, luptaţi pentru căciulă”, pg. 7). 

În oraţiile de nuntă, în care mirii sunt sori, deci aştri cereşti, în 
tentativa logodnei cosmice, sunt menţionate doar „etapele” vestimenta- 
ției femeii, care coboară de pe cer, odată cu măritişul, pierzând statutul 
cosmic, precum în oraţia bucovineană din 1882: „Mărioară, fătul meu, / 
nu-ţi mai pare ţie rău / După portişorul tău, / Portişor de copiliţă, / Căl- 
când, creşte tămâiţă, / Portişor de fată mare, / Unde calci, iarba răsare”. 

Decosmicizarea femeii începe, precum într-un cântec bucovinean 
din 1881, prin dragoste, acea dragoste care poate aminti de mitul andro- 
ginului, deşi mitul real al androginului se referă la desluşit şi nedesluşit, 
la etern şi vremelnic, în tentativa desluşitului vremelnic de a-şi regăsi 
eternitatea în cosmicitatea nedesluşitului: „De ţi-i greu, bade, cu mine, / 
fă-mă brâu pe lângă tine, / de ţi-i greu de brâul meu, / fă-mă lumină de 
său / şi mă pune-n sânul tău”. 

În creaţia populară cu încărcătură iniţiatică, elementele vremelni- 
ciei, inclusiv cele ale portului, lipsesc, ele fiind prezente doar în satirele 
populare de mai târziu, din perioada convieţuirii preistoriei subconştiente 
cu un început de istorie la fel de subconştient trăit. La horă, deci într-un 
sacru ritual preistoric, fata urâtă, dar bogată, încearcă să se impună („în 
ungherele tainice ale fiinţei sale, orice făptură omenească se vrea centrul 
existenţei”, spunea Blaga, în p. 176 a operei citate) prin vestimentaţie 
cu dichis făcută, „cu cămeşa cea mai mândră, / ce-i cusută de-o vecină 
/ pentr-un căuş de făină / şi-o felie de slănină; / ba i-o dat curechi şi 
moare / să-i facă şi „pui” la poale, / şi cu hrişcă şi cârnat / i-o-ncreţi-o la 
grumaz”, cum se cânta, la Marginea, şi după anul 1900. 

Neam nemărturisitor fiind, neam fără memorie (la noi lipseşte 
chiar şi „mumificarea sonoră”, cum zicea Blaga, prin memoria numelor 
străbunilor), trăind după regula lui „aşa am apucat”, noi, românii, nu 
putem afla mai nimic despre trecutul nostru, deci nici despre veşmântul 
ancestral, pe care îl purtăm cu atâta mândrie, datorită unei „lenevii spi- 
rituale” incredibile, dar definită ca atare, pentru prima dată, de Dimitrie 

Cantemir, în „Descrierea Moldovei”, prototip al monografiei româneşti, 
dar în care nu se scrie nici un rând despre portul românilor, ci doar 
despre obiceiuri şi superstiții, şi asta, fără îndoială, în cazul unui filosof 
precum Cantemir, din simplul motiv că portul moldovenilor făcea parte 
din ansamblul acela de obiceiuri şi de superstiții, din matricea stilistică 
a preistoriei europene. Tocmai de asta, în creaţia lirică populară nu sunt 
menţionaţi dacii, ci doar uriaşii, novacii (Ostrea Novac Jidovul, numit 
de greci Sesostris, adică Osiris), deci populaţiile din care, după mărturia 
lui Orfeu sau a lui Proclos din Lycia, se trag „oameni şi zei”. 

Satul românesc a fost şi este preistorie, iar patrimoniul lui mitolo- 
gic, inclusiv costumul popular, aparţin moş-strămoşilor tuturor popoarelor 
europene, „omului pelasg”, cum îl numise L. Klages pe omul preistoric, 
reţinând, desigur, că „în faza aurorară a omenirii”!*4, consideraţiile lui 
Schelling rămân caracterizante, adică „timpul preistoric s-ar caracteriza 
prin procese specifice, adânci şi lăuntrice, aparţinând conştiinţei umane”, 
mitul fiind apanaj al preistoriei ca „fapt primar”, ca tendinţă nemărturisită 
de „uzurpare a Marelui Anonim” prin „încercările omeneşti de a organiza 
viaţa individuală şi socială pe pământ, potrivit unei viziuni absolute”. lar 
vestimentația satisfăcea, în contextul unor astfel de încercări uzurpatoare, 
şi necesităţi de viaţă socială, în context geografic („existenţa omului în 
orizontul lumii date şi în vederea conservării sale”), dar şi nevoia de a 
sugestiona „felul specific de a exista în orizontul misterului şi pentru 
relevare” 1% al populațiilor europene străvechi (şi nu numai). Tocmai de 
aceea, aşa cum povăţuia acelaşi Lucian Blaga, „nu e prea recomandabil, 
când încercăm să examinăm şi să definim mentalitatea popoarelor sau 
spiritul unei anumite culturi, să pornim la drum cu noţiuni prea condiţi- 
onate de perspectivele epocii noastre”!%. 

Fără îndoială că scurtele perioade istorice din povestea veche a 
acestor pământuri ale noastre, cele ale statalităţilor geto-dacice („Cale 
victorioasă, calea geților”, „Strigăt de şoim luptător să brăzdeze pentru 
Dacia ta!”, se spunea în jurământul tinerilor Blaki, după anul 1015), au 
lăsat semne, odată cu asimilarea lor în matricea stilistică preistorică, dar 


15 BLAGA, op.cit., p. 383 
155 Ibidem, p. 176 
15 Ibidem, p. 392 

dacismul nu însemna o identitate naţională, în sensul celei convenite as- 
tăzi, ci una istoricizantă, prin care populaţiile atentau la istorie, dacismul 
fiind regăsit, ca tentativă istoricizantă surprinzătoare, şi la scandinavi, şi 
la germanici, şi la spanioli, revendicat în epoci târzii, odată cu panteonul 
(nu şi matricea) prelins din matricea stilistică originală asupra populațiilor 
europene, odată cu iniţierile săvârşite de Zalmoxe sau Deceneu, dar şi 
de Burebista şi Decebal, iniţiatori în istoricitate, prin stat. 

Datina, tradiţia şi obiceiul nu ţin de dacism, ci de preistorie, deşi 
dacismul s-a manifestat la graniţa dintre preistorie şi istorie, îmbinând 
elementele celor două culturi, dar fără a le uni definitiv. Prin urmare, 
îndrăznim să susţinem că, în ciuda aparenţelor, nu există un port al 
dacilor, ci un port al populațiilor europene preistorice, consacrat prin 
dacism şi încredinţat, prin acel zvâcnet istoric, acestor munţi, în care 
luptătorii întemeietori de statalitate boreală şi-au zis sau li s-a zis daci. 
Drept dovadă, toţi călătorii străini, care ne-au mărturisit, de-a lungul 
istoriei lor, au consacrat acea încremenire pe falia dintre preistorie şi 
istorie drept dacism („se îmbracă precum strămoşii lor daci”), dacismul 
devenind el însuşi falie împietrită, la Roma, pe Columna lui Traian şi pe 
Arcul lui Constantin cel Mare, într-o încredințare de memorie, de istorie 
a romanilor, şi, indirect, a dacilor, dar numai ca scapăr, ca străfulgerare 
în preistorie. 

Dacii nu au fost un neam, ci un timp, un Cronos (Cernunos, 
după numele şi mai vechi), prin care populaţiile carpatice, populaţiile 
de dincolo de Ocheanos, au încercat să evadeze din preistorie. Poate că 
de asta reînvie dacismul, în vremile noastre, cu atâta vigoare (uneori, 
aproape violentă), pentru că am ostenit cu atâta preistorie în cârcă şi ne 
tot agățăm, neîndemânatec, de poalele cămăşii bătrânului Cronos, cerând 
intrarea în istorie, pe „calea geților”, după exemplul, la fel de disperat, 
al dacilor-timp, al dacilor-destin. Numai că timpul şi destinul cer o nouă 
construcţie mitologică, o altă matrice stilistică, aproape imposibil de 
asumat. Dacă dacismul ar fi însemnat altceva decât un fenomen, dacă ar 
fi însemnat o structură etnică bine definită, el s-ar fi înrădăcinat în balade 
şi în legende, expresii ale unei conştiinţe publice a identității unui neam. 
Numai că dacii nu supraviețuiesc în folclor („calea geților” sau „calea da- 
cilor” defineşte fenomenul, nu rădăcina), iar legenda („tradiţia”), culeasă 

de Simion Florea Marian, despre „îmbrăcămintea Dacilor (care) era mai 
toată roşie, adecă: comănac roşu, suman roşu şi cioareci sau berneveci 
roşii”, nu reprezintă decât o contrafacere târzie, de după „revelaţia” lui 
Hasdeu, săvârşită, probabil, după intrarea în funcţiune a celebrelor „ca- 
binete de leptură” bucovinene, în care „taica părinte” săvârşea, pe baza 
lecturilor din gazete şi cărţi, noi iniţieri într-o ideologie incipientă, cea 
a naţionalismului milenarist. Drept dovadă, în „tradiţia” aceasta lipseşte 
elementul fundamental al „tradiţiilor” româneşti, bătrânul schimnic sau 
zâna (Uţa, la bucovineni, Zeița Pământului, adică Spiritul matriarhal al 
Pământului, „Malanka” slavilor), construcţia fiind simplă, de relatare a 
unei naraţiuni culte, auzită de curând, o naraţiune „zvâcnet de istorie”, 
cum ar zice Blaga. 

„Moldovenii ţin morțiş la portul lor” 


Portul popular face parte, alături de cântec şi dans, din aceeaşi 
identitate, iar receptarea lui, prin ignorarea „calendarului” de „munci şi 
zile”, deci de trudă şi de sărbătoriri, este imposibilă. De-a lungul vre- 
mii, portul răzeşilor şi ţăranilor, care formau obştea sătească a nordului 
moldav, reprezenta o notorietate, adică un lucru atât de cunoscut de toată 
lumea, încât rarii mărturisitori români, cronicarii, nu aveau de ce s-o ia 
în discuţie, aşa că singurele mărturii ne vin tot de la străini, în trecere 
prin aceste locuri. 

Călătorii străini prin ţările române, surprinşi de contactul cu 
preistoria europeană, lasă prin arhivele cancelariilor bisericii catolice 
mărturii interesante despre viaţa şi credinţele strămoşilor noştri. lar una 
dintre aceste mărturii, datorată lui Marco Bandini (1593-1650), călugăr 
italian care a vizitat Moldova în două rânduri, în octombrie 1644 şi în 
octombrie 1646, cuprinde, pe lângă interesantele opinii despre frumuse- 
țea şi bogăţia ţării, despre datini şi credinţe ciudate, o afirmaţie şocantă, 
care, dacă n-ar fi fost făcută, ulterior, şi de Dimitrie Cantemir, ar putea 
fi socotită drept răuvoitoare. Din nefericire, Marco Bandini are dreptate, 
ca şi Cantemir, mai târziu, atunci când susţine că, la români, „originea, 
virtutea şi gloria strămoşilor nu se bucură de nici o preţuire. Ei preţuiesc 
doar situaţia prezentă”. 

Dacă n-ar fi fost acest egoism, dublat de suficienţă, care ne 
caracterizează cu adevărat, probabil că am fi scăpat definitiv de veşnica 
anonimizare în preistorie, cu mult prea rare şi nesemnificative tentative 
de acces la istorie, iar regăsirile, ca temelii ale unor noi începuturi, nu ar 


13 BANDINI, MARCO, Călători străini despre Țările Române, vol. V, p. 344 

mai trebui căutate prin notițele unor pelerini prin spaţiu şi timp. 

Johann Schiltberger (1381-1438), care vizitează cele trei ţări 
române în 1396, numind Moldova „Valahia Mică” (der clainen Wa- 
lachei), spune că „poporul de aici este primitiv şi rustic... şi îşi lasă 
barba să crească şi nu o taie niciodată”. „Poporul moldovean, cu un port 
întocmai al străbunilor săi, purcede după datina şi rânduiala acestora”. 
Schiltberger nu dă alte amănunte, referitoare la identitatea străbunilor 
şi la componentele datinii şi ale rânduielii. O face, însă, dar cu un secol 
mai târziu, Anton Verancsics (1504-1543), cel care descrie cele trei ţări 
române, pe care le vizitase în 1535, după documentări temeinice prin 
literatura vremii sale. 

„Scriu mulţi autori... că valahii sunt numiţi după un oarecare 
bărbat roman Flaccus, sub conducerea căruia a fost adusă în aceste 
regiuni o colonie romană, ca să-i supună pe daci, şi că ei ar fi numiţi 
oarecum flacci. Căci ei spun că mai apoi, după trecerea a multă vreme 
şi prin tot felul de legături cu neamuri şi limbi felurite, s-a ajuns că din 
stricarea numelui de flacci să se formeze cel al vlahilor (valacchi), care 
ar fi al flaccilor... 

Obiceiurile lor sunt barbare. La îmbrăcăminte nu se aseamănă, 
căci muntenii au căzut aproape de tot şi la obiceiuri, şi la portul turcilor, 
pe când moldovenii ţin morţiş la portul lor şi acela dintre ei care ar adopta 
de la turci sau de la orice alt neam vreo parte a portului sau a armelor lor 
sau orice alt lucru de acest fel e pedepsit cu moartea”!s8. 

Informaţiile lui Anton Verancsics reprezintă jumătăţi de adevă- 
ruri, în sensul „minciunii greceşti”, aşa cum a denumit-o Lucian Blaga, 
drept abandon al adevărului, în favoarea semnificantului. Verancsics, 
surprins de „latinismul” limbii auzite în cele trei ţări române, nu vede 
în Flaccus memoria subconştientă a lui Pelasg, ci numele unei căpetenii 
oarecare, neconfirmată de istorie. Pe de altă parte, diferenţele de vesti- 
mentaţie, în defavoarea muntenilor, care împrumutaseră „de la turci”, 
adică de la vlahii balcanici, cu care se aflau, prin negoţ şi păstorit, într-o 
continuă legătură, diverse elemente pragmatice de port, şochează mai 
curând prin conservatorismul excesiv al moldovenilor, care, precum 
hyperboreii descrişi de Pliniu cel Bătrân, manifestă izolarea „înţeleap- 


15 VERANCSICS, ANTON, Călători străini despre Țările Române, vol. I, p. 405 

tă” faţă de „năravurile cele rele” ale noutăţii, ale dinamicii dezvoltării 
societăţii umane. 

Informaţia că moldovenii ar fi pedepsit cu moartea pe cei care 
îşi abandonau portul se referă, desigur, la obligativitatea claselor sociale 
de a se identifica prin port. 

Paul de Alep a călătorit prin Moldova în aprilie 1654 şi în sep- 
tembrie 1656, de fiecare dată dezamăgit de „oamenii ţării”, care „nici 
nu postesc, nici nu se roagă, nu au nici un fel de religie; sunt creştini 
doar cu numele”. „Femeile din Moldova (autorul se referă la boieroaice 
— n.n.) se îmbracă cu veşminte asemănătoare cu cele ale europenelor. 
Ele poartă părul împletit, răsucit pe capul lor cu un colan şi acoperit cu 
un conci alb, iar la cele bogate, cu un conci trandafiriu, şi pe deasupra 
cu maramă, tot albă. Toate poartă şaluri albastre de Alep, iar cele bogate 
şaluri de Bursa, din mătase neagră... 

Fetele lor poartă, de asemenea, părul împletit şi încolăcit pe cap, 
dar fără conci, şi aceasta pentru a face deosebire între fete şi femei”. 

De Rusalii, fetele şi femeile împleteau „cununi de flori şi de 
busuioc pentru a şi le pune pe cap”. 

Odată cu a doua călătorie a lui Paul de Alep în Moldova, cea din 
1656, un alt călător apusean, Conrad Iacob Hiltebrandt (1629-1679), se 
iveşte, dinspre Ardeal, în dulcele târg al Sucevei, unde, cu ocazia Anului 
Nou, vede şi descrie obiceiul Jocului Cerbului. „Era un cerb, în care se 
ascundea un om. Un ştrengar dănţuia cu el şi apoi culca cerbul la pă- 
mânt cu o săgeată. Cu aceasta s-a terminat jocul, pentru care cei care au 
jucat au primit bacşiş” (şi dacii săgetau Cerul îndepărtat, noros, numit 
Cernunos), dar şi costumul țărănesc al bărbatului şi al femeii: „Cămăşile 
bărbaţilor atârnă peste cioareci, sunt scurte şi ajung de-abia peste coapse. 
Cioarecii şi ciorapii într-una, încălțămintea este o bucată de piele, pe 
care o leagă pe picior cu sfori lungi şi o numesc opinci... Femeile poartă 
haine de stofă, ţesută de ele. Îşi ung părul cu unt. Fetele umblă cu capul 
gol. Cămăşile lor sunt cusute cu mii de înflorituri. Nevestele poartă pe 
cap o legătură mare, împletită dintr-o pânză de bumbac străvezie şi pe 
care pot să o scoată când vor. Ele mănâncă multă mămăligă, coc colaci 


15 ALEP, PAUL DE, Călători străini despre Ţările Române, VI, pp. 27, 28 

pe spuză, fac cozonaci din făină”. 

Potcoavele de la cizmele femeieşti, purtate la horă, sunt menţio- 
nate şi de Hiltdebrandt: „Ele poartă cizme cu un fel de potcoave groase 
şi o năframă albă în jurul capului, atârnând până pe spate” (p. 395). 





Tineri soți din Oprişeni, în 1920 (colecţia Dumitru Covalciuc) 


14 HILTEBRANDT, CONRAD IACOB, Călători străini despre Țările Române, 
VI, p. 386 

„Portul este la fel la femei şi la fete” 


Din 1712, când Erasmus Heinrich Schneider von Weismantel 
călătoreşte prin Moldova, începem să avem mărturii ample despre portul 
popular din acest nord de ţară, pe care le putem compara sau, mai bine zis, 
identifica cu portul descris în relatări mai apropiate de contemporaneitatea 
noastră sau chiar din vremea prezentului nostru tot mai înstrăinat de sine. 

Între portul descris de Weismantel, în 1712, de cantorul din Bo- 
ian, George Tămăiagă, în 1882, sau de monografii contemporani ai unor 
localităţi din regiunea Cernăuţi şi din judeţul Suceava nu există, practic, 
nici o diferenţă. Descrierile fiind ample şi amănunțite, vom începe cu 
portul femeiesc, aflat într-o deplină evoluţie estetică, dar fără a deveni 
altceava decât ceea ce a fost dintotdeauna. 

În 1712, „fetele poartă pe cap doar părul lor împletit, ca să se 
deosebească de neveste sau de femeile stricate. Când ies din casă, pe 
frig sau pe soare arzător, îşi leagă un tulpan cu cusături pe cap şi peste 
faţă, aproape ca turcoaicele, încât abia dacă [i se văd ochii şi nasul; însă, 
când ajung acolo unde se duc, îşi scot tulpanul ca să se vadă că sunt fete. 

Dacă o fată greşeşte şi este dovedită ca desfrânată sau chiar are 
un copil din flori, atunci este tunsă sau trebuie să umble ca femeile, cu 
capul acoperit. 

Chiar din ziua nunţii, femeile nu-şi mai lasă, niciodată, părul 
sau cozile să fie văzute de vreun bărbat şi, când se împletesc sau se 
despletesc, se ascund într-un loc mai retras şi mai singuratic, ca să nu 
le vadă nimeni; dacă ar veni, cumva, în grabă, vreun bărbat şi ele nu 
ar avea timp să şi-l împletească, atunci se acoperă cu o broboadă şi se 
ruşinează mult că au fost văzute pe neaşteptate. Ele spun că nu se cade, 
acum, când nu mai sunt fecioare, să-şi mai arate părul, care trebuie să 

fie acoperit cu broboada. 

În toate celelalte privinţe, portul este la fel la femei şi la fete. 

La gât, poartă mărgean roşu şi de tot felul, iar în urechi poartă 
nişte cercei mari. 

Pe trup, au o cămaşă subţire, cusută, pe o lăţime de un deget şi 
mai bine, cu tot felul de mătăsuri şi cu aur şi argint, în patru dungi, în faţă 
şi în spate, de sus şi până Jos, la tivul care ajunge la picioare. Mânecile 
sunt largi de câţiva coţi şi cusute; şi ele le înfăşoară şi le întorc înăuntru 
şi în sus, pe braţ. 

Pe trup, în loc de cingătoare, poartă un brău de mătase, uneori 
lucrat cu aur, numit în limba lor „brâu”. Nu poartă fustă sau „camelocă” 
(mantie), ci, in locul acestora, se înfăşoară, de jur împrejur, cu o țesătură 
de mătase care se cheamă „fotă”. Această „fotă” este albastră sau roşie, 
cu dungi mari, altele sunt ţesute cu aur şi nu trec de trei coţi în lungime 
şi lăţime; ele o înfăşoară, pe jumătate sau pe de-a-ntregul îndoită sau şi 
neîndoită, în jurul lor, aşa cum pun la noi (în Germania) femeile şortul, 
dar o trag de la spate în faţă şi în sus, în brâu, una peste alta şi atât de 
întinsă cât e cu putinţă, pe şolduri şi pe picioare (căci, cu cât este mai 
întinsă, cu atât li se pare că le stă mai frumos, ca să se poată recunoaşte 
bine coapsele), iar în faţă este, aşa cum am arătat, deschisă ca un şort. 
lar cămaşa, ba chiar trupul de sub ea, când cămaşa este subţire, cum e 
obiceiul, poate fi văzut foarte bine când bate vântul şi depărtează mar- 
ginile fotei. 

O asemenea privelişte nu poate să nu încălzească tot sângele 
tinerilor, căci ele, femeile şi fetele, mai au şi o figură lipsită de sfială, 
dar, de cele mai multe ori, frumoasă la înfăţişare. 

În picioare, nu poară ciorapi, ci numai cizme galbene, cu tocuri 
înalte şi ascuţite, potcovite cu fier, şi, câteodată, pantofi de safian (maro- 
chin); multe umblă cu picioarele goale în papuci turceşti (opinci), care 
se poartă fără tocuri. 

Pieptul este slobod sub cămaşă, la ele nu veţi afla polcuţe; rare- 
ori, o bundă, care ajunge numai până la genunchi şi pe care o aruncă cu 
nepăsare unde le e cheful, peste umeri; şi, adesea, într-o casă întreagă 
femeile şi fetele din casă nu au decât una şi cea care iese din casă şi-o 
cere şi aruncă peste umeri... 

Toate femeile urmează obiceiul de-a nu trece drumul, tăind calea 
unui bărbat, chiar dacă acela ar fi la o depărtare de bătaia unei puşti sau 
dacă ar fi un cerşetor, ci ele stau pe loc până ce trece, dând ca motiv că 
sunt datoare să arate bărbaţilor toată cinstea, respectul şi atenţia. 

Femeile de rând umblă, iarna, cu picioarele goale prin zăpadă; 
e drept că nu merg prea mult pe afară când este frig. Păzesc curăţenia şi, 
măcar că nu au rufe prea multe, le ţin curate şi, chiar dacă nu au decât o 
cămaşă, o spală şi o calcă în taină, ca să nu ajungă niciodată murdară... 

În toată ţara, femeile sunt peste măsură de frumoase, au părul 
negru cum e cărbunele, ochii şi sprâncenele la fel de negre, iar faţa lor 
este ca laptele şi sângele, şi ochii lor ca rubinele. Pielea de pe tot corpul 
lor este albă şi subţire, şi la multe din ele afli cele mai frumoase mâini. 
La ţară, şi chiar la ţărani, găseşti fete şi femei atât de desăvârşit de fru- 
moase cum nu se află nicicând la noi, în Germania... Şi nu sunt puţine 
fetele de ţăran în stare a face de ruşine, prin înfăţişarea şi frumuseţea lor 
din cap până în picioare, pe cele mai alese dintre boieroaice. Acest dar 
îl au de la naştere”. 

În 1882, în satele de pe văile Prutului şi ale Siretului, în compa- 
raţie cu satele din zona târgului Sucevei, „copilele de 7-8 ani poartă mâ- 
neştergure (ştergare), nu tulpane ca pe la noi. Acest port îl întrebuinţează 
ele până la 15-16 ani, până ce ies la joc. Dacă mai este o soră mai mare 
înaintea celei ieşite la joc, care încă e fată, apoi cea mică încă mai poartă 
ştergariul prin câţiva ani, tot ca în copilărie, numindu-se „codeancă”, 
purtând părul în coadă simplă şi ştergariul simplu legat. Măritându-se 
cea de-naintea ei sau fiind numai unica la părinţi, apoi după 16-17 ani 
îşi schimbă portul capului, purtând părul capului împletit în gâţe (coc) 
şi ştergariul legat peste gâţe altfel, nu ca la codence; ba, la hramuri şi 
în sărbători mari, îmblă numai în gâţe pe vârful capului, care gâţe le 
înfrumuseţează cu păuni şi cu feliurite flori de târg. 

Portul straielor e foarte deosebit de cel de la noi. Atât codencele, 
cât şi fetele în gâţe, ba chiar şi nevestele poartă, vara, catrinţe întunecate 
şi cămeşi, parte cu altiţe cusute şi înfrumuseţate de ele, parte cămeşoaie 
fără pui, toate din pânză de in; pe deasupra însă poartă ele un fel de 


11 WEISMANTEL, ERASMUS HEINRICH SCHNEIDER VON, Călători..., 
VI, pp. 356-358 

zobon (anteriu) lung, ca ţiganii de la Gura-Solcei, şi unele din cele mai 
avute un altfel de zobon, de mătase şi cu pielicele de dihor şi de mâţe 
negre şi albe, care costă peste 20, până la 25 fl. Această îmbrăcăminte 
o poartă toate fetele de prin prejurul acestui sat (Mahala), chiar şi prin 
satele ruseşti. Numai puţine poartă la grumaz mărgele şi, mai ales, cele 
sărace, iar cele avute, atât fetele, cât şi nevestele tinere, poartă salbe de 
argint, făcute din bani de cei mari de argint de pe timpul Măriei Teresiei, 
pre care ei îi numesc ruble, sorcoveţi sau irmilici. La unele le e alb tot 
pieptul de bani de argint şi, de s-ar aduna numai câţi bani de argint se 
află în Mahala, întrebuinţaţi în salbe, s-ar strânge câteva pătrări. 

Încălțămintele-s, de asemenea, diferite de portul de la noi. Fetele 
cele mari şi nevestele tinere poartă, atât vara, cât şi iarna, botine galbene 
de săftian moale şi croite ca călţunii, şi, după ce le trag pe picioare, vâră 
picioarele în nişte pantofle, numite talpari, cu călcâie înalte şi roşii, şi, 
mergând pe drum sau la biserică, clămpănesc ca şi cum ar clămpăni nişte 
Zipzeri (mineri nemți, „ţipteri”) cu papuci de lemn. 

Portul de iarnă este, iarăşi, foarte departe de cel din părțile 
noastre. 

Fetele poartă ştergare, deosebindu-se de neveste şi de bătrâne, 
că îmbrobodesc ştergarele peste gâţe (cocuri). Atât fetele, cât şi neves- 
tele tinere leagă peste ştergariu, pe vârful capului, o basma de mătase 
vrâstată cu felurite culori şi, mai ales, când este vreo sărbătoare mare 
sau vreo nuntă în sat. 

Şi cojocelele-s feliurite: Cele mai avute poartă aşa-numitele ilice, 
care-s lungi mai până la pământ, largi şi pe margini cusute cu piele de 
dihor; de asemene, pe la mâneci şi pe la brâu, iar pe la poale împiestrite 
cu nişte postav roşu ca fesurile turceşti. Aceste ilice au adus încă multă 
sărăcie şi nevoie în sat, deoarece fiecare econom ce vrea să-şi mărite 
fata este silit să-i cumpere ilic, care ilic costă — cum am văzut cu ochii 
mei — cel mai slab 25 şi cel mai de frunte până, ba şi peste 30 florini. 

Fata care n-are ilic se numără printre cele mai sărace, ba chiar şi 
cele mai sărace se opintesc să aibă, că altfel nu se dau duse la cununie. 
Astfel se vâră bieţii oameni în datorii până în grumaz. Ilicul acesta îm- 
pistrit cu atâtea petece roşii pare încă a fi port împrumutat de la ruteni. 

Femeile bătrâne şi fetele mai sărace îmblă în cojoace cusute 

simplu, numai mai lungi şi nu creţe ca pe la noi. Aceste cojoace par a fi 
numai dintr-o piele de berbece şi nu cu brâie frumoase şi rotunde ca în 
părţile noastre”*?. 





Fete din Tereblecea, în vara anului 19341 


'2 TĂMĂIAGĂ, GEORGE, Nunta la Mahala, în „Aurora Română” nr.3/1882, 
pp. 42-43 


14 CREŢU, ION, Tereblecea: un sat la margine de ţară, p. 242 

Prin anii 1940-1950, la Pătrăuții de Sus şi de Jos, ca în mai toate 
satele de pe valea superioară a Siretului, portul femeilor, în componen- 
tele lui fireşti, începe cu „cămaşa pentru zilele de lucru, confecţionată 
din pânză de fuior, croită drept, dintr-un lat de pânză, care formează 
staniile din faţă şi din spate, până la brâu. Avea gura tăiată rotund, drept- 
unghiular, ovaloid în jurul gâtului şi despicată în faţă, cât să intre capul. 
Gulerul este asemănător cu cel al cămăşii bărbăteşti, dar mai cu gust. 
Clinii din părți erau înguşti, drepţi, prinşi de mânecă sub braţ. Cămaşa 
avea ornamente la guler, pe staniile din faţă, şi la extremitatea de jos a 
mânecii. La ambele cămăşi, poalele erau cusute separat, din pânză mai 
groasă. Poalele nu aveau ornamente şi nici nu era obiceiul să fie văzute 
de sub catrinţă (poalele care se văd reprezintă moda ruteană, după cum 
va mărturisi Dimitrie Dan — n.n.). 

Cămăşile erau purtate direct pe piele, în toate anotimpurile. 
Până înainte de primul război mondial, fetele, până la vârsta de 15-16 
ani, umblau, vara, „în poale”, adică numai în cămaşă încinsă pe mijloc 
cu frânghia (bârneaţa — n.n.). 

Catrinţa, purtată în toate anotimpurile, este a doua piesă princi- 
pală a portului femeiesc. Țesută din lână, în patru iţe, într-o singură foaie 
dreptunghiulară, care înfăşoară strâns partea trupului de la mijloc, în jos 
„peste cămaşă. Părţile din faţă erau brodate cu dungi (vrâste) simple şi în 
diferite culori, cu distanţe mari între ele. Catrinţa era mărginită, la ambele 
părţi, sus şi Jos, cu câte o dungă de culoare roşie sau verde, numită „bată”. 
Pe sub catrință, mijlocul era încins cu un brâu lat, care ţinea trupul cu 
„talie” şi-l făcea inelat. Despre o femeie cu mijlocul subțirel se spunea 
că-i „trasă prin inel”. Până la începutul secolului al XX-lea, catrința se 
purta lungă, până aproape de pământ, chiar şi de fetele tinere. 

În timpul lucrului, vara, ambele capete ale catrinţei erau prinse 
în brâu (partea dreaptă şi stânga). În alte împrejurări, se prindea numai 
un capăt. 

Ştergarul alb de învelit capul, numit „pânzătură”, iar în alte sate 
se mai numea şi miniştergură, era ţesut din in şi bumbac, în mai multe 
iţe, era purtat de femeile măritate, în toate anotimpurile. După 1940, 
pânzătură începe să fie părăsită, la început de către nevestele tinere, apoi 
şi de cele bătrâne. După 1945, nevestele tinere purtau tulpane (basmăli). 

Dintre piesele de port comun, purtate de bărbaţi şi de femei, a 
fost şi cojocul lung, cu clini şi cu mânecă lungă, croit din şapte blănuri 
de oaie. Ajungea până la genunchi şi era simplu, fără ornamente, tivit 
doar, pe margini, cu fâşii înguste de piele albă, fină. Pe părțile din faţă, 
avea aplicate fâşii de prim negru, din blană de miel, şi se încheia, până 
la cingătoare, cu cheutori împletiţi din şuviţe din piele albă. O altă piesă 
comună era pieptarul (cheptarul) cu clini, fără mâneci, purtat, vara, peste 
cămaşă şi, în anotimpurile reci, pe sub suman. Avea lungimea până la 
genunchi. De la brâu, porneau clini, ca la cojoc, şi tot aşa se încheia. 
Nu avea alte ornamente, decât fâşiile de prim negru, de miel, pe părțile 
pieptului. Prin anii 1920, apare, la Pătrăuții de Sus, pieptăraşul scurt, 
până la brâu, numit bondiţă sau boandă. 

Bondiţa a înlocuit pieptarul, în zilele de lucru, apoi şi la sărbători. 
Ca şi cojocul, nici pieptarul nu avea ornamente. Cu timpul, s-a trecut 
la bondiţa de postav alb, pe care se aplicau ornamente de găitan negru, 
adică fir de mătase răsucit sau ornamente cusute direct pe postav. Odată 
cu dispariţia cojocului lung, cu clini, a apărut cojocul scurt, fără clini. 
Acesta avea lungimea până deasupra genunchilor, mânecă lungă şi două 
buzunare. Se încheia ca şi pieptarul şi se purta, iarna, peste bondiţă. Nu 
avea ornamente, decât pe fâşiile de pe părţile din faţă. După 1940, acesta 
începe să fie împodobit cu ornamente. Acest cojoc se menţine până în 
zilele noastre. 

Sumanul, o haină de veche tradiţie (îl purtau doar „vecinii”, nu 
Şi răzeşii — n.n.), întâlnit prin tot spaţiul românesc şi la Pătrăuții de Sus, 
a fost purtat, din cele mai vechi timpuri, şi s-a menţinut în port multă 
vreme. Confecţionat din pănură neagră sau laie, dată la piuă, se purta, 
primăvara şi toamna, peste bondiţă, uneori şi iarna, peste pieptar. Era croit 
drept, strâns pe corp, cu doi clini în părţi, răsucit în afară. Ca ornamente, 
sumanul mai vechi nu avea decât marginile tivite cu şarad negru (împletit 
în cinci fire). Se încheia cu cheutori şi nasturi împletiţi din şarad. Avea 
lungimea până deasupra genunchilor. 

Mantaua cu glugă sau de aba (specifică răzeşilor — n.n.), din pă- 
nură neagră, laie, uneori albă, s-a purtat în timpurile cu ierni geroase şi la 
Pătrăuții de Sus, peste cojoc, la drumuri lungi. Avea croiala unui suman 
lung, dar fără clini, însă era destul de largă. De la încheietura gulerului 

îngust, pe gât, pornea al doilea guler, mare, de formă pătrată, lăsat pe 
spate, care, la nevoie, era transformat în glugă. Astfel, marginile glugii, 
cât şi părţile din faţă şi mânecile, erau garnisite cu smarald şi postav 
colorat. Se încheia ca sumanul. 

Încălţămintea, pentru toate anotimpurile, la Pătrăuții de Sus, 
ca şi în toate satele de pe Valea Siretului Mic, a fost opinca, purtată de 
bărbaţi, femei şi copii. În zilele de lucru şi de sărbători. Aceasta a fost 
tipul opincii româneşti, cu marginile îngurzite, cu gurgui, confecționată 
din piele de vită dubită (tăbăcită) în casă, uneori şi din piele de porc. 
Acea de porc era netăbăcită şi se lăsa cu părul în afară pentru a fi mai 
rezistentă. Vara, opincile se purtau pe piciorul înfăşurat cu obiele subțiri. 
Pe vreme friguroasă, se purtau obiele de bernevec. 

Aţa, la opincile bărbaţilor, era sucită din păr aspru de capră sau 
din păr din coama calului sau din coada calului. Aţa din opincile femeilor 
era de lână. 

Iarna, când era gerul mare, se punea, în opinci, pe talpă, un strat 
de pănuşi de porumb sau paie, ca să ţină cald. Femeile purtau, iarna, 
în opinci, un fel de colțuni din pănură piuată albă, mai scurţi sau mai 
lungi, până la genunchi, numiţi ciorapi. Unii bărbaţi, care erau cu stare 
materială mai deosebită, purtau, în zilele de sărbătoare, bocanci (papuci). 
Femeile purtau sandăli (giumătăţi). Acestea erau dintr-o piele mai fină 
decât bocancii bărbaţilor. După 1940, pentru bărbaţi au ieşit ciubotele 
de toval, înalte până la genunchi. Ele erau din piele de vită, erau ţepene 
şi strânse în jurul piciorului. Ca o completare a costumului naţional tra- 
diţional, a fost trăistuţa, purtată în mână de femei. De asemenea, traista 
mai încăpătoare nu putea lipsi din nici o casă. Fata primea, în zestre, şi 
un val de țesătură pentru traiste. 

Podoabele, purtate la gât de neveste şi fete, erau mărgelele, de 
piatră, în diferite culori, cumpărate din târg, precum şi mărgele de lemn, 
colorate. 

Femeile măritate purtau şi salbe din monede vechi de argint”*. 

În aceeaşi contemporaneitate a miezului secolului XX, la Cupca, 
„în zilele de sărbătoare, la horă şi la „strânsuri”, la nunţi, fetele purtau 
capul descoperit, îmbrăcămintea fetelor era mai deosebită faţă de cos- 


14 TOCHIŢĂ, DRAGOŞ, Pătrăuții de Sus şi oamenii săi, pp, 29-32 

tumul femeilor în vârstă. 

Din cele mai vechi timpuri, costumul femeiesc se compunea din 
cămaşă cu altiţă sau cămeşoi, catrinţă, brâu, frânghii, broboadă (minis- 
tergură — ştergarul) şi, mai târziu, tulpanul; în zilele de lucru se purtau 
opinci, iar în sărbători, ghete întregi şi cizme (ciobote). 

Cămaşă cu altiţe, cu „bezarău” în faţă, spatele şi mânecile sunt 
unite (încheiate) şi încreţite la gât cu un fir de bumbac alb sau colorat, 
la capete simplu sau cu „canufi”. Elementele decorative diferă între 
ele: pe stani, în faţă, două rânduri de model vertical, iar în spate acelaşi 
model pe trei rânduri. Altiţa este separată de mânecă, compusă din două 
rânduri decorative orizontale, printre care erau spaţii libere paralele care 
se umpleau cu mărgele roşii, verzi, albastre, galbene sau „brumării”. Sub 
altiţă era încreţeală într-o singură culoare, galben, portocaliu sau albastru 
închis, cusută cu aşa-numita cusătură „pe dos”, formând diferite figuri 
geometrice (suveică, şuvoi). Altiţa era prinsă apoi de mânecă, ornamen- 
tată cu modele în rând, oblice, numita cusătură „costişetă”, sau un singur 
rând vertical, la mijlocul mânecii. 

Cămeşile cu altiţe din vechime aveau modelele cusute în cruciu- 
liţe, butucaşi sau „şatrânci” cu bumbac negru, iar în spaţiile libere puii 
erau umpluţi cu bumbac roş, verde, galben, albastru — câteva împunsături 
numite „înaintea acului”. Mâneca, la partea inferioară, era strânsă într- 
o bentiţă îngustă, cusută cu model în culorile întregii cămăşi, numită 
„brăţară”. 

Pentru zilele de lucru, cămaşa cu altiţe era decorată cu modele 
mai simple, se ţeseau în „stative” altiţele, într-o singură culoare, roş sau 
albastru, iar încreţeala nu se mai cosea „pe dos”. În secolele XVIII-XIX, 
cele mai renumite cămăşi cu altiţe erau cele cusute cu ţigaie roşie. În 
secolul XX, altița face parte direct din mânecă, nu este separată şi apoi 
încheiată de mânecă. 

Pânza pentru stani era ţesută din fuior de in şi cu urzeală de 
bumbac, iar pentru zilele de lucru, din fuior de cânepă. În trecut (sec. 
XVIII-XIX), până la apariţia bumbacului, urzeala se folosea din fuior de 
in şi brățară din fuior de cânepă sau se folosea numai din in, numindu-se 
această pânză tort în tort. 

Cămaşa (cămeşoi) era dreaptă, cu guler („ciupag”), cu poalele 

separate, croită drept până în talie, numiţi „stani”, pe lateral având câte 
un clin care se termina sub braţ cu o „paja” (pava) numită „cămeşoi”, 
confecţionat din pânză de in sau cânepă, cu urzeală de bumbac pentru 
zilele de lucru, iar pentru cele de sărbătoare, din fuior de cânepă. 

În trecut, ornamentarea cămeşoiului se făcea cu modele cusute 
cu bumbac negru, roş închis şi roş deschis, pe dos, numite „cârlige” în 
„cruciuliți” şi „butucaşi” şi altele în „şatrânci”, iar pe guler se coseau 
acei pui numiţi „legaţi”. 

Pentru zilele de lucru, modelele erau simple, iar pentru cele 
de sărbătoare, cămeşoiul avea modele diferite la mâneci şi umeri, pe 
piept şi pe la gură. Mâneca la cămeşoi era largă. Mânecile erau prinse 
de stani prin „mrejală”, un fel de dantelă, executată cu acul pe 3, 5, 7 şi 
9 aţe, iar la gură mrejala cu „punte”, „cotita” sau „pielea găini”, tivite 
în găurele. Mânecile, la cămeşoiul de toată ziua, se prindeau în găurele 
sau în tivitura „turcească”. 

Secolul XX aduce moda nouă în ornamentarea cămeşilor cu 
altiţe şi a cămeşoaielor, modele cu flori în diverse culori, numite „un 
fir între ac”, ce reprezentau frunze de vie, de fragi, struguri, trandafiri, 
boboci de trandafir, pansele şi alte modele florale. Mai existau acele mo- 
dele naţionale — figuri geometrice stilizate — conturul cu bumbac negru, 
umplut cu diverse culori, la care se mai adăugau „fluturii” (paietele). Se 
mai executau modele cu mărgele mărunte şi lucitoare, divers colorate. 

Gulerul se închiotura cu două cheutori sau se încheia cu nasturi 
albi sau galbeni (de piatră), 2-3 la număr. Cămaşa întreagă se încheia 
cu aţă toarsă din fuior de in răsucită în două numita „specumă” (aceasta 
până la apariţia bumbacului). Poalele la cămaşă cu altiţă sau cămeşoi 
erau din trei laţi din fuior de cânepă sau din câlți de in. 

Catrinţa îmbrăca corpul femeii, de la talie, până la glezne. Este o 
„țesătură” dreptunghiulară de lână sau ţigaie din comerţ, ţesută, în casă, 
în 4 ițe. Lăţimea catrinţei este cât să acopere corpul de jur-împrejur, o 
margine pe şoldul drept şi alta ajunge pe şoldul stâng, partea din faţă se 
numeşte „faţă”, iar cea din spate „dos”. 

În trecut, catrinţa se ţesea numai din lână, chiar şi vrâstele diferit 
colorate. Pentru fondul negru al catrinţei, se vopsea lâna în coajă de arin, 
stejar sau calaican, numindu-se această operaţie „cernit”. Şi lâna pentru 

vrâste (dungi) se vopsea în casă, mai târziu se foloseşte lâna ţigaie din 
comerţ. 

Marginile catrinţei, de sus, din talie, şi de jos, aveau 2 vrâste 
înguste roş-verde, care închideau numita bată, de culoare neagră, ce 
se numea „curcubeie”. Cu timpul, betele s-au schimbat în roş-închis şi 
curcubeiele în roş-galben-albastru. Vrâstele se făceau din fire colorate, 
ba unele vrâste aveau câte 2 fire diferit colorate, dar răsucite. Betele 
roşu-închis, cu influenţă din Vama, Câmpulung, Pojorâta, Frătăuţi, au 
ajuns în Cupca după al doilea deceniu al secolului XX. 

Pe sub catrință, femeile purtau brâu, iar „frânghiile” o legau 
de corp. Brâiele de lână, în dungi orizontale alb, roş, galben, negru, se 
țeseau în 4 iţe, model „coada rândunelei” şi se purtau în zile de lucru. 
Pentru zilele de sărbătoare, erau din lână ţigaie moale, din comerţ, ţesute 
în dungi verticale multicolore, în două iţe. Cu timpul, acestea dispar şi 
se ţes brâie din lână ţigaie, din comerţ, în dungi verticale multicolore, 
pe fond verde sau albastru-închis, țesătura numită „în mozoară” (în alte 
localităţi, ozoare). 

Frânghiile erau prinse de catrinţă, la câte un capăt, sus, în talie, 
din lâna ţigaie, late de 2 cm, cu o singură faţă, ţesute cu modele numite 
„păstăi”, „şuvoi”, „suveici”, în culorile combinate roş, verde, albastru. 
După 1920, apar frânghiile cu două feţe, late de 2,5 cm, în aceleaşi cu- 
lori. Frânghiile încingeau catrința pe două rânduri, dedesubt se vedea 
brâul de 1 cm. 

Fusta s-a purtat numai în zile de sărbătoare, la horă, nunţi şi hram. 
Confecţionată din catifea grea, lungă din talie până deasupra gleznei, de 
culoare roş închis, verde sau albastru închis. De jur împrejurul fustei, la 
partea de Jos erau cusute 3-4 rânduri de panglică lată de 1/2 cm, divers 
colorată. Fusta era purtată numai de fete cu situație materială bună. 

„Miniştergura” (ştergarul) se ţesea cu multă măiestrie în 3, 5, 7, 
9 şi 12 iţe, cu diverse modele rezultate din „nividit”. Ştergarele acestea 
se ţeseau din bumbac subţire la urzeală şi pe unele locuri bumbac mai 
gros în bătătură, iar la capete se terminau cu franjuri scurte. 

Femeile căsătorite purtau pieptănătura în 4 cozi, cu cărare la 
mijlocul capului, prin aşa numita „cârpă”, o fâşie de pânză de fuior lată 
de 2 cm, îndoită, confecţionată în formă de cerc, prin care se treceau 

cozile. În zilele de sărbătoare, ca miniştergura să stea frumos pe cap, 
purtau „fes”, confecţionat din postav roş cu tiv la mijloc şi cu canaf în 
vârful capului, se cumpăra din târg de către mire (informaţii de la Ana 
lui Petru Timiş, căsătorită în 1884). 

În secolul XX, fesul era confecţionat de femeia care se mărita, din 
pânză de in sau cânepă. Fesul avea forma capului, lat de 4-5 cm, deschis 
în vârful capului, iar în faţă, o dungă mai ridicată, din materialul fesului. 
Peste fes se aşezau tulpanul şi miniştergura. Învelitul capului se făcea 
cu capătul mai scurt pe umăr, iar cel mai lung se petrecea sub bărbie, 
adus, pe creştetul capului, la ureche, pe al doilea umăr, prins în bolduri 
în dreptul urechii. Înainte de a înveli capul cu miniştergura, femeia se 
îmbrobodea cu un tulpan de ţigaie înflorat, care se vedea puţin de sub 
miniştergură. La nunţi, femeile tinere purtau peste miniştergură un tul- 
pan înflorat, împăturit pe lungime, legat peste frunte şi înnodat la spate. 

În secolele XVIII şi XIX, până la apariţia tulpanelor în comerţ, 
şi fetele purtau miniştergură la munca câmpului, chiar îşi făceau un 
turban şi îşi legau capul. Pentru zilele de lucru, miniştergurile se ţeseau 
în două iţe, bătătura fiind, din loc, în loc, cu fire de in (informaţii de la 
Ana lui Petru Timiş, născută în anul 1866, şi de la Antimia Sucevan, 
născută la 1868). În afară de catrinţă şi fustă, se mai purta sucna, în zile 
de sărbătoare sau la ocazii festive. Aceasta era o rochie, confecţionată 
din mătase naturală mai groasă, în dungi verticale multicolore, croite, 
ca şi fusta ca lungime, avea însă şi stani, fără mâneci, cu deschizătură 
(decolteu) pătrat la gât. 

Caţaveica se îmbrăca peste sucnă şi avea forma unui pieptar fără 
mâneci. Era confecţionată din catifea groasă, roş-închis, albastru-închis 
sau verde, iar pe margini, la umăr şi la poale, era garnisită cu blană albă 
de „hermelină”. Sucnă şi caţaveică purtau numai fetele foarte bogate, 
deoarece această îmbrăcăminte era costisitoare. Prin 1920, mai existau 
sucnă şi caţaveică la Mărioara lui Lazăr Plăvan, căsătorită cu lon Bicer, 
supranumit Nicuţă a Murgului. Murgul, care locuia în Bohorodici, pe 
malul pârâului cu acelaşi nume, era un mare bogătaş. 

Caţaveica se purta şi la Horodnic, însă aceasta era scurtă până în 
talie, de forma unei haine cu mâneci, din stofa de lână de culoare brună 
sau albastră închis, căptuşită cu blană de vulpe. Femeile în vârstă purtau 

la gât un şirag de mărgele, numit „hurmuz”, de culoare albă sau transpa- 
rentă, fiind fabricate din sticlă. Hurmuzul alb era mai scump, zicând că e 
„poleit cu ceară”. Se înşirau câte 8-12 şiraguri scurte, aranjate împrejurul 
gâtului, apoi se aranjau, dedesubt, alte 8-12 rânduri de „curele” roşii din 
sticlă sau „corali veritabili”. Unele femei în vârstă mai purtau câte un 
şirag de mărgele, numite „de piatră”, cu forma unei bile cu fond roş, verde 
sau albastru, pe care erau încrustate diferite modele mici, multicolore. 

Fetele şi nevestele tinere, pe lângă mărgele, purtau „salbe” din 
monede de aur şi argint, mai ales. Se înşirau pe sârmă, învelită în fire de 
„ţigaie” verde sau roş, câte 4-10 rânduri. Monedele de aur se numeau 
„sorocomt”. Cu cât tânăra era mai bogată, cu atât mai multe monede de 
aur. Salbele au dispărut în timpul primului război mondial, fiind rechi- 
ziţionate pentru cheltuielile de război”%. 

Şi tot în regiunea Cernăuţi, la Oprişeni, „cămaşa şi catrinţa, ca 
piese importante ale portului popular femeiesc, încheagă tot ansamblul 
structural al costumului. 

Cămăşile femeieşti se confecţionau, în părţile noastre, din pânză 
de in sau cânepă, iar mai târziu, şi din bumbac. Bumbacul se folosea ca 
urzeală la pânză de in ori cânepă. În Oprişeni, cel mai răspândit tip de 
cămaşă femeiască I-a constituit cămaşa încreţită la gât cu „bizarău”, 
„creaţă” şi „tigitură turcească” pe margine. Stanii cămăşii, piept şi spate, 
se confecţionau din două foi de pânză, iar mâneca — din câte o foaie. 
Sub braţ, mâneca avea „pajă” (un pătrat mic din pânză) şi clin. Mâneca 
se termina cu un ciurel (găurele) cusut pe muchia pânzei. Dacă lipseau 
găurelele, mâneca avea „brăţară”, adică o bentiţă îngustă la mână. Poalele 
erau cusute din altă pânză, mai ales din pânză de cânepă „tort în tort”, sau 
pânză de cânepă bătută cu bumbac, şi erau prinse de stan. Ornamentul 
de pe umărul cămăşii, altiţa, era cusută separat, fiind mai îngustă decât 
mâneca, de multe ori altiţele erau ţesute. Când se prindea altiţa, mâneca 
cămăşii, care era mai lată, se încreţea, iar ornamentul cusut lângă altiţă 
se numeşte încreţeală. Această încreţeală era de culoare galbenă cusută 
cu lânică sau arnici în motiv geometric. Ornamentele pe mânecă erau 
„costişate”. Pe stanii din spate, în apropierea altiţei, se executa un rând 


1% CIOBANU, PRELIPCEAN, SLĂNINĂ, Cupca, un sat din Bucovina, pp. 
262-267 

de motive, iar pe cei din faţă — câte două rânduri, de o parte şi de alta 
a gurii cămăşii. Ornamentele pe cămaşă se coseau cu strămătură sau 
cu mărgele în culoare neagră, cafenie sau verde. Ornamentele cele mai 
simple se compuneau din figuri geometrice (romburi, pătrăţele etc.), 
linii, zigzaguri, spirale, lănţişoare şi ele se foloseau alături de anumite 
stilizări vegetale. Ornamentele se coseau cu acul „pe un fir”, „în cruciţi”, 
„boghiţe”, „lanţ”,, juvăţ”, „plătcuţe”, „steluţe”, „ocolaşe”. Zigzagurile 
se executau, de pildă, de la stânga spre dreapta din linii oblice, în două 
direcţii, cap la cap. Se scotea acul pe faţa pânzei, se ducea în jos o linie 
oblică, spre dreapta peste patru-şase fire în lung şi tot atâtea fire pe lat. 
Se înfigea acul şi se scotea în partea de sus dreaptă, peste acelaşi număr 
de fire, astfel că şi pe dosul pânzei se forma o linie oblică. Se continua 
pe toată distanţa cerută de model care se întorcea lucrul, continuându-se 
în acelaşi fel. „Crucită” era cel mai cunoscut punct de lucru, la fel, de la 
stânga la dreapta sau invers. Se scotea acul pe faţa lucrului, se numărau 
trei-patru fire spre dreapta şi tot atâtea în sus. Acul se înfigea, în linie obli- 
Că, şi se scotea, în jos, pe sub acelaşi număr de fire. Se continua astfel pe 
toată distanţa cerută de model, obținându-se pe suprafaţa lucrului puncte 
oblice — câte o jumătate de cruciuliţă, iar pe dos linii verticale. Rândul 
următor se lucra de la dreapta spre stânga, realizându-se mai uşor decât 
primul, întrucât acul se înfigea în locul punctelor lucrate anterior (fără 
a se număra firele). Se trecea cu firul în sens invers şi pe dosul lucrului, 
liniile verticale se dublau, iar pe faţa lucrului liniile oblice formau cru- 
ciuliţe. În general cămăşile cu altiţe puneau în lumină inspiraţia geniului 
țărănesc, bunul gust şi simţul practic neasemuit. 

Strămătura, cu care erau executate ornamentele, era galbenă, 
roşie, neagră, verde, cafenie. Culorile îşi aveau, evident, o anumită 
semnificaţie. Întotdeauna, românul nostru a fost hărțuit de primejdii, 
necazuri şi greutăţi. Şi, fără îndoială, acest fapt le-a îndemnat pe femeile 
din Bucovina, în general, şi pe cele din Oprişeni, în particular, să aştearnă 
firul negru pe pânză albă, dând astfel cămăşilor naţionale un vădit contrast 
de culori. Albul reprezintă frumuseţea vieţii nesfârşite, iar negrul — ră- 
nile şi durerile sufleteşti. Evident, în lupta sa pentru existenţă, românul 
nu şi-a pierdut încrederea într-un viitor mai bun. Credinţa şi dragostea 
lui sunt redate prin culoarea roşie. lată de ce negrul şi roşul coexistă şi 

predomină în uzoarele de pe costumele noastre populare (în realitate, 
cromatica alb-negru-roşu înseamnă o moştenire preistorică, de sorginte 
cucuteniană — n.n.). Şi dacă, alături de aceste culori, îşi găseşte loc şi 
verdele, apoi, vorba ceea, românul dintotdeauna e frate cu codrul, care 
mereu l-a ocrotit şi l-a încălzit. Toate culorile folosite erau deosebit de 
vii: roşu-înfocat, roşu-mohorât, verde-întunecat, verde ca iarba, albas- 
tru-întunecat, albastru „boldit”, albastru „ochiul gâştei”, galben-alămâu, 
cărămiziu etc. (deci contaminări cu cromatica ruteană şi huţulă — n.n.). 

În afară de cămașa cu altiţe, în Oprişeni s-a mai folosit, pe larg, şi 
cămaşa cu mânecă din umăr, croită cu gura pătrată, fără guler, sau croită 
cu un guler îngust, pe lângă gât, numit „ciupag”. Aceasta se folosea mai 
mult în zilele de lucru. Denumite „pui” sau „puiuţi”, ornamentele erau 
dispuse pe piept, mâneci şi guler, fiind cusute cu strămătură (lânică), în 
culorile verde, roşu-întunecat, cafeniu, cărămiziu, prin care strălucea 
firul metalic. La gura cămăşii şi pe margine, la mâneci, se executau gă- 
urele. Gura cămăşii se încheia cu aşa-zisele cheiţe. Gulerul (ciupagul) 
se închiotora cu două cheutori, adică cu două aţe lungi (canafuri), legate 
ca să nu se desfacă. Pe piept erau câte două cercuri, de o parte şi de 
alta a gurii cămăşii, care se continuau pe spate. Mâneca se prindea, din 
umăr, prin tigitură şi era ornamentată cu trei cercuri de „puiuţi” înguşti. 
O asemenea cămaşă avea şi „şpiţ”, făcut cu acul de „mirej”, iar gura ei 
mai era împodobită cu „mrejuţe”. Poalele acestei cămăşi erau din pânză 
de cânepă „tort în tort” şi se vedeau de sub catrinţă. 

Cămaşa cu altiţă se purta în acelaşi timp cu cămaşa cu pui (cu 
mâneca din umăr). 

Strict legată de cămaşă, ca piesă de bază a costumului femeiesc, 
a fost şi mai este catrința. Ea este purtată peste poalele cămăşii şi acoperă 
corpul, de la brâu, până mai jos de genunchi. Sub catrinţă femeile se 
încingeau cu brâul, iar peste catrinţă purtau frânghii. 

Catrinţa, piesă a portului de formă dreptunghiulară, este con- 
fecţionată dintr-o țesătură din lână în patru iţe. Ea este atât de largă cât 
poate femeia să-şi acopere corpul, suprapunându-se în faţă parte peste 
parte. Lungimea ei este după statura femeii. Lâna din care se ţesea ca- 
trinţa era de culoare naturală. Fondul catrinţei era negru, betele de la cele 
două margini — roşii, fiind conturate de dungi înguste şi colorate, numite 

curcubeie. Pentru catrinţele de sărbătoare, lâna se vopsea în coajă de 
arin, sovârf, în coji de nuci şi în calaican. La părţile din faţă, catrinţa era 
decorată cu vrâste, realizate la ţesut. La bata de sus, catrinţa avea câte o 
cheutoare, prin care se treceau frânghiile cu care femeile se încingeau. 
După decor, cromatică şi ornamente, catrinţa din Oprişeni era identică 
cu cea din zona satelor rădăuţene Vicov, Frătăuţi, Horodnic, Costişa, 
Gălăneşti, Bilca şi nu se deosebea de cea purtată în satele învecinate, 
Stăneşti, Poieni, Tereblecea, Trestiana, Privorochia. Însă nu se asemăna 
cu cele înflorate (de inspiraţie ruteană şi huţulă — n.n.), din localităţile din 
preajma Cernăuţilor, ca Voloca pe Derelui, Plaiul Cosminului, Ceahor, 
Ostriiţa sau Horecea. Cele mai simple ornamente, vrâstele înguste, se 
făceau din două culori, răsucite într-un singur fir şi numite „şiuşiulete”. 
Vrâstele late, numite „scaune”, se intercalau între aceste vrâstuţe. De re- 
gulă, scaunele erau de culoare neagră, evidenţiindu-se pe fondul catrinţei. 
La unele catrinţe, între scaune şi vrâste, se realizau ornamente ridicate 
cu spata, numite „ridicături” şi acestea se executau în fir. Decorurile ce 
mai apăreau pe catrinţe le constituiau alesăturile executate cu fir şi având 
denumirea de „muşcăţică” sau cele de „„floricica cea mică” şi „steluţe”. În 
Oprişeni a existat, până pe la mijlocul secolului XX, o singură meşteriţă 
mai vestită în țesutul catrinţelor — Paraschiva Bileţchi, zisă a Babiştii 
sau a Urecheanului. În unele cazuri, femeile şi fetele din Oprişeni îşi 
mai comandau catrinţe la meşterite din Poieni, mai ales la Marița Gabor. 

Piese de neînlocuit în portul popular femeiesc erau brâiele, 
numite şi „chingi” sau „frânghii”. Dimensiunile brâielor variau între 
2,50-3,50 m lungime şi 20-30 cm lăţime, iar frânghiile erau lungi până 
la 4 m şi late între 3-15 cm. Atât brâul, cât şi frânghiile se înfăşurau, 
de mai multe ori, în jurul corpului. Brâul se suprapunea perfect, lăsând 
capetele cu franjuri libere pe unul sau egal aşezate pe ambele şolduri. 
La femei, capetele brâului apăreau rar, întrucât acestea se purtau sub 
catrinţă. Frânghiile se înfăşurau în aşa fel, ca deasupra lor să apară o fâşie 
din brâul mai lat. Capetele frânghiilor se lăsau adeseori libere, dar se 
purtau şi strânse pe talie. Brâiele şi frânghiile se ţeseau din lână de bună 
calitate. Existau brâie pentru lucru şi acestea erau confecţionate dintr-o 
țesătură mai simplă, în două sau patru iţe, cu urzeală ascunsă. Decorul se 
rezuma la dungi plasate pe lungimea brâului, care alterau „dimensional 

şi cromatic”. Capetele aveau franjuri (stremţe) din urzeala şi lungimea 
lor era de 5-25 cm. Existau şi brâie pentru zile de sărbătoare. Principa- 
lele tehnici pentru realizarea ornamentelor de pe acestea (cu caracter 
geometric sau floral-vegetale stilizat) erau: alesătura cu mâna şi tehnica 
scoarțelor, dar mai ales tehnica ţesăturii în multe iţe. Aproape toate gos- 
podinele din Oprişeni ştiau să ţese brâie şi frânghii. Decorul pe care îl 
realizau se întemeia pe diverse compoziţii ale rombului sau pe motivul 
rombului la diferite dimensiuni. Mai existau şi brâie ornamentate la un 
capăt cu alesături executate cu degetul şi realizând motivul „în cârlige” 
şi ornamente „în roţi” — la celălalt. 

Frânghiile, cingători mai înguste decât brâiele, se ţeseau, la 
Oprişeni, în două îţe şi se alegeau cu degetele printre fire diferite motive, 
printre care cele numite „ruja”, „ruja şi suveica”, „cârligaş şi butucaş”, 
„suveica”, „cârlige”, „păscute”, „cârligul ciobanului”, „ochiul şi crucea”. 
Frânghiile se ţeseau şi din strămătură colorată, în roşu-închis, alb, ne- 
gru, verde, albastru-închis, galben-roşiatic, liveziu. Ele se terminau cu 
„ştremţele”, ce atârnau pe şold. 

Mai demult, o piesă însemnată pentru găteala capului era mi- 
niştergura. Acest ştergar de cap constituia una din piesele costumului 
femeiesc dintre cele mai tradiţionale. La ţeserea lor se folosea un număr 
impar de iţe, până la 13 (cele mai multe fiind ţesute în 5 şi 7 iţe). Ele 
aveau dimensiuni cuprinse între 150-200 cm lungime şi 45-50 cm lăţi- 
me23. Pe suprafaţa miniştergurei decorul era împărţit în două. Capetele 
aveau câmpii ornamentaţi egal şi cu aceleaşi motive ornamentale. Tonul 
dominant al ştergarului de cap era albul, un alb care varia în funcţie de 
calităţile materialului folosit (in, lână şi mai rar bumbac), de tehnicile 
folosite pentru confecţionarea lui (torsul firelor, țesutul, alesul). Cel 
mai obişnuit mod de îmbrobodire a miniştergurei consta în înfăşurarea 
ei, o singură dată, în jurul capului, trecând-o pe sub bărbie. Capete ei 
se lăsau libere, din care unul se sprijinea pe umărul stâng şi apărea mai 
mult în faţă, iar celălalt, mai lung, atârna pe spate. Femeia din Oprişeni, 
ca şi femeile din alte sate bucovinene, îmbrobodea, pentru prima dată, 
miniştergura în timpul nunţii, ceea ce însemna că în starea ei socială au 
intervenit schimbări. Odată cu îmbrobodirea miniştergurei, se schimba 
şi pieptănătura, căci femeile măritate nu mai purtau cosiţele lăsate pe 


168 


Povestea aşezărilor bucovinene 





spate. Ele purtau părul strâns în cocuri, în creştetul capului, iar cocul 
era un suport al gătelilor de cap, care au avut tendinţa de a fi înălțate. 
Dar aşezarea miniştergurilor uneori era foarte complicată. Peste cocul 
din părul natural împletit, în cazul în care părul nu era destul de bogat, 
se aşezau cocuri formate din cercuri de lemn sau din cercuri de pănu- 
ră, cânepă, in, umplute cu câlţi sau paie. Acestea se legau strâns cu o 
năframă albă, de care se prindeau, acoperind parţial şi fruntea (uneori 
împodobită cu zgardă de mărgele şi cordică de mătase) cu basmale mari, 
înflorate. Abia peste tot acest eşafodaj se punea miniştergura, prinsă în 
ace împodobite. Când unele femei erau nune mari, toată această găteală 
se mai împodobea şi cu rămurele de mirt, cu flori naturale şi de hârtie. 
Fetele se distingeau de femeile măritate prin faptul că umblau 
cu capul descoperit, vara, cât şi iarna. Ele purtau „gâţă”, o împletitură 
în şapte, ridicată în vârful capului, ca o coroniţă, împodobită cu zgardă 
de mărgele, zisă ghiordan, panglici şi flori. Femeile măritate puteau fi 
cunoscute după cârpa purtată pe creştetul capului sub basma. Cârpa (co- 
cul) era acoperită cu un fes turtit, cusut din pânză în creţuri, împodobit 
cu ornamente mici. Femeile mai sărace purtau cârpe mai joase, cele mai 
avute — mai înalte. Cârpa putea fi purtată în casă şi pe lângă casă, dar 
când femeile ieşeau cu treburi în sat, se îmbrobodeau cu tulpane. 
Tulpanele, pe care femeile şi le procurau din comerţ, au prins să 
înlocuiască miniştergura de pe la începutul secolului XX. Ele, tulpanele, 
erau folosite la „hobotatul” mireselor. Femeile din Oprişeni purtau bas- 
maua aşezată în triunghi, un capăt fiind întotdeauna lăsat pe spate, iar 
celelalte două capete le legau sub bărbie sau la ceafa (pe timp cald). Pe 
frig ele înconjurau cu aceste două capete gâtul şi le legau tot la ceafa. În 
zilele de sărbătoare, când se mergea la horă, la nuntă sau la altă petrecere, 
între basma şi obraz se prindea câte o floare. Iarna şi toamna târziu, când 
timpul era răcoros, femeile purtau, peste basma (tulpănel), un batic gros 
(tulpanul), împletit din lână albă şi avâd franjuri (stremţe) pe la margini. 
Tulpanul „cel gros”, „cel mare”, „cu stremţe”, a dispărut şi, acum, în zilele 
de lucru, şi în zilele de sărbătoare, femeile obişnuiesc să poarte o singură 
basma. În zilele de lucru, femeile îşi acoperă capul cu basmale simple, iar 
în cele de sărbătoare — cu tulpănele „cu gişine”, „turceşti”, „canadiene”, 
„mohorâte” etc. În modă au intrat tulpanele mari, zise „păunei”, verzii, 

vişinii, roşii-înfocate, cu franjuri, care acoperă umerii şi spatele şi vin în 
dezacord cu celelalte piese ale costumului popular femeiesc. 

Spre deosebire de bărbaţi, femeile din Oprişeni n-au renunţat pe 
deplin la costumul popular, deşi unele piese ale lui, tradiţionale, care-l 
întregeau odinioară, nu le mai poartă. De pildă, nici femeile bătrâne nu 
îmbracă, în zilele când merg la biserică, nici cheptarul, cojocul cu poale, 
nici cojocelul. Cheptarul femeiesc era un cojoc lung, fără mâneci, şi se 
confecţiona din trei pielicele de miel. Dintr-o pielicică se scotea spatele, 
din alta — dinainţii, iar din a treia — clinile şi „năzile”. Cheptarele de Opri- 
şeni se deosebeau de cele purtate în alte părţi prin faptul că aveau „brâu” 
şi că „poalele” erau lungi, până mai jos de genunchi. La guler şi la piept, 
erau mărginite cu blăniţă de dihor, iar la poale — cu blană din pielicică 
neagră — „prim”, sau cu „pârzian” negru, ţesut din lână. Cheptarele erau 
purtate în sat, în mod obligatoriu la nuntă, de către mire şi mireasă. 

Cojocul cu brâu şi poale (clini), pe care femeile îl purtau, mai 
ales de sărbători, se făcea din cinci pielicele de oaie, croite în falduri. El 
era cusut, de jur-împrejur, cu blană neagră, până la brâu era ajustat pe 
corp, iar de la brâu în jos cădea evazat în falduri. Avea gulerul drept, pe 
lângă gât, din pielicică neagră, iar piepţii erau ornaţi cu blană de dihor. 
Unui asemenea cojoc i se spunea „cojoc cu dihori”. Uneori cojoacele cu 
dihori, ca şi cojocelele, se ornamentau cu câte un rând de găietan pe la 
încheieturi. Dacă cojoacele şi cheptarele nu-şi mai găsesc astăzi folosinţă, 
devenind piese de muzeu, din cauză că au cedat locul modelor citadine şi 
inovaţiilor de gust îndoielnic, cheptăraşul mai este îmbrăcat de femeile 
mai în vârstă când merg duminica la biserică, de anumite sărbători. Ti- 
nerii îl îmbracă doar la anumite manifestări cu caracter national-cultural. 

Încălțămintea tradiţională a femeilor, ca şi cea a bărbaţilor, o 
constituiau opincile din piele de porc „cruşite” sau din piele de vită. Ele 
erau îngruzite şi legate de picior cu aţe răsucite din păr din coada calului. 
„Cruşeala” se făcea din scoarță de arin. Seara, opinca se punea în această 
fiertură, după ce pe partea ei fără păr se presura cenuşă. Dimineaţa, se 
scotea şi se usca cu cenuşa pe ea, iar seara era vârâtă din nou în acea 
soluţie. Aşa se proceda trei zile la rând. Opincile se „îngruzeau” în am- 
bele părţi şi la călcâi. Obielele ce se purtau în opinci erau din lână albă, 
dată la piuă. În afară de obiele, se mai purtau în opinci şi ciorapi de lână 

albă, împletiţi în trei ochiuri pe faţă şi trei ochiuri pe dos. Treptat, opin- 
cile au cedat locul încălțămintei de fabrică — ghetelor şi papucilor fără 
toc, un fel de pantofi. După război, femeile din Oprişeni purtau papuci 
negri cu tureatcă lungă, încheiaţi până sus cu şireturi, dar şi cizme, tot 
negre, cu tureatca înaltă şi vârtoasă, comandate la ciubotarii din sat sau 
din localităţile învecinate. 

În portul popular de astăzi, încălțămintea de sărbătoare este 
identică cu cea de la oraş 

Costumele populare au început să dispară, la Oprişeni, odată 
cu împuţinarea horelor, clăcilor, nunţilor tradiţionale, şi cu dispariţia 
strânsurilor. Uneori, femeile îmbracă, în locul frumosului costum popu- 
lar, articole industriale care se voiesc circumscrise unei tradiţii în spirit 
popular, dar care, de regulă, poluează perimetrul etnografic al Oprişenilor. 
Firul unei tradiţii seculare, de o reală frumuseţe artistică, s-a rupt. Ne 
mai bucurăm, când, la unele nunţi şi în zilele de mari sărbători, fetele 
şi femeile mai îmbarcă cămăşi naţionale, catrinţe şi cheptăraşe albe, cu 
„prim” negru pe la margini. Dar se vede că va veni timpul ca, pentru a 
admira costumele noastre populare, va trebui să trecem pragul muzeului 
etnografic din sat”! 

Odată cu trecerea timpului, pe dominanta activităţilor folclorice 
de club sau de cămin cultural, în satele româneşti din regiunea Cernăuţi 
bondiţele s-au transformat în specificităţi locale, bondiţele cu prim îngust 
de dihor fiind purtate, şi de femei, şi de bărbaţi, mai ales la Pătrăuții de 
Sus şi de Jos, la Cupca şi la Corceşti, cele cu prim de perzian, la Ropcea, 
Cireş şi Budineţ, iar cele cu prim de miel, la Crasna, Ciudei, Prisăcăreni 
şi Suceveni. 


14 COVALCIUC, DUMITRU, Oprişeni, un sat la răspântiile istoriei, pp. 15-81 

„Decorul de pe cămăşile huţule 
pare dăltuit” 


În satele din judeţul Suceava, în care influenţa motivelor şi 
cromaticii huţule s-au bucurat de nespusă preţuire, influenţele sunt de 
netăgăduit. Costumul femeiesc tradiţional, care beneficiază, în satele 
locuite şi de ruteni şi huţuli, şi de denumirea slavă, începe, ca peste tot, 
cu „cămaşa (iia) cu poale (sorocica), cusută din fir de in, (şi care) este 
mândria femeilor de aici. Culorile dominante sunt roşu, galben portocaliu, 
iar la români, cromatica este dominată de alb şi negru. „Spre deosebire 
de majoritatea ornamentelor de pe iile româneşti din Bucovina, care par 
desenate, pictate, decorul de pe cămăşile huţule pare dăltuit” (Tancred 
Bănăţeanu, 1975). 

Fota (cu fir auriu) este îmbrăcată în zilele de sărbătoare şi ca- 
trinţa (openka), folosită în zilele de lucru. La poale şi în talie, fota este 
prevăzută cu o bată lată. 

Sumanul (sardac) se obţine din dimie (pănură de casă), din lână 
dată la piuă, păstrându-i-se, în felul acesta, culoarea naturală de brun 
închis, cu nuanţe de roșcat. 

Haina cu guler mare (mantaua) este de culoare albă, împodobită 
cu aplicaţii de postav roşu, verde sau negru şi puţin găitan. Această haină 
este purtată atât de femei, cât şi de bărbaţi. Pentru femeile din comuna 
Moldova Suliţa, haina cu guler era obligatorie la nuntă. În secolul al XIX- 
lea, era haina „de fală a mirilor şi nuntaşilor”. Croiala glugii era diferită 
de cea a glugii româneşti (tipul carpatic), având clini mai evidenţiaţi şi 
asemănându-se cu gluga albă din zona Reghin. Acest tip de glugă era 
purtat la nuntă în Ucraina transcarpatică şi Polonia (T. Bănăţeanu, 1975). 

Culoarea roşie se obținea prin fierberea unei insecte numită „cercet” 
(Cocus polonicus), în poloneză, „czeriviec”, amestecată cu alun şi sfeclă 
roşie sau cimbrişor şi frunze de măr pădureţ. 





Huţul şi huţulcă, în 1926!” 


Cioareci albi sau roşii (vara, din in sau cânepă; iarna, cioareci din 
pănură) se legau sub genunchi (genunchiere numite pidkolince). Peste 
cioareci, purtau obiele sau ciorapi din lână în culori vii. Femeile purtau 
obiele roşii sau cioareci roşii. 

Cojoacele şi pieptarele au multe elemente comune cu cele ale hu- 
ţulilor din Ucraina transcarpatică. Pieptarele au buzunare pe ambele feţe. 

Opincile (postole), ca şi cele româneşti (de tip carpatic), se 
legau în jurul gleznei cu nojiţe din lână sau piele. La nunţi, la horă sau 
când mergeau la târg, bărbaţii se încălţau cu cizme cu carâmbi roşii sau 
galbeni, prevăzute cu tocuri răsucite sau potcoave. 

Mănuşile (rukaveţi), din lână, se împleteau cu andreaua, în 
nopţile lungi de iarnă. 

Basmalele (fusca) se confecțţionau din cuşmir, mătase sau din lână. 

Femeile purtau mărgele venețiene din sticlă de Murano, corali 
veritabili. Se constată că brăţările şi cerceii sunt mai rari” 1%. 


147 VIŞAN, ILIE; KREPLER, CAROL, Judeţul Rădăuți, Bucureşti, 1926 
14 AFLOAREI, MAMAISCHI, ŞORODOC, Moldova Suliţa..., pp. 176-180 

Portul popular al rutencelor 


Româncele şi rutencele, moștenitoare comune ale straiului rural 
european din vremurile vechi ale omenirii, convieţuind în acelaşi spaţiu 
geografic, istoric şi cultural, au un port asemănător, împodobit cu motive 
comune, dar format cam din aceleaşi piese, în baza aceleiaşi tehnologii 
rurale. 

„Femeile poartă o lungă cămeşă de cânepă, mai rar de bumbăcel, 
care ajunge până la căputa piciorului şi care, pentru Dumineci şi sărbători, 
este cusută, la piept şi mâneci, cu flori de lână. Ea, câteodată, este cusută 
cu pui şi pe la poale. 

Partea de jos a corpului şi-o acoperă femeile cu o catrinţă, nu- 
mită „horbotka”, ţesută de dânsele în diferite culori, mai mult sau mai 
puţin intensive. 

Rutencele din părțile Nistrului, însă, poartă zadii, ţesute cu 
dungile de-a curmezişul!” (aidoma celor maramureşene, cu negru şi 
portocaliu — n.n.), pe când catrinţele din o bucată sunt cu dungile în jos. 

Mijlocul şi-l încing cu un brâu colorat de lână, care strânge şi 
catrinţa la trup. 

Şi fetele poartă catrinţa, însă, în duminici şi sărbători, zadie roş- 
albastră, căreia îi zic „fota”, sau o fustă largă, cu piepţi, din materie de 
lână, intensiv roşie, cu fiori, care se cumpără prin dughenele din târg şi, 
apoi, se coasă acasă. În unele părţi, mai ales pe şesul Prutului, atârnă, de 
la şoldurile fetelor, în jos, câte un tulpan intensiv colorat. 

Apoi femeile poartă pieptar, cojoc şi suman, ca şi bărbaţii, 
şi ciubote negre, roşii sau galbene, sau papuci. Ele îşi acoperă capul, 


19 AFLOAREI, MAMAISCHI, ŞȘORODOC, Moldova Sulița..., pp. 176-180 

acasă, cu un fes roşu, fără canaf, sau se acoperă, peste părul pieptă- 
nat în două cozi şi aşezat pe creştet în forma unui colac, a cărui parte 
deşartă se împle cu petece sau buci, cu o basma roşie de aţă sau de bum- 
bac. Frizura amintită se numeşte „kerpa”. 


ps aa) 
Ta 
> 





Fete în găteală de sărbătoare de pe șesul Prutului 
leşind femeile în sat, se îmbrobodesc cu un lung ştergar alb de 
bumbac, numit „ruşnek” (mâneştergură). 


În părţile Prutului, este obicei că femeile tinere încing cârpa, 

destul de înaltă, peste ştergar, cu o basma roşie de mătase, ale cărei capete 
cad pe spate. Se observă că schimburile Rutenilor sunt destul de albe şi 
curate, deşi femeile lor săpunul nu-l prea folosesc. 


Femeile şi fetele îşi împletesc, la coada părului, mulţime de 
cordele colorate, care flutură, pe spate, în jos. 





Fată din districtul Coţmanului 

Fetele umblă, de regulă, cu capul gol sau îl învelesc, mai ales 
iarna, cu o basma de lână, cumpărată în oraş, care, cât posibil, trebuie 
să fie roşie. 

Pentru joc, îşi pun pe cap un fel de cilindru, înfrumusețat cu măr- 
gele colorate, adică cu ghiordane, şi la marginile de sus ale amintitului 
ornament, o împrejurătură de pene de păun. Această găteală o poartă 
numai fata cea mare, de la 16 ani, în sus, şi ea se numeşte „koda” sau 
„&heordan”. Ca semn de doliu, se poartă părul capului despletit. 

La gât, poartă fete şi femei mulţime de mărgele colorate de 
sticlă, corale roşii şi o împletitură de mărgele mărunte, colorate, numită 
„pletkenka”, şi, în unele locuri, salbe de monede de plumb sau şi de 
argint. Aşa o salbă se numeşte „salba” sau „zgarda”. 

La urechi, se poartă cercei de bacfon mari, în felurite forme. 

Fetele căzute, care au avut un copil, n-au voie să umble cu capul 
gol sau să-şi puie „gheordan” sau „koda” pe cap, ci ele umblă, întot- 
deauna, cu basma pe cap, care i-o pune moaşa pe cap, imediat după naş- 
terea copilului. Unei astfel de fete căzute îi zic „pakrişka” (acoperită)”!5. 





15 DAN, DIMITRIE, Rutenii din Bucovina / Schiţă etnografică, pp. I2, 13 

„„Moldoveanul este îmbrăcat simplu” 


Portul bărbaţilor, care a fost, întotdeauna, simplu, fără nici un fel 
de înflorituri cusute (doar broderii albe, dar rare), avea să beneficieze, 
din 1860, de consecinţele, benefice — în fond, ale inventării costumului 
popular studenţesc, la Viena, de bucovinenii lon a lui Gheorghe Sbiera şi 
Iancu cavaler de Zota, port rapid „îmbrăţişat de unii tineri şi chiar de vreo 
trei-patru boieri din familiile Costin, Popovici şi Vasilco”. Portul acesta, 
făcut „după modelul pieptarului, cojocului, sumanului, bernevecilor 
(iţarilor), ciubotei, cuşmei şi pălăriei româneşti din Bucovina”!*!, era mai 
curând o copie suficient de penibilă a îmbrăcămintei pe care o purta, în 
portretul deja răspândit, Avram lancu, dar conţinea şi ornamente, cusute 
pe bete de pânză, care s-au aplicat costumului, iar înfloriturile acestea 
au prins, gimnaziştii români („studinţi”, în limbajul vremii) frecventând 
cursurile îmbrăcaţi în astfel de costume, pe care, destul de curând, aveau 
să le poarte şi fruntaşii satelor, chiar şi cei neşcoliţi, dar bogați. 

În cadrul reperelor folosite şi pentru a sesiza evoluţia estetică a 
portului femeiesc, portul bărbătesc beneficiază şi el de frecvente măr- 
turisiri. 

În 1712, Weismantel, înnebunit de frumuseţea „peste măsură” 
a femeilor, uită să descrie şi portul bărbaţilor, dar o fac, în locul lui, 
Gabriel Spleny, primul guvernator militar al Bucovinei, în 1774, care 
constata că „moldoveanul este îmbrăcat simplu, dar bine apărat de frig; 
țesutul femeilor le pune la îndemână rufăria şi aşa-numitele sumane sau 
paltoane ţărăneşti, postavul fiind ţesut de ei înşişi, mai ales la munte”!*?, 


> 


151 SBIERA, I. G., Amintiri din viața autorului, p. 140 
15 MIHALDY, GABRIEL SPLENY VON, Descrierea districtului Bucovina, p. 59 

şi, cu referire la anul 1815, când tatăl său, Tănase, „în cămaşă cu mâneci 
late, pieptar în mătăşi nou, curea, după statura flăcăului, în trei şi patru 
cătărămi, ciobote lungi până la genunchi şi încreţite la încheietură, apoi 
pălărie „retezată” şi încinsă în gherdane şi cordele mândre”!s:, se pregătea 
să meargă la horă, Iraclie Porumbescu, cel care, în toamna anului 1841, 
a mers la peţit, purtând „cămaşa de in cu mâneci largi, pieptarul nou 
cu primuri de jderi, brâu în ciubuce, sumanul negru de miţe pe umeri, 
pălăria cu flori, cu păuni şi cu gherdane-n cap, iar în picioare ciubote 
cu turetce lungi, încreţite la încheietură”!5, aşa cum o va face, în 1882, 
şi cantorul din Boian, suceveanul George Tămăiagă, dar într-un mod 
destul de lapidar: 

„Bărbaţii poartă sumane şi cojoace (la Mahala şi în împrejurimi) 
ca şi pe la Suceava, numai de altă croială, cuşme de asemenea, iar vara 
— pălării de paie, lucrate de dânşii, şi numai puţini pălării de lână ca prin 
celelalte părţi ale Bucovinei. Cioarecii încă-s de altă culoare: negri, nu 
albi, chiar negriţi anume, care datină nu este românească şi se pare a fi 
luată de la slavoni, precum şi pălărie de paie. 

Portul holteilor se deosebeşte puţin de cel al însuraţilor, şi anume: 
holteii poartă în regulă un mintean (cojoc scurt, specific răzeşilor — n.n.) 
şi pălării înfrumuseţate cu gherdan şi pene de păun. Croiala botinelor este 
cea ca pe la noi, numai că, aici, le poartă toţi suflecate şi gătite cu ciucuri 
de piele (o datină, după cum se vede, luată de la slavoni). Cămăşile-s de 
in şi cu mâneci mai strâmte decât la noi. Cămăşi de bumbac sunt rare. 
Unii poartă şi basmale de mătase la gât, mai ales holteii, şi se-ncing cu 
un brâu lat de lână, pe care îl numesc chingă; curele nu există mai mult, 
nici late, nici înguste, cu toate că mai înainte purtau”!5. 

În anii 1930-1950, în satele de pe Sireţel, cum este numit cursul 
superior al Sitetului, precum şi în cele dintre Siret şi Prut, din regiunea 
Cernăuţi, „piesele portului bărbătesc erau din aceleaşi materiale ca şi 
cele ale femeilor. Cămaşa de sărbătoare, înainte de a apărea bumbacul, 


155 PORUMBESCU, IRACLIE, Zece zile de haiducie în Scrierile lui Iraclie 
Porumbescu, p. 61 

15 PORUMBESCU, IRACLIE, Încă însurat nu fusesem, în „Scrierile...”, p. 154 
'5 TĂMĂIAGĂ, GEORGE, Nunta la Mahala, în Aurora Română, nr. 3/1882, 
p.42 

era ţesută din pânză de in, ţesută în două iţe, apoi din in şi bumbac şi, în 
cele din urmă, din bumbac simplu. Ea avea lungimea până la genunchi, 
cu o croială mai bogată în clini decât a cămăşii de lucru, iar puţinele 
ornamente nu se vedeau decât pe guler. Cămaşa pentru lucru, numită 
cămeşoi, avea o croială mai simplă şi era ţesută din pânză de tort. Tinerii, 
cu vârstă de până la 16-17 ani, purtau, vara, în zi de lucru, cămeşoi lung, 
trecut de genunchi, fără izmene. Când începea să le crească mustaţa, îşi 
îmbrăcau izmenele. Prin anii 1880-1890, se mai vedeau, la Pătrăuții de 
Sus, tineri purtând numai cămeşoi lung. Cămeşile se închiotorau la guler 
cu cheotori din aţă albă. 





Flăcăi din Budineţ (Colecţia Dragoş Tochiţă) 

O podoabă a bătrânilor, cât şi a tinerilor, erau pletele, pe care nu 
le tundeau. Tinerii se lipseau de plete doar atunci când erau la oaste. Între 
anii 1900-1910, mulţi tineri părăsesc obiceiul de a purta plete. 

Pălăria, de culoare neagră, cu marginile îndoite în sus (pălărie 
cu gang), cumpărată de la negustori, era purtată de tineri şi vârstnici. 
Aceste pălării se confecţionau din pâslă, pe la meşteşugarii din Storojineţ 
sau Cernăuţi. 

Căciula (cuşma) era făcută din blană de miel, lucrată de cojocari. 
Cuşma era căptuşită cu blană de ied, moale”!5€. 

La Cupca, în regiunea Cernăuţi, „costumul bărbătesc, simplu 
şi elegant, purtat în zilele de sărbătoare, se deosebea de cel folosit în 
zilele de lucru. 

În trecut, majoritatea bărbaţilor purtau plete, numai acei care 
făceau armata se tundeau. Vara, se purta pălărie cu marginea întoarsă în 
sus, numită pălărie „ungurească”. 

După războiul din 1914-1918, se poartă, până azi, pălăria cu 
borul drept, obişnuit, numită pălărie „nemţească”. Pălăriile cu marginea 
întoarsă, numite, în unele localităţi, „cu gang”, s-au purtat până la al doilea 
război mondial de către bărbaţii în vârstă (Maria Cioară, 1979). La horă, 
nunţi, hramuri, flăcăii purtau flori la pălărie, pene de păun, „năgara” ca la 
Frătăuţii Noi. Până la cununie, mirele purta o floare artificială (trandafir), 
legată cu o panglică îngustă în jurul pălăriei. Pălăriile se cumpărau de la 
magazinele din oraşe, mai ales de la Rădăuți. 

Căciula, folosită de tineri şi vârstnici, se purta iarna, numită şi 
„cuşmă”, de culoare neagră, din blană de miel nou născut. Căciula era 
căptuşită cu blană de câine, pisică sau alt animal. Ea era confecţionată de 
cojocari sau se cumpăra de pe piaţa din Rădăuţi, în zilele de târg. Forma 
căciulii era înaltă, numită şi „ţurcănească”, cu vârful într-o parte sau lăsat 
pe spate, iar vârstnicii, cu vârful îndesat la mijloc. Cămaşa bărbătească 
— din pânză de in sau cânepă — era ţesută, în casă, cu urzeală de bumbac. 
De multe ori, era de fuior fiind numită pânză de tort. Cămaşa se croia 
dintr-o singură bucată (poale şi stani), lungă până deasupra genunchiu- 
lui, dreaptă în faţă şi cu câte un clin pe margini. Clinul se prindea de 
mânecă şi stani printr-o bucăţică de pânză pătrată (3 cm) de subsuoară, 


15 TOCHIŢĂ, DRAGOŞ, Pătrăuții de Sus şi oamenii săi, pp, 28, 29 

numită „pajă”. La gât se încheia cu un guler nu prea lat (3 cm), care se 
„încheotora” cu 3 nasturi albi de piatră şi 2 cheotori din „spacumă”, mai 
târziu din bumbac. Mâneca cămăşii era dreaptă şi largă cât era pânza de 
lată — 0,45-0,50 m. 

În zilele de lucru, bărbaţii purtau cămăşi de câlţi, adică urzeală 
de bumbac şi bătătură din câlţi de cânepă sau in. În timpul războiului din 
1914-1918, nu se găsea bumbac pentru urzeală, se torcea fuior de in sau 
de cânepă subţire, ce înlocuia bumbacul. Era mai anevoios acest procedeu, 
deoarece firele acestea trebuiau unse (mânjite) cu zăr sau „chişleag”, căci 
altfel se rupea firul urzit. Aceasta pânză se numea „prisne”. 

Bejenarii ardeleni, familia Timiş în special, aşezaţi în Cupca, în 
1735, au păstrat în portul cămăşii mâneca largă dintr-un lat şi jumătate 
(0,70 m lăţimea pânzei) pentru zilele de Sărbătoare, până în deceniul 
I al secolului XX (informaţii de la Elisaveta Duşceac, născută Timiş). 
Pentru zilele de sărbătoare, cămăşile aveau cusute modele de bumbac 
alb sau crem la mâneci, umăr, poale şi guler şi se încheiau în găurele, 
iar la umăr încheietura se făcea cu acul, în aşa numita „mrejală pe aţă” 
din 5, 7 sau 9 aţe. La cămăşile de toată ziua se cosea numai un guler cu 
„spacumă”, în vechime un model „pui legaţi”. Cu acest model, ieşit mai 
târziu din uz, fetiţele se învățau a coase. 

Cămaşa se încingea cu brâu de lână, în zilele de lucru, sau cu 
curea, numită „chimir”, iar pentru zilele de sărbătoare, brâu de ţigaie, 
ales cu o faţă, model — cu şuvoi, cu păstăi, suveici, în culori roşu, verde, 
albastru. În secolul XX, moda aduce modele pentru brâie cu două feţe, 
figuri geometrice stilizate, la fel, în culorile verde, roşu, albastru. Brâul 
bărbătesc se mai numea şi „chingă”. Peste brâu, unii bărbaţi purtau curea 
de piele, lată de cca 4 cm, încheiată într-o cataramă. Nelipsită de la brâu, 
la bărbaţii mai în vârstă şi la cei căsătoriţi, era „punga cu baiere” pentru 
bani şi „capşucul”, din beşică de porc, pentru tutun, la fumători. Punga 
avea forma unui trunchi de con, cu baza mică încheiată, iar baza mare 
se închidea prin încrețire cu 2 baiere din piele. 

Chimirul era din piele, lat de 6-8 cm, cu 2-3 buzunare, în care 
se ţinea tutunul, cremenea, iasca şi amnarul”!%. 


157 CIOBANU, PRELIPCEAN, SLĂNINĂ, Cupca, un sat din Bucovina, pp. 
267, 268 

La Oprişenii inimosului publicist Dumitru Covalciuc, „piesele 
principale ale costumului bărbătesc le alcătuiau cămaşa şi pantalonul 
(izmenele strâmte pe picior, iţarii, bernevecii). Mai demult feciorii, 
până la armată, nici nu purtau izmene, ci doar o cămaşă lungă, peste 
care se încingeau cu o chingă sau cu un brâu de lână. Bărbaţii mai 
înstăriți şi, în mod obligatoriu, vornicul satului, purtau chimire cu 
trei sau patru cătărămi, cumpărate în târg. Peste cămaşă se îmbră- 
ca bonduşca, şi această piesă vestimentară se încheia lateral, nu din 
faţă, având şi două buzunare, unde se păstrau punga cu tutun, cremenea 
şi 1asca pentru aprins ţigara. Vara ţăranii umblau mai mult desculți şi cu 
opincile erau încălţaţi, atunci când ieşeau la strânsul fânului din poloa- 
ge, la cositul cerealelor, pentru a-şi proteja tălpile de rănile provocate 
de mirişte. 

Cămaşa bărbătească, croită cu stanul prelungit într-o bucată cu 
poalele, era folosită în zilele de lucru. În zilele de sărbătoare bărbaţii 
îmbrăcau cămăşi scurte, până la brâu, iar la acestea se adăugau poale 
separate, nu prea lungi, cu crețurile adunate spre spate. În partea superi- 
oară croiala era identică, mânecile erau drepte şi largi, iar în jurul gâtului 
cămaşa avea o bentiţă, prinsă într-un singur nasture (rar în doi bumbişori) 
sau un guler răsfrânt. Mânecile cu manşete au apărut mai târziu. 

În anii 60 ai secolului trecut, în zilele de sărbătoare, în Oprişeni, 
ca şi în satele învecinate, Stănești, Privorochia, Poieni, feciorii şi bărbaţii 
tineri purtau şi cămăşi cu mâneci cu manşete, fară guler sau bentiţă în 
jurul gâtului, sub cămaşa tradiţională, cu guler, cu deschizătură pe piept 
şi cu umerii racordaţi mânecii de stan. Adică sub cămaşa cu platcă, do- 
minată de tighele şi ajururi albe şi având între ele ornamente colorate în 
rânduri verticale, se mai îmbrăca una, direct pe piele, mai scurtă, pentru 
a da costumului popular un anumit colorit. Manşetele acesteia erau 
brodate, iar ornamentul de pe piept nu era unul geometric sau floral, ci, 
în toate cazurile, reprezenta un cuc cântând pe o rămurea. De aici piesa 
efemeră a costumului popular bărbătesc din Opişeni a primit denumirea 
de „cămaşă cu cuc”. Cămaşa de deasupra, cu mânecile largi şi drepte, 
deschisă pe piept, lăsa să se întrevadă manşetele brodate şi figura cucului 
de pe cămaşa de desubt şi astfel se realiza un câmp ornamental ce oferea 
policromie veselă. 

Tineri din Oprişeni, in costume populare studenţeşti 
şi L. G. Sbiera, în portul studenţesc, născocit în anul 1860, la Viena 


Evident, pânza pentru cămăşi era ţesută în două iţe, din in şi 
cânepă sau din combinaţia lor, evoluând spre o cât mai largă folosire a 
bumbăcelului. Pentru brodat se folosea, la început, mătasea industrială, 
iar mai apoi bumbacul colorat. Motivele (modelele) erau aşezate în şire 
de diverse lățimi, secondate în ajururi, tighele sau „dinţişori” lucraţi cu 
acul”. Această aliniere a unei game variate de motive ornamentale de 
puncte de broderie, de interpretări cromatice este caracteristică, fiecare 
detaliu de decor păstrându-şi un raport fix între motiv, tehnică şi culoa- 
re. Adică, „o floare este policrom lucrată în puncte numărate pe fire de 
„cruce”, „jumătate de cruce” sau „de contur”, umplut cu „peste fire” etc; 
ajurul este în general geometric şi de culoare albă, numărat pe fire trase; 
colţişorii sunt monocromi (albi ori în tonuri de galben), predominând 
repetarea unor forme lobate realizate în punctul de broderie „peste fire”. 
Aceste concordanţe decorative conferă pieselor o personalitate a con- 
cepţiei stilistice locale, încadrată perfect unităţii specific bucovinene”. 

Ca şi cămaşa, iţarul (pantalonul) era confecţionat, adică ţesut, 
croit şi cusut, în întregime în casă, însă nu fiecare gospodină se pricepea 
să confecţioneze această piesă vestimentară, de aceea ea era realizată de 
meşterite specializate, ca, de-o vorbă, Tatiana lui Sârbu Birău sau Ileana 
Posteucă (a lui Vasilon) în cazul Oprişenilor. Iţarul îngust, confecţionat 
din pânză de in sau de cânepă (pentru lucru), din bumbac sau combinat 
cu inul şi cânepa, era purtat vara. În zilele de sărbătoare, bărbaţii purtau 
iţari „cu ozoare” sau „cu ochiuri”. Iţarul de sărbătoare era cusut, pentru 
vară, din pânză de bumbac cu in, iar pentru zilele mai răcoroase — din 
bumbac cu lână. Pânza pentru iţari se ţesea ca şi mineştergura (ştergarul 
de cap), în mai multe iţe şi astfel pe suprafaţa ţesăturii se realiza o reţea 
de romburi uşor reliefate — „ozoare” sau „ochiuri”. „Vibraţia conturului 
motivului romboidal din lână, pe urzeala de in sau bumbac, reliefează 
marea gingăşie a nuanţelor şi deosebita armonie a tonurilor de alb (al- 
bul strălucitor al bumbacului, albul ivoriu al lânii cu nuanţe argintii ale 
inului), care ating culmea rafinamentului cromatic”. ţarul, şi vara, şi 
iarna, avea creţuri transversale. Creţurile, între gleznă şi genunchi, se 
formau datorită îngustimii ițarilor, care se legau pe talie cu brăcinarul, 
o sfoară din cânepă. 

Iarna, iţarii erau înlocuiţi cu bernevecii din lână albă. Bernevecii, 
croiţi ca şi Iţarii, erau ajustaţi pe picior, nu aveau ornamente, ci doar (nu 
întotdeauna) creţurile de la glezne. Pănura pentru berneveci se lucra la 
fel ca şi cea de suman. Bernevecii se îmbrăcau peste izmene şi marginea 
lor de jos era finisată cu o cusătură de lână albă sau de altă culoare. 

Brâiele erau nelipsitele piese ale costumului țărănesc şi cu ele 
bărbaţii îşi încingeau mijlocul peste cămaşă. Brâiele bărbăteşti erau, în 
Oprişeni, ţesute din lână, în două, patru şi mai multe iţe, erau mai lungi 
şi mai late decât cele femeieşti şi aveau la capete mai multe franjuri din 
urzeală. Cele mai răspândite (pentru zilele de lucru) erau brâiele ţesute în 
patru iţe, cu dungi paralele, dispuse în lungime sau „cu vârste”. În zilele 
de sărbătoare, bărbaţii se încingeau cu „brâuri alese”, ţesute cu ornamente 
geometrice sau cu motive florale stilizate, dispuse pe fondul negru. 

O piesă de nelipsit a costumului bărbătesc o constituia şi 
cheptăraşul, cel din piele de oaie, cu prim negru pe la piept şi la bază. 
Cheptăraşul „de ţinut” mai avea la Oprişeni, ca şi în alte sate, lângă 

prim o holiţă cusută cu flori. Atât că, în unele cazuri, „pârzianul” ţesut 
era înlocuit cu blăniţe de dihor şi acest lucru nu era făcut din necesitate 
stringentă, ci mai mult din fudulie. Cheptare lungi bărbaţii din Oprişeni 
nu prea purtau, ele fiind mai mult o piesă a costumului femeiesc. Dar 
iarna şi pe timp răcoros, ei purtau cojocele şi cojoace din piele de oaie. 
Cojocelul, de preferinţă alb (cele de lucru erau uneori vopsite în culoare 
maro), era încadrat cu „pârzian” negru, la guler, pe piept şi la marginea 
mânecilor, iar cojocul cu poale, „de ţinut”, avea în mod obligatoriu la 
deschizătura de la piept o bordură din blană de dihor. Cojocul cu poale, 
ce atârna peste genunchi, nu avea buzunare laterale, nici guler, se încheia, 
în faţă, prin cheutori din piele. Pentru protejarea mâinilor de frig, acestea 
se introduceau, iarna, în mânecile cojocului, în sens contrar, adică mâna 
stângă în mâneca dreaptă, iar mâna dreaptă în mâneca stângă. În timpul 
ploilor de primăvară şi de toamnă, precum şi pe vreme răcoroasă, ţăra- 
nii din Oprişeni, ca şi din alte sate din zonă, îmbrăcau sumanul negru, 
confecţionat cu multă măiestrie, din lână piuată, de cei câţiva sumănari 
din sat, printre care fraţii Pintilei şi Gheorghe Meriniuc, şi ornate pe la 
mâneci, poale şi piept cu sarad negru. 

Bărbaţii nu obişnuiau nici vara, nici iarna să umble cu capul 
descoperit. Mai demult, în perioada stăpânirii austriece în Bucovina, la 
modă erau pălăriile „cu gang”, adică cu manşete, fabricate în Moravia. 
După manşeta pălăriei bătrânii păstrau pacica. Locul pălăriei „cu gang” 
l-a luat, treptat, pălăria din fetru velur, „de pluş”, de formă obişnuită 
orăşenească. Erau preferate pălăriile de culoare neagră, verde, cafenie 
şi surie. În zilele de sărbătoare, mergând la nuntă, horă sau strânsură, 
feciorii le împodobeau cu pene de gaiţă, păun, cu struţişori de mirt ver- 
de, precum şi cu negară colorată. Dar principala piesă pentru acoperirea 
capului a constituit-o căciula de miel ţurcan (caracul), neagră, mai rar 
brumărie sau liliachie, confecţionată de cojocari sau blănari. Căciula de 
formă înaltă, ţuguiată, purtată cu vârful puţin pe o parte sau pe ceafă, era 
apreciată după „valurile” blănii de miel, cărora li se putea da o anumită 
ondulaţie şi fineţe, precum şi strălucirea scontată, prin tratarea lor cu 
ulei de nucă. Cu ocazia sărbătorilor, căciulile se împodobeau cu flori, 
panglici colorate, mărgele. În ultimul timp, în Oprişeni, căciulile erau 
confecţionate de către Vasile Piţul (al lui Balan), Vasile Turanschi (al lui 

Bontaş), Petrea Boşeliuc (al lui Cotin). 

În timpul lucrului, în zilele obişnuite bărbaţii umblau în opinci. 
Dar în zile de sărbătoare, locul acestora îl luau papucii şi „jumătăţile” 
(pantofii) sau cizmele cu tureatcă vârtoasă („ciubotele cu taban”), con- 
fecţionate în sat de cizmari ca Petrea Semcu (al Macrinei) sau Dumitru 
Socol (al lui Filip al Ruzii), dar şi de către Gheorghe al lui Spiridon 
Posteucă din Stăneşti sau Vasilică Rusu din Tereblecea. După război, în 
sat au apărut ciubotele cu carâmbii moi. Tureatca, mai joasă, a acestora 
putea fi încreţită şi creţurile se asemănau cu foalele armonicii. Odată cu 
folosirea cizmelor de tip „armonică”, au început să dispară iţarii, în modă 
intrând, tot după război, pantalonii cazonii, bufanţi. Şi tot după război, 
cheptăraşele bărbăteşti au prins să fie înlocuite cu vestoane militare de 
culoare kaki sau de un albastru-deschis. În locul cojoacelor de oaie au 
apărut diferite „scurte” din piele sau din stofă, de croială tipic orăşenească. 
A mai dispărut, apoi, şi o asemenea piesă anexă a costumului bărbătesc 
ca năframa din pânză albă, cu fiori brodate pe la colţuri, care, în zilele 
de sărbătoare, era purtată de feciori sub brâu. Nici trăistuţa, ţesută cu 
elemente ornamentale florale, asemănătoare celor de pe covoare, nu mai 
era folosită de bărbaţi, când mergeau la târg sau la drumuri lungi. ŞI tră- 
istuţa era, înainte vreme, o piesă anexă a costumului popular țărănesc”!s. 

În satele româneşti din regiunea Cernăuţi s-a produs, astăzi, o 
„Zonificare după bundiţe”, la Pătrăuții de Sus, Pătrăuții de Jos, Cupca 
şi Corceşti purtându-se bondiţa cu prim de dihor, la Ropcea, Cireş şi 
Budineţ -— bondiţa cu prim de perzian, iar la Crasnas, Ciudei, Prisăcăreni 
şi Suceveni — bondiţa cu prim de miel. 


15 COVALCIUC, DUMITRU, Oprişeni, un sat la răspântiile istoriei, pp. 11-75 

„Imbrăcămintea bărbaţilor, la Rutenr” 


Aparent în mod surprinzător, primul guvernator militar al Bu- 
covinei, Gabriel Spleny von Mihaldy, susţinea, în 1774, în defavoarea 
românilor, dar confirmând în mod indirect asemănările dintre portul 
românilor şi al ucrainenilor din noua provincie imperială, că, în ceea ce 
„priveşte îmbrăcămintea, cea a rusnacilor este ceva mai drăgălaşă”!*. 





Ruteni din lunca Prutului 


15 SPLENY VON MIHALDY, Descrierea districtului Bucovina, p. 203 

„Îmbrăcămintea bărbaţilor, la Ruteni, se compune dintr-o cămeşă 
de cânepă sau bumbac, „sorocika”, izmene din asemenea materie, „porki- 
neţi”, un brâu îngust sau mai lat, de lână, „poias”; o seamă poartă numai 
o cureluşă de piele, bătută cu bumbi galbeni, „pasok”; cioareci albi sau 
negri de lână, „haci”, pieptarul lung, cusut cu flori şi înzestrat cu primuri 
de pielicele de dihor sau de miel negru, numit „keptar”, cojocul lung, 
cu mâneci, „kojuch”, sumanul negru sau şi negru-sur de lână, „sardak”, 
ciubotele negre, „ciobote”, opincile, „postole”, cuşma de miel, câteodată 
cu un fund de catifea neagră, „kucima”, şi pălăria din paie, „kapeliuch”, 
care şi-o împleteşte fiecare din paie de secară. 





Ruteni în îmbrăcăminte de iarnă 

Forma pălăriei, aproape în fiecare sat, este alta. Într-unele părţi 
dintre Nistru şi Prut, se poartă, iarna, un fel de copuză de postav albastru, 
blănită cu blană de oaie şi încunjurată, pe la margini, cu cozi de vulpe, 
care, se numeşte „kăpuza”. 





Soți ruteni de pe valea Prutului 


Ruteanul poartă, la brâu, o pungă de meşină, cu baiere, şi sub 
pieptar, arceşte, o trăistuţă ţesută din lână, în culori şi cu două canafuri, 
care ies la iveală, pe sub pieptar. 


Flăcăii poartă flori şi pene de păun şi răţoi la pălăria de paie, 

care este încunjurată, în loc de cordea, cu un ghiordan de mărgele felurit 
colorate... 

Bărbaţii se rad pe faţă şi poartă numai musteţe, pe care le scur- 
tează ceva, tunzându-le. Părul capului nu se tunde, ci pletele unse cu unt 
se poartă pe spate, dar cel de la creştet se piaptănă spre frunte, unde este 
aşa retezat, că ajunge numai până la mijlocul frunţii. Părul de la ceafă, 
însă, se rade cu briciul. Fiecare bărbat ştie să se radă singur, dacă are 
brici, dacă nu, apoi merge, Sâmbăta, seara, la vecin, care îl bărbiereşte. 





Familie de ruteni 


Rutenii cari au îndurat, pe timpul boierescului, „panşcina”, 


80 Artă 


lor, care se şi cântă cu multă melancolie. Ei mai au cântece de dragoste, 
religioase şi felurite altele, improvizate pe timpul jocului”!*. 


15 DAN, DIMITRIE, Rutenii din Bucovina / Schiţă etnografică, pp. 10, 13 

Portul popular al huțulilor 


În Moldova Suliţa şi în Benia, „cioareci albi sau roşii (vara, din 
in sau cânepă; iarna, cioareci din pănură) se legau sub genunchi (genun- 
chiere numite pidkolince). Peste cioareci, purtau obiele sau ciorapi din 
lână în culori vii. 

Cojoacele şi pieptarele au multe elemente comune cu cele ale hu- 
ţulilor din Ucraina transcarpatică. Pieptarele au buzunare pe ambele feţe. 

Opincile (postole), ca şi cele româneşti (de tip carpatic), se 
legau în jurul gleznei cu nojiţe din lână sau piele. La nunţi, la horă sau 
când mergeau la târg, bărbaţii se încălţau cu cizme cu carâmbi roşii sau 
galbeni, prevăzute cu tocuri răsucite sau potcoave. 

Mănuşile (rukaveţi), din lână, se împleteau cu andreaua, în 
nopţile lungi de iarnă. 

La brâu, bărbaţii se încingeau cu chimire şi curele din piele, de 
care atârnau lanţuri cu podoabe de alamă. Pe cap, bărbaţii purtau pălării 
cu gag. Purtau şi plete. Uneori, locul pălăriei era luat de un comanac de 
postav. 

Inventarul costumului bărbătesc este completat de traista de 
vânătoare, cu praf de puşcă (poroşneţe), cu curele care au aplicaţii cu 
ornamente metalice. 

O piesă deosebit de importantă era plosca din lemn, un recipient 
pentru ţuică sau vin, prevăzută cu legături de piele şi curea. 

Baltagul se purta la nunţi şi la ocazii festive. Dar nu oricine avea 
dreptul să poarte baltag. Acest drept îl aveau, cu deosebire, cei care de- 
monstrau acte de vitejie. În timpul regimului austro-ungar, huţulii plăteau 
5 coroane pentru dreptul de a purta baltag („toporek” sau „kelf”), acesta 
fiind un semn distinctiv, o armă naţională. Cei săraci, neavând dreptul 


192 


Povestea aşezărilor bucovinene 





la baltag, purtau un topor simplu. Baltagul era format dintr-un mâner de 
lemn, de mărimea unui baston, cu aplicaţii metalice sau mărgele. Partea 
de sus (capul) era confecţionată din bronz”!€l. 





Tineri huţani, în 1926!% 


is! AFLOAREI, MAMAISCHI, ŞORODOC, Moldova Suliţa..., pp. 176-180 
15 VIŞAN, ILIE; KREPLER, CAROL, Judeţul Rădăuţi, Bucureşti, 1926 

Mărturiile ar trebui 
să tempereze entuziasmul exagerat 


Arta populară este un rezultat al practicării de meşteşuguri 
casnice şi de fapte ritualice, dar, din prea mult entuziasm, se înglobează 
în arta populară, deci într-o creaţie obştească, şi meşteşuguri iniţiatice, 
încredințate exclusivist şi individual din tată în fiu, precum olăritul, 
prelucrarea superioară a lemnului şi a fierului sau confecţionarea unel- 
telor şi a elementelor de port groase, de iarnă, toate specifice breslelor 
meşteşugăreşti de tip urban. În general, meseria, ca iniţiere din tată în 
fiu, nu era specifică ruralităţii bucovinene, nici măcar după apariţia 
şcolilor de arte şi meserii, inclusiv cea destinată numai românilor, de la 
Câmpulung Moldovenesc. 

În satele Bucovinei, în mod tradiţional, nu au prea existat mese- 
riaşi, cu excepţia slugilor boiereşti şi a robilor ţigani, iar lipsa de apetit 
a populațiilor rurale, români şi ucraineni pentru „meserie”, sesizată şi 
de Dimitrie Cantemir, se poate lesne descifra şi în recensământul din 
1908, luat în discuţie de I. E. Torouţiu, la 1910. Nu cred că ar trebui să 
ne „îngâmfăm” prea mult cu arta meşteşugărească, drept „artă populară”, 
nici noi, românii, nici noi, ucrainenii, pentru că, în fond, străbunii noştri 
doar au cumpărat produse meşteşugăreşti, rareori creându-le. 

În 1908, de pildă, în întreaga Bucovină istorică, numărul meseri- 
aşilor români şi ucraineni (sub titulatura de „străini”, Torouţiu îi include 
şi pe germani, slovaci, poloni şi ţigani) este, de regulă, cel mult egal cu 
cel al meseriaşilor evrei, iar a prelua produsele manufacturiere evreieşti, 
germane sau ţigăneşti drept „artă populară românească” sau drept „artă 
populară ucraineană” înseamnă o fudulie mincinoasă, păguboasă şi 

pentru românii, şi pentru ucrainenii din Bucovina. Noi, şi unii, şi alţii, 
aveam artele sacre (fărâmele de datină), singurele păstrate în Europa 
din acelaşi patrimoniu străvechi comun, şi asta ar trebui să punem noi 
în valoare, moştenirea comună a matricei stilistice europene, pe care 
celelalte naţiuni deja au uitat-o. 

În întreaga Bucovină, existau, la 1908, pe meserii, în ruralitate, 
doar următoarele răspândiri de meseriaşi: 

Dulgheri: 3 români, 3 evrei şi 39 străini; 

Stoleri: 36 români, 248 evrei şi 185 străini; 

Bodnari: 10 români, 7 evrei şi 69 străini; 

Fierari: 53 români, 20 evrei şi 490 străini; 

Lăcătuşi: 3 români, 43 evrei, 36 străini; 

Pietrari: 6 români, 8 evrei şi 25 străini; 

Sculptori în lemn: 4 români, | evreu şi 4 străini; 

Sculptori în piatră: 1 român, 1 evreu şi 4 străini; 

Zugravi: 4 români 55 evrei şi 26 străini. 

În meseriile artistice, pe care, printr-o forţare folclorică, după 
cum sublinia Artur Gorovei, le numim drept producătoare de „artă ţă- 
rănească”, în întreaga Bucovină istorică, incluzând târgurile, existau: 

Cojocari: 99 români, 101 evrei şi 194 străini; 

Croitori: 7 români, 460 evrei şi 118 străini; 

Curelari: 1 român, 14 evrei şi 11 străini; 

Frânghieri: nici un român, 8 evrei şi 5 străini; 

Împletitori: nici un român, 8 evrei, nici un străin; 

Olari: 27 români, 1 evreu şi 36 străini; 

Pălărieri: nici un român, 11 evrei şi 14 străini; 

Şelari: 3 români, 9 evrei şi 14 străini; 

Sumanari: 4 români, nici un evreu, dar 4 străini; 

Țesători: nici un român, 24 evrei şi 4 străini. 

Mărturiile istorice ar cam trebui să tempereze entuziasmul exa- 
gerat al etnografilor şi folcloriştilor din regiunea Cernăuţi şi din judeţul 
Suceava, mai ales că, în acelaşi recensământ, şi numărul muzicanţilor 
rurali (11 români, 10 evrei şi 8 străini, în întreaga provincie) poate năuci. 

Dar datele acestea, care dezmint şi anulează judecăţile de suprafa- 

ță ale folcloriştilor, toate, precum însăşi disciplina „ştiinţifică” respectivă, 

emanaţii lozincarde ale naţionalismului interbelic şi al bolşevismului 
postbelic, nu deposedează de patrimoniu nici pe români, nici pe ucrai- 
neni. Spiritualitatea română şi ucraineană înseamnă mult mai mult decât 
o meserie, înseamnă o moştenire mitică europeană, purtată, din veac în 
veac, aproape prometeic (nu întâmplător, şi românii, şi ucrainenii, încă 
mai au „focul viu”, adică „preholovoc”). 

Meşteşugurile casnice, prin care se concretizează, şi la români, 
şi la ucraineni, arta populară autentică, începe cu prelucrarea materiilor 
prime pentru confecţionarea de veşminte uşoare, a cânepii, a inului şi 
a lânii, şi se termină cu torsul, țesutul şi cusutul, deci cu îndeletniciri 
meşteşugăreşti care valorifică aptitudinile artistice individuale, în cadrul 
unei tipologii obşteşti. 

„Cânepa se lucrează în fiecare casă” 


Prelucrarea cânepii, tradiţie abandonată, odată cu „această dez- 
voltare materială, care durează de mai multe secole şi care a luat un ritm 
din ce în ce mai accentuat”, fiind însoțită şi de „o regresie intelectuală 
imposibil de compensat”!%, se desfăşura pe coordonatele unui calendar 
riguros, ancestral. 

„Cânepa, cu cât e mai deasă şi mai înaltă, cu atâta e mai bună. 
Firele subțiri şi lungi dau un material mai preţios decât cele groase. Câ- 
nepa coaptă nu se taie nici cu secera, nici cu coasa. Cea de vară se culege 
cu mâna, fir cu fir, cea de toamnă se smulge cu mănunchiul. 

Culeasă, cânepa se leagă în snopi, numiţi fuioare. Rădăcinile lor 
se retează cu toporul. Douăsprezece fuioare la un loc fac o chită. Chitele 
uscate se pun la topit într-o baltă stătătoare şi călduţă. Ele se înnoadă 
una cu alta ca o plută. Ca să se aşeze pe fundul topliţei, deasupra lor se 
toarnă bolovani. 

Cânepa de vară, după o săptămână, e topită, cea de toamnă, 
treierată, abia după două săptămâni. La scosul cânepei, pietrele se dau 
Jos de pe chite, iar fuioarele, spălate unul câte unul, se aruncă pe mal şi 
se înşiră în popi ca să se zbicească. 

Aduse acasă, ele se întind la soare şi devin fragile cum e sticla 
şi albe cum e varul. Se meliţă cu meliţoiul, o bârnişoară de fag aşezată 
pe patru picioare, având la mijloc o scobitură longitudinală; e înzestrată 
şi cu o limbă, tot de fag, în forma unei lame de cuţit cu plăsele. Câte un 
fuior uscat scrum, întins cruciş peste scobitură, e frânt cu limba apara- 
tului. Partea lemnoasă a cotoarelor se preface în mii de fărâme, numite 


15 GUENON, RENE, Simboluri ale ştiinţei sacre, p. 9 

puzderii, care împroaşcă în toate părţile, iar fibrele, în fuior, care seamănă 
cu lâna. Fuiorul se bate cu strujeica, o meliţă mai mică, dar mai acătării, 
care îl scutură de restul de puzderii. 

Pe urmă, fuiorul e tras prin raghilă, nişte dinţi lungi de fier, fixați 
pe o scândură rotundă ca un fund de oală. Raghila alege fuiorul lung şi 
lucios din câlţi, iar pieptenii, altă unealtă cu dinţi ca şi ai raghilei, scot 
bucii din câlți. Trebuie precizat că snopul de cânepă culeasă, mănunchiul 
de cânepă meliţată, precum şi calitatea superioară a cânepei, scoasă din 
câlţi, toate se numesc fuioare. 

Fuiorul, câlţii şi bucii, separați cu muncă grea în trei categorii, 
încap, de acum, înainte, pe mâna aceleiaşi sorţi: toate se prefac în caiere 
şi se pun în furcă, unealta înflorită cu doruri, păstrată cu evlavie din 
bătrâni. De-acuma începe torsul migălos şi fără capăt. 

Femeia ţine furca în brâu sau într-o gaură sfredelită în colţul lăiţii 
şi trage cu stânga cânepa din caier, îmbălând-o necontenit, iar cu dreapta, 
învârtind mereu fusul, toarce fire de fuior, de câlţi sau de buci. Aţa se naşte 
din cânepă, dar numai cu ajutorul salivei şi al degetelor torcătoarei, care 
îşi ticluieşte pânzeturile trebuitoare întocmai ca păianjenul adăpostul. 

Din caierul de fuior se scot fire netede şi subțiri, din cel de câlți, 
fire mai plinuţe, iar din caierul de buci, fire groase şi noduroase. Firele 
de fuior, dacă este urzeală de bumbac, se întrebuinţează la bătătură şi 
dau pânză trainică, numită pânză de fuior; dacă nu este bumbac, se ur- 
zesc fire de fuior şi se bat fire de câlţi şi iese pânza de câlţi groasă şi de 
calitate inferioară. 

Rufăria confecţionată din pânză de câlţi nu e durabilă. Dacă se 
urzesc fire de câlţi şi se bat fire de buci, ies ţoluri de aşternut paturile sau 
de cusut saci pentru gospodărie. 

Torsul, care se obişnuieşte în nopţile lungi de iarnă, dă prilej la 
şezători cu cântece şi joc sau la clăci, unde, furişându-se şi băietani, sunt 
pline de şotii şi voie bună. Torsul e şi leac de strivit urâtul şi de amăgit 
aşteptările fără margini. 

Până la pânză, mai este încă treabă, nu şagă. Firele toarse pe fus 
se deapănă, mai întâi, pe răşchitor, un băț lung de vreo zece palme. Un 
capăt al uneltei e o crăcăna, al doilea e fixat, vertical, în mijlocul unei 
vergele lungi de peste două palme. În crăcănă, firele formează o cruce. 

Când se iau firele de pe răşchitor, ca să nu se încâlcească, se leagă cu aţă 
atât la cruce, cât şi la capete. Firele aranjate astfel se numesc tort. Trei 
fire ale tortului fac o numărătură, zece numărături, o jirebie, douăzeci 
de jirebii, un caleap. Pentru a fi întrebuințate la ţesut, torturile trebuie 
fierte. Fiertul lor necesită o muncă complicată, care durează cel puţin o 
săptămână, iar fiertul şi înălbitul pânzei cer altă lucrare, care ţine mai 
multe săptămâni. 

De regulă, într-o sâmbătă seara din postul cel mare, torturile se 
pun la moiu într-un ciubăr cu apă dezmorțită (călduţă), unde rămân până 
luni de către ziuă, când se scot din ciubăr, separat, unul câte unul. Fiecare 
tort se tăvăleşte în cenuşă cernută şi se aşează răsfirat în alt ciubăr, se 
mai presară peste el o mână de cenuşă, dar şi câteva paie de ovăz ca să 
înlesnească strecurarea leşiei printre torturi, care, fiind date din gros cu 
cenuşă, lesne s-ar podi, şi uncropul, neputându-se împrăştia deopotrivă 
peste tot, unele dintre ele nu s-ar fierbe cum trebuie. 

Peste torturile supuse meticulos acestei operaţii se toarnă, în fine, 
apă caldă. După un ceas, două, aceasta se preface într-o leşie moale cum 
e spuma săpunului. Acuma se sloboade din ciubăr o căldare de leşie. 
Lichidul se încălzeşte numai atâta cât poate suferi mâna şi se toarnă 
înapoi peste torturi. Pe urmă se mai scoate o căldare de leşie. Aceasta se 
încălzeşte ceva mai tare şi se toarnă peste torturi. De aici, încolo, se scoate 
din ciubăr leşie şi se înfierbântă din ce în ce mai tare, până ce se toarnă 
peste torturi leşie clocotită. Rotaţia se repetă şi până la 20 de ori. După 
munca aceasta încordată, leşia e neagră ca cea mai frumoasă cerneală. 
La sfârşit se sloboade toată leşia şi se aruncă, iar torturile rămân, peste 
noapte, în ciubăr să se scoacă. 

Marţi, încă înainte de a se face ziuă, torturile se scot din ciubăr, 
dar bucată cu bucată, şi se aşează în două clituri: de o parte, cele care au 
fost deasupra în ciubăr, de alta, cele care au fost la fund. 

Torturile se pun din nou la fiert. Se presară cu cenuşă şi paie, 
dar li se schimbă locul în ciubăr: care au fost deasupra în vas vin aşezate 
dedesubt, iar care au fost la fund se pun deasupra, peste celelalte. Şi iarăşi 
începe fierberea lor, după procedeul de ieri, fără nici o abatere. 

A treia zi, ciubărul cu torturi e urcat în sanie şi dus la gârla morii. 
Apa? Curată gheaţă! Dar cine se uită la aceasta? Torturile căldicele se scot 

din ciubăr, unul câte unul, se clătesc şi se limpezesc în apa curgătoare şi 
se bat vârtos cu maiul, o lopăţică grea de lemn de fag. Murdăria, cenuşa, 
paiele, toate merg pe apa sâmbetei. Gospodina se întoarce acasă cu tor- 
turile, roşă cum e racul şi de ger, dar şi de muncă. Aici, torturile se pun 
din nou la fiert, cele mai albe, la fundul ciubărului, cele vinete, deasupra. 
De data aceasta, torturile nu se mai tăvălesc prin cenuşă, ci se împrăştie 
printre ele doar vreo câteva paie. Ciubărul se leagă la gură cu un ţol, 
numit cenuşer, în care se pun două, trei căuşe de cenuşă. Se încălzeşte 
apa şi se toarnă în cenuşer, dar treptat, din ce în ce mai fierbinte, până se 
dă peste torturi apă clocotită. Acuma nu se mai fierbe leşie stoarsă din 
ciubăr, ci se foloseşte numai apă curată. 

A patra zi, când se face ziuă, torturile trebuie să fie iarăşi la gârlă: 
se limpezesc, se bat cu maiul şi se aruncă în ciubăr aproape îngheţate. 
Femeia soseşte la domiciliu fierbinte cum e focul, dar de stat pe gânduri 
nu e timp. Torturile trebuie întinse pe prăjină să îngheţe, să se albească 
mai dihai decât omătul. Torturile zbicite de ger, înainte de a se usca, se 
trag, se întind ca să se dezlipească firele de laolaltă şi să fie drepte. Lucrate 
astfel, torturile se fac moi ca mătasea şi albe cum e helgea. 

Cu trebuşoara aceasta se consumă un car vârfuit de lodbe de 
fag, se irosesc doi ţuhali de cenuşă de cea bună, se duce pe apa gârlei 
o căpiţă de paie, iar o casă întreagă de oameni, în frunte cu gospodina, 
duc munca lui Bălan, asudând şi îngheţând o întreagă săptămână. Mare 
minune să nu se îmbolnăvească careva dintre casaşi! Dar cine să mai 
bage în seamă şi astfel de fleacuri? 

Torturile se întind pe vârtelniţă şi se deapănă, cu sucala, pe mo- 
soare ori, cu mâna, pe gheme. De acuma vine la rând pânza. Ea începe 
cu urzitul. Urzoaiele sunt construite din două cadre dreptunghiulare de 
lemn, cu înălțimea de peste 2 metri şi lăţimea de peste un metru. Cadrele 
se aşează pe un fus, unul în altul, astfel că laturile lor cele scurte formează 
cruci cu braţe egale, una sus şi alta jos. Părţile de dinafară ale cadrelor 
sunt crestate. Distanţa dintre crestături e de peste o şchioapă, depărtarea 
dintre cadre se numeşte rază. 

Se urzesc şaizeci, până la optzeci de raze de bumbac sau de fu- 
ior, înglobând 12-14 jirebii de urzeală. Numărul razelor arată lungimea 
țesăturii, cel al jirebiilor — lăţimea ei. Dacă se trece, la urzit, din nebăgare 

de seamă, un fir de urzeală de-a curmezişul, de la o crestătură la alta, se 
naşte crâmpiţa care zăhaie, stinghereşte permanent nu numai neveditul, 
dar mai ales rostitul pânzei. Urzeala se ia jos de pe urzitor, pe după mână 
ca scara mâţei, să nu se încurce firele. 

Stativele au două tălpi, nişte bârnişoare de fag, aşezate alăturea 
paralel, fiecare cu câte două picioare, cele de dinapoi, la capătul tălpilor, 
cele de dinainte, la o distanţă de câteva palme de la capăt. Picioarele 
lungi, de peste un metru şi ceva, străbat tălpile şi le susţin, totodată, la o 
înălțime de peste 2 palme de la pământ. Sus, la capete, picioarele fiecărei 
tălpi sunt unite cu un leaţ, numit umărul stativelor, şi formează, cu talpa 
respectivă, un cadru dreptunghiular. Dar tălpile sunt legate între ele cu 
două leaţuri de fag, numite prinzători. Prinzătorul din faţă serveşte drept 
scaun pentru ţesătoare, cel din urmă, dăltuit la mijloc, susţine broasca 
pedalelor, numită călcători. Şi sulurile întăresc legătura între tălpi. Pe 
sulul de dinapoi, înzestrat, la capătul din stânga, cu găuri pentru slobo- 
zitor, se înveleşte pânza. Urzeala legată de nodurarul prins cu aţe de sul 
se clădeşte pe vergele, nişte drănicioare subțiri şi înguste, aşezate pe sul, 
la locuri potrivite, ca să nu se amestece firele urzelii. Crucea urzelii, care 
roteşte pânza, e păstrată cu grijă şi în permanenţă de doi fustei. 

Neveditul nu este altceva decât trecerea firelor de urzeală prin 
cocleţii iţelor şi printre dinţii spetei. Iţele, din lână răsucită, alcătuite 
din cocleţi împerecheaţi, întinse pe doi fustei, sunt legate cu sfoară de 
călcători, iar sus de doi scripeţi mobili, atârnaţi de un baston, sprijinit 
pe umerii stativelor. 

Spata se fixează în jgheaburile vatalelor. Ele se compun din 
două lemne: cel de deasupra, mai arătos, având o faţă rotundă, de regulă 
împodobită cu desene scobite cu măiestrie, serveşte ca mâner, iar cel de 
desubt e îngust şi lungăreţ. 

Urzeala nevedită se prinde de nodurarul legat de sulul de dinainte, 
care, înzestrat la capătul din dreapta cu găuri pentru amnar şi lopăţică, 
se învârte şi întinde natra, cum se cere ca să poată rosti. 

Dacă urzeala e de fuior, teara trebuie numaidecât mânjită, căci 
de altfel firele se scămoşează şi se rup, iţele se înfundă şi pânza nu mai 
rosteşte. Mânjeala, o pastă fabricată din tărâţe de porumb, fierte în leşie 
tare şi amestecate cu grăsime, se ia în palma stângă şi se ţine sub urzeala 

întinsă, iar palma dreaptă, înarmată cu un cocean de porumb, se apasă 
peste prima, astfel ca firele să vină între palme. Apoi, ambele palme, 
strânse la un loc, se poartă, de mai multe ori, într-un singur sens, de la 
iţe spre sulul de dinapoi. Firele mânjite şi zbicite se fac netede şi nu se 
mai scămoşează. 

Stativele îşi încep rolul. Țesătoarea se aşează, pe prinzătorul 
acoperit cu o pătură de lână ca pe un divan, apasă cu piciorul drept 
călcătorul respectiv, trăgând o iţă în jos, iar pe a doua ridicând-o în 
sus cu ajutorul scripetelui. Jumătate din firele natrei se înalță, pe când 
celelalte se coboară, formând, la un loc, o gură regulată, rostul pânzei. 
Prin deschizătura aceasta, ţesătoarea aruncă suveica, o luntrişoară cu o 
țeava care, pusă în huludeţ, se învârte, lăsând în urmă un fir de bătătură. 
Țesătoarea îl bate imediat cu spata şi, călcând pe al doilea călcător, îl 
îngrădeşte în urzeală şi, astfel, începe țesutul pânzei. Țesătoarea lucrează 
cu avânt. Trânteşte cu vatalele zile şi săptămâni, de sună locul, munca 
însă înaintează încet. Instrumentele, vechi de când lumea, în loc să o 
ajute, o frânează. Dar, totuşi, sârguinţa ţese pânza şi femeia nu se lasă 
până nu realizează scopul urmărit. 

Nu cumva să se creadă că, din pânza luată de pe sulul de dinainte, 
s-ar putea croi şi coase rufăria, nu! Mai este încă de lucru. Pânza, scoasă 
de pe stative, trebuie numaidecât înălbită. Detaşată de uriocii care rămân 
pe nodurarul de dinapoi, pânza se bileşte trei zile de-a rândul într-un 
pârâu, adică se moaie în apă şi se întinde, apoi, la soare de se usucă. 
Procedeul se repetă de mai multe ori, toată ziua, iar a patra zi, pânza se 
fierbe: se aşează în ciubăr, iar prin cenuşerul plin cu cenuşă se toarnă 
peste ea apă clocotită, de 5-6 ori pe zi. După aceasta, pânza se bileşte 
iarăşi trei zile. Ea se cere fiartă de trei ori şi bilită cel puţin 9 zile. 

Soroacele îndeplinite, pânza se împătureşte de-a lungul şi se 
măngăluieşte cu sucitorul. Ea se face valug rotund şi, alegându-se după 
calităţi, care pentru rufărie, care pentru alte trebuinţe, se aşează în ladă. 

Lumea nici nu bănuieşte câte lucrări de strictă necesitate trebuie 
înfăptuite ca să se poată fabrica în sat pânza noastră cea de toate zilele. 

Cânepa se lucrează în flecare casă şi în tot cursul anului, dar în 
etape: primăvara se seamănă cânepa şi se ţese pânza; vara se culege şi se 
topeşte cânepa şi se bileşte pânza; toamna se meliţă şi se raghilă cânepa; 

iarna se toarce cânepa şi se fierb torturile. 

Gospodina care neglijează etapele de lucrare a cânepii este iro- 
nizată, în sat, la joc, cu strigătura: „Pusei pânza / Când da frunza / Şi-o 
gătii / La Sân-Văsâi”. 

Femeile care nu-şi lucrează cânepa şi o vozesc prin cele putini îşi 
aud, la joc, biciuirea: „De-ai fi lele, cum te ţâi, / N-ai bate bucii-n budâi; / 
În budâi ai bate brânză, / Bucii ţi i-ai bate-n pânză / Şi din pânză-ai face 
ţol / Să nu dormi cu spicu” gol”. 

Gura satului nu trece cu vederea nici pe femeile neîndemânatice. 
Strigătura aduce la cunoştinţa lumii că: „Pe sulu” de dinapoi / Patruzeci 
de lătunoi, / Pe sulu: de dinainte / Cine să-i mai ţâie minte?”; sau: „Între 
iţe şi-ntre spată / Paşte-o iapă-mpiedicată, / Între iţe şi fustei / Scurmă-o 
scroafa cu purcei”. 

Cu toate acestea, lumea îşi dă seama că munca depusă de femeie, 
în timpul unui an, în timpul fiecărui an din viaţa ei, pentru a-şi îmbrăca 
familia cu cămăşi, patul cu aşternut, masa cu feţe de masă, gospodăria 
cu ţoluri şi saci, este o lucrare zdrobitoare, asemănătoare pedepsei lui 
Gruie Sânger din poveste”1€. 

Acelaşi ritual meşteşugăresc era practicat şi de huţuli, şi de ruteni, 
în baza calendarului ocupaţional îndătinat: „Prelucrarea inului, cânepii 
şi a lânii era apanajul femeilor, mai ales în lunile de iarnă. Ajunse la 
maturitate, inul şi cânepa se recoltau prin tăiere, cu secera sau cu coasa, 
cât mai aproape de sol. Se uscau, 3-4 zile, după care se „topea” fibra, fie 
în gropi săpate în mlaştini, fie „pe rouă” sau brumă. Urma meliţatul şi 
trasul la ragilă (un fel de pieptene). Faza următoare presupunea obţinerea 
fuiorului pentru tors. 

În nopţile lungi de iarnă se organizau şezători (vecerneţi): se 
torcea, se cosea, se împletea, se spuneau glume, iar gazda oferea şi o 
gustare. Se proceda, apoi, la obţinerea sculurilor, spălarea şi uscarea 
lor. În această fază, se făcea uz de vârtelniță. Urzeala era pregătită prin 
mijlocirea urzoiului, un stativ aşezat în mijlocul camerei (doi suporţi din 
lemn, puşi în cruce, sub formă de rame, ce se învârt în jurul unui ax — 
care se sprijină cu un capăt în tavan şi cu celălalt în stativ). Abia acum 
se pregăteşte războiul de ţesut. 


1% JITARIU, PROCOPIE, Monografie folclorică a satului Berchişeşti, pp. 85-92 

Urzeala era trecută prin iţe şi, apoi, prin spată. În final, se obţi- 
nea pânza. Aceleaşi faze de lucru le urmau şi „sumanii”, pânză folosită 
pentru iţari, prosoape etc. Cunoscută în ale torsului este Harasemciuc 
Viorica a Vasile. 

Piesele de îmbrăcăminte se obțineau în propria locuinţă, vorbin- 
du-se de o adevărată industrie casnică. Doar pălăria şi chimirul, pentru 
bărbaţi, mărgelele pentru iie, mătasea şi cerceii, în cazul femeilor, erau 
cumpărate. 

Mai întâi, lâna era spălată, uscată şi dărăcită. Sumanii erau 
țesuţi la războiul de ţesut. Pentru îndesire, sumanii erau duşi la piuă (şi 
la Moldova Suliţa a existat o astfel de instalaţie mecanică, unde veneau 
şi cei din Izvoarele Sucevei), timp de 4-5 zile, şi, apoi, erau uscați. Din 
sumani se obțineau sumanul (sardacul) şi iţarii. Înainte de al doilea război 
mondial, oile fiind într-un număr mai mare, lâna avea căutare şi evreii, 
principalii negustori, ofereau preţ bun. 

Astăzi, războaiele de ţesut sunt tot mai rare. Maria Lazăr, şi 
poate mai sunt şi altele, n-a renunţat la această îndeletnicire, cândva o 
mândrie a satelor”!65. 


PS 
Ăld 


E 





16 AFLOAREI, MAMAISCHI, ŞȘORODOC, Moldova Sulița..., p. 161 

„In ceea ce priveşte industria casnică” 


Arta casnică bucovineană începe să fie preţuită şi pusă în valoare 
târziu, abia spre sfârşitul secolului al XIX-lea, când soseşte în Bucovina 
tragicul arhiduce Rudolf, cel care avea să sfârşească enigmatic, împreună 
cu iubita sa, la Mayerling. 

Aşteptat cu surle şi trâmbiţe, prinţul de coroană a sosit la Cernă- 
uţi, joi, 7 iulie 1887, venind, dinspre Galiţia, cu trenul, prin Zalucea şi 
Oroşeni, iar „de la Oroşeni şi până la Cernăuţi, de o parte şi de alta a căii 
ferate, preoțimea de prin satele apropiate, îmbrăcată în ornate, forma un 
spalier lung cu poporul, care ţinea în mâini prapuri, icoane şi făclii, iar 
pe malul drept şi stâng al Prutului, până la Cernăuţi, ardeau pe colnice 
focuri, care făceau primirea întreagă şi mai impozantă”. 

La Cernăuţi, „în şcoala industrială... s-a aranjat o expoziţie de 
industrie casnică”, prinţul vizitând-o, timp de o jumătate de oră, după 
12, „fiind condus de directorul Laizner şi de Baron Nico Mustaţă”. S-ar 
părea că piesele de artizanat i-au plăcut, din moment ce „a privit cu 
interes deosebit la toate obiectele expuse şi şi-a exprimat Prea înalta Sa 
mirare asupra industriei casnice bucovinene, care este atât de dezvoltată 
şi bogată”166. 

Cronica de expoziţie, publicată în aceeaşi ediţie de gazetă, repre- 
zintă o mărturie importantă despre elementele de port, inclusiv răzeşesc, 
prezentat în primele două aliniate, şi de împodobire a casei, toate acestea 
fiind expuse tematic, pe săli, şi descrise ca atare, cu menţionarea artiştilor 
populari ai acelui sfârşit de veac. 

„În sala cea mică, erau expuse, într-un dulap, lucrările Doamnei 


'5 REVISTA POLITICĂ, Rudolf în Bucovina, Anul II, nr. 6/1887, p. 13 

de Volcinschi şi Baron Nico Musteaţa. Aici vedeai un costum naţional de 
o frumuseţe rară, velinţele erau cu totul din peteală de argint şi mătase 
albastră, ţesute şi cusute în flori cu fir de aur şi de mătase neagră; cămaşa 
de borangic, cusută cu mătase într-un desen foarte frumos. Afară de cos- 
tum, se mai aflau mulţime de ştergare de borangic, lucruri foarte vechi, 
cusute în desene turceşti cu mătase. Aceste ştergare sunt proprietatea 
Domnului Nico Baron Musteaţa. 

Dulapul al doilea conţinea lucrurile expuse de Doamna Grigor- 
cea din Carapciu. Aici aflai brâie late şi înguste, ţesute în colori foarte 
potrivite. Aceste brâie le coasă Doamna Gricorcea cu fir şi găitan de aur 
la un loc şi îmbracă cu ele mobile. O sofa şi câteva fotolii, îmbrăcate cu 
astfel de brâie, erau expuse şi admirate de toţi vizitatorii. Se mai aflau, 
în dulap, cămeşi femeieşti, ştergare, năfrămi şi un acoperământ pentru 
sfânta masă din altariu, cusut pe canava, în culori foarte frumoase. La 
toate patru cornuri ale acoperământului era cusut câte unul din cei patru 
evanghelişti. 

Pe o masă, îmbrăcată cu scorțare huţăneşti, asupra căreia se 
rădica un baldachin de scorţari, a expus părintele Haniţchi, din Sârghie, 
feliurite lucruri huţăneşti, cari se află în proprietatea Dumisale. Aici aflai 
plosci huţăneşti, toporaşe, harapnice, un pistol vechi, liuleli, traiste de 
piele, cornuri pentru praf etc., etc. 

Una am observat la scoarţele huţăneşti şi anume: diferitele colori 
erau ţesute cu lână, numai coloarea albă era reprezentată în desen prin 
bumbac. Nu ştiu ori de întrebuinţează poporul acum şi bumbac la țesutul 
scorţarelor sau s-a încercat numai cineva, spre a vide ori de bumbacul nu-i 
va face tot acelaşi serviciu. De făcut, am văzut că face acelaşi serviciu, 
numai ce se atinge de trăinicia scorțarului nu, căci bumbacul e mult mai 
slab. Afară de aceea, pierde şi în preţ un scorțar ţesut şi cu bumbac”. 

O încăpere separată era destinată pălăriilor, cu specificităţi pe 
zone districtuale şi pe opţiuni de identitate etnică, majoritatea produse 
meşteşugăreşti sau chiar industriale (pălărierii erau în totalitate evrei), 
şi doar cele împletite din paie însemnând artă casnică, de sorginte ru- 
tenească: 

„Districtul Cernăuţilor, pălărie albă, fundul nu prea înalt şi 


15 REVISTA POLITICĂ, Expoziţie, Anul II, nr. 6/1887, p. 8 


206 


Povestea așezărilor bucovinene 





rotunjiu, streşinile oable, tivite cu o cordea îngustă verzie întunecată; 
pălăria fără ori cu împodobire. 

Districtul Rădăuţilor, pălărie mare neagră, fundul de mijloc şi 
oblu, streşinile foarte late, pe la margini covăiate în sus şi tivite cu cordea 
neagră; cordea neagră în jurul fundului. Pălăria împodobită cu găitane, 
cordele de feliurite colori, păuni, petală de aur şi argint, flori, mai ales 
proaspete şi feliurite cătărămi din plumb poleit. 

Storojineţ, pălărie sură, fund de mijloc rotunjiu, streşini de mijloc 
tivite cu negru, cordea neagră; pălăria fără orice împodobire. 

Pălăria ungurească a coloniştilor unguri, fund nalt rotunjiu, 
streşinile ridicate cu totul în sus şi covăiate, de partea dreaptă flori ar- 
tificioase, în culoare roş-albă-verde, cu oglindă mică, cordea lată roşă, 
ţesută în feliurite flori şi o părechie de canafi mici negri. 

Cozman, pălărie verde, fundul mai înalt decât la Cernăuţi şi 
Storojineţ, şi rotund, cordeaua în jurul fundului şi tivitura streşinilor cam 
late, de culoare neagră; pălăria, fără împodobire. 

Suceava, pălărie neagră, streşinile late, fundul nu pre înalt, însă 
ţuguiat, pălăria împodobită cu găitane, feliurite cordeluţe, păuni şi flori, 
tivitura streşinilor şi cordeaua îngustă, de culoare neagră. 

Dorna, pălărie neagră, streşini late, la margini rădicate, fundul 
jos mai îngust, în sus mai lat şi la înălţime proporţionat streşinilor late; 
tivitura streşinilor şi cordeaua negre; ca împodobire, feliurite gaitănaşe şi 
cordele, pene de păuni, flori şi cordeluţe înguste, peteală de aur şi argint. 

Pălăria huţănească, sură cenuşie, streşinile rădicate cu totul în 
sus, încât fundul rotunjiu vine într-o paralelă cu marginea streşinilor; 
cordeaua şi tivitura de culoare neagră, cu margini foarte înguste roşii. 

Câmpulung, pălărie neagră, streşini late pe jumătate rădicate în 
sus, fundul rotunjiu şi proporţionat streşinilor; ca împodobire, găitane, 
cordele, păuni, cătărămi şi nasturi lucitori de metal”!S5. 

Elementele de port popular, făcute de românce, de huţance şi 
de rutence, precum şi cele destinate împodobirii locuinţelor, prezen- 
tate, iarăşi, pe regiuni, într-un voit amestec cu produse meşteşugăreşti 
profesioniste, subliniază unitatea, dar şi diversitatea, în acelaşi areal de 
locuire interetnică: 


15% Ibidem, pp. 8,9 

„Districtul Câmpulungului era foarte bine reprezentat. Aici aflai 
bondiţe bărbăteşti şi femeiești, aste din urmă cusute în foarte frumoa- 
se flori. Ştergare, cusute în flori sau ţesute cu bumbac colorat, cămeşi 
bărbăteşti şi femeieşti, cusute în nişte desenuri de o frumuseţă rară, cu 
colori foarte potrivite şi cu fluturi. Frumoase erau o cămaşă bărbătească 
din Câmpulung, lucrată cu găurele şi cusută cu fluturi, şi o cămaşă feme- 
iască din Ciocăneşti. Scoarţele şi scorţarele, aşijderea, erau foarte bine 
potrivite în colori şi desenuri. Am observat, însă, că erau din lână curată 
şi bumbac nu era defel mestecat în ele. Afară de asta, erau toate colorile 
lâneţelor boite cu plante şi nu cu anilină, de care se usează poporul nostru 
în timpul din urmă... 

Varvara Urda din Dorna-Candreni a expus un suman negru foarte 
frumos, cusut, pe la margini, cu găitan de lână şi la piept cu canafi rotunzi 
de lână roş-galbenă-albastră. 

Districtul Sucevei era, aşijderea, foarte bine reprezentat. Ce 
numai voiai, de toate aflai. Cămeşi, ştergare, nafrămi, pălării, sumane, 
opinci, feţe de masă etc., etc., schimbau una cu alta, încât, dacă priveai 
la lucrurile expuse, vedeai că districtul Sucevei e locuit de români, la cari 
industria casnică e destul de disvoltată şi că, în multe privinţi, ar putea 
să servească de model altor districte. 

Districtul Siretului îl vedeai împestriţat, prin feliurite lucruri ex- 
puse de feliurite naţionalităţi, ce locuiesc acolo, în numitul district. Aici 
aflai, pe lângă lucrurile expuse de români, lucruri lipoveneşti şi ungureşti. 
Lucrurile lpoveneşti erau originale. Şafranele pentru bărbaţi şi femei, 
ornamentele cu cari lipovencele îşi împodobesc capul, au o formă de 
guler de marinariu, din catifea roşă şi cusute cu fir şi mărgăritare, între 
care erau prinse pietre scumpe şi monete vechi turceşti de aur; frumoase 
şi caracteristice erau curelele de rugăciuni, la capetele cărora erau aninaţi 
triunghi de catifea sau piele de lac, pe care erau cusuţi feliuriţi sfinţi... 

Districtul Rădăuţilor e încă foarte bine dezvoltat în ceea ce 
priveşte industria casnică. Minunatele ştergare de borangic ale Anei Mi- 
ronescul şi ale lui Tit Rogian din Horodnicul de Jos, lucrurile expuse de 
Samfira Boca, Ana, Samfira şi Magdalena Muntean din Bilca, Cozobot 
Antal şi Erszebert din Andreasfalva, Catrina Lupu-Prelipcean, Maria 
Teleagă şi Zaharia Zub din Horodnic (de Sus) erau minunate. Victoria 

Jeşan din Vicov a expus un costum naţional complet. Nafrămile, catrin- 
țele, scoarţele, cât şi toate celelalte lucruri îţi dovedeau un bun gust şi 
un lucru ser1os. 

Districtul Cernăuţilor îţi arăta, aşijderea, lucruri bune: Ghiorda- 
nele Catrinei Rujeniţă, din Cotul Ostriţei; zoboanele lui Ştefan Lunceac 
din Buda-Mare şi ştergarele lui Domnichei Ucraineţ din Cuciurmare; 
cămeşile cu altiţe ale Catrinei Fedoreac din Boian, precum şi cele două 
voaluri de borangic alb, cu vârstă roşă şi albastră, ale Olgăi Secuşian din 
Cernăuţi erau foarte bine şi cu iscusinţă lucrate. 

Storojineţul a adus şi el ce avea bun şi frumos. Costume copm- 
plete pentru băieţi şi copile, ţărani şi ţărance, un costum de sărbătoare 
pentru fete, nafrămi, ştergare, cămeşi, traiste etc., etc., toate erau din 
abundență şi reprezentate prin exemplare de toată frumuseţea. 

Vijniţa şi-a expus lucrurile sale huţăneşti: iţari, sumăeşe scurte, 
traiste, desagi, cămeşi huţăneşti cu cusuturi late la piept şi pe mâneci, 
scoarţe, scorțare, altiţe, linguri, polonice şi alte lucruri săpate în lemn. 

Cozmanul a expus scoarţe; scorţare, în care colorile albe erau 
ţesute cu bumbac; brâie, un cojoc de iarnă; ghiordane; salbă de ruble şi 
de copeici ruseşti de argint; manta de aba şi o pălărie naltă de paie, cum 
le poartă rutenii de peste Prut”. 

Un rol important în evoluţia estetică a industriei casnice bucovi- 
nene l-a avut Societatea „Doamnele Române”, iar din rândurile acestora, 
cu implicare decisivă în viaţa obştească din fiecare sat în parte, preotesele 
şi învăţătoarele, dar şi răzeşiţele şi nevestele de mazili sau chiar de boieri. 
Datorită lor, curând avea să se organizeze o nouă expoziţie, la Cernăuţi, 
cu mărturia gazetărească de rigoare, una extrem de prețioasă, în contextul 
împătimitei noastre predispoziţii spre legendări ieftine, în care numele 
celor mai talentate artizane din satele bucovinene sunt puse în valoare 
şi din perspectiva operei lor: 

„Este un fapt incontestabil că Bucovina posedă o industrie de 
casă renumită şi produsele sale, care au fost expuse nu numai aici, dar 
şi în alte oraşe, au fost, pretutindeni, premiate... Constatăm cu bucurie 
că femeia bucovineană, prin sârguinţa şi abilitatea degetelor sale, se 
îmbracă pe sine, pe bărbat şi pe copii, îşi împodobeşte casa şi, în urmă, 


15 Ibidem 

prisosul îl duce la oraş şi îl vinde. Ea însăşi cultivă cânepa, inul şi, de 
este fruntaşă, şi oile. Mama înţeleaptă îşi deprinde fetişoara de mică la 
tors. Vezi copilițe de şapte, opt ani manevrând cu fusul şi, până ajung a 
fi babe, tot umblă cu furca în brâu. Nevasta veghează la vite, la câmp, 
tot torcând şi cântând. 

Cu toate că ţărancele noastre sunt foarte conservatoare, ele au 
adoptat, astăzi, furcile cu roată, pe care Societatea Doamnelor Române 
le-a distribuit prin sate, şi care aduc mare spor la tors. 

Industria țesutului merită, prin bogăţia sa, să fie îndeosebi men- 
ționată. Stativele noastre, deşi în stare primitivă, produc multe, de la cel 
mai fin borangic, până la cel mai gros câlţi. 

Pânza ţesută este de multe feluri: când netedă, când creaţă, când 
în două iţe, în cinci, ba chiar şi în şapte, după cum îşi are distincţiunea. 
Nu credem, însă, că poporul nostru va izbuti, odată, a face comerţ cu 
produsele sale textile, fiindcă suntem convinşi că nu va putea ţine con- 
curenţă fabricilor. Ar fi cel puţin de dorit ca bucovinencele să înzestreze 
pe fiicele lor cu pânzării de casă, precum făceau bunicile noastre... 

Lăicere: Din Câmpulung, doamna Cocorean şi George Neamţul; 
din Cuciurmare, Dumitru Solomcean, Toader Macovei, Vasile Procop 
Carce şi Constantin a lui Tănase Carce; din Terebleşti, Paraschiva Scrip- 
cariului, Ana Nimigean, Eudochia Nica, Mărgărina Nimigean, Ana Nica, 
Vastasia Socaciul, Vărvara Țâganului; din Horecea, Maria alui Nicolai 
Doroş; din Şipineţi, Gafiţa Grecului, Thecla Susnacu, Glicheria Torniga; 
din lordăneşti, Sanfira Costinean; din Capu-Codrului, Elena Catargiu; 
Din Stupca, doamna Maria Mironescu. 

Traiste: din Şipineţi, Maria Cârpan, Domnica Duhanău, Vasilina 
Ceopac. 

Brâie, baiere şi frânghii: un brâu negru, lucrat din păr, din Stu- 
pca; din Şipineţ, Maria Ursuluean, Maranda Gâgăun, Maria Cârpan, 
Aneca Grecului, Ana Duhanău, Vasilina Ceopac, Anania Mironean; din 
Cuciurmare, Dumitru Solomcean şi Dumitru Cepinschi; din Câmpulung, 
Rosalia Dorofteiu, Sultana lui loan Nemţean; din Terebleşti, Nica Eudo- 
xia, Măriuca lui Șandru; din Crasna Ilschi, lonică Bărbuţă. 

Catrinţe: din Câmpulung, doamna Elisabeta Cocorean, Ale- 
xandru Liţu, Podfira Erhan, Anisia Măgurean; din Şcheia, Marinţa lui 

Ghiorghi Sucaciu; din Dorna-Vatra, loan Străjeriu; din Bilca, Glicheria 
Eremescu; din Fundul-Moldovei, Nestor a lui Dumitru Sforgaci, doamna 
Veronica Zurcan; din Horecea, Maria Doroş; din Şipineţ, Sandală Hruşca; 
din Tereblecea, Măriuca Pascari şi Ana Nimigean”!. 

„În primul rând, merită să fie amintite lucrurile care sunt expuse 
de Ana şi Emilia lacubovici din Şipeniţ; aceste sunt lucrate cu mult gust 
şi iscusinţă şi se rezumă în paie colorate, ştergare de mână brodate şi 
năfrămi cusute în fel de fel de chipuri. 

Am fost uimită de lucrurile produse de sătencele noastre. Mai 
ales, din satele următoare: 

Fundul-Moldovei, cămeşi cu altiţe, lucrate de Maria Mândrilă şi 
Aniţa Bota. Doamna Veronica "Ţurcan a avut bunăvoință a expune două 
lucruri frumoase: o traistă de mână şi desagi. 

Iar din Gura Sadovei, sunt două cămăşi cu altiţe; o năframă cu 
frumoase isvoade e lucrată de Dochiţa loana Rusu şi de Maria Ursachi. 

Foarte multe şi cu bun gust sunt lucrurile oferite de poporenii 
din Storojineţi, nişte cămeşi cu altiţe, năfrămi frumoase şi un covor de 
Maria Zania şi de Alexandra Prodan. 

Trecând mai departe, am aflat, din Horodnicul-de-jos, ţinutul 
Rădăuţului, două cămeşi cu un exterior admirabil, lucrate de Mironescu 
şi de Teleagă. lar din ţinutul Sucevei, mi-a plăcut cel mai bine cămaşa 
expusă de Gherasim Gavrilovici”!7!. 

În lumea satelor, până după 1848, nu existau decât foarte puţini 
meşteşugari, mai ales prin satele cu proprietari bogaţi, care-i foloseau 
pentru nevoile exploatării moşiilor lor. Meşteşugari, grupaţi în bresle, 
locuiau, cale de veacuri, doar în târguri, cei mai mulţi dintre aceştia fiind 
aduşi, cu privilegii, de către voievozi. 

În 1772, în satele româneşti din regiunea Cernăuţi şi în cele 
ucrainene din judeţul Suceava, existau, conform recensământului lui 
Rumeanţev, meseriaşi fără nume, doar cu pronume, meşteşugul practi- 
cat urmând să confere numele lui urmaşilor acelor rotari, butnari, olari, 
dulgheri, pânzari sau ciubotari: 

Ruşii Moldoviței, Mihai, pânzar, Timofti, pânzar, zet lui, Irimia, 


1 ŞTEFANOVICI, SOFIA, Expoziţia... pp. 2, 3 
11 GAZETA BUCOVINEI, Anul II, nr. 52/1892, p. 3 


211 


Ion Drăguşanul 





butnar; 

Moldoviţa, Fodor, butnar; 

Voloca pe Derelui, Onofrei dulgher, lon rotar, Andrieş butnar, 
Vasile dulgher; 

Mologhia, Roman sin croitor, Dănilă lemnar, Costandin butnar, 
Grigoraş căpotar, Dumitru rotar şi Ştefan ciubotar; 

Ostriţa, Tinca butnăriţa, Ilii butnar, lon rotar, Toader butnar, 
Vasile butnar; 

Boian, Sandală ciubotăriţa, Nastasia cojocăriţa, Costandin 
croitor, Pricop ciobotar, Coste olar, Enachi ciubotar, Harasim ciubotar, 
Vasile tocar, Simion tocar; 

Horecea, Petre pânzar, Andrei zet cojocăriţii, Andrei blănar; 

Roşa, Andronic sin olar, Petre cojocar, Neculai rotar, Postolachi 
spoiangiu, Neculaiu olar, Pavel butnar, Vasile ciobotar, Sandul butnar; 

Corovia, Neculaiu dohotar, Ştefan sin rotar, Andrei rotar; 

Cuciurul Mare, Grigoraş cojocar, Fedor rotar, Hrihor butnar, 
Ivan butnar, Ivan olar, lon ciubotar; 

Buda Mare sau Stroieşti, Vasile olar. 

Acestor meşteşugari rurali li s-au alăturat, conform consignaţi- 
unilor lui Enzenberg, câţiva meseriaşi ardeleni: 

— olarii Vasile Moldovan, din Şieuţ, stabilit la Băişeşti, în 1764, 
şi Vartolomei Husar, din Leşu Ilvei, stabilit la Corlata, în 1763; 

— cizmarii Paul Akon, din St. Toma, stabilit la lacobeşti, în 1768, 
Matei Mihai, din Aidei, şi Matei Lasslo, secui din Comălău, stabiliți la 
Țibeni, în 1772, şi Matei Notanko, secui din Bârgău, stabilit la Țibeni, 
în 1764; 

— stolerii Lascar Costin, din Budac, stabilit la Bălăceana, în 
1772, şi Mihai Lorenz, secui din St. Mihai, stabilit la lacobeşti, în 1772; 

— rotarii lon Onigă, din Ilva Mare, stabilit la Botoşana, în 1762, 
Gigo Marton, secui din St. Micloş, stabilit la Iacobești, în 1773, Simeon 
Pop, din Prislop, stabilit la Pârteşti, în 1773, şi Ferenz Ballinek, secui 
din Topliţa, stabilit la Țibeni, în 1772; 

— dulgherii Simion Iliaş şi Lupu Horea, din Bârgăul de Jos, 
stabiliţi la Stupca, în 1772; 

— bodnarii George Ungurean, din Rodna, stabilit la Horodnic, 

în 1766, Mihai Andraş, secui din St. Toma, stabilit la Iacobești, în 1765, 
Vartolomei Parpuha, din Bârgău, stabilit la Iaslovăţ, în 1763, Chiriac 
Bucur, din Rebra, stabilit la Iaslovăţ, în 1764, şi loan Heghiduş, din 
Pintic, stailit la Ilişeşti, în 1776; 

— zidarul Mire Marton, secui din Ghiolţ, stabilit la lacobeşti, în 
1764; 

— fierarul David Batez, din St. Micloş, stabilit la Iacobeşti, în 
1773, 

Ucenicind la aceşti meseriaşi, ruşi, în mare parte, la 1772, şi 
ardeleni, la 1774, încep să se formeze meseriaşi şi în satele româneşti 
ale Bucovinei, fie din urmaşii acestora, fie din învăţăcei veniţi din alte 
sate, după cum rezultă dintr-o insolită publicitate, practicată de gazeta 
„Deşteptarea”, vreme de doar un singur an: 

„Eu, Vasile Fogoraş (emigrant ardelean din Făgăraş —n.n.), locu- 
itor în Pătrăuţ pe Suceava, lucrez, de la anul 1849, încoace, orice fel de 
clopote pentru biserici şi şcoale, începând de la cel mai mic, până la cel 
mai mare. Clopotari au fost şi moşul, şi tatăl meu. După câte îmi aduc 
aminte, am reparat numai vreo 5-6 clopote de-ale moşului meu şi vreo 
3 de-ale tatălui meu, de-ale mele, însă, n-am reparat nici unul. Cu toate 
acestea, Românii din ţară nu mă prea îmbulzesc cu comande, pe când 
pentru comunele Calinşti, Horodniceni, Preoţeşti, Stănişoara, mănăstirea 
Slatina, Malini, Plopeni, Găineşti, Popăuţ, Pomârla, Brăieşti, Hânţeşti, 
Văleni, mănăstirea Neamţu, Roman, Târgu-Piatra, Ocea, Tuchilaţi, David, 
Drăceni şi alte comune din România eu am făcut mulţime de clopote, 
spre mulţumirea tuturor. 

* 

Eu, lon alui Simion Turturean, din Pătrăuți pe Suceavă, lucrez ca 
meşter în meseria cojocăriei, de la anul 1872, făcând fel de fel de cojoace, 
şube acoperite, mintene şi bundiţe cu felurite înflorituri. 

* 

Noi, George alui lon Cervinschi, Costachi alui Vasile Cervinschi 
şi Mihai alui George Cervinschi, din Pătrăuţ pe Suceavă, am învăţat şi 
purtăm, aici, de mici, meseria rotăriei, lucrând care, căruţe, sănii, grăpi, 
pluguri şi felurite unelte. 

* 


Eu, Petru Capverde, din Pătrăuţ pe Suceavă, lucrez, aici, la cio- 
botărie, de la anul 1877. Fac orice fel de încălțăminte, dar nu tocmai pe 
delicăţie, ci mai mult pe trăinicie. 

* 

Eu, Serafim Moroşan, covaliu şi potcovitor de cai, concesionat 
din Pătrăuţ pe Suceavă, lucrez, aice, de la anul 1888, legând orice feliu 
de trăsuri, făfând şi repărând pluguri, grape şi toate uneltele trebuincioase 
la gospodărie”. 

* 

„Eu, George Hutu, din Câmpulung, cunosc, pe deplin, curelăria, 
tapeţăria şi văpsăria şi am lucrat foarte mult, dar mai ales la străini. Fac 
hamuri noi, precum şi reparaţii de tot felul, şi văpsesc trăsuri şi mobile, 
Şi uşi, şi fereşti, şi tapeţez mobile, canapele, scaune, şi reparez divanuri 
şi tot felul de mobile. Şi am scos, până acuma, mai mulţi băeţi români 
calfe, precum pe Teofil Banilevici din Capucodrului, Gavril Hutu din 
Stulpicani, Andrei Burduhos din Câmpulung, George Forminte din 
Câmpulung, şi mai am şi alţi băeţi români la învăţătură. 

* 

Eu, loniţă Lacatîş, cojocar în Câmpulung, fac tot felul de cojoa- 
ce frumoase şi bondiţi de tot felul, şi reparaturi de orice fel şi natură, şi 
am învăţat cojocăria şi pe mai mulţi băeţi români, şi mai am la învăţă- 
tură, însă cu părere de rău trebuie să spun că Românii noştri puţin mă 
sprijinesc cu lucrul, pentru că s-au încuibat la noi, în Câmpulung, nişte 
cojocari galiţieni şi se ştie că Românul nostru e deprins a da tot cu fuga 
la străin şi a-l sprijini, iar pe fratele său, pizmuindu-l, îl lasă la o parte 
ca pe-o haină învechită. Şi tatăl meu, şi moşul meu au fost cojocari şi 
tot districtul lucra la noi, dar, de când au năvălit veneticii de Galiţieni, 
de atunci am dat înapoi şi pe nime în lume nu l-a durut capul de ursita 
noastră, până în ziua de azi”. 

* 

„Aproape toţi meseriaşii români ai oraşului Siret sunt cojocari, 

şi anume 31... 


12 DEŞTEPTAREA, Anul IX, nr. 23/1901, p.4 
115 DEŞTEPTAREA, „Suplement”, Anul IX, nr. 27/1901, p.2 

Numele acestor cojocari sunt, în rânduială alfabetică, următoa- 
rele (Cei spaţionat tipăriţi — bold — lucră de sine stătători): Petre Agapi, 
Eugen Agapi, Ştefan Andruhovici, Constantin Andruhovici, Eugen Co- 
lomiţchi, George Colomiţchi, Vasile Colomiţchi, loan Colomiţchi, Mihai 
Constantinovici, Ștefan Franciuc, Dumitru lanovici, Dumitru Mateiciuc, 
Nicuţă Manoli, Nicolai Nemeş şi fiii, Niculai alui loan Nastasi, Vasile 
alui Mihai Nastasi, Ştefan Popovici, Dumitru Popovici, Ilie Popovici, 
loan Ştefaniuc, George Siretean, Ilie Siretean, Teodor Zus, loan (Ticu) 
Zus, loan Zus, Nicolai Zus, Ilie Zus, Dumitru Zus, Dumitru Zurcan şi 
Teodor Zurcan. 

Afară de aceştia, mai sunt doi ciobotari, anume loan Caba şi Ilie 
Moroşan, şi, în fine, doi bodnari, adică Emilian Socolean şi tânărul Agapi. 
Aceştia sunt toţi meseriaşii români ce-i avem în Siret”!74. 

* 

„Eu, Vartolomei alui Filip Ichim, din Horodnicul de sus, născut 
în 1877, port meseria cojocăriei, din anul 1897. Meşteşugul acesta l-am 
deprins la dl George Robul, din Volovăţ. Fac tot felul de haine de piele: 
bondiţe albe şi împistrite, mintene albe şi decorate, în felurite croieli, 
cum se poartă la noi şi cum pe la Suceava şi aiure, între Români. 

* 

Eu, Teodor Epure, din Tereblecea, cunosc, pe deplin, arta sculp- 
turei, auritul, poleitul şi măsăritul în artă. Pot săvârşi orice lucru fin în 
ale sculpturei şi celelalte ce se ţin de ea. Iconostase, cruci, serafimi şi 
tot felul de cadre, dulapuri, mobile etc. La redacţia onoratei gazete „De- 
şteptarea” am lăsat nişte cadre de icoană drept model şi dovadă despre 
destoinicia mea. 

* 

Eu, lon Lupu, din Ilişeşti, cunosc deplin sculptura şi măsăritul 
(stoleria) şi primesc tot felul de lucruri, precum iconostase, cruci, serafimi 
pentru procesiuni, şi fel de fel de mobile casnice şi rame sculptate”!”5. 

* 

„Eu, George leremie, locuitor în Bosanci, port meşteşugul fie- 

răriei de la anul 1882, adică de 19 ani, şi lucru toate lucrurile de fierărie, 


174 DEŞTEPTAREA, Anul IX, nr. 29/1901,p.1 
175 DEŞTEPTAREA, „Suplement”, Anul IX, nr.29/1901, p. 132 

şi anume: potcovesc cai, leg care, căruţe, lăzi, reparez pluguri, grape, 
şişcorniţi, şi fac toate lucrurile de trebuesc în gospodărie... Locuesc pe 
locul părinţesc, în gospodăria moştenită de la tatul-meu. Învățătura am 
început-o în anul 1876, în satul Stupca, la un meşter neamţ, şi, pe urmă, 
am lucrat ca calfă pe la alţi meşteşugari de pe aiurea”. 

Şi mai exista, în 2 octombrie 1912, un artizan în lemn, în Frumo- 
su, Coriolan Țebrean, dar deja vorbim despre nişte vremuri în care foştii 
elevi ai Şcolii de Arte şi Meserii din Câmpulung Moldovenesc, după ce 
uceniciseră cu sculptorul loan Pâşlea sau cu Ion Ştefureac, trecuseră, 
deja, la exercitarea liberală a profesiei lor. 

Cele două expoziţii de industrie casnică de la Cernăuţi, din 1887 
şi din 1892, ne permit, datorită mărturiilor gazetăreşti, să întocmim o 
primă listă a meşterilor populari din satele regiunii Cernăuţi şi ale ju- 
deţului Suceava, aceştia fiind, în ordinea alfabetică a numelor satelor: 

Andreasfalva, Cozobot Antal şi Erszebert,; 

Bilca, Glicheria Eremescu, Samfira Boca, Ana, Samfira şi Mag- 
dalena Muntean; 

Boian, Catrina Fedoreac; 

Buda Mare, Ştefan Lunceac; 

Câmpulung, Elisabeta Cocorean şi George Neamţul, Rosalia 
Dorofteiu, Sultana lui loan Nemţean, Alexandru Liţu, Podfira Erhan, 
Anisia Măgurean; 

Capu-Codrului, Elena Catargiu; 

Cotul Ostriţei, Catrinei Rujeniţă; 

Crasna Ilschi, lonică Bărbuţă; 

Cuciurul Mare, Dumitru Solomcean, Toader Macovei, Vasile 
Procop Carce şi Constantin a lui Tănase Carce, Dumitru Cepinschi, 
Domnica Ucraineţ; 

Dorna-Vatra, loan Străjeriu; 

Dorna Candreni, Varvara Urda; 

Fundul-Moldovei, Nestor a lui Dumitru Sforgaci, Veronica 
Zurcan, Maria Mândrilă, Aniţa Bota; 

Gura Sadovei, Dochiţa Ioana Rusu şi de Maria Ursachi; 

Horecea, Maria alui Nicolai Doroş; 


17 DEŞTEPTAREA, „Suplement”, Anul IX, nr. 34/1901, p. 142 

Horodincul de Jos, Mironescu, Teleagă, Ana Mironescul, Tit 
Rogian; 

Horodnicul de Sus, Catrina Lupu-Prelipcean, Maria Teleagă şi 
Zaharia Zub; 

lordăneşti, Sanfira Costinean; 

Storojineţ, Maria Zania, Alexandra Prodan; 

Stupca, doamna Maria Mironescu; 

Şipineţi, Gafiţa Grecului, Thecla Susnacu, Glicheria Torniga, 
Maria Cârpan, Domnica Duhanău, Vasilina Ceopac, Maria Ursuluean, 
Maranda Gâgăun, Aneca Grecului, Ana Duhanău, Anania Mironean, 
Ana şi Emilia lacubovici; 

Şcheia, Marinţa lui Ghiorghi Sucaciu; 

Tereblecea, Paraschiva Scripcariului, Ana Nimigean, Eudochia 
Nica, Mărgărina Nimigean, Ana Nica, Vastasia Socaciul, Vărvara Țâga- 
nului, Măriuca lui Şandru, Măriuca Pascari; 

Vicov, Victoria Jeşan. 

„La paşti, răzeşii fac ouă împistrite” 


Un meşteşug aparte, apanaj al răzeşilor bucovineni („La paşti, 
răzeşii fac ouă împistrite cu tot felul de colori, numindu-le „muncite”, pe 
când poporul de rând face numai ouă roşe sau roş-alb-galbene” 17) şi al 
huţanilor, îl reprezintă încondeierea ouălor, în simbolistici asemănătoare, 
deși în cromatici distincte. „Încondeierea ouălor (împistritul, închistrirea sau 
scrisul), până nu demult apanajul femeilor, este o activitate tradiţională, ale 
cărei rădăcini se pierd în negura vremurilor. Impresionantă, prin tematică 
şi culoare, se transmite de la o generaţie la alta. Aşa se face că banalul ou, 
depăşind „graniţele” bucătăriei, prin estetica şi armonia pe care o capătă, 
a devenit o adevărată mândrie a populaţiei huţule din satele şi cătunele 
comunei Moldova Suliţa”. 

„De regulă, încondeierea ouălor începe în prima zi a postului 
Sfintelor Paşti şi se încheie înainte de Săptămâna Patimilor. Bazându-se pe 
gust, îndemânare şi răbdare, meşterii locului realizează autentice opere de 
artă. În mod obişnuit, se folosesc ouăle de rață. Dar se „scrie” şi pe cele de 
găină (foarte rar), gâscă şi, mai nou, pe ouăle de struţ. În prezent, înainte de 
a se apuca de lucru, artizanii locului golesc oul de conţinut (cu ajutorul unei 
seringi), pe considerentul că produsul obţinut se păstrează mai bine în timp. 

Pentru încondeiere sunt necesare câteva elemente: 

— „chişiţa” („chersca”, „chişniţa” sau „condeiul de scris”), deşi 
rudimentară, este indispensabilă. În fapt, chişiţa este un beţişor (de 10 cm 
lungime), în vârful căruia se montează un tub subțire de cupru (de 5-6 mm 
lungime), având rolul de a menţine ceara lichefiată; 

— ceara de albine, care, în timpul lucrului, se păstrează într-o ulcică de 


1 DEŞTEPTAREA, nr. 83/1894, p. 61 

lut, introdusă în nisip înfierbântat. Ceara are rolul de a acoperi părți ale oului, 
care nu trebuie atinse de culoare. Se folosesc vopselele de culori diferite, 
în rândul cărora se remarcă culorile roşu, portocaliu, maro, galben şi verde. 

În trecut, se foloseau culorile naturale, obţinute pe bază de plante. 
De exemplu, culoarea galben deschis se obținea din flori de brânduşă, iar 
galbenul cărămiziu, din coji de arin, fierte. Galbenul se mai obținea din coji 
de ceapă, coajă de pădureţ sau de mălin, fierte la un loc. Pentru a obţine nu- 
anţe şi mai variate de galben, se foloseau păpădia, vârfurile de răchită, florile 
de sunătoare, cele de sovârf şi frunzele de mesteacăn. Culoarea albastră se 
obținea pe seama viorelelor, iar pentru a obţine culoarea verde, se fierbeau, 
la un loc, coajă de arin, coajă de măr, mugur de pădureţ şi frunze de nuc. 

Culoarea roşie are la bază flori de sovârf, cimbrişor, măceş, arin, 
boabe de călin etc. Pentru a obține culoarea neagră, era nevoie de coajă şi 
frunze de arin, fructe de soc şi coajă de corcoduş. 

Astăzi, nu se mai folosesc culorile obţinute din plante (decât în situa- 
ţii cu totul izolate); locul lor a fost luat de culorile obţinute pe cale industrială. 

Revenind la tehnica de lucru, subliniem că, ţinut în mâna stângă, oul 
se învârte sub vârful chişiţei, care trasează liniile de ceară. Apoi, se introduce, 
succesiv, în băile de culori dorite. 

Motivele desenate pe ou sunt diferite: geometrice (cruci, romburi, 
zigzaguri, linii drepte, triunghiuri), fitomorfe (ramuri de molid), zoomorfe 
(mai ales, păstrăvul şi cerbul); indiferent de motive, simetria obţinută este 
aproape perfectă. 

Odată lucrarea terminată, se îndepărtează stratul de ceară, se usucă 
oul şi, pentru a-i asigura luciul, se aplică o peliculă de lac. 

Printre meşterii locului, îi amintim pe Ecaterina şi Dorina Harasem- 
ciuc şi pe Vasilică Mechno. În Moldova Suliţa, se constată unele diferențieri 
faţă de Ulma, Izvoarele Sucevei sau Breaza. 

Din coşul cu bucate din noaptea de înviere nu lipsesc ouăle încon- 
deiate. Apoi, în prima zi de Paşti, potrivit obiceiului, cavalerii ofereau fetelor 
un ou „închistrit” (pesanche)"!*. 

La Breaza, la Benia, la Moldoviţa şi la Brodina, ouă încondeiate de 
huţance se numesc „krashanky” sau „pysanky”. 


1% AFLOAREI, MAMAISCHI, ŞORODOC, Moldova Suliţa... pp. 160, 161 

„Geometrismul dreptliniar 
al ornamentelor populare” 


Deşi prin artă populară se înţelege „ceea ce în vorbirea curentă 
s-ar putea exprima prin meserie”!”, cred că tratarea temei trebuie să în- 
ceapă de la doi termeni (străbuni şi strămoşi), pe care nu-i mai folosim 
corect, datorită deturnării spre perspectivele noastre, deci spre modul 
de gândire contemporan, în condiţiile în care „nu e recomandabil, când 
încercăm să examinăm şi să definim mentalitatea popoarelor sau spiritul 
unei anumite culturi, să pornim la drum cu noţiuni prea condiţionate de 
perspectivele epocii noastre”1%, 

În limbajul curent se face confuzie între „oameni buni şi bătrâni” 
şi străbuni şi între moşi şi strămoşi. În documentele cancelariilor voie- 
vodale, dar şi în folclor, se folosea expresia „oameni buni şi bătrâni”, 
definind bunicii şi străbunicii din prima generaţie, cei din generaţiile ante- 
rioare numindu-se străbuni, până la „un moş” (numit, uneori, şi „bătrân”), 
„stâlp din care toţi ne tragem”. Moşul este cel mai vechi străbun, care, 
ieşind din obştea sătească, prin stăpânire de moşioară, devine „stâlp”, deci 
hotar de neam, în sens familial, şi de moşie. Tocmai de asta se „stâlpea” 
moşia, stâlpii fiind, în fond, copii fidele ale statuetelor preistorice care 
o înfăţişează pe Zeița Vetrei. De la moş, încolo, încep strămoşii, care 
sfârşesc, în lumina timpului primordial, cu Adam şi Eva. În documentele 
voievodale, cu referire la moşii (moşteniri de la... moşi) bucovinene, 
se vorbea, de pildă, despre o moştenire din „bătrânul loniceştilor” (20 
februarie 1742), sau despre nişte moşioare, numite „stâlpul lui Drăgşan 


19 GOROVEI, ARTUR, Literatură populară, p. 138 
15% BLAGA, LUCIAN, 7rilogia cosmologică, p. 362 


220 


Povestea aşezărilor bucovinene 





ce-l ţin Vlădiştii, stâlpul Eneştilor” (29 februarie 1776), sau despre „o 
moşie din sat... ce o are de la moaşa sa Gaftona, fiica lui Grama” (19 
iunie 1727) sau despre răzeşii „Răpteştii (care) au părţi de moşie ... de 
la moşul lor, Ivaşco Țintă” (20 iulie 1763). 

Stâlpul de hotar, de poartă şi de pridvor al casei, toate asemă- 
nătoare unei reprezentări preistorice a Zeiţei Vetrei, „Venus din Celei”, 
deci cu forma capului sugerată de crestăturile în bârnă, care delimitează 
gâtul, dar în aceeaşi structură a formei cu trupul, reprezintă moşul şi, 
prin el, strămoşii, deci „geniile frumoase” (Blajinii) şi, implicit, spiritul 
pământului. Poate că nu întâmplător, în vremea sărbătorilor de primăva- 
ră, stâlpii porţii (cândva, şi stâlpii de hotar) se împodobesc cu o brazdă 
înverzită, în care se înfig rămurele înfrunzite de salcie sau de mesteacăn; 
poate că este o sugestie, aici, şi spre jurământul „cu brazda în cap”, care 
implică îndatoriri şi responsabilităţi speciale de la moş şi moaşă (stâlpi) 
încoace, prin străbuni, bătrâni şi buni. Expresia folclorismului urban 
„din bătrâni, din oameni buni” trebuie înţeleasă, deci, ca o referire la 
spiritualitate moştenită doar de la străbunicii cei mai apropiaţi şi de la 
bunici, nu la o spiritualitate mai veche de „un veac de om”. 





Stâlpii pridvorului 


Este un lucru stabilit, „cercetătorii artei noastre populare ne spun 
că geometrismul dreptliniar al ornamentelor populare are o continuitate 
de-a lungul secolelor, care înapoi, în timp, ne-ar duce până în mileniul doi 

sau trei înainte de era noastră. Acest geometrism este de aproape înrudit 
cu acela al culturii preistorice de tip Halldstatt, care, printr-o ramificaţie, 
a pătruns şi în ţinuturi vechi greceşti, pe la anii 1000 î.e.n.”*!. 





Stâlp de hotar 


Geometrismul acesta, risipit în tot felul de „înfrumuseţări” de 
obiecte, cele mai multe influențate, totuşi, de preluările reciproce de 
elemente între culturile etnice aflate în contact, se păstrează aproape 


15 BLAGA, LUCIAN, 7rilogia cosmologică, p. 388 

intact doar pe ouăle încondeiate, pe ornamentaţia porturilor populare, a 
cusăturilor şi a ţesăturilor, dar şi pe semnele tainice, dar benefice, cioplite 
în lemn, odată cu construcţia casei tradiţionale. 





Un astfel de simbol (cumva totemic), cioplit pe grinda-meşter, 
în 1841, a fost descoperit, de curând, la Breaza, în casa durată de loan 
Golembiovschi, fratele lui Tănase şi, deci, unchiul lui Iraclie Porumbescu, 

artistul anonim fiind, probabil, huţul. Dar simbolistica huţulă şi de pe 
ouăle încondeiate este identică cu simbolistica românească, dovadă că 
doar huţulii şi valahii au păstrat, în Bucovina, cu încrâncenare, simbo- 
listica străveche. 

Grinda de la Breaza are trei totemuri preistorice, din care doar 
unul contaminat cu elemente creştine, cel în care apare semnul Cerului, 
crucea, dar în alungire creştină şi însoţită de litere ale unei sfinte sim- 
bolistici creştine. 

Totemul vine din timpul zodiacal al Taurului (Moise, în fond, 
când distrugea „idolul” taurului şi anunţa timpul Peştilor, folosiţi de 
creştini, în primele secole, ca semn de recunoaştere, anunţa ieşirea din 
căsuţa zodiacală a Taurului), partea superioară a pătratului (dreptunghi, 
în cazul de faţă, datorită alungirii crucii) fiind marcată de coarnele de 
taur, însemn zodiacal, dar preluat, în multe culturi, şi ca simbol războinic 
al lui Anu, deci al Cerului. 

Căsuţa zodiacală (pătratul, şi ca cetate cerească, dar şi ca „ţară 
sfântă”, deci cu simbolistică multiplă) include, în stadiul continuității, şi 
Timpul (cele două coarne de cerb ale lui Cernunos, ataşate unei inimi — 
inima fiind simbolul timpului şi în calendarul lunar, datorită tic-tacului 
ei nestăvilit), dar şi cei doi aştri cereşti, în mişcare, Soarele (spirala spre 
dreapta) şi Luna (spirala spre stânga), ambele şi cu simbolistica frânghiei 
(„camila” biblică, odgonul) , deci ale lanțurilor îngheţului şi dezgheţului, 
dar ca efect al „logodnei cosmice”, deci al veşnicei „împletiri” a timpului 
lunar cu cel solar (sugestia mărțişorului). 

Nu lipsesc nici cele două porţi solstiţiale, cea a părinţilor (pitr- 
yana sau pitar-yana), aflată la baza căsuţei zodiacală şi închipuită drept 
succesiune de iniţieri astrale (triunghiuri suprapuse, cu unghiul în sus), 
şi cea a zeilor (deva-yana), închipuită ca un şir de culmi muntoase (în 
ornamentaţiile târzii, triunghiurile vor fi înlocuite cu spirale scurte, „vă- 
lurite”, de unde şi explicaţia populară desacralizată de „apă”). 

Întregul totem, ca şi oul încondeiat, are trei planuri iniţiatice, care 
întrupează ordinea celestă, reluată şi de ordinea terestră, toate asumate 
inițiatic, inclusiv cel al paradisului terestru, care consacră lumea cunos- 
cută (cerul înstelat, Ur Anu), lumile necunoscute fiind determinate de 
Cerul Apropiat, Deaus (cerul zilei) şi de Cerul Îndepărtat (Cernunos, deci 

Timpul), cel care marchează şi poarta solstiţială a zeilor, deva-yana. In 


vremelnicie se intră, deci, din veşnicie, prin poarta solstiţială a părinţilor, 
iar întoarcerea în veşnicie se face prin poarta solstiţială a zeilor. 





Al doilea simbol de pe grinda-meşter de la Breaza este cel al 
Timpului, coarnele de cerb încadrând inima (Sfântul Graal, de regulă 
simbolizat de romb), Graalul definind dubla natură, cerească şi pămân- 
tească, a Omului Sfânt (ctisti sau druid, cum era numit în tracă şi în 
celtică), lisus Cristos — în cultura creştină. 





Al treilea simbol, care seamănă cu semnul infinitului, este, cum 
o demonstrează şi un mozaic străvechi, al Timpului zodiacal al Peştilor, 
Timp care avea să urmeze, cum se şi sugestionează în succesiunea de 
simboluri, după Timpul zodiacal al Taurului. 

Într-o plauzibilă traducere, cele trei totemuri de pe grinda-meşter 

a Porumbeştilor brezeni ar spune cam aşa „Lumea cunoscută, prin voia 
Timpului, părăseşte căsuţa Taurului şi se îndreaptă spre Peşti”. Dacă ne 
reamintim de zicerea lui lisus, prin care se vestea „omul cu ulciorul”, 
deci Timpul zodiacal al Vărsătorului, traducerea schematică se justifică, 
mai ales că şi semnul zodiacal, de pe mozaicul din vremea lui Moise, 
reprodus mai sus, are simbolul zodiei Peştilor în gura unui vas, care va 
lăsa, odată şi odată, conţinutul să curgă. 





O traducere, totuşi, a totemurilor preistorice este imposibilă, 
pentru că nu au cuvintele capacitatea de a cuprinde simbolul în toată de- 
plinătatea lui. Cuvintele sunt desluşiri ale gândirii logice, iar simbolurile 
sunt anterioare acestei gândiri, sunt metafizică. 





Oul cosmic, numit, prin degenerescenţă, ou încondeiat, are, de 
asemenea, trei planuri, cel al vremelnicei lumi cunoscute fiind încadrat, 
aidoma simbolisticii dintr-un alt mozaic din vremea lui Moise (un ca- 
lendar lunar), de cele două porţi solstiţiale, marcate de Lună şi de Soare 
(spiralele spre stângă şi spre dreapta). 

Calendarul lunar, prezent pe ouăle încondeiate, are, precum cel 
din mozaic, opt luni, opt petale, desenate fie sub formă de inimă, fie cu 
trimiteri directe spre „floarea vieţii”, care nu este altceva decât o con- 
creteţe a Timpului. Viaţa înseamnă Timp. Indiferent cum este închipuită, 
în ornamentaţia populară, floarea înseamnă primul calendar al omenirii, 
deci regulile obligatoriu de respectat, sub autoritatea Timpului. 

Şi oul cosmic, dar şi calendarul rural, explică afirmaţia lui Stra- 
bon, referitoare la „stolurile de lebede”, care, odată cu răsăritul Pleiadelor 
şi cu debutul primului an nou al omenirii, soseau la Pyroboridava (lângă 
Tecuci) şi fermecau, cu cântecul lor, şi Universul, dar şi Pământul. 

În calendarul lunar, crucea dreaptă (solstiţială), simbolizând cerul 
zilei, se intersectează cu „crucea Sfântului Andrei” (oblică, echinocţială 
— simbol al vremelniciei), care nu este altceva decât „Crucea Nordu- 
lui”, cum mai era numită Constelaţia Lebedei, aflată, la începutul lunii 
mai, deasupra meridianului locului. Prin urmare, „stolurile de lebede”, 
menţionate de Strabon, nu pot fi decât grupuri de câte şapte fecioare, 
simbolizând cele şapte stele vizibile din Constelaţia Lebedei (desenate 
ca fecioare îmbrăcate în alb), deci cele şapte zile ale săptămânii, iar cân- 
tecele lor, cu care fermecau Universul nu pot fi decât colindele lunare, 
care, conform aceluiaşi Strabon, s-au mai numit „peanurile tracilor” sau 
„imnele Titanilor” (în capitolul dedicat colindelor, se va vedea de ce). 

Spiralele aveau, în vechime, şi sugestia explicită a simbolului 
rotirii Soarelui (zvastica spre dreapta) şi a rotirii Lunii (zvastica spre 

stânga), ulterior spirala simplă, spre dreapta sau spre stânga, fiind sim- 
bolul Soarelui sau al Lunii în mişcare. 





Simbolurile rotirii Soarelui şi a Lunii, în epoca Bronzului Mijlociu! 


Între cele două porţi solstiţiale, oul încondeiat încadrează hora 
oamenilor sfinţi (romburile), prin care se arată „părinţii”, semnul „X” 
(crucea Sfântului Andrei, neîncadrată în romb, deci fără dublă natură), 
dintre romburi, însemnând, în scrierea preceltică „P”, de la „pitr” sau 
„pitar”, deci părinte. 

Hora ritualică a oamenilor cu dublă natură (întâlnită şi pe ce- 
ramica din epoca Bronzului Mijlociu, cultura Wietenberg), cerească şi 
pământească, anulează Timpul, în sensul vieţii veşnice, care de ritual, 
de hora ritualică ţine. 





Hora ritualică, pe ceramică Wietenberg! 


15 COMPLEXUL MUZEAL BUCOVINA, Comorile tracilor, Suceava, 2007 
18 COMPLEXUL MUZEAL BUCOVINA, Comorile tracilor, Suceava, 2007 

Hora ritualică, aşa cum a descris-o şi Cantemir, este Solară, când 
se săvârşea în cerc, şi Lunară, când se săvârşea înşiruit într-o sinusoidă. 

Cele trei planuri ale oului încondeiat reprezintă iniţierea în 
peşteră (partea de jos, simbolizată şi de triunghiul cu unghiul în jos, dar 
şi de semisfera cu deschiderea în sus), iniţierea în Timp, deci în lumea 
cunoscută, prin horă ritualică, şi iniţierea pe munte, în astral (triunghiul 
cu vârful în sus sau semisfera cu deschiderea în jos, precum un corn al 
abundenței). Horele solare şi lunare au menirea de a apropia cele două 
semisfere, care tânjesc una după cealaltă, până la a deveni întregul ce-am 
fost, până ce „sabia lui Apollo” (Soarelui) ne-a despărţit în două jumătăţi. 

Simbolistica totemică şi simbolistica pur cosmică a oului în- 
condeiat („Săteanul nostru ştie el cum s-a format lumea, dintr-un ou 
cosmic”18%) s-au risipit, s-au disipat, au degenerat, de-a lungul veacurilor, 
în ornamentaţii, deci în banalităţi estetice, încântătoare („fier de plug” 
şi „talpa gâştii” pentru simbolurile Trinității, „grapă” pentru enigmatica 
literă preceltică „en”, „cruciuliţă” pentru simbolul cerului apropiat, „zig- 
zag” pentru simbolul Timpului, „ape” pentru cele două porţi zodiacale, 
„spirale” pentru mişcarea celor doi aştri cereşti etc.), dar fără mesaj me- 
tafizic. Tehnicile străvechi de „încondeiere”, de scriere simbolică, s-au 
păstrat şi în înfrumusețarea costumelor, ţesăturilor, vaselor, lăzilor cu 
zestre etc., dar iniţierile în transmiterea şi citirea mesajelor s-au pierdut. 
Oul încondeiat reprezintă, fără îndoială, prima carte religioasă a omenirii, 
din care derivă, prin regionalizări şi istoricizări (argumentarea sacră a 
statalităţilor), toate cărțile sfinte ale omenirii, şi ele mai fără mesaj, dar 
cu o banalitate estetică a pildelor înduioşătoare. 

Simbolistica „folclorică” a satului est-european este singura 
care mai păstrează întreg patrimoniul sacru al culturii boreale, dar fără 
să conştientizeze, din pricina orgoliilor secesioniste ale naţionalismelor 
excesive, ce tezaur de sacralitate moşteneşte. 

Toată simbolistica sacră se desfăşoară, în elemente disparate 
din punct de vedere metafizic, dar unitare în plan estetic, şi pe costu- 
mele românilor şi ucrainenilor, costumele, ca şi ouăle încondeiate, ca 
şi ciopliturile în lemn, argumentând încă o dată, dacă mai era nevoie, 
temeinicia afirmației lui Staufe-Simiginowicz, din 1852, despre „aceste 


18 GOROVEI, ARTUR, Literatură populară, p. 100 

două popoare, (care) au trăit ca unul singur”. Practic, dincolo de unele 
specificităţi recente (bundiţa cu dihor, la români, şi câteva ornamentaţii 
ruseşti, la ucraineni), portul românilor şi al ucrainenilor din judeţul 
Suceava şi din regiunea Cernăuţi este aproape identic, influenţele şi 
împrumuturile portului românesc (croi şi cromatică) asupra rutenilor 
şi huțulilor din judeţul Suceava, precum şi cele ale portului ucrainean 
autentic asupra celui românesc din regiunea Cernăuţi având drept con- 
secinţă o incredibilă unitate, care anulează frontierele de orice fel între 
„aceste două popoare, (care) au trăit ca unul singur”. 

Chiar şi simbolistica dansului, la români şi la ucraineni, în hore 
solare (horele sau muzele fiind fiicele timpului) este aceeaşi, în cazul 
datinilor autentice, necontrafăcute voit sau întâmplător. 

Şi mai există, sub aura acestui port popular cu rădăcini comune 
în datina primordială, cea din vremurile imemoriale, în care Anul Nou 
începea în prima decadă a lunii mai, odată cu răsăritul Pleiadelor, şi o 
atitudine plină de măreție, şi la români, şi la ucraineni, o demnitate plină 
de seninătate, de lumină, de îndumnezeire. 

Regiunea Cernăuţi şi judeţul Suceava, prin românii şi ucraine- 
nii din satele celor două componente ale provinciei istorice Bucovina, 
moştenesc o spiritualitate comună, exprimată, cale de veacuri, bilingv. 
În materie de tipologia așezărilor, construcţia caselor, ocupaţii, artă 
casnică, datină, tradiţii şi obiceiuri, „aceste două popoare, au trăit ca 
unul singur”, iar pe temelia durabilă a acestui trecut trebuie să învăţăm 
să ne zidim viitorul. 

„Poporul lui frunză-verde” 


Odată cu inventarea termenului „folk-lore” („ştiinţa poporului”) 
şi cu propunerea lui, în 22 august 1846 (revista londoneză „Athenaeum”), 
drept titulatură pentru o nouă ştiinţă, o adevărată arheologie a spiritului, 
manifestat în „antichităţi populare”, arheologul William J. Thomas a 
aruncat pe scena filosofiei culturii un adevărat măr al discordiei, pentru 
că, în afară de scandinavi şi de răsăriteni, care au adoptat termenul şi 
sugestia ştiinţifică fără rezerve, toate celelalte culturi europene au avut 
obiecţii serioase, mai întâi din pricina limitării zonei de cercetare la 
nivelul păturii sărace, excluzând târgul şi oraşul, dar şi celelalte pături 
sociale, apoi de statutul de creaţie sau de dat, prin străveche iniţiere 
(„elementele tradiţionale conservate”!$5), al folclorului, rolul ruralităţii 
fiind doar acela de conservare a unui dat primordial (datină, deci, cuvânt 
care doar în limba noastră mai supravieţuieşte). Foarte curând după 
aceea, prin extinderea activităţii de cercetare şi asupra modului de viaţă 
rurală, şi asupra condiţiilor de locuire, a ocupaţiilor şi a meşteşugurilor, 
ajungându-se, la „caracterizări de grupuri etnice sau părţi din aceste 
grupuri”, ceea ce constituie, în fond, esenţa „etnografiei speciale sau 
descriptive”!%. Oricum, ba prin basculări spre dat şi păstrat, ba prin 
exacerbări nuanţate ale spiritului creator colectiv („Prin operă colectivă 
nu trebuie să înţelegem operă făcută în comun'”!57), pare să se fi ajuns 
la un numitor comun, „tradiţia populară, în accepţia cea mai largă a cu- 
vântului, cuprinzând, astfel, tot ceea ce se transmite prin popor din veac 


185 GOROVEI, ARTUR, Literatura populară, p. 117 
15 Ibidem, p. 117 
15 Ibidem, p. 118 

în veac”!$, prima atitudine critică românească, în domeniu, fiind luată 
de Hasdeu, în 1867, în prefața colecţiei de „Basme, oraţii, păcălituri şi 
ghicitori” a lui I. C. Fundescu. 

Hasdeu, cea mai dinamică inteligenţă pe care a avut-o, vreodată, 
poporul român, intuieşte datul european comun din care se trag litera- 
turile populare, toate „adăpate din fântânele unui instinct virginal” fiind 
„vastă şi confuză, ca tot ce este primordial”!%. Şi tot Hasdeu, fermecat 
de „admirabila „frunză-verde” din capul mai tuturor cântecelor poporane 
române”, răscoleşte, aidoma unui arheolog împătimit, toate răzoarele 
istorice ale civilizaţiilor şi ale culturilor europene, dar fără să fi aflat ni- 
ciodată de ce am fost şi suntem noi, românii, „poporul lui frunză-verde”, 
pentru că nu a avut norocul să afle despre legătura aproape identitară sau 
cel puţin complementară dintre rostire şi vegetaţie, prin „tracul Pean, 
cu ierburile şi cântecele lui vindecătoare”!”!, o legătură atât de lesne 
identificabilă în descântece şi vrăji, mai ales. 

Şi Alecsandri intuise în literatura populară cioburile unui dat 
sacru, fără să pledeze public, dar sfătuindu-l pe Iraclie Porumbescu, în 
vara anului 1848, la Horecea şi la Cernăuţi: „Cearcă, caută, ascultă şi 
întreabă de atari tradiţiuni între poporul din care eşti, în care trăieşti şi, 
mai ales, în care şi cu care, ca preot, vei trăi. Tot de ce, de ce din ce în 
ce mai mult te-i îndulci de mărgăritarele preţioase şi încântătoare ce le 
are poporul nostru strânse la sânul său. Şi acele mărgăritare preţioase şi 
într-adevăr fermecătoare sunt poezia neamului românesc. Cel mai scurt 
cântec, cea mai mică povestire să nu o bagatelizezi, să nu o ignori, să o 
scrii; ele sunt ori frânturi din întreguri mai mari, ori conţin aşişi în sine 
însuşi un întreg sintetic, pe care analiticul îl va desfăşura şi dezlega — 
drept ca sticla camerelor obscure”!*?. 

Accentul excesiv pus pe „Literatura populară”, pe această „vană 
„literatură”, cum a devenit, printr-o degenerescenţă, datorată cursului 
descendent al ciclului uman, poezia având, la începuturi, un veritabil 


15% GITTEE, A., apud Gorovei, Artur, op. cit., p. 109 

15 HASDEU, B. P., Studii de folclor, p. 26 

1% Ibidem, p. 37 

19! PROCLOS DIN LYCIA, Antologia poeziei eline, p. 232 

1% PORUMBESCU, IRACLIE, Scrierile lui Iraclie Porumbescu, p. 76 

caracter sacru”!%, contribuie la desacralizarea datinii, tradiţiei şi obice- 
iului, toate cu un dublu caracter, calendaristic şi şamanic, exprimând, în 
fond „adeziunea... la unul sau altul dintre scenariile mitice, la una sau 
la alta dintre imaginile exemplare”!*, adeziunea manifestându-se prin 
cântec, prin dans, prin rostiri ritmice, prin ritualuri de purificare (foc, apă, 
ierburi), prin travestiri cosmice (măştile sunt numai şi numai zodiacale, 
nicidecum animaliere!), deci printr-un ansamblu de expresii ale spiritului, 
de simboluri sacre imateriale. Fără caracterul calendaristic (neostenita 
confruntare cu Timpul) şi fără un spirit şamanic, încredinţat obștii, pen- 
tru a se apăra sau a birui singură, datina, tradiţiile şi obiceiurile nu ar fi 
supravieţuit, dovada constituind-o cotemporaneitatea satelor din regiunea 
Cernăuţi şi din judeţul Suceava, în care tradiţia, deja desacralizată, a 
dispărut, supraviețuind, ici şi colo, doar obiceiul şi, mai ales, folclorul 
de club sau de cămin cultural, deci un spectacol muzical-coregrafic 
scenic agreabil sau de-a dreptul plictisitor. În lumea satelor, cuvântul şi, 
în general, textul liric, nu a existat niciodată în afara ritualului, iar relic- 
vele cele mai apropiate de autentic au fost şi rămân blestemele, vrăjile 
şi descântecele, deci texte difuze şi aparent fără logică, simbolistica lor 
fiind „anterioară gândirii umane”!*. „În privinţa aceasta ne poate servi ca 
punct de reper un vechi document literar german, dinainte de anul 1000. 
ne referim la aşa-numitele „Merseburger Zauberspruche” (Descântecele 
de la Merseburg), care cuprind formule ca şi descântecele ce se mai gă- 
sesc şi astăzi în satele noastre. Formule ca: „să se adune os la os, sânge 
la sânge” etc. se utilizau în vrăji, evident, şi acum o mie de ani, şi deci 
şi acum trei mii de ani”!%*. 

Şi în domeniul filosofiei culturii a fost creat un nou „domeniu 
ştiinţific”, noologia, care preia statutul folclorului de „cunoaştere trăi- 
toare”, dar este „ordinea spirituală a lumii mutată în cuvântul explicativ, 
în concepte clare şi în raţionamente bine închegate”, noologia intrând 
în conflict, încă din start, cu principalele dimensiuni a ceea ce s-ar numi 


1% GUENON, RENE, Simboluri ale ştiinţei sacre, p. 7l 

1% ELIADE, MIRCEA, De la Zalmoxis la Gengis-Han, p. 208 
15% GUENON, RENE, Simboluri ale ştiinţei sacre, p. 55 

195 BLAGA, LUCIAN, Trilogia cosmologică, p. 388 

19 BĂDESCU, ILIE, Noologia, p. XXVI 

folclor, respectiv rădăcinile „adăpate din fântânele unui instinct virginal” 
şi dimensiunea „vastă şi confuză, ca tot ce este primordial”!%. 

Conform noologiei, această ştiinţă care consacră teza că „ordinea 
spirituală nu este un dat al vieţii, ci un dar al ei, o virtualitate” şi care îşi 
propune să înceapă, în plan sociologic, cu „studiul actelor trăitoare, în şi 
prin care omul se întâlneşte cu ceilalți tocmai pentru că şi ei sunt trăitori 
şi astfel se găsesc deja acolo, în acelaşi loc spiritual cu el”!%. 

Dar indiferent de ştiinţele care-şi dispută moştenirile de spiritua- 
litate ale neamurilor, şabloanele de gândire sunt aproape identice. Astfel, 
„datina vine din ceea ce este dat, un lucru exterior, gata făcut şi constatat 
obiectiv. În conţinutul său intră, social vorbind, ideea de moştenire, adică 
de trecere şi legătură între generaţii”, „obiceiul înseamnă deprinderea'2%, 
factorul dinamic revenind tradiţiei, în cadrul unei reformulări, în care 
„obiceiul este un fapt îndelung repetat, exprimat în forme moştenite din 
bătrâni”, dar şi „un act social, care dă viaţă şi actualizează datinile” 21. 

În alte definiri, „tradiţiile sau cutumele sunt modalităţi com- 
portamentale obişnuite şi practicate de multă vreme"? sau „ceva ce 
se păstrează din trecut în prezent, fiind transmisă şi rămânând activă şi 
acceptată de către cei care o primesc şi care, la rândul lor, o transmit 
mai departe”265. 

Datina, într-adevăr, este un dat, o creaţie sacerdotală (Solomon, 
dar şi Siegfried susțineau că înţeleg „limba păsărilor”, a îngerilor, „limba 
iluminării”, numită „luga suryanyya”, deci „limbajul ritmului”20%%), în- 
credinţată, ca tradiţie (ansambluri de ritualuri divinatorii calendaristice 
— „adeziunea la unul sau altul dintre scenariile mitice”, cum formula 
deja citatul Eliade), prin ritualuri iniţiatice de tip şamanic, şi devenită 
obicei prin preluarea subconştientă de practici ritualice şi divinatorii 
care apără şi ajută. Obiceiul, spre deosebire de tradiţie, este deposedat 


1% HASDEU, B. P,, Studii de folclor, p. 26 

1 BĂDESCU, Mircea, Noologia, pp. XXVI, 161 

%% BERNEA, ERNEST, /ntroducere teoretică la studiul obiceiurilor, pp. 380, 381 
%! BERNEA, ERNEST, Introducere teoretică la studiul obiceiurilor, p. 381 
22 MIHĂILESCU, LON, Sociologie generală, p. 60 

%3 POUILLON, JEAN, Dicţionar de etnografie şi antropologie, p. 673 

24 GUENON, RENE, Simboluri ale ştiinţei sacre, pp. 60 şi 71 

de iniţiere şi tocmai de asta a şi devenit, încet, încet, doar un spectacol, 
fără nimic sacru în el. 

Datina ar fi fost creată, conform filosofilor culturii, de Spiritul 
Divin şi încredinţată popoarelor prin intermediul iniţiaţilor. „Poporul 
conservă, fără a înţelege, frânturi ale tradiţiilor vechi, aparţinând unui 
trecut atât de îndepărtat, încât devine imposibil de delimitat, fiind, din 
această cauză, asociat obscurului domeniu al preistoriei; el îndeplineşte, 
prin aceasta, funcţia unui soi de memorie colectivă, mai mult sau mai 
puţin subconştientă, al cărei conţinut este clar venit din altă parte"?5. 
„Folclorul, fiind constituit în mod esenţial din elemente aparţinând unor 
tradiţii stinse, reprezintă inevitabil un act de degenerescenţă în raport cu 
ele”, chiar şi în condiţiile în care un text liric şi o nouă frazare muzicală 
par să atingă perfecțiunea, din perspectiva sistemului contemporan de 
valori. Un poem, în sine, un cântec în sine, abia compuse, oricât de va- 
loroase ar fi, nu înseamnă tradiţie şi, cu atât mai puţin datină, deşi pot 
deveni obicei, funcţie de procentul de divertisment pe care îl conţine. 

Obiceiurile, adică obişnuinţele prin care „poporul conservă, fără 
a înţelege, frânturi ale tradiţiei vechi”2%6, reprezintă, fără îndoială, stadii 
de degenerescenţă, în raport cu datina, deci cu „tradiţia primordială”? 
(datul, cum o numeşte Guenon), cea care, pe lângă faptul că etalează 
„amprentele unui stil” (câmpul stilistic şi, în fond, primul fapt stilistic)%, 
că evoluează în cadrul unei mitologii proprii, dar din ce în ce mai neînţe- 
leasă („Mitologia devine destinul unui popor'?%, dar şi „triumful asupra 
propriului destin”2!0), dă expresie unei anume şi inconfundabile adeziuni 
la mit, iar „adeziunea unui popor la unul sau la altul dintre scenariile 
mitice, la una sau la alta dintre imaginile exemplare, spune mai multe 
despre sufletul lui profund decât un mare număr de întâmplări istorice'?!!. 

Tradiţia primordială sau datina, cum se numeşte la români, s-a 


%5 Ibidem, p. 37 

6 Ibidem, p. 37 

27 Ibidem, p. 26 

%8 BLAGA, LUCIAN, 7rilogia cosmologică, p. 377 

2% Ibidem, p. 385 

210 ELIADE, MIRCEA, De la Zalmoxis la Gengis-Han, p. 261 
21 Ibidem, p. 200 


235 








Ion Drăguşanul 


menţinut şi se menţine, tot mai drapată în elemente ale tradiţiei creştine, 
prin obiceiuri, deci prin ceea ce, printr-un termen impropriu şi limitativ, 
în ciuda aparenţei de exhaustiv, se numeşte folclor. E drept, mult mai 
conservatori fiind şi mai puţin atinşi de „această dezvoltare materială, 
care durează de mai multe secole şi care a luat un ritm din ce în ce mai 
accelerat... însoţit de o regresie intelectuală imposibil de comparat”?"?, 
locuitorii satelor est-europene şi, mai ales, cei ai satelor de munte, vlahii 
şi huţulii, au păstrat, neconştientizate, dar ca instinctuală „recuperare 
ritualică a Timpului original'?!5, conform dezarmantului imbold al lui 
„aşa am apucat”, anumite elemente de „scenarii mitico-rituale”, de „frag- 
mente mitologice şi ritualuri dispărute”?!*, dar datina, cea care a generat 
obiceiurile, ne rămâne încă necunoscută, datorită capacităţii noastre 
metafizice deja epuizată de şabloanele savantlâcului, care ne determină 
„să tratăm cu dispreţ drept „superstiţii” tot ceea ce nu înţelegem"?15, şi 
locuţiuni, şi calendare, şi ritualuri, şi simbolistică. 

Cercetate doar de lingvişti (L. Săineanu, |. A. Cancrea, lorgu 
Iordan, Stelian Dumistrăcel, Gheorghe Colţun etc.), frazeologismele 
sau „locuţiunile”, cum le numea Eminescu, stabilindu-le şi calitatea de 
„zestre naţională a limbii”, încriptează anumite detalii ale datinii sau 
doar marchează momente ale devenirii ei. 

Datina datează „de când lumea şi pământul”, „din moşi-stră- 
moşi”, „de când cu lupii albi” (totem dacic), în vreme ce unele obiceiuri 
durează doar „din vremea lui han-tătar” (Kutlubuga sau „Bourul Noro- 
cos”) sau chiar mai de curând, „de când nemţii cu coadă” (vremea ocupării 
Bucovinei). De atunci, din „vremea vremii”, au trecut multe „veacuri 
de om”, iar „regulile de lângă râul cu apă” (tradiţia primordială, cum o 
numea Guenon), cele care întregesc datina, „s-au dus pe apa sâmbetei”. 

* 

Obiceiurile, în marea lor majoritate, îşi au rădăcina în datina 
străveche, în ritualurile simbolice şi care operează cu simboluri, fără să 
pună prea mare preţ pe enunţul lingvistic şi, tocmai de aceea, cu o zestre 


212 GUENON, RENE, op. cit,p.9 

23 ELIADE, MIRCEA, op. cit., p. 27 
214 Ibidem, p. 7 

15 GUENON, RENE, op. cit., p. 73 


236 





Povestea aşezărilor bucovinene 


tulburătoare de imagini literare, deşi, în ceea ce numim folclor, „ţăranul 
nu reprezintă atât o „clasă” socială sau o treaptă în ierarhia economică 
a civilizaţiei, cât este, mai cu seamă, o fază a omului cultural”, tendinţa 
ultimului veac fiind aceea de a concluziona cum că „ţăranul este expresia 
vie, pitorească şi exclusiv autohtonă...'21€ a datului iniţial, zonificat nu 
prin creaţie, ci prin repertoriu, deci prin aderenţă degenerativă la scenarii 
mitice străvechi. 

În istoria folcloristicii, şi la români, şi la ucraineni, au fost 
ignorate, de regulă, originile, iniţierile, ceea ce a fost dat şi când anume 
s-a produs acea înzestrare, optându-se pentru două sisteme de valori 
temporale, unul, care ţine de ciclul cosmic şi celălalt, care ţine de ciclul 
vieţii omului. 

Primele clasificări ale patrimoniului îndătinat al fiecărui popor, 
înveşnicit prin tradiţii şi retrăit prin obiceiuri, s-au făcut sub aura poeziei, 
care era, iniţial, doar o componentă a ritualului, dar a devenit, prin recep- 
tare culturală, însăşi esenţa ei. Idealizări de genul „precum la celelalte 
popoare, tot aşa şi la Români, literatura începe cu poezia poporană, care 
oglindeşte întreaga dezvoltare intelectuală a poporului, din prima fază 
a existenţei sale, şi o exprimă într-un mod potrivit. Această stare primi- 
tivă, deci, a fost foarte favorabilă naşterii poezie populare, căci omul, 
înainte de a cugeta, simte sentimentul şi-l exprimă în formă poetică'?!7, 
abundă în trufii naţionaliste, şi la români, şi la ucraineni, care văd ceea 
ce vor să vadă în lirica păstrată de ruralitate, adică o temelie a spirituali- 
tăţii neamului lor. În cadrul aceloraşi popoare, datina, deci patrimoniul 
inițiatic european, păstrat doar de popoarele est-europene şi, mai ales, 
de cele cu importante fragmente de populaţie în munţi, fiind interpretată 
doar ca valoare poetică şi, pe deasupra, creatoare, este provincializată, 
cioburile, frânturile de memorie sacră (decadenţele care supraviețuiesc 
aproximativ prin obicei) fiind considerate valori cultural-istorice locale, 
aprig zonificate pe pământul bătătorit şi infertil al dogmaticei definiţii 
„vetre folclorice”, deci teritorii geografice restrânse, care menţin, cu fireşti 
înstrăinări, patrimoniul iniţial al civilizaţiei europene boreale. 

Asupra datului iniţial, mai ales din zonele agrare, s-a mai năpustit, 


216 HAYECK, MEL, Consideraţii filosofice asupra legendei populare, p. 2 
217 JUNIMEA LITERARĂ, nr. 2, 3 şi 4/1909, pp. 74-79 

în afară de uitare şi de superficialitate, cu rezultate mult mai spectacu- 
loase, decât în zonele munteneşti, tradiţia creştină, biserica asimilând şi 
denaturând, nu în spirit creştin, pentru că, după cum spune Preafericitul 
Augustin, acelaşi era spiritul şi în vechime, ci în spirit bisericesc, cioplind 
propriul calendar peste calendarul cosmic îndătinat, dar fără a-l putea 
şterge şi distruge definitiv pe cel milenar. 

Obiceiurile care ţin de tradiţia primordială şi cele care ţin de 
tradiţia bisericească sunt, fără îndoială, la fel de valoroase şi ambele 
constituie patrimoniul nostru, al est-europenilor. Importante sunt şi obi- 
ceiurile laice, care nu vin din vreo datină, ci din nevoia naturală a omului 
de a petrece şi de a se dezvălui pe sine, în faţa posterităţii lui, nu aşa cum 
a fost, ci cum ar fi dorit să fie, şi prin fapte, dar şi prin dragoste. Chiar şi 
legendele, care reprezintă prime creaţii obşteşti, pe fond mitic, deci un fel 
de obiceiuri întemeiate („îngâmfarea şi înălţarea peste ceea ce suntem”, 
cum spunea Xenopol, în 1871, la Putna), ţin, totuşi, de această nevoie a 
dezvăluirii de sine, şi asta pentru că ele, şi obiceiurile, şi „legendele, cu 
lumea lor dramatică şi plină de tâlcuite întâmplări, reprezintă un tip de 
plăsmuire, în care elementele naturii primesc, printr-un Joc fantezist, o 
umanizare estetică a lor. Aşa se face că, în concepţia poetică populară, 
soarele şi luna au fost fraţi, ce s-au iubit cu ardoare; anumite flori şi 
paseri sunt metamorfozele dramatice ale unor personagii, închipuite şi 
acestea. Motivul real, de la care pleacă povestea din legendă, nu mai 
poate fi surprins decât în deznodământul acestui joc creator, în care se 
complace desfăşurarea ei pur imagistică”?!8. 

În cazul particular al Bucovinei, frânturi diferite de datină an- 
cestrală s-au păstrat, într-o incredibilă complementaritate, şi la români, 
şi la ucraineni, dar şi unele, şi celelalte, sunt aparent greu de identificat, 
câtă vreme vom stărui să judecăm tradiţia după calapodul „ştiinţific” al 
demersului folcloric. Un exemplu cât se pare de edificator este cel al 
jocurilor cu măşti, Malanka (termen slav, care glorifică luna mai). În 
colindele româneşti, florile de măr şi de păr, specifice începutului lunii 
mai, sunt ale d'Albei, deci ale Lunii (conform unei superbe demonstraţii, 
în paralel cu colindele provensale, făcută de Ioniţă Bumbac şi despre care 
am vorbit). Ucrainenii au fiul pământului, Luna, şi o fiică, Primăvara sau 


215 HAYECK, MEL, Consideraţii filosofice asupra legendei populare, p. 2 

Mai, au şi dragostea cosmică imposibilă, dar şi eliberarea Primăverii Mai 
de către Soare (în mitologia română, mai, în identitate comună cu Alba, 
este Crăiasa Zăpezii Eftepir, adică Luminoasa sau Alba, transformată în 
mesteacăn de zânele geloase şi, apoi, transformată de Soare în Crăiasa 
Zăpezii, cu palat celest deasupra nourilor). 

Cele două reminiscenţe, însumate şi desluşite reciproc, fac tri- 
mitere directă la ritualurile din prima decadă a lunii mai, dedicate răsă- 
ritului Pleiadelor, la începuturile omenirii, atunci când Anul Nou, după 
cum mărturiseşte Polybios, atunci începea, ritualuri descrise de Hecateu 
Abderida, de Diodor Sicul şi de Strabon, şi la care am făcut deja referire. 

Spiritualitatea rurală a fost împărţită şi, desigur, riguros delimi- 
tată la români, mai întâi de Vasile Alecsandri, poetul fascinat de eseul 
„Poesia poporală” al lui Alecu Russo, Alecsandri grupând colecţiile 
de poezii, culese de prin sate, în două broşuri?!” şi opinând că poezia 
poporană s-ar împărţi în trei clase, „Cântece bătrâneşti” sau „Balade”, 
„Doine” şi „Hore”. 

Totul unitar al datinii avea să fie fărâmiţat, apoi, şi de Grigore 
Tocilescu, în şapte categorii, respectiv „Colinde” sau „Coliande”, „Ba- 
lade” sau „Cântece bătrâneşti”, „Doine”, „Cântece de lume”, „Hore şi 
cântece de joc”, „Satire şi cimilituri” şi „Descântece”. Întâlnim, în această 
clasificare şi un dat primordial (colindele, doinele, horele şi descântecele), 
dar şi un patrimoniu laic (baladele sau cântecele bătrâneşti, compuse de 





29 ALECSANDRI, VASILE, Poezii populare, balade şi cântece bătrâneşti, 
1859, 1862 

cobzari”% sau de cimpoiaşi”!, cântecele de joc, satirele şi cimiliturile), 
într-un amestec deloc întâmplător, ci premeditat şi din imbolduri naţio- 
naliste, dar şi din smerenii ortodoxe exagerate. 

O altă clasificare, datorată omului total al culturii române, Bog- 
dan Petriceicu Hasdeu, care lua în calcul o literatură română cu autor 
colectiv, impune trei genuri, cel poetic (în care include, cu ignorarea 
specificităţii tradiţiilor, Cântecele bătrâneşti, Doina, Colinda, Hora — 
adică strigăturile, Vicleimul, Descântecele şi Oraţia, prin „Vicleimuri” 
înțelegând doar formulele de „teatru popular” nu şi cântecele menite dis- 
trugerii colindelor), genul aforistic (cu Proverbe, Ghicitori şi frământări 
de limbă, şi Idiotisme) şi genul narativ (cu „Tradiţiunea”, cum numea 
el, ca şi Simion Florea Marian, Legenda, „Anecdota”, deci snoava, şi 
„Basmul”). 

Spiritul acesta „literar” de clasificare se menţine şi astăzi, prin- 
tr-un dogmatism „ştiinţific” ucigător pentru memoria lui Lucian Blaga, 
Nicolae Densuşianu, Vasile Lovinescu sau Mircea Eliade, ca să nu mai 
luăm în calcul şi pe filosofii culturii din întreaga lume, între care rămân 
Veşnici vii şi cei patru români abia numiţi. 

Dezminţit de Sabin Drăgoi, printr-o lucidă analiză, care pro- 
punea, în 1938, doar „două mari categorii”, funcţie de natura datinii, în 


2% SBIERA, I. G., Mişcări culturale şi literare / la /Românii din stânga 
Dunării..., p. 273: „Cronicarul polon Matei Strykowski încă ne povesteşte 
că el însuşi a văzut şi auzit, când călătorea prin Moldova, Ardeal şi Țara 
Românească, în anul 1574, cum, prin adunările poporale de acolo, se celebrau 
faptele oamenilor mari şi renumiţi, prin cântece cu acompaniere de vioare, 
alăute, cobze şi harfe, şi că păturile de jos ale poporului se desfătau peste măsură, 
ascultând glorificarea vitejiilor marilor lor principi şi voinici. / În special, ne 
spune că Moldovenii şi Muntenii cântau, şi pe atunci, pe la ospeţele lor, despre 
vitejiile lui Ştefan cel Mare, un cântec, acompaniat cu alăuta, al cărui cuprins 
îl şi citează. / Acest cântec, păstrat până astăzi în popor, l-a cules marele nostru 
poet, Vasile Alecsandri, şi l-a publicat în colecţiunile sale de poezie poporană, 
sub titlul de „Cântecele lui Ştefan Vodă” 

%! URECHE, GRIGORE, Letopiseţul..., p. 130: „Aşa, după ce s-au aşezat 
la domnie Aron vodă (1591), nu-i era grijă de altă, numai afară de a prădarea 
şi dinlăuntru, nu să sătura de curvie, de jocuri, de cimpoiaşi, carii îi ţinea de 
măscării!” 

prima categorie intrând „a) colindele, b) bocetele, c) cântecele de nuntă, 
rămăşiţe de culturi divine, obiceiuri antice, mărturii a unor credinţe reli- 
gioase străvechi şi superioare, proba neîndoielnică a unei culturi bătrâne 
de milenii” iar în a doua, „muzica creată din imbold liric, din care fac 
parte: a) cântecele de stea, creaţii mai noi după tipicul etnicului nostru, 
sau împrumutate, dar adaptate cerinţelor specifice nouă, b) diferite specii 
de cântece lirice ca doinele, baladele, cântecele de leagăn, cântece care 
însoțesc o îndeletnicire şi c) dansurile extrem de multe şi variate”2%, 
spiritul „literar” al folcloriştilor îndepărtează, cu preţiozitate inconşti- 
enţă, orice fărâmă de mitic, de spirit, în favoarea unei „vane literaturi”, 
cum spunea Rene Guenon, care numai aparent mărturiseşte, comunică 
şi înveşniceşte. 








2 RUSU, LIVIU, Muzica în Bucovina, Bucureşti, 1964, pp. 781-793 
241 


Ion Drăguşanul 





„Calendarul e rânduiala vremii” 


„Satul lui Cremene"?2% şi-a risipit hotarele obşteşti (pietrele-creme- 
ne) şi, odată cu „hotarele pe unde din veac au umblat”, celelalte moşteniri. 
Când vrei să afli veşti din străbunii noştri nemărturisitori, păşeşti într-un 
sat cu „oameni buni şi bătrâni” (bunici şi străbunici) şi te întinzi la sfat. 
Afli, de fapt, doar obiceiurile şi superstiţiile relativ recente ale acelui sat: 
„„Calendaru-i aşa, să fie un lucru cu rost, că nu poţi merge la întâmplare. 
Calendarul e rânduiala vremii, să ştii când să faci un lucru. Fără calendar, 
unul ar face într-un fel, unul în alt fel... Calendarul are zile în tot felul, de 
nu seamănă una cu alta. Nu poţi face marţi ce poţi face duminică şi nici 
în aprilie ce faci în septembrie... Timpul merge după calendar. Că mergi 
la lucru, că ţii o sărbătoare sau împlineşti o datină, aşa cum e nunta sau 
alte obiceiuri, toate merg la vremea lor. Nu faci nunta în postul mare şi 
nici nu mergi la naşi cu daruri aşa când îţi vine. E anume timp, că nu tot 
timpul e bun'?%. 

Un calendar fără memorie, într-un sat fără memorie, într-o vreme 
fără memorie. 

„Regulile de lângă râul cu apă” s-au pierdut (odată cu dreptul 
valah) sau poate că supraviețuiesc, înstrăinate, în „Munci şi zile”, săteanul 
ascuţind fierul de plug atunci „când crugul / Anului vremea-şi încheie” 
şi începând aratul „când se deşteaptă Pleiadele, fiicele marelui Atlas” (la 
începutul lunii mai), în urma lui, „să arunce sămânţa'?% „argatul de ani 


%3 COLȚUN, GHEORGHE, Enigme ale frazeologiei, p. 1] şi urm. 
24 BÎRLEA, OVIDIU, Folclorul românesc, p. 202 
%5 HESIOD, Munci şi zile, p. 70 

patruzeci, căci e încă / Plin de vigoare”. Săteanul îşi face singur „uneltele 
toate”, luând lemnul din „neatinsa pădure... / Când se opreşte în ramuri 
seva şi frunzele pică”. Săteanul îşi face „piua... de trei coţi, de trei picioa- 
re... maiul, / Osia şapte picioare”, „obezi de trei palme”, iar din „lemn îndoit 
cât de mult, cormană de cer” din lemn de „munte, / Căci e mai trainică 
la plug şi boilor mai cu priinţă”. Sătenul avea două pluguri, „căci, de se 
strică unul, la celălalt pune-vei boii”. „Oiştile cele mai bune din ulm se 
cioplesc... cormanul din gorun, grindeiul din stejar”. În „vreme de iarnă... 
/ Omul cu minte isteaţă îşi spune un car că-şi va face, / Numai zăludul îşi 
uită că-i trebuie o sută de lemne / Car să-ntocmească şi-acasă, cu grijă, 
din timp să le strângă”. Săteanul nu pierde timpul „la sălaşul de faur în 
ceasul de iarnă, / Nici lângă sobă, la cislă, când frigul împiedică-n muncă / 
Omul, căci cel care-i vrednic de mare folos e în casă / Şi ale iernii oprelişti 
nu-l fac al foametei pradă”, ci, în luna lui Faur, cu zile urâte, geroase, / 
Ce pentru boi e pieire”, îşi pune „o bundă de lână peste tunica cea lungă”, 
opinci croite din „pielea de bou, cu putere izbit între coarne”, căciula şi 
îşi vede de muncile sale, ajungând, astfel „la a anului capăt, / Când fi-vor 
iar deopotrivă ziua cu noaptea şi iarăşi, / Mamă a toate, pământul va da 
feluritele-i roade”2€. 

Singurul „călindariu” agrar al antichităţii europene (secolul VI î. 
H.), „Munci şi zile” supravieţuieşte şi în proverbele şi zicătorile românilor, 
în frazelogisme, în calendarul anual al muncilor agricole, în port, dar şi 
în dimensiunile pieselor pentru uneltele gospodăreşti, pentru plug şi car. 

În satele noastre, „muncile” respectă succesiunea „zilelor” seco- 
lului şase î. H. cu o consecvență exemplară, iar sfaturile antice îşi găsesc 
firească şi fidelă oglindire în proverbe şi zicători. „Nu amâna pentru mâine 
sau poimâine treaba de astăzi”, îndeamnă anticul Hesiod, iar satul românesc 
reverberează peste milenii: „Nu lăsa pe mâine ce poţi face azi”. „Vreme de 
iarnă... Omul cu minte isteaţă îşi spune un car că-şi va face”, consemnează 
Hesiod, iar satul nostru îndeamnă: „Să-ţi faci iarna car şi vara sanie!”. 

Scrisul antic (mitologie, istoriografie, literatură) creează eroi, 
iniţiatori, zei, numele personajelor însemnând, adesea, elemente toponi- 
mice, iar nu de puţine ori denumiri ale uneltelor care au revoluţionat viaţa 
socială a antichităţii (Plug-de-Aur, Proţap-de-Aur, Jug-de-Aur etc.). Grecii, 


HESIOD, Munci şi zile, p. 71-75 

de pildă, dau nume la ceea ce exista de milenii. La fel se întâmplă şi cu 
calendarul agrar al lui Hesiod, care consemnează o datină mult anterioară 
lumii elenice, statornicită între Rin, Don, Dunăre, Marea Neagră şi Marea 
Nordului, adică spaţiul de dezvoltare al civilizaţiilor precucuteniene şi 
cucuteniene, civilizaţii dominate spiritual de munţii Carpaţi şi de urcările 
purificatoare pe Muntele Sfânt al Cerului, munţi simbolizaţi şi de turnurile 
budiste, dar şi de piramidele egiptene. 

Pelasgii, după cum mărturisesc grecii, nu-şi numeau şi porecleau 
zeii, ei îi numeau zei şi atât. Nici măcar Anu, cel mărturisit de tăbliţele de 
la Tărtăria drept „bărbatul cel mai integru”, care a stabilit „reguli lângă râul 
cu apă”, nu se considera şi nu era considerat, în Carpaţi, zeu. Abia după 
plecarea unor populaţii din neamul „capetelor negre” şi după înfiinţarea 
Sumerului, populaţiile acelea îl numesc pe Anu zeu. La fel se întâmplă şi 
la egipteni, dar egiptenii îl asimilează lui Saturn, „tatăl lui Osiris”, cum era 
scris pe columna din Nysa, Siria, din vremea lui Strabon, litaniile egiptene 
numindu-l Osiris-Ani, Ani nefiind numele unui scrib, ci supranumele lui 
Osiris („Ceresc”, de unde şi hebraicul „Anu Yahve”, pentru „Tatăl Ceresc” 
sau sciticul „Tarkit-Anu” pentru „Sfântul Cer”). Nici un scrib nu şi-ar fi 
permis să împrumute numele unui astfel de zeu. Anu, simbol al cerului 
înstelat şi luminat de Soare şi de Lună, de Apollo şi de Artemis, de Soarele 
„cel beat de dragoste” (Dragobete) şi de Crăiasa Zăpezii Eftepir (Luna, 
Alba), înseamnă, de fapt Cer. Pe de altă parte, „UR” înseamnă cerc, roată 
(„montagna gialla”, oraşul fiind construit, cum confirmă Woolley, ca „un 
oval neregulat care adăpostea case şi palate”), de unde şi sugestia horei 
sumeriene „h'uray” de „roată a cerului”, ceea ce înseamnă, de fapt şi 
combinaţia UR-ANU, adică Uranus. Deci „roata cerului”. 

Toate religiile lumii încep de la Cer, iar pelasgii, care-i recunoş- 
teau Cerului, Universului, sacralitatea aveau poveştile lor cântate (ca să 
se înveţe şi ca să nu se uite), unele dintre ele supraviețuind doar ca mesaj 
până astăzi. Grecii, datorită lui Hesiod, au „Munci şi zile”, un segment 
special al datinii. Noi, românii, avem, din epoca iniţierilor, „de când cu 
moş Adam'*2”, o snoavă, „Povestea Muncei”, publicată, în 1908, de o 
gazetă cernăuţeană?*. 


27 COLŢUN, GHEORGHE, op. cit., pp. 12-48 
25 DEŞTEPTAREA, nr. 10, 11/1908, pp. 3-5 

Cică, după izgonirea oamenilor din cer (facem abstracţie de con- 
taminarea folclorică creştină), „în lume nu creşteau nici de unele... Pustiu 
şi arşiţă era în toată lumea”. Se găseau „roade de toate gusturile” numai 
în crengile „Pomului Vieţii”, din fructele căruia „mâncau şi oameni, şi 
dobitoacele lor”. Dar, „de la o vreme, pomul acela binecuvântat a prins 
a slăbi din rod. Tânjea şi se ofilea, văzând cu ochii”. Epoca culegătorilor 
de fructe apunea, aşa că oamenii au experimentat primele ocupaţii agrare, 
sădind, fără succes, rădăcinile „Pomului Vieţii” ici şi colo. Apoi, „ca să-şi 
mai ţie sufletul, au început bieţii oameni să mulgă pe unele din dobitoacele 
lor, altora să le taie puii. Saţ mare însă n-aveau așa, numai cu de dulce. Îşi 
aduceau aminte, plângând, de rădăcina lor de mană... S-au apucat, atunci, 
să o sape şi au găsit-o mâncată de viermi, iar pământul era secătuit. Acum 
le părea rău că n-au primenit locul, dar era prea târziu. 

Ei... dar cu părerea de rău nu trece foamea. Se apucă ei, acum, să 
învie rădăcina. Caută pământul cel gras, sapă şi frământă împrejur, aduc 
apă şi aşează răsadul. Dar colţ nu mai răsărea... Şi ei plângeau şi se văitau 
fără să-i audă nimeni. 

Mutară, pe urmă, în alt loc cuibul, altă muncă şi alt timp prăpădit, 
dar nu odrăslea ca din piatră. Bocet şi strădanie degeaba. Munceau oamenii, 
acum, toată ziua şi, de atâta trudă şi arşiţă le curgeau bobii de sudoare de 
pe frunte, de înrourară pământul uscat. 

De la o vreme, ce să le vadă ochii?! altă minune. Stropii de sudoare 
se prefăceau în grăunţe şi grăunţele încolţeau şi au crescut în urmă din 
sudoarea lor fire verzi, care au legat un rod nou. Tot câmpul acela muncit 
s-a acoperit cu grâu, cu secară şi tot felul de fân... 

De atunci, oamenii au prins gust de muncă, că se hrăneau, acum, 
din sudoarea feţii lor”. 

De aici, încolo, începe calendarul agrar, cel care, deşi subordonat 
„timpului creştin”, n-a mai fost uitat în locaţia lui spirituală (munte-deal), 
deşi „multă apă a curs pe valurile vremii'?%, „multa prius vasto labentur 
flumino ponto” („„mai întâi multă apă va curge sub pod”), cum ziceau 
romanii, cei preocupaţi mai curând de viitor, decât de trecut şi, tocmai de 
aceea, irositori de datină, dar nemuritori prin cele durate. 


2 COLȚUN, GHEORGHE, op. cit., p. 38 

„Du-te, Soare, vino, Lună 


În calendarul datinii, era, mai întâi, Genarie, Ghenarie sau Cărin- 
dari („„Cărindari / Cu gheţile mari”), apoi Faur sau Făurari („Faur ferecă 
şi desferecă”, „Două săptămâni ferecă, / lar două desferecă”), luna în 
care şi Hesiod îndeamnă să nu-ţi pierzi vremea „la faur”, privindu-l cum 
lucrează, luna în care sunt gerurile cele mari, când „crapă ouăle corbului” 
şi trebuie să te îmbraci bine, cum sfătuieşte şi Hesiod, sau să stai în casă. 

Urmează prima lună de primăvară, Germănari sau Mart, Marte, 
Mărţişor („Marte / Strâmbă parte / La o parte”), apoi Florari sau Prier 
(„Prier prieşte, / Dară şi jupeşte”) şi Florar, Florari, Frunzări, Pratar sau 
Mai („Mai / E rai”). 

Vara începe sub semnul fructelor coapte, Cireşar, Cireşeri, Cire- 
şel, continuă cu căldurile lui Cuptor, Cuptori, Coptori şi se termină cu luna 
holdelor, Augustru, August, Aust, Măsălari, Secerar, Gustar sau Gustea. 

Septembrie, luna vinului, Viniţel, Vinimeri, Răpciune sau Răp- 
ciuni („În luna Răpciuni / Cad copii pe tăciuni”), pregăteşte brumele 
sfioase ale lui Brumărel (octombrie) şi pe cele dense şi aspre ale lui 
octombrie, Brumar, Brumari sau Promorari („în luna Răpciuni, / Cad 
copiii pe tăciuni, / lar în Brumari / Cad şi cei mari”). 

Prima lună de iarnă, luna Omului, luna Crăiesei Zăpezii Eftepir, 
Luna Cerbului sau a Caprei (Zodia Capricornului, în care moare şi învie 
Timpul), luna Andrea, Indrea, Undrea sau Neios (poate de la primii fulgi 
de nea, poate de la Neyos sau Neykoy, nume enigmatic din inscripţiile 
antichităţii, din care derivă apelativul „neică”), e o lună în care se ferecă 
pământul, căci „În Undrea / larna-i grea”2%. lar în vremea zăpezilor, 


2% MARIAN, SIMION FLOREA, Sărbătorile la Români, pp. 94-98 

sub semnul mesteacănului transformat în zână cerească, noi petrecem, 
dintotdeauna, „în joc lunga noapte de iarnă” (Vergilius). 

Exponenţială pentru întregul calendar îndătinat, pentru „existenţa 
omului în orizontul lumii date şi în vederea conservării sale”%!, rămâne, 
şi ca moştenire subconştientă (obicei), luna Martie. 

Martie este, totuşi, luna consacrată violenţei şi agresivităţii din 
noi, cei „atotsuficienţi şi puternici”, din vremurile în care „eram sferici” 
(Petru Creţia). Prin urmare, în combinaţia aceasta de amuletă totemică 
şi stâlp al pământului (împletirea, frânghia, şnurul) s-ar cuveni să între- 
zărim tânjirea „după jumătatea întregului ce-am fost” (Creţia). Apoi am 
putea călători mai departe, prin cele nouă (9!) zile ale Dochiei, care s-a 
numit, cândva, Larunda sau Alrunda, mamă pelasgă a zeilor casnici nu- 
miţi Lari, mama Crăiesei Zăpezii Eftepir şi a lui Dragobete, cel „bolnav 
de dragoste” (nu vi se pare că Eftepir-noiembrie şi Dragobete-februarie 
au ceva din imposibila regăsire prin dragoste a Artemisei cu Apollo, a 
Soarelui cu Luna?). 

În a noua zi, îi vom cinsti pe Moşii Macenici, cei care, în vre- 
mea Pitarailor lui Neikoy, au bătătorit vatra străbunilor cu bâtele lor de 
drumeţi, murmurând cuvinte frumoase, cuvinte-descântec, cum ar fi 
spus Zal Mox: „Intră frig şi ieşi căldură / Să se facă vreme bună / Pe la 
noi pe bătătură!”. 

În cinstea lor, a Blajinilor (boni genii, adică Lari, fii ai Larundei- 
Dochia, sau poate că belasgini, adică pelasgi), femeile împletesc, pe 9 
martie, macenici („sfinţişori”, „brădoşi”, „brânduşi”, „brânduşei”), pe 
care-i ung cu miere („Scoborât-a Dumnezeu / Pe-o scară de ceară, / Cu 
fustei de fulgerei / În stupine de albine, / Şi de-acolo s-a luat / Că n-a putut 
poclui, / De mirosul florilor / De bunul albinelor”, zice textul folclorizat) 
şi îi acoperă cu nucă pisată, urmând să-i dea, „întru pomenirea Moşilor” 
(Moş egal înţelept egal Preot egal Neikoy), sărmanilor şi drumeților. 

Creştinismul instituţionalizat a încropit o snoavă, cu care să 
acopere „bătătura” săteanului est-european, cea plină de semne din 
vremea întoarcerii Blajinilor, deasupra ei urmând să aşeze 40 de Sfinţi 
Martiri, „nişte robi ai lui Dumnezeu, în număr de peste patruzeci”, armeni 
din Nicopoli, care au refuzat „să se închine zeilor” cu jertfe, în vremea 


5! BLAGA, LUCIAN, op. cit., p. 362 
247 


Ion Drăguşanul 





„păgânului împărat Liciniu”, preferând „ei singuri să meargă la judecată 
de voie şi, mărturisind numele lui Hristos, să se dea la munci” (Vieţile 
Sfinţilor). Martirii au fost arşi, iar cenuşa şi oasele au fost aruncate în 
râu, de unde au fost recuperate cică de neîntrecutul recuperator de relicve 
Constantin, care a pus sfintele moaşte la temelia unei biserici. 

Cică, odată, „în ziua de „„Macenici”, un om semăna mazăre. 
Văzându-l, cei 40 de Sfinţi s-au supărat pentru că acesta lucra în ziua 
lor şi s-au plâns lui Dumnezeu. Domnului, însă, i s-a făcut milă de om şi 
le-a spus Sfinţilor să-l ierte, ba chiar să-i crească recolta. Mucenicii au 
înmulţit recolta omului de 40 de ori. Văzând aceasta, omul a continuat 
să semene mazăre şi în aceeaşi zi a anului următor. Sfinţii s-au plâns din 
nou lui Dumnezeu, care nu l-a mai iertat şi le-a spus să îi dea fiecare câte 
o săptămână de boală. Căzând la pat, 40 de săptămâni, omul nu a putut 
nici măcar să îşi culeagă mazărea semănată cu lăcomie”. 

Pilda aceasta stupidă (în fond, omul nu era vinovat de semnul de 
prosperitate dat de semănatul într-o anume zi) a retezat brutal legătura 
noastră cu Blajinii, cu „stâlpii pământului”, cu cei care şi-au regăsit pentru 
totdeauna obârşia, undeva, lângă un ostrov de la poalele munţilor în care 
se află Nedeea-Cetate, în care clopotele murmură singure la răsăritul şi 
la apusul Soarelui şi al Lunii. 

Tot în martie, dar pe 17, a fost Ziua Ieşirii Şarpelui din Pământ 
(una din cele 6 mari sărbători anuale ale protopărinţilor, deci ziua ieşirii 
îngheţului din pământ; îngheţul era simbolizat de şarpe, din simplul motiv 
că doar Constelaţia Dragonului arată nordul), ziua în care se culegeau 
ierburile vindecătoare şi se rostea descântecul vechi al Deschiderii Pă- 
mântului: „Idiţă, Idiţă, / Ține-te de pieliţă, / Pieliţa de carne, / Carnea 
de os, / Osul dă veninul jos. / Descântecul să fie de folos!”. Ziua în care 
reptilele prind să-şi facă apariţia, în căutarea soarelui (şi n-ai voie să-i 
spui şarpelui pe nume, iar de obiectele ascuţite trebuie să te fereşti!), ziua 
în care peştii încep să se zbată în ape, iar albinele ies din stupi; în acea 
zi, se curăţau pomii fructiferi, se alegea „un loc curat (proaspăt defrişat) 
/ numai bun pentru arat / pentru arat şi semănat” şi se pregătea pentru 
lucrările de primăvară. De aici şi legenda „creştină” (ghilimelele vizează 
necredibila stârpire a vietăţilor de către Dumnezeu; în fond, Creatorul 
nu-şi distruge opera) despre Alexie, stăpânul vietăţilor care „petrec lunga 

noapte de iarnă” (Vergilius) sub pământ, dar şi pilda despre întâlnirea 
lui Alexie cu Dumnezeu. 

Cică, „în timp ce Dumnezeu curăța pământul de gângănii, s-a 
întâlnit cu Alexie, care mergea spre mare. Domnul i-a încredinţat cufărul 
în care pusese vietăţile, rugându-l să-l arunce în apă. Ajuns la destinaţie, 
Alexie nu a putut rezista, însă, curiozităţii şi a deschis cufărul, astfel încât 
toate acestea s-au răspândit din nou pe pământ. Alexie a încercat să le 
adune. Ca să îi fie mai uşor, dar, totodată, ca să-l pedepsească, Dumnezeu 
I-a transformat într-un cocostârc”. 

O altă sărbătoare păgână, „Amuţitul Cucului” a devenit Buna 
Vestire sau Blagoveşţenia, în 25 martie sărbătorindu-se vestea cea bună 
pe care Sf. Arhanghel Gavriil i-a adus-o Fecioarei Maria (,„Văzduhul a 
înviat, iar numele lui este Fântână”, adică Maria, în aramaică). Dintr-un 
capitol din scrierile Sfântului loan Damaschin, în care se vorbea despre 
proorocirea naşterii lui lisus, făcută de idolii din palatul lui Cyrus, nepotul 
lui Cyrus, s-a putut descifra omagierea Trinității Cer-Văzduh-Pământ, 
iar „Amuţitul Cucului” nu era, în fond, decât cinstirea „văzduhului pe 
care coboară pasărea e foc”. Amuţitul Cucului este, în fond, ziua regăsirii 
fraţilor în jurul vetrei de obârşie (conform legendei celor doi fraţi rătăciţi, 
sau a legendei nevestei care-şi aşteaptă bărbatul plecat în lume, supărat 
că Sava iubea privighetoarea, şi care frate şi nevastă strigă neîncetat, 
până de Sânziene: „Cucu! Cucu!”). 

În luna lui Mărţişor, calendarul popular amestecă mituri preis- 
torice şi tradiţii creştine, stabilind un calendar popular al obiceiurilor 
dobândite din datină proprie şi din datini incidentale. 

În 2 martie, e sărbătoarea „Pusul Babelor”, alegându-se zilele pre- 
vestitoare de viitor, deşi e posibil ca ziua aceasta să fi fost cea a „punerii” 
monumentelor megalitice pe crestele Carpaţilor (BaBa, înseamnă cuplul 
iniţial, deci un fel de Adam şi Eva). Urmează ziua dedicată Coroanei 
Boreale (3 martie), denumită Casa cu Ograda, apoi „Moşii de iarnă” (4) 
Şi „Lăsatul de clisă” (5), sinonimă cu Lăsatul Secului de Carne. Deci, 
o sărbătoare creştină. În 6 martie, se celebrează „Buruiana lui Marte”, 
pentru că „Urzica se dă în gura foamei”, cum zice proverbul, cam pe 
atunci. În 7 martie se reconfirmă „Zilele Babei”, iar în 8 martie „Focurile 
de Macinici”, prin incinerarea simbolică a spiritului iernii (uscăturile) şi 

renaşterea, la fel de simbolică, a spiritului verii prin aprinderea focurilor 
ritualice. Vestiţi de focuri, a doua zi, în 9 martie, sunt omagiaţi „Maci- 
nicii”, iar Baba Dochia se transformă în stană de piatră, sus, pe Ceahlău 
(„Muntele Soarelui”, Pionul). 

În 10 martie, e „Baterea pământului cu maiurile”, în tradiţia 
întoarcerii la obârşie despre care am mai vorbit, iar în 11 martie se să- 
vârşeşte „Beţia Ritualică”, oamenii închipuindu-şi că toate cele 40 sau 
44 pahare cu vin, băute la Macinici, se transformă, de-a lungul anului, 
în sânge şi putere de muncă. În următoarea zi (12), e „Lăsatul secului 
de Paşti”, numit, regional, „Priveghiul cel Mare”, „Alimori”, „Hodăiţe”, 
„Opaiţ” sau „Refenea”. 

În 12 martie necreştin, începea „Săptămâna Nebuniilor” cu 
„îmbătrânirea lui Moş Timp” prin simbolul mascaţilor rostitori de „măs- 
cări” şi aţâţători la orgii şi prin arderea, în miez de noapte, „a divinității 
sezoniere reprezentată de o prăjină împodobită cu panglici şi haine vechi 
(steagul cel vechi al Pitarailor şi al Căluşarilor) sau de o mascoidă con- 
fecţionată din paie de grâu”. „Săptămâna Nebuniilor” se încheia în 13 
martie, când e „Ziua Cucilor”, ziua în care bărbaţii şi feciorii, mascân- 
du-se în cuci sau purtând o glugă şi un costum femeiesc, alergau după 
oameni, sunând din clopot, pentru a-i atinge cu băţul, de care era legată 
o opincă veche. Seara, ca şi Pitaraii, „Cucii” mergeau din gospodărie în 
gospodărie pentru a hori. 

Începând din 14 martie, se sărbătoreau „Caii lui Sântoader”, zilele 
şi nopţile de purificare (Marţea Sântoaderului, Vinerea Sântoaderului, 
Joia lepelor, Sâmbăta Sântoaderului) prin aprinderea focurilor ritualice, 
inclusiv „roata de foc”. Opt feciori (cât numărul lunilor calendarului 
lunar), îmbrăcaţi în strai de sărbătoare, cu copite în opinci şi cu cozi de 
cal în nădragi, conduşi de un al nouălea fecior, Sântoaderul cel Mare 
sau de Sântoaderul cel Şchiop, formau ceata Sântoaderilor, închipuind 
o herghelie divină, care lovea „cu copitele” pe fetele dornice de joc şi 
care petrecuseră „lunga noapte de iarnă în joc”, începând cu Noaptea 
Lupului Alb, Noaptea Crăiesei Zăpezii Eftepir, noaptea Filipilor de 
Toamnă din era creştină. 

În 15 marti, începeau „Zilele împrumutate” (Ziua Berzei, Ziua 
Mierlei, Ziua Sturzului, Ziua Cucului), zilele timpului schimbător, cu 

ninsoare, lapoviţă şi vânt. În 16 martie, începeau „Joile Nepomenite”, 
recomandate pentru muncile agrare, spre deosebire de zilele nefaste, 
„Joile Pomenite” din Săptămâna Brânzei, a Paştelui şi a Rusaliilor sau 
Căluşului. Calendarul continuă cu „Vinerea Sântoaderului” (17), când, 
dimineaţa, de cu noapte, fetele scoteau rădăcina Omanului, bună pentru 
leacuri, vrăji şi descântece, invocând frumuseţe: „Toadere, Sântoadere, 
/ Dă cosiţă fetelor / Cât cozile iepelor!” sau „Toadere, Sântoadere, / Dă 
cosiţă iepelor, / Ca s-o poarte fetele, / Să crească lungă ca aţa, / Moale 
ca aţa!”. 
Despre „Amuţitul Cucului”, în 17 martie, am vorbit. În 18, e 
sărbătorit Sântoaderul cel Mare sau Sântoaderul cel Şchiop (taman ca 
Hefaistos, fierarul!), conducătorul cetaşilor, apoi urmează „Zăpada Ber- 
zelor” (19), „Zilele Moşilor” (20) şi „Cocoşul” (21), apoi Echinocţiul de 
primăvară, denumit, în calendarul tradiţional românesc, „Țâr înainte, ţâr 
înapoi”. În 23 martie sunt „Gemenii şi comoara”, Castor şi Polux vestind 
„Ziua Şarpelui”, urmată de „Ziua Cucului” şi de „Stelele Ciobanului” 
(26 martie), „Pleiadele” sau „Găinuşa” din Constelaţia Taurului. 

„Barza”, ca pasăre oraculară, era cinstită în 27 martie. Urma 
„Suliţa pe cer”, când se putea măsura cu sulița jumătate de oră, apoi 
sărbătoarea „Tufei dătătoare de putere” (29 martie), când se curăța şi 
se copăcea viţa de vie. „Ziua Brânduşei” preceda „Prânzul cel Mare”, 
din 31 martie, reper solar pentru aprecierea timpului diurn (subamiaza)). 

Calendarul tradiţional românesc e asemeni cerului înstelat: lu- 
mini, puzderii, dar nu mai ştim să arătăm stelele cu mâna şi să povestim 
de unde vin şi pentru cine luminează. Nici măcar despre constelaţiile 
uşor de recunoscut nu mai ştim mare lucru, ba se mai şi riscă şi uitarea 
puţinului pe care noi îl mai ştim. Tocmai de asta, ignorând pitorescul 
calendaristic al celorlalte luni ale anului, o să ne oprim asupra celorlalte 
două mari sărbători solare ancestrale, cea din 24 iunie, Sânzienile, şi din 
6 august, Nedeile, omagieri ale Căii Lactee, ale Drumului Ceresc al Ro- 
bilor, precum şi cea din 17 septembrie, Ziua Intrării Şarpelui în Pământ, 
a închiderii şi zăvorârii energiilor pământeşti sub oblonul de gheaţă al 
lungii nopţi de iarnă (în tradiţia creştină, ieşirea şi intrarea şarpelui din 
şi în pământ sunt înlocuite cu „lanţurile îngheţului”, respectiv Lanţul 
Sfântului Gheorghe şi Lanţul Sfântului Dumitru). 

Nedeia de Sânziene marchează solstițiul de vară, sărbătorit, 
în vechime, prin urcări ritualice pe munte, lângă Stâlpii Pământului, 
monumente megalitice formate din două stânci verticale, care susţin o 
lespede imensă, care-i simbolizează pe Blajini, pe Străbuni, susţinând 
cele trei ceruri pe umeri (Deaus — cerul zilei, Ur Anu — cerul înstelat, şi 
Cernunos — cerul îndepărtat, întunecat, din care „cerne” zăpada, atunci 
când moare şi învie Timpul). Prin preajmă curge Apa Sâmbetei, benefică 
şi purificatoare (toate relele „se duc pe Apa Sâmbetei”, după baia ritualică 
de sâmbătă, seara), o apă cu izvor „pe tărâmul celălalt” (precum Apa 
Dochiei din Ceahlău, Scăldătoarea Vulturilor din Semenic), şi, oglindit 
în toate apele pământeşti, fluviul cosmic numit Calea Lactee. Tocmai 
de aceea, orice înălțime din vecinătatea unei ape poate fi folosită pentru 
aprinderea Focurilor Sacre şi pentru rostirea incantaţiilor magice. Tocmai 
de asta, flăcăii satelor urcă pe dealurile din preajmă, aprind bobotăile 
şi descântă, învârtind torţele în sensul mișcării Soarelui: „Du-te, Soare, 
vino, Lună, / Sânzienele îmbună, / Să le crească floarea floare, / Galbenă, 
mirositoare, / Fetele să o adune, / Să le prindă în cunune, / Să pună la 
pălărie / Floare pentru cununie, / Babele să le rostească, /Până-n toamnă 
să nuntească!”. 

Nedeile încep din ajunul zilei de 6 august (în 5), când urcă pe 
culmea alpină a muntelui patru bărbaţi, cu buciume de alun, şi pregătesc 
patru ruguri din vreascuri de jnepeni, pe care le dispun în cruce, cu cape- 
tele fixate pe cele patru puncte cardinale. Crucea e semnul străvechi al lui 
Anu, semnul Anului, tatăl celor patru Hore, pe care le numim anotimpuri. 
Când se aprind rugurile călăuzitoare, oamenii urcă potecile, în tăcere şi 
reculegere, păşind încet şi veghind să nu li se stângă făcliile pe care le 
poartă, aidoma felahilor la „sărbătoarea candelelor aprinse”2?. Petrec 
noaptea lângă ruguri, sub Drumul Robilor, asistând pioşi la logodna 
Cerului cu Pământul. 

În dimineaţa zilei de 6 august (sărbătoare creştină a Schimbării 
la Faţă), îşi mărturisesc credinţa în Cel Care Este Mai Presus De Fire. 
Nu mai ştiu nimic despre purificarea cu apă, simbol al comuniunii cu 
„celălalt tărâm”, despre Nedeea-Cetate sau despre spargerea barierelor 
temporalităţii. În fiecare an, prin Nedei, avem şansa de a face parte din 


*2 HERODOT, Istorii, Il, cap. LIX, p. 321 

Sfânta Trinitate a Veşniciei: Cer-Pământ-Văzduh, Văzduhul fiind noi, 
Fiii, şi nu Timpul care-şi înghite fiii, pentru că Timpul împietreşte pentru 
a slobozi izvoarele luminoase ale Universului. 

În 14 septembrie, se închide pământul, iar Şarpele, însoţit de 
alaiul de reptile şi gângănii, intră în pământ. Rămân, deasupra, energiile 
lui benefice, pulsând în ierburi vindecătoare, pe care în acea zi e bine 
să le culegi. Creştinismul, posesor al mitului şarpelui biblic, a suprapus 
sărbătorii păgâne pe cea a Înălţării Sfintei Cruci, descoperită cică de 
Sfânta Elena, mama lui Constantin cel Mare, printre ruinele lerusalimu- 
lui. Patriarhul Ierusalimului ar fi atins cu cele trei cruci, pe care au fost 
martirizaţi lisus şi tâlharii, sicriul unei moarte şi doar la atingerea uneia 
dintre ele femeia s-a ridicat din sicriu, mulţumind Cerului pentru învierea 
sa, Crucea Mântuitorului, care a şi fost dusă, imediat, la Constantinopol. 
Pe pagina de Internet a Bisericii „Sfânta Cruce” din Alexandria, există 
o poveste ciudată (contaminată difuz cu mitul lui Osiris şi cu alte mituri 
păgâne) a acestui obiect de tortură, de martiriu şi, ulterior, de sfinţenie. 

Cică „Adam ajunsese la sfârşitul vieţii. Pe când el se apropia de 
moarte, familia sa, întristată, plângea. Fiul său, Set, a hotărât să plece şi 
să găsească un leac pentru a-şi salva tatăl. După mai multe zile de drum, 
ajunsese înaintea Raiului, de unde Adam fusese gonit. La poartă, şedea 
un Arhanghel cu sabie de foc, căruia Set i-a cerut un leac. Arhanghelul 
a ştiut, însă, că Adam murise deja şi i-a dat lui Set un sâmbure căzut din 
Arborele Vieţii. „a-l şi întoarce-te la ai tăi, unde vei găsi pe tatăl tău 
mort, culcat în mormânt. Pune-i acest sâmbure în gură, căci un arbore 
va ieşi din el şi, într-o zi, va mântui lumea”. 

Set aşa a făcut şi, peste ani, pe mormântul lui Adam crescu o 
plantă necunoscută, care s-a transformat, întâi, în copăcel şi, apoi, într-un 
cedru neînchipuit de mare. 

Între timp, oamenii au devenit tare răi, iar Dumnezeu se căia 
că-i crease. Se găsi, însă, un om drept, Noe, căruia Dumnezeu îi spuse 
să-şi facă o corabie, pentru că va răspândi pe pământ apele potopului şi 
orice fiinţă vieţuitoare sub cer va fi prăpădită. Noe şi-a amintit de Ar- 
borele Vieţii, cedrul cel mare, şi, cu ajutorul fiilor săi, l-a tăiat şi a făcut 
o corabie. Cedrul care ieşise din gura lui Adam mântui, astfel, neamul 
omenesc pentru prima dată. După potop, corabia abandonată pe vârful 

muntelui Ararat a fost stricată de hoţi, care îi luară scândurile, fierăriile 
şi ce rămase. Strănepoţii lui Noe, în amintirea bunătăţii Domnului, fă- 
cură din scândurile corăbiei o punte peste Iordan, Puntea Sfântă, care a 
fost tăiată, cândva, pentru a împiedica o năvală a duşmanilor. Părţi din 
punte au fost luate de apă şi duse la poalele colinei Zavulon. Un lemnar 
din Nazaret, anume Iosif, logodnicul Sfintei Fecioare Maria, văzu, mai 
târziu, aceste lemne şi se simţi înfiorat, cunoscând din bătrâni istoria 
cedrului lui Adam. A luat lemnul, l-a dus acasă şi a făcut din el o masă 
mare. Când Iosif, ca să-l salveze pe lisus, a fugit în Egipt, casa i-a fost 
jefuită, iar masa a fost luată de un meşteşugar din Ierusalim, rudă cu 
cizmarul Isac, Lachedem şi rău asemenea cu el. Timp de douăzeci de ani, 
scândurile provenite din Arborele Vieţii au rămas sub un hambar. Nimeni 
nu le putea lucra pentru că erau tari şi grele ca marmura. Apoi, veni ziua 
în care norodul cerea iertare pentru Varava şi moarte Mântuitorului lisus 
Hristos. Atunci, Lachedem se duse la ruda sa cu un fierar, tăiară masa, îi 
făcură găuri cu fierul roşu şi înjghebară Crucea Domnului Hristos, grea 
ca plumbul şi de trei ori Domnul Hristos a căzut sub greutatea ei, urcând 
dealul Golgotei, unde a fost răstignit şi pe care şi-a dat duhul”. 

„Afară de sărbătorile creştineşti sau legate de biserică, cum le 
numeşte poporul, mai au Românii încă şi o mulţime altele, păstrate din 
moşi strămoşi, pe care, în butul (spre nemulțumirea) preoţilor, care nu 
încetează la fiecare ocasiune binevenită de a-i desfătui (dezvăţa) de la 
serbarea lor, condamnându-le ca eresuri şi sărbători păgâneşti, le ţin şi le 
serbează adeseori cu mai mare solemnitate decât pe cele creştineşti”2%5. 
Datina străveche displace profund „burgheziei în sutană”%%, mitropo- 
litul Neofit al Ungrovlahiei (1738-1753) condamnând, într-o pastorală 
nedatată, aceste „diavoleşti obiceiuri”: „borăceanii ce să îmbracă cu 
haine muiereşti şi căluşarii ce joacă pre la Rusalii, şi Drăgaica ce să 
îmbracă cu haine bărbăteşti şi joacă la naşterea Mergătorului înainte şi 
Botezătorului loan, ţiind şi sabia în mână, şi brezaia ce pune pă obrazul 
lui o faţă de ocară cu peri, chip de mascara şi de batjocură ce joacă la 
naşterea Domnului Hristos şi devia ce iaste căpăţână de râmătoriu şi 
umblă ţiganii cu dansa în zioa ajunului sfântului marelui ierarh Vasilie, 


%5 MARIAN, SIMION FLOREA, Sărbătorile la Români, p. |I2 
41 BARBU, DANIEL, Firea românilor, p. 65 

şi paparuda ce iaste înfăşurată cu bozii şi joacă joi a treilea săptămână 
după Paşte şi căte altele asemenea'”2%. 

Sărbătorile păgâne, de care vorbea şi pe care le evidenția Simion 
Florea Marian, erau, totuşi, integrate, prin voinţa Bisericii, în calendarul 
creştin: Sân-lon (7 ianuarie), Sân-Petru-de-iarnă (16-18 ianuarie), Trif cel 
nebun (1 februarie), Sân-Haralambie (10 februarie), Sân-Toader, Baba- 
Dochia, Alexiile (17 martie), Joile de după Paşti şi până la Duminica 
Mare (sărbătorite împotriva grindinii), Armendinul (1 mai), Niculae de 
vară (9 mai), Sân-Pricopie sau Ziua Lupilor (8 iulie), Marina (17 iulie, 
împotriva bolilor de pântece), Pălie (21 iulie, împotriva trăsnetului), 
Foca (22 iulie, împotriva primejdiei de foc), Pintelei Călătorul (27 iulie), 
Sân-Andrei sau Indreaua (30 noiembrie, împotriva lupilor şi strigoilor), 
dar şi Sărbătoarea dinţilor (11 aprilie), Sărbătoarea tâlharilor (11 noiem- 
brie), Sărbătoarea oilor, Sărbătoarea lupilor, Marţolea sau Marţi-seara, 
Rapotinii, Circovii, Marinii, Filipii etc. 

Toate aceste sărbători, ţinute prin abţinere de la muncă şi, even- 
tual, prin farmece, vrăji şi descântece, au pătruns în calendarul datinii 
străbunilor drept „timp creştin”, destul de târziu, împrumutate fiind fie 
din creştinism (un creştinism nepredicat, cu slujbe şi ritualuri săvârşite 
în alte limbi), fie din mitologiile slavilor şi tătarilor. 





%5 NĂSTUREL, PETRE Ş., Le christianisme, pp. 249, 250 

„Mănâncă el, săteanul, ce mănâncă” 


Calendarul sărbătoresc al obiceiurilor a determinat, în Bucovina 
istorică, şi apariţia unui calendar... gastronomic inconfundabil, dar şi 
acesta pe cale de a se pierde. 

„Mănâncă el, săteanul, ce mănâncă, dar alimentul de bază, pâinea 
lui cea de-a pururea este mămăliga. Zilele anului în care acest aliment 
să fie trecut cu vederea se pot număra pe degete. 

Între ele, străluceşte ziua de Paşti şi încă a câtorva sărbători. 

Din porumb se face cirul, apă fiartă şi îngroşată cu faină de pă- 
puşoi, numit lapte de buhai; boabe de porumb fierte sau făcute „cocoşi” 
pe sită amăgesc foamea copiilor. Crupele înlocuiesc cu succes orezul. 
Sarmalele cu crupe sunt mai dulci decât cele cu orez, pentru că nu costă 
nimic. La drumuri lungi, în pădure, în comerţ, ursul de mămăligă este 
un aliment durabil şi săţios. În mijlocul unei hrinci de mămăligă caldă 
ascunzi un pumn de brânză de oi şi o prăjeşti pe lângă foc. Brânza din 
interior se topeşte, amestecându-se cu mămăliga. După ce se răcoreşte, 
ursul asigură drumeţului masă relativ suficientă. 

Cartoful stă alături de porumb. EI este dublura mămăligii, ba, mai 
mult, în câteva puncte el este mai avantajos decât porumbul: dă recolte 
bogate, se face la locuri slabe şi se lucrează uşor. La nevoie, cartofii, 
amestecați cu făină de orz măcinat, un fel de uruială, dau mămăliga de 
cartofi, destul de comestibilă. Ei sporesc aluatul de grâu şi de secară. 
Zeama de porc fără cartofi e chioară. Copţi sau fierţi, ei se mănâncă cu 
mujdei. Barabule cu borş, în zile de post, barabule direse cu ou şi cu 
smântână, în cele de frupt, se găsesc în orice casă. Cartoful face parte 
din puţinele alimente de vânzare în sat. 

Laptele e foarte prețuit. Cine are vacă cu lapte se cheamă că e 

salvat. Laptele se consumă în diferite feluri, dar mai ales dulce, adică 
muls, imediat fiert şi dat la masă. Apoi, lapte acru scopt, preparat astfel: 
laptele dulce se pune la prins în oale speciale, numite oluri. După o zi 
sau mai multe, ele se smântânesc, li se ridică, adică, smântâna şi rămân 
numai cu chişleagul. Smântâna recoltată a doua zi e dulce, se numeşte 
groscior şi se întrebuinţează la cafea, cealaltă e acrişoară. Din aceasta 
se alege untul şi rămâne zara, bună de înăcrit ciorbele. Chişleagul pus 
la scopt, lângă foc, o parte se preface în brânză, iar alta în zer. Acuma, 
ori separi brânza cu strecurătoarea şi rămâne zerul, ori le amesteci pe 
amândouă şi capeţi lapte acru scopt, un fel de lapte bătut. Lapte acru 
prins e altă socoteală. Se ia o oală mare de lut, se unge pe dinlăuntru cu 
smântână acră şi se toarnă în ea lapte dulce fiert, însă stâmpărat (călduţ). 
Peste o zi, două, el se prinde şi seamănă cu brânza cu smântână şi la 
gust, şi la înfăţişare. 

Toamna, gospodinele îşi umplu cămara cu un poloboc mare 
de curechi (verze), cu altul de verze (varză tocată), cu unul de pepeni 
(castraveți) şi unul de must (mere murate), dar şi cu o oală de unt sărat, 
de dat pe cap. 

Restul bucatelor se mănâncă după timp. 

În câşlegile de iarnă, carnea de porc e nelipsită de la masă. Mai 
demult, friptura, curată, fără nici un adaos, nu se mânca nici cu cartofi, 
nici cu varză, nici cu castraveți, ci se ospăta, deosebit, carne macră, 
prăjită în slănină. Până în urmă cu 50-60 de ani, amestecul ar fi fost ca o 
pângărire, întocmai ca şi când cineva ar fi mâncat cârnaţi în post. Tot pe 
atunci, grăsimea din tigaie, dacă nu se amesteca în brânză de oi, calbaşi 
sau cârnaţi, nu se mânca, dar se strămuta în opaiţ şi, pusă în legătură cu 
un meci (fitil), o cârpă răsucită, lumina odaia. Însăşi osânza porcului, 
surgunită din bucătărie, dar sărată, împachetată în pânză, ferecată cruciş 
şi curmeziş cu sfoară ca o minge, se anina de un căprior, în pod, la fum. 
Vara, pe vremea căratului, untura se cobora din pod, se desfăcea din 
peteci, se tăia în scrijele rumene ca franzela şi se ungeau cu ea osiile de 
lemn ale carului; nu se mânca, fiindcă mirosea a untură. 

Din carne de porc se fac răcituri (piftie), zeamă (ciorbă înăcrită 
cu borş, amestecată cu cartofi şi direasă cu ou şi cu smântână), găluşte 
(sarmale). Carnea se fierbe cu varză, cu poame uscate etc. 

Mahmur de la vreo nuntă sau de la joc, ostenit de la lemne din 
pădure sau de la un drum lung şi greu, leac pentru înzdrăvenire mai 
sigur şi mai plăcut decât laptele acru scopt nu se găseşte. Poţi încerca şi 
mustul. Îl slobozi în cană. Te uiţi la el. Parcă vinul are altă faţă? Dar ce 
răcoare îţi strecoară el în vine! Îţi limpezeşte ochii. Nu-i nici acru, nici 
dulce, e numai tare şi bun!... 

Săptămâna albă pune capăt buieciei. Pe masă, derivatele laptelui, 
ouă şi nimic mai mult. Fiecare membru al familiei capătă, ca ultim ospăț 
de lăsatul secului, câte un ou fiert, ca postul cel mare să treacă aşa de 
repede cât de iute s-a mâncat oul. 

În ziua de spolocanie, luni, la începutul postului mare, se coborau 
din pod oale, blide şi linguri de post; cele de frupt, spălate, clocotite şi 
zbicite, urcau sus şi se instalau în lădoiul moştenit din bătrâni. 

Fasolele intră imediat în drepturi; ele se fac cu borş şi cu tocmagi, 
se tulbură cu rântaş prăjit pe oloi de sâmburi de bostan sau de sămânță 
de cânepă. Ele se gătesc şi râşnite. Acestea se consumă cu castraveți 
sau cu varză tocată. Cartofii îşi joacă şi ei rolul, împreună cu ceapa şi 
usturoiul. Pentru vârstatul bucatelor, intră în horă şi bureţii; hribii — în 
găluşte, ghebele — în tocană. Bobul fiert, stropit cu borş şi usturoi, este 
rasol în toată legea. Povidla, rărită cu apă, cu mămăligă caldă de ar fi 
numai multă! Alivencile de hrişcă, scăldate în julfă, alunecă pe gât de-ţi 
sfârâie grumazul. 

Parcă vremea doarme? Nici nu ştii când a dat cu proţapul în gar- 
dul primăverii: Blagosloveştenia, dezlegare de peşte. De sub gheaţă, din 
vânt, din pământ, pe masă musai peşte! Prăjit în oloi, amăgit cu mujdei, 
îngrădit cu orez, ospătat cu mămăligă caldă, cine-l poate uita? Au trecut 
cei patruzeci de sfinţi. În răsadniţe încolţeşte curechiul; printre bulgării 
uscați din grădină, hreanul îşi scoate urechiuşele verzi. Dat pe răzătoare 
şi presărat pe fasolea rânită, îl mănâncă şi popa. Dar, apoi, urzicile? În 
borş ori tocate, cu gustul lor amărui, nu că te satură, însă te asigură că ai 
scăpat de iarnă şi că Paştile bat la uşă. 

Şi iarna, şi viscolele, şi greutăţile, dar şi rigoarea postului se 
cam citesc pe obrazul creştinilor. Feţele lor sunt mai albe, mai supte, mai 
cuvioase; mişcările mai potolite. Oamenii aşteaptă Paştile din fel de fel 
de motive. Sosirea zilelor de frupt, însă, este motivul de căpetenie pentru 

toţi creştinii din sat. Trei zile înainte de Înviere, gospodinele, albine — nu 
alta, nu-şi văd capul de treburi: scriu şi împestrițează ouă. Ca să nu li 
se şteargă fărburile, le cufundă în şicleală. Pun la moi, în apă fierbinte, 
căpăţâna şi picioarele porcului, păstrate, de la Crăciun, în pod, la fum, 
le rad, apoi, de funingine şi le spală, făcându-le fragede şi rumene de 
îți vine să le mănânci aşa, crude. Le fierb şi le prefac în răcituri, fruntea 
ospăţului de Paşti. 

Sâmbătă, frământă şi coc pasca, o turtă rotundă, mărginită de un 
colac răsucit, acoperită cu două împletituri de aluat, aşezate peste olaltă 
în formă de cruce cu ramurile egale. Locurile libere dintre braţele crucii 
se astupă cu brânză de vacă, amestecată cu gălbenuş de ou şi capuri de 
cuişoare. Pasca coaptă umple gospodăria de mirosnă. 

De Paşti, nu se face foc, nu se fierbe, toată ziua se prăznuieşte. 
De la miezul nopţii spre duminică, până la răsăritul soarelui, se slujeşte 
în biserică Învierea. Apoi, în orice casă, familia întreagă se aşează la 
masă. Ospăţul începe cu o fărâmă de nafură între dinţi, continuând cu 
ciocnirea ouălor frumos împestrite, solicitate să spună care dintre casaşi 
va trăi mai mult. Răspunsul îl dă coaja ouălor, fiecare după rezistenţa sa. 
Prorocii mincinoşi se jertfesc şi se mănâncă cu sare, cu slănină afumată 
şi cu pască. Acuma, cea mai mare trecere o au răciturile. 

După masa cu adevărat cumpătată, copiii aleargă cu „Hristos 
a înviat”, pe la vecini, după ouă, tineretul, adunat pe lângă biserică, 
ciocneşte ouă roşii, glumeşte, trage clopotele şi bate toaca pe săturate. 
Persoanele în vârstă primesc, acasă, urările copiilor şi, de frică să nu le 
bată piatra cânepa, la vară, se luptă din greu cu somnul. 

La vecernie, după amiază-zi, din fiecare familie sunt prezenţi toţi 
inşii care se respectă şi anume îmbrăcaţi în cele mai alese straie; se adaugă 
militari în concediu, studenţi, funcţionari, muncitori, oameni de serviciu, 
fii ai satului resfiraţi prin diferite meleaguri, toţi strălucind de voie bună 
şi bucurie, umplând nu numai biserica, dar şi cimitirul din jurul ei. 

Abia a doua zi de Paşti, se lăfăiesc, pe masa nu prea largă a să- 
tenilor, zămuri de porc, miel, găină, sarmale, fripturi, ouă, rachiu, vin, 
plăcinte, cozonaci, iar, ici-colo, printre ele, răsare şi mămăliguţa, nu de 
nevoie, ci din obişnuinţă. 

A trecui el, postul mare, cu viscole, cu borşuri fără capăt şi n-au 

să se sfârşească Pastile? Miercuri, dimineaţa, oamenii le-au şi uitat, 
aleargă care încotro, de le scapără picioarele; e, doară, vremea aratului 
şi semănatului. Mâncarea îşi schimbă şi ea înfăţişarea; e timpul ouălor; 
al scrobului cu codițe de haşme pe slănină afumată. Carnea de miel stă 
la cinste. Trufanda, salatele (untişor) înăcrite cu zer şi direse cu ou şi cu 
smântână. Cartoful şi laptele, în diferitele lor feţe, mai ţin încă hangul. 

Pică Rusaliile cu tei la streşini. Şi ele-şi pun pecetea pe alimente: 
plăcinte cu brânză cu verdeţuri, cu mărar; covrigi pe gura oalelor, de 
sufletul celor repăusaţi. Postul Sâmpetrului îl calcă pe ţăran cu ultima 
lucrare de întreținere: prăşitul de al doilea la porumb şi la cartofi, şi prima 
recoltă: căratul fânului. Acuma, murguţa a înţărcat, farina de popuşoi e 
pe ducă. Nădejdea: haşme, ridichi, bureţi, borş holtei, vişine şi cireşe cu 
mămăligă de orz, peşte prins cu leasă ori găbuit cu mâna, pe sub pietre, 
cu borş cu pătrunjel, cu frunze de sfeclă. Iscusit miros trebuie să ai ca să 
poţi descoperi, în vraful de buruiene, şi gustul peştelui! 

Până la păstăi şi cartofi noi, la grâu, secară, e o distanţă de câ- 
teva săptămâni. Curat vorba ghicitorii: „Când moare omul de foame?”, 
„Când ajunge între două pâini!”, adică cea veche s-a trecut, cea nouă 
încă nu s-a copt. 

În august, izbăvirea! Omul gustă pâine nouă, pâine de grâu. Pita 
lui! Făina de grâu, însă, abia îşi începe rolul. Ea e suverană. Nu există 
mişcare mai acătării în casa cuiva, în orice vreme, să nu se desfăşoare 
cu ajutorul şi sub preşedinţia ei. 

Astfel, mai demult, de ajunul Crăciunului şi de cel al Bobotezei, 
colac pentru preot; fata, la „Bere”, ducea colaci; de Sfântul Vasile, la 
uratul flăcăilor cu buhaiul, colac: „Scoateţi colacul, că rup boii pragul”; 
de uratul copiilor cu clopoţelul, colăcei: „Scoateţi covrigul, că ne umple 
frigul”. Nuntă, cumătrie, colăcime, fără cozonac, plăcinte şi colac, cine 
a mai văzut? La înmormântări, pentru petrecania mortului, se scot din 
biserică obiecte de cult. În fruntea procesiei, se purta pomul decedatului, 
încărcat, între altele, şi cu îngeraşi, scăruţe, covrigi şi păsăruici, toate din 
faină de grâu. Câteodată, preotul dă copiilor, pe lângă covrigi şi păsăruici, 
şi câte un colac mai mare: „Colac peste pupăză”. 

Astăzi, la îndeplinirea acestor obiceiuri, colacul e înlocuit cu 
bani sunători. 

Fudulia toamnei o formează cighirul de oaie şi boabele proaspete 
de fasole cu sfeclă, înăcrite cu zer şi direse cu ou şi smântână. De acum, 
înainte, se înşiră, din nou, pe masa ţăranului aceleaşi bucate cunoscute 
din vechime, gătite în acelaşi fel de zeci şi zeci de ani. 

În ultimul veac, satul a suferit sumedenii de schimbări: au dis- 
părut posturile, le mai ţin unii doar când îşi aduc aminte; au fost jertfite 
pletele bărbaţilor, le mai poartă numai o seamă de bătrâni octogenari; 
a secat apa pâraielor, ele curg numai când plouă; unele dintre ele şi-au 
schimbat numele vechi şi semnificativ; s-au topit gardul şi porţile ţar- 
nei, s-au strâns huceagurile, drumuşoarele şi poieniţele de pe imaş şi de 
Peste Vale. 

Un singur lucru stăruie aproape neschimbat: alimentele şi pre- 
pararea bucatelor”%€. 

Şi calendarul gastronomic huţul şi rutean conţine câteva bună- 
tăţi culinare inedite, care părăsesc, adesea, locul lor din anotimpuri, fie 
pentru răsfăţul tradiţional al întoarcerii vremelnice a „fiului risipitor”, 
fie în clipele de duioasă nostalgie a identităţii: 

„Mămăliguţa cu cartofi. După ce au fost curăţaţi, cartofii se pun 
la fiert, într-un ceaun. Apoi, se adaugă faină de porumb şi puţină faină 
de grâu sau griş. Se amestecă bine, folosindu-se un scaun special. Se 
serveşte cu tochitură, cu huslincă, cu unt şi brânză. 

leşniţa. Pentru a o prepara, avem nevoie de smântână, ouă bătute 
şi foi de ceapă verde. Se pune smântână la fiert şi, apoi, se amestecă cu 
ouăle bătute. Se adaugă puţină faină de grâu, la foc moale. Se amestecă 
cu o lingură de lemn până când untul iese la suprafaţă. Se serveşte cu 
mămăliguţă de cartofi. 

Huslinca nu lipseşte din bucătărie. Se poate prepara toamna sau 
atunci când este nevoie. Huslinca de toamnă, din lapte mai gras, se păs- 
trează foarte bine pentru iarnă. Laptele fiert, călduţ, se toarnă în putină, 
pe fundul căreia se pune, în prealabil, „un cuib”, adică un polonic de 
huslincă din rezerva anterioară. Pentru a-i asigura un plus de calitate, se 
adaugă puţină smântână. Se serveşte numai cu mămăliguţă. 

Chişca bătrânească (chişca cu făină de porumb). La Izvoarele 


% JITARIU, PROCOPIE, Monografie folclorică a satului Berchişeşti, pp. 
107-112 

Sucevei i se spune „chişcă rusească”. Seamănă cu cea românească, numai 
că, în obţinerea compoziţiei, se foloseşte făina de porumb. Se fierbe, după 
care se dă la cuptor. Se taie bucăţi potrivite şi se serveşte cu mămăliguţă 
de cartofi şi huslincă. 

Balmuşul. Într-un ceaun se toarnă smântână proaspătă, la foc 
normal, se presoară faină de porumb, se lasă să fiarbă, se amestecă până 
se obţine o pastă. Se pot adăuga cubuleţe de caş proaspăt. Se serveşte 
cu huslincă. 

Varză tocată cu slănină/afumătură. Varza se spală în 2-3 ape. Se 
fierbe în acelaşi timp cu slănina. Se serveşte cu mămăliguţă de cartofi. 

Piroştele (chiroşte sau perohe). Din aluatul de faină de grâu se 
taie pătrăţele de mărimi potrivite. Umplutura poate fi din cartofi cu ceapă 
rumenită, gem, dulceaţă şi brânză. Se pun la fiert şi se servesc calde. 

Merişoarele sau afinele cu smântână. Merişoarele îndulcite, 
călduţe, în zilele de post se servesc cu mămăliguţă caldă. 

Fragi cu smântână. 

Unt topit cu brânză bătută. Se serveşte cu mămăliguţă şi huslincă. 

Gogoşile nu lipsesc de la mesele mari (Crăciun, Paşti, nunţi, 
înmormântări, petreceri). 

Afumătura de porc cu mămăliguţă. 

Varza murată (păstrată în poloboace) şi verzele. 

Mălaiul (un fel de alivenci), obţinut din faină de porumb, lapte 
dulce şi smântână. Se serveşte cu huslincă. 

În rândul băuturilor, se remarcă afinată. Ana Droniuc ne spune 
că, în familiile bunicilor şi părinţilor ei, se servea, cu precădere, rachiul. 
Afinele proaspete se pun în borcane sau putini, peste care se toarnă zahăr. 
Sucul rezultat se amestecă cu vodca, rezultând o licoare delicioasă, care 
se serveşte la mesele mari şi oaspeţilor de seamă. Sucul de merişoare şi 
sucul de afine, sucul de păltinele, sucul de coacăze completează gama 
de băuturi”2”. 

„Femeia ruteană fierbe mâncărurile în oale de lut, mai rar în oale 
de spijă sau tinichea smălțuită, cumpărate prin oraşe. 

Mămăliga se fierbe sau într-un hârgău de lut sau într-o căldăruşă 
de spijă. 


37 AFLOAREI, MAMAISCHI, ŞȘORODOC, Moldova Sulița..., pp. 189-191 

Bucatele uzitate la Ruteni sunt: mămăliga de păpuşoi, „kuleşa”, 
dar se fierbe şi din făină de orz; sorbitura de predilecție şi de toate zilele 
este borşul cu barabule, sfecle, fasole, bob, mazăre, apoi sarmale, „ha- 
luşke” cu crupe de păpuşoi, colțunaşi, „perohe” cu barabule, barabule 
fierte şi fripte, peşte fiert cu usturoi, fiertură de gobaie, mai rar de vită. 

La carne se face un fel de umplutură, „nacenka”, care constă 
din jumări, ouă, lapte dulce şi făină de păpuşoi, şi se coace deosebit în 
cuptor. Aceasta se mănâncă cu friptură. 

Se coace pâine de secară şi de orz, se face mălai din făină de pă- 
puşoi cu bostan şi cu barabule, dar se coc adesea şi turte numai pe vatră. 
Din făină de grâu se fac plăcinte cu curechi sau şi cu mac, „palaneţi”. 

Se obişnuieşte să se facă, mai ales toamna, un fel de mâncare 
din bostani. Se ia, adică, un bostan, „harbuz”, i se ciopleşte coaja, jur- 
împrejur, apoi se despică şi se scot sâmburii şi toate celulele lăuntrice. 
După aceea, bostanul se taie în felii, care se fierb în apă, la care se adau- 
gă crupe sau făină de păpuşoi. Această amestecătură se face tare şi se 
mănâncă cu lapte dulce sau cu lapte stors din sămânță de cânepă. Dar 
bostanul se mănâncă şi fript sau şi, necojit, fiert cu apă, aşa că se atinge 
felia de bostan în sare. 

Deosebit de mult se consumă barabule fierte şi curăţite, cu mujdei 
de usturoi sau fripte în cenuşă, cari apoi se înting în sare. 

Fasolele se fac şi fâcăluite, adică după ce le-au fiert bine, le 
adaogă usturoi pisat şi oloi şi apoi se mănâncă, întingând mămăligă în ele. 

Oloiul se stoarce în oloiniţele din sat sau din apropiere din să- 
mânţa de cânepă, sâmburi de bostan bine uscați în cuptor sau din floarea 
soarelui. 

Înainte şi după masă, toţi casnicii îşi fac semnul crucii. La 
masă, care constă din o măsuţă mică, pe 3 picioare, şi este aşezată jos, 
în mijlocul casei, pe un ţol, se aşază, cu capul gol, numai gospodarul 
cu flăcăii. Ceilalţi copii mănâncă, cu mama, pe vatră sau unde apucă; 
întâia bucată din bucate o ia gospodarul, până atunci toţi ceilalți aşteaptă. 

Timpul mâncării este, dimineaţa, la 7 ore, dejunul, „obid”, la 
10-11 ore, prânzul, „poludinok”, apoi se îmbucă, la ora 1 sau 2 după- 
amiază, „pidvecirok”, şi seara, la lumină, cina, „vecera”. 

Băutura cea mai plăcută a Ruteanului este rachiul, „horivka”, 

la care adese se mai amestecă şi rum, ba şi piper şi pelin, ca să fie tare 
şi să se simtă. 

Luminatul se face sau cu opaiţuri, sau cu petrol, într-o lampă 
mică, fără sau cu cilindru, atârnată pe perete sau aşezată pe chimineţul 
hornului. 

Ruteanul fumează, din lulea, tutunul numit „„markotka”, care, 
cu putoarea lui, este în stare să te îmbolnăvească. Femeile nu fumează. 

Ruteanul doarme, noaptea, foarte puţin, mai ales pe timpul lu- 
crului în câmp, însă îi place să tragă un somnişor şi ziua, mai ales după 
mâncare. În noaptea înaintea Paştilor, nu se doarme defel, tot aşa şi în ziua 
de Paşti, căci se crede că cel ce veghează atunci, fiind în călătorie, ploaia 
nu-l va prinde. Nu se doarme în case sau mori pustii, nici în cimitire. 

Ruteanul se foloseşte de următoarele măsuri: mertic, numit 
„gârneţ”, dimerlie, numită „ghineţa” (doniţă) şi de baniţă sau pătrare, 
numită „ghiletka”28. 





%85 DAN, DIMITRIE, Rutenii din Bucovina, pp. 7, 8 

„Norodul este foarte plecat spre eres” 


Dimitrie Cantemir remarca, printre „eresurile” populare ale 
vremii sale, unele româneşti, altele rusine, dar nediferenţiate, câteva 
obiceiuri calendaristice — primele descrise şi interpretate la noi —, pe 
care s-a şi străduit să le interpreteze din perspectivele culturii sale, în 
care cea elenă predomina, schițţând, astfel, un sumar şi inexact calendar 
popular al tradiţiilor de atunci. 

„Norodul — şi la noi, în Moldova, ca şi în alte ţări, pe care ştiinţa 
nu le-a luminat încă — este foarte plecat spre eres şi încă nu s-a curăţat 
desăvârşit de necurăţia cea veche, încât se mai închină, şi acum, în poezii 
şi cântece, la nunţi, îngropăciuni şi alte întâmplări ştiute, la câţiva zei 
necunoscuţi şi care se vede că se trag din zeii cei vechi ai dacilor. 

Aşa sunt Lado şi Mano (a), Zâna (b), Drăgaica (c), Doina (d), 
Heiole (e), Stahia (£), Dracul din tău (8), Ursitele (h), Frumoasele (i), 
Sânzienele (k), Joimăriţele (1), Paparuda (m), Chiralesia (n), Colinda 
(0), Turca (p), Zburătorul (q), Miază-noapte (n), Striga (s), Tricolici (6), 
Legătura (u), Dezlegătura (v), Farmec (w), Descântec (x), Vergelat (y) 
şi multe asemenea”. 

* 

Credinţele şi superstiţiile, caracterizate, superficial şi simplist, 
drept reminiscenţe păgâne, care nu pot să aibă o explicare logică?" („ar 
fi prea simplu şi uşor să tratăm cu dispreţ drept „superstiţii” tot ceea 
ce nu înţelegem"2"), sunt fragmente degenerate de memorie (reguli) 


%9 CANTEMIR, DIMITRIE, Descrierea Moldovei, p. 221-225 
%0 GOROVEI, ARTUR, Literatură populară, p. 393 
1 GUENON, RENE, Simboluri ale ştiinţei sacre, p. 73 

ale omului deplin, în egală măsură respirări ale „visurilor colective ale 
popoarelor”2?, dar „care nu există numai în orizontul lumii date, ci şi în 
orizontul misterului (pentru revelare) şi este structural echipat cu categorii 
stilistice”2%5, prin credinţe revelându-se „straturi de cultură, mai arhaice 
decât cele reprezentate, de exemplu, de mitologiile „clasice” greacă şi 
romană”2*, ştiut fiind faptul că „timpul preistoric s-ar caracteriza prin 
procese specifice, adânci şi lăuntrice, aparţinând conştiinţei umane”2%5, 
omul preistoric fiind, de fapt, omul metafizic, imposibil de descifrat, cu 
aura lui corolară de simboluri, de către omul contemporan, total golit de 
metafizic, dar doldora de civilizare, deci de un pragmatism logic până la 
extremism. Tocmai de asta, Dimitrie Cantemir, om modern, în vremea sa, 
cu o solidă cultură arabă, elină şi latină, avea să refuze, drept barbarisme 
şi drept „necurăţia cea veche”, toate reminiscenţele de cultură străveche, 
deşi două întâmplări, pe care avea să le povestească singur, cu uimire, 
aveau să-l neliniştească, în privinţa pronunţărilor ştiinţifice decisive: 

„Vreau să povestesc aici ceva ce-am văzut eu însumi, în patrie. 
Cămăraşul cel mare al răposatului meu tată avea un cal de mare preţ, 
care fusese muşcat, pe câmp. de un şarpe şi i se umflase într-atât trupul, 
că nimeni nu mai trăgea nădejde să scape. A chemat o vrăjitoare bătrână, 
care a poruncit stăpânului calului să caute un izvor şi să aducă, din apa 
aceea neîncepută, cât o putea, mai degrabă. Pentru că el voia să trimită 
pe o slugă ca să aducă apă, vrăjitoarea cea bătrână i-a zis că nu trebuie 
să facă în aşa chip, că stăpânul trebuie să se ducă el însuşi să ia apă, dacă 
voieşte să-i scape calul cu viaţă. 

În cele din urmă, tânărul i-a dat ascultare şi a adus babei un ulcior 
mare cu apă. Apa aceasta a descântat-o, cu un descântec neînțeles, şi i-a 
dat tânărului să bea. El n-a făcut prea bucuros ce i-a poruncit, fiindcă 
adusese prea multă apă. După ce a băut-o, îndată a văzut cum calul său, 
care zăcea la pământ, aproape mort, nu departe de el, îşi venea în fire 
iarăşi, însă el se umfla şi îl apucase nişte dureri de nesuferit. După ce 
baba a mai descântat, o dată, într-un sfert de ceas s-a însănătoşit şi calul, 


*2 BLAGA, LUCIAN, Trilogia cosmologică, p.330 
*5 BLAGA, LUCIAN, Trilogia cosmologică, p.372 
24 ELIADE, MIRCEA, De la Zalmoxis la Gengis-Han, p. 199 
%5 BLAGA, LUCIAN, 7rilogia cosmologică, p.384 

iar tânărul a vărsat apa, fără să-i lase vreo urmă de durere sau de boală. 

Altă babă a vindecat, pe de-a-ntregul, în câteva zile, un grajd 
întreg de cai, care se umpluse de râie — cu toate că se afla la o depărtare 
de trei zile de drum — prin descântece, pe care le-a rostit deasupra unui 
smoc de păr de cal'2+*. 

Vrăjile, descântecele, blestemele şi practicele solomonare, toate 
cu rădăcini adânci în întreaga cultură străveche europeană şi chiar pla- 
netară („„Atragem atenţia asupra unor caracteristice milenare ale descân- 
tecelor noastre de vrajă. Anume formule trebuie să aibă o vechime de 
mii de ani. În privinţa aceasta ne poate servi ca punct de reper un vechi 
document literar german, dinainte de anul 1000. ne referim la aşa-nu- 
mitele „Merseburger Zauberspruche” — Descântecele de la Merseburg 
—, care cuprind formule ca şi descântecele ce se mai găsesc şi astăzi în 
satele noastre. Formule ca: „să se adune os la os, sânge la sânge” etc. se 
utilizau în vrăji, evident, şi acum o mie de ani, şi deci şi acum trei mii 
de ani”; „Acest descântec este menit a vindeca de acea slăbiciune ge- 
nerală a corpului, pe care italienii o numesc „scadimento” — scăzământ, 
iar germanii „Schwinden” — dispariţiune. / Tocmai contra acestei boli, 
numită în limba sanscrită „iakşma” se află un descântec în „Atharvaveda”, 
cartea XX, imnul 96, distihurile 17-22, ba cu unele mici variante chiar în 
„Rigveda”, cartea X, imnul 163, astfel că exemplarului indian i se poate 
atribui o anticitate de cel puţin trei mii de ani”25), înrădăcinarea supra- 
vieţuind, de-a lungul veacurilor, prin iniţiaţi (vrăjitoare, solomonari), în 
ciuda ironiei, adesea înfiorată de o teamă neprecizată, a unor apărători 
decişi ai creştinismului extrem şi, adesea, extremist. 

Simion Florea Marian, şi preot ortodox, dar şi împătimit al tradi- 
țiilor, a cercetat şi practicile acelea ciudate, din care derivă, drept cioburi, 
o parte din superstiții, în care alunul, cu toate componentele sale, era 
determinant, dar manifestând şi puseuri de ironie creştin-ortodoxă asupra 
unui farseur al satului bucovinean, „Pietrarul”, cel care se autointitula 
adversar al Solomonarului: 

„Ramurile de alun, după credinţa poporului român, în genere, au 


6 CANTEMIR, DIMITRIE, Descrierea Moldovei, pp. 224, 225 
%1 BLAGA, LUCIAN, Trilogia cosmologică, pp 388 
25 HASDEU, B. P,, Studii de folclor, p. 62 

o putere supranaturală, o putere magică, şi mai cu seamă asupra tuturor 
şerpilor şi a spiritelor celor necurate. Nu e descântătore, nu e fărmecătoare 
sau vrăjitoare, care, când voieşte să descânte de muşcătura şerpilor, să 
facă pe ursită sau pe dragoste şi să nu întrebuinţeze una sau mai multe 
vărguţe de alun. Fără de acestea, toate descântecele lor de şerpi, toate 
farmecele lor cele de dragoste şi vrăjile de ursită n-ar avea nici un efect. 

Dacă se-ntâmplă, vreodată, să muşte un şarpe pre vreun om sau 
animal domestic, descântătoarea, care e la moment chemată ca să-l des- 
cânte şi să-l vindece, ia trei rămurele, trei vărguţe de alun şi, bătând cu 
dânsele într-un vas cu apă ne-ncepută, descântă, zicând în taină: „Vine 
cepelița”” din pădure / Înspinată / Şi-nfocată / Şi muşcă pe N. deodată, 
/ Dar şi eu, când am luat / Şi-am apucat / Aceste trei mlădiţi de-alun / Si 
când o am croit, / Cepeliţa deodată a pornit!” 

Sau cu alte cuvinte: „Tună-n cer şi pe pământ, / Vine iute o ce- 
peliţă / Şi se bagă în pieliţă, / Pieliţa-n os, / Osul, de folos, / Dă veninul 
jos; / Leacul ca treacul / Prinzător ca cheagul!”. 

După ce rosteşte cuvintele acestea, spală descântătoarea, cu apa 
cea descântată, pre omul sau vita muşcată de şarpe, în locul muşcat, şi, 
cum face aceasta, se zice că muşcatului îndată îi trece, ca şi când i-ar lua 
cine-va cu mâna; îndată se vindecă... 

Vărguţele cele de alun dau apei descântate o putere aşa de mare, 
că acesta e, apoi, în stare se scotă tot veninul şi toată răutatea din om, 
afară'25%0. 

Mitul solomonarilor, dincolo de existenţa reală a unor vrăjitori 
şi vrăjitoare, de-a lungul veacurilor, reprezintă o reminiscență târzie 
şi denaturată a Cultului Soarelui, promovată de ortodoxie („făceau tot 
felul de năluciri, ce păreau minuni, pentru a înşela poporul”, se spune în 
„Triod”), cu presupuse „iniţieri în peşteră”, dar şi cu mare succes popular, 
deşi Solomonarului, nevăzut, dar presupus, i se împotrivea, întotdeauna, 
un escroc local, Pietrarul, care adesea se substituia, în realitatea clipei, 
Solomonarului. 

„Poporul român crede că se află un fel de oameni forte grozavi 
şi răutăcioşi, numiţi „Solomonari”, care, în pruncia lor, au petrecut şapte 


2 Nume de şarpe 
2% MARIAN, SIMION FLOREA, Însemnătatea „alunului ” la poporul român, p. 2 

ani, ne-ntrerupt, la întuneric, sub faţa pământului, învățând dintr-o carte 
diavolească toată „„Solomonaria”, toate fermecătoriile şi vrăjitoriile de pe 
lume, iară după al şaptelea an, ies de sub pământ, afară, şi, inspirați fiind 
de spiritul lui „Ucigă-l-crucea” şi dotați cu puterea acestuia, se suie, pe 
aripile vânturilor, în nouri şi încep a purta ploile, însă mai ales furtunile 
şi grindinile cele mai grozave, mai înspăimântătore şi mai periculoase. 
EI, poporul, crede cum că „Solomonarii” îmblă călare câte pe-un Balaur, 
cum că fierb gheaţa sau piatra prin nouri, până ce-i face pe aceştia sloiuri, 
şi apoi încotro voiesc, într-acolo conduc gheaţa, vărsând-o pe terenurile 
cele rodite şi pe câmpiile cele înflorite, sfărmând toate semănăturile şi 
pomii cei încărcaţi cu fructe. 

Deci, spre depărtarea unor atari grindine periculoase de pe hotare, 
precum şi spre nimicirea acestor fiinţe răutăcioase, întrebuinţează românii 
noştri mai multe mijloace superstiţioase, şi anume, când văd unu nor, 
apărând de după culmea dealurilor, carele din ce în ce se apropie mai 
tare, devenind înspăimântător, fulgerând şi tunând grozav, atunci unii, 
înspăimântați de pericol şi de dauna ce-ar putea să se întâmple, alergă 
la clopotniţa bisericii şi încep a trage clopotele, ca să delăture grindina, 
iară alţii, şi mai ales partea femeiască, aruncă o secure, cu ascuţitul în 
sus, în mijlocul ogrăzii, precum şi o sapă, o lopată de pâine, cociorva 
şi mătura din casă, zicând să se ducă pe pustii şi pe iroase şi crezând 
cum că, prin acesta, se va curma puterea furtunii şi a conducătorului ei, 
a „Solomonarului”. Aprind tămâie şi o lumină de ceară, ambele acestea 
din ajunul Bobotezei păstrate, şi lumina o pun într-o fereastră, lăsând-o 
aprinsă până ce trece furtuna, iară cu tămâia afumă prin casă, rostind 
următoarele versuri: „Fugi, ploaie călătoare, / Că te-ajunge sfântul Soare 
/ C-un pai, / C-un mai, / Cu sabia lui Mihai, / Cu cuțitul omului, / Taie 
capul Domnului!”. 

Întâmplându-se, de multe ori, că se împrăștie furtuna şi nu vine 
gheaţa sau piatra să le strice semănăturile şi pomii cei încărcaţi de fruc- 
te, atunci cred ei, cum că, prin aceste mijloace superstiţioase, puterea 
furtunii şi a conducătorului ei ar fi frânt-o „Solomonarul” şi de-aceea 
s-a depărtat de pe locurile lor. 

Din contră, dacă văd că furtuna din ce în ce se apropie mai tare şi 
din ce în ce devine mai periculoasă, atunci cred cum că „Solomonarul”, 

având o putere nespus de mare, ar avea ciudă asupra lor şi, din aceasta, 
voieşte el a trimite gheaţă pe terenurile lor, să le strice semănăturile şi 
să-i nenorocească. Dar ei, totuşi. nu disperă. Ei mai au încă un mijloc, 
prin a cărui putere, sunt în mintea lor încredinţaţi că vor putea scăpa de 
pericolul ce-i ameninţă. 

Afară de „Solomonari”, mai sunt încă şi Contra-Solomonari, care 
se numesc, în unele părţii ale Bucovinei, „Pietrari” şi care au putere în 
contra „Solomonarilor”. Însă şi aceştia nu-s curaţi, ca şi „Solomonarii”; 
şi ei sunt solomoniţi şi stau în legătură cu spiritele cele necurate. 

„Pietrarii” aceştia, fiind în fiecare an anume plătiţi, de către 
consătenii săi, precum şi de către locuitorii de prin satele învecinate, 
când văd că se apropia vreo furtună tare, îndată o depărtează şi numai 
pe ogoarele şi locurile acelora o lasă să cadă, care s-au opus şi n-au voit 
nimic se le plătească”!. Acel om, care voieşte a fi „Contra-Solomonar” 
sau „Pietrar”, adică care voieşte a avea putere asupra „Solomonarilor”, 
trebuie să postească trei ajunuri, şi anume: Ajunul Naşterii, ajunul Sf. 
Vasile, ajunul Bobotezei şi Sâmbăta cea de pe urmă a Postului-mare, 
înainte de Paşti. 

Formula acestei ajunări e cea următoare: în ajunul Naşterii şi 
Bobotezei, „Pietrarul” nu mănâncă, nici nu bea nimic, până ce nu în- 
serează bine. lară după ce înserează, se pune după masă, pe care sunt 
diferite bucate, în talgere înşirate, pe locul acela unde a stat preotul, de 
cu zi, când a îmblat cu icoana sau cu crucea prin sat, cu o vărguţă de alun 
în mână, şi, aşa stând pe acel loc, zice: „Voi, Solomonarilor, / Duşmanii 
creştinilor! / Poftim, azi, la mine-n casă / Şi veţi sta l-această masă / Şi 
cu mine veţi mânca, / Din bucate veţi gusta, / Câte sunt pe masa mea. / 
Poftim, azi, de ospătaţi / Şi nimic să nu-mi stricaţi, / Când va sosi pri- 
măvara! / Nici câmpiile-nflorite, / Nici pâinile rodite, / Nici câmpii cu 


1 M-am încredinţat că, în mai multe sate din Bucovina, se află câte unul sau şi 
mai mulţi şarlatani de aceştia, care, sub cuvânt că vor depărta grindinile, înşeală 
pre consătenii săi şi pre locuitorii din satele învecinate, luând, în fiecare an, de 
la fiecare locuitor, câte o sumă anumită de bani sau câte o porţie de pâine. Iară 
dacă grindina bate pâinile şi pometele, ei se scuză că cutare şi cutare om nu le-a 
plătit nimic şi, din cauza acesta, apoi a trebuit să bată gheaţa nu numai pâinile 
şi pometele respectivilor, ci şi a celor ce au plătit. 

flori, / Nici pomi roditorii!”. 

După rostirea acestor cuvinte, ţinând vărguţa cea de alun încon- 
tinuu în mână, începe a gusta din toate bucatele înşirate pe masă, din care 
a gustaţii şi preotul. După ce a mâncat şi s-a săturat in câtva, se scoală şi 
zice: „Voi, Solomonarilor, / Duşmanii creștinilor! / Pre voi astăzi v-am 
poftit, / Dară voi nu aţi voit / Ca să vă apropiaţi / Şi cu mine să mâncaţi 
/ Din bucate / Înşirate / Pe-a mea masă / Nu prea aleasă; / Dară lasă / 
Că veţi căi orişicând / De al meu acest cuvânt, / Dar atunci a fi târziu, / 
N-am păcat a zice... zău!”. 

Aceşti „Contra-Solomonari” sau „Pietrari”, când văd că grindina 
se apropie de hotar, ies pe hotar, iară dacă grindina a trecut acu hotarul, 
atunci ies, cu vărguţa cea de alun, numai până în marginea satului, în 
contra furtunii şi a grindinii şi, acolo, apoi, scoțând mâna dreaptă din 
mâneca cămăşii şi ţinând vărguţa asupra nourului celui cumplit, ameninţă 
cu dânsa pre „Solomonarul” pre care-l cugetă că e în nouri, şi , dând 
în cruciş asupra nourului, cârmuieşte gheaţa zicând: „Mei Solomonare, 
măi, / Duşman sătenilor mei, / În ajunul Naşterii / Şi-n cel al Bobotezei 
/ Eu pre tine te-am poftit, / Că dacă eşti om cinstit / Să intri la mine-n 
casă / Să mâncăm dintr-a mea masă, / Dară tu te-ai fudulit / Şi la mine 
n-ai venit / Amândoi ca se cinăm, / Dintr-o masă s-ospătăm / Din bucate 
/ Înşirate / Pe-a mea masă / Nu prea aleasă, / Da” tu mi te-ai fudulit / Şi 
la mine n-ai venit; / Deci şi-acuma să nu vii, / De ist sat să nu te-apropii, 
/ Nici de ţarinele-nflorite, / Nici de pâinile rodite, / Nici de câmpii cei 
cu flori, / Nici de pomii roditori, / Dacă vrei a m-asculta... / lar de nu 
mi-i asculta, / Vai şi-amar de pielea ta! / Eu din nori te-oi azvârli, / De 
pământ te voi izbi / Şi sub gheaţă vei peri, / Căci aşa i se cuvine / La unu 
câine ca şi tine... / lar de vrei să mă asculţi, / Du-te-n codrii cei pustii / 
Şi de-acolo să nu vii, / Acolo să-ţi fie ţie / A ta casă şi moşie, / Acolo să 
zdruncinezi, / Stâncile să despoiezi, / Acolo tu s-o arunci, / Stâncile să 
le despici / De culcuşul fiarelor, / De-ascunzişul şerpilor, / lar nu holdele 
rodite / Şi câmpiile-nflorite, / Ce noi cu sudoare mare / Le-am adus în 
astă stare! / Acolo să mi te duci, / De nu vrei să-mi pici aici!”. 

De-l ascultă „Solomonarul” , conducătorul grindinii, şi de-ndrep- 
tă gheaţa-n altă parte, atunci e bine de dânsul, atunci scapă. lară de nu, 
atunci „Pietrarul”, având putere asupra lui, cu vărguţa cea de alun poate 

îndreptă grindina şi gheaţa încotro voieşte, pe ape şi pe câmpii nerodi- 
toare, şi acolo el trânteşte, mai întâi, pre „Solomonar”, cu Balaur, cu tot, 
Jos, apoi, tot cu vărguţa cea de alun îndreaptă de pică toată gheaţa din 
acel nour peste dânsul, până ce-l mântuie de zile. „Solomonarul” cade, 
călare pe Balaur, şi gheaţa, căzând în urmă-i, se rotileşte şi se aşează, în 
forma unui stog, peste dânsul. Aşa cred Românii noştri! 

Şi poate că „Pietrarii” n-ar avea o putere aşa de mare asupra 
„Solomonarilor”, dacă n-ar avea vărguţa cea de alun. În această vărgu- 
ță magică, însă, constă mai toată puterea lor. lară ei numai pre acelea 
vărguţe de alun le întrebuinţează, la întoarcerea grindinii şi la nimicirea 
„Solomonarilor”, cu care s-a apărat o broască din gura unui şarpe ce voia 
s-o mănânce. Celelalte vărguţe de alun nu au aceeaşi putere??. 

Până aice, am vorbit despre puterea cea magică a rămurelelor 
sau vărguţelor de alun. Mai departe, voi aminti şi celelalte datine şi 
credinţe, ce le au Românii nu numai despre ramuri, ci şi despre celelalte 
părţi ale alunului. 

Cu sucul rămurelelor celor tinere de alun au datină unele românce 
din Bucovina de-a opări oalele în care pun laptele cel de vacă, zicând că 
laptele se prinde mai bine şi mai degrabă. 

Floarea de alun sau tufa spun femeile că e bună pentru cei beţivi. 
Cine voieşte ca beţivii să nu mai bea holercă sau rachiu, adună câte nouă 
floricele de alun, de la nouă tufe, şi după ce le adună, le pune în agheas- 
mă, ca să mocnească. lară după ce mocneşte, dă o câtime anumită de 
agheasmă de aceasta celui beţiv de băut, pe când sunt preoţii în biserică, 
şi se crede că beţivul, după ce bea agheasmă de aceasta, se lasă cu totul 
de băut holercă?*. 

Sâmburi de alună, pisaţi bine, sâmburi de bostan şi sămânță de 
mac, amestecate toate, la unu loc cu groscior de vacă şi-ncălzite, dacă se 
pun la „beşica cea rea”, acesta îndată se coace, sparge şi se trece?5%355, 


22 Datina şi credința Românilor din Horodnicul de Jos, comunicată de 
conşcolariul meu, Dl. Petru Prelipcean. A celor din Voloca, Crasna şi din alte 
sate din Bucovina, adunate de mine. 

25 Dictată de Safta Roşca, româncă din Poieni 

254 Dictată de Maria Bărbuţă, româncă din Crasna 

255 MARIAN, S. FL., Însemnătatea „alunului ” la poporul român, pp. 3-8 

Vrăjitoarele şi solomonarii, beneficiind de popularitate şi între 
români, dar mai ales între rusini şi huţuli (printre huţuli mai există şi 
astăzi, mai ales în părțile Putilei), reprezentau rezistenţe târzii ale şama- 
nismului (Mircea Eliade ia în discuţie, adesea, prezenţa şamanismului 
solar în Bucovina, prin solomonari), iar culegerile de incantaţii nu în- 
seamnă mare lucru, pentru că s-au adunat, mai mult sau mai puţin fidel, 
dar deloc încredințate, nu simboluri, ci cuvinte. 

Cuvinte înseamnă, de cele mai multe ori, şi eresurile, adică super- 
stiţiile bazate, mai mult sau mai puţin, pe practici şi întâmplări obşteşti, 
desfăşurate în timp. Cu aparenţă sau poate că şi cu încărcătură şamanică 
sunt credinţele păstoreşti, mai toate calendaristice şi cu rol benefic, de 
preîntâmpinare a răului. 

Ciobanul, un ciudat şaman acceptat, are şi vocaţie oraculară 
dobândită, căci el „ştie, mai dinainte, de ce gen vor fi mieii, căci, dacă în 
Ajunul Crăciunului sau al Bobotezei îi va intra în casă un bărbat, atunci 
oile lui vor făta cârlănaşi, iar dacă oaspetele lui, în acele diminețţi, va fi 
o femeie, atunci oile vor avea numai mieluşele. 

La mieii mici şi, mai ales, la cei întorşi de la ţâţă nu-i iertat să 
te uiţi rău, căci îndată se bolnăvesc de diochi şi pier, dacă nu li se sting 
cărbuni, spălându-se, apoi, cu apa cărbunilor sau cu urina unui copil. 

Mieii, umplându-se de chercheliţi (căpuşe sau păduchi), trebuie 
spălaţi cu apa în care a mocnit sterigoae sau cornişor sau corniş"256. 

„Din focul din colibă, rezemat de buşteanul naclad, „nu este bine 
să se deie cuiva cărbuni, căci, atunci, cu ei, împreună, s-ar da şi somnul 
ciobanilor, care şi aşa este foarte scurt. 

Pe naclad nu se şede, căci, dacă cineva ar şedea pe un capăt al lui, 
atunci oile se împărțesc, adică nu se ţin la un loc şi sunt greu de păzit”27. 

„Oile, când pleacă la stână, se descântă, recitându-se formula: 
„Când or fi gângăniile în deal, voi, oilor, să fiţi devale, iar când voi îţi fi 
pe vale, gângăniile să fie în deal!”. 

E obicei străvechi că, dacă sosesc oile la stână, se aprind două 
focuri vii dinaintea strungii... 

Imediat după aprinderea acestui foc viu, oile se mână, prin foc, 


25% DAN, DIMITRIE, Stâna la Românii din Bucovina, pp. 4, 5 
257 DAN, DIMITRIE, Stâna la Românii din Bucovina, p. 13 

la muls, ca ele să fie scutite şi ferite de boli şi dihănii, şi nimeni să nu 
le poată lua mana. 

Din acest foc viu nimeni n-are voie să ieie cărbuni, spre a aprinde 
alt foc sau pentru aprinsul lulelelor, pentru că el este viu... 

Câteodată, se fac focuri de acestea la fiecare mutare a oilor din loc 
în loc. Dar foc viu e bine să facă omul nu numai la stână, ci şi pe lângă 
casă, şi anume de Paşti şi de Sfântul Gheorghe, căci focul ista are darul 
de a apăra vitele de muşcatul şerpilor, de deochi, de dihănii şi altele... 

În timpul cât petrec oile la stână, ciobanii n-au voie să îmble 
la joc şi petreceri, căci, de altfel, oile îşi pierd laptele, ba chiar şi iese, 
adică se trec”2%8. 

„Când fluierul, trâmbiţa sau cimpoiul oilor sună bine, e semn a 
vreme bună, chiar dacă-i vreme ploioasă. 

În presara anului nou, oile se ung cu usturoi, ca să fie ferite de 
duhurile cele rele şi de strigoaicele ce umblă să le ieie mana. 

Pe timpul mulsului oilor acasă sau la stână, nu-i bine a zice din 
trâmbiţă sau fluier, căci, de cântec, oile se împrăştie. 

Sosind cineva la stână, pe când se mulg oile, nu i se dă bună ziua 
şi nici nu i se mulţumeşte, dacă dă bună ziua. 

Oile împrăştiate sau pierdute nu trebuie căutate în vale, ci tot- 
deauna la gruieţe, adică deluţuri, căci ele se trag spre vârf, pe când caprele 
trag la pâraie, pietre şi lanuri. 

Culcându-se oile pe dâmburi, departe de colibă, îi semn de vreme 
bună, iar culcându-se aproape de stână, se zice că-i semn de vreme rea. 

Când oile sar şi saltă necontenit, când se bulucesc cu coarnele, 
bătându-se cap în cap, când sunt neliniştite şi răspândesc un miros greu, 
atunci îi semn de furtună cu tunete. 

Dacă visezi carne multă sau grăunţe, vei avea pagubă între oi. 

Se crede că oaia e foarte evlavioasă şi că, atunci când scurmă 
locul, înainte de a se culca, îşi face cruce şi se roagă la Dumnezeu. 

Intrând în coliba stânii vreo broască, se crede că este trimisă de 
cineva cu vreun fapt, iar dacă intră furnici, de cele mari, cu aripi, se zice 
că ele au venit să ieie fruptul sau mana oilor. 

Românul, când vinde o oaie, îi taie, mai întâi, păr din frunte 

sau coadă şi face o bortă, cu sfredelul, în peretele grajdului, unde vâră 
părul tăiat, ca norocul oii să-i rămână lui. Dacă vânzătorului i-ar părea 
rău după oaie, atunci cumpărătorul n-are haznă dintr-însa, căci oaia sau 
se prilejeşte sau piere. 

Mare nenorocire pentru oi e dacă se întâmplă ca o rândunică să 
zboare pe sub dânsele. Oile se mulg, atunci, cu sânge. 

Ciobanii, când fulgeră, îşi fac cruce, ca să nu vie diavolul, cu 
fulgerul, între oi şi să le detune. 

Ciobanii, în stână, n-au voie să se fure unul pe altul, căci, de altfel, 
s-ar întâmpla precaz şi pagubă între oi. Tot aşa, nu li-i iertat ciobanilor 
să se apuce în rămăşag. 

Cât stau la stână, ciobanii consumă mai mult usturoi şi ceapă 
hagimă, pentru a paraliza efectul caşului şi laptelui gras de oi, care le-ar 
pricinui greață. 

Se crede că, dacă în ziua de Simion Stâlpnicul plouă, atunci nu-i 
bine a băga oile în iarnă, căci toate pier de gălbează. Semn a ploaie este 
când oile hută, adică scutură cu capetele şi plioscăiesc din urechi. 

Nu-i bine ca, toamna, oile să mănânce jir, căci se îngraşă şi, 
primăvara, le cade lâna înainte de timpul tunsului. 

Iarna, când e golişte, adică nu-i omăt, nu-i bine a lăsa oile să 
hlepăiască, adică să roadă pe cele câmpuri, căci capătă guşă şi li se umflă 
capul şi, apoi, pier. 

Oile care se înmoaie, adică nu sunt iuți, în săptămâna albă, şi 
dorm cu capul întins pe pământ vor pieri de gălbează. 

Românii, care doresc ca oile lor să fete câte doi miei, leagă, 
dinapoia cornului şi lângă capul oilor, câte o perjă gemânare şi pun, în 
sălaşul lor, câte un buhăşel, îngropându-l în pământ, cu o cruciuliţă în vârf. 

Peste iarnă, se lasă, de obicei, berbeci şuţi, adică fără de coarne 
mari, ca ei să nu poată bate (cu coarnele) oile, de la mâncarea fânului. 

Gospodarii, care doresc ca oile lor să aibă mieluţe, lasă berbeci 
cu coarne drepte sau în lături, iar cei care-şi doresc cârlănaşi lasă, de 
sămânță, berbeci cu coarne învârtite”2?. 

„La prima mulsoare a oilor, se pune, în găleată, un ban de argint, 
sare mare şi două fire de urzică, apoi se mulge laptele, ca oile să fie iuți, 

adică lacome la mâncare, cum sunt oamenii de lacomi după argint şi 
cum de iute este urzica, şi ca bulzul (caşul) să fie dulce, cum e sarea în 
bucate de dulce”?%. 

„La stână se ţin şi zilele de post şi, în zilele acestea, nu-i iertat 
să te înfrupţi. Bici la biserică nu se duce frupt, în zilele acestea, pentru 
că-i „păcat” şi s-ar putea întâmpla „prilej”, adică pagubă între oi. Tot 
din pricina aceasta, nu-i iertat ca oamenii desfrânaţi să vie la stână, şi 
păstorii oilor trebuie să fie curaţi la trup şi la suflet”. 

„Fiindcă oile care vărează, mai ales prin munţi, sunt primejduite 
de fiare răpitoare, de aceea li s-a dat lor şi un Sfânt apărător. Apărătorul 
acesta e Sân-Petru... 

Afară de Sâmpetru, Românii din Bucovina mai ţin următoarele 
zile, ca oile lor să fie ferite de dihănii şi să nu bolească: 1. Ziua Sf. Nestor 
(27 Octomvrie);, 2. Ziua Sf. Filip (14 Noemvrie); 3. Ziua Sf. Chiric (26 
Septemvrie); 4. Sf. Andrei (30 Noiemvrie); 5. A doua zi de Sâmpetru 
(30 lunie); 6. Sărbătoarea oilor (11 Noemvrie) ca oile să nu cobească de 
vărsat; 7. Sf. Trif cel Nebun (1 Faur), patronul lupilor; 8. Întâmpinarea 
Domnului (2 Faur) sau Filipii de larnă, pentru lupi; 9. Sf. Alexie, omul 
lui Dumnezeu (17 Martie), contra dihăniilor, şerpilor şi gângăniilor; 10. 
Sf. George (23 Aprilie); 11. Sf. Nicolai (6 Decemvrie); 12. Sf. Procopie 
(8 lulie), 13. Pocroavele (1 Octomvrie); 14. A doua zi de Bunavestire, 
ca vitele şi oile să fie scutite de jivinii"2%?. 

„În seara fiecărui Ajun, oile se afumă şi se stropesc cu aghiazmă, 
pentru însănătoşare, iar în ziua Bobotezei, pe timpul sfințirii apei lorda- 
nului, oile se scot afară din staulul lor, ca ele — deşi din depărtare — să 
fie de faţă la această sfântă lucrare. Cu aghiazma Iordanului se stropesc, 
apoi, atât oile, cât şi hrana lor, ca oile, peste an, să fie scutite de boli. 

Ca lupul să nu se apropie de stână, baciul, îndată după suirea oilor 
la stână şi mânarea lor în parcan, împrejură parcanul, de 3 ori, în pielea 
goală. Ca dihăniile să nu „zică”, adică să nu facă nimic rău oilor, baciul, 
la cea de-a treia „împrejurare”, zice: „Cum am împrejurat, de 3 ori, stâna 
şi n-am zis nemică, aşa şi tu, dihanie, n-ai voie să zici nemică oilor!”. 


20 DAN, DIMITRIE, Stâna la Românii din Bucovina, pp. 17 
21 DAN, DIMITRIE, Stâna la Românii din Bucovina, p. 23 
22 DAN, DIMITRIE, Stâna la Românii din Bucovina, p. 25 

Lupul, vara, nu zăhăie oile, la stână sau şi la gospodăria omului, 
dacă se ia o bucată de potcoavă de cal, găsită pe drum, şi se pune în şperla 
(vatra focului) de pe vatra stânii, unde trebuie să steie până la mutarea 
stânii în alt loc şi unde potcoava iarăşi se pune în foc. 

Când intră ciobanii în vatră, iau foarfecele şi, legându-le cu aţă, 
le pun undeva, deoparte, pentru a lega gurile dihăniilor. 

Gospodarii care ţin oi postesc lunile de peste an şi Vinerea Mare, 
ca oile să fie ferite de dihănii şi şerpi. 

Ca dihăniile şi, mai ales, lupii să nu nimerească vreo oaie şi s-o 
mănânce, se fierbe ceva în vatră şi, ridicându-se ulcica sau căldarea de 
pe vatră, urma ei se împrăştie, căci, făcându-se aşa, jivina aşa nu va da 
de urma oii cum nu se poate da de urma spuzei împrăştiate. 

Ca gurile dihăniilor să fie astupate şi, aşa, oile ferite de dânsele, 
se unge gura cuptorului, în ziua „Ciudei” (adică Minunii Arhanghelilor 
Mihail şi Gavril, pe care Românii o ţin în postul cel mare). 

Îmbolnăvindu-se vreo oaie, se fac 2 focuri vii, se ia iască Şi se 
aprinde la acele focuri, se încălzeşte, apoi, la focurile acelea oleacă de 
apă, cu care se spală oaia bolnavă. Mânând-o, apoi, prin cele 2 focuri, 
oaia se vindecă. 

Ca oile îmbolnăvite la stână să se însănătoşeze, se face, pe un 
dâmb, o groapă, în pământ, prin care trebuie să treacă fiecare oaie. Oile 
se stropesc, apoi, cu apă în care s-au stins cărbuni. Ciobanii care trec 
oile trebuie să fie în pielea goală. După ce toate oile au trecut prin acea 
groapă, apoi se trece şi un câine, pe care, apoi, se duce toată boala şi care 
dispare de la stână, ducându-se pe lume, de unde nu se va mai întoarce. 
După o procedură ca aceasta, oile, de bună seamă, se însănătoşează. 

Îmbolnăvindu-se vreo oaie de limbar, baciul pune lemn de tisă la 
mocnit în apă şi, dacă oaia bolnavă bea din apa aceasta, atunci se vindecă. 

Dacă sângeră o oaie, pentru că a mâncat vreo buruiană pe care 
paingănul şi-a făcut casă, atunci i se taie, cel mai târziu până într-un ceas, 
o ureche, din care se scură sângele cel rău. O seamă de ciobani obicinu- 
iesc, la prilejul de sângerare, să sângereze oaia, slobozindu-i sângele, cu 
cuțitul, dintr-o vânuţă de pe frunte, de deasupra ochilor. 

Oile capătă şi vărsat, adică nişte bubuţe peste tot trupul şi piept. 
Oile bolesc şi de ocniţă, dacă beau apă stătută, care se strânge în coşniţă 

şi ajunge în maiul cel negru. Boala aceasta n-are leac. 

Îmbolnăvindu-se oile, la stână, fără să se ştie de ce boală, atunci 
baciul sau unul din ciobani îi stânge cărbuni în apă neîncepută, din care 
îi dă să bea. 

Ca şerpii să nu se apropie de dobitoacele şi oile oamenilor, se 
afumă ele şi grajdurile lor cu busuioc şi tămâie, cu care se şi înconjură 
grajdul, în ziua de Sf. Alexie. 

Oaia muşcată de şarpe o tămăduieşte baciul mergând spre dânsa, 
fără a se uita înapoi, şi spălând-o, pe la pulpe, cu apă neîncepută, luată 
dintr-un izvor cu o ulcică nouă de lut, care apă o amestecă cu rădăcinile 
a 9 fire de iarbă, ale căror vârfuri le ţine în mână şi, apoi, îi dă să beie 
dintr-însa, după ce a spălat cu acea apă şi acele fire de iarbă locul muşcat 
şi spinarea oii. 

Nevoind oaia să beie din acea apă, îi toarnă în gură, cu de-a sila, 
zăr călduţ şi o descântă, aşa ca nimene să nu audă descântecul, recitat de 
9 ori şi foarte încet: „Hudiţă pestriță, / Rea de peliţă! / Peliţa de carne, / 
Carnea de os, / Osu” de şerpe, / Şerpele-ţi beie veninul / Şi vita leacul!” 
(Auzit de la baciul Filip al lui Costan Juravle din Straja)... 

Alţii lecuiesc oile muşcate de şarpe în următorul chip: 

Merg la un izvor, fără a vorbi cu cineva, iau apă neîncepută şi 
3 fire de iarbă nemuşcată, pe care le pun în ulcica cu apă, şi descântă: 
„Heliţă pestriță, / Lipită de peliţă, / Şi osu” de pământ / Şi peliţa de os / 
Ne aduce veste / Poveste / Să bea apă de asta / Să fie de leac!”... 

Acest descântec se zice de 9 ori, apoi se sting cărbunii pe secure, 
îndărăpt de 9 ori, până la unul şi, deci, niciunul, se spală oala şi se mai 
zic următoarele: „De diochi / De mirare / De strigare / De făcătură / De 
minune / De năjit / De pricăjit” (Năjitul este îmbolnăvirea ţâţelor la oi, 
din care cauză se mulge sânge, dar şi durerea de urechi la om). 

O seamă de baci obişnuiesc încă să afume oaia muşcată, după 
spălarea ei cu apă, în care s-au stins cărbuni, cu putregai de răchită. Oaia 
muşcată de şarpe se vindecă, dacă se oblojeşte locul muşcat cu buruiana 
şerpelui, care constă din 3 rămurele, cu cel din mijloc mai scurt şi o 
foare albastră foarte mică. O seamă cred că, ungându-se oaia muşcată 
de şarpe cu usturoi, ea s-ar vindeca. Oaia muşcată de ţâţă îşi pierde ţâţa, 
fiindcă-i pică. 

La caz că se năjeşte, adică se umflă pulpa unei oi sau se fac bube 
pe pulpe, atunci oaia se descântă aşa: „Fugi, năjite, pricăjite, / Că te-oi 
prinde pe cărare / Şi te-a iubi fată mare, / Pe cât îs eu fată mare!” (După 
descântec, pulpa trebuie masată. Comunicat de loana, soţia lui Grigorie 
Cotos din Straja). 

Năjitul se mai vindecă dacă oaia se mulge printr-o gaură făcută 
într-o pietricică de Curcubeu sau printr-o bortă de cute, adică gresie, sau 
printr-un inel de cununie. O seamă de baci vindecă năjitul la oi, ungând 
pulpa oii cu humă, luată de pe un spălător şi, apoi, afumată cu putregai 
de răchită. 

Oile se îmbolnăvesc şi de albeaţă şi, atunci, li se pune în ochi 
făină de păpuşoi sau scuipit de tabac sau zahăr pisat. Alţii ard un culbeci 
alb, uscat, şi suflă, printr-o ţeavă, cenuşa lui în ochiul bolnav sau iau o 
broscuţă galbenă şi roşie pe pântece şi freacă cu dânsa ochiul cu albeaţă. 

Şchiopătând vreo oaie, pentru că s-a mustit, adică i s-a infectat 
pielea între rateţe, atunci piciorul cel bolnav se curăţeşte între rateţe, 
unde se pune sare, răşină şi măcriş, pisate la un loc, sau numai lut sărat, 
şi se leagă piciorul, ca cele puse să nu cadă. 

Dacă oaia care a mâncat o buruiană cu paingăn se umflă, i se 
toarnă, înlăuntru, zăr călduţ sau lapte dulce sau se freacă bine şi i se 
sloboade sângele dintr-o ureche. 

Românul crede că laptele de oi, turnat în focul aprins de fulger, 
are darul de a stinge acel foc, dar el este şi leac pentru durerea pieptului. 

Cea mai grea boală a oilor este gălbeaza, căreia îi mai zic moartea 
oilor. Oile se îmbolnăvesc de gălbează dacă pasc prin locuri mlăştinoa- 
se, unde pe iarbă se află un vierme (distomum hepaticum), care, odată 
cu iarba, intră în ficatul oii şi-i căşunează moartea. Deci, oile trebuie 
păzite, primăvara şi toamna, să nu pască pe locuri umede, nici pe otavă 
sau trifoişte, până nu se ridică roua. Cel mai bine-i dacă, toamna, oile 
pasc pe mirişte. 

Oaia care toamna-i voioasă îi, de bună seamă, şi sănătoasă, pe 
când aceea care scapătă de picioare e gălbăgioasă. 

Oile molipsite de gălbează se cunosc după ochii lor văscuţi în 
seu, adică au seu pe dinlăuntrul pleoapelor, pe când cele cu ochii roşii 
sunt sănătoase. 

Oile gălbăgioase se cunosc şi pe următorul semn: ningându-le, 
iarna, omătul, acesta uşor se topeşte pe dânsele, pe când pe cele sănă- 
toase, foarte greu. Cele gălbăgioase se cunosc şi pe aceea că n-au lapte 
şi mieii lor trebuie aplecaţi la alte oi. Oile acestea nici nu trebuie băgate 
în iarnă, căci pier, desigur, de gălbează. 

Oilor băgate în iarnă li se dă, întâi, ovăz. Alţii taie o oaie, înainte 
de a băga oile în iarnă, şi pun maiul, în cuptor, la fript. Dacă maiul se 
face vârtos ca mălaiul, atunci oile sunt sănătoase; dacă, însă, maiul se 
risipeşte, atunci oile sunt gălbăcioase şi se taie. 

O seamă de gospodari apără, cu folos, oile lor de gălbeaza pro- 
venită şi din mâncarea plantei fierea pământului (Erythrarea centaurium)), 
pe care se ţine viermele gălbezei, dându-le să mănânce, toamna târziu 
şi primăvara, în toate dimineţile, pleavă de cânepă sau, de trei ori pe 
săptămână, în postul cel mare, sămânță de cânepă, amestecată cu hrean, 
dumicat mărunţel, şi cu uruială sărată. 

Alt mijloc de a vindeca gălbeaza este că, în moare de pepeni, 
se pune chipăruşă, piatră vânătă şi mujdei de usturoi, care se fierbe şi, 
apoi, după ce s-a răcit, se toarnă, în fiecare oaie, câte un polonic mic (0 
seamă fierb chipăruşă în horilcă şi-o dau oilor să beie, după ce s-a răcit). 
Alţii împiedică, la început, lăţirea gălbezei în oaie, dându-i să mănânce, 
în tărâţe, cenuşă de tei, amestecată cu nisip mărunţel. 

Îmbolnăvindu-se mieii, se toarnă în ei apa în care s-a amestecat 
dihil pisat, adică planta numită diclie. 

Gheochii = diochii oilor sau mieilor se vindecă dacă li se sting 9 
cărbuni în apă neîncepută, cu care se stropesc, spunându-li-se descânte- 
cul: „Ochi boldiţi, / Ochi răhniţi, / Ochi ghe diochi, / De te-o gheochiet 
fată, / Să-i crape ţâţele şi cosiţa, / De te-o gheochiet barbat, / Să-l văd 
şi pe el crăpat!”. 

Dacă le crapă oilor ţâţele, atunci se ung cu untură de pe maţele 
porcilor sau cu unt de oi şi ţâţele îndată se moaie, şi oile slobod laptele. 

Când laptele ce fierbe dă în foc, atunci focul trebuie huscuit, 
adică trebuie presărat cu sare de huscă (căpăţână de sare albă) şi cu ceva 
iarbă verde. Se mai toarnă şi apă în foc, pentru ca oile să nu se spuzească, 
adică să nu facă spuze (bube lungi ca negeii, pe ţâţe), care, la muls, se 
sparg şi slobod sânge. 

Cărbunii pe care a curs laptele se strâng undeva, la o parte, ca 
nu cumva să calce cineva pe ei, pentru că, atunci, ţâţele oilor s-ar face 
călcători sau cioaşpe, adică nişte bube albastre, mari cât aluna, şi, atunci, 
oile nu stau la muls. 

Întâmplându-se ca o helgie să muşte vreo oaie de pulpă sau de 
altă parte a trupului, atunci se ia burdujel de helgie şi se toarnă prin el 
apă, de 9 ori, pe locul muşcat. Alţii spală oaia muşcată cu acea apă peste 
tot trupul şi-i dau chiar de băut apă petrecută prin burdujel. 

Îmbolnăvindu-se vreo oaie sau vreo vită de arici, i se dau de 
mâncat măţişoare, sfinţite în ziua de Florii. 

Dacă oile pier sau ies vara în pripă, fără să fie sângerate, atunci 
au şopârlaiță. La boala aceasta, li se dă de băut apă, în care a mocnit 
buruiana şopârlaiţă. Boala aceasta poate fi stabilită cu certitudine, dacă, 
tăindu-se oaia şi desprinzându-se picioarele de coaste, găsim, acolo, 
carne galbenă. 

Îmbolnăvindu-se oile de răceală, ele colnicează sau colnicesc. 
Atunci Îi se vâră păr de pe capul unui om în urechi şi tot astfel de păr li se 
leagă la picioare. Alţii practică următoarea metodă de vindecare a acestei 
boale: iau o oaie din cele bolnave, o duc pe o punte, unde o învârtesc de 
3 ori îndărăpt şi, apoi, îi taie capul; atunci, celelalte oi se vindecă şi ele. 

Umflăturile la oricare parte a capului oii se vindecă oblojindu-se 
umflătura cu nalbă şi cu miere, până ce umflătura se sparge. 

Tusa oilor se vindecă, dându-li-se de băut, dimineaţa, înainte de 
a paşte, apă în care a mocnit, o zi şi o noapte, o rădăcină de stege sau 
steghie. 

Mieilor care colnicesc li se oblojesc picioarele cu lemn de tu- 
lopchină (un lemn ca nucul şi tare ca sârma, cu o floare roşie) şi păr din 
cap de om. 

De răceală, oile şi căpchiază, adică fac viermi în cap. Boala 
aceasta n-are leac. Ca să nu se umple şi celelalte oi de capchie, i se taie 
oii bolnave capul, la fel ca la cele ce colnicesc. 

Apa cu care s-au spălat gălețile, la stână, trebuie să se verse 
numai într-un loc curat, unde nu se calcă cu picioarele, căci, de altfel, 
oile capătă iar călcători şi felurite bube. 

Se crede că nimeni nu-i în stare să strice, adică să ieie laptele 

oilor. 

Untul de oi este leac, căci, dacă cineva şi-a smintit sau sclintit sau 
vulcezit mâna, de i s-a umflat, atunci, ungându-se mâna bolnavă cu unt 
de oi şi pălindu-se (încălzindu-se la foc, până ce untul s-a uscat, intrând 
în mână), mâna se vindecă. 

Dar şi staulul oilor e de leac, căci caii care nu se pot uda se duc 
în staulul oilor şi mirosul oilor le uşurează udatul. Şi copitele cailor 
nepotcoviţi, roase şi din cale-afară micşorate, cresc curând, dacă, mai 
multe zile, caii stau în staulul oilor'?6%. 

Credinţe asemănătoare au şi huţulii, cel mai interesant fiind un 
calendar oracular, pe luni, deci un fel de prognoză meteorologică insolită: 

„Ianuarie. În ziua de Anul Nou, de se va roşi cerul spre răsărit, 
va fi an ploios. Noaptea de Anul Nou, de va fi lună şi senină, an bun 
proroceşte. Ploaie ori moină de Bobotează, scumpete mare. Ianuarie 
domol aduce primăvară friguroasă. În 8 ianuarie, soarele intră în zodia 
vărsătorului de apă. De va tuna, în aceste zile, plugarii vor avea pierderi 
mari în semănături. 

Februarie. Zăpada în Faur întăreşte semănăturile. Faur urât şi un 
Mai frumos e un an mănos, dacă nu-i îngheţul prea mare. Apele curgătoare 
calde vestesc ger. Dacă ziua de 16 (Sf. Pamfil) va fi cu soare, va urma 
iarna cu putere. Viforele ce nu vin în Faur se răzbună de Paşti. Negura 
din apus arată ger. lese ursul din bârlog şi de-şi va vedea umbra (adică 
de va fi soare) intră iarăşi în culcuş, că va mai fi ger. Cum va fi în 11 fe- 
bruarie, aşa va fi în postul mare. De va tuna în 7, va fi pagubă la arătură. 

Martie. De va fi frig în 7, vine iarna cea mică. De multe griji 
va scăpa plugarul, dacă în noaptea de Buna Vestire va fi senin. Martie 
răcoros n-aduce an mănos. Zăpada de la sfârşitul lui martie împuţinează 
vinul. Roua din martie se face ploaie în aprilie. Tunetele arată an mănos. 

Aprilie. Prier frumos, mai viforos. Prier umed aduce binecuvân- 
tare. Negura dinspre răsărit şi miazăzi e semn bun. Dacă tună, nu te mai 
temi de ger. Prier frumos, vară frumoasă. 

Mai. Roua de seară şi răcoarea din Mai aduc fân şi vin mult. 
Ploaia caldă e binecuvântare. Roiul din Mai preţuieşte un car de mălai. 
Gândaci mulţi vestesc an mănos. Mai ploios, iunie frumos. De e brumă 

între Sf. Gheorghe şi Armindeni, va urma şi între Sfinte-Marii. Tunetele 
dese arată an roditor. 

Iunie. Mai uscat decât umed, umple buţile cu vin. Oamenii şi 
vântul de iunie curând se schimbă. lunie umed şi rece strică tot anul. 
Furnicile vestesc an bun. Omizi multe sunt semne de vin şi grâu mult. 
Săritul peştilor vesteşte furtună. De sunt mulţi bureţi iuți, iarna viitoare 
are să fie uşoară. Rusalii umede, Crăciun gras. 

Iulie. Căldură mare înseamnă an bun. Dacă păianjenul îşi rupe 
pânza în două, va ploua. Muşuroaiele de furnici mai ridicate ca de obicei 
vestesc iarnă grea. 

August. Negura de pe livezi şi râuri, după apusul soarelui, în- 
seamnă timp bun şi statornic. Ploaia din august subţie vinul. Vânturile 
de miazănoapte aduc timp stabil. Dacă barza closcăne, plouă. 

Septembrie. Toamnă caldă, iarnă lungă. Răpciune cald, brumărel 
rece şi umed. Tunetul din septembrie vesteşte neaua multă în Făurar şi an 
mănos. Plecarea timpurie a rândunelelor înseamnă că şi iarna vine curând. 

Octombrie. Brumărel şi Mărţişor sunt luni surori. Cu cât frunzele 
arborilor cad mai repede, cu atât mai roditor va fi anul următor. Gerul şi 
frigul din Octombrie îmblânzesc pe Gerar şi Făurar. Şoarecii de câmp 
de se trag către sat, iarna e aproape. Neaua şi frigul aduc ianuarie moale. 
Când arborii ţin frunza mult, iarna e departe, dar va fi grea şi la anul vor 
fi multe omizi. 

Noiembrie. De plouă la început de brumar, săptămâna Crăciu- 
nului va fi geroasă. Neaua multă de pe pomi înseamnă muguri puţini 
de-cu-primăvară. Şoarecii de câmp de se mai arată, iarna-i departe. 

Decembrie. De se arată multe gâşte sălbatice şi iepurii se apro- 
pie de sat, va fi iarnă grea. Decembrie geros, la început, ţine gerul 10 
săptămâni. Moş Crăciun zăpădos prevesteşte an mănos. De va fi Crăciun 
ploios, vor fi Pastile friguroase. Indrea geros aduce an mănos'?*%. 

Superstiţiile huțulilor amestecă vechi credinţe cu un discutabil 
spirit creştin, ca şi la români, în frânturi de spirit interesante: 

„Zada (lariţa) se găseşte foarte rar în zonă. Cu toate acestea, nu ţi- 
ar sădi nici în ruptul capului vreuna. O ţine pe ideea că cineva din familie 
ar putea muri înainte de vreme sau se va pustii familia, se va înstrăina; 

Cântatul cocoşului, în prag de seară, înseamnă veşti noi, neobiş- 
nuite şi schimbarea vremii; 

Dacă se întâmplă să plouă de Sf. Macabei, va ploua două săp- 
tămâni făară întrerupere; 

Dacă primul colindător din seara de Crăciun este parte femeiască, 
vaca va fata viţică; 

Nu se mănâncă din poziţia în picioare, pentru ca vitele să nu 
fete în picioare; 

Fata care cade de Bobotează se mărită; 

De Înviere, cine ajunge mai repede la Biserică, îi merge bine 
tot anul; 

În seara de Anul Nou, se alege o ceapă de mărime potrivită, se 
desface în foi, în care se pune sare şi se aşează pe fereastră. În raport de 
cantitatea de apă slobozită de fiecare foaie de ceapă, luna corespunzătoare 
va fi mai ploioasă sau mai uscată; 

Dacă, de Întâmpinarea Domnului picură din streaşină, este semn 
că albinele vor aduce miere multă; 

Când construieşti sunt şi pierderi?%. 

În Vinerea Seacă din Săptămâna Patimilor, înainte de scoaterea 
aerului, fiecare om se scaldă. Fi zic că, dacă se spală de Vinerea Seacă, 
atunci tot anul vor fi sănătoşi; 

Ouăle roşii se fac de aceea că ele înseamnă sângele Domnului 
nostru Isus Hristos, care a curs când a fost străpuns cu sulița în coastă; 

Sâmbăta seara, în Săptămâna Patimilor, cam pe la şapte ore, se 
duce dascălul, pălimarul şi încă vreo câţiva oameni la biserică şi fac foc, 
parcă ar avea să se puie la pază, ca să păzească mormântul Domnului 
nostru Isus Hristos"266. 

Din acelaşi fond mitic al preistoriei (omul preistoric fiind, în fond, 
omul metafizic), descind, vag alterate de creştinism, şi credinţele rusinilor. 

„După credinţa Ruteanului, fiecare om are o stea, de care este 
legată soarta lui. Văzând el că o stea a căzut, zice că un om a murit. Eroi 
naţionali poporul rutean bucovinean nu cunoaşte. 

Despre iad se crede că este locuinţa stăpânului diavolilor şi că 


25 AFLOAREI, MAMAISCHI, ŞȘORODOC, Moldova Suliţa ..., p. 189 

se află în fundul pământului, încotro duce un drum larg, care se sfârşeşte 
într-un abis fără de fund. 

Diavolul, „Ciort” („sciasbe!”, adică „pieri-ar!”) sau „ditko” are, 
în credinţa poporului rutean, chipul unui domnişor („panociok”), îmbrăcat 
în haine nemţeşti. EI este negru şi înzestrat cu coarne, care însă nu se văd, 
are coadă şi, la picioare, copită ca de capră şi şchiopătează de piciorul cel 
stâng. Se crede că bogaţii şi-au dat sufletele lor diavolului, care suflete 
însă se pot mântui prin căinţă şi credinţă în Dumnezeu. 

Diavolul poate lua chipul unei mâţe sau al unui câne negru, unui 
lup, unei capre care tot behăieşte, dar aceasta numai pe timpul nopţii şi 
numai până la al doilea cântat al cucoşilor, pe care timp al nopţii Rutea- 
nul, de regulă, nu umblă. 

Sufletele copiilor născuţi morţi sau muriţi fără de botez se cred 
pierdute şi acei copii devin moroi, care umblă noaptea prin sate şi sug 
sângele copiilor şi fetelor tinere, care apoi mor. 

Se crede că fiecare om are presimţirea apropiatului său sfârşit, iar 
pe semnele ce au o seamă de oameni nu se dă mult. Celui ce săvârşeşte o 
faptă rea, i se usucă mâna şi blestemul ajunge pe cel blestemat, Se crede 
în deochiul vitelor şi al copiilor, de care ei se pot feri, legându-li-se ceva 
roşu la gât, şi că însărcinarea femeii ar putea să dureze şi numai 7 luni. 
Femeia, când coace pâine, pune ceva aluat deoparte, iar înainte de a pune 
aluatul în cuptor, aruncă ceva făină în foc, ca pâinea să iasă bine coaptă. 
Deasupra aluatului Paştelor se întipăreşte semnul crucii şi pâinea, înainte 
de-a se tăia dintr-însa, se înseamnă cu cuțitul cruciş. 

Poporul rutean crede că, dacă cineva întâlneşte în cale o babă 
sau un preot, atunci îi va merge rău, deci spre a preîntâmpina aceasta, 
ridică de jos un pai, o pietricică sau orice află şi aruncă în urma lui. Un 
semn de rău vestitor este şi întâlnirea în cale sau trecerea peste drum a 
unui iepure sau a unui câne sau a unei mâţe negre, pe când cea a unei 
vulpi este un bun semn. 

Femeile nu lucrează Vinerile şi în acele zile nu se vinde lapte, 
nici ouă, din casă, căci altfel vacile sterpesc şi găinile nu mai ouă. 

Laptele vacilor se poate lua, dacă se numără urmele picioarelor 
lor, care vrajă însă se poate desface, dacă vacile se afumă cu anumite 
buruieni, pe când se recită anumite formule de dezlegare a vrăjii. Mulsul 

cu sânge al vacilor se poate vindecă, dacă ele se mulg printr-o crăpătură 
de piatră. 

Locurile unde a trăsnit fulgerul se socotesc necurate, tot aşa 
locul unde cineva a fost ucis sau s-a sinucis, care loc se înseamnă cu o 
cruce de lemn. 

Mare nenorocire este când o femeie naşte a şaptea copilă, căci 
se crede că aceasta va fi strigoaică. 

Helgei, care se arată câteodată în grajdul vitelor, nu i se face ni- 
mica, căci în altfel aceasta sau alta ar muşca o vită din grajd, care, apoi, 
trebuie să piară, muşcătura aceasta fiind fără de leac. Tot aşa se feresc 
oamenii să prindă vreo rândunică sau un cocostârc sau să le omoare, căci 
mare nenorocire ar veni asupra acelui făptuitor. 

Poporul rutean socoteşte bisericile ca locuri foarte sfinte şi le 
atribuie dreptul de azil. El socoteşte de vietăţi curate (vacile, boii şi oile) 
şi albinele de sfinte. Vietăţi necurate sunt: Calul, care este blestemat de 
Dumnezeu şi dintr-al cărui corp, o parte, însă nu se ştie care, să fie cu- 
rată, apoi măgarul, câinele, mâţa, şoarecii, şerpii, broaştele, ciorile ş.a. 

Florile favorite ale Ruteanului sunt: gherghinele, busuiocul, bre- 
benocul şi văzdoagele. Dacă cineva rupe iarbă cu mâna, atunci va plouă. 

Este obicinuit a purta amulete şi anume cruciţe de alamă, ico- 
niţe, scoici ş.a., care se cumpără sau în oraş sau pe timpul călătoriilor la 
Suceava sau Crişceatec. Şi mirele şi mireasa poartă ca amulete câte un 
fir de usturoi dezghiocat. Amulete se folosesc şi în contra bolilor. 

Țăranul rutean, când seamănă pe ogor şi este strigat de cineva, nu 
răspunde, căci, dacă ar face-o, atunci vrăbiile, vara, i-ar ciupi tot grâul. 
Semănând, el doreşte ca câmpul să aducă multă roadă şi tot ce trăieşte în 
gospodăria lui să aibă de unde se hrăni. La acest prilej, se pune pe ogor 
o huscă de sare şi două pâini. 

În părţile rutene din Bucovina se află mulţi şi multe descântătoare 
şi vrăjitoare, care susţin chiar că ar şti să oprească grindina; asemenea 
persoane sunt foarte căutate. Grindina se poate opri, trăgându-se clopotele 
bisericii, ceea ce se face chiar şi noaptea. 

Soarele, în credinţa poporului rutean, se mişcă, iar pământul stă 
locului. Se crede că vitele cornute vorbesc întreolaltă, în noaptea Anului 
nou (Sf. Vasile) şi a Sf. Gheorghe, însă nimeni nu le poate înţelege, iar 

cel ce le-ar înţelege, acela trebuie să moară. Cărăbuşii ivindu-se, primă- 
vara, în mare mulţime, sunt socotiți ca semn bun şi că anul va fi roditor. 

Tunetul şi fulgerul, deşi făcut de Dumnezeu, se diriguieşte de 
diavol. Obiectul aprins de fulger se poate stinge, dacă se stropeşte cu 
lapte de capră. Şi grindina se diriguieşte de diavol, ea însă se poate în- 
lătură, dacă se pune, în ogradă, înaintea casei, o mătură şi o cociorvă, 
cruciş peste o lopată, care toate sunt armele casei. 

Fata care vede, primăvara, pentru prima oară, o pereche de co- 
costârci, se va mărita în acel an, tot aşa aceea care în ziua de Paşti va 
trage întâi clopotele. 

Strigătul unei buhe (bufniţe) pe o casă este semn că dintr-acea 
casă cineva va muri. 

larna, dacă este mult omăt (zăpadă), atunci anul viitor va fi 
roditor. 

Când porcii iau paie în rât, atunci este semn că vremea bună se 
va schimba. 

Tăindu-se un porc, este obicei a-i căută îndată splina; dacă 
aceasta este mare, atunci iarna va mai dura; dacă este mică, atunci iarna 
este pe sfârşite. 

Aducând cineva, seara, apă în casă, zice către casnici „Blagos- 
lovit wodu”, adică „Binecuvântaţi apa!”, ca nu cumva cu apa să intre 
şi un duh necurat în casă. Casnicii îi răspund „Nai boh blagoslovet!”, 
adică „Dumnezeu să binecuvânteze!”, şi cred că acum apa este curată. 

Urzind femeia pânză şi întâmplându-se ca atunci să intre un băr- 
bat în casă, atunci se zice că-i va ajunge bătătura, intrând însă o femeie, 
atunci bătătura de bună seamă că nu va ajunge”. 

Ocupându-se, cu mare pasiune, de colecţionarea unor „credinţe” 
ale românilor, preotul cărturar Dimitrie Dan, cu lungi stagii obşteşti în 
Lujeni şi în Straja, prieten al lui Nicolae Iorga, a risipit prin coloanele 
gazetelor bucovinene o adevărată carte de ziceri străvechi, din care vom 
relua doar câteva, atât cât să se poată proba dubla lor origine, solară şi 
lunară, cu corespondenţă în cultura păstorească şi cea agrară, dar toate 
regăsibile, şi în română, şi în ucraineană, la sătenii români şi ucraineni 
din regiunea Cernăuţi şi din judeţul Suceava: 


27 DAN, DIMITRIE, Rutenii din Bucovina / Schiţă etnografică, pp. 16-20 

„Se crede că este bine a pune, primăvara, când se trage cu plugul 
prima brazdă de arătură, pe brazdă pâine şi sare, ca câmpul să aducă 
mult rod 

Poporul leagă la copii frumoşi un fir de lână roşie la mână, cre- 
zând că, astfel, ei nu vor fi deocheaţi. 

Dacă naşte o femeie, apoi se leagă la poartă o cordea roşă, ca 
să nu fie deocheată. 

Se crede că copiii care au murit nebotezaţi devin moroi. 

Se crede că nu e bine a unge în casă la lună nouă, că, la dincontra, 
în acea casă se vor ivi o mulţime de jivini. 

Se crede că, a treia zi, după naşterea unui copil, sosesc, de la 
miazănoapte, ursitele, care, apoi, prevestesc viitorul noului născut. 

Se crede că nu e bine a coase, afară, până ce răchita n-a înfrunzit. 

Dacă vara se întâmplă să se formeze, adese, vârtejuri în aer, apoi 
se crede că va urma secetă. 

Dacă, într-o primăvară, se arată mulţi cărăbuşi, apoi se crede că 
va rodi păpuşoiul şi viceversa. 

Dacă se face foc şi sare, din sobă sau de pe vatră, un cărbune în 
casă, apoi se crede că va veni un oaspe de rău voitor. 

Se crede că dacă a fost toată ziua înnourat şi a plouat, iar seara 
arătându-se soarele roş, înainte de apus, va dura timpul ploios mai mult 
timp. 

Dacă se arată, pe când plouă, curcubeu pe cer, apoi se crede că 
ploaia va înceta. 

Dacă va tuna primăvara, pe când încă este omăt, apoi se crede 
că, peste vară, va fi multă grindină. 

Se crede că, dacă începe ploaia dis-dedimineaţă, apoi nu durează 
lung. 

Se crede că, dacă are cineva junghiuri, este bine a spăla limba 
clopotului bisericii şi, apoi, a se spăla cu acea apă. 

Venind preotul, la Crăciun sau Bobotează, în casele oamenilor, 
este rugat de gospodine să şeadă puţin, crezându-se că, apoi, vor şedea 
cloştele, în primăvară 

În dimineaţa Paştilor, trebuie a se spăla, întrebuinţând un ou roşu 
şi un ban de argint şi se crede că, apoi, omul va fi, în decursul anului, 

roşu şi sănătos ca oul cel roşu şi va avea prinos în bani de argint. 

Dacă întâlneşte cineva, în cale, un preot, ţine această întâlnire 
de un semn rău şi crede că slăbeşte urmările acestei întâlniri, aruncând 
după preot un ac, bold, paie sau cu altceva. 

La toate ajunurile sărbătorilor de iarnă, se pun pe masă două 
pâini, sare, peşte, grâu şi un pahar cu apă şi se crede că, noaptea, vin 
familianţii morţi şi mănâncă din acele bucate. 

Se crede că este bine a se scula, în ziua de Sfântul Gheorghe, 
înainte de răsăritul soarelui şi a presura împrejurul vacii mac şi, făcând 
aşa, nimeni nu va putea lua laptele de la vacă, aşa cum nu-i nimeni în 
stare să culeagă macul presărat. 

Se crede că Dumnezeu pe oameni nu-i împerechează tot una, ci 
aşa că un bărbat harnic trebuie să ieie o femeie leneşă şi viceversa, unul 
frumos, una urâtă etc. 

Ziua lui Foca se ţine spre a fi scutit, prin întreg anul, de vreo 
daună de foc sau ca să roadă şoarecii lucrurile din ladă. 

În presara Sfântului Andrei, duce o fată pe alta, cu ochii legaţi, 
la un gard şi, acolo, numără cea din urmă parii, până la nouă, pe care îi 
leagă cu lână sau o cordea şi, a doua zi, se uită şi, dacă parul legat este 
unul drept şi înalt, apoi se crede că capătă un bărbat înalt etc. 

Ca să ştie o fată dacă se va mărita în acel an, apoi pune o feme- 
ie, la Sfântul Andrei, în tindă, două străchini, şi, sub una, un ştergar, iar 
sub cealaltă, o batistă; dacă ridică fata strachina cea cu ştergarul, apoi 
se crede că se va mărita, dacă cea cu basmaua, apoi că nu se va mărita. 

Se crede că o fată mare, care posteşte întreaga zi a Crăciunului, 
până la miezul nopţii, nici vorbeşte vreun cuvânt, şi priveşte, atunci, în 
oglindă, nu se vede pe sine, ci îşi vede acolo ursita. 

Se crede că, dacă a doua zi după Crăciun este frumos afară, este 
semn că anul va fi mănos; dacă, în acea zi, va fi senin, dimineaţa, apoi 
se vor coace păpuşoii timpuriu; dacă, după-amiazăzi, apoi se vor coace 
târziu. 

Se crede că, după ce s-a sfinţit apa, la Bobotează, nu mai este 
pericol a fi mâncat de lupi. 

Pe timpul sfințirii apei, la Bobotează, se aprind nişte petice şi se 
crede c-acela care ţine astfel de petice aprinse în mână nu va fi mâncat 

de lupi”. 

Moştenind un fapt stilistic străvechi (poate frânturi din „regulile 
din oraşul arbore, de lângă râul cu apă”, stabilite, în 4.500 î. H., de Anu, 
„bărbatul cel mai integru”, devenit, ulterior, Cer), credinţele şi supersti- 
ţiile marchează, de fapt, incapacitatea noastră metafizică de a înţelege 
ceea ce nu s-a mai înţeles, vreme de milenii, cât s-au păstrat, pentru că 
„aşa am apucat”, marchează, deci, incapacitatea noastră de a pricepe, în 
afara cuvintelor, simbolurile anterioare gândirii logice. 

Adeziunea la mit, 
între Colind şi Vifleim 


În cadrul aceleiaşi „matrice stilistică”2%, există două „aderenţe 
la mit” 2% româneşti, respectiv aderenţa la „tradiţia primordială”? şi, 
respectiv, la „tradiţia creştină”?!, Colindul şi Vifleimul”22, cum numea 
cărturarul I. G. Sbiera aşa-numitele „colinde creştine”, deci cântecele 
religioase de Crăciun. 

Colindul, numit, în vremea lui Strabon, „peanul tracilor” 
sau „imnul Titanilor”25, admis în templul solar, odată cu „ierburile 
vindecătoare”2"*, reprezintă o creaţie sacerdotală preistorică („Singurul 
lucru care poate fi popular este doar faptul „supravieţuirii” atunci când 
aceste elemente aparţin unor forme tradiţionale dispărute”25), românii 


%8 BLAGA, LUCIAN, 7rilogia cosmologică, p. 390 

269. „Adeziunea unui popor la unul sau la altul dintre scenariile mitice, la una sau 
alta dintre imaginile exemplare, spune mai multe despre sufletul lui profund decât 
un mare număr de întâmplări istorice”, preciza Mircea Eliade, De la Zalmoxis 
la Gengis Han, Humanitas, 1995, p. 200 

2 GUENON, RENE, Simboluri ale ştiinţei sacre, p. 26 

1 Ibidem, p. 36 

> SBIERA, |. G, Colinde, / Cîntice de stea şi urări la nunţi, Cernăuţi, 1888 
*3 STRABON, Geografia, |, XII. 12,13: „Peanul tracilor este numit de eleni 
imnul Titanilor”. 

24 PROCLOS DIN LYCIA, Imn către Helios, în Poeți elini, p. 223: „La masa 
de unde răii sunt izgoniți prin blânde daruri, / A răsărit Pean, vindecătorul cu 
plante, anume ca să-şi arate sănătatea / Cu armonia lui deplină umplând întregul 
univers” 

25 GUENON, RENE, op. cit., p. 37 

fiind singurii urmaşi ai amestecurilor de populaţii nod-dunărene care 
mai păstrează, în sensul conservării, „straturile de cultură mai arhaice 
decât cele reprezentate, de exemplu, de mitologiile „clasice” greacă şi 
romană”, drept „coloanele vieţii”?%€, în condiţiile în care, şi astăzi chiar, 
„satul românesc este, în esenţă, preistoric, ştiut fiind faptul că înrâuririle 
de tot soiul au trecut, necurmat, din istoria ce avea loc în regiunea noastră, 
asupra vieţii de sat, dar toate au fost potrivite unor moduri preistorice”?7. 

Colindul înseamnă „o solidaritate mistică între om şi natură, care 
nu mai este accesibilă conştiinţei moderne””'5, dar care marchează, „sub 
teroarea istoriei"2”, „drama cristologică” a civilizaţiei umane. Sugerăm 
ideea învelirii în cosmicitate pentru că reprezentările de mai târziu ale 
fertilităţii fie că reduc numărul simbolurilor, fie că le abandonează cu 
totul, semn al nevoii de relaţionare printr-o personificare şi nu, ca până 
atunci, printr-o „fermecătoare fraternitate a omului cu întreaga creaţie”"280. 

„Colinda română ca cult de Soare (cel scandat, numit şi „Ură- 
tură” sau „Pluguşor”) şi, în egală măsură, cult al Lunii (cele cântate, 
inclusiv „„Mioriţa” şi „Meşterul Manole”, care au fost, iniţial, colinde), 
poartă un nume care „nu s-a urzit din „calare” (chemare) latin, ci din 
„colinda” sau „cylindea” grec, care înseamnă: rotare, întoarcere, învârtire 
de soare ori de lună, în solstiţii ori lunistiţii, şi aceasta se condiţionează 
de la cultul de soare şi de lună, adecă de la curgerea soarelui şi a lunii 
jur-împrejur prin zodiac”%!, opinia lui Simeon Mangiuca fiind întărită 
de toate scrierile vechi, referitoare la omagierile astrale ale antichităţii, 
însuşi Herodot precizând că populaţiile acelea vechi, din care şi noi, 
românii, ne tragem, „nu numai că nu obişnuiesc să înalțe statui, temple 
şi altare, ci, dimpotrivă, socot că cei ce le ridică sunt curat nebuni, şi 
aceasta, cred eu, pentru că ei nu şi-au închipuit pe zei ca fiind înzestrați 
cu fire omenească, aşa cum o fac elenii... Ei obişnuiesc să aducă jertfe... 


2 ELIADE, MIRCEA, De la Zalmoxis la Gengis Han, p. 199 

2 BLAGA, LUCIAN, Fiinţă istorică, în Trilogia cosmologică, p. 389, 390 
5 ELIADE, MIRCEA, op. cit., p. 259 

2% Ibidem, p. 262 

%0 MICHELET, JULES, Legendes democratiques du Nord, p. 238 

%! MANGIUCA, SIMEON, Călindariu Iulianu, gregorianu şi poporalu 
românu..., p. 4] 

suindu-se pe cele mai înalte piscuri de munte... Aduc jertfe soarelui, 
lunii, pământului, focului şi vânturilor. Din vremuri străvechi, acestor 
singure divinităţi aduc jertfă””2*?. 

Elemente ale cultului astral, ca esenţă a religiei naturale, în 
desfăşurarea ritualică recognoscibilă în Colind, în oraţiile de nuntă, în 
datina piţărăilor şi în horele căluşereşti, toate cu rădăcină comună, se 
pot identifica în mai toţi autorii antici, fie aceştia istorici, precum Dio- 
dor Sicul?% sau Claudiu Aelian, care se foloseşte de textele, între timp 


%2 HERODOT, Istorii, Cartea I, CXXXI, 

253 „Acum, după ce am descris hărţile de miază-noapte ale Asiei, credem că este 
de interes să menţionăm aici şi cele ce se povestesc despre hyperborei. Anume, 
între scriitorii antici, Hecateu şi alţii relatează că, în faţă de ţinutul celților (pe 
atunci, risipiţi între Carpaţi şi Don — n.n.), în părţile Oceanului (Dunării de 
Jos şi ale Mării Negre — n.n.) se afla o insulă, care nu e mai mică decât Sicilia, 
situată în regiunea nordică, şi e locuită de hyperborei, numiţi astfel fiindcă sunt 
mai depărtaţi de vântul Borea. / Aici pământul este foarte bun şi roditor, clima 
excelentă, temperată şi, din această cauză, fructele se produc, aici, de două ori pe 
an. / Se povesteşte că Latona, mama lui Apollo, a fost născută aici şi, din această 
cauză, Apollo este venerat aici mai mult decât alţi zei; şi, fiindcă hyperboreii din 
această insulă celebrează pe acest zeu în fiecare zi, cântând încontinuu laudele 
sale şi făcându-i cele mai mari onoruri, astfel se zice că oamenii aceia sunt ca un 
fel de preoţi ai lui Apollo. / Se mai află în părţile acestei insule o pădure, sfânta 
magnifică a lui Apollo, de o întindere considerabilă, şi un templu renumit, a 
cărui figură exterioară este în formă sferică, şi care templu este decorat cu foarte 
multe daruri. / Acest zeu, Apollo, mai are şi un oraş sfânt al său (Piroboridava), 
iar cei ce locuiesc în acest oraş sunt, în mare parte, cobzari şi aceştia, în timpul 
serviciului divin, bat cobzele în cor şi cântă imne în onoarea zeului, lăudându-i 
faptele sale. / Hyperboreii au un fel al lor propriu de vorbit şi sunt cu o prietenie 
foarte familiară faţă de greci, cu deosebire faţă de atenieni şi de locuitorii din 
Delos: această bunăvoință a lor fiind stabilită şi confirmată încă din timpurile 
cele vechi. Se spune chiar că unii greci au trecut la hyperborei şi au lăsat la ei 
daruri foarte preţioase, scrise cu litere greceşti; tot astfel, şi Abaris a plecat, de 
aici, în Grecia şi a reînnoit prietenia şi înrudirea cea veche cu delenii. Se mai 
spune, de asemenea, că din această insulă (Leuce, adică Albă — n.n.) se poate 
vedea Selina (Sulina) întreagă, fiind foarte puţin depărtată de pământ şi se văd 
în ea oarecari înălţimi de pământ. / Mai departe, se relatează că Apollo vine 
în acea insulă, tot la 19 ani, în care timp constelaţiile de pe cer îşi împlinesc 

dispărute, ale lui Hecateu Abderida*%*, fie poeţi, precum Pindar, cel care 
susținea că pe primele cântece ale omenirii „zeii le-au ctitorit”? odată 
cu ivirea „gingaşelor fete ale uriaşului Atlas” (Nemeene, IV, 1), pentru 
că abia „acum anul sfânt se împlineşte / Şi Horele sărbătoreau pentru 
masa lui Apollo” (Paiane, I, 52), ştiut fiind faptul că, la începuturile 
metafizice ale omenirii, conştientă de Timp, „anul se împlinea la răsă- 
ritul Pleiadelor'2%, deci în prima decadă a lunii mai (luna „Malanka”, 
la slavi), atunci când se iveau „flori de măr, / flori de păr”, cele care nu 
lipsesc nici din relicvele de Colind contemporane, dar nici din Viflei- 
muri. În Colindul de astăzi, întâlnim, drept relicve, inclusiv lingvistice, 
ale „tradiţiei primordiale” („câmpul stilistic”, cum formula, mult mai 
inspirat decât Guenon, Lucian Blaga), formulele sacramentale „leru-i 
ler”, „florile d" Albei” (şi nu „florile dalbe”, cum s-a încetățenit, datorită 
absenței iniţierilor?%), precum şi invocaţia sacră „0i”, adesea în formula 


ciclul lor periodic. În tot timpul acestei apariţii a zeului în insula lor, ei cântă 
noaptea din cobze şi fac într-una jocuri sau hore, începând de la echinocțiul de 
primăvară şi pănă la răsărirea Pleiadelor (Găinuşei), în prima jumătate a lui mai, 
bucurându-se oamenii de acele zile frumoase” . 

2%4 Când aceştia, la timpul îndătinat, fac serviciul divin solemn sau ruga, 
atunci zboară acolo stoluri nenumărate de lebede din munţii pe care dânşii îi 
numesc Riphae (Carpaţi), şi aceste lebede, după ce înconjură mai întâi templul 
cu zborul lor, ca şi când ar dori să-l purifice, se lasă apoi în curtea templului, al 
cărui spaţiu e foarte larg şi de cea mai mare frumuseţe. / În timpul serviciului 
divin, pe când cântăreții templului intonează laude zeului Apollo, cu un fel de 
melodii ale lor proprii şi pe când cobzarii acompaniază cu cobzele lor, în cor, 
melodia cea foarte armonioasă a cântăreților, tot atunci lebedele se asociază şi 
ele la cântările lor, guguind împreună”. 

%5 PINDAR, Nemeene I, 2, p. 36 

% POLYBIOS, Istorii II, p. 92 

%7 „Poporul conservă în acest mod, fără a le înţelege, frânturi ale tradiţiilor vechi, 
aparţinând câteodată unui trecut atât de îndepărtat, încât devine imposibil de 
determinat, fiind din această cauză asociat obscurului domeniu al „preistoriei”; 
el îndeplineşte prin aceasta funcţia unui soi de memorie colectivă mai mult 
sau mai puţin „subconştientă” al cărei conţinut este clar venit din altă parte”, 
susține Rene Guenon (op. cit., p. 37), ignorând faptul că preistorie înseamnă 
nu primitivism, ci epoca metafizică a omenirii, numită de Hesiod, în Teogonia, 
„generaţia de aur”. 


294 





Povestea așezărilor bucovinene 


„01, leru-i ler”. 

Reminiscenţa lingvistică „leru-i ler”, comentată şi studiată, cu 
reperul încrâncenat latinist al Şcolii Ardelene, nu înseamnă, aşa cum 
îşi închipuia Şincai şi Maior eternizare a numele împăratului Aurelian, 
„acest prea strălucit împărat şi bărbat ostaş, născut în Dacia”, nici, aşa 
cum propusese, după 1848, braşoveanul George Săulescu, luând în studiu 
formula derivată „„Veler şi Velerum”, înveşnicirea numelui împăratului 
Valeriu, nici, aşa cum sugera I. G. Sbiera, cel care şi inventariază opiniile 
de până la el, un „ecou târziu al cultului Larilor”3%8, ci formula sacra- 


*%% În urma acestora vine, apoi, d. At.M. Marienescul şi zice, în „Colindele” 
sale, la pag. VII-VIII: Esclamaţiunea den colinde „Leru-mi” etc. arată ca cu 
degetul numele Aureliu. Aurelii, însă, au fost doi inşi. Aureliu Tit Antonin Piul 
a domnit dela 138-161; iară Aureliu Marc Antoniu Filosoful, de la 161-180 d. 
Cr., şi ca împărați romani şi pe pământul Daciei, unde suntem, astăzi, noi, toţi 
Românii. Domnirea lor — durând 42 de ani — se numesce epoca Antoninilor, în 
carea aceşti împărați romani — dintre toţi domnitorii lumii — au făcut mai mult 
pentru fericirea popoarelor, şi istoria mărturisesce că genul ominesc neci când 
a avut stare mai bună, ca în epoca aceasta, pentru ce şi eu crearea colindelor o 
repun în acest timp, cu atât mai tare, cu cât îmbii împărați apar a fi un spirit, şi 
Leru-mi arată suvenirea măreaţă a numelui lor, ce nu poate fi alta decât un suspin, 
cântare după Aurelii. De ar fi ca şi mai precis să decidem, oare care Aureliu? 
„atunci eu răspund că Filosoful”. Şi care-şi, la pag. 171, mai zice încă: „Leru 
şi Lero e abreviat desmerdătoriu. Toate popoarele au datina a face deminutiv 
sau a abrevia numele aceluia pe care îl iubesc. Această exclamaţiune cuprinde 
în sine un suspin după iubitul Aureliu şi e în vocativ. Leru-mi şi Lero-mi e 
cu pronumele posesiv meu”. / În „Revista română” de'n 1853, broşura de'n 
Juniu, Juliu şi August, la pag. 397, zice d. I. Misail, într altele, referindu-se la 
Şincaiu: „De altmintrelea, Aurelian fu un împărat bun şi iubit de Români; deşi, 
pentru un momînt, el periclită soarta Romîniei, poporul nostru îl pomenesce şi 
astăzi, cântând cu jale, la colindele Crăciunului: Hai, Lerum Doamne! Adecă: 
Hai, Aureliane Doamne”, susţine I. G. Sbiera, înțelegând eronat că în colinde, 
urătura sau pluguşorul fiind tot o colindă, se permanentizează cultul strămoşilor, 
dar numai al strămoşilor romanilor, cărora „Li se aduceau diferite sacrificii şi o 
sărbătoare anume era aşezată în onoarea lor... pe ziua a şeptea înainte de Idele 
lui Maiu, adecă pe a 9 Maiu. / Romanii îşi numeau strămoşii Lari. Lar este un 
cuvânt de origine etruscică (Lemur) şi să fi însemnat domn sau rege... Etruscii 
credeau în nemurirea sufletelor, închipuindu-şi că spiritele celor morți rămân în 


295 


Ion Drăguşanul 





mentală finală (Legea e Lege), cum se poate concluziona, în baza unei 
mărturii a lui Aristotel?%. De altfel, sugestia legământului sacru, al legii 
care se cânta, ca să nu se uite, este întărită şi de prezenţa, în reminiscenţa 
„01, leru-i ler” şi a derivatelor acestei formule, a invocaţiei „01”, din stră- 
vechiul ,„„NeikOY” (conform inscripţiei din Rhodos, ANAPO"NEIKOY, 
ANAPONEIKI), singura prin care putea fi invocat AUM (se pronunţă 
OM, cum precizează Hermann Wirth, luând în discuţie „spectacolul 
Cerului, al Lunii şi al Soarelui”). 

Reminiscenţa „florile d' Albei”, eronat conservată de subcon- 
ştientul obştesc drept „florile dalbe”, face recurs la numele celtic al 
Lunii, „Alba”2!, identificat şi în colindele provensale, dar şi în numele 
dat de celți insulelor britanice, „Albion”, celții fiind, în fond, cum sus- 
ţine şi Blaga, nu o populaţie antică, ci o cultură ocupaţională, cultura 


case şi după moarte, mai cu seamă ale acelor părinţi carii, în decursul vieţii lor, 
au petrecut acolo în virtute şi amoare... Etruscii ziceau că, după moarte, spiretul 
devine Lemur”. lar de la acest Lemur, credea I.G. Sbiera, „în gura poporului 
lesne s-a putut nasce, prin strămutarea literelor, „Lerum” sau „Lerom”, ce se 
află şi în refrenul colindelor noastre,” dar ca invocare, ca „chemare a Larilor 
sau a Larului, zicând: „o Lere Doamne” sau „o Lare-mi Doamne”. / Sbiera îşi 
baza argumentaţia şi pe faptul că „sărbătoarea Larilor cea de toamnă pică în 23 
Decemvre, pe timpul când s-a născut mântuitorul lumii”, precum şi pe sugestia 
„că domnul nostru lisus Cristos încă este un Lar, şi încă Larul cel mai mare, 
cel mai bun şi mai binefăcătoriu pentru omenime, carele s-a născut chiar pe 
timpul sărbătorii acesteia”. Sbiera ştia (o dovedeşte în Conrribuiri la o Istorie a 
Românilor...) că Naşterea lui lisus s-a petrecut, în realitate, pe la jumătatea lunii 
aprilie, că prima sărbătoare creştină a Naşterii (Arătării) a fost stabilită pentru 
ziua de 6 ianuarie şi că mult mai târziu s-a optat pentru ziua de 25 decembrie, 
deci imediat după 23, ziua morţii şi învierii timpului, numită de daci An-Dar, 
deci „darul ceresc”. Colindele vorbesc şi despre străbunii romanilor, care, cum 
susține Salustius în „Istorii”, erau comuni şi pentru etrusci, şi pentru romani, şi 
pentru moesi (daci, traci, geţi, pioni, troieni), ba chiar şi pentru felahii egipteni, 
dar nu invocă străbunii, ci continuă în timp, din ce în ce mai fără metafizic, 
ritualul intrării în armonie cu universul. 

2% La carpizi”, cum erau numiţi „primii de la nord de Dunăre”, în secolul VI 
înainte de Hristos, „legile se cântau, ca să nu se uite”. 

2% WIRTH, HERMANN, La patria primitive de la race nordic, p. 116 

%! BUMBAC, IONU [., Florile „dalbe ” sau florile „„Dalbei ”, p. 56 

meşteşugărească, preistoria beneficiind, de fapt, de trei culturi ocupa- 
ționale, păstorească, agrară şi meşteşugărească, argumentul principal 
constituindu-l simbolistica ornamentaţiei populare, ştiut fiind faptul că 
„geometrismul dreptliniar al ornamentelor populare are o continuitate 
de-a lungul secolelor, care înapoi, în timp, ne-ar duce până în mileniul 
doi sau trei înainte de era noastră. Acest geometrism este de aproape 
înrudit cu acela al culturii preistorice de tip Halldstatt”2%?. 

Datorită erorii, comisă de filosofii culturii, de a considera cultura 
elină un reper şi nu o fereastră spre o cultură preistorică boreală, din care 
derivă cea elină (Herodot spune, cu firească trufie că, „înainte vreme, 
pelasgii aduceau tot felul de jertfe, înălţând rugi zeilor, fără însă să-i dea 
vreunuia dintre ei porecle şi nume'2%, deşi e cunoscut că numele a două 
dintre trei ceruri ale boreazilor, Cerul Apropiat sau Cerul Zilei, numit de 
boreazi Deaus a devenit Zeus al elinilor, iar Cerul Mijlociu sau Roata 
Cerului, numită Ur Anu — Tatăl Ceresc se numeşte în aramaică Anu 
Yahve —, a devenit, la elini, Uranus), multe dintre moştenirile ancestrale 
s-au pierdut, deşi e lesne de înţeles, spre exemplu, că omătul se „cerne” 
din „Cernunos”, deci din Cerul Îndepărtat (sinonim şi al Timpului, deci 
Cronos), cel întunecat, pentru că niciodată nu ninge din „Ur Anu”, adică 
din cerul înstelat, care aduce gerul, îngheţul, de sub semnul ceresc al 
şarpelui, respectiv Constelaţia Dragonului. 

Ignorând o superbă constatare a primului om modern al omenirii, 
Preafericitul Augustin, care susținea că şi „ceea ce, în prezent, se numeş- 
te religie creştină a existat la cei vechi şi nu era absentă la începuturile 
neamului omenesc, până la apariţia lui Hristos întrupat, după care religia 
adevărată, care era deja prezentă, a primit numele de religie creştină”, 
colindele, ca expresii sacerdotale ale acelei religii, care a existat de la 
începuturile omenirii, au fost prigonite de către biserică, drept „marele 
praznic al diavolului” sau „cântece drăceşti”"2*, dar tentativa de asimilare 


2 BLAGA, LUCIAN, op. cit., p. 388 
3 HERODOT, op. cit., Cartea II, LII 
4 BÎRLEA, OVIDIU, Folclorul românesc I, p. 267, citează o plângere a 
preotului G. Heltai, din 1552, prin care acesta protestează împotriva faptului 
„că în Ardeal îndată după ziua naşterii Domnului nostru Isus Hristos se începe 
marele praznic al diavolului Regelo het”, peste un secol plângându-se împotriva 

creştină a colindelor în cântece bisericeşti s-a produs abia spre sfârşitul 
secolului al XIX-lea, când apar, mai întâi, cu „Colindele pascale” şi „Iro- 
zii”, apoi cu „Vifleimurile” şi cu „Cântecele de stea”, toate încredințate, 
iniţial, epitropilor bisericeşti, pentru a provoca parvenitismul românilor 
(„Ce? Noi nu suntem la fel de gospodari?”), apoi, odată cu fenomenul 
de asimilare creştină a colindelor prin creaţii culte, care urmau să fie 
răspândite în popor, prin eforturile parohilor, încredințate fiind direct 
tuturor enoriaşilor şi, mai eficient, elevilor de şcoală, sub numele de 
colinde populare. 


BIBLIOTECA 
RELIGIOASĂ-MORALĂ 
ŞI MUZICALĂ 
Apare sub direețiunea Preotului 
EUGEN BAFEULEECU -Prefesor 


COLINDE 
POPULARE 


> 


3 


dintre cele mai alese, după diferiţi 
autori, pentru folosirea elevilor de 
şcoală și adulți, ce se cântă la 

Producțiile cu rol propagandistic creştin, numite de I. G. Sbiera 
„Vifleimuri şi Cântece de stea”, creaţii ale unor compozitori profesio- 


colindului şi pastorul Andreaş Mathesius din Ceangăul Mic, din Alba, împotriva 
enoriaşilor care practicau „acest colindat desfrânat, mâncând şi bând, precum şi 
cântând româneşte colindele lor nelegiuite, mai ales că înainte de Crăciun nu mai 
au altă grijă mai mare decât aceea de a se întruni şi a învăţa cântece drăceşti”. 

nişti, precum Tiberiu Brediceanu („Domnul Sfânt când s-a născut”), Al. 
Podoleanu („Bună dimineaţa la Moş Ajun”), IL. C. Brătian („Noaptea 
de Crăciun”), D. G. Kiriac („Scualaţi, sculaţi”; „O ce veste minunată”; 
„Nouă azi ne-a răsărit”), George Cucu („Astă seară-i seară mare!”; „La un 
colţ de grădiniţă”; „Sus boieri nu mai dormiţi”; „Am plecat să colindăm”; 
„În vârful la nouă meri”), V. Popovici („„Maica sfântă şi-o pornitu”; „Trei 
păstori”), A. Stoia („Steaua sus răsare”) sau Timotei Popovici („Astăzi 
s-a născut Hristos”), au fost publicate de Biblioteca Religioasă-Morală 
şi Muzicală, „sub direcţiunea Preotului Eugen Bărbulescu — Profesor”, 
până în anul 1945, „pentru folosirea elevilor de şcoală şi adulţi, ce se 
cântă la Moş Ajun, Crăciun şi Anul nou”25. 

Odată adoptate de popor şi conservate, mai mult sau mai puţin 
conştient (de asta, din cauza pierderii de memorie, apar variantele), Vi- 
fleimurile pot fi considerate folclor, dar nu şi creaţie, pentru că, precum 
şi în cazul Colindului, în cântecele acestea, închinate Lunii şi Soarelui 
(Soarele Dreptăţii fiind lisus, conform Sfântului Augustin), creaţia, deci 
iniţierea, este de natură sacerdotală şi nu laică, laică fiind doar conservarea 
sau supraviețuirea iniţierilor vechi sau mai noi. 

Fără îndoială, ambele creaţii, Colindul şi Vifleimul, păstrate doar 
de români, înseamnă adeziunea noastră la mit, cea care spune mai multe 
despre sufletul românesc decât o întreagă înşiruire de întâmplări istorice. 

Fiind vorba, în ambele cazuri, de iniţieri sacerdotale în creaţie, 
doar conservate prin folclor, nu are rost să încercăm un studiu al asimi- 
lării Colindului de către Vifleim (au făcut-o, în mod magistral, Nicolae 
Densuşeanu şi Vasile Lovinescu), pentru să asimilarea aceasta s-a făcut 
de către creatori, care ştiu să preia, precum G. Cucu, tema morţii şi 
învierii Timpului, în Capricorn („C-au plecat la vânătoare / Să vâneze 
căprioare...”) sau tema intrării în armonia universală („În vârfuri de 
nouă meri / Ard nouă lumânări / Pică nouă picături / Trei de vin şi trei 
de mir / Trei de apă limpejoară...”) şi să includă elemente ale mitologiei 
creştine („Dar în ea cine se scaldă? / Scaldă bunul Dumnezeu / se scaldă, 
se iordăneşte / Cu apă se limpezeşte...”). 

Singura noastră datorie este şi rămâne cea a înlăturării confuziei, 


2% BIBLIOTECA RELIGIOASĂ-MORALĂ ȘI MUZICALĂ Colinde populare, 
Bucureşti, 1945 

prin conştientizarea şi delimitarea moştenirii străvechi, care nu trebuie 
confundată cu moştenirea timpurilor moderne, deşi ambele desăvârşesc, 
atât cât se mai poate, ceea ce obişnuim să numim încă suflet românesc. 
Dar, pentru asta, avem nevoie şi de timp, şi de spaţiu, ambele retrăite 
cât mai metafizic posibil, demersul fiind posibil doar în măsura în care 
vom ţine cont, în permanenţă, de principiul egiptean al plin-deşertului, 
conform căruia „omenirea pierde din metafizic exact atât cât câştigă în 
civilizaţie” sau, cum susţine Lucian Blaga, dacă vom conştientiza că 
iniţierile vechi nu se pot înţelege „din perspectivele epocii noastre”, 
ci prin asimilarea perspectivelor, deci a notorietăţilor acelor vremi, în- 
țelegând prin notorietate un ansamblu de valori şi cunoştinţe specifice 
unei anumite epoci şi care doar din mărturiile acelor epoci pot fi însuşite. 





DOMNUL SFÂNT CÂND S'A NĂSCUT 

300 


Povestea aşezărilor bucovinene 





Colindele, expresii 
ale unei religii naturale 


Începuturile religiei, ale religiei pe care, de vreo două milenii, 
o numim creştinism, au fost extrem de pertinente, o „căutare a unui cer 
pentru acest pământ” (Cristopher Gerard), un cer care să înlesnească per- 
ceperea timpului ca un ciclu, urmând ciclurile cosmice şi fundamentând 
„0 religie a anului şi a adevărului”, o religie din care lipseau şi creaţia, 
dar şi apocalipsa, în favoarea ordinii, ordinea fiind numită de protopărinţi 
„„Cosmos” (Cristopher Gerard, Trovace un cielo sulla terra). O religie care 
respingea opoziţia artificială dintre „Dio creatore e creature”, precum şi 
opoziţia dintre cer şi pământ, dintre inimă şi corp, dintre credincioşi şi 
necredincioşi. Păgânismul, în fond, nici nu a fost dualist, natura fiind 
considerată ca fiind căminul tuturor sau, cum spunea Heidegger, „pămân- 
tul şi cerul sunt la fel de eterni şi de muritori, formând un tot unitar”. Şi 
tot Heidegger avea să constate că „păgânismul ignoră dogme şi profeţi, 
părinţi şi credincioşi”, pentru că, aşa cum mărturisea Hipocrate, „totul 
este divin şi uman în acelaşi timp”. Se practica, totuşi, asceza, dar „as- 
ceza era contemplaţie a manifestărilor geniului divin; prin contemplare 
se ajungea la identificare cu Marele Tot”, deci la ceea ce numim, acum, 
intrare în armonie. Tocmai de aceea, opina Amanda K. Coomaraswamy, 
„un adevărat studiu al folclorului român ar trebui să înceapă, în acelaşi 
timp, cu un psiholog, un teolog şi un metafizic”. Şi tot ar fi prea puţin, 
pentru că niciodată nu vom putea reface integral notorietăţile unei anumite 
epoci, prin notorietăţi înțelegând ansamblul de experienţe, de cunoştinţe 
şi de stări metafizice specifice unei anumite durate şi atât de răspândite şi 
de uzitate în durata aceea de timp, încât nimeni nu mai avea nevoie să le 

consemneze, să le încredinţeze viitorimii. De pildă, despre „vindecarea 
cu ierburi”, cu ierburile care se legau în capătul toiagului de călătorie 
(strămoșul „steagului” piţărăilor, căluşarilor sau de strânsură) nu vom găsi 
mărturii în folclor, deşi „istoria românilor este istoria lui frunză-verde”, 
după cum inspirat concluziona Hasdeu. „Româncele din cele mai multe 
părţi ale Bucovinei au datina de a atârna pe sub streaşina din faţa casei o 
mulţime de flori, precum şi alte plante, legate în mănunchiuri şi în formă 
de cruce: vâsdoage, ochişele, mintă creaţă, măghiran şi mai cu seamă 
busuioc, cari rămân apoi acolo tot anul. De aici se vede că vine apoi şi 
datina colindătorilor de a încheia o seamă de colinde cu versurile de mai 
sus”, preciza Simion Florea Marian în subsolul paginii, care adăposteşte 
un final mai mult decât convingător: „Streşină de busuioc, / Să vă fie 
cu noroc; / Streşină de măgiran, / Să vă fie peste an; / Streşină de mintă 
creaţă, / Să vă fie pe vieaţă; / Streşină de bumbişori, / Să vă fie de-ajutori 
/ La fete şi la feciori / Şi nouă de sărbători!”. 

Din descrierile împodobirii steagului căluşarilor, de-a lungul 
timpului (de la Dimitrie Cantemir, încoace), cunoaştem rolul tămăduitor 
al busuiocului, măghiranului, mentei, bumbişorilor, usturoiului, pelinului 
etc., deşi plantele acestea nu se administrau ca medicamente (cu excepţia 
boabelor de rouă, culese de pe frunzele şi florile lor, pentru spălarea feţei), 
ci mijloceau, prin tainice puteri metafizice, împlinirea unui anumit ritual, 
care cuprindea dans, cântec ritmat şi măşti. Elemente văzute de toată 
lumea, de la Orfeu, la Strabon, de la Proclos din Lycia, la Paul de Alep 
sau la Dimitrie Cantemir. Dar au existat şi elemente pe care nu le-a văzut 
nimeni, care se săvârşeau în taină, la împodobirea steagului, întotdeauna 
lângă „un copac verde” („arbori înfrăţiţi”), întotdeauna după purificare 
cu rouă sau apă neîncepută (precum în urătură, personajul, când „s-a 
sculat, / Pe ochi negri s-a spălat, / La icoane s-a-nchinat”), folosindu-se 
obiecte cu un anume rost metafizic, altul decât cel al folosinţei zilnice, 
precum în colindul reprodus de I.G. Sbiera: „La picioare? Săbii goale! 
/ La mijloace? Bărbănoace! / Sus, la uşă? Flori de rujă! / Jos, la prag? 
Flori de mac! / Dar prin casă? larbă-aleasă! / Pe podele? Viorele! / Pe 
păreţi? Stecle verzi! / Dar în tindă? Flori de mintă! / Pe afară? Flori de 
vară! / La portiţă? Păuniţă!”. 

lar copacul verde („arborii înfrăţiţi”), simbolul Coloanei Celes- 

te, Stâlpului Pământului sau Arborelui Vieţii, pare să fi fost nu bradul, 
ci mărul-părul, pomul lunar. Nu mărul, nu părul, ci mărul-părul, două 
trunchiuri care-şi unesc în văzduh coroanele, aidoma porţilor ţărăneşti 
cu streaşină, care tocmai asta simbolizează: Coloana Celestă sau, cum 
i se mai spunea, Stâlpul Pământului sau Arborele Vieţii. Deci, până şi 
banala poartă ţărănească e un simbol religios, rostul coloanelor (două 
zeități ale vetrei) fiind acela de a uni pământul, prin streaşină, cu cerul, 
aidoma merilor din variantele de colindă străveche: „Cole-n deal, colea 
în vale, / Mai din jos de ceea cale, / Este-un măr şi un păr; / Sub cel măr, 
sub cel păr, / Este-un pat că de brad / De nouă meşteri lucrat, / Cine doar- 
me-n acel pat?” sau „Dinăintea cestei curţi / Sunt doi meri şi doi peri / 
La tulpină-alăturaţi, / La vârvuri împreunaţi. / Sub cel măr, sub cel păr / 
Este un pat încheiat / Din scândurele de brad / De nouă meşteri lucrat”. 

În cele două variante culese de I.G. Sbiera, există şi Calea, dar 
vag menţionată, Calea desemnând mersul stelelor, deci „scrierea de pe 
cer”, care vestea împliniri sau nenoroc şi care, precum în variantele care 
urmează, culese de Sbiera şi, respectiv, de Marian, materializează şi sa- 
cralizează („Concreteţea Veşnicului este Apa”, scria Lao Tse) pe pământ: 
„Colo-n zarea ceriului, / La porţile raiului, / Îmi ard două luminele, / Din 
aceste luminele / Îmi cad două picurele / Şi dintru un picuraş / Îmi crescu 
un păltinaş (lemnul sacru, lemnul de toacă — n.n.) / Să se facă-un legănaş; 
/ Şi din celalt picurel / Isvori un râurel, / Râurel cu miros sfânt / Pentru- 
o scaldă pe pământ” sau „Colo-n Jos, şi mai în jos, / Pe cel câmpuşor 
frumos, / Sunt doi meri mândru-nfloriţi / Şi doi peri într-auriţi. / La cei 
meri, / Şi-acei peri / Pică două lumânări, / Pică două, / Pică nouă, / Pică 
douăzeci şi nouă, / Să se facă feredeu”. 

Din păcate, din fostele texte ale omagierii anului lunar (colin- 
dele cântate au fost închinate Lunii, iar cea scandată, pe care o numim 
„urătură”, era închinată Soarelui), nu ne-au rămas decât elemente 
disparate, pe care erudiţii veşnic răzvrătiți, de talia lui Rudolf Steiner, 
Nicolae Densuşianu sau Vasile Lovinescu, s-au străduit să le descifreze, 
integrându-le şi desluşindu-le în spiritualitățile vag moştenite ale „rase- 
lor-rădăcină, acceptate de scrierile filosofice, Polară şi Hyperboreană” 
(Steiner, „Mituri şi mistere egiptene”), precum şi pe reperele stabilite 
de civilizațiile vechi. „O, Solon, Solon, — exclama, cândva, un preot 

egiptean — voi, grecii, rămâneţi mereu copii, un grec bătrân nu există! 
Tineri sunteţi cu toţii în spirit, căci nu aveţi o părere fundamentată pe 
tradiţie îndelungată şi nici o ştiinţă încărunţită de timp”. Ori colindele 
tocmai asta înseamnă, o „tradiţie îndelungată” şi o „ştiinţă încărunţită 
de timp”, şi una, şi cealaltă ignorate de popoarele-copii aidoma unor 
vechituri degradate şi cu rost şi folos neînţelese. Cei vechi, după spusa 
lui Lao Tse, considerau apa ca fiind concreteţea spiritului universal, aşa 
că feredeul din colindă, picurat din două, din nouă şi din douăzeci şi 
nouă de lumânări ale Arborelui Cosmic, din lumânări sau luminiţe ale 
coroanei cereşti, au avut înţelesuri pe care nu le mai putem regăsi. În 
„Rig Veda” (X, 27, 15-16), există o explicaţie a numerelor, dar a nume- 
relor naşterii civilizaţiei omeneşti, a desprinderii lucrurilor şi fiinţelor 
desluşite din Nedesluşit: „Şi peste om vin cele şapte de jos, cele opt de 
sus, cele nouă din spate, cele zece din fundamentele bolţii de stânci şi 
cele zece din interior, în timp ce mama are grijă de copilul care trebuie 
alăptat”. Vechimea, precum se vede, avea o comunicare tainică, pe care 
numai inițiaţii o puteau dezveli de sub pulberea amăgitoare a cuvintelor. 
Pentru vechimea aceea, Soarele răsărea în Taur, sub semnul celor do- 
uăsprezece semne zodiacale ale constelaţiei (plugul cu doisprezece boi 
din „Urătură”) şi-abia cu 747 ani înainte de Naşterea lui lisus începu să 
răsară în Berbec, un parcurs zodiacal integral durând 25.920 ani, adică 
timp suficient pentru o maturitate iniţiatică, menită celor aleşi, puţini la 
număr, nu şi popoarelor care rămân într-o veşnică inocenţă infantilă şi 
care păsesc prin preajma cuvintelor ca pe lângă nişte obiecte. Zadarnice 
sunt toate strădaniile de regăsire a Căii Străbunilor, pentru că şi cei deja 
de departe de noi (grecii, romanii) rătăciseră, se înstrăinaseră, aleseseră 
vremelnicia, personificând elemente ale Marelui Tot pentru a putea avea 
relaţii personale, relaţioniste, prin care să se supună unor omnipotenţe 
arbitrare. Atunci au apărut zeii, iar Cartea Sfântă a Iniţiaţilor, cea cântată 
ca să nu se uite, a fost cotropită de acele personaje, care nu mai doreau 
o relaţie armonioasă, ci supunere, pedepsire şi ispăşire, care spulberau 
contemplarea şi instaurau, într-o nesfârşită pustietate, autocraţia dogmei, 
care transformă „generaţia de aur” într-o vremelnică „generaţie de argint”, 
urmată de nefericita „generaţie de bronz”, căreia, cum spune Hesiod, îi 
aparţinem de vreo şase milenii. Ar mai fi unul de îndurat, după calculele 

vechilor egipteni, şi ne-am primeni pentru alte şapte milenii. 

După instaurarea zeilor, şi colindele au avut de suferit prin 
vremelnicire. Omul fusese încarcerat în timpul muritor, dar capabil de 
renaştere, devenise Capricorn (cerb, căprioară): „Da? boierii-s la vânat 
/ Şi nimică n-au aflat, / Numa-un pui de căprioară. / Întind puşca să-l 
omoară. /— Stăi cu puşca, nu-mpuşca, / Că eu nu-s de puşca ta” (Sbie- 
ra) sau „Dar boerul (românul, conform lui Cantemir) nu-i acasă, / Ci-i 
dus la pădurea deasă. / Şi el s-a dus la vânat, / Şi-a vânat, cât a vânat, 
/ Şi nimică n-a aflat, / Numai cât un cerbuşor / Suricel şi sprintinior, / 
Şi după el s-a luat / Şi din gură c-a strigat: /— Adă-mi arcul să-l săget, / 
Să-l culc la pământ de tăt! / Cerbuşorul a oftat / Şi din graiu mi-a strigat: 
/— Nu mă săgeta pe mine, / Că şi eu îs om ca tine!” (Marian), sugestia 
„dacică” a săgetării Capricornului (Cernunos, deci cerul întunecat) fiind 
cât se poate de transparentă. 

Colinda Timpului (jocul „Caprei” sau al „Cerbului”, cu moartea 
şi învierea simbolică, în ziua în care timpul-lumină pare să fie răpus de 
timpul-întuneric, este dedicat Capricornului, deci Constelaţiei Zodiacale 
„responsabilă” de acest fenomen) îşi pierde semnificaţia (probabil mult 
mai profundă decât cea deja expusă) pentru a se vremelnici printr-un 
personaj, ce-i drept — sublim, Orfeu, apoi, prin „contaminare” creştină, 
„Ion / Sânt-lon / Nănaşul lui Dumnezeu”. Trimiterea la mitul lui Orfeu, 
observată, în 28 decembrie 1656, de solul suedez Conrad Iacob Hilte- 
brandt (1629-1679), este cât se poate de tranşantă: „Ni s-a înfăţişat un fel 
de joc. Era un cerb, în care se ascundea un om. Un ştrengar dănţuia cu 
el şi, apoi, culca cerbul la pământ cu o săgeată. Cu aceasta, s-a terminat 
jocul, pentru care cei ce au jucat au primit bacşiş”. Relatarea, inclusă în 
volumul V al monumentalei lucrări „Călători străini prin ţările române” 
(pp. 396, 397) este, probabil, cea mai veche descriere a „Jocului Cer- 
bului”, dar într-o variantă de târg medieval moldovenesc, variantă care 
putea sau nu diferi de cele rurale. Din păcate, străbunii noştri, aidoma 
nouă, nu au lăsat mărturii, iar din pricina acestei lenevii, cum spunea 
Dimitrie Cantemir, nu ne putem recupera nici istoria, dar nici inițierile 
şi simbolurile datinilor vechi. Oricum, călătorul suedez nu a mai văzut, 
în 28 decembrie 1656, şi un alt joc cu măşti, deşi a rătăcit prin târg, în 
căutarea unui popas, toată noaptea. Ceea ce înseamnă că, în 1656, colin- 

dele maiale încă nu fuseseră dezrădăcinate şi fixate temeinic... ortodox 
în gheţurile sticloase ale lui decembrie. 

În datinile vechimii, nu există animale totemice, ci Căi astrale, 
indicate, precum în „Coran” de Stâlpi. Jocul Ursului, de pildă, omagia 
Ursa Mare, constelație cunoscută în popor şi sub numele de Carul Mare, 
pentru că civilizaţia hyperboreană cuprindea „pământul de sub Ursă”. Da- 
tina descinde, în fond, din ritualurile metafizice primordiale, iar credinţa 
vechimii era în totalitate cerească. Prin urmare, chiar şi şarpele biblic 
trebuie căutat pe cer, unde vom descoperi, arătând Nordul, Constelaţia 
Dragonului. Hermann Wirth, bazându-se pe un text din „Vendidad” 
(„Legile”), în care, povestind despre motivele abandonării ţării Arryana 
Vaejah (ţinuturile carpatine) de către arieni, Ahura Mazda (Sfântul Cer) 
îi vorbise lui Spitama Zarathoustra că în ţara aceea, „după venirea lui 
Angra Mainyu, care a creat Şarpele-larnă, vara ţinea doar două luni”, 
Wirth concluzionează că „relaţia dintre şarpe şi iarnă este, acum, de o 
mare importanţă”. Deci, iarna a fost „şarpele” (de pe cer) care i-a izgonit 
pe culegătorii de fructe din Paradesha, cum se numea, în sumeriană, raiul 
(Constelaţia Dragonului, care arată Nordul polar sau Deva-yana, Poarta 
Zeilor). Plecarea s-a făcut cu „corabia Varra”, în care au fost încărcate 
„lumini create şi necreate”, bejenarii nutrindu-se cu „spectacolul Cerului, 
al Lunii şi al Soarelui” (iată, deci, o altă descriere a Timpului). 

„Spectacolul Cerului, al Lunii şi al Soarelui”, care înlesnea re- 
găsirea în catedrala Marelui Tot, este, la rădăcină, cel descris în textele 
colindelor. Ulterior, „spectacolul” acesta a fost pitit într-o biserică, iar 
Tatăl Ceresc avea să întrebe, chiar şi prin textul „Bibliei”, de ce simt 
nevoia fiii Lui să-L închidă într-o casă, când universul întreg îi este lo- 
cuinţă. „Încartiruirea” spiritului universal, odată cu apariţia templelor, 
este descrisă într-o superbă colindă, care nu este ceea ce pare la prima 
vedere, pe care o vom reproduce, secvențial, după două variante, cea 
de la 1865, culeasă de I. G. Sbiera, şi cea de pe la 1898, publicată, cu 
refren „încreştinat”, de Simion Florea Marian: „După dealul cela mare, 
/O, Leru-mi şi Domn din ceriu! / Răsărit-a sfântul soare / Toată lumea 
luminând / Şi mană-n ea revărsând. / lar pe deal, într-o lărgire, / Este-o 
naltă mănăstire. / Da” într 'însa cine şede? / — Nouă popi şi nouă diaci / 
Şi pe-atâţia patriarşi, / Carii stă şi se rugă” (Sbiera), respectiv, „Grecii 

fac o mănăstire, / Domnul Dumnezeu! / Grecii o fac, Turcii o desfac, / 
Nu-i făcută după plac. / l-au făcut nouă altare / Despre răsărit de soare. 
/ Cocoşi negri c-au cântat, / Zori de zi s-au revărsat. / Preoţii-n slujbă-au 
întrat, / Şi ei mândră slujbă cântă” (Marian). 

Textele acestea, precum şi celelalte variante, produse de răs- 
pândirea colindei în întreg spaţiul românesc, au atras atenţia lui Nicolae 
Densuşianu şi a lui Vasile Lovinescu, care, în baza textelor antice, 
identifică „mănăstirea” în templul lui Apollo din Insula Leuce (Insula 
Şerpilor), ale cărui ruine, înalte de mai bine de un metru şi jumătate, au 
fost descoperite în anul 1823, impresionând „ca o operă monumentală 
de artă” (Densuşianu). 





Cu steaua, în decembrie 185602% 


2% Desen de Mattias Adolf Charlemont 

„Crăciunul cel vesel 
se apropie, e la uşă” 


În Bucovina, moştenim colinde din prima jumătate a secolului 
al XIX-lea, care s-au cântat, cum spune Sbiera, până pe la 1860, colinde 
din a doua jumătate a aceluiaşi secol, adunate în pagini de Simion Florea 
Marian, G. Dem Teodorescu, Eugeniu Neşciuc, Elena Niculiţă- Voronca şi 
Nicolae Păsculescu, precum şi colinde din jumătatea secolului următor, 
colecţionate de directorul liceului din Rădăuţi, Leonida Bodnărescu. 

Şi tot din aceleaşi perioade moştenim şi descrieri ale ritualurilor 
cântării, descrieri care sugerează discret că imnele păgâne încă supra- 
vieţuiau şi că datina păgână („pagane” înseamnă „sate”) se delimita de 
datina creştină prin „umblat”, adică prin „umblatul cu Vifleimul” şi prin 
„umblatul cu Malanca”. 

„Malanca”, la români, era un personaj din alaiul mascaţilor, un 
bărbat îmbrăcat în femeie, care aminteşte de „Muta” din ritualul Călu- 
şarilor, sugerând vechea zeitate a vetrei, Hestia (Vestala, la romani); la 
ucraineni, de unde provine numele, „Malanka” este luna Mai, Primă- 
vara, fata pământului, deci tot Zeița Vetrei, dar a vetrei vii, renăscute. 
Colindele, însoţite de alaiuri cu mascaţi, vin din vremuri imemoriale. 
Celelalte colinde, altoite pe filonul liric îndătinat, sunt creştine şi au la 
origine „Colindele de Bobotează” şi „Cântecele de Stea”, cele scrise 
prin anume mănăstiri, dar care au prins să se răspândească abia după ce 
au fost încredințate epitropilor, adică gospodarilor de frunte ai satului, 
implicaţi în administrarea treburilor parohiale, care au fost împuterniciţi 
să cânte astfel de colinde. Românii, în parvenitismul trufaş secular, n-au 
putut accepta ca numai unii dintre ei să fie consideraţi gospodari, aşa că 

au prins să şlefuiască neîndemânaticele texte călugăreşti, până la como- 
rile de suflet românesc pe care le reprezintă colindele creştine româneşti 
cunoscute. Ucrainenii au păstrat, însă, vechile cântece religioase, pe care 
le cântă cu evlavia lor înnăscută. 

Noile colinde, cele încreştinate, sunt un produs folcloric sută la 
sută românesc, spre deosebire de cele străvechi, care au fost ale proto- 
părinţilor tuturor neamurilor europene. 

În ultimii 50-60 de ani, „Malanca” (cândva, un fel de varian- 
tă bucovineană a „Horei Piţărăilor” sau a „Pitarailor”, deci un fel de 
„Cântec de drum şi popas”, cum ar fi spus Vasile Posteucă, dar puternic 
influenţată de „Malanka” ucrainenilor) a devenit un dans cu măşti, dar, 
ca şi în cazul dansurilor căluşereşti, fără personajul central, fără mascatul 
care să amintească de Hestia, zeiţa vetrei străbunilor. E drept că datina 
a şi fost interzisă, prin anii 1947-1950, când, în ziarul judeţean „Lupta 
poporului”, comuniştii tunau şi fulgerau împotriva acestor „manifestări 
retrograde”, dar, de atunci, nici nu s-au mai făcut eforturi pentru regăsire 
şi pentru reînviere a datinii celei vechi. Tocmai de asta, pentru a răspândi 
mărturii şi a regăsi adevăruri, vom reproduce şi fragmente din studiile 
care prefaţează cărţile vechi, din care am selectat anume variante de 
vechi colinde bucovinene. 

„Colindele de Crăciun se cântă numai în ajunul Crăciunului, 
sara spre Crăciun; rar când şi în ziua de Crăciun şi a doua zi, tot sara. 
De regulă, se cântă numai una, rar când două, combinate; acompaniarea 
cu scripca este foarte rară... 

Pe unele locuri, colindătorii poartă cu sine un staul, în formă 
de biserică lungăreaţă, cu trei turnuri. Înlăuntru este luminat şi se văd 
ieslele cu pruncul Hristos în ele, maică-sa şi losif şezând lângă el, pe 
împrejur figuri de oi, boi şi cai. În lipsa chipurilor, se aşează înlăuntru 
o icoană, representând naşterea lui Hristos (influenţa germană, polonă 
şi/sau slovacă — n.n). 

Când colindătorii au staulul cu sine, se zice că umblă cu „Vifii- 
emul”... Cu Vifliemul îmblă mai ales în ziua de Crăciun şi a doua zi; în 
ajunul Crăciunului nu-mi aduc aminte să fi văzut. 

De îmblarea cu Vifliemul se deosebeşte îmblarea cu „Malanca”. 
Colindătorii se îmbracă, aice, unul jidoveşte, altul arăpeşte, mai altul 

turceşte, ruseşte etc., şi unul ca o fată. Aceasta se numeşte Malancă. 

Venind la fereastă, încep a cânta cam astfel: „Sloboziţi Malanca-n 
casă / C-afară plouă de varsă, / Ea casa va mătura / Şi blidele va spăla” etc. 

Dacă [i se dă drumul în casă, se prind în horă şi încep a juca, iar 
lăutarii cântă. Apoi fac fel de fel de şăgi. 

Colindătorii cu Malanca îmblă mai ales pe unde sunt fete mari 
şi, dacă nu prea află rânduială bună în casă, Malanca începe a face ea 
ordine. Pentru şăgile lor, adeseori prea întrecătoare, colindătorii cu Ma- 
lanca sunt daţi şi afară!... Malanca de pe la noi se pare a fi identică cu 
Turca de pe aiurea. 





„Joc de Crăciun: Apostolii”, în 18872% 


Colindele de anul nou se recitează, numai sara spre anul nou. 
Colindătoriul stă aproape de fereastră şi, sunând din clopoțel, recitează 
colinda; cei de împreună cu el se aşează în ogradă (curte) şi pocnesc din 
bice, biciuşte sau harapnice, de câte ori strigă colindătoriul „Mânaţi, 
măi!” sau „Mânaţi ori pocniţi, ficiori!”. 

Uneori poartă cu sine, pe lângă clopoțel, încă şi un buhai. Ăsta 
este o putină, bărbânţă sau polobocaş, înfundat la un capăt cu o piele, 


9 Desen de Julius Zalaty Zuber 

în mijlocul căreia este scos afară, prin o găuriţă, un şmoc de păr de cal. 
Udând părul acesta cu apă şi trăgând, schimbiş, cu mânile pe el, de la 
piele spre capăt, face buhăiaşul de vibrează pielea şi produce un sunet 
asemenea mugetului boilor sau buhailor, de unde şi numele de „buhai”. 
Buhaiul rage în tot timpul colindării... 

Îmblătorii cu steaua sunt, de regulă, trei; se vede că de aceea, 
ca să represinte pre cei trei magi de la naşterea lui Hristos; din această 
cauză, ei şi poartă numele de „Trei crai”... 

Tot într-acest timp îmblă şi Irozii. Ei sunt o dezvoltare dramatică 
a celor „Trei crai”. Sunt mai rari, fiindcă se cere şi ceva artă, şi spese 
mai mari'50%, 

La ucraineni, abia în „ajunul Bobotezei, flăcăii umblă, cântând, 
pe la case, cu Malanca. Atunci, adică, unul se îmbracă, luând chipul unei 
babe, altul al unui moşneag şi altul al unui Jidov. 

Slavii dau numele de „Malanka” lunii lui Mai, adică Primăverii, 
care a fost fiica pământului. Ea avea 4 fraţi: Ad (Zmeul sau Răul), iar 
(adică Frumosul sau Gheorghe), Rai (sau loan) şi Mir (sau Dimitrie). 

Pământul a avut un fiu, numit Luna, şi o fiică, Primăvara sau Mai, 
din care nume se făcu „Malanca” sau „Malanka”, şi anume din cauza că 
ea era bine văzută la toată lumea pe care ea o înveselea. Această însuşire 
a ei nu plăcu unchiului ei, Zmeului, care căuta toate chipurile s-o capete 
în împărăţia lui subterană, ceea ce şi izbuteşte, deoarece fratele ei, Luna, 
o lasă mare. Ea, în fine, fu aflată de Soare, un fecior de împărat care o 
scoate şi o ia de soţie”!. 

În privinţa jocurilor cu măşti, nimeni, nici românii, nici ucrai- 
nenii, nu-şi poate adjudeca o întâietate, jocurile acestea descinzând din 
sărbătorile ritualice ale celui dintâi an nou al omenirii, care începea în 
luna mai, odată cu răsăritul Pleiadelor. Moştenirea este comună şi, în 
mod surprinzător, ceea ce au pierdut unii au păstrat ceilalţi şi invers. 

Ritualul colindei începea, în Bucovina interbelică, odată cu 
căutarea gazdei, iniţierea în colindat urmând să se facă în mare secret. 
„În ziua de sf. Nicolae, se adună 12 feciori (băetani), între 18-24 ani, în 
casa părintească a unuia dintre ei sau la casa altui gospodar, ca să facă 


3% SBIERA, I. G., Precuvîntare la „Colinde, / Cîntice de stea şi urări la nunţi, p. VI 
31 DAN, DIMITRIE, Rutenii din Bucovina / Schiţă etnografică, p. 14 


311 


Ion Drăguşanul 





pregătiri pentru sărbătorile care vin. Se fac repetiţii de cântare, de jocuri 
şi de mimică. 

Fiecare gospodar primeşte cu drag această ceată veselă şi se 
ţine chiar onorat pentru alegere; şi el a fost, odinioară, tânăr şi vesel şi 
a căutat şi el, în tinereţele sale, o gazdă. Se alege de gazdă mai ales un 
gospodar cu familie nu prea numeroasă, ca să nu-i cadă omului năpastă 
atâta lume în casă. 

Bucuroşi că au primit consimţământul gazdei, feciorii se consti- 
tuie în modul următor: pe cel mai voinic dintre ei îl aleg vătav. Acestuia 
îi datorează cu toţii supunere şi ascultare necondiționată. Ca semn al 
puterii sale, vătavul poartă un buzdugan nestrunjit, împodobit adesea 
cu panglici şi zurgălăi. Acesta e băţul de colindă. În unele părţi, el este 
înlocuit cu un topor de lemn. Acest băț de colindă serveşte vătavului, în 
unele regiuni, pentru a zgândări locul de pe lângă butucul de Crăciun 
(simbolizând Menhirul, „piatra căzută din cer” — n.n.) şi se spune că ar 
avea o putere magică. Băţul se taie, cu deosebire, dintr-o tufă de alun 
şi adese este împodobit cu diferite sculpturi în lemn, de obicei un cap 
de animal. 

Un băetan este ales ajutor de vătav, altul ia asupra sa funcţia de 
casier (cămăraşul); acesta are de administrat banii adunaţi de la umblatul 
cu colinda. Vai de capul lui, dacă şi-ar însuşi ceva din paralele adunate. O 
judecată sumară, făcută la faţa locului, şi disprețul general al colegilor săi 
ar fi urmarea acestei greşeli. Alt băetan are însărcinarea să ducă buhaiul, 
altul să tragă buhaiul. Aceştia doi sunt cu schimbul. 

Vătavul deleagă un flăcău care să ducă traista şi să ducă merin- 
dele primite la colindat. Acesta se numeşte, în glumă, iapa. Unuia dintre 
flăcăi i se dă funcţia de clopotar. Acesta trage clopoţelul. Un flăcău, care 
e mai ghiduş, primeşte rolul caprei. 

Dintre ceilalți, doi poartă un pluguşor în miniatură sau un plug 
de gospodărie, iară cei ce mai rămân sunt înzestrați cu bice cu cozi 
scurte, şi aceştia au să pocnească din bice şi să mâie boii, cari sunt, de 
obicei, închipuiţi, dar, câteodată, şi în carne şi oase. Uneori se poartă şi 
un felinar la colindă”. 


2 BODNĂRESCU, LEONIDA, Câteva datini de Crăciun şi Anul Nou la 
Români, pp. 7-10 

Crăciunul, într-un sat bucovinean, avea o poezie duioasă, risipită 
între cer şi pământ. „Se întunecă, peste tot e linişte. Deodată răsună glasuri 
şi se aude şi clinchetul unui clopoțel. Colindătorii şi-au început colinda. 
De pe la ceasurile 5, după masă, feciorii îmbracă haine de sărbătoare în 
casa gazdei lor. 

Vătavul e de nerecunoscut. Păr lung şi barbă mare de lână l-au 
schimbat într-un moşneag. EI e numit, în unele regiuni, Moş Crăciun. 

Capra, buhaiul şi plugul rămân la gazdă şi intră în acţiune abia 
în seara Anului nou; tot aşa şi bicele. Acuma se ia numai un clopoțel, 
care anunţă căsenilor apropierea colindătorilor. 

Iapa (flăcăul care strânge darurile primite) ia o traistă mare şi nu 
uită să ia şi 2 ploşte pântecoase, făcute din lemn, dintre care una e pentru 
vin, iar alta pentru rachiu sau ţuică. 

După ultima somare a vătavului, ca buna cuviinţă să fie păzită 
cu sfinţenie, acesta apucă buzduganul şi colinda începe, întâi la gazdă, 
căreia îi cântă sub fereastră cântece de colindă, în cor, dorindu-i toate 
cele bune. 

Apoi urmează, la rând, fruntaşii satului, preotul, primarul, învă- 
ţătorul... După ce s-au cântat două colinde, colindătorii sunt poftiţi în 
casă, şi anume în casa cea mare. Vătavul, intrând până în mijlocul odăii, 
întinde mâna celui mai de vază din casă, de obicei gospodarului de casă, 
şi se cântă colinda a treia. 

De Crăciun, se cântă mai ales colindele „Lerum, Doamne” şi 
„Florile dalbe”."*%5. 

În ajunul Crăciunului, după un obicei ucrainean, şi la români, 
„pe masă se află, în seara de ajun, numai mâncări de post, căci în ajun 
se ajunează. lată mâncările: 

Peşte fiert sau fript în ulei de sămânță de cânepă sau de bostan, 
borş de peşte, răcituri de peşte (piftie), plăcintă cu mac sau cu povidlă, 4 
pâni de grâu sau de secară, grâu fiert, îndulcit cu miere, apoi nuci, mere 
roşii, prune sau poame uscate... Sub faţa de masă se mai pune şi fân, 
în amintirea ieslelor în care s-a născut pruncul Isus. Fânul acesta se dă, 


33 BODNĂRESCU, LEONIDA, Câteva datini de Crăciun şi Anul Nou..., pp. 
11, 12 

apoi, la vite, în dimineaţa zilei de Crăciun'5%. 

La huţulii din judeţul Suceava, „în Ajunul Crăciunului, „nu se 
face nici un rău”, potrivit tradiţiei. 

În Ajun se pregăteşte masa. Pe masă, se aşează un strat de otavă, 
în semn de belşug, după care, peste faţa de masă, se petrece o fundiţă 
roşie, „în cruce”. După sărbători, otava, sfinţită de preotul paroh, se dă 
animalelor. Apoi, se rânduiesc, după datină, cele 12 feluri de mâncare, 
toate de post: hribi cu usturoi, bob, sarmale, prune, orez, piroşte (colţu- 
naşi), peşte, grâu fiert, gogoşi etc. În mijlocul mesei, se aşează o bucată 
de sare. Din toate cele 12 feluri de mâncare se pun porţii în farfurioare, 
pe geam (pe vremuri geamurile nu erau duble), în ideea ca sufletele celor 
duşi în lumea de apoi să se „înfrupte”. 

După ce preotul paroh binecuvântează bucatele, toţi ai casei se 
aşează în jurul mesei. Vin colindătorii, pentru a ura familiei sănătate, 
ani mulţi şi belşug. 

Colinda bisericească, cu tradiționalul „Oi dai, Boje”, inundă 
casa de bucurie. Colindătorii, copii şi tineri, primesc mere, nuci, cârnaţi 
şi slănină. La colindă nu lipsesc vioara, fluierul şi toba, instrumente 
tradiţionale ale oamenilor din zonă'5%. 

Crăciunul brezenilor şi al huțulilor şi ucrainenilor din judeţul 
Suceava, numit, odinioară, de ruteni şi de huţuli, „Rizdvo”, derivă, în 
fondul lui ritualic, din datina precreştină a ritualurilor, pe care huţulii şi 
ucrainii o numeau „Koliada”, şi înseamnă o interesantă relicvă a stră- 
vechilor practici religioase hiperboreene. 

Partea cea mai interesantă a datinilor ucrainene de Crăciun se 
petrece în Ajunul Crăciunului („Sviat-Vechir”), când ansablul de ritualuri 
şi de acte magice intime, individuale, încearcă să determine recolte mai 
bune şi o viaţă mai îmbelşugată în timpul anului care va urma. 

Practic, datina începe printr-o invocare a străbunilor („didukh”), 
străbuni personificaţi de spicul de grâu sau de spicele adunate în snop, 
aşezate sub acoperământul mesei cu douăsprezece scaune, care sim- 
bolizează „Cina cea de taină”, pe masă punându-se mâncăruri de post, 
care vor fi servite într-o anumită ordine specifică: fasole, peşte, găluşte 


3% Ibidem 
3% AFLOAREI, MAMAISCHI, ŞORODOC, Moldova Suliţa..., pp. 186-189 

de cartofi, sarmale („holubtsi”), colivă („dzobavka” sau „kutia”, adică 
grâu fiert, amestecat cu miere de albine şi cu seminţe de mac), piure de 
cartofi cu usturoi, compoturi, mazăre sau bob fiert („„lohaza”), prune cu 
fasole, supă de varză cu crupe („rosivnytsia”), terci de mei şi porumb 
fiert („kokot”). 

În seara de Crăciun, gospodarul aduce spice de grâu şi de orz, 
mănunchiuri de fân şi de alte cereale, pe care le aşează, spunând o rugăciu- 
ne, pe tăblia mesei, în colţuri puând căţei de usturoi, care vor fi acoperite 
de gospodină cu o faţă de masă, alte mănunchiuri fiind aşezate la icoane. 
Sub masă se pun diverse unelte (baltagul, un fier de plug, un căpăstru, 
un lanţ, cu care se leagă masa etc.), iar în capul mesei, la loc de cinste, 
se pun o oală de lut, plină cu apă, o felie de pâine şi o lumânare aprinsă. 

Masa de seară era ceremonială, gospodarul luând, mai întâi, o 
lingură de grâu fiert (numit „kutia”, de Crăciun) şi un topor, cu care ieşea 
afară, în curte, unde arunca grâul în aer, invitând îngheţul să mănânce 
grâu fiert: „Mănâncă, îngheţule, şi te satură!”. 

Întors în casă, gospodarul arunca o a doua lingură cu grâu fiert 
în tavanul casei şi, în funcţie de numărul boabelor de grâu care se lipeau 
de tavan, ştia dacă va avea un an agrar rodnic sau nu, precum şi multă 
miere în stupi. 

Acelaşi gospodar lua, apoi, câte o lingură din toate felurile de 
mâncare aflate pe masă, le amesteca cu făină, apoi le punea peste fânul 
din ieslea sau în troaca animalelor din gosporăria sa. Câte alte trei linguri 
din fiecare fel de mâncare erau puse pe o farfurie întinsă şi lăsate, afară, 
pentru sufletul morţilor. 

„Pentru ajunul Crăciunului, gospodina fierbe grâu, pe care-l 
îndulceşte cu zahăr sau miere, apoi găluşte cu crupe de păpuşoi, piroşte 
cu barabule, apoi bob, fasole, fructe uscate ca perje şi mere, apoi peşte, 
face plăcinte cu curechi murat, unse cu oloi. Atunci trebuie să fie pe masă 
nouă feluri de bucate. Aceste toate se aşează pe masa aşternută cu faţă 
de masă, sub care s-a pus puţin fân. Pe masă se mai aşează cinci pâini, 
un drob de sare mare şi puţină tămâie. 

Seara, se aşează toţi casnicii la masă. Mai întâi, gospodarul ia, cu 
lingura, din grâul fiert, „kutia” şi aruncă conţinutul ei pe podelele casei. 
Dacă toate firele s-au lipit de podea, atunci se zice că anul viitor va fi 

priincios pentru albine şi holde. 

După aceasta, gospodarul gustă din grâu şi casnicii îi urmează. 
Apoi gustă toţi. în aceeaşi ordine, din toate bucatele pomenite. 

După cină, fata strânge toate lingurile de pe masă, iese afară şi 
face zgomot cu dânsele, ascultând din care parte vor lătra câinii, crezând 
că din acea parte îi vor sosi peţitorii. 

Seara la ajunul (sciatii vecer) Crăciunului (rizdvo), este obice- 
iul ca flăcăii, ba chiar epitropii bisericii, să umble prin sat cu colinda 
(koliada). 

Dar flăcăii umblă şi cu capra, adică unul din ei se îmbracă ca un 
moşneag, iar altul îşi face un cap de fiară, şi aşa umblă pe la case, cântând 
cântece religioase, care au refrenul: „O, dai boje!”, („„O, dă Doamne!”)... 

A doua zi de Crăciun, se aprinde gunoiul din casă, dinaintea 
porţii, şi casnicii obişnuiesc să sară deasupra focului, zicând că pârlesc 
barba cerşitorului celui bătrân, pentru că n-o rade nicicând... 

De la Crăciun, până la ziua închinării lanţului Sf. Petru (16 Ia- 
nuarie, care zi se crede a fi mijlocul iernii), nu se toarce” 3%. 

Deşi ucrainenii nu au colinde şi vifleimuri, ci doar nişte cântece 
bisericeşti, cântate în grupuri, în satele huţule şi ucrainene din judeţul 
Suceava a fost adoptat, fără rezerve, obiceiul românilor şi toată lumea, 
începând de la copii şi terminând cu bătrânii, umblă cu colindul, în etape 
distincte (mai întâi, copiii şi bătrânii poznaşi, apoi tinerii, şi-abia după 
aceea, până târziu, în ianuarie, şi gospodarii), mulţi dintre ei, cu voca- 
ție de versificatori, improvizând colinde despre gospodarul de dincolo 
de fereastra casei, colinde care, în fond, răsună o singură dată, în anul 
gospodăresc, ca şi cu ocazia „pluguşorului”, gospodarul-gazdă având 
parte de un nou discurs şăgalnic, funcţie de întâmplările trăite peste an. 

„Sărbătoarea care aduce atâta mângâiere poporului român de 
pretutindeni, Crăciunul cel vesel, se apropie, e la uşă. 

Crăciun, an nou, lordan, o, zile scumpe, suveniri din timpul 
tinereţii! 

Parcă şi acum mă văd esercitând, cu săptămâni înainte, versurile 
dulci, ce aveam să le cânt, împreună cu soţii mei de colindă, pe la fereştile 
sătenilor; parcă şi acum simţăsc bucuria nespusă cu care-mi pregăteam 


3% DAN, DIMITRIE, Rutenii din Bucovina / Schiţă etnografică, pp. 14, 15 

„steaua” cu opt ori şese cornuri, cu luminiţă de transparent pentru timpul 
înserării; parcă şi acum văd cum împleteam harapnicul sau lucram la 
„buhaiu”, ca să îmblăm cu „plugul”. 

Îmi mai aduc aminte de „Irozi”, de „Chiraleisa”, „Honihoho”, 
de „iasca aprinsă” de la Iordan etc. şi astăzi, când stau să-mi dau samă 
despre toate aceste, îmi vine parcă să zic cu nefericitul Eminescu: „Toate 
cântecele pier, / Sboară paserile toate / De neagră străinătate”. 

„S-a sculat mai an / Bădica Trăian”. Aceste şese cuvinte, pe cari 
fiii poporului nostru le rostesc inconştient, când îmblă cu uratul, în presara 
anului nou, conţin pentru noi, cei luminaţi, o lume întreagă de idei. Ele 
ni duc mintea cu secule îndărăpt..., ne fac să ne reamintim datinile stră- 
bunilor noştri, dintre cari „Colinda”; primită direct de la dânşii, poporul 
nostru a păstrat-o cu cea mai mare scumpătate, prin aproape 19 secole 
de chinuri şi suferinţi, cum n-a mai îndurat alt popor pe lume... „Steaua 
românească” să împodobească, de Crăciun, casele boierilor, preoţilor, 
învăţătorilor şi tuturor „luminaţilor” poporului român din Bucovina. Şi tot 
acei „luminători” să nu-i privească pe bieţii colindători, pe cei ce îmblă 
cu uratul, cu semănatul, cu Irozii, cu steaua, cu malanca etc. ca pe nişte 
„Baren des Barenlandes”... ci să-i privească ca pe cei mai tenace susţiitori 
ai „scumpelor noastre datini naţionale”, dintre care unele atestă originea 
noastră de la poporul domnitor al lumii... Colindatul, uratul, semănatul, 
Chiraleisa, Honihoho încă tot există prin satele şi oraşele Bucovinei. 
Trebuie însă să mărturisim sincer că „lrozii” şi „Steaua”, mai ales prin 
oraşe, nu le mai vedem, de vreo câţiva ani încoace, lucru ce adânc trebuie 
să ne mâhnească pe toţi deopotrivă şi să ne facă a căuta căi şi mijloace 
ca aceste două datini frumoase să reînvie iarăşi”. 

Românii din întreaga Bucovină au pierdut, în ultimele decenii 
(deja se pierduseră şi alteraseră semnificaţiile şi în 1889), toate semnifi- 
caţiile şi practicile ritualice, colindul fiind înlocuit cu vifleimul, pe care 
îl cred colind, sărbătoarea în sine fiind întâmpinată şi petrecută doar din 
perspectivă creştină, drept cea a Naşterii Domnului. 

* 


În satele româneşti din regiunea Cernăuţi, dintre Prut, Siret şi 


3% I.N.F, Crăciunul, în „Revista Politică”, Anul IV, nr. 24 din 15 decemvre 
1889,p.7 

Suceava, Colindele s-au pierdut de mult prea multă vremes%, ele fiind 
înlocuite cu Vifleimuri, deci cu cântece religioase de producţie cultă, răs- 
pândite în popor prin intermediul preoţilor şi, mai ales, prin încredințarea 
lor epitropilor, sporind, astfel, mândria rurală a gospodarului, care nu se 
simţea cu nimic mai prejos decât epitropul şi, tocmai de aceea, a adoptat 
rapid întreg repertoriul de cântări bisericeşti. În toate satele româneşti 
din regiunea Cernăuţi şi huţule şi ruteneşti din judeţul Suceava se cântă, 
cu dese pierderi şi ignorări de repertoriu, dar şi cu tot atâtea reveniri, 
„Florile dalbe”, „O, Leru-mi şi flori de măr”, „O, Leru-mi, Doamne”, 
„O, Lere, Doamne!”, „O, Leru-mi şi Domn din ceriu!”, „Scalda şi în- 
trebările”, „Vănătorii”, „Ogoirea fiului”, „Molcomirea fiului”, „Fata 
frumoasă”, „Prădarea raiului” (în şase variante), „Ce-i mai bun?” (în patru 
variante), cântecele de stea „Trei crai”, „Magii recunosc pre Hristos”, 
„Minunea naşterii”, „Astă seară-i seară mare”, „Sus, pe slava cerului”, 
„Icea, Doamne.,-n ceste curţi”, „Cui sunt, Doamne, ceste case?”, „La lină 
fântână” (unul dintre puţinele colinduri), „Fii vesel, iubit creştine!”, „În 
oraşul Vifleem”, „Neamul lui Petru”, „Junelui junelaş” (alt colind cu fond 
de tradiţie ancestrală), „Peţitorul”, „Florile-s d'albe”, „Sus, boieri, nu mai 
dormiţi!”, „Sculaţi, sculaţi, boieri mari!”, „Casa bogatului”, „Fecioriţă 
d'ochioşiţă” (colind, în care „d'ochioşica” este bruneta şi nu Dochia), 
„Sub cetate” (alt colind adevărat şi profund românesc), „Colo sus, mai 
din sus”, „Grâul, mirul şi cu vinul”, „Vine Crăciun cel bătrân” etc. 
Printre vifleimurile care cuprind încă şi structura tradițională, 
ancestrală a colindului, întâlnim producţii de o rară frumuseţe, în care 
simţul creştin proaspăt şi curat (apă neîncepută) se împleteşte cu mesajul 
cosmic-pământesc: „la-n sculaţi, boieri, sculaţi, / O, leru-mi şi flori de 
măr, / Că vă vin colindători / Pe la miez de cântători! / Nu v-aducem 
nici un rău, / Ci-aducem pe Dumnezeu! / Dumnezeu îi mititel, / Mititel 
şi-nfăşăţel, / Faşa-i dalbă de mătasă / Să-i fie moale la oasă; / Scutecul e 
de fuior / Moale pentru trupuşor; / Chitiuţa-i de bumbac / Să-i fie moale 
la cap, / Bătută cu adamant. / Ce-i în vârvul chitiuţii? / Este-o piatră ne- 
stemată / De păleşte ţara toată, / Țarigradul jumătate, / Rusalimu-a treia 
parte. / Cole-n deal, colea în / vale, / Mai din jos de ceea cale, / Este-un 


3% CANTEMIR, DIMITRIE, Descrierea Moldovei, Bucureşti, 1967, p. 208: 
„Locuitorii din Țara de Sus... sunt înverşunaţi aproape până la eres în credinţa lor” 

măr şi un păr, / Sub cel măr, sub cel păr, / Este-un pat că de brad / De 
nouă meşteri lucrat, / Cine doarme-n acel pat? / Domnul nostru cel de 
casă / Cu drăguţa jupâneasă. / Da” voi ce le-aţi aşternut / Ca să doar- 
mă mai plăcut? / Covor verde mohorât / Până-n pământ slobozit! / La 
picioare? Săbii goale! / La mijloace? Bărbănoace! / Sus, la uşă? Flori 
de rujă! / Jos, la prag? Flori de mac! / Dar prin casă? larbă-aleasă! / Pe 
podele? Viorele! / Pe păreţi? Stecle verzi! / Dar în tindă? Flori de mintă! 
/ Pe afară? Flori de vară! / La portiţă? Păuniţă! / Şi mai este o fetiţă, / 
Nici micuță, nici năltuţă, / Numai bună de drăguță: / Şede-n casă şi tot 
coasă. / Noi de mână vom lua-o / Şi la jocuri vom juca-o, / Ea de grijă 
ne-a purta / Şi de drum ne-a căuta! // O-nchinăm spre sănătate, / Că-i 
mai bună decât toate!'%0%. 

Cele mai frumoase vifleimuri, cu vechime obştească atestată, care 
se cântă în satele româneşti din regiunea Cernăuţi şi în satele ucrainene 
din judeţul Suceava, alături de cântecele bisericeşti ale ucrainenilor, 
toate adresate unor gazde „boieri”, deci români sunt „Florile dalbe” 
(corect: „Florile d” Albei”), „Ogoirea fiului” („După dealul cela mare, / 
O, Leru-mi şi Domn din ceriu! / Răsărit-a sfântul soare / Toată lumea 
luminând / Şi mană-n ea revărsând. / lar pe deal, într-o lărgire, / Este-o 
naltă mănăstire. / Da” într'însa cine şede? / — Nouă popi şi nouă diaci / 
Şi pe-atâţia patriarşi, / Carii stă şi se rugă / Şi lui Dumnezeu cântă! / Dar 
această rugă multă / Oare cine o ascultă? /-— Măicuţa lui Dumnezeu / În 
braţe cu fiul său! / Fiul plânge, n-are stare, / Pe braţele mamei sale, / Dar 
maica îl legăna / Şi din gură îi zicea: / — Taci, fiule, nu mai plânge / Că 
inima mi se frânge, / Taci, drăguţe, că ţi-oi da / Sânul meu, inima mea! 
/ Dară fiul nu-nceta... / Atunci maica s-a sculat / Şi în sus l-a ridicat, / 
Lumii de l-a arătat / Şi aşa i-a cuvântat: / — Taci, drăguţe, nu ofta / Că 
mama ţie ţi-a da / Legănuţ de păltinuţ, / Lumina botezului, / Cheiţele 
raiului, / Scaunul judeţului / Şi-i fi Domnul cerului / Şi stăpân pământului! 
/ Fiul de plâns a-ncetat, / Pe faţă s-a luminat, / Popii toţi i s-au-nchinat / 
Şi maica s-a bucurat! // O-nchinăm spre sănătate, / Că-i mai bună decât 
toate!*19), pecum şi „Casa bogatului (cu refrenul „Colindăm, Doame, 


3% NEŞCIUC, EUGEN, Călindariul poporului Bucovinean / 1898-1901, p. 98 
310 SBIERA, I. G., Colinde, / Cîntice de stea şi urări la nunţi..., Cernăuţi, 1888, 
pp. 3-15 

colinda”), 

Vifleimurile brute, necizelate şi nepoetice, care doar vehiculau 
idei creştine, făcute în anume mănăstiri, pentru a distruge „cântecele 
drăceşti” ale colindelor străvechi, înainte de a încape pe mâna compozi- 
torilor şi poeţilor cu vocaţie, care le-au transformat în bijuteriile pe care 
le păstrează, astăzi, cu atâta încântare poporul, arătau cam aşa: „Trei 
crai de la răsărit / Cu steaua au călătorit, / Când în cale purcedea, / Ea 
năinte le mergea; / Când sta de se hodinea, / Steaua lor li-ngăduia; / La 
Rusalim, dac-au ajuns, / Steaua lor li s-a ascuns! // Deci le-au fost de 
întrebare / De naştere de-mpărat mare: / „Unde ştiţi c-au fost născând / 
Un crai mare de curând? / C-am văs't stea la răsărit / Şi după dânsa-am 
venit”. // Atunci, Irod împărat / Foarte-amar s-au supărat, / Craii-n grabă 
i-au chemat / Şi în taină i-au rugat / Zicând: „Mergeţi d-ispitiţi, / Pre-acel 
cucon să-l găsiţi; / Întâmplându-l să-l aflaţi, / Mie de ştire să-mi daţi, / Să 
merg să mă-nchin şi eu / Ca unuia Dumnezeu!”. / Craii scârbiţi că s-au 
dus / Pentru stea, că s-au ascuns; / Din oraş dacă-au ieşit, / Steaua iar li 
s-a ivit; / Nu mergea spre apus de soare, / Ci spre amiazi avea cărare. / 
Şi au mers pân-au stătut, / Unde-au fost Hristos născut. / Înlăuntru c-au 
întrat, / În iesle că l-au aflat / Şi, căzând, i s-au închinat / Ca unui mare- 
mpărat. / Scumpe daruri i-au adus / Şi-năintea lui le-au pus: / Aur, smernă 
şi tămâe, / Precum şi la carte scrie! / Luând mare bucurie, / La Irod nu 
s-au-nturnat, / Ci altă cale-au apucat. // Atunci, îngerul, în vis, / Lui losif 
cu-adins i-au zis: / „la pruncul şi maică-sa / Şi fugi la Egipt cu ea, / Că 
Irod va cerca locul / Ca să vă ucidă pruncul!”. // Losif, cum i-au poroncit, 
/ La Egipt au şi fugit, / Iară Irod împărat / Foarte greu s-au supărat / Că 
de ştire nu i-au dat. / Multă oaste-au rădicat, / La Viflem o au mânat / 
De mulţi prunci mici au tăiat, / Câţi în faşe au aflat; / Patrusprezece mii 
de prunci, / De doi ani în jos mai mici! / Tot oraşul se mâhnea / Şi tot 
omul lăcrima, / Nici o casă nu era / Fără plâns, fără Jelire, / Nici maici 
fără tânguire. / Rahila prunci-şi plângea / Şi mângâiu” nu-şi afla, / Țipete 
şi vaiete, / Plânsete şi bocete / Pân” la ceri s-au rădicat! / Ceriul crunt 
s-au mâniat, / Rusalimul l-au dărmat, / Pre Jidovi i-au răschirat / Şi de- 
ocară i-au lăsat! / Numai Hristos au scăpat / De Irod, mare-mpărat, / Să 
ne mântuie de rău, / Slavă sus, lui Dumnezeu! / lar pe pământ pace lină 
/ Şi-ntre oameni voie bună! / lar de-acum până-n vecie / Cu dar şi cu 

bucurie, / Pe la toţi de veselie, / Doamne sfinte, slavă ţie!"*!!. 

Dintre colindele tradiţionale, câte s-au păstrat şi cum s-au mai 
păstrat în Bucovina, într-o formulă oarecum autentică („ordinea celestă, 
căruia îi aparţine drumul soarelui, şi ordinea terestră, căreia îi aparţine, 
dimpotrivă, succesiunea anotimpurilor'*!? şi „drumul” omului), reținem 
câteva, dintre cele care se cântă în mod tradiţional în satele Bucovinei: 
„Fata frumoasă”, cu refrenul „O, Leru-mi şi flori de măr” (Ferici, Doamne, 
ferici, dragă, / Că cu toţi te bagă-n samă. / Fericit de-această casă / Mult 
cinstită, mult aleasă, / Că are o fată mare; / Ține casa ca o floare! / Dar pe 
dânsa cum o cheamă? / Cuconiţa Dochiană / Şade la gherghef şi coasă / 
Tot cu fire de mătasă / Năframe frăţini-său, / Brâneţe tătâni-său! / Nu ştiu, 
coase ori descoase, / Ştiu că lăcrimele varsă. / Lăcrimele ea vărsa / Și din 
gură cuvânta: / — Spune-mi, mamă, draga mea, / Cum de bate vântul lin / 
Când e ceriul mai senin? / — Fata mea, nu-i vântul lin / Ce şişie din senin, 
/ Ci sunt tineri frumuşei, / Nu mai pot scăpa de ei / Că tot vin, te cer pe 
tine, / Dar cer prea mult de la mine: / Îmi cer turma cea de oi / Şi ciobanii 
amândoi, / Cireada cu vaci, cu boi / Şi văcarii amândoi, / Herghelia cea 
de cai / Şi cu dânsa doi locai. // O-nchinăm spre sănătate, / Că-i mai bună 
decât toate!*13), „Junelui junelaş”, cu refrenul „Junelui junelaş” (D-asară 
s-a lăudat / Dimineaţa, mânecat, / Intră-n grajdul ferecat, / Scoate murgul 
de-nşeuat, / Înşeuat, bine gătat, / Şi pe murg se arunca, / Sus, în munţi, că 
se-nălţa, / De dă urma leului: / Găsi leul adormit / Sub un spin mândru- 
nflorit, / Multe legi pe leu punea, / Săgeta-l-ar ori puşca? / Murgul din 
greu strănuta, / Leu-n talpă se scula, / Leul din gură-i grăia: / „Nu grăbi 
spre moartea mea / Până mâne, duminică. / Atunci vină de mă leagă, / De 
mă leagă-n curea neagră / Şi mă coboară Jos, la ţară, / De fă fală fetelor / 
În butul nevestelor!”. / Câţi pe june că-l vedeau / Toţi pe june-l fericeau: 
/ „Ferice de maică-sa, / Că ce june şi băiat, / Că duce leul legat, / Legat 
şi nevătămat, / Numai cu-o curea legat!”. // Şi tu, gazdă, te veseleşte, / 
C-o-nchinăm cu sănătate!”), „Fecioriţă d'ochioşiţă”, care se repetă după 


si! SBIERA, I. G., Colinde, / Cintice de stea şi urări la nunți, / Din popor luate 
şi poporului date / de / Dr. Ion al lui G. Sbiera, Cernăuţi, 1888, pp. 41-68 

312 GUENON, RENE, Simboluri ale ştiinţei sacre, Humanitas, 2008, p. 279 
313 SBIERA, I. G., Colinde, / Cintice de stea şi urări la nunți, / Din popor luate 
şi poporului date / de / Dr. lon al lui G. Sbiera, Cernăuţi, 1888, pp. 3-15 

fiecare vers (Fecioriţă d”'ochioşiţă, / Dar la gazdă (numele gazdei) / Îs ochi 
negri, / Dimineaţa se scula / Şi cămaşa şi-o lua, / Alergând în fuga mare / 
Prin grădină, la fântână. / Când fu în fundul grădinii, / La poticul fântânii, 
/ Cu trei juni ea se-ntâlni: / Unu-i lua cănuţa, / Unu-i lua cununa, / Unu-i 
lua inelul. / Pe cel ce-a luat cănuţa / Aşa rău mi-l blestema: / „Să se icie cu 
dânsa, / Cu dânsa, cu doamna sa!”. / Pe cel ce-a luat inelul / Aşa rău mi-l 
blestema: /,„Logodi-s-ar cu dânsa, / Cu dânsa, cu doamna sa!”. / Pe cel ce-a 
luat cununa / Aşa rău mi-l blestema: / „Cunune-se cu dânsa, / Cu dânsa, 
cu doamna sa!”. // Şi tu, gazdă (numele), te veseleşte, / C-o închinăm cu 
sănătate!”), „Sub cetate”, un superb colind despre ceea ce spunea Marco 
Bandini, cu referire la portul stărilor sociale din Moldova („Sub cetate- 
n cea livadă, / Joacă-un june calul bine, / Dar nu-l joacă cum se joacă, / 
Că-l înalță sus, la soare, / Sus, la soare, când răsare, / ŞI-I însue după lună, 
/ După lună, când îi plină. / Bine-i junele gătat / Cu o haină de granat, / 
Cu trei pene-n comănac, / Tot cu aur şi argint / Şi într-un mărgăritariu... 
/ EI din gând aşa gândea / Că nime în lume să nu-l vadă, / Dar iată că, 
văzându-l, / O dalbă împărăteasă / Pe o d'albă fereastră, / Şi, alergând, ea 
spune în casă / La înălțatu-mpărat: / „O, “nălţate împărate, / Lucru mândru 
ce văzui / Sub cetate, în cea livadă, / Dintr-un d'alb de junişan!”. / Dar 
“nălțatul de împărat / Intră în grajdul ferecat, / Scoase murgul înşeuat, / 
De înşeuat bine gătat, / Şi pe murg se arunca / Şi la june se ducea. / „Bun 
joc, june bun!”. // „„Mulţam ţie, împărate, / Dacă-i bun, hai să-l jucăm!”. / 
Da-nălţatul împărat, / El din grai aşa grăia: / „Că n-am venit să jucăm, / Ci 
am venit caii să-i schimbăm!”. / „Ba eu calul n-oi schimba, / Al tău cal este 
mai mare, / Şede bine la domn mare, / Dar al meu e calul mic, / Şede bine 
la voinic”. / „Haide haine să schimbăm!”. / „Ba eu haine n-oi schimba, / 
Că a tale-s haine mari / Şi şed bine la domni mari, / Ale mele-s haine mici 
/ Şi şed bine la voinici”. // „Haide arme să schimbăm!”. / „Ba cu arme 
n-oi schimba, / Că a tale-s arme mari / Şi şed bine la domni mari, / Dar a 
mele-s arme mici / Şi şed bine la voinici”. // „Haide pene să schimbăm!”. 
/„Ba eu pene n-oi schimba, / Că a tale-s pene mari / Şi şed bine la domni 
mari”, // lar tu, gazdă (numele), te veseleşte / C-o închinăm cu sănătate!”), 
precum şi un colind de o ritmicitate care aminteşte de descântec, „Grâul, 
mirul şi cu vinul”, care se referă, în fond, tot la stările sociale (,„„Mustră- 
mi se mustră, / Trei domni mari se mustră, / Întâilea-i grâul, / Al doilea-i 

mirul / Şi al treilea-i vinul. / lar grâul grăieşte: / „Că eu sunt mai mare, / 
Că pe min” mă fac / Colaci şi prinoase / Şi prescuri frumoase!”. / lar mirul 
grăieşte: / „Că eu sunt mai mare, / Că fără de mine / Nu-i botez în lume!”. 
/ Dar vinul grăieşte: / „Că eu sunt mai mare, / Că pe min” mă beau / Crai 
şi împărați / Şi oameni bogaţi!”. // Şi tu, gazdă, te veseleşte / C-o închinăm 
cu sănătate!”"31%), 

Singurul colind solar, spus doar în „limbajul ritmicităţii”, deci în 
cel sacru (limba îngerilor, a luminii, „luga suryanyya”), pe care îl găsim, 
într-o formulă mai concisă, şi în „Iliada” lui Herodot (l-am reprodus în 
capitolul dedicat obiceiurilor), este „Atratrul” sau „Pluguşorul” (aratru, 
în latină, înseamnă ceea ce în celtă şi desigur că şi în română înseamnă 
plug), sau „Urătura” (autorii vechi bucovineni îl numeau „Colindul de 
Anul Nou”), care are o singură variantă, cea mai apropiată de textul 
primordial fiind cea culeasă de Vasile Alecsandri, pe care avem obligaţia 
de a o socoti rădăcină a Colindului Soarelui, „cel care a arat şi semănat 
primul”, cum scriau anticii. 

În Bucovina, funcţie de măştile care însoțesc colindul de an nou 
(la Boian, Calul, în celelalte sate, Malanca şi Ursul de Paie, dar peste 
tot şi Buhaiul), patrimoniul Colindelor de Anul Nou:!5 cuprinde dege- 
nerscenţe, precum „Cu plugul”, „Cu buhaiul”, „Cu aratul”, „Plugarii”, 
„Cu clopoţelul” etc., fondul mitic, de preluare a celei dintâi „glorii” a 
Soarelui, de a fi „cel care a arat şi semănat primul”, deşi păstrat, fiind 
mult prea alterat de desuet, de băşcălie, de cotidian. 

Celelalte obiceiuri calendaristice, ca şi colindele vechi (sunt pre- 
ferate, în ultimul timp, colindele-folk, atât de români, cât şi de ucraineni), 
s-au pierdut, odată cu totala desacralizare a satului est-european, care deja 
păşeşte, dezorientat, dar decis, în istoricitate („se pare că viaţa istorică a 
copleşit tipul preistoric, încât satul e tot mai mult asimilat oraşului sau, 
mai precis, modurilor de viaţă istorică”), datina şi tradiţia căpătând, deja, 
statutul de „faze istorice muzeale. Arhaicul preistoric este substituit, în 
mare parte, prin forme confecţionate în cursul istoriei”*!€. 


3% NEŞCIUC, EUGEN, Călindariul poporului Bucovinean / 1898-1901, p. 99 
35 SBIERA, I. G., Colinde, / Cîntice de stea şi urări la nunţi..., pp. 15-36 
31 BLAGA, LUCIAN, 7rilogia cosmologică, p. 392 


323 


Ion Drăguşanul 





„In noaptea spre Anul Nou, 
nu se doarme” 


Jocurile cu măşti, care comemorau şi sărbătoreau, odinioară, 
moartea şi învierea Timpului, nu se mai practică solstiţiar, fiind mutate 
„în seara de Sfântul Vasile”, deci la cumpăna târziu convenită a anilor. 

Alaiurile cu măşti cuprindeau, odinioară, Zeița Vetrei (Malanca, 
deci travestitul în femeie, şi la români, şi la ucraineni), ursul (simbolul 
Ursei Mari, sub care locuiau populaţiile hyperboreene), cerbul (sim- 
bolul Capricornului, al lui Cernunos, deci al Timpului şi la români, şi 
la ucraineni), căiuţii (simbolul lui Marte, amintind şi de primii călăreţi 
ai Europei, muntenii sau oamenii-cal, deci centaurii — la ucrainenii din 
judeţul Suceava şi la românii din Boian se merge cu „Calul”, un singur 
„căiuţ”, dar confecţionat după modelul „Cerbului”, însoţit de un fel de 
bunghieri) şi ostaşii (bunghierii, de mai târziu). 

Prima menționare a jocului Cerbului, de Anul Nou, dar un joc 
deja degenerat spre amuzament, datează din 1656: „Era un cerb, în care 
se ascundea un om. Un ştrengar dănţuia cu el şi apoi culca cerbul la 
pământ cu o săgeată. Cu aceasta s-a terminat jocul, pentru care cei care 
au jucat au primit bacşiş'5!. 

În satele româneşti din regiunea Cernăuţi şi în cele uncrainene 
din judeţul Suceava, se practică ritualul „Malăncii”, vag desacralizat, 
şi adesea (la Crasna, la Cupca, la Stănești, la Oprişeni, la Ciudei etc.) 
având printre personaje, „ursul de paie”, de mult îndătinat şi derivând 
din „omul de paie” al „jocurilor echinocţiale de toamnă, ce aveau loc, 


37 HILTEBRANDT, CONRAD IACOB, Călători străini despre ţările române, 
V, pp. 396, 397 

de obicei, la răscruci de drum'%!8. 

„În Bucovina, în jurul „Malancei” de Anul Nou, se creau măşti- 
costume de urs din funii de paie. Elena N. Voronca menţionează această 
mască-costum în termenii următori: „Urs se făcea un flăcău învelit peste 
tot cu un odgon de paie. Pentru mai mult haz îl aprind, iar el se aruncă în 
omăt şi se stinge”. Semnificaţia aprinderii măştii-costum îi scapă'*!%, tot 
aşa cum îi scapă şi lui Romulus Vulcănescu, deşi „sacrificiul” simbolului 
Ursei Mari, sub care trăiau populaţiile hyperborene, prin incenderea unui 
urs de paie datează din vremurile cultului lui Apollo. 

„Malanca era compusă din vreo 20-25 inşi, din moşnegi, babe, 
urs şi ţigan, căpriţă, şătrari, căluţi, miliţian etc. 





„Malanca ” de la Carapciu (Colecţia Dragoş Tochiţă) 


Aurel Piţul era calfa „mălăncii”. Când ajungea în curtea gospo- 
darului „malanca”, calfa întreba: „Gospodarul de casă primeşte malanca 
la urat?”; gospodarul răspundea: „Primeşte!”. 

Atunci, malanca începea să ureze. Gospodarul îi plătea, iar calfa 


315 VULCĂNESCU, ROMULUS, Măştile populare, Ed. Ştiinţifică, Bucureşti, 
1970, p. 102 
31% Ibidem, p. 103 

„malăncii” striga: „Gospodarul de casă a dăruit 20 de ruble la malanca 
noastră!”. Mălăncarii strigau „Mulţi ani trăiască!”. Calfa mai adăuga:”Vă 
poftim la jocul mălăncii de Sf. loan!”. 

Urma, apoi, „Jocul ursului”. Ursul era îmbrăcat într-un cojoc 
întors pe dos şi pantaloni din piele de oaie, întorşi pe dos. Ursul era ţinut 
în lanţ de ţigan. Țiganul îi cânta: „Frunză verde rug de mure, / Vin cu 
ursul din pădure; / Ursul meu, când l-am adus, / Era negru şi netuns. / 
Aista-i urs adevărat, / L-am adus din Stalingrad, / De trei săptămâni tre- 
cute / Vin cu ursul de la munte, / Numai-n coate şi-n genunche. / Frunză 
verde mazări, / Pe pământ aşază-ti, / Să te vadă oamenii! / Te-am crescut 
de mititel, / Când erai ca un căţel, / Şi-ai crescut mare de tot / Şi ţi-am 
pus verigă-n bot. / Frunză verde măr uscat, / Hai cu Marcu la culcat, / 
Frunzuliţă de hamei, / Hai cu Marcu-ntre femei!”. 

Ursul cădea jos, iar ţiganul îl descânta: „Tinca, Tinca bobotinca, 
/ De la mine, de la tine / Şi din budă de la câne, / Tinca, Tinca, na-na-na, 
/ Tare-i rea dihania, / Meştereasca te vesteşte / Şi la mine te găseşte, / 
Moş popa te-a tămâi / Şi molitva ţi-a citi! / Ascunde-te, puf, / Să rămâie 
Marcu curat / Ca un cap de cal uscat! / Sus, Marcule!”. 

Şi, atunci, ursul se scula în picoare şi se scutura de două ori”. 

La Crasna, unde, ca în toate satele din regiunea Cernăuţi, Anul 
Nou se sărbătoreşte pe stil vechi, în 13 ianuarie apar pe drum mai multe 
grupuri de „„Malănci”, dar toate cu urşi de paie, cu „moş” şi „babă”, cu 
căiuţi, dar şi variante de teatru popular, precum „Codreanu”, „Bujor” sau 
„Țiganii”, alaiurile săvârşind un adevărat carnaval. 

La Boian, în regiunea Cernăuţi, dar şi la Siminicea, în judeţul 
Suceava, personajul principal al jocurilor cu măşti este calul (cu gâtul 
făcut dintr-un fierăstrău de tăiat lemne, ca să se mişte cât mai surprin- 
zător, şi cu capul purtat deasupra mascatului), alaiul numindu-se, de 
astfel, „Calul”. Din alai nu lipseşte „baba”, îmbrăcată în port naţional, 
cu un buchet de busuioc în mână, care rosteşte şi comenzile pentru jocul 
„Calului”. Bunghierii se numesc, la Boian, „sandari”, iar căpetenia lor, 
„calfă”, calfa fiind, ca şi în mărturia lui Leonida Bodnărescu, cel care 
organizează jocul, tocmind muzica şi adunând banii, numiţi „colinda”, 
bani cu care, după plata muzicanţilor, va orgaiza horele, numite „joc”, 


30 TOCHIŢĂ, DRAGOŞ, Pătrăuții de Sus şi oamenii săi, pp, 134-136 

cu ocazia Paştilor şi a hramului (la fel se întâmplă şi la Siminicea). Jocul 
caprei, tradiţional la Boian (capra în patru labe) deja s-a pierdut. 

„Pline de animaţie sunt ajunul şi prima zi ale Anului Nou, la 
Tereblecea, marcate pe stil vechi. În sunete de zurgălăi, clinchete de 
clopoței, mugete de „buhai” şi pocnituri de harapnic, îşi croiesc cărări 
prin nămeţi urătorii cu „Pluguşorul”, Căluţii”, „Urşii”, „Caprele”, „Mă- 
lăncile”, amintind că „bădiţa Traian” a-ncălecat pe un cal năzdrăvan şi 
trage brazdă adâncă, s-avem roadă bogată şi pâine pe masă. 





„Malanca ” cu urşi de paie de la Crasna (Colecţia Dragoş Tochiţă) 


Pe lângă uraturile tradiţionale, au apărut şi altele noi, inspirate din 
viaţa concretă, care cuprind atât realizările de muncă, succesele obţinute, 
cât şi neajunsurile, momentele negative, adesea cu adrese concrete, cu 
critici usturătoare a vinovaţilor, fără a se ţinea cont de ranguri. Cum s-ar 
zice, de la opincă până la vlădică”*?!. 

Apărute în perioada interbelică, drept formule „străjeriste” de 


31 CREŢU, ION, Tereblecea: un sat la margine de ţară, p. 247 

teatru popular, care glorificau faptele haiducilor, „Bujorii”, „Jienii”, 
„Ceata lui Darie”, „Brâncovenii”, „Codrenii” etc., întotdeauna însoţite 
de bunghieri şi de dansuri cu măşti, formulele acelea impuse s-au trans- 
format, încetul cu încetul, în veritabile spectacole folclorice, în care 
imaginaţia tinerilor săteni a născocit surprinzătoare elemente de legătură, 
toate rezolvate artistic, între datină şi mitul recent. 

În formulele teatrului popular s-a pornit de la câte un cântec 
bătrânesc, deci de la o baladă, cu recitative din partea interpreţilor de 
persoaje istorice, dar şi cu personaje şi dansuri străvechi, în care masca 
joacă un rol esenţial. 

În satele româneşti din regiunea Cernăuţi au pătruns, în locul 
uniformelor bunghiereşti de odinioară, uniforme sau doar elemente de 
uniforme ruseşti, precum şi tipica armonică rusească. 

În satele rutene şi huţule din judeţul Suceava, Anul Nou, serbat 
de ucraineni cei vechi, cei de înainte şi cei de după creştinare (anul 988), 
precum şi de cei de până prin secolul al XV-lea, conform vechiului ca- 
lendar roman, la 1 martie, mutat, în cele din urmă, sub influenţa polonă 
şi lituaniană a calendarului iulian, care stabilea ziua de 1 ianuarie drept 
prima zi a anului, de Sfântul Vasile, se întâmpină, acum, după obiceiul 
românesc, care, fără îndoială, a împrumutat şi elemente de folclor slav, 
dar şi noţiuni slave, cum ar fi „malanka”, definind, iniţial, toate jocurile 
cu măşti, deşi „malankă” este doar mascatul în femeie, simbolizând, 
şugubeţ, Zeița Vetrei (Primăvara, numită Mai). 

Sărbătorit, încă din ajun, printr-o suită de ritualuri preistorice, în 
care grâul fiert, animalele şi măştile (Malanka) jucau un rol important, 
Anul Nou însemna pentru huţuli şi ruteni o adevărată prevestire a rod- 
niciei, prin însămânţarea simbolică a grâului, prin înconjurarea satului 
prin mers pedestru, prin focuri aprinse pentru a vesti, prin flăcări albastre, 
comori ascunse, şi prin spălarea cu apă curgătoare, în care s-au pus câteva 
monede, pentru a aduce norocul în fiecare familie. 

Moştenind credinţele străvechi slave, huţulii descifrează încă 
semnele anului în cele ale lunii ianuarie: „În ziua de Anul Nou, de se va 
roşi cerul spre răsărit, va fi an ploios. Noaptea de Anul Nou, de va fi lună 
şi senină, an bun proroceşte. Ploaie ori moină de Bobotează, scumpete 
mare. lanuarie domol aduce primăvară friguroasă. În 8 ianuarie, soarele 

intră în zodia vărsătorului de apă. De va tuna, în aceste zile, plugarii vor 
avea pierderi mari în semănături'*?. 

La ruteni, „în noaptea spre Anul Nou, nu se doarme, deoarece 
atunci, la miezul nopţii, se deschide cerul şi vitele vorbesc în limba 
lor. Într-aceeaşi noapte, se crede că ard comorile cu bani, ascunse în 
pământ” *%. 

Urătura, Pluguşorul sau „Aratrul”, cum se nume într-o vreme 
(„plug” este un cuvânt celtic, iar „aratru”, varianta lui în latină), acest 
colind închinat Soarelui, prin folosirea „limbajului ritmicităţii” (semnul 
şamanismului), se practică în toate localităţile româneşti din regiunea 
Cernăuţi şi în cele ucrainene din judeţul Suceava, dar în varianta „lă- 
tinistă”, în care locul iniţiatorului Troian (preotul Soarelui, „bădica” 
însemnând, în greaca veche, „bătrân înţelept”, deci Troian fiind identic 
cu Budha şi cu Lao Tse), fiind invocat Traian sau chiar Sfântul Vasile. 
Urătura nu are variante, este un text divinatoriu singular şi de sine stătător, 
dar ignoranţa şi activismul bisericesc şi cultural au născocit „variante”, 
deci degenerescenţe penibile. 

Şi pentru români, dar mai ales pentru ucraineni, sărbătorile creş- 
tine din timpul iernii, începând cu „Boboteaza”, au o mare însemnătate, 
practica ritualică fiind împrumutată de români de la ucraineni. 

„În ziua Bobotezei, Rutenii se adună, cu mic, cu mare, la apa 
unde se face Iordanul, adică unde se sfinţeşte apa. Bărbaţii (gospodari) 
ţin în acest timp lumini de ceară în mâni, care lumini sunt, la capătul de 
Jos, învăluite cu crejme de pânză cu mărgele şi busuioc şi cu 3 picioruşe 
de lemn. Ele se numesc „triţe”. 

După ce preotul a sfinţit apa, caută fiecare să-şi cufunde lumina, 
astfel împodobită, în apa sfinţită, în unele locuri le îndeasă care de care 
la preotul, ca el să facă aceasta, şi apoi o aduce la biserică, unde o lasă 
pe masa jertfei sau într-un ungher, înaintea icoanelor împărăteşti, până 
la Întâmpinarea Domnului şi, apoi, o ia şi o aduce acasă, punând-o după 
icoane. Gospodarul, aducând apă sfinţită acasă, stropeşte cu dânsa cas- 


32 AFLOAREI, MAMAISCHI, ŞORODOC, Moldova Suliţa..., pp. 207-209, 
după N. Macovei, TORENTE, nr. 1/2000, care are la bază calendarul creştin pe 
anul 1942, oferit de Atanasie Bodriug din Moldova Suliţa 

33 DAN, DIMITRIE, Rutenii din Bucovina / Schiţă etnografică, pp. 14-16 

nicii, vitele şi toate despărțiturile casei, grajdul, şura ş.a. 

După sfinţirea apei Iordanului, albiturile nu se spală în apă cur- 
gătoare până în 2 săptămâni, deoarece aceasta este sfinţită. 

În ajunul Bobotezei, fetele ies, noaptea, afară şi ascultă din care 
parte latră cânii, crezând că din acea parte le vor sosi peţitorii. 

În întâia zi a postului mare, se face „spolokanie”, adică spălarea 
gurii şi a dinţilor de bucate de frupt, prin aceea că se bea cât de multă 
horilcă. 

Rutenii ţin şi ei ziua Dochiei, zicând că ea a mers să pască ca- 
prele, a fost însă prinsă de un ningău, care i-a udat 12 cojoace. Ei zic că 
cum va fi vremea în ziua Sf. Alexie şi a Bunăvestirii, aşa va fi la Paşti”. 





„Boboteaza, la Suceava "55 


34 DAN, DIMITRIE, Rutenii din Bucovina / Schiţă etnografică, p. 15 
35 Desen de Julius Zalaty Zuber 

„Spectacolul Cerului, 
al Lunii şi al Soarelui” 


Dragobete. Sărbătoarea de Dragobete, din 24 februarie (în ve- 
chime, în 28 februarie, în | martie şi chiar în 25 martie) nu omagiază un 
zeu al dragostei, aşa cum se crede, ci logodna cosmică, cea simbolizată 
şi de „arborii înfrăţiţi”, prezenţi la toate popoarele, inclusiv la ucraineni. 
Practic, cu îngheţul iernii între ei, Crăiasa Zăpezii Eftepir (Lucia, în 
latină, deci „cea care luminează” sau Alba), adică Luna, şi „Cel Beat de 
Dragoste”, Dragobete, Dragomir-Florea, Năvalnicul, Grangurul, adică 
Soarele, însoţit, pururi de zânele Dor şi Dragoste. În Ziua Soarelui Beat 
de Dragoste, de Dragobete, feciorii şi fetele obişnuiau să meargă în pă- 
dure şi să culeagă ghiocei şi brânduşe, pe care şi le ofereau unii altora. 
Dragobete era sărbătoarea care întregea „spectacolul Cerului, al Lunii 
şi al Soarelui", pierdută o vreme şi regăsită, inclusiv în satele noastre, 
odată cu agresiunile comerciale tot mai insistente ale americăneştii Zile 
a Îndrăgostiţilor. 

Mărţişorul. Departe de a fi „funia zilelor, săptămânilor şi lunilor 
anului, adunate într-un şnur bicolor, simbolizând iarna şi vara, făcută 
cadou la 1 martie, Ziua Dochiei şi străvechi început de An Agrar”, aşa 
cum se crede, mărţişorul este desprins din „spectacolul Cerului, al Lu- 
nii şi al Soarelui”, drept simbol tranşant al logodnei cosmice. Luna s-a 
numit, de altfel, printr-un cuvânt celtic, Alba (de aici, „florile d” Albei”), 
iar Soarele, Aplu, adică Roşu. $nurul alb-roşu, dar cu simboluri distinc- 
te, alb şi roşu (canafi, bobiţe etc.), semnifică încrederea în atingerea şi 


5 WIRTH, HERMANN, La patria primitive de la race nordic, p. 76 

desăvârşirea iubirii. Cândva, de firul acesta, de care atârnau „Soarele” 
Şi „Luna”, se prindea şi o amuletă, deci un fel de identificare simbolică 
a tânjirii, a aleanului, a ţelului, amuletă înlocuită, ulterior, de tot felul de 
pandative mai mult sau mai puţin simbolice. 

Obiceiul se păstrează în toate satele româneşti din regiunea 
Cernăuţi şi în cele ucrainene din judeţul Suceava (preluat de la români), 
drept limbaj tăcut, dar semnificativ, profund al iubirii. 

Focurile de macinici. Ritualurile purificatoare de primăvară 
încep, la românii din regiunea Cernăuţi, prin incinerarea simbolică a 
spiritului iernii, prin aprinderea focurilor ritualice, în dimineaţa zilei de 
9 martie, când, de altfel, se sărbătorea echinocțiul de primăvară, pe stil 
vechi. În 9 martie se curăţă curtea şi grădina de uscături vegetale şi se 
ard („Toate acestea păzind, ai să-ajungi la a anului capăt, / Când fi-vor 
iar deopotrivă ziua cu noaptea şi iarăşi, / Mamă a toate, pământul va da 
feluritele-i roade”). 

Ritualurile de primăvară ale ucrainenilor din judeţul Suvceava 
încep cu „provody”, adică despărţirea de spiritele iernii (Kostrub, Smerka, 
Masliana, Morena) şi întâmpinarea primăverii, prin acelaşi act purificator 
al arderii resturilor vegetale. 





3% HESIOD, Munci şi zile, p. 71-75 

„Luarea luminii” 


Obiceiurile pascale, ale renaşterii depline a naturii, sub aura 
tulburătoare a Învierii Domnului nostru Iisus Hristos, încep cu purificări 
ale trupului, printr-un post lung, aspru, dar ţinut cu sfinţenie. 

Postul în Bucovina începe în ziua de Spolocanie, cu 40 de zile 
înainte de Înviere, când se coboară din pod oale, blide şi tacâmuri de 
post, cele de frupt fiind spălate în apă fierbinte şi urcate în pod, pentru 
a ocupa locul lor din lădoi. 

Până la Blagosloveştenie, când se dă dezlegarea la peşte, bucă- 
tăria bucovineană cuprinde borşuri de fasole sau cartofi şi tocmaci (tăiţei 
de casă), mâncărică de fasole cu rântaş, iahnii de fasole, mâncărică de 
cartofi, cartofi copţi în rulă, sărmăluţe cu hribi uscați, tocăniţă din ghebe 
şi opintici muraţi, bob fiert, stropit cu borş şi usturoi, alivenci de hrişcă, 
varză călită, iar ca desert — povidla, acel magiun de casă, bogat amestecat 
cu miez de nucă. O delicatese aparte o reprezintă scrijelele, adică rondele 
de cartofi, coapte direct pe plită. 

Când se împrimăvărează, borşul de urzici sau de curpeni, tocă- 
niţele de urzici şi orez. 

În Vinerea Mare, se ţine Post Negru. 

Cele 40 de zile ale purificării prin Postului Paştelui, cuprind şi 
purificări ale naturii, prin aprinderea focurilor ritualice, în scopul făptu- 
irii curăţeniei gospodăreşti de primăvară, începând din dimineaţa zilei 
de Alexii (17 martie) şi terminând cu noaptea de Înviere, când focul se 
aprinde seara, în apropierea bisericii sau pe dealuri, pentru a fi rostogolit 
spre văl. 

În Duminica Floriilor, se binecuvântează, în biserici, mlădiţe 
de salcie înflorită sau de mesteacăn înmugurit, gospodarii primesc şi 

agheasmă, cu care se stropesc reciproc, făcându-şi urări. Cu acele mlă- 
diţe sfinţite, înfipte în brazde de pământ, aşezate pe stâlpii porților, vor 
fi îndemnate vitele şi oile scoase, pentru prima dată, la păşune. 

În săptămâna dintre Florii şi Paşti, menită treburilor gospodăreşti, 
cu excepţia Joii Mari, considerată Paştele Moşilor, când munca este inter- 
zisă până după întoarcerea de la biserică, de la Denii, cu lumânări aprinse. 

Cândva altar domestic, cuptorul gospodinei din Bucovina, la care 
nu s-a renunţat nici în vremurile facilităților tehnologice moderne, este o 
relicvă a epocii matriarhale, care impune păstrarea de practici ritualice, 
atât în pregătirea bucatelor, cât şi în servitul mesei. 

Frământatul aluatului pentru colaci, pască, cozonaci, învârtite 
şi prăjituri, pregătirea compoziţiei pentru sarmale şi răsucirea acestora, 
se fac în vecinătatea cuptorului aprins, în care se introduc numai bucăţi 
de „lemn bun”, lemn fără noduri, drept şi cu putere calorică medie, cum 
este bradul. Şi tot din „lemn bun” (tei, larice) sunt şi vasele de frămân- 
tat (coveţile), lingurile, cuţitele şi lopăţelele, dar şi tăbliile meselor. Tot 
inventarul bucătăriei româncei din Bucovina, cu excepţia vaselor, care 
sunt din lut, este din lemn, frumos şi conform datinii încrustat, oalele 
şi farfuriile din lut fiind înfrumuseţate cu aceleaşi simboluri benefice. 

Odată cu unificarea tradiţiilor răzeşeşti şi ţărăneşti (după 1864), 
coşul împletit din nuiele cu bucate pregătite pentru sfințire, în Sfânta 
noapte a Învierii Domnului, adăposteşte, sub ştergarul alb, împodobit 
cu minunate cusături, bucatele tradiţiei obşteşti unificate: pască, ouă 
încondeiate şi ouă roşii, colaci, cozonac, unt, untură, brânză, friptură, 
cârnaţi, afumături, boabe de mac şi de piper sau fărâme de sare. 

După celebrarea slujbei de Înviere şi „luarea luminii”, gospodarii 
se întorc la casele lor, pe care le înconjoară, cu lumânarea aprinsă în 
mână, de trei ori, apoi îşi purifică şi animalele, presurându-le prin iesle 
bucăţi de pască sfinţită şi fărâme de sare mărunţită. Abia după aceea 
intră oamenii în case, îşi dăruiesc ouă şi le ciocnesc între ei, păstrând 
cojile în apă pentru pacea sufletelor străbunilor (rahmanii sau blajinii, 
sărbătoriţi printr-un Paşti special), coji pe care le vor îngropa, în una din 
următoarele trei zile, în mormintele antecesorilor. 

Pasca răzeşului bucovinean, împletită, sâmbăta, precum un colac 
mare, dar cu golul umplut de o turtă din aluat, deasupra căreia se pune 

brânză, amestecată cu ouă şi stafide, în patru compartimente (muzele 
sau horele, deci anotimpurile), delimitate de împletitură dreaptă de co- 
lac, simbolizează nuntirea cosmică, în sensul împărtăşirii omului, spre 
biruinţă, şi din timpul solar, şi din cel lunar. Pasca răzeşului bucovinean 
înseamnă şi Soare, dar şi Lună, ambii aştri cereşti aduşi pe altarul casei 
fiecăruia dintre noi, în vreme ce colacul, practic o pască fără umplutură, 
simbolizează doar Soarele, benefic, dar existând în cosmicitatea lui 
pururi inaccesibilă. 

Răzeşul bucovinean, începând de la cel cu o fărâmă de proprie- 
tate, datorită decadenţei neamului său, şi până la marele boier, ba chiar 
voievod, a intrat în spiritualitatea creştină românească şi cu reminiscenţele 
de cultură străveche, armonia universală. 

Sărbătorile pascale încep cu slujba de Înviere, cu revărsarea 
spectaculoasă, dinspre biserici, înspre cele mai îndepărtate gospodării 
ale localităţilor, a puzderiilor de licăriri de lumină, fiecare vatră de sat 
transformându-se, tainic şi pe neaşteptate, într-un înstelat cer terestru. 

Vreme de trei zile, conform unui obicei slav, cimitirul devine 
centrul localităţii, fiind vizitate mormintele, cu „lumină”, în pelerinaje 
benevole, fără ore stabilite. Acolo, printre morminte, se dăruiesc şi se 
ciocnesc ouă, se dăruiesc felii de pască sau de cozonac şi se „cinstesc” 
păhăruţe cu băutură întru odihna răposaţilor, rememorându-se, cu duioşie 
şi cu o incredibilă bucurie lăuntrică, întâmplări frumoase din viaţa celor 
care nu mai sunt. Morţii Bucovinei, indiferent cum au trăit, au parte, în 
memoria obştească, doar de cinstirea a ceea ce a fost frumos, uman şi 
vesel în viaţa şi în personalitatea lor. Păcatele sunt pe vecie iertate şi, 
tocmai de aceea, ignorate. 

Cât ţin sărbătorile pascale, pe masa bucovineanului, copleşită de 
oaspeţi veseli, se răsfață zămuri de porc, borşuri cu miel, supe de găină, 
sărmăluţele în cuib, potrivite în jurul unei ciozvârte de costiţă afumată şi 
închingate într-o frunză aurie de curechi murat, asupra cărora se risipesc 
râuleţe de smântână şi muncei de sfeclă roşie, dreasă cu hrean şi oţet; 
nu lipsesc fripturile, feliile dolofane de pască şi de cozonac sau năzdră- 
vanele ouă roşii, care se tot ciocnesc cu vesel arțag, aşa cum nu lipsesc 
nici răciturile (piftiile), care numai cu mămăliguţă aurie pot întrema 
omul ajuns la ananghie din prea multă voie bună. Prisosesc, desigur, 

afinatele, vişinatele, zmeuratele şi toate celelalte rachiuri oblojite cu 
fructe zemoase, aşa cum prisosesc şi vinurile, aduse „din Jos”, adică din 
Sudul Moldovei, sau chiar din Transilvania. 

În belşugul mesei, nimeni nu-l întrece pe bucovinean, care a uce- 
nicit cu toate etniile, devenind un adevărat artist în prepararea bucatelor. 

În după-amiezile şi în serile ultimelor două zile pascale, bucovi- 
neanul, cumva împovărat de răsfăţul culinar, simte nevoia mişcării, aşa 
că se îndreaptă, semeţ, dar vesel, spre bătătura cu hore sau, dacă e niţel 
mai cătinel, spre Balul Gospodarilor, de mai târzior, unde petrece, după 
obicei, cu Corăbeasca, Ciofu, Bătuta, Sârbeasca, Arcanul, Ardeleneasca, 
Moldoveneasca, Rusasca, Ungureasca, Țigăneasca şi Polca, schimbând-o 
mereu pe câte o horă aşezată, aşa cum şade bine unui gospodar adevărat. 

Mai nou şi, mai ales, de când îi vin oaspeţi din întreg cuprinsul 
țării, bucovineanul se dă şi la dansuri mai la modă, unele chiar revoltător 
de moderne, că-aşa-i el, bucovineanul, nu-l întrece nimeni la jucat, la băut 
şi la mâncat, că doar nimic din ceea ce este omenesc nu-i poate fi străin. 

Petrecerile bucovinene însufleţesc şi pietrele, care nu pot să 
rămână neclintite, în faţa revărsărilor de cumsecădenie şi de voie bună. 

În satele judeţului Suceava care au şi câte o importantă comuni- 
tate huţulă sau ruteană, sărbătorile pascale armonizează tradiţii româneşti 
şi tradiţii slave. 

Odinioară, huţanii numeau Paştele, în ucraineană, Ziua cea Mare 
(„Velykden”), vestită superb, la nivel inițiatic, de Duminica Floriilor 
(„Nedilia Vedrbna”), zi în care se binecuvântau, în biserică, mlădiţe de 
mesteacăn (mai rar, de salcie, şi mai ales în cazul românilor), iar creştinii 
primeau şi agheasmă, cu care se stropeau reciproc, urându-şi să fie înalţi, 
frumoşi şi drepţi ca mestecenii şi sănătoşi şi bogaţi precum apa veşnic 
vie a pământului. 

Cu acele mlădiţe sfinţite urma să fie îndemnate vitele şi oile 
scoase, pentru prima dată, la păşune, o singură ramură, cea a fiului mai 
mare, fiind înfiptă într-o brazdă de pământ, aşezată pe stâlpul porții, 
pentru a aduce rodnicie şi bunăstare în întreaga gospodărie şi în întrea- 
ga familie. Obiceiul îl întâlnim şi la mai toţi românii Bucovinei, dar nu 
este nici românesc, nici huţul, ci preistoric, deci al străbunilor comuni, 
individualizările, săvârşite, de-a lungul veacurilor, la nivel de comunităţi 

rurale sau etnice, fiind nesemnificative. 

Săptămâna dintre Florii şi Paşti era menită treburilor gospo- 
dăreşti, deci purificării locurilor care ţin de vatră, cu excepţia zilei de 
Jo1, când munca era interzisă până după întoarcerea de la biserică, de la 
Denii, cu lumânări aprinse, Joia Mare fiind considerată, printre huţani 
şi printre români, şi Paştele Moşilor, toate ritualuri pascale, în care cân- 
tecele ritualice, inclusiv rugăciunile şi osanalele, reprezintă expresii ale 
unei bucurii comunitare ancestrale, drept reminescenţă a contemplării, 
cea atât de specifică religiei naturale, dar şi creştinismului din primele 
două veacuri de după Hristos. 

În satele româneşti din regiunea Cernăuţi, „a rămas obiceiul ca, în 
dimineaţa zilei de Sfintele Paşti, după venirea de la Înviere, cu lumânarea 
aprinsă, se intră în grajd, la animale, ca să fie sănătoase peste an. Toţi ai 
casei se spală cu apă neîncepută, pusă într-un vas curat, şi doi bănuţi şi 
un ou roşu, ca să-i apere Dumnezeu de cumpene peste an. 

Tot la Paşti, cojile de ouă, folosite la făcutul cozonacului, a 
năgirii şi a paştii se strâng şi se dau pe o apă curgătoare, pentru a ajunge 
la „blajini”. Aceste coji se zice că s-ar preface în ouă până la Pastile 
Blajinilor, cam la Duminica Tomii”5%. 

Şi la ucraineni, sărbătorile pascale încep cu postul mare, dar, 
şi mai plăcut, cu băutul celor 40 de pahare ritualice, pentru curățirea 
trupului de necurăţenia ospătatului de dulce. 

„În întâia zi a postului mare, se face „spolokanie”, adică spălarea 
gurii şi a dinţilor de bucate de frupt, prin aceea că se bea cât de multă 
horilcă. 

Rutenii ţin şi ei ziua Dochiei, zicând că ea a mers să pască ca- 
prele, a fost însă prinsă de un ningău, care i-a udat 12 cojoace. Ei zic că 
cum va fi vremea în ziua Sf. Alexie şi a Bunăvestirii, aşa va fi la Paşti. 

În ziua Floriilor, venind gospodarul cu mâţişoare sfinţite, de la 
biserică, acasă, loveşte cu ele fiecare copil, femeia şi casnicii peste spate, 
zicând: „Şutka bie, ne ia biiu, za tejdeu velikden” („„Mâţişoara loveşte, 
nu eu lovesc, într-o săptămână, Paştile”). 

În Sâmbăta Paştilor, se aruncă cojile ouălor folosite la mâncă- 
rurile paştilor într-o apă curgătoare. Ele se crede că ajung, plutind până 


23 TOCHIŢĂ, DRAGOŞ, De la lume adunate / Şi-napoi la lume date, pp. 78-79 

într-a patra Duminică după Paşti, la Rahmani, care trăiesc sub pământ, 
dincolo de mări. Cojile ajunse aci s-au umplut iarăşi cu albuş şi gălbenuş 
şi Rahmanii le mănâncă, şi aşa îşi serbează Paştile lor, numite „Rach- 
mansckii velikden”. 

Poporul rutean crede că dacă un şoarece mănâncă din anafora 
sau pasca sfinţită se preface în liliac. 

Ruteanul, spălându-se în ziua de Paşti, dis-de-dimineaţă, stă cu 
picioarele pe o secure, ca picioarele lui să fie tari ca fierul. El, de regulă, 
nu se scaldă până la Duminica Mare, căci, până atunci, zânele apelor 
înoată prin ape şi-i trag la sine pe cei ce se scaldă. 

Pentru sărbătorile Paştilor, este obicei că se coace pasca, se fac 
ouăle cele roşii, care, dimpreună cu hrean, usturoi, slănină, brânză, sare 
şi o lumină, se aduc la biserică, ca preotul să le sfinţească. 

Gospodarul, întorcându-se cu aceste mâncăruri de la biserică, 
acasă, de regulă cam când se zăreşte de zi, intră întâi în grajdul vitelor, 
ca ele să fie sănătoase, şi apoi intră în casă. 

Sf. Gheorghe se crede a fi stăpân peste lupi şi apărătorul dobi- 
toacelor, de aceea Rutenii, în presară zilei de Sf. Gheorghe, înseamnă 
uşile grajdurilor cu dohot şi pun dinaintea intrării la grajd grape cu colții 
în afară, ca strigoaicele să nu poată intra acolo şi lua laptele de la vaci. Se 
crede, adică, că în acea noapte strigoaicele se adună pe hotarele satelor, 
unde joacă. Vacile se pot feri de dânsele, dacă se presară în grajd mac, 
pentru că strigoaicele, cărora le place macul, trebuie, mai întâi, să culeagă 
toate firele de mac, împrăştiate, ceea ce durează până în zori, şi, apoi, nu 
mai au timp să ajungă la vaci, spre a le lua laptele'*”. 

Şi la românii, şi la rutenii, şi la huţanii judeţului Suceava (bise- 
rica a fost una singură pentru amândouă etniile), sărbătorile durau trei 
zile, totul începând cu slujba religioasă a Învierii, întâmpinată, an de an, 
cu aceeaşi evlavie, cu acelaşi preaplin de mulţumire sufletească pură şi 
proaspătă ca şi apa vie a agiazmei. 

Ca şi răzeşii români, huţulii adueau la biserică, în coşuri împle- 
tite din nuiele, pentru a fi sfinţite şi pască („„pasky”), şi ouă încondeiate 
(„krashanky” şi „pysanky”), celebrele „ouă muncite” ale răzeşilor români 
din Bucovina (ţăranii români şi ucraineni nu făceau ouă încondeiate, 

ci doar vopsite), dar şi unt, untură, brânză, friptură, cârnaţi, afumături, 
precum şi boabe de mac şi de piper sau fărâme de sare. 

După celebrarea slujbei de Înviere („Utrenia”) şi „luarea lu- 
minii”, gospodarii huţuli şi ruteni se întorceau acasă, fiecare gospodar 
înconjurându-şi casa, cu lumânarea aprinsă în mână, de trei ori, apoi îşi 
purificau şi animalele, presurându-le prin iesle bucăţi de pască sfințită 
şi fărâme de sare mărunţită. Abia după aceea intrau oamenii în case, îşi 
dăruiau ouă şi le ciocneau între ei, păstrâd cojile în apă pentru pacea 
sufletelor străbunilor („rakhmany”, în ucraineană, deci rahmanii sau 
blajinii şi din mitologia românească), coji pe care le îngropau, în zilele 
următoare, în mormintele antecesorilor. 

La huţuli, în timpul celor trei zile de sărbători pascale, cimiti- 
rul devine centrul satului, fiind vizitate mormintele, cu „lumină”, încă 
din noaptea Învierii, şi pe tot parcursul zilelor următoare, în pelerinaje 
benevole, fără ore stabilite. Acolo, printre morminte, se dăruiesc şi se 
ciocnesc ouă, se dăruiesc felii de pască sau de cozonac şi se „cinstesc” 
păhăruţe cu băutură întru odihna răposaţilor, rememorându-se, cu duioşie 
şi cu o incredibilă bucurie lăuntrică, întâmplări frumoase din viaţa celor 
care nu mai sunt. 

Pentru huţulii şi rutenii din judeţul Suceava, deci pentru culturile 
acestea, la care cultul morţilor are o mare însemnătate, spiritul pascal se 
prelungeşte până în ziua de Ispas, atunci când practic se încheie evlavi- 
oasa omagiere a strămoşilor. 

Ispasul, deci sărbătoarea Înălţării Domnului, reprezintă cea mai 
importantă zi a obştii huţule, ziua în care oamenii, chiar şi cei risipiţi 
prin lume, se întorc în sat pentru a-şi comemora străbunii. Îmbrăcaţi 
sărbătoreşte, mulţi încă în portul străbun, ei merg, dimineaţa, la slujba 
de la biserică, apoi urcă la mormintele direticate cu câteva zile înainte, 
unde aprind lumânări, se închină tăcuţi şi cu netrucată evlavie, apoi 
sărută fiecare cruce a străbunilor direcţi de câte trei ori. Femeile aştern 
pe morminte pânze frumos ornamentate, pe care pun blidele şi coşurile 
împletite, pline cu gogoşi, prăjituri, cozonac, grâu fiert şi ouă roşii, toa- 
te sfinţite în biserică. Bărbaţii deapănă între ei amintiri, rememorează 
secvenţe frumoase, adesea chiar exemplare, din viaţa celor care nu mai 
sunt, apoi, după ce preotul satului rosteşte câte o rugăciune pentru odih- 

na tuturor celor plecaţi şi caligrafiaţi în pomelnice amănunțite, stropind 
mormintele şi bucatele cu aghiazmă, bărbaţii scot sticlele cu vin sau cu 
alte băuturi mai moltatice şi oferă păhărele, „de sufletul morţilor” tuturor 
celor care le ies în cale, gospodinele dăruind din bunătăţurile sfinţite, 
de cele mai generoase pomeni beneficiind săracii comunei şi ai satelor 
din megieşie, care nu ratează niciodată un astfel de prilej, ceea ce este 
bine, creştineşte, pentru că pomana adevărată presupune şi existenţa 
unor oameni care au nevoie de ea. Nu se fac schimburi de obiecte între 
oameni, precum în alte sate româneşti, deşi huţancele aduc la morminte 
şi nişte căni, pe care le dăruiesc doar oamenilor nevoiaşi. 

La mormintele luminate se stă până târziu, apoi, după aprinde- 
rea altor lumânări şi rostirea rugăciunilor tăcute, nici măcar murmurate, 
crucile sunt sărutate, iarăşi, de trei ori, familiile îndreptându-se, pâlcuri- 
pâlcuri, spre casele lor (cei rispiţi prin lume, la casa neamului celui mai 
apropiat), unde are loc, într-un mod instinctiv ritualic, ospăţul îndătinat. 
Tinerii se adună pe terenul de sport, pentru diverse competiţii sportive 
şi pentru un veritabil spectacol folcloric, la care participă, spre seară, şi 
tinerii din satele megieşe. 

Seara, are loc Balul Gospodarilor, petrecere veche, şi ea îndătina- 
tă, la care oamenii, îmbrăcaţi majoritar în portul străbunilor, vin cu gustări 
şi cu băuturi moi, pentru a se distra, precum odinioară, până în zorii zilei 
următoare. Este ca şi cum înşişi străbunii s-ar ridica din morminte şi 
s-ar înfăţişa, veseli şi demni, la o petrecere anuală, ursită şi în veşnicie. 

„Datina de a porni sau a scoate plugul” 


Printre sărbătorile ritualice pierdute se numără cea de Armindeni, 
dedicată vegetației, deşi a mai rămas obiceiul împodobirii stâlpilor porţii 
şi ai uşii cu ramuri de tei, reminiscență a Pomului de Mai, care se tot 
împodobea, la începuturile istoriei omenirii, atunci când Anul Nou înce- 
pea, conform mărturiei lui Polybios, în mai, odată cu răsăritul Pleiadelor. 

Nici sâmbra oilor, cu măsurişul laptelui, descrisă pe larg într-un 
capitol anterior, nu se mai face, aşa cum nu se mai face nici sâmbra plu- 
eului, ritual agrar, în cadrul căruia sâmbriaşii (cei care se întovărăşeau, 
cu boii, pentru arătură) pregăteau plugul, purificarea fiind săvârşită de 
gospodină, cu o căţuie sau un hârb în care se ardea tămâie, aşa cum stă 
mărturie un splendid desen, de pe la 1860, al lui Iulius Zuber, şi, desigur, 
de către preotul satului. 

Obiceiul a dispărut de mult, Simion Florea Marian recuperân- 
du-l anevoios, până în 1898, de la preoţi, învăţători şi ţărani bătrâni din 
Mahala (Ionică al lui Iordachi Isac), Bălăceana (Constantin Ureche, 
George Jemna), Cireş (Dimitrie Popescul, Constantin Dugan), Miho- 
veni (Paraschiva Cojoc şi Vespasian Corvin), Stupca (Onufrei Căilean), 
Volovăţ (Ilie Buliga, loan Buliga), Horodnicul de Jos (George Teleagă), 
Tereblecea (Grigore Scripcariu), Udeşti (Darie Cosmiuc), Broscăuţii 
Vechi (Palaghia Onciul, George Palamarciuc), Liuzii Horecii (Emilian 
Tăutul), lordăneşti (Tit Tovarniţchi) şi Straja (loan Dan), mărturiile, 
reproduse în subsolul capitolului „Pornirea plugului”*, reprezentând 
credibilizări ale informaţiilor vehiculate de Simion Florea Marian. 

Din „Ziua de Patruzeci de Sfinţi, după credinţa celor mai mulţi..., 


5% MARIAN, SIMION FLOREA, Sărbătorile la Români, pp. 171-179 

Românii din cele mai multe părţi ale Bucovinei... au datină de a porni 
sau a scoate plugul, adecă de a merge cu dânsul la arat, crezând că, ne- 
îngheţând mai mult după trecerea acestei zile, nici sămânţa ce vor semă- 
na-o ei nu va îngheţa, ci, din contră, că ea va încolţi forte degrabă şi va 
da cu mult mai multă roadă decât atunci când ar semăna-o mai târziu... 





Sâmbra plugului sau „Pregătirea plugului pentru arat "5! 


Fiecare plugar adevărat caută, mai înainte de toate, ca atât plugul, 
cât şi toate celelalte obiecte, care se ţin de dânsul, să se afle în cea mai bună 
stare şi rânduială, ca nu cumva, mai pe urmă, după ce a început acuma a 
ara, să aibă necontenit de lucru cu dânsul, a tocmi şi a îndrepta când una, 
când alta. 

Drept aceea, fiecare Român plugar ia, cu vreo câteva zile înainte 
de aceasta, fiarele plugului şi, ducându-se cu dânsele la un fierar, i le dă ca 
să le îndrepte şi să le ascută, iar dacă nu e lipsă a le ascuţi, apoi cel puţin 
a le băgă prin foc, anume ca să se curăţească de tot răul, căci se crede că e 
păcat a merge, primăvara, la arat cu fiarele ascuţite de cu toamna. 

După ce se întoarce cu fiarele acasă, scoate grindeiul, tragla sau 
cobâla, teleguţa sau rotiţele, tânjelele, prechinjelele, grapa şi oticul, le 
examinează pe toate cu de-amăruntul şi, văzând că unuia sau altuia din 

aceste obiecte îi lipseşte ceva, se pune şi-l îndreaptă, astfel ca nici unuia 
să nu-i lipsească nimic, ci toate să fie în cea mai bună stare. 

Plugul Românului este, în genere, tras de către patru boi. Dar 
numai fruntaşii satelor pot să aibă câte patru boi şi, prin urmare, şi plugul 
lor propriu. Mijlocaşii şi codaşii au de comun numai câte-o pereche de 
boi. Deci, aceştia din urmă, voind a-şi ara şi ei pământurile lor, multe, 
puţine, câte le au, deodată cu cei fruntaşi, se însoțesc câte doi şi-şi ară 
apoi ţarinele împreună. 

Această tovărăşie pentru scopul aratului se numeşte, în cele mai 
multe părți din Bucovina, cu un termen tehnic poporal, „sâmbră” sau 
„simbrie”, iar consorţii respectivi se cheamă „sâmbraşi” sau „simbriaşi”. 

Fiind, acum, atât plugul, cât şi toate obiectele câte se ţin de dân- 
sul în cea mai bună stare, cum soseşte ziua menită pentru Pornirea sau 
Scoaterea lui, îl iau, de unde l-au pus cu vreo câteva zile mai înainte de 
aceasta, îl aşează pe traglă, prind grindeiul cu potângul de crucile rotiţelor, 
iar acestea cu cârceia de tânjală, scot, apoi, boii şi, înjugând o pereche la 
tânjala de la plug, iar cealaltă pereche la carul în care se află încărcate toate 
cele trebuincioase la arat, precum şi nutreţul pentru boi, trag atât plugul, 
cât şi carul, în mijlocul ogrăzii sau curţii şi, aici, stau, apoi, cu toţii gata 
de pornire. 

O seamă de Români, pe lângă cele arătate până aici, mai au încă 
şi acea datină, după ce au înjugat boii la plug, că pun traista, cu merindea 
menită pentru plugari, în cuiul care prinde jugul de tânjala, şi abia după 
aceea trag în mijlocul ogrăzii. 

După ce aii tras în mijlocul ogrăzii, iese stăpâna de casă cu o cofă, 
cofiţă sau şi cu un alt vas, în care se află apă şi un struţ de busuioc, apoi cu 
un hârb, în care se află tămâie aprinsă, precum şi cu o pâine de grâu sau 
un mălai şi cu o bucată de sare; se apropie de plugul cu boi şi de plugari 
şi, încunjurându-i pe toţi de trei ori, după olaltă, în direcțiunea cursului 
soarelui, îi afumă şi-i stropeşte cu agheasmă, zicând: „Cât de curată / E 
tămâia / Şi agheasma, / Aşa de curaţi / Şi voi să umblaţi, / Nicicând să nu 
daţi / Peste vreun Moroi / Sau vreun Strigoi, / Să vă facă rău!” sau „Pre- 
cum nimic de tămâie / Şi agheasmă / Nu se poate apropia, / Tot aşa / Nu 
se poate apropia / De arătură / Şi sămânță / Şi de dobitoacele voastre!”. 

După ce a încunjurat, a tămâiat şi a stropit, de trei ori, boii, atât 

plugul şi carul cu boi, cât şi pe plugari, apa ce a mai rămas o varsă înaintea 
boilor, astfel ca să le ude picioarele, sau peste aceştia; pâinea şi o parte 
din sare o dă plugarilor şi boilor, ca să o mănânce, iar hârbul cu tămâia 
şi barda sau toporul le pun dinaintea boilor, anume ca aceştia, dimpreună 
cu plugul, când se vor porni la arat, să treacă peste dânsele, şi, la sfârşit, 
zice: „Doamne, ajută!”. 

Nemijlocit, după ce a sfârşit stăpâna de casă cele arătate până 
aici, stăpânul sau unul dintre plugarii, care, în intervalul acesta, au stat în 
genunchi, face cu codiriştea biciului cruce înaintea boilor şi apoi, făcându-şi 
Şi ei cruce, se pornesc la arat, astfel ca boii şi plugul să treacă numaidecât 
peste topor şi peste hârbul cu tămâia. 

Încunjurarea de trei ori a plugului, afumarea lui cu tămâie şi 
stropirea cu agheasmă se fac cu scop ca atât plugarilor, cât şi vitelor să le 
meargă bine în tot decursul aratului şi să iasă cu arătura în capăt tot aşa 
de voioşi şi sănătoşi cum au intrat, apoi să-i ferească Dumnezeu de rele, 
să nu le iasă înainte vreun Moroi sau Strigoi ori vreo altă pocitură şi să-i 
pocească, să rodească bine pâinea ce vor semăna-o, mai pe scurt, să nu 
fie lipsă de nimic. 

O seamă de femei, nemijlocit după ce s-a pornit plugul şi dă să 
iasă, din ogradă, afară, iau un ou de găină şi-l aruncă, pe sub mâna stângă, 
peste boi sau dinaintea acestora, în credinţa că, dacă, căzând oul jos, nu 
se sfarmă, atunci nici plugul nu se sfarmă în tot timpul aratului, iar dacă 
se sfarmă, atunci trebuie numaidecât să se sfarme ceva şi la plug, sau să 
se spargă sâmbra celor ce s-au întovărăşit la plug. Unii plugari, cum s-au 
sfârşit ceremoniile descrise până aici şi cum au ieşit cu plugul din ogradă, 
se duc cu dânsul, de-a dreptul, în țarină, alţii însă încunjură, mai întâi, 
de trei ori, gospodăria sau, dacă nu-i cu putinţă toată gospodăria, fiind 
prea multe garduri în cale, cel puţin casa, şi abia după acesta se duc în 
țarină..., alţii se duc, mai întâi, în grădină şi, aici, bătând stăpânul de casă 
trei mătănii şi zicând „Doamne, ajută!” şi „Dă, Doamne, roadă!”, trag o 
brazdă sau brăzdează, după cum se mai zice, şi apoi desjugă boii şi le dau 
de mâncare, şi, pe lângă boi, mănâncă şi ei, crezând şi zicând că, dacă nu 
mănâncă, nici câmpul nu rodeşte, iar dacă mănâncă, câmpul duce lumea. 

Şi abia după ce au făcut şi acesta, se pornesc în țarină la arat, unde 
din nou îşi fac cruce, zic „Doamne ajută!” şi se apucă apoi de arat!”. 

Sâmbra plugului era urmată, în vemuri mai vechi, de o adevărată 
serbare câmpenească, la care participa toată obştea, prinsă în horă, în 
vecinătatea panerelor cu mâncare şi băutură. 

Nici Sânzienile, din 23 iunie, cu florile ei galbene (numite „iurin- 
che” la huţuli şi la ruteni), prevestitoare de logodne, după aruncarea peste 
acoperişul caselor, cu spiritul protector al zeităţii protectoare a lanurilor 
înspicate, nu se mai sărbătoresc, decât ca fundal vag al omagierii Sfântului 
loan cel Nou de la Suceava (de aici, confuzia lui Cantemir), prin scoaterea 
moaştelor din biserică şi desfăşurarea unui ritualic pelerinaj urban („La 
Sânziene, se strâng florile de Sânziene şi se duc la sfinţit la biserică, ca să 
le sfinţească preotul. Cei bătrâni se scaldă în baie cu flori de sânziene'**%?). 

Şi Nedeile, datina omagierii Soarelui şi a oraşului solar al moş- 
strămoşilor, Nedeea-Cetate, nu mai reverberează în contemporaneitate, iar 
Paparudele, despre care povestea cu atâta entuziasm Dimitrie Cantemir, 
au încetat să mai existe, tot aşa cum au încetat să mai existe, în satele cu 
populaţie ucraineană din judeţul Suceava, cântecele ritualice de primăva- 
ră, însoţite, de regulă, de dansuri (Vesnyanky, Hayivkz şi Vesnyanky), şi 
cântece ritualice de vară, dedicate rodului pământului (Zazhynky). 





„Scoaterea moaştelor Sf. Ioan cel Nou de la Suceava '*%% 


32 TOCHIŢĂ, DRAGOȘ, De la lume adunate / Şi-napoi la lume date, Ed. Alt 
Univers, 2005, pp. 78-79 

„Ca de când lumea” 


Obiceiurile legate de naştere şi botez, de nuntă, de serbarea 
zilei onomastice şi de înmormântare au rămas, în satele româneşti din 
regiunea Cernăuţi şi în satele ucrainene din judeţul Suceava, un fel de 
petreceri ritualice, cu faze riguros respectate, dar fără „scenariile miti- 
ce” de odinioară. Doar obiceiurile legate de înmormântare par să se fi 
păstrat cu fidelitate, celelalte obiceiuri europenizându-se, prin adoptarea 
de elemente specifice culturii germane, inclusiv ale celei evreieşti de tip 
german (portul alb al miresei, de pildă). 

S-a produs, sub influența modelor occidentale, o uniformizare 
pragmatică a obiceiurilor, vizând economia de timp şi eficiența afacerii. 
În fond, ceea ce încă mai numim folclor a devenit o afacere, după stadiul 
desacralizant al epocii propagandistice, cu început naţionalist şi cu final 
comunist. 

Demersuri de recuperare, deci de cunoaştere a ceea ce a fost, 
pe baza mărturiilor sporadice, şi de recuperare a unor repertorii zonale, 
încă nu s-au făcut, aşa că şi activitatea de tip cămin cultural sau casă 
de cultură se face, şi în regiunea Cernăuţi, şi în judeţul Suceava, după 
inspiraţia limitată a activiştilor culturali, care împânzesc zone întregi cu 
acelaşi repertoriu (mult prea basarabean, ca interpretare şi orchestrație), 
dar şi sub influenţa depersonalizantă şi comunistoidă a televiziunilor. 

Obiceiurile, practic, au dispărut din lumea satelor, folclorul de- 
venind produs de scenă de festival şi supunându-se unor criterii estetice 
urbane, dar şi unor raționamente „ştiinţifice” penibile, nejustificat naţio- 
naliste până la exces şi comuniste prin extremismul criteriilor de evaluare. 

Trăim într-o vreme în care satul şi-a uitat, prin vechile lăzi cu 
zestre, propria-i identitate, dar îmbracă, entuziast, portul contrafăcut de 

urbanitatea în care deja s-a scufundat, înotând spre niciunde. 

E drept, botezul, nunta şi înmormântarea se desfăşoară, pe fond, 
„ca de când lumea”, dar fără elementele de sacralitate (includem, aici, şi 
eresul) îndătinate. Satul s-a pierdut pe sine şi înoată disperat în tulburea 
băltire a civilizaţiei urbane est-europene. 

Cea dintâi „taină” de care are parte ființa omenească este 
naşterea. Despre naşterea sa, omul nu va afla niciodată nimic, el va fi 
martor şi călăuzitor spre destin benefic doar la naşterea altora, inclusiv 
a copiilor săi. „Românii de pretutindeni cred că soarta fiecărui om este 
în mâna ursitoarelor, care urzesc traiul tuturor”, aşa cum cred şi „în 
ceasul bun şi în ceasul rău”, iar amestecul acesta de tradiţie primordială 
şi de tradiţie creştină, cu care omul întâmpină ivirea unui nou mugur de 
viaţă, se afirmă tranşant în invocarea ursitei: „Doamne, Dumnezeule! / 
Trimite ursitoarele, / Să vină toate voioase, / Voioase şi bucuroase, / La 
sinie săţ gustească, / Pruncuţului bine să-mpărţească, / Pruncuţul puţinel 
să muncească / Şi mult bine să trăiască”. 

Există, aici, un teribil „libaj al ritmicităţii”, semn de ancestralitate 
şi de şamanism, aşa cum există, într-o stranie formulă de descântec, şi 
spirit creştin. Datina, în toată structura sa, este şamanică, provocând, 
determinând „ceasul bun” prin incantaţii stranii, aparent lipsite de me- 
taforă, dar doldora de inefabil. 

Naşterea, în ciuda unor mici specificităţi locale, se sărbătoreşte, în 
toate satele Bucovinei, româneşti şi ucrainene, la fel, elementul creştin al 
botezului ortodox unificând practicile ancestrale, sub aceeaşi luminoasă 
aură a bucuriei dăinuirii. 

„Despre copilul care se naşte mai circulă, în zilele noastre, 
superstiţia că ursitoarele prezic acestuia, din momentul venirii pe lume 
timpul cât va trăi, când va muri, dacă va avea o soartă bună sau rea. Până 
în 1944, femeile năşteau acasă, uneori chiar pe câmp, la muncă. Cadrele 
sanitare erau foarte rare sau deloc. La naştere asista aşa-numita „moaşă 
împărătească”, care era, de regulă, o femeie mai în vârstă, pricepută la 
moşit. 

Mama copilului trebuia să-i dea măcar un prosop moaşei. În 


334 GOROVEI, ARTUR, Literatura populară, Ed. Minerva, Bucureşti, 1976, 
p.261 


347 


Ion Drăguşanul 





momentul de faţă, fiindcă sunt cadre medicale, femeile nasc la spital. 
Moaşă se numea prima care „boteza”, prin închinarea mamei copilului. 
Naşul, care i-a cununat pe părinţi, avea datoria de a boteza primul născut. 

Pentru botez, naşii pregăteau lumânarea, învelită în 5 metri de 
pânză, să o aibă finul pentru cămeşuici. Copiii erau botezați după 2-3 
săptămâni de la naştere, obicei care s-a păstrat până în zilele noastre. 
Dacă era băiat, îl boteza naşul, dacă era fată, o boteza naşa. 

După naştere, vecinii încep să vină la „rodin”; cu această ocazie 
se fac următoarele oraţii: „Bine v-am găsit / Într-un ceas bun şi norocos 
/ Şi mai bine să-ţi fie, / De acum, până-n vecie! / Dar cu ce vă lăudaţi? 
/ Sau nu vreţi să ne-arătaţi? / De e fată sau fecior, / Să vă fie de-ajutor, / 
Să vă trăiască odrasla / Şi voi să trăiţi / Mulţi ani fericiţi!”55%5. 

Copiii se botezau, cum se botează şi acum, la 2-3 săptămâni de 
la naştere, de preotul din sat, la biserică. La „botigiune”, adică la botez, 
cumătrii (naşii copilului) strâng „pe piept”, adică pe pieptul copilului, 
bani. Se mai dau şi animale tinere: miei, purcei mici etc. A doua zi după 
botez, avea loc „scălduşca”, la care luau parte numai femeile şi „moaşa 
împărătească”, care avea rolul principal. 

În scălduşcă, se puneau tot felul de flori frumos mirositoare, de 
unde nu lipsea busuiocul, ca să-i fie copilului viaţa plăcută; se mai punea 
şi câte un bănuţ, ca să aibă copilul noroc la câştig. Bănuţii erau luaţi de 
moaşă, fiind dreptul ei. Apa în care a fost scăldat copilul era aruncată 
într-un loc curat, sub un pom sau între flori în grădină, iar femeile cântau: 
„Foaie verde busuioc, / Pân” la anul, altu-n loc, / Şi să crească ca stejarul, 
/ Să aibă noroc cu carul!”. 

Se obişnuia, înainte, la noi, ca, după un timp, părinţii copilului 
să ducă naşilor colaci, de bună seamă, dacă a fost „botigiune” şi a strâns 
pe piept. 

Colacii, patru la număr, trebuiau să fie mai mari. Un colac se 
înapoiază celui care l-a adus. 

Oraţie la închinarea colacilor: „Poftim, primiţi şi nu bănuiţi, / la, 
închină naşule, / Finii dumneavoastră, / Patru colăcei, / Sunt cam mititei, 


335 TOCHIŢĂ, DRAGOŞ: oraţia a fost culeasă de la Domnica Bahnean, în 
1974, când avea 69 de ani 

Dar voia dumneavoastră e mare!'5%€, 

Oraţie la strânsul pe piept: „Bună seara la dumneavoastră, cinstiţi 
meseni şi gospodari, / Dar mai ales la dumneavoastră, cumătri mari! / 
Bine v-am găsit sănătoşi şi voioşi, / Să vă aduc un fiu al dumneavoastră, 
/ Că aşa e obiceiul! / De la cumătrii cei mari / Să fie începutul, / Poftim, 
cumătră mare, / Dăruieşte-i finului dumitale / Ce inima-ţi doreşte / Şi ce 
sufletu-ţi prieşte!”. 

Naşii copilului sunt socotiți, toată viaţa, părinţi lui spirituali”5%. 

* 

„Bărbaţii ruteni sunt, faţă de femeile lor, pe timpul însărcinării, 
mai prevenitori şi le aduc toate lucrurile pe care le poftesc atunci. Fe- 
meile îngreunate se feresc, ca nu cumva să întâlnească pe cineva, care 
ar duce trei vase cu apă, căci se crede că ele atunci ar naşte gemeni sau 
chiar trei copii. 

Băiatul nou născut este primit cu mare bucurie, pe când copila, 
cu întristare. Băiatul, îndată după naştere, se scaldă în apă rece, ca să 
fie tare şi vârtos, copila însă în apă caldă, ca să fie fragedă şi frumoasă. 
Moaşa, când scoate copilul din scălduşcă, stupeşte de trei ori în ea, ca 
de copil să nu se prindă deochiul. Până la încreştinarea copilului, nu se 
împrumută din casă nimica, căci altfel s-ar da norocul copilului din casă, 
iar la poarta casei, unde s-a născut un copil, se leagă ceva roşu, ca copilul 
să nu se deoache de cei ce vor intra în acea casă. 

Bărbatul, pe timpul durerilor naşterii, se află în apropierea femeii 
sale, lângă care veghează moaşa neînvăţată, „moaşa” sau „baba”, de re- 
gulă o femeie bătrână, care îndată ce a sosit la casa femeii, se îngrijeşte 
şi pune sub perina de sub capul ei o căciulie de usturoi şi un cuţit, ca 
femeia să fie scutită de duhul cel rău. 

Copilul nou născut se aşează într-un leagăn, în forma unei lăzi, 
foarte adesea însă îi ia locul o mare covată. Deasupra copilului, moaşa 
face semnul crucii, rostind, totodată, nişte versuri, prin care el se apără 
de vrăji şi deochi. Cel ce vine în casa în care se află un nou născut, nu 
vine cu mâna goală, ci, de regulă, aduce un dar pentru lehuză, care constă 
în obiecte de mâncare, iar când iese din casă, smulge, mai întâi, câteva 


33 TOCHIŢĂ, DRAGOȘ: culeasă de la Ana Grijincu, 78 de ani, 1980 
37 TOCHIŢĂ, DRAGOŞ, Pătrăuții de Sus şi oamenii săi, pp, 117-119 

fire de lână din cojoc şi le pune în leagănul sau covata cu nou născutul 
prunc, ca somnul acestuia să nu fie stingherit. 

Ca cumetri se poftesc rude, amici şi cunoscuţi buni, care aduc 
daruri în casă şi anume cereale sau leguminoase. Păcat ar fi când o femeie 
grea ar ţinea un copil la botez. 

A da nume copilului este dreptul preotului, însă oamenii îşi do- 
resc pentru copiii lor, de regulă, numele părinţilor lor, aflători în viaţă, 
care dorinţă li se şi împlineşte. La botez, copilului nu i se dă numele 
unui consângean mort, căci, în cazul acesta, copilul ar trebui să moară. 

Este obicei că, de la naşterea copilului şi până la botezul lui, în 
toate nopțile arde o lumină în casă, ca duhurile cele rele, care au putere 
numai în întuneric, să nu se apropie de copil. 

Lehuza stă, câteodată, numai o zi în pat, din ogradă însă nu iese 
în primele 8 zile. 

Copilul se botează, de regulă, a doua zi după naştere. După bo- 
tezul copilului, cumetrii, care, câteodată, sunt chiar 10 la număr, se duc 
cu copilul la casa cumătrului lor, unde se veselesc chiar şi până a treia 
zi, cinstind, cu acest prilej, cât mai multă horilcă. Cumătrii obişnuiesc a 
face, la acest prilej, finului lor daruri şi anume: un purcel, un miel, ba şi 
un vițel. La cumetrii, flăcăi şi fete, care n-au fost cumetri, nu participă. 

Este obicei că Rutencele alăptează copiii lor un an de zile şi 
mai bine. 

Dacă se naşte un copil mort sau moare imediat după naştere, 
fără să fi primit sfântul botez, atunci această întâmplare se socoteşte că 
este o mare nenorocire şi mama trebuie să stropească, 7 ani, mormântul 
copilului ei cu agheasmă. În acest răstimp, adică, sufletul acelui copil 
vine la miez de noapte şi bate la fereastră, cerând botezul, cu cuvântul 
„kresta!” (crucea!). Cel ce aude această rugăminte, trebuie să recite 
formula sfântului botez şi să arunce afară o bucăţică de pânză, care să 
reprezinte crejma botezului, şi abia atunci sufletul copilului este mântuit 
şi are odihnă”. 

„La ţară, când mirele şi mireasa 
se duc la biserică” 


A doua „taină” din viaţa omului, nunta, înseamnă o biruinţă 
deplină asupra Timpului. Viitorul mire, „fiu de împărat”, creştin măr- 
turisit (frazeologismul se referă la „Împăratul Ceresc”, cel căruia, prin 
rugăciunea încredinţată nouă de lisus, „Tatăl nostru”, toţi îi suntem fii), 
biruie Timpul, prin vânătoarea ritualică, prevestitoare de logodnă. Ca şi 
în colindele solstiţiale, cele care marchează „poarta zeilor” (deva-yana), 
Timpul, care moare şi învie în Capricorn, rămâne şi obsesia, dar şi biruinţa 
omului, prin întemeierea familiei. Oraţia de nuntă, rostită în „limbajul 
ritmicităţii”, în limba iluminării (luga suryanyya), are şi ea caracer şama- 
nic, îmblânzind Timpul şi obligându-l să curgă în folosul omului. În toate 
textele în care se foloseşte „limbajul ritmicităţii”, frumuseţea discursului 
(metaforă, imagine sugestivă) nu contează, nu este căutată (căutările sunt 
târzii şi datorate culegătorilor de folclor, care confundă spiritualitatea 
ancestrală cu „vana literatură” şi intervin în textele culese), ceea ce con- 
tează fiind „simbolul anterior gândirii umane” şi impactul simbolisticii, 
a înmănuncherii de simboluri în diverse combinaţii, asupra spaţiului şi a 
timpului. Asta se întâmplă în oraţii (urătură, decântece, vrăji, blesteme, 
oraţii de nuntă etc.), iniţierea ancestrală rezistă, cu întreg caracterul ei 
şamanic, dar fără substanţa iniţierii, ci doar cu forma, moştenită după 
regula lui „aşa am apucat”, fără explicaţii, fără întrebări şi răspunsuri. 

Nunta, cu toată bogăţia ei de datini neînţelese, dar respectate prin 
practicare, are acelaşi conţinut ritualic, vreme de veacuri, pierzându-se 

doar anumite elemente neritualice (întrecerile feciorilor, de pildă, chiar 
şi prin concursuri de călărie), care ţin de divertismentul unei epoci sau 
a alteia. Des şi interesant mărturisită, de-a lungul timpului, nunta, şi 
la români, şi la ucraineni, reprezintă un vestigiu interesant de matrice 
stilistică europeană, un vestigiu care numai în estul Europei mai poate 
fi găsit, privit şi, eventual, retrăit ca biruinţă deplină asupra Timpului. 

În 1633, anul din care datează cea mai veche mărturisire a nunţii, 
în nordul Moldovei, oamenii „obişnuiesc, de asemenea, la nunţi să întindă 
mese, timp de trei zile şi trei nopţi în şir, în care timp nu fac altceva decât 
să bea, să joace, să cânte din instrumente şi din gură; numai mireasa, în 
prima zi, nu mănâncă, ci doar trebuie să stea la joc, cu faţa acoperită până 
noaptea, astfel încât nici mirele nu o poate vedea până la miezul nopţii, 
când pleacă împreună să desăvârşească legătura căsătoriei. 

Când merg mirii, la biserică, să se căsătorească, mireasa stă în- 
genuncheată înaintea altarului, cu faţa acoperită, iar bărbatul, în picioare, 
cu căciula în cap (căciula, funcţie de cum era teşită, marca gradul militar 
şi tocmai de asta nu era dată jos de pe cap; teşită în faţă, însemna rege, în 
dreapta: prinţ, în stânga: conducător de oaste, pe spate: călăreț, ţuguiată: 
pedestraş, înfundată: necombatant — n.n.). 

După terminarea ceremoniei, ies din biserică, însoţiţi de rude, 
care merg pe jos, cântând din diferite instrumente, înaintea trăsurii în care 
este dusă mireasa, şi aceasta, în fiecare piaţă (toloacă — n.n.), trebuie să 
coboare şi să joace cu toţi cei care o poftesc. Când mireasa este din alt 
loc, atunci ceilalți (celelalte rude) merg călare. 

Când ajung la casa miresei, încep din nou jocurile şi bătrânii, 
ca şi tinerii, joacă cu mireasa. Apoi, fiecare se aşează la masă, unde sunt 
serviţi de stăpânul casei şi, în ziua dintâi, serveşte şi mirele la masă'5%. 

În 1672, „când cineva se căsătoreşte, toate rudele sale se adună 
la el acasă. Se întinde o horă, alcătuită din tinerii cei mai chipeşi, şi se 
adună fetele cele mai frumoase, care merg jucând şi trec pe sub feres- 
trele miresei, unde li se dă o gustare. Cei din partea miresei fac la fel şi 
primesc aceeaşi cinste din partea rudelor mirelui... 

Ospeţele de nuntă se fac, totdeauna, la mire... În timpul ospăţului, 


3% BARSI DI LUCCA, NICOLO, 1633, Călători străini despre ţările române, 
V, p.76 

femeile se scoală, de două sau de trei ori, pentru a juca”. 

În jurul anului 1700, nunta moldovenească beneficiază de două 
mărturii, cea a lui Dimitrie Cantemir şi cea a lui Weismantel, din 1712, 
cu care vom şi începe. 

„La ţară, când mirele şi mireasa se duc la biserică, îi urmează 
tot alaiul, cu muzica, alcătuită din unul, doi sau mai mulţi ţigani, după 
starea lor materială, cu nişte viori făcute dintr-un băț, cu trei strune şi 
o scândură proastă, căci altfel de lăutari nu sunt de găsit în toată ţara; 
aceştia cântă din vioară şi gură, şi joacă, totdeauna, şi ei împreună cu 
nuntaşii, şi, atunci, nuntaşii joacă în faţa bisericii, tot timpul cât face 
preotul slujba cununiei. 

Înaintea altarului, se află un covor, pe care vin să-şi ia locul mi- 
rele şi mireasa, pe lângă încă un bărbat şi o femeie, care trebuie să le fie 
martori (naşi);, mireasa are faţa întreagă acoperită cu nişte pânze subțiri. 

După aceea, preotul ia un şnur de mătase, îi leagă împreună pe 
toţi patru şi pune câte o cununie pe capul mirelui şi al miresei, iar la 
acei care au mai fost căsătoriți le pune câte o coroană de paie şi, după 
aceasta, îşi începe ceremoniile de citirea evangheliei, despre nunta de 
la Canna, în limba rusă (slavonă), îl întreabă pe mire dacă vrea să ia, 
să păstreze, să cinstească şi să hrănească pe această mireasă, întrebare 
care se pune şi miresei, în ceea ce priveşte partea dintâi, la care trebuie 
să răspundă „Da!”... 

După săvârşirea cununiei religioase şi cât, în biserică, se sărută 
mirele şi mireasa cu naşii lor, se duc, apoi, la altar şi sărută icoanele, 
şi, în acelaşi timp, aşa cum s-a arătat, nuntaşii joacă înaintea bisericii, 
şi, după terminarea slujbei, joacă toţi nuntaşii împreună şi cu mireasa, 
mergând, de la casa ei, la casa mirelui, şi tot alaiul e rânduit într-un şir: 
în frunte, un vătaf merge (de cele mai multe ori, un om bătrân, cu un 
toiag mare, împodobit cu basmale cusute); după el urmează mireasa şi, 
apoi, toţi ceilalţi nuntaşi, după rang, în general tot tineret, care se ţine de 
mână, tot câte unul şi câte una, şi, chiar dacă ar umbla un sfert de milă, 
ei tot joacă, cu toţii, pe un rând, ceea ce nu se obişnuieşte nici în ţara 
noastră (Germania) şi în nici o altă ţară. 

Apoi mai au obiceiul, şi după aceea, şi la petreceri, să facă un cerc 

mare (horă) şi toţi câţi sunt să se ţină de mână; ţiganii stau în mijlocul 
cercului, cântă din strună şi din glas tot felul de cântece înfocate şi mai 
joacă şi ei, după cum le este obiceiul, încât pământul se cutremură şi, 
dacă aş fi silit să joc cu ei şi să rabd mult aşa-ceva, aş vrea mai bine să 
fac orice altă muncă grea, decât să mai joc înainte cu ei. Dar ei o pot duce 
ceasuri întregi şi pot răbda chiar o jumătate de zi, fără să simtă oboseala. 

În dimineaţa de după nuntă, dacă mirele s-a însurat cu o fată, 
atunci prietenii şi oaspeţii stau cu ochii în patru, ca să vadă dacă mirele 
e mulțumit şi-a găsit pe mireasă fecioară neatinsă; şi el trebuie, atunci, 
să scoată la iveală binişor cămaşa miresei sau să o înfăţişeze, cu cea 
mai mare bucurie, soacrei şi celor de faţă. Dar acest obicei a mai căzut 
în părăsire”. 

Cantemir, care participase la astfel de nunţi şi în vremea domniei 
tatălui său, Constantin Cantemir, dar şi a fratelui său, Antioh, atenționează 
şi auspra oraţiei de nuntă, pe care călătorii străini nu o auziseră. 

„Moldovenii îşi însoară copiii la vârsta la care trebuie să se 
facă, după legile bisericeşti, cununia. Însă se socoteşte că e ruşine dacă 
o fecioară cere pe un bărbat; iar obiceiul ţării a statornicit că flăcăii tre- 
buie să-şi aleagă ei înşişi neveste şi nu să-şi aleagă părinţii fetei ginerele 
(cum se întâmpla la ruteni — n.n.). Drept aceea, dacă unui flăcău îi place 
o fată, atunci el trimite, la părinţii ei, oameni, pe care ei îi numesc, cu 
o rostire latinească stricată, peţitori, adică petitores. Aceştia iscodesc, 
mai întâi, pe departe, gândurile bătrânilor, ca să nu păţească ruşinea să 
nu vrea părinţii fetei. Dacă bagă de seamă, însă, că aceştia vor s-o dea, 
atunci se duc, cu toate rudeniile mirelui, în casa fetei. Cel mai de frunte 
dintre peţitori, numit staroste, începe să rostească vorbele pe care vrem 
să le dăm aici, fiindcă aproape pretutindeni sunt la fel: 

„Moşii şi strămoşii părinţilor noştri, umblând la vânat prin codri, 
au dat peste ţara în care locuim noi, acum, şi în ţara asta trăim, ne hrănim 
şi ne întărim cu laptele şi mierea ei. 

Îmboldit de pilda lor, măritul boier cutare, în vreme ce umbla 
după vânat pe câmpii, prin codri şi prin munţi, a dat de o ciută, care, 
sfioasă şi cuminte, nu i-a îngăduit să-i vadă faţa, ci a luat-o la fugă şi s-a 


3% WEISMANTEL, ERASMUS HEINRICH SCHNEIDER VON, 1712, 

ascuns. Am pornit pe urmele lăsate de copitele ei, care ne-au adus până în 
casa aceasta; de aceea, voi trebuie sau să ne daţi sau să ne arătaţi încotro 
a fugit vânatul pe care l-am gonit, cu osteneală şi sudoare, din pustietăţi”. 

Acela ce rosteşte vorbele acestea mai adaugă încă vreo câteva 
alte vorbe cu tâlc şi înflorite, pe care le poate ticlui. 

Părinţii răspund, la început, că, în casa lor, n-ar fi venit acest fel 
de vânat, oaspeţii s-au încurcat în urmele pe care au venit, ciuta ar putea 
fi ascunsă pe la vecini. lar dacă peţitorii stăruie să li se arate vânatul, 
atunci se aduce o fată bătrână, urâtă şi îmbrăcată în zdrenţe şi îi întreabă 
dacă aceasta e ciuta pe care o urmăresc. 

Peţitorii răspund „Nu!” şi adaugă că vânatul lor are plete bălaie, 
ochi de şoim, dinţi ca şiragul de mărgele, buze mai roşii decât cireşele, 
trup ca de leoaică, pieptul ca de gâscă, gât ca de lebădă, degete mai netede 
decât ceara şi faţa mai strălucitoare decât soarele şi luna. 

Dacă părinţii tăgăduiesc, din nou, că un astfel de vânat s-ar fi 
arătat, vreodată, la ei, peţitorii le dau răspuns că ei au cei mai buni câinii 
de vânătoare, care nu i-au înşelat niciodată şi care le-au dat semnele cele 
mai adevărate că ciuta pe care o caută ei se află tăinuită aici. 

La urmă, când peţitorii se laudă cu sila şi cu armele, atunci părinții 
scot fata la iveală, împodobită după puterile lor. 

Când o văd, peţitorii spun, îndată, că ea este ciuta căutată. Apoi 
cheamă un preot sau, dacă acesta este prins cu alte trebi, pe cei mai bătrâni 
dintre vecini şi, înaintea lor, logodnicii îşi schimbă inelele. Isprăvindu-se 
aceasta, părinţii ascund, îndată, fata şi se întinde masă, la care, înainte 
să se scoale, se hotărăşte ziua nunții. 

Când mirii sunt copii de boieri, atunci nu se poate face nici 
logodna şi nici binecuvântarea preotului, fără încuviințarea domnului şi 
mărturia arhiereului. Prin aceasta de la urmă, se caută să nu se facă vreo 
nuntă neîngăduită de legile creştineşti şi preoţeşti; iar prin cea dintâi, să 
nu se unească mai de aproape, prin această legătură, mai multe neamuri 
boiereşti, fără de voia domnului. 

Când se hotărăşte vremea să se facă nunta, atunci rudeniile se 
adună, în lunea dinainte, după liturghie, atât în casa mirelui, cât şi în cea a 
miresei, aduc lăutarii din locul acela, care mai întotdeauna sunt ţigani, şi 
se ospătează, în casă, în cântările din gură şi din instrumente, ale acestora. 

După ce se ridică de la masă, fetele şi alte femei cern făina aleasă 
pentru nuntă, din care pricină, ziua aceasta este numită, îndeobşte, ziua 
cernutului. 

Dacă se află în acelaşi târg sau în acelaşi sat casele celor logodiţi 
ori nu sunt mai depărate, una, de alta, decât cale de două sau trei zile, 
atunci ospăţul de nuntă începe de Joi, în amândouă casele, şi ţine până 
sâmbătă. 

Duminica se strâng toate rudeniile mirelui, ca să aducă mireasa, 
şi trimit, înainte, colăcari, ca să vestească sosirea mirelui. 

Cei ce sunt adunaţi la casa miresei îi pândesc, în cale, şi caută 
să-i prindă înainte să ajungă la casa miresei. Ca să se ferească de acest 
lucru, colăcarii folosesc, de obicei, cai foarte iuți. Dacă se întâmplă să-i 
prindă, când este vorba de oameni din norod, îi leagă vârtos şi-i pun de-a- 
ndărătelea pe cal; la cei de frunte, însă, pe aceştia îi împresoară prietenii 
miresei şi îi duc, îndată, cu chip că i-au robit, până la casa acesteia. 

Odată ajunşi acolo, îi întreabă ce caută. Ei dau răspuns că au fost 
trimişi să vestească război şi că oştenii vor sosi curând, ca să ia cetatea. 
După ce spun acestea, îi duc înlăuntru şi îi silesc să deşarte câteva pa- 
hare cu vin şi, îndopaţi astfel cu vin, îi trimit îndată îndărăt, cu câţiva 
oaspeţi ai miresei. 

Când aceştia văd că vine mirele, îi lasă pe colăcari — nu fără 
ocări — şi se grăbesc spre casă. 

Dacă aceia care îl însoțesc pe mire pot să se ia după dânşii şi 
să-i înhaţe, atunci obişnuiesc să-i lege vârtos şi să-i ia cu ei. La urmă, 
când oaspeţii celor două părţi se adună în casa miresei, se pune la cale o 
întrecere de cai, hotărându-se o răsplată, şi anume: la oamenii de rând, 
o năframă cusută frumos, iar la cei mai avuţi, o bucată de pânză sau de 
mătase de bun preţ. 

Apoi trimit înainte oameni care hotărăsc ţinta şi, după ce dau 
semn de pornire, printr-unul dintr-înşii, care face strigarea, aceia ce cred 
că au caii cei mai buni le dau pinteni. Învingătorul primeşte răsplata 
din mâna miresei, iar calul e împodobii cu o cunună de flori, împletită 
meşteşugit. 

Spre seară, după vecernie, logodnicii sunt duşi la biserică cu, 
cât alai le stă în puteri, ca să primească binecuvântarea bisericească. În 

mijlocul bisericii, se aşterne un covor, pe care stă, la dreapta, mirele, iar la 
stânga, mireasa. În vreme ce stau acolo, li se pun, sub amândouă tălpile, 
galbeni, iar la oamenii de rând, lei, prin care se înţelege că s-au lepădat 
de lume şi că trebuie să calce în picioare măreţia acesteia. Îndărătul lor 
stau nunul şi nuna, ţinând două luminări la fel de mari şi de grele. În 
vremea aceasta, preotul rosteşte rugăciunea, obişnuită la cununie, şi le 
schimbă, de trei ori, inelele. 

După ce pune celor doi miri cununiile pe cap, îi poartă prin 
mijlocul bisericii, la fel ca la danţ, în vreme ce cântăreții înalţă cântarea 
obişnuită la acest prilej. În această vreme, rudele împrăştie, printre cei din 
jur, bani mărunți, nuci şi hamei uscat, ca să arate, prin asemenea pilde, că 
se roagă lui Dumnezeu, dătătorul de viaţă, pentru rodnicia hameiului şi a 
nucilor, iar de toate avuţiile şi semeţiile acestei lumi trebuie să se lepede. 

Preotul dă, la urmă, celor doi cununaţi să guste, de trei ori, pâine 
întinsă în miere, semn al dragostei şi unirii veşnice. Şi ca să dea prilej 
celor dimprejur să râdă, la această ceremonie voioasă, îi lasă pe miri să 
încerce, de trei ori în zadar, să apuce din îmbucătură. 

După ce se sfârşesc toate, toţi se întorc, în aceeaşi rânduială în 
care au venit, la casa miresei, a cărei faţă e acoperită cu o pânză subțire 
de mătase roşie, prinsă cu două bolduri, pe care, la urmă, când mireasa 
e dusă la culcare, fraţii sau rudeniile miresei le înfig în perete, deasupra 
capului mirilor. 

În vremea aceasta, mănâncă şi beau, câteodată până la al treilea 
ceas al dimineţii. După acest ceas, bucătarii pun pe masă un cocoş, fript 
cu pene, cu tot; unul dintre oaspeţi se ascunde sub masă, cântă cocoşeşte 
şi vesteşte zorii zilei. Oaspeţii dau, după aceea, bucătarului bacşiş şi 
se ridică, cu toţii, de la masă; iar mirele, care îşi ţine mireasa de mână, 
se aşează în mijlocul camerei. Apoi un diac citeşte, cu glas tare, foaia 
zestrei, iar toate aceste lucruri, care au fost puse într-o cameră deose- 
bită, ca să poată fi văzute de fiecare, sunt încărcate într-o căruţă şi duse 
acasă la mire. Apoi acela care vorbeşte părinţilor miresei, în numele ei, 
pomeneşte naşterea, creşterea şi toate celelalte binefaceri, primite de la 
ei; le mulţumeşte pentru toate şi le cere binecuvântarea, pe care părinţii 
i-o dau ei înşişi sau pun pe altcineva să i-o dea, în numele lor, şi roagă 
pe Dumnezeu şi pe îngerul lor păzitor să le dea celor cununaţi dragos- 

te credincioasă şi aşternut nespurcat, iar la urmă, le aduce paharul de 
despărţenie — care se numeşte „paharul căii albe” — lăsându-i, apoi, să 
plece din casa lor. 

Când dau să păşească peste pragul casei, îi opresc fraţii miresei 
sau, dacă aceasta n-are fraţi, fraţii părinţilor ei, cu sabia goală, pe care 
o înfig, de-a curmezişul, în stâlpii uşii. Mirele scapă de ei, dându-le fie 
un cal, fie un alt dar, pe care îl are la îndemână. 

Mireasa se urcă singură (pentru că nu-i este îngăduit să ia din 
casa părintească nici o slugă) într-o căruţă, însoţită de mama sau sora 
mirelui, şi îl urmează pe bărbatul ei, care merge înainte. 

Când ajung la casa mirelui — după ce se mai deşartă încă vreo 
câteva pahare de vin —, pe tineri îi duc naşii în odaia de culcare. Mirele se 
îngrijeşte, cu multă luare-aminte, ca, a doua zi, părinţii miresei să nu afle 
nimic despre fiica lor; pentru că aceştia trebuie să-şi vadă fiica, împreună 
cu toţi prietenii apropiaţi, a treia zi după nuntă, drum care se numeşte 
„drumul cel mare”, fiindcă, acum, părinţii pot să aibă parte — după cum 
se întâmplă — sau de multă cinste, sau de ruşine. Căci, dacă fiica lor s-a 
aflat fecioară, nu numai că toate sunt bune, dar şi părinţii sunt ospătaţi 
cu o masă strălucită, la care, după ce mănâncă al doilea fel de bucate, 
se arată fiecăruia, pe un taler, cămaşa cu semnele fecioriei, pe care toţi 
obişnuiesc să pună un mic dar. Dar aceasta se întâmplă numai la oamenii 
de rând, căci la cei mai de sus nu pot să vadă cămaşa decât socrii. 

lar dacă fiica lor s-a făcut de ocară, din pricina unei împreunări 
neîngăduite, mirele îşi adună, a doua zi, prietenii apropiaţi, cărora le 
arată că şi-a găsit mireasa spurcată (cu acest cuvânt numesc ei femeile 
necinstite). Aceştia aduc, pentru ea, cea mai proastă căruţă şi, cu hamuri 
rupte, înhamă, în locul cailor, pe părinţii ei şi-i silesc, cu bătaia, să-şi 
ducă, înapoi, acasă, ca pe o curvă, fiica aşezată în căruţă. Nimănui nu-i 
este îngăduit să împiedice acest lucru, pe drum, şi dacă cineva ar cuteza 
să slobozească pe părinţi, acela ar fi pedepsit nu numai cu bătaia, ci şi 
de către judecător, ca un călcător al legii şi al obiceiurilor ţării. Bărbatul 
opreşte toată zestrea: şi, dacă el a făcut cheltuieli cu nunta, le primeşte 
îndărăt, la porunca judecătorului, de la părinţii care nu şi-au păzit fata. 
Aşa se întâmplă printre ţărani, cu oamenii aceia sărmani, dar nu şi prin- 
tre boieri, care îşi priveghează fetele mult mai îndeaproape, aşa că nu li 

se poate întâmpla lesne asemenea lucru. Când află că fata lor s-a găsit 
spurcată, răscumpără necinstea fiicei lor cu o zestre mai mare în sate sau 
bani; iar dacă ginerele nu se mulţumeşte în nici un chip cu aceasta, îşi 
iau fata acasă şi dau mirelui slobozenie să se însoare cu alta'5%. 

O mărturisire a nunţii la fel de exhaustivă, însoţită şi de descrierea 
portului miresei, şi de textele cântecelor ritualice din timpul săvârşirii 
petrecerii, localizată în satele dintre Prut şi Siret, în actuala regiune 
Cernăuţi, a fost făcută, în 1882, de către cantorul din Mahala, George 
Tămăiagă, sucevean de origine. 





Miri din Pojorăta, în anul 1876 (Colecţia Vasile Ursachi) 


3% CANTEMIR, DIMITRIE, Descrierea Moldovei, pp. 210-215 

„Miresele (din zona Cernăuţilor) vin la cununie îmbrăcate în 
ilice. Poartă pe cap o cunună făcută din barbanoc, înfrumuseţată cu 
felurite flori de târg artificioase sau şi cu alte flori naturale, ba unele şi 
cu mirtă. Această cunună o aşează pe gâţa (cocul) făcută din păr propriu 
şi împodobită cu păuni şi cu gherdane şi-i slobozită cam pe ochi, spre 
simbol de întristăciune că iese din mijlocul tinerilor. 

La gât, salbă, chiar împrumutată. Pe sub ilic, zobon (anteriu) şi 
încinsă peste zobon cu brâu colorat, ales de dânsele şi unele şi de târg. În 
mâini ţine o năframă, pre care i-o întinde mirelui la „Isaia dănțuieşte” spre 
a nu da mâna goală unul cu altul. Această năframă a purtat-o şi înainte 
de cununie, acasă, şi în tot decursul nunţii, şi cu care a primit paharul ori 
de la cine a închinat cu ea, spre închipuire că să-i meargă toate în plin. 
În picioare, poartă mireasa botine în pantofle”2+4. 

„Sâmbătă spre seară, după ce s-au pornit vătăjeii prin sat la 
chemat la nuntă, se adună vornicesele (druştele) miresei şi alte fete şi 
încep a o înfrumuseţa pe mireasă, făcându-i, mai întâi, cunună de feliurite 
flori, care cunună are s-o aibă, Duminecă, la cununie. În timpul acesta, 
vătăjeii, gătind de poftit, vin înapoi la mireasă şi, când apune soarele, 
vin şi peţitorii (starostele) mirelui într-acolo, însoţiţi de mire şi de tatăl 
mirelui, de schimbă inelele şi darurile, şi anume: 

Mireasa închină întâi tatălui mirelui o năframă subţire de pânză 
de casă, cusută toată cu flori de mătase de feliurite culori. 

Socrul îi dă dar înapoi, pe talger, după putere, 1, 2, 3 — 5 ruble 
de pe timpul Mariei Teresiei, alţii şi galbeni şi cei mai săraci — sorcoveţi. 

După ce mulţumeşte mireasa şi închină cu paharul la socru, dă 
apoi o năframă mirelui, care pune încă pe-atâtea, ba şi mai multe ruble, 
dacă e avut. 

După mire, închină apoi starostele, care-i pun încă câte ceva, apoi 
se pun bucatele şi, mai ales, o găină întreagă friptă, pe care o împarte 
unul dintre staroşti între toţi câţi se află în casă, până şi la bucătărie, 
unde fac mult râs că găina a fost mai bătrână decât ele şi că trebuia să 
înceapă a o fierbe măcar cu vreo câteva zile înainte de începerea nunţii. 

După ce s-au ospătat, se scoală şi încep şi cei din partea mirelui a 


34 TĂMĂIAGĂ, GEORGE, Moravuri şi datine poporale..., în „Aurora 
Română” nr.3/1882, p. 43 

cinsti la părinţii miresei din rachiul adus de dânşii, unde se silesc foarte, 
spre a nu întârzia. 

Bând, apoi, câte două, trei rânduri de pahare, se scoală, apoi, 
mirele, tatăl mirelui şi cu toţi cei viniţi cu dânşii şi, mulţumind părinţi- 
lor miresei, îşi iau rămas bun dela mireasă şi dela toţi căsănii şi se duc, 
însoţiţi de musicanţii mirelui. Ajungând la mire, acasă, se trimit, apoi, 
schimburile dintr-amândouă părțile. Schimburile constau, ca şi pe la noi 
(la Suceava), din cămeşa mirelui, cămeşă de soacră, botinele miresei, 
şeluţul miresei ş.a.m.d. 

În acest timp, pe când se trimit schimburile din amândouă părţile, 
se joacă de către vătăjei şi druşte şi alte neamuri mai aproape ale mirelui 
şi ale miresei, la mireasă. 

Gătindu-se la mireasă cununa cea de mireasă, se aşează şi mi- 
reasa de către părinţi şi de către druşte la masă. Părinţii miresei încep a 
plânge, unde mireasa, de-abia mai putând de plâns (când e mirele de tot 
urât), ia paharul şi închină la părinţi şi anume: întâi, la tată, tatăl, luând 
paharul cu mâna învelită într-o basma, închină iarăşi la mireasă şi, prin 
plâns şi lacrimi, îi urează pâine şi sare, viaţă şi traiul cel mai bun cu vi- 
itorul ei soţ. Mireasa închină, apoi, la mumă-sa, aceasta îi urează iarăşi 
şi aşa închină mireasa, pe rând, la toţi, la fraţi, surori, unchi, mătuşe şi 
alte neamuri cari se află în casă. 

După ce a închinat la toţi câţi se află în casă — afară de nuntaşi 
(tineretul) — pofteşte, apoi, vătăjelul miresei pre părinţii ei să-i pună 
cununa făcută pe cap şi s-o binecuvânteze. Părinţii, luând cununa din 
mâna druştelor, o ţin cu mâna deasupra capului miresei, atât tata, cât şi 
mama, şi, binecuvântând-o şi urându-i iarăşi, i-o aşează pe cap, plângând 
în hohote din amândouă părţile. 

Tinerii nuntaşi ce stau la masă împrejurul miresei intonează, în 
acest timp, „Cântecul miresei”, pe când mireasa, părinţii şi druştele de- 
abia mai pot vorbi de plâns. Melodia cântecului este foarte frumoasă şi 
atât de pătrunzătoare încât şi inima cea mai cerbicioasă n-ar fi în stare 
de a se reţine din plâns". 

Oraţiile de nuntă, din care doar două-trei contrafăcute (contepo- 


35 TĂMĂIAGĂ, GEORGE, Moravuri şi datine poporale..., în „Aurora 

raneizare, descriere a ritualului bisericesc), păstrează teme vechi, inclusiv 
o temă de colind maial (descântecul brazilor, care se vor transforma în 
cupe de închinat), iar cantorul George Tămăiagă le desfăşoară pe scenariul 
desfăşurării nunţii, cu o dezarmantă fidelitate: 

„Acesta-l cântă miresei, când ei pun cununa, Sâmbătă, sera, şi 
Duminică, dimineaţa: „Pe din jos de Ostriţa / Paşte boii bădiţa / Boii pasc, 
iar iarba creşte, / Mirele întinereşte, / El cu mâna flori adună / Mărioarei 
de cunună, / De cunună de-asmonie / S-o pornescă-n cununie, / Cunună 
de mirtă creaţă / Se i-o slobozim pe faţă, / Cunună de bărbănoc / În 
două cu busuioc / Să i-o punem de noroc, / Elenuţă îţi cântăm, / Mândră 
cunună-ţi gătăm / Şi pe cap că ţi-o punem, / Pe gene / Şi pe sprâncene, / 
Pe codiţa ochiului / Să fii dragă mirelui, / Mirelui şi socrului, / Soacrei 
şi cumnatelor, / Tuturor neamurilor / Cum ai fost părinţilor, / Cărora cu 
plecăciune / Li ceri astăzi iertăciune / Şi la acestă cunună / Îţi iei la ei 
ziua bună”. 

Acesta-l cântă miresei, Duminică, dimineaţa, când îi pun cunu- 
na, înainte de a o porni la cununie: „Floricică de pe munţi, / Pe din jos 
de Rădăuţi, / Trec voinicei cu cai mulţi; / Toţi au trecut / Şi-au tăcut, / 
Numai calul mirelui / A trecut / Şi n-a tăcut, / EI din frâu mi-a zurăit / 
Şi din grai el mi-a grăit: / Mândră, scumpă floricea! / Mireasă, stăpâna 
mea! / Ia ia-ţi roibul de zălog / Şi ţi-l paşte pe-un prilog, / Au prin secări 
/ Până-n scări, / Sau prin oarză / Până-n scoarță, / Ori prin grâie / Până-n 
brâie, / Ţi-l portă şi ţi-l hrăneşte, / Pentru mire ţi-l găteşte / Tot cu scoarță 
narangie, / Să pornească-n cununie, / Se te ieie de soţie, / Precum ţi-a 
plăcut şi ţie, / Să fiți doi soţiori iubiţi / Şi pe vecie uniţi!”. 

Acesta-l cântă când duc mireasa la cununie (spre biserică) şi de la 
cununie, înapoi, spre casa părinţilor ei: „Floricică dintre munţi, / Copilă 
din doi părinţi, / De ce rău mi-te măriţi, / Au n-ai milă la părinţi? / Nu 
ştii tu, mândruţă lele, / Că miluţa de la nene / E ca fagurul de miere? / Şi 
mila de la măicuţă / E ca mursa din stecluţă, / Şi miluţa de la fraţi / E ca 
umbra de sub brazi, / Şi miluţa de surori / E ca mirosul de flori; / lar mila 
de la bărbat / Ca umbra de păr uscat: / Când te pui să te umbreşti, / Mai 
tare te dogoreşti! / Şi mila cea de la soacră / E ca poama cea mai acră, / 
Ce se coace şi se coace / Şi dulce nu se mai face! / Şi mila de la cumnate 
/E ca pelinu-n bucate, / lar mila de la streini / E numai ciulini şi spini, 

/ Care floare-n ea porneşte, / Când gândeşti că înfloreşte, / Ea atunci se 
vestejeşte, / Şi când aştepţi se rodească, / Spinii cresc s-o năduşească!”. 

Acesta-l cântă mirelui, de la casa părinţilor lui, până la biserică: 
„Frunzuliţă, frunză creaţă, / Duminică, dimineaţă, / Mândră zi s-a mai ivit, 
/ Mândru soare-a răsărit, / Nu ştim soare-a răsărit, / Au mirele a-nflorit, 
/ Că frumos mai e gătit / Cu cuşmuţă brumărie, / Cu cunună argintie. / 
L-am gătit la mănăstire / Şi i-am dat numele mire! / L-am gătit la cununie, 
/ Ca să-şi capete soţie! / Şi soţie, şi nevastă, / De noi să se despărțescă! 
/ Şi nevastă, şi femeie, / Ziua bună să şi-o ieie / De la strat cu busuioc, 
/ De la ficiorii din joc, / De la strat cu tămâiţe, / De la mândrele fetiţe”. 

Acesta-l cântă mirelui, de la casa părinţilor, spre biserică, şi de 
la biserică — după cununie — înapoi, spre casă: „Floricică de pe munţi, / 
Sus, pe deal la Rădăuţi, / Lângă-o fântână adâncă, / Mai mulţi cai beau şi 
mănâncă, / Toţi mănâncă, toţi nechează / Şi la culcat se aşează, / Numai 
calul mirelui, / Cel ca pana corbului, / Nici nu bea, nici nu mănâncă, / 
Pe picioare se usucă. / Nu ştim: fânu-i rogozos / Ori mirele nu-i voios; 
/ Nu ştim: apa-i ruginoasă / Ori mireasa nu-i frumoasă. / Fânu-i bun, 
nu-i rogozos, / Şi mirele-i prea voios, / Ca un trandafir frumos! / Apa-i 
dulce şi gustoasă / Şi mireasa-i prea frumoasă! / Apa-i lină, curgătoare 
/ Şi mireasa-i mândră floare, / Pare că-i ruptă din soare! / Amândoi se 
potrivesc, / Ca doi porumbi se lovesc! / Amândoi îs ca doi sori / Pe cer 
senin, fără nori!”. 

Acesta-l cântă mirelui, când îl aşează la masă, după sosirea de la 
cununie, la casa părinţilor lui: „Legăna-s-ar, / Clătina-s-ar, / Legăna-s-ar 
brazii-n munţi, / Să se roage vântului, / Vântului, / Pământului, / Se le 
cruţe vârfurile, / Vârfurile, / Ramurile, / Şi să-i bată la trupină / Şi mai 
Jos, la rădăcină, / Să mi-i scotă din pământ, / Din pământ, / Din negrul lut, 
/ La pământ să mi-i oboare, / Să mi-i treacă prin ovăz / Şi să-i scoată-n 
Jos, la şes, / Să mi-i facă trei pătrare, / Să-i despice-n mici bucăţi, / Să-i 
împartă în trei părţi / Şi să-i ducă la trei târguri, / La trei târguri, la trei 
meşteri, / Ca să-i facă săhănele, / Săhănele, / Păhărele / De cinstit, de 
ospătat, / Mirelui de închinat, / De-nchinat nănaşilor, / Naşilor, nuntaşilor, 
/ Tuturor slujbaşilor / Şi nouă, vătajilor!”. 

Acesta-l cântă miresei, mergând la cununia spre biserică, iar o 
bucată, după cununie, întorcându-se înapoi: „Frunzuliţă de sub gheaţă, 

/ Duminică, dimineaţă, / Mândru soare-a răsărit, / Mândră lună s-a ivit, 
/ Nu ştiu, luna s-a ivit / Ori soarele-a răsărit / Sau mireasa s-a gătit / Şi 
frumos s-a-mpodobit / Cu cunună de argint, / La biserică s-a pornit, / 
La biserică c-a ajuns / Şi căpetând un răspuns / În biserică c-a intrat / Şi 
la cununie a stat”. 

Astălaltă bucată o cântă atât mirelui, cât şi miresei, întorcându- 
se de la cununie: „Busuioc verde-n psaltire, / Noi am fost la mănăstire, 
/ Ce-am văzut ni-a părut bine: / Două cununiţe-n masă / Şi-a treia-n cap 
la mireasă, / Un sfeşnic cu lumânare / Şi-un lăiceriu sub piciore, / Două 
lumânări la spate / Şi pe masă-o sântă carte! / Pe carte, două inele / Şi-o 
cruciţă printre ele; / Pe cruce, două cununi / Şi-o carte de rugăciuni, / 
Din carte popa cânta / Şi din gură întreba / De-şi sunt dragi soţii ori ba, 
/ Apoi inelul luând, / Cruce mirelui făcând, / Inelele le schimbară / Şi 
cununile luară / Şi pe cap le aşezară / La mire şi la mireasă / Ce şedeau 
lâng-acea masă! / Păhar cu pâine şi miere / Le-a dat la toţi în vedere, / 
Ca să aibă trai dulcuţ / Ca mierea din păhăruţ, / Masa c-au încunjurat / 
Şi „Isaia” li-a cântat / Şi pe veci mi i-a jurat”. 

Acesta-l cântă miresei, când vine mirele după ea şi, luându-o 
vorniceii (vătăjeii), de-afară, de la joc, dintre tinere, o bagă după masă, 
în casa părinţilor ei, şi, înhobotând-o, îi cântă tinerii cu toţii, feciorii şi 
fetele, ba şi unii însuraţi, care au voce frumoasă: „Mărioră, fătul meu, / 
Nu-ţi mai pare ţie rău / După portişorul tău: / Portişor de copiliță / Călcând 
creşte tămâiţă, / Portişor de fată mare / Unde calci iarba înfloare! / Dar 
dacă se logodeşte / Unde calci se tupileşte! / Iară dacă se cunună / Unde 
calcă cade brumă! / ară după măritat / Când calci iarba s-a uscat! / Când 
copilu-ţi ţiueşte / Iarba totă putrezeşte, / Unde calci, iarba nu creşte / Şi 
pământul nu rodeşte!”. 

Acesta-l cântă când ia mirele mireasa de la părinţii ei: „Busuioc 
verde crengos, / Rămâi, taică, sănătos, / Dacă n-ai fost bucuros / De 
fiicuţa-ţi ast” frumoasă / Ce se preumbla prin casă / Să-ţi diregă vin la 
masă! / Ce-ţi diregea cu dreapta / Şi-nchina la dumneata! / Şi-ti diregea 
cu stânga / Şi-ţi bucura inima! / Busuioc verde pe masă, / Rămâi, maică, 
sănătoasă, / Dacă n-ai fost bucuroasă / De fiicuţa-ţi ast” voioasă / Să ţi-o 
vezi grijind prin casă, / Aşezând bucate-n masă / Ca o gazdă prea aleasă!”. 

Acesta-l cântă, o bucată pe drum, ducând mireasa la socri, iar o 

bucată îl cântă în casa socrilor ei: „Foia verde de sulfină, / Plângi, fiică, 
şi suspină / Că mergi în casă streină / Und” te-or mustra fără milă / Şi 
te-or certa fără vină! / Mergi la grinzi neînzestrate / Şi la blide nespălate, 
/ La casă neîmbrăcată, / Ba-ncă şi nemăturată, / Şi-i mânca-n trei zile-o 
dată, / Neputând de supărată!”. 

Acesta-l cântă după sosirea în casă: „Mărioră, fătul meu, / 
Desrădică-ţi horbutu / Şi-i vedea pre socru-tu / Că seamănă cu tată-tu! 
/EL, de frumos, e frumos, / Numai nu-i aşa milos / Ca al tău tată duios! 
/ Mărioară, draga mea, / Desrădică-ţi basmaua / Şi-i vede pe soacră-ta / 
Că seamănă cu maică-ta! / Ea parcă-i şi mai frumoasă, / Numai nu-i aşa 
miloasă / Ca măicuţa ta de-acasă! / Mărioră, mândra mea, / Desrădică- 
ți florile / Şi vezi cumnăţelele / Că-s ca sorioarele, / Ba parcă-s şi mai 
frumoase, / Numai nu-s aşa miloase, / Nici la scârbă mângâioase / Ca 
surorile-ţi de-acasă! / Mărioră, scumpa mea, / la-n rădică-ţi păunii / Şi 
ți-i vede cumnaţii / Că seamănă cu fraţii, / Ba chiar parcă-s mai frumoşi, / 
Numai nu-s aşa miloşi, / Nici la scârbe mângâioşi / Ca ai tăi fraţi preţioşi, 
/ Că streinii-s tot streini, / Vorba lor e ghimp de spini! / Fii drăguță, dar 
cuminte / Şi ascult-a lor cuvinte, / Că te-or iubi ca pre-a lor / Şi te-or 
cuprinde cu dor! / Fii mândruţă, fii frumoasă, / Bărbatului credincioasă 
/ Şi-n lucruri sârguincioasă / Că-i fi a lor cea aleasă!”%%. 

Obiceiurile de nuntă, în întreaga Bucovină, au rămas aceleaşi, 
cu excepţia pierderilor de ritualic (oraţii, momente ritualice). 

„Nunta este unul dintre cel mai frumoase obiceiuri la români, 
având o serie de etape spectaculoase. Dintre toate obiceiurile tradiţionale, 
nunta a fost şi a rămas, în timpul de faţă, la Pătrăuții de Sus, cel mai 
frumos şi important obicei. 

Principalele momente la o nuntă, „pofititul la nuntă”, „luatul zes- 
trei”, „iertăciunea”, „oraţia colacului”, „înhobotatul miresei”, „strânsul 
în pahar” etc. s-au păstrat şi se aplică şi acum la Pătrăuții de Sus. 

La organizarea nunţii au participat întotdeauna mai multe per- 
soane. Oamenii de mai demult au înţeles, mai mult decât astăzi, că au 
răspundere pentru copii, că trebuie să le asigure un viitor, în acelaşi timp, 
munceau şi-i educau în spiritul bunului simţ, al înţelegerii, precum şi al 
credinţei în Dumnezeu. Părinţii, care aveau fete sau băieţi, se stăruiau 

ca fetele să se mărite la 20 de ani, iar flăcăii la 25 de ani. Flăcăii care 
treceau de 30 de ani se zicea „că-i însoară babele”, iar fetele care erau 
bătrâne erau o ruşine pentru părinţi. 

În vederea căsătoriei, se folosea „stărostirea”, care se mai păstrea- 
ză şi astăzi, numai nu aşa de tradiţional. Se alegea un bărbat mai deştept 
şi gospodar şi mergeau, în „stărostire”, la mireasă. Acolo, tinerilor le era 
oarecum „să se înţeleagă”. Ei se duceau într-o cameră aparte şi, dacă se 
plăceau, „se înțelegeau”. Tot atunci, se făcea şi vorba când să se facă 
„tocmeala nunţii”. 

Părinţii mirelui îşi luau câteva rude şi 2-3 vecini şi, acolo, pro- 
gramau când va fi nunta, cine vor fi naşi, cine vor fi lăutari şi cum va fi 
„mersul nunţii”... 

Joi până-n nuntă, mirele pleca după „zestre”, împreună cu câteva 
neveste mai agere, câţiva vornicei, druşte şi rudele cele mai apropiate, 
cu 2-3 căruţe. Când se apropiau de casa miresei, cântau astfel: „Bună 
seara de trei ori. / Bucuroşi sunteţi de noi? / De sunteţi bănuitori, / Noi 
suntem întorcători, / De ziceţi poftim, poftim, / Noi pe-atâţia mai venim, 
/ Înainte suntem doi, / Oastea noastră-i înapoi”. 

Alaiul era invitat la masă, cu care ocazie, soacrei i se cânta: 
„Bună seara, soacră mare, / Ştiu că-ai stat în aşteptare, / Noi de asta am 
venit, / Să ne dai ce-ai juruit, / Să dai floarea din fereastră / Şi a mirelui 
nevastă. / Ai lucrat un an şi-o vară / Şi-ai încărcat două cară, / Nu prea 
avem ţoluri de lână, / Că oile ni-s la stână, / Perinuţe nu prea avem, / Că 
noi gâşte nu ţinem, / Scorţăraşul cel de buci / De puzderie de-abia îl duci”. 

Cu această ocazie, se fac şi o serie de glume ca de exemplu: 
„Casa veche, fără gard, / Cămeşoaie cu prohab, / În ogradă-un pădureţ / 
Şi-n casă un Macorteţ. / Un câine hition în lanţ, / Da” vă ţineţi îngâmfaţi. 
/ N-aveţi nici cenuşă-n vatră / Şi soacra-i disprigiurată”. 

După aceea, alaiul se porneşte, cu „zestrea”, spre casa mirelui, 
cântând: „Haida, haida să mergem, / Că-i seara şi n-ajungem, / Că ni-i 
drumul cam cotit, / Ne temem de prăvălit!”. 

Când ajung acasă, la mire, se cântă: „leşi afară, soacră mare, / 
Că-ţi aduc cheptănătoare, / Pe unde te-a cheptăna, / Şapte ani nu te-a 
mânca. / Ți-o plăcea, nu ţi-o plăcea, / Tot cu dânsa-i rămânea! / leşi 
afară, până-n prag, / Şi-i vedea boii ce trag, / leşi afară, pân-la nuc, / Să 

vezi ce noră-ţi aduc!”. 

Sâmbătă, până la nuntă, vătăjelul (vornicelul), cheamă la nuntă, 
din partea mirelui şi a miresei, cu cuvintele: „V-o poftit mirele şi mireasa 
/ Şi nunii cei mari / Şi socrii cei mari / Şi vă poftesc şi eu, / Din partea 
mea, / Pe mâne, la nuntă, / Şi mâne, seara, la „pripoi”!”. 

Duminica, dimineaţa, nunta începea la casa mirelui. 

Îmbrăcămintea mirilor, vara, era mai simplă: Mireasa, cu cămaşă, 
catrinţă, bondiţă, hobotul pe spate şi ciubotele; Mirele, cu cămaşă, iţari, 
brâu, pieptar sau bondiţă cu dihori, ciubote de toval. Iarna, mirele avea 
cojoc scurt, cu prim, în loc de bondiţă. 

Nevestele tinere, împreună cu „druştele”, aveau grijă să „găteas- 
că” mireasa. Aceasta, îmbrăcată pentru cununie, era aşezată pe un scaun, 
în faţa oglinzii. Nevestele o despleteau, o pieptănau, făcându-i câteva 
colţuri din păr, fixate pe frunte cu apă şi zahăr, îi aşezau pe creştet gâţa 
cu coroniţa. Basmalele erau puse pe umeri, ca să atârne pe spate, cu părul 
despletit, lăsat deasupra. Aceasta se chema „găteala miresei”. Nevestele 
îi cântau de jale şi mireasa plângea supărată. 

Cel mai impresionant moment era acela când mirii, înainte de 
plecarea la cununie, îşi luau „iertăciunea” de la părinți. După acest mo- 
ment solemn, în faţa părinţilor, mirele era adus, cu alai, de vornici şi naşi, 
la casa miresei. Aici, mireasa, îngenunchind în faţa părinţilor, le săruta 
mâna, mulţumindu-le pentru tot ce au făcut pentru ea, rugându-i să o 
ierte pentru greşelile ei şi să nu o uite. Părinţii îi dădeau binecuvântarea. 
Acest obicei încă s-a păstrat, până în zilele noastre, la Pătrăuții de Sus. 

Un vornicel zice o oraţie. Am să redau o strofa din „iertăciu- 
ne”: „Prea cinstiţi nuntaşi, staţi / Şi-un cuvânt de iertăciune ascultați! / 
C-aceşti fii aşteaptă de la Dumneavoastră, iertare / Şi de la Dumnezeu, 
Binecuvântare, / Că ei pieptul v-au supt / Şi mare bucurie v-au făcut, / 
Din somn dulce v-au sculat, / Şi poate v-aţi scăpat şi i-aţi blestemat, / 
Şi acum toate celea să le uitaţi, / Fiii să-i iertaţi, să-i binecuvântaţi / Cu 
pâine şi sare, / Cu darul Sfinţiei Sale!”. 

După obţinerea „iertăciunii”, se scotea, şi se scoate şi în prezent 
„dansul afară” cântând: „De trei ori, pe lângă masă, / Să iasă răul din 
casă, / Să rămână binele, / Să trăiască tinerii!”. 

După aceasta, se pornea la cununie, cântând: „Hai, mândră, la 

cununie, / Cât îi verde frunza-n vie! / De ce frunza s-a usca, / Mi-i chema 
şi eu n-oi vrea, / De ce frunza s-a zbârci, / Mi-i chema şi eu n-oi fi!”. 

Cununia, la biserică, avea loc, şi are şi-n prezent loc, la prânz, 
după terminarea slujbei religioase. După cununie, tot alaiul nunţii se duce 
la casa mirelui. Nevestele cântă: „Când ne văd suind la deal, / Crapă duş- 
manii de-amar, / Or crăpa şi s-or desface / Şi nimica nu ne-or face, / Las” 
să crape-n patru părţi, / Nu le faci voia la toți! / Mână, bade, caii bine, / 
Nu te uita-n ochi la mine, / Mână, bade, caii tare, / S-ajungem în sat, cu 
soare, / Să se mire oamenii / Pentru ce-am trudit caii, / Pentru-o floare 
din fereastră, / Pentru-o tânără nevastă, / Pentru-o floare din grădină, / 
Pentru-o tânără copilă! / Şi-am călcat din leu în leu / Şi-am făcut pe cheful 
meu, / Şi-am călcat din salcie-n salcie / Şi-am făcut cum mie-mi place!”. 

Acest cântec l-au cântat şi-l cântă toate nevestele tinere şi bătrâne. 

Ajungând la casa mirelui, tinerii miri aprind lumânările şi ascultă 
„oraţia colacului”, spusă de-un vornicel sau de-un bărbat mai isteţ, care o 
ştie: „Bună seara, socru mare, / Te cunoşti după-nsemnare, / Că eşti socru 
mare! / Că de n-ai fi, / Nu te-ai fuduli. / Ţine această ploscă umflată, / 
La şezut crăcănată, / Şi-o închină soacrei o dată!... / Socrii mari, ascul- 
taţi, / Şi-n urechi vă băgaţi: / Când va da soarele, diseară, / Mare oaste 
vă-mpresoară, / Mulţi înalţi şi frumoşi, / Bine v-am găsit sănătoşi!” etc. 

Înainte de a se aşeza la masă, un vornicel descoperea câteva 
farfurii de răcituri şi spunea: „Prea cinstiţi nuntaşi, / Poftiţi, gustaţi, / 
Boierii de casă, / Mi-au încredinţat această masă / Şi eu, trimis împără- 
tesc, / Sunt pus să vă poftesc. / Poftim, gustaţi, / Din pâine, din sare, / 
Din masa Domniilor Sale!”. 

Şi, după aceasta, toţi nuntaşii se aşezau la masă, servind tot fe- 
lul de bucate, obişnuite de pe vremea aceea: zeamă cu tocmag (tăieţei), 
friptură, răcituri, găluşte (sarmale) cu crupe din boabe de porumb date 
la râşniţă şi plăcintă cu mac (ultimele două, specialităţi culinare rutene 
— n.n.). Plăcinta, tăiată felii, era pusă deasupra, pe sarmale. 

Băutura stătea, tot timpul, pe masă. Erau sticle de 1 kg, de Mono- 
pol, pline cu rachiu, se punea şi mustul din fructe uscate. După aceasta, 
urma a se anunţa „Pahar Dulce”. 

Luând, în mână, o farfurie cu 2-3 pahare cu băutură dulce, se 
închina, mai întâi, naşilor — „paharul de pocinog”, care aduce mult no- 

roc. Cel care strângea în pahar şi strânge şi acum, striga: „Domnu” nun 
Mare / Şi Doamnă nună Mare, / Poftim la „pahar dulce”, / Care-n pungă 
te-mpunge!”. 

Cei doi naşi luau paharele, le-nchinau mirilor, cu urări de fericire, 
le dădeau apoi pe gât, scuturându-le, să nu rămână nici un strop şi, în 
liniştea ce se aşternea, anunţa darul, fie în bani, fie în natură. Vătăjelul 
anunţa şi el, cu glas tare, să audă toţi mesenii, care-i darul primit. 

După naşi, urma la socri, la rude şi la ceilalţi nuntaşi. 

Urma „legatul”. Aceasta se făcea, de către neveste tinere, cu 
ştergare frumoase, petrecute de-a curmezişul pieptului, prinse sub braţ, 
la naşi, starosti, bucătăreasă şi alţi gospodari care au dat ajutor deosebit 
la nuntă. 

Iată şi un cuplet de „cântec la legători”: „Frunză verde de-arţă- 
raş, / Bună seara, la nănaşi, / Nu te legăm de tâlhar, / Te legăm de nunuţ 
Mare. / Foaie verde tropoţică, / Mai avem o cumnăţică, / Foaie verde de 
salată, / Ne-a mai rămas o cumnată, / Săraca bucătăreasă, / Mult a fost 
friptă şi arsă!”. 

Mai era, la noi, cândva, „Împărţirea Găinii”. Înainte de miezul 
nopţii, vătăşelul aducea, pe farfurii, o găină friptă, pe care o prezenta 
mirilor, spunându-le: „Luaţi şi gustaţi, ca să trăiţi fericiţi, în desfătare, 
liberi şi fără griji!” 

Mirele şi mireasa, după ce gustau din găină, o împărțeau cu naşii, 
cu socrii Şi, din ce mai ajungea, gustau şi ceilalţi nuntaşi câte-o fărâmă. 

După „Legat”, urma „îmbrăcatul Soacrei celei Mari”. Cu mare 
veselie, aceasta era adusă, pe sus, de nevestele tinere, în mijlocul casei 
şi îmbrăcată de druşte, peste hainele ce le purta, cu cămaşă, catrinţă şi 
tulpanul, primite în dar de la mireasă. Nevestele tinere îi cântau tot felul 
de cântece ticluite anume. 

După îmbrăcatul soacrei celei mari, mireasa era aşezată pe un 
scaun, în mijlocul casei, înconjurată de nevestele care-i cântau cântece 
de jale, iar mireasa plângea de „sărea cămaşa de pe ea”. Îi desfăceau 
gâţa şi şlaierul (hobotul) şi-i împleteau părul în două cosiţe, pe care le 
aduna la ceafa, „în top”, urmând a fi îmbrobodită; în acest timp, druş- 
tele jucau hobotul deasupra capului miresei. După ce i se lua coroniţa, 
rămânând numai cercul uşor, numit, de acum, „cârpă”, semnul femeilor 

măritate, naşa aşeza basmaua pe capul miresei, iar nevestele îi cântau: 
„la ridică-ţi hobătu”, / Să te vadă socru-tu! / Ia ridică-ţi basmaua, / Să 
te vadă soacră-ta!” 

La „înhobotatul Miresei”, se cânta: „la-ţi, copilă, ziua bună / De 
la tată, de la mumă, / De la fraţi, de la surori, / De la grădina cu flori, / 
De la strat de busuioc, / De la feciorii din joc! / Iese luna din pomete, / 
Ilenuţa dintre fete, / lese luna din brădăi, / lonică dintre flăcăi!” 

A doua seară, avea loc petrecerea numită „uncrop”, unde se da 
băutură caldă şi se servea cu bucatele rămase din seara pripoiului (a treia 
seară după nuntă). La această petrecere, erau invitaţi rudele şi vecinii 
mai apropiaţi, naşii şi nevestele tinere. Spre dimineaţă, începea veselia 
cea mare, când lumea era prinsă în vârtejul jocului. Vătăjeii cântau: 
„Frunză verde de negară, / Să pornim cu danţu-afară, / C-o fost vremea 
mai demult, / Da” noi nu ne-am priceput, / C-o fost vremea decuseară, / 
Da” noi nu ne-am tras de seamă!”. 

Nunta a fost şi este unul din momentele principale în viaţa fie- 
cărui om. Ca să fie bine organizată o nuntă, întotdeauna era nevoie de 
oameni, bărbaţi şi neveste isteţe. În toate timpurile, la Pătrăuții de Sus 
au fost oameni deştepţi, isteţi, care au organizat aceste ceremonii la un 
înalt nivel. Sunt cunoscuţi, în sat, bărbaţi isteţi ca Grigore Tochiţă, tatăl 
autorului, Petre Bicieri, lonică Amarghioalei, Vasilică Cucuruz, Gheorghe 
Opoaiţ, Gheorghe Nicoreac, Ilie Haraga,Ilie Şvabiuc. Neveste cântărețe, 
Eudochia Tochiţă, mama autorului, Axenia Pojoga, Ana Grijincu, Saveta 
Pojoga, Casandra Bahnean, Ileana Bahnean, Marina Bicieri, Dumitru 
Tochiţă şi Ileana Didei'*. 

La nunţi, ca şi la hore sau strânsuri, repertoriul de cântece şi 
dansuri era cam acelaşi. „În afară de „Hora Mare” sau „Hora în Două 
Părţi”, cu care, la Oprişeni, începea orice petrecere, din repertoriul 
muzical-coregrafic al acestui sat au făcut parte (unele mai fac!) piesele 
coregrafice numite „Alunelul”, „Ardeleanca”, „Arcanaua”, „Arcanul”, 
„Bătrâneasca”, „Coasa”, „Coroghiasca”, „Căţeaua”, „Coromâsla”, 
„Coşare”, „Cozacul”, „Frischmager”-ul, „Polca”, „Raţa”, „Româncuţa”, 
„Ruseasca” („Rusca”), „Sârba”, „Tropoţica” ş.a. Astăzi, în rare ocazii, în 
afară de hore şi sârbe, bărbaţii mai în vârstă mai execută „Ruseasca”, se 


31 TOCHIŢĂ, DRAGOŞ, Pătrăuții de Sus şi oamenii săi, pp, 119-129 

prind în „Coroghească”, dansează „Coasa” ori „Raţa”. Deci, repertoriul 
muzical-coregrafic al satului, atât de bogat şi variat odinioară, devine 
tot mai sărac, piese coregrafice tradiţionale sunt executate mai mult 
de către artiştii amatori la festivaluri şi serbări naţionale sau pe scena 
căminului cultural. 

Acompaniamentul muzical al pieselor coregrafice a fost asigu- 
rat, după tradiţie, la instrumente vechi, cum ar fi fluierul de metal fără 
dop, cavalul, tilinca, vioara (scripca), ţambalul, trompeta, doba mare 
cu talger. Aceste instrumente au fost adaptate stilului local în execuţie 
şi interpretare. Deşi printre vestiţii fluierari ai satului s-au aflat Alexa 
Raducan, Dumitru Covalciuc, Constantin lanciuc, Pavel Raducan, Ște- 
fan Birău (al Margioalei) ş. a.; după fluier, caval sau tilincă se juca, mai 
demult, numai la clăci şi şezători. 

Scripca şi ţambalul au fost instrumentele care n-au lipsit la nunţi 
şi cumetrii, ba chiar şi la strânsură. Şirul scripcarilor notorii l-au ilustrat 
Constantin Haisuc (Tinaş), Vasilică Muntean, Petrea Covalciuc. Au 
existat şi scripcari de mâna a doua, ca Meliton Bezuşcu (al lui Gheor- 
ghină) şi Lucuţa lui lonos, aceştia cântând mai mult la şezători, precum 
şi la jocurile de băieţi. De ţambalagii, Oprişenii n-au dus lipsă, printre ei 
numindu-se Alexa Pucai, Grigoraş Muntean, lulian Pucai, Leon, Toader 
şi Manole Muntean. 

La nunţi mai vestite şi la hramuri, până la 1940, era angajată 
fanfara din Grămeşti. O fanfară, condusă de Arcadie Nimigean, a existat 
în sat, în anii 50-70 ai secolului trecut. Din ea mai făceau parte Nicolai 
Timoficiuc, Toader Semcu, Vasile Covalciuc, lon Bileţchi (a Domnichii), 
Sandu Dvorschi, Gheorghe Bălan. 

Astăzi, pe lângă căminul cultural, există o formaţie instrumentală, 
condusă de Maftei Nimigean, dar la nunţi şi alte petreceri sunt invitate, 
adeseori, orchestre din alte localităţi, care, prin neadaptare la repertoriul 
muzical-coregrafic local, poluează datina şi tradiţia oprişene”*%. 

„Dacă nu erau nunţi sau hramuri în satele vecine şi chiar mai 
îndepărtate, tineretul îşi petrecea acest timp la horă. Se organiza hora 
numită „joc”, în deal, pe toloacă, la biserică, şi în ceea parte (pe malul 
stâng al Siretului Mic), în crucile drumului din faţa primăriei sau pe 


3% COVALCIUC, DUMITRU, Oprişeni, un sat la răspântiile istoriei, p. 88 

toloaca numita „La ţigani”. 

Feciorii cei mai vrednici, mai în vârstă, angajau din timp muzi- 
canţii (scripcarii), de obicei 2; unul cânta la vioară şi al doilea la cobză 
sau, tot cu vioara, ţinea „hangul”. 

Îmbrăcaţi în haine de sărbătoare, fetele, cu mamele lor, şi flăcăii 
se adunau, după masă, pe la orele 15, la joc. Flăcăii stăteau deoparte, iar 
fetele, cu mamele lor, de alta parte; gospodari erau mai puţini, aceştia 
stăteau în altă parte. 

Flăcăii care au organizat jocul şi au plătit muzicanţii trebuiau să 
îşi recupereze cheltuiala şi, astfel, se organiza aşa-numitul „joc înainte”. 
Flăcăul care vroia să-şi danseze fata care îi place plătea o sumă de bani, 
după cum se înțelegeau, chema fata, prin strigare pe nume sau îi făcea 
numai semn, şi ei conduceau acest dans. Pentru fată era mare cinste 
„jucatul înainte”. 

Întotdeauna, jocul începea cu hora. Se dansa hora într-o parte, 
hora în două părţi, hora lui Ionel. „Hora mare” se dansa numai la nunți. 

După cununie, pe toloacă, la biserică, se dansa hora mare. Aran- 
jaţi toţi în dans, fiecare cu perechea lui, vătăjelul — cel care comandă: 
— hora la dreapta, o dată roată, hora la stânga — o dată roată, hora la 
culme (unu, doi, trii, trii, trii — de trei orl). Se făceau, apoi, două cercuri, 
fetele la mijloc şi flăcăii în afară — flăcăii joacă la dreapta şi fetele la 
stânga, până ajunge fiecare la perechea lui. Hora se leagă prin mâinile 
flăcăilor, peste capul fetelor, formându-se un cerc — dansează odată roată; 
hora stă pe loc, bate iar la culme, se desprind din cerc şi fiecare pereche 
dansează 2-3 învârtituri şi strigă „O damă înainte!” şi, tot aşa, până ce 
fiecare flăcău dansează cu „toate damele” (indiferent de vârstă), până 
ajunge la perechea sa şi se termină hora. În hora aceasta, dansează toata 
lumea, tânăr şi bătrân. Această horă se mai dansează după strângerea „în 
pripoi”. Acest dans a dispărut după 1926, deoarece tinerii dansatori nu 
respectau comanda vătăjelului, zicând: „Doar n-om juca tătii babele!”. 

La horă-n sat, se mai dansa „Sârbeasca”, „Cireşcaita”, un dans 
în formă de şirag, ţinându-se de braţ o fată, un flăcău. „Ardeleanca” se 
dansa cu comenzi, câte 4 în rând, un flăcău, o fată, formându-se mai 
multe rânduri, dansând după comanda unui flăcău... 

În vechime, se dansau „Alunelul”, „Arcanul” , „Bătrâneasca”, 

„„Coasa”, „Haiducul”, „Huţulca”, „Polobocul”, „Rusasca”, „Schnelpolka” 
şi „Cuza”. Arcanul, coasa, haiducul, polobocul şi rusasca se dansau 
numai de către flăcăi. 

„Cuza”, un dans vechi, se dansa câte 4 în rând — 2 perechi — fetele 
la mijloc, flăcăii pe margini, cei mai destoinici în faţă, cei tineri în urmă. 
Cu timpul, au dispărut „Ardeleanca”, „Cuza”, „Haiducul”, „Huţulca” şi 
„Polobocul”. Bătrâneasca se dansa în ultimul timp, de către cei vârstnici, 
numai la nunţi”. 

În fiecare sat românesc al regiunii Cernăuţi au existat, în trecutul 
apropiat, lăutari cu har, care au dat petrecerilor suflul acela străvechi, din 
care se întrupă identitatea unei comunități. 

Nelipsit martor al petrecerilor românilor şi împătimit culegător 
de folclor, stăneşteanul Dragoş Tochiţă asociază numelui fiecărui sat de 
pe valea Sireţelului şi măcar unul, dacă nu câteva de lăutari demni de a 
fi încredinţaţi memoriei: „Cireş, unde erau regretaţii Silvestru şi Radu 
Opaiţ, ţambalistul Crăciun Ursulean şi acordeonistul Andrei Postatnic”; 
„Budineţ, unde erau extraordinarul conducător de jocuri Nicolae Sauciuc, 
zis lencicoarei, şi Traian Putinţă”; „la Ciudei, Ilie Bândiu, Saveta Burlă, 
Costică Nicorici, Costică Motrescu”; „la Crasna, Costică Mitric zis „a 
lui Bursuc”, Zaharie Ursache zis „Frunzan”, regretatul Ilie Motrescu, 
vioristul Gheorghe Tochiţă, Ilie Istrati, Viorica Solcan”; „la Pătrăuții de 
Jos, Nicolae Pavel, Zaharie Buta, Aurel Buta, mai târziu Costică Gavri- 
loaie şi Radu Haraga”; „la Cupca, Nicuţă Timiş, Gheorghe Berezovschi, 
Viorel Timiş şi Vasile Ungurean, mai târziu Costică Alerguş”; „la Suce- 
veni, Vasile Lupăşteanu, Iluţă Pascari”; „la Carapciu, Ileana Boicu”; „la 
Priscăreni. Elena Calancea”; „la lordăneşti, Gheorghe Huşulei, Vasile 
şi Todirică Bostan, Florea Şapcă”; „la Ropcea, Mihai Florescu, Vasile 
Sciţca şi Victoria Costinean”5%. 


3 CIOBANU, PRELIPCEAN, SLĂNINĂ, Cupca, un sat din Bucovina, pp. 
344, 345 
35 TOCHIŢĂ, DRAGOŞ, Alte obiceiuri folclorice de pe valea Siretului Mic, 

„Persoanele de cinste 
la nunta Ruteanului” 


„La Ruteni este obicei că părinţii logodesc copiii lor, chiar când 
aceştia sunt încă mici. Totdeauna se ia în vedere averea ambelor părți, 
cu scopul de a se înavuţi. Fata nu este întrebată despre consimţământul 
ei la o căsătorie. Se întâmplă, deşi foarte rar, că un flăcău avut ia o fată 
săracă, însă cazul contrar nicicând. 

Ruteanul, mergând în peţit, zice „idu swatate sau w staroste”; 
primind el cuvântul zice: „maiu slowo”. Cununia se numeşte „sliub”, 
nunta, „brak” sau „weselie”, iar căsătoria, „soprujestwo”. 

Este obicei că flăcăii se însoară imediat după ce au tras de 3 ori 
la sorţi şi n-au fost recrutaţi sau dacă au fost asentaţi, după ce şi-au făcut 
anii la miliţie, adică în vârstă de 23-26 ani, fetele însă se pot mărită după 
ce au împlinit 14 ani, după prescriptul codului civil austriac. 

Flăcăul („parbok”) de regulă îşi alege singur fata („ghiuka”), care 
să-i fie consoarta vieţii. Mirelui îi zic „molodei”, iar miresei, „moloda”. 

Peţitul se face, de regulă, toamna, de una sau două rude de 
aproape ale flăcăului sau de prieteni însemnați ai tatălui lui. Seara, merg 
aceşti peţitori, „swate” sau „staroste”, dimpreună cu flăcăul, la casa fetei, 
unde intră în casă, iar flăcăul rămâne ascuns afară. Aici aduc ei vorba, 
prin fraze înflorite, despre scopul cu care au venit şi, după ce părinţii 
fetei s-au declarat înţeleşi, apoi se face vorbă despre zestrea fetei, care 
joacă un rol foarte însemnat. 

Imediat după peţire sau cel mai târziu în 8 zile, urmează logodna 

„Zarucenie”), când la casa fetei se adună rudele ambilor tineri şi cu care 
prilej se bea mult alcool, ceea ce se numeşte „na slowo piiu”, adecă beau 

pentru cuvânt. Cu acest prilej, se hotărăşte şi ziua cununiei. 

Flăcăii, de regulă, se însoară cu ştirea şi voia părinţilor, dar se 
întâmplă cazuri că şi contra voii acelora. 

Este obicei că mirele face daruri, părinţilor miresei, iar mireasa, 
mamei şi surorilor mirelui, câte un ştergar. 





Miri ruteni dintre Prut şi Siret 


Mirele dăruieşte miresei, în preseară, înainte de cununie, o pe- 
reche de ciubote (câteodată galbene), un fes roşu şi o basma mare, de 
lână, cu flori, sau una mai mică, tot cu flori, însă de mătase. Tot atunci, 

trimite mireasa mirelui, prin vătăjei, o cămeşă, cusută de dânsa, prin 
care ea documentează că ştie să coase. Mirele, primind darul miresei, 
dăruieşte pe aducători cu oarecare monedă de argint. El, pentru cununie, 
se îmbracă cu această cămeşă. 

Se întâmplă, câteodată, că din peţit şi toată logodna nu se alege 
nimica, şi aceasta atunci când au ieşit vorbe rele despre mireasă sau când 
nu se poate face învoială cu privire la zestre. Mirele, care repăşeşte (se 
retrage — n.n.) de la nuntă, restituie, câteodată, spesele avute părinţilor 
miresei. Mireasa, dacă repăşeşte, nu restituie nicicând vreun fel de spese. 

Pregătirea pentru nuntă se face prin aceea că, în casă, toate lu- 
crurile se spală, se văruieşte şi se împodobeşte, apoi se coace, fierbe 
şi se face tocmeala de timpuriu cu muzicanţii satului. Grămădindu-se 
nunțile, câteodată trebuie o nuntă sau alta amânată, din pricina că mu- 
zicanţii satului sunt deja angajaţi şi fără de dânşii nuntă nu se face. S-a 
întâmplat şi se întâmplă cazuri că aceste foarte importante persoane, pe 
lângă meseria lor, mai practică şi alta, adică îşi însuşesc, pe când dorm 
toţi cei de casă, diferite obiecte, chiar pluguri şi lanţuri de fier, pe care 
le transportă la casele lor şi, apoi, se întorc la casa nunții şi se aşează şi 
ei liniştiţi la odihnă, după ce şi-au făcut trebuşoara. 

Zestrea („„wino”) unei fete constă din lucrurile necesare spre a 
aranja o casă, adică ţoluri, lăicere, pânzeturi, perine, apoi din ceva vite 
şi, factorul decizător la facerea căsătoriei, un loc de grădină pentru casă 
şi de arătură în câmp. 

Aflându-se într-o casă mai mulţi flăcăi sau mai multe fete, atunci 
aceştia sau acestea se însoară sau se mărită „ujenutsia” sau „widaiutsia”, 
unul după altul, după vârsta lor, aşa că se însoară sau mărită, mai întâi, 
totdeauna cel mai în vârstă, înaintea celui mai tânăr. Este regulă că fratele 
sau sora cea mai mare în vârstă se bucură, între ceilalţi fraţi şi surori, de 
un drept de onoare. 

Înainte de aranjarea unei nunţi, se ţine, de obicei, un sfat fa- 
miliar. Flăcăii se însoară, de regulă, cu fete din satul lor, mai rar cu fete 
din sate străine. 

Poporul rutean crede că mai mulţi fraţi sau veri se pot căsători cu 
alte rude. Împrejurarea că cineva a botezat în familia cuiva nu împiedecă 
o căsătorie între membri ai acelor două familii. 

Mireasa primeşte de la tatăl ei o ladă de lemn înflorită, în care 
se aşează albiturile, pânzăturile şi alte mărunţişuri. După nuntă, vătăjeii 
scot lada şi zestrea miresei din casa ei părintească, o pun pe car şi o 
transportă la casa mirelui, pentru care serviciu ei primesc câte o năframă, 
numită „şerenka”. 

Mireasa, care, cu o zi înainte de cununie, umblă însoţită de druşte 
prin sat şi invită la nuntă, primeşte de la fiecare invitat un dar, care constă 
din un fuior de cânepă. 

În preseara nunţii, se coase cu mătase, în casa mirelui, pentru 
mire, iar în casa miresei, pentru mireasă, cununa „winok” din frunze 
de brebenoc aurite, cântându-se, la acest prilej, cântece vesele. Cununa 
miresei se înfrumuseţează încă cu monede vechi de argint, pe dinafară, 
iar pe dinăuntru, cu un fir de usturoi, care se aşează aşa că el spânzură 
pe fruntea miresei, ca ea să nu fie deochiată, ceea ce, atunci, este foarte 
lesne şi periculos. Firul de usturoi se aşează şi la cununa mirelui, care 
se coase la partea dreaptă a cuşmei. 

Persoanele de cinste la nunta Ruteanului sunt: 1. Vătăjeii 
(„drujbe”), care, pe timpul duratei nunţii, trebuie să conducă pe mire la 
persoanele cele mai însemnate din sat (boier, posesor, preot, învăţător, ba 
chiar propinator, etc.), ca să-i invite la nuntă, apoi să-i ţie cuşma mirelui, 
care singur n-are voie să facă aceasta, şi, în fine, figurează ca aranjori, pe 
tot timpul nunţii; 2. Druştele („druşke”), care petrec pe mireasă pretutin- 
deni; 3. Nunul cel mare („batko”) şi nuna cea mare („matka”), care au 
datoria să asiste, cu câte o mare lumină, împodobită cu cordele, în mână, 
la ceremonia cununiei tinerilor, pentru care trudă primesc ambii câte 4 
colaci mari, apoi nunul, o năframă, iar nuna, un ştergar de bumbac. Aici 
trebuie să observ că nunii nu poartă nici un fel de insigne, pe când vătăjeii 
şi druştele, câte o floare, cumpărată în dugheană, care se atârnă la piept. 

Mirele şi mireasa ies din casele părintești, după ce şi-au luat 
iertăciune de la părinţi şi au fost binecuvântaţi de dânşii. leşind mirele 
din casa părintească, se aruncă cu grâu asupra lui şi apoi pleacă, însoțit 
de vătăjei, rude şi de doi muzicanți, la biserică. 

Tot aşa se procedează şi la ieşirea miresei, care şi ea, însoţită de 
druşte, rude şi doi muzicanți, se duce la biserică. 

Binecuvântarea mirilor, înainte de plecarea lor la biserică, se 

face în următorul mod: 

Lângă laiţa de dinaintea icoanelor, se aşterne, jos, un lăicer de 
lână, pe care se pune o perină sau un snop de grâu. Oaspeţii încunjură 
Jăicerul, iar mirele sau mireasa îngenunche pe lăicer şi-şi pleacă capul 
pe perină sau snop, cerându-şi binecuvântare de la părinţii prezenţi. 
Aceştia recită o formulă de iertăciune şi binecuvântare şi apoi aşează pe 
capul fiului sau fiicei lor cuşma cea cu cununa de mireasă, doi colaci şi 
o huscă de sare. Copilul binecuvântat apoi se scoală şi sărută mâinile şi 
picioarele părinţilor săi. 

Tinerii sosiți în biserică ocupă un loc de cinste, mirele stă, adică, 
înaintea bărbaţilor, iar mireasa, înaintea femeilor. 

Fiind totul pregătit pentru cununie şi după ce nunul a aşezat, în 
mijlocul bisericii, un lăicer de lână colorată, sub ale cărui 4 cornuri pune 
câte un ban de aramă, ca onorar pentru panomarul bisericii, merge la 
mire, îl ia de mâneca mantalei sau sumanului şi-l aduce de-l aşează pe 
lăicer, postându-se dinapoia lui. Tot astfel procedează nuna cu mireasa, 
pe care o aduce lângă mire şi apoi urmează cununia tinerilor. 

După cununie, nunii conduc pe nou căsătoriţii, cari se ţin de 
mână, înaintea celor patru mari icoane ale iconostasului, unde se în- 
chină şi le sărută. La acest prilej, încearcă fiecare din însurăţei să calce 
pe celălalt pe picior, ca apoi să domnească peste celălalt. După această 
ceremonie, fiecare din tineri se întoarce, aşa precum a sosit la biserică, 
adică deosebit şi pe altă cale, la propria casă părintească. 

Aici, el este primit de casnici cu pâine şi sare. Apoi se aşează toţi 
oaspeţii, după ce a şezut mirele sau mireasa, după masă, la ospăț. Mireasa 
aşteaptă în casa părinţilor ei sosirea mirelui. Spre seară, pleacă mirele, de 
la casa sa părintească, condus de vătăjei şi în societatea oaspeţilor săi şi 
a muzicanţilor, spre casa miresei. Sosind aici, se opreşte la poartă, până 
ce rudele lui, care au intrat în casă, au schimbat acolo darurile reciproce. 
Apoi intră şi el şi este primit cu pâine şi sare de tatăl miresei, care ţine 
un şip cu horilcă în mână. 

Înainte de intrarea mirelui în casa miresei, este obicei că un vă- 
tăjel intră în casă şi oferă miresei, în numele mirelui, un colac spoit cu 
hârtie aurită. Ea îl ia, îşi face cruce şi se uită prin borta colacului în cele 
4 părţi ale lumii şi apoi trimite şi ea mirelui un asemenea colac, care, 

primindu-l, intră în casă. După ce a zis bineţe socrului său („swat”) şi 
celorlalţi oaspeţi, se aşează după masă, la stânga miresei. Lângă mire 
se aşează un vătăjel, apoi nunii cei mari şi ceilalți oaspeţi sosiți, după 
starea lor. 

După ce toţi au ospătat şi cinstit, nunul cel mare ia basmaua 
cumpărată de mire pentru mireasă şi o dă fratelui ei, de la care mirele 
trebuie, mai întâi, să-şi răscumpere mireasa, dându-i un cuţitaş. Apoi ia, 
cu două beţişoare, basmaua, o ridică în sus şi apoi o lasă, jos, pe capul 
miresei, prin care procedură aceasta este înhobotată ca tânără femeie. 

Este obicei că, curgând păhăruţul, cu ocazia ospăţului, cel ce-l 
oferă vecinului să i-l închine, iar primitorul să sărute mâna oferentului, 
zicând „Dai boje zdorovie!”, adică „Dă, Doamne, sănătate!”. 

În acest răstimp, se joacă, atât în casă, cât şi afară. În acest in- 
terval, al doilea vătăjel oferă oaspeţilor horilcă, iar aceştia fac daruri în 
bani, pe talgerul vătăjelului, pentru tânăra pereche. 

Este de menţionat că mirele şede la masă cu cuşma pe cap, semn 
că el este, atunci, cea mai însemnată persoană. 

După toate aceste ceremonii, vătăjeii scot zestrea miresei afară, 
o aşează, dimpreună cu lada, pe-o trăsură, iar deasupra se suie mireasa, 
cu nuna cea mare. 

Pe când ies mirele cu mireasa din casa ei părintească, el aplică, 
cu un băț, pe spatele miresei, la care se ţine o perină, trei lovituri, în 
semn că el de acuma înainte este stăpânul ei, iar ea supusă ascultării lui. 

În unele părţi, este obicei că mirele se aşează cu mireasa în prima 
trăsură, care îi duce la casa lui, iar cei cu zestrea vin în urma lor. 

Sosiţi aici, ei sunt primiţi de părinţii mirelui cu pâine şi sare. 
Tânăra pereche, intrând în casă, se aşează în capul mesei, cu faţa spre 
apus. Şi aici urmează ospăț, cinste multă şi joc. 

La o vreme de noapte, nuna cea mare conduce tinerii într-o 
cămăruţă, unde îi lasă singuri, iar oaspeţii se împrăştie pe la casele lor. 

A doua zi, oaspeţii iarăşi se adună la casa însurăţeilor, la aşa- 
numitul pripoi („„propii”, adică băutură), când vin şi rudele nevestei. 

Vătăjeii merg, cu un colac, de aduc, cu muzică, pe nuni. După 
ce nuna cea mare a constatat virginitatea miresei, se aşează toţi oaspeţii 
la masă şi tânăra nevastă are îndatorirea să ofere oaspeţilor păhăruţul cu 

cinste. După ospăț, tânăra nevastă se înveleşte cu ştergarul. 

Se întâmplă şi cazuri că mireasa, în această zi, dacă n-a fost aflată 
virgină, să fie trimisă acasă la părinţii ei. Scăderea aceasta însă se aplanea- 
ză, de regulă, prin un adaos la zestre şi atunci bărbatul o primeşte înapoi. 

În prima zi, după cununie, tânăra nevastă este îndatorită să măture 
casa, iar casnicii îi împrăştie gunoiul şi ea din nou tot trebuie să măture 
casa, până seara. De la acest obicei s-a iscat zicala, pentru cele ce nu se 
grăbesc măturând, „Mături ca nevasta, a doua zi, după nuntă!”. 

A doua zi, seara, însurăţeii vizitează pe părinţii nevestei, însoţiţi 
de rudele bărbatului, care, la rândul lor, primesc oaspeţii cu ospăț şi 
băutură. Cu această vizită, nunta se fineşte. 

De la acest răstimp, însurăţeii sunt bărbat („„muj” sau „celowik”) 
şi femeia, „jena”, „jinka”, „gazdenia”. 

Soarta tinerei femei, chiar şi pe timpul prim al căsătoriei, nu este 
tocmai de invidiat, căci ea este apreciată ca aparținătoare hargalicului 
casei. Bărbatul ei, faţă de dânsa, nu este prevenitor, din simpla cauză că 
el n-a luat-o din dragoste, ci pur şi simplu din interes material, ca să ia, 
cu dânsa, avere şi să aibă ajutor la lucrul câmpului... 

Bărbatul este şi stăpânul femeii sale. Femeia este conştientă de 
integritatea ei faţă de bărbat, ieşind din casă cu dânsul, spre a merge 
undeva, lasă pe bărbat să meargă înainte şi îi urmează, cu traista la umăr, 
în distanţă de 2-3 paşi. Ea, în gospodărie şi casă, isprăveste tot lucrul 
greu, căci ea trebuie, în acelaşi timp, să fiarbă de mâncare, să îngrijească 
copiii, să ţie casa curată, să spele rufele tuturora, să tencuiască, să ungă 
şi să văruiască casa, pe dinlăuntru şi pe dinafară, să îngrijească de vite, 
să prăşească, să secere, să adune, să încarce, să descarce, să clădească, 
în scurt, să muncească din greu, pe când bărbatul, de multei ori, şede 
în crâşmă şi bea şi, apoi, venind întruna târziu, noaptea, acasă, trebuie 
să sufere maltratările lui şi, dacă poate scăpa din mâinile lui, să fugă, 
noaptea, cu un copil mic în braţe, la vreun vecin sau la preotul satului. 

Averea tinerilor căsătoriţi este comună, de care însă numai băr- 
batul dispune, care în toate se amestecă. 

În caz de necredinţă conjugală, mai ales din partea femeii sau 
când aceasta este nesuferit de arțăgoasă, atunci este obicei că bărbatul 
face proces scurt, adică o bate bine şi apoi o alungă. Cu timpul, soţii 

iar se împacă şi bărbatul îşi ia femeia înapoi. Numai în foarte extreme 
cazuri bărbatul îşi ia refugiul la divorţ. Femeia la aşa ceva însă nicicând 
nu se gândeşte. 

În caz de divorţ, o parte ia toţi copiii la sine. Amantul femeii, de 
regulă, o păţeşte rău, căci ofensatul bărbat se sfătuieşte cu prietenii săi, 
pe care se înţelege de sine că-i cinsteşte cu horilcă hăt-binişor, se pune 
cu dânşii la pândă şi, prinzându-l, îi trag o sfântă de bătaie, de multe ori 
cu parul, şi aşa îl lecuiesc de boala dragostei. 

S-au întâmplat cazuri că femeia maltratată prea neomeneşte de 
bărbat a primit, de la dânsul, ca un fel de desdăunare, bani, ca să nu-l 
pârască la vornicul sau la judecătorie, şi aşa chestia s-a aplanat. 

Trăind însurăţeii, în primul timp al căsătoriei, până ce-şi gătesc 
căscioara lor proprie, la părinţii bărbatului, nevasta trebuie să îndure 
multe înjosiri. Ei, în acest timp, locuesc în căsuţă („chacena”); cu toate 
acestea, ei stau sub ascultarea şi supravegherea părinţilor. 

Fetele căzute numai cu greu se mărită. Copiii acestor fete se 
numesc „ghite pobocini” sau „benkarte” şi ei poartă porecla mamei lor. 

Întâmplându-se ca un logodit să-şi lase logodnica, după ce a 
deflorat-o, el, după credinţa poporului rutean, nu este constrâns s-o 
despăgubească. 

La Ruteni, necredinţa conjugală este ceva foarte des, ceea ce îşi 
are explicarea în felul cum se încheie căsătoriile între tineri, adică din 
interes şi absoluta voinţă a părinţilor fetei, şi nu din dragoste sau aplecare. 

Copiii zic părinţilor „Dumneata”. Fiastrii, câteodată, se consideră 
ca fraţi buni şi se ţin de asemenea îndreptăţiți. 

Oamenii fără de copii adoptă, mai ales copii orfani. Ei au drep- 
turile copiilor proprii şi se intitulează fiu sau fiică, iar ei, la rândul lor, 
întitulează pe adoptatorii lor cu titlul de tată şi mamă şi, în general, ca 
părinţi. 

Rutenii cred că un copil adoptat poate lua în căsătorie pe un copil 
propriu al adoptatorului. Se întâmplă şi cazuri că adopţiunea se abrogă. 

În caz că doi căsătoriţi se despart, atunci zestrea femeii nu se 
întoarce îndărăt, doar numai foarte rar”55!. 


551 DAN, DIMITRIE, Rutenii din Bucovina /Schiţă etnografică, pp. 27-32, 34 

„In ziua sorocită pentru îngropăciune” 


Cel mai bine păstrat obicei este cel care ţine de a treia şi ultima 
„taină”, înmormântarea, de care, în fond, ţine şi taina împărtăşaniei. 

Cea mai veche mărturie, din 1633, menţionează şi un tânguit al 
instrumentelor populare, cele menţionate şi la nuntă (scripci, fluiere): 
„Când moare cineva, ei obişnuiesc să-l ţină în casă timp de trei zile, mai 
ales dacă vremea este rece şi este iarnă. 

În aceste trei zile, ei nu fac altceva decât că dau mâncare săracilor 
şi călătorilor, cântând mereu din instrumentele pomenite mai sus în jurul 
năsăliei sau sicriului celui mort. 

După împlinirea acestor trei zile, îl duc la cimitirul de lângă 
biserică, trăgând clopotele, cu preotul lângă ei, cu mulţi bărbaţi şi femei, 
care merg despletite, bocind cu glas tare şi smulgându-şi părul. 

După ce l-au băgat pe mort în mormânt, care este o simplă groapă 
săpată în pământ, şi l-au acoperit cu acel pământ, se întorc acasă. 

Aici, se face din nou praznic, cu bărbaţi şi femei, cu bogaţi şi 
săraci, cu oameni de toate neamurile, şi cheamă pe preot să blagoslo- 
vească masa. 

La această masă, nu mănâncă altceva decât peşte şi spun că fac 
lucrul acesta pentru a arăta pedepsirea trupului şi durerea după cel mort; 
beau, totuşi, vin şi bere". 

În 1672, instrumentele muzicale sunt înlocuite cu o bocitoare 
tocmită, care să glorifice faptele celui răposat: „Morţii nu se îngroapă 
decât după trei zile... Preoţii vin şi spun rugăciuni... Femeile sunt datoare 


35 BARSI DI LUCCA, NICOLO, 1633, Călători străini despre ţările române, 
V,p.77 

să vină cu rudele lor, să bocească lângă mort şi să-şi smulgă părul, cu 
toate că, uneori, ele nu au deloc dorinţa de a o face. Atunci, ele tocmesc 
o bocitoare şi folosesc metode de întristare pentru a-şi trezi durerea, în- 
şirând frumoasele însuşiri ale mortului. Această muzică (bocetul — n.n.) 
reîncepe ori de câte ori văd intrând câte un prieten al mortului... 

După trei zile, mortul este dus la biserică, unde se fac rugăciunile 
obişnuite şi, între altele, o psalmodie, în care se spune: „Veniţi, fraţii 
mei, să dăm celui pe care voim să-l înmormântăm ultima sărutare şi 
ultimul salut!”. 

Atunci, cele mai apropiate rude ale mortului îi sărută faţa şi 
mâinile, ceilalți numai mâna. Este îngropat cu stindardul şi cuca de 
ceremonie. 

Prohodul se încheie, împărțindu-se săracilor carne friptă, mai 
cu seamă de vacă'3%. 

„Moldovenii îşi îngroapă morţii după rânduiala bisericii răsă- 
ritene. Îndată ce moare cineva, se spală cu apă caldă şi, înainte de a-i 
înțepeni mădularele, îl îmbracă cu hainele cele mai noi şi cele mai bune pe 
care le-a avut; se aşează, apoi, trupul pe năsălie, în mijlocul pridvorului. 

Trupul mortului nu se îngroapă chiar în ziua cea dintâi, ci se 
aşteaptă până a treia zi, ca nu cumva să se socotească mort un bolnav 
căzut numai în nesimţire şi să se îngroape de viu. 

Vecinii se adună, când aud clopotele, şi îşi arată întristarea către 
rudele de sânge, care stau în jurul mortului. 

În ziua sorocită pentru îngropăciune, toţi vecinii se adună şi-l 
petrec pe mort, după ce se isprăveşte slujba la biserică, în vreme ce preoţii 
merg înaintea lui, iar rudele în urmă. 

După ce se împlinesc datinile bisericeşti, trupul mortului este 
îngropat în curtea bisericii. 

Iar când moare vreo căpetenie a oastei, atunci caii lui se acoperă 
cu pânză neagră şi hainele cele mai scumpe i se pun deasupra; înaintea 
mortului este purtată o suliță, de care atârnă o sabie fără teacă şi cu mâ- 
nerul în jos. De o parte şi de alta, păşesc vreo câţiva oşteni, îmbrăcaţi 
în zale şi cu coifuri. Ei pun în ochii cailor zeamă de ceapă sau praf de 


355 DE LA CROIX, 1672, Călători străini despre ţările române, VII, pp. 266, 
267 

puşcă, ca să se arate ca şi când caii ar plânge în felul oamenilor moartea 
stăpânului lor. 

Trupul unui boier îl petrece, de obicei, domnul însuşi, împreună 
cu toată curtea lui. Dacă mortul a fost unul dintre cei mai de frunte, atunci 
semnele dregătoriei lui sunt purtate, înaintea năsăliei, până la groapă; 
iar după aceea, sunt aşezate în spătărie sau în divan. Locul său trebuie 
să rămână gol măcar vreme de trei zile. 

Doliul nu este acelaşi pentru toţi. Dacă moare un ţăran, atunci 
feciorii lui trebuie să umble, cu capul gol, şase luni, de-a rândul, chiar 
dacă este în toiul iernii, şi să-şi lase să crească părul şi barba; nu pot 
să-şi acopere cu nimic capul, chiar dacă au de mers cale cât de lungă. 

Altminteri acelaşi lucru îl făceau îndeobşte şi boierii, vreme de 
40 de zile de-a rândul: însă, acum, au lepădat asemenea obiceiuri şi se 
mulțumesc sa îmbrace haină cernită şi să-şi lase părul să cadă în plete. 

Dacă a murit fratele unei fete de ţăran, după obicei ea îşi taie o 
şuviţă de păr şi o atârnă pe crucea ce se pune la groapa lui şi poartă grijă, 
un an întreg, ca nu cumva să se piardă sau să cadă; dacă se întâmplă, 
totuşi, acest lucru, ea atârnă iară o şuviţă pe cruce. 

De obicei se adună, cu toții, în fiecare duminică, la groapă, vreme 
de un an şi-şi plâng morţii. 

Cei bogaţi năimesc bocitoare, care ştiu felurite cântece de jale, 
care arata ticăloşia şi deşertăciunea vieţii, după cum se poate vedea din 
versurile acestea, cu care fac, de obicei, începutul: „Cânt cu jale viaţa rea 
a lumii acesteia, / Cum se sfarmă şi se rupe ca un fir de aţă'55%. 

Apoi ele închipuiesc fiinţa celui mort ca fiind de faţă, îl întreabă 
tot felul de lucruri şi spun că, din ură pentru lumea aceasta, nu vroieşte 
să răspundă la întrebările puse, dar, în cele din urmă, înduplecat de ru- 
găminţile rudelor, rosteşte câteva cuvinte. Le dă învăţătură ce trebuie şi 
ce nu trebuie să facă şi le spune că, de aici, înainte, nu va mai vorbi cu 
dânşii şi nici nu se va mai întoarce pe pământ, fiindcă a şi început să guste 
desfătările raiului, pe care Dumnezeu le-a gătit slugilor lui credincioase 
— şi alte bazaconii de acestea, de-ale femeilor limbute”%55. 


354 Citat din „Viaţa lumii, poem filosofic de Miron Costin 
355 CANTEMIR, DIMITRIE, Descrierea Moldovei, p. 215-217 

„Murind cineva, atunci se adună vecinii, îi spală trupul şi, după 
ce l-au îmbrăcat în hainele sale cele mai bune, îl aşează pe laiţa din prej- 
ma icoanelor, aşa că capul vine spre răsărit, mâinile ţinând o lumină de 
ceară pe piept, iar picioarele spre apus, adică spre uşă. Mortul se acoperă, 
apoi, cu o pânză albă, de la picioare şi până la gât. Murind o fată, ea se 
scaldă numai de fete. 

Este obicei că casnicii şi rudele cele mai de aproape bocesc pe 
cel mort, în unele părți apropiate de Români se şi năimesc bocitoare. 

Ruteanul nu zice că i-a murit femeia sau fiica, ci că „a pierit” 
(„Jinka moia uhebla”, adică „Femeia mea a pierit”). Tot în acest fel se 
exprimă şi Huţanul, şi scriitorul acestora (Dimitrie Dan — n.n.), păsto- 
rind enoria Sadău, a înmormântat o femeie bătrână, din vârful muntelui 
Cununschi. Cu acest prilej a auzit cum bocia fiul pe mamă-sa moartă, 
cu cuvintele: „Mamenko moia zolotenka, sribnenka, na şo-s uhebla?” 
(„Mama mea de aur, de argint, la ce ai pierit?”). 

Gospodarului mort i se pune cuşma în cap, tot aşa şi flăcăului, 
dar acestuia cu cununa de mire. Femeile se îmbrobodesc cu ştergarul, iar 
fetele se gătesc cu găteala de mireasă, cu pene şi cordele. 

Mortul, înainte de a fi scos din casă, se aşează într-un sicriu de 
scânduri geluite de brad, la care se lasă o ferestuică, ca sufletul să aibă 
pe unde se întoarce la trup. Fundul sicriului nu se podeşte cu o scândură, 
ci se face din împletitură de vergele de răchită. Când scot mortul din 
casă, este obicei că cei ce duc sicriul ating cu el, de trei ori, fiecare prag 
peste care trec, ca semn de rămas bun şi iertăciune de la casnici, care, 
după scoaterea mortului, rămân în casă, închizând uşile şi fereştile după 
dânsul, ca nu cumva mortul să cheme pe careva din ei cu sine. Ei abia 
mai târziu ies şi petrec mortul. 

În biserică, rudele descoperă sicriul, ridicând capacul, uneori 
încunjurat cu brebenoc, şi sărută mortul, luând aşa rămas bun de la dânsul. 

Hainele mortului se dau de pomană la rude. Afară de aceea, este 
obicei că se aruncă în groapă, peste sicriul mortului, lumini de ceară, 
bani de aramă sau nichel şi bulgări de ţărână. 

Peste groapă se dă celui ce a săpat groapa, de regulă, o găină 
neagră, doi colaci şi o lumină pentru sufletul răposatului. 

Este obicei că Rutencele, când le moare un copil de ţâţă, fac din 
ceară o străchinuţă, în care îşi store din ţâţă câteva picături de lapte, şi 
o pun în sicriu, lângă copil, ca el să nu flămânzească până pe cea lume. 

Mormintele se vizitează numai cu prilejul unei alte înmormântări. 

După înmormântare, în unele părţi imediat după scoaterea mor- 
tului din casă şi aşezarea lui în ogradă, toţi care l-au petrecut pe cel ră- 
posat se întorc în casa lui, unde asistă la panahida ce-o săvârşeşte preotul 
pentru sufletul mortului şi, apoi, se aşează cu toţii la masă, respectiv la 
cinste (lucrul principal), care, câteodată, nici a doua zi nu se sfârşeşte. 

S-au întâmplat şi cazuri că mortului i s-a pus lângă cap, în si- 
criu, un şip cu horilcă, ca el şi în ceea lume să aibă de această delicioasă 
băutură, când îi va fi sete. 

Pe morminte este obicei a planta brebenoc şi vâzdoage. 

Timpul doliului durează, de regulă, 6 săptămâni. Până la în- 
mormântarea unui casnic mort, toţi casnicii de genul masculin umblă 
cu capul gol, fetele cu părul despletit. Dacă o fată vrea să se mărite, pe 
timpul doliului după părinţi, atunci se duce la joc şi aruncă acolo, Jos, 
câţiva bani, ca prin aceştia să se răscumpere de durata doliului. 

Fericiţi sunt copiii, ba chiar şi bătrânii, care mor în răstimpul 
dintre Paşti şi Înălţarea Domnului, căci aceia se duc în cer. Dacă a murit 
cineva şi după dânsul a murit altul, atunci se crede că mortul cel dintâi 
l-a chemat pe cel următor după sine. 

Se crede că, dacă plouă în ziua înmormântării unui mort şi în 
groapa lui cade măcar o picătură de ploaie, atunci mortul merge în rai. 
Un mort, ai cărui ochi rămân deschişi, se ţine de semn că dintr-acea casă 
va mai muri cineva”. 


35 DAN, DIMITRIE, Rutenii din Bucovina / Schiţă etnografică, pp. 23, 24 

„Curate petreceri familiare, 
împreunate numai cu ospeţe” 


În vremea copilăriei şi adolescenţei lui 1. G. Sbiera (anii 1840- 
1850), numărul „eresurilor” populare s-a restrâns, iar practicile ancestrale 
deja s-au vulgarizat, fiind cuprinse în cadrul limitat, dar acceptat, al 
petrecerilor populare îndătinate. 

„Românii bucovineni nu aveau alte petreceri naţionale decât 
nunțile, cumătriile, colocăriile, hramurile sau rugile, zilele onomastice, 
vergelurile şi horele săteşti. 

Vergelurile (de la verigă, verigel, verigel) erau nişte strânsuri de 
flăcăi şi fete mari, făcute toamna şi pe la începutul câşlegilor de iarnă, 
în case private, cu scopul de a deprinde tinerii în danţuri, în cântatul 
colindelor şi în urări la nunţi. La unele din aceste vergeluri, aduceau 
participanţii mâncare şi băuturi”5*. 

Precum se observă, vergelurile descrise de Sbiera diferă total 
de cele povestite de Cantemir, şi prin etimologie, şi prin desfăşurare. 
La Cantemir, ca şi la Simion Florea Marian, care întâlneşte vergeluri 
oraculare prin partea Dornelor, accentul mistic pică pe tentativa sau 
vocaţia de a descifra viitorul (la Marian, fetele ascundeau, sub oale, căni 
sau tigăi, diverse obiecte, pentru a afla dacă se vor mărita în acel an, iar 
la Cantemir, aşa cum s-a putut citi, se încerca descifrarea „norocirilor” 
noului an, cu ajutorul vergelelor, deci al unor nuiele, cu bobi şi cu fa- 
sole). Dar şi afirmaţia lui Sbiera are susţinere, din partea primarului din 
Fundu Moldovei, loniţă Mercheş, care scria, în 10 octombrie 1886, că, 


557 SBIERA, I. G., Amintiri din viaţa autorului, p. 194 


387 








Ion Drăguşanul 


cu ocazia vergelurilor, „tineretul nu joacă, la noi, în crâşme, ci la case 
de gospodari, sub priveghiare”. Prin urmare, cum nici partea oraculară a 
obiceiului nu poate fi ignorată, dar nici partea „petrecăreaţă” a cântatului 
şi jucatului, trebuie presupus că, iniţial, datina îngloba şi predicția, şi 
dansul ritualic, ruperea făcându-se în timp, prin alterarea memoriei sau 
din simplă comoditate a spiritului. 

„Horele săteşti erau curate strânsuri de joc, făcute de către tineret, 
mai ales vara şi toamna, înaintea bisericii, la fântâna publică din sat, la 
crâşmă şi, mai rareori, la vreo casă privată. La acestea veniau şi bătrâni, 
dar mai mult ca priveghetori ai copiilor, decât spre a petrece ei înşişi”. 
Sbiera uită să menţioneze „steagul” de strânsură, dus de unul dintre cei 
doi vatamani, cum uită şi de ritualul strânsurilor, păstrat până în zilele 
de astăzi la Horodnic şi, mai ales, la Călugăriţa. 

„Hramurile sau rugăciunile erau, la poporul de jos, curate ospeţe 
în amintirea familianţilor răposaţi; la clasele mai superioare, însă, se 
introduse şi petrecerea cu musică şi jocuri. 

Curate petreceri familiare, împreunate numai cu ospeţe, erau 
cumătriile şi colocăriile. La serbarea zilelor onomastice şi la nunţi în- 
tâmpinai de toate: ospăț, musică, cântece şi jocuri”*8. 

Hramurile beneficiază de o succintă, dar splendidă descriere, din 
partea lui Em. Grigorovitza: „E frumos lucru să priveşti, în ziua hramu- 
lui, cum pleacă oamenii noştri, cu nevestele, cu flăcăi şi fete, gătiţi ca 
de sărbătoarea cea mai sfântă, cu cai împodobiţi cu rămurele verzi, cei 
mai chiaburi având chiar lăutarii lor în trăsură. 

În chiote şi în pocnete de bice, duruiesc căruțele pline de oameni 
veseli, flăcăii aruncându-şi pălăriile cu pene de păun în văzduh, iar fetele, 
cu salbele în vânt şi cu capetele fluturând de podoaba florilor, aşezate 
în jurul părului, strâns legat, şi a ghiordanelor de mărgele, împletite în 
cozi, de tot soiul'%%. 

Horele, care însoțeau hramurile şi sărbătorile creştine importante, 
au un istoric al mărturisirii, care precizează şi detaliile portului de horă, 
din care desigur că lipsesc opincile: 

„Moldovenii, când vor să joace, îşi pun cizme cu un fel de pot- 


35 Ibidem, p. 194 
35 EM. GRIGOROVITZA, Cum a fost odată / Schițe din Bucovina, p. 65 


388 


Povestea așezărilor bucovinene 





coave de fier în picioare şi, atât bărbaţii, cât şi femeile, le poartă în diferite 
culori. Femeile, însă, au potcoave de acestea mai înalte decât bărbaţii şi, 
când vor să înceapă jocul, se cântă, mai întâi, din diferite instrumente ca 
viori, cimpoaie, fluiere, tobe, lăută cu trei coarde. Apoi, se prind de mână, 
tot câte un bărbat şi o femeie, într-un şir lung, săltând mereu, strigând şi 
bătându-şi picioarele unul de altul. După ce au săltat câtăva vreme, se 
strâng cu toţii, împreună, într-un cerc şi saltă ca mai înainte”5%. 

„Apoi mai au obiceiul... la petreceri, să facă un cerc mare (horă) 
şi toţi câţi sunt să se ţină de mână; ţiganii stau în mijlocul cercului, cântă 
din strună şi din glas tot felul de cântece înfocate şi mai joacă şi ei, după 
cum le este obiceiul, încât pământul se cutremură şi, dacă aş fi silit să joc 
cu ci şi să rabd mult aşa-ceva, aş vrea mai bine să fac orice altă muncă 
grea, decât să mai joc înainte cu ei. Dar ei o pot duce ceasuri întregi şi 
pot răbda chiar o jumătate de zi, fără să simtă oboseala”. 

„Locuitorii din Țara de Sus se pricep mai puţin în ale războiului 
şi nici nu sunt prea deprinşi cu armele; mai degrabă îşi mănâncă pâinea 
în sudoarea frunţii şi în linişte. Sunt înverşunaţi, aproape până la eres, în 
credinţa lor, de aceea se găsesc peste 60 de biserici din piatră numai în 
ţinutul Sucevei, peste 200 de mănăstiri mari, clădite din piatră, în toată 
Țara de Sus, iar munţii sunt plini de călugări şi pustnici, care îşi jertfesc 
acolo, în linişte, lui Dumnezeu viaţa smerită şi singuratecă. 

Furtişaguri nu se săvârşesc decât puţine sau deloc la ei. Totdeauna 
s-au arătat cu credinţă către domn... 

În trebile ţării sunt mai vrednici decât ceilalţi; trebile casei le 
fac cel mai bine; poruncile primite le împlinesc cu cea mai mare râvnă, 
iar oaspeţii îi primesc mult mai bine decât locuitorii din Țara de Jos. 

Jocurile sunt, la moldoveni, cu totul altfel decât la celelalte 
neamuri. 

Ei nu joacă doi sau patru inşi laolaltă, ca la franţuji şi leşi, ci mai 
mulţi, roată sau într-un şir lung. 

Altminteri, ei nu joacă prea lesne, decât la nunţi. 


3 BARSI DI LUCCA, NICOLO, 1633, Călători străini despre ţările române, 
V,p.77 

ss WEISMANTEL, ERASMUS HEINRICH SCHNEIDER VON, 1712, 
Călători..., VII, p. 359 

Când se prind unul pe altul de mână şi joacă roată, mergând, de la 
dreapta, spre stânga, cu aceiaşi paşi potriviţi, atunci zic că joacă „hora”; 
când stau, însă, într-un şir lung şi se ţin de mâini, aşa fel că fruntea şi 
coada şirului rămân slobode şi merg împrejur, făcând felurite întorsături, 
atunci acesta se numeşte, cu un cuvânt luat de la leşi „danţ”. 

La nunţi, înainte de cununie, au obicei să joace în ogrăzi şi pe 
uliţe, în doua şiruri, unul de bărbaţi, iar celălalt de femei. 

La amândouă se alege o căpetenie, un om bătrân şi cinstit de 
toţi, care poartă în mână un toiag poleit cu aur sau unul pestriţ, legat, la 
capăt, cu o năframă cusută frumos. 

La pasul cel dintâi, una dintre căpetenii trage pe ceilalți, care 
trebuie să vină după ea, de la dreapta, spre stânga, cealaltă îi trage, de la 
stânga, spre dreapta, astfel încât ajung să stea faţă în faţă; după aceea, 
se întorc, spate la spate, apoi se învârtesc, fiecare şir în şerpuiri arcuite 
şi, ca să nu se încurce, se mişcă aşa de încet, încât mai că nu se poate 
vedea că şirurile se mişcă. 

În amândouă şirurile, fiecare îşi ia locul după rangul lui. 

Jupânesele şi jupâniţele boierilor au locul după starea bărbaţilor 
şi părinţilor lor. Totuşi, căpetenia are totdeauna locul cel dinţii, locul al 
doilea îl ia nunul, iar pe al treilea mirele. Aceleaşi locuri le iau, în şirul 
femeilor, nuna şi mireasa, chiar dacă acestea sunt dintr-o stare mai de 
Jos decât celelalte. 

Până la urmă, însă, cele două rânduri se amestecă şi joacă roată, 
în aşa chip că fiecare bărbat însurat ţine, de mâna dreaptă, pe nevasta lui, 
iar holteii ţin fiecare, de mână, câte o fată de seama lor, şi le învârtesc 
împrejur. 

Uneori hora se învârteşte în trei colţuri, în patru colţuri sau în 
forma unui ou, după voia şi iscusinţa căpeteniei. 

Afară de aceste feluri de jocuri, care se joacă pe la sărbători, mai 
sunt încă alte câteva aproape cu eres, care trebuie alcătuite din numerele 
fără soţ 7, 9 şi 11. Jucătorii se numesc „căluşari”, se adună o dată pe 
an şi se îmbracă în straie femeieşti. În cap îşi pun cunună împletită din 
pelin şi împodobită cu flori; vorbesc ca femeile şi, ca să nu se cunoască, 
îşi acoperă obrazul cu pânză albă. Toţi au în mână câte o sabie fără tea- 
că, cu care ar tăia îndată pe oricine ar cuteza să le dezvelească obrazul. 

Puterea aceasta le-a dat-o o datină veche, aşa că nici nu pot să fie traşi 
la judecată, când omoară pe cineva în acest chip. 

Căpetenia cetei se numeşte stariţ, al doilea primicer, care are 
datoria să întrebe ce fel de joc pofteşte stariţul, iar pe urmă îl spune el 
în taină jucătorilor, ca nu cumva norodul să audă numele jocului mai 
înainte de a-l vedea cu ochii. Căci ei au peste o sută de jocuri felurite şi 
câteva aşa de meşteşugite, încât cei ce joacă parcă nici nu ating pământul 
şi parcă zboară în văzduh. 

În felul acesta, petrec în jocuri necontenite cele zece zile între 
înălţarea la cer a lui Hristos şi sărbătoarea Rusaliilor şi străbat toate 
târgurile şi satele, jucând şi sărind. În toată vremea aceasta, ei nu dorm 
altundeva decât sub acoperişul bisericii şi zic că, dacă ar dormi într-alt 
loc, i-ar căzni, de îndată, strigoaicele. 

Dacă o ceată de acestea de căluşari întâlnește, în drum, alta, 
atunci trebuie să se lupte între ele. Ceata biruită se dă în lături din faţa 
celeilalte şi, după ce fac învoieli de pace, ceata biruită este supusă celei- 
lalte cete vreme de nouă ani. Dacă vreunul este omorât într-o astfel de 
încăierare; nu se îngăduie judecată şi nici judecătorul nu întreabă cine a 
săvârşit fapta. Cine a fost primit într-o asemenea ceată trebuie să vină, 
de fiecare dată, vreme de nouă ani, în aceeaşi ceată; dacă lipseşte, ceilalți 
zic că îl căznesc duhuri rele şi strigoaicele. 

Norodul lesne crezător pune pe seama căluşarilor puterea de a 
izgoni boli îndelungate. Vindecarea o fac în acest chip: bolnavul îl cul- 
că la pământ, iar căluşarii încep să sară şi, la un loc ştiut al cântecului, 
îl calcă, unul după altul, pe cel lungit la pământ, începând de la cap şi 
până la călcâie; la urmă îi mormăie la urechi câteva vorbe, alcătuite 
într-adins, şi poruncesc bolii să slăbească. După ce au făcut aceasta de 
trei ori, în trei zile, lucrul nădăjduit se dobândeşte, de obicei, şi cele mai 
grele boli, care s-au împotrivit lungă vreme meşteşugului doftoricesc, 
se vindecă în acest chip, cu puţina osteneală. Atâta putere are credinţa, 
până şi în farmece”. 

Horele moldovenilor descindeau din jocuri ritualice lunare 
(cele în linii şerpuite) şi solare (în cerc, cu rotire spre stânga), jocurile 
căluşăreşti având la origini practici şamanice, dar pierzându-se, ulterior, 


3 CANTEMIR, DIMITRIE, Descrierea Moldovei, p. 208-210 

în dansurile moldoveneşti cu comenzi, toate bărbăteşti şi multe din ele 
folosind băţul de alun, mai ales în execuțiile bunghiereşti. 

Horele sau strânsurile, ca manifestări obşteşti, însemnau un 
important determinant folcloric, deşi principalii determinanţi, în sensul 
unei creaţii oarecum colective, îl aveau clăcile, şezătorile, iarmaroacele 
şi ograda morii. „Clăcile de desfăcat erau adevărate adunări româneşti, 
cum astăzi nu mai sunt deloc. Căci se făceau şezători în toată puterea 
cuvântului, unde munca mâinilor nu împiedica deloc duhul zburdalnic al 
tineretului, care se da la cântece şi, în urmă, la joc. Şi-n vreme ce tinerii 
îşi vărsau focul isteţimii în glume, cu ghicitori şi cu vorbe şăgalnice, 
bătrânii nu rămâneau nici ei mai pe jos, amestecându-se, la rândul lor, 
cu vorbe cumpănite, şi intrând, de multe ori, până şi în hora legănată, cu 
care începea toiul jocului”. 





3% EM. GRIGOROVITZA, Cum a fost odată / Schițe din Bucovina, pp. 117, 118 

„Jocurile de predilecție la Ruteni” 


În satele huţăneşti din judeţul Suceava există câteva obiceiuri 
distincte şi, desigur, interesante. 

„Brama (numită „branca”, la Izvoarele Sucevei) este un obicei 
de nuntă, care se practică în timp ce mirii, cu întreg alaiul, se îndreaptă 
către Biserică, pentru a se cununa. Tinerii din sat blochează drumul mi- 
rilor, cu lanţuri de cetină, în faţa cărora aşează o masă cu tricolor. Cei ce 
organizează brama cer de băut şi negociază cu mirii. Mirele se închină 
şi cade la înţelegere cu organizatorii. 

Brama se organizează numai în cazul în care mireasa provine 
din alt sat. Astăzi, acest obicei s-a pierdut**. 

Intrarea în casă nouă. După ce proprietarul a hotărât asupra 
locului viitoarei construcţii, se zideşte temelia, din lespezi de râu. Apoi, 
se fac „legăturile”, adică se aşează talpa, din bârne groase, cioplite pe 
patru părţi. Temelia şi talpa trebuie să fie solide, pentru a suporta, peste 
ani, întreaga construcţie. 

După obicei, la fiecare colţ de „legătură” se introduc monede, 
care, zic bătrânii, să poarte noroc celor ce vor locui în viitoarea casă. 
Pentru a alunga duhurile rele, se stropeşte cu apă sfinţită şi, în fiecare 
colţ, se pune tămâie. Se săvârşeşte slujbă şi se sacrifică un animal, iar 
capul acestuia se îngroapă în una din viitoarele camere. Animalul se 
taie pe prag, iar sângele trebuie să se scurgă în interior, pentru că orice 
construcție, potrivit tradiției, presupune sacrificii. 

Urmează înălţarea construcţiei, lucrare realizată de meşteri 
locali, iar când scheletul acoperişului este gata, în punctul cel mai înalt 


3% Ana Droniuc, din Benia, născută în 1931 

al acestuia se aşează un buhaş, împodobit multicolor, adică un molid de 
60- 80 cm, ca semn al măreției şi reuşitei. 

Acum, gazda dă de băut meşterilor şi vecinilor, „până se îneacă 
în băutură”, spune tradiţia. 

Vergelirea pereţilor interiori, tencuitul (unsul) cu lut amestecat 
cu „părul porcului” (o iarbă sârmoasă), tocat mărunt, feţuitul şi văruitul 
sunt următoarele faze de lucru. 

Pentru a asigura căldură în camere, între bârne se „bate” muşchi 
de pământ uscat, cu ajutorul unei pene de lemn. 

După obicei, înainte de a se aranja camerele, se aşează icoanele 
pe pereţii dinspre răsărit, dar niciodată deasupra uşilor, ocazie cu care se 
dă ceva de pomană. Aceasta nu se face oricând, ci atunci când Luna este 
în creştere, în zilele de miercuri şi vineri, dimineaţa. Abia după aceea se 
rânduiesc mobilierul şi celelalte lucruri. 

Primul care doarme în casă trebuie să fie un străin: casa, potrivit 
tradiţiei, trebuie să fie deschisă pentru orice persoană care doreşte să-i 
treacă pragul. 

Slujba de sfințire constituie punctul culminant al ritualurilor pri- 
vitoare la ridicarea casei, la care participă vecini şi rude. Patru persoane, 
altele decât cele de casă, introduc în „casa mare” o masă plină cu bunătăţi 
(pâine, sare, grâu, mere, prune, dulciuri etc.). Pe aceeaşi masă, în colţuri, 
se pun patru colaci mari, patru colaci mici şi câte o lumânare aprinsă. 

Preotul paroh, însoţit de cei ai casei şi invitaţi, înconjoară casa, 
după ritual, şi, în dreptul fiecărei laturi a construcţiei, se fac opriri. În 
perete se introduc „daruri” (o pungă cu tămâie şi o monedă), în ideea de 
a nu intra răul în casă şi pentru belşug. 

Cineva din familie dă de pomană, pe fereastră, o găină, în mod 
obişnuit unui sărac. 

Urmează ospăţul, care cuprinde un evantai de bucate, cu arome 
ademenitoare şi licori specifice. Preotul binecuvântează masa, bucatele 
şi casa, iar celor din casă le urează sănătate, mulţi ani şi copii în bătătură. 
„Cine casă înalţă şi fântână zideşte, lasă semn al trecerii sale prin lume”, 
glăsuieşte un proverb românesc”365. 

În tradiţia satelor rusine se aflau şi o mulţime de jocuri şi obi- 


3% AFLOAREI, MAMAISCHI, ŞORODOC, Moldova Sulița..., p. 207 

ceiuri laice, înrudite cu cele româneşti, mai toate dispărute, între timp. 

„Jocurile de noroc, uzitate la intelectuali, poporul rutean nu le 
cunoaşte. În timpul din urmă, flăcăii au adus, de la oaste, jocul cărţilor, 
care, însă, la popor n-a prins rădăcini. El nu cunoaşte vreun joc de noroc, 
care ar semăna cu domino, şah sau dame. Pentru aceea, are el jocuri so- 
ciale, cari se joacă pe timpul priveghiului la morţi, numit „liubok” (adică 
semnul dragostei), ca jocul „soroka” (ţarcă) ş. a., spre a-şi scurta timpul 
şi spre a nu dormi. La astfel de priveghiuri, se spun şi ghicitori. Apoi 
este uzitat jocul ciocnitului cu ouă roşii, în ziua de Paşti, la care ocazie, 
cele mici, însă tari, de pichere sau gotcă, sunt foarte căutate. 

Jocuri sociale se fac şi la şezătorile, „vecerneţi”, din lungile 
seri de iarnă. Atunci se adună fetele, mai ales la casele unde sunt fete 
de măritat, cu furca la tors. Acolo se invită şi flăcăi şi, cu acest prilej, 
se fac şăgi (glume), se dau cimilituri (ghicitori) de dezlegat şi se cântă. 

Flăcăii joacă cu fetele, Dumineca sau sărbătoarea, după amiază, 
dar şi după săvârşirea unui lucru al câmpului, prăşit, cosit, desfăcut de 
păpuşoi, cărui lucru, dacă este făcut fără bani, ci numai pentru cinste, 
îi zic „klaka”. 

Jocurile de predilecție la Ruteni sunt: „kozakul”, „kolomiika”, 
dar şi un fel de horă repede, căreia îi zic „arkan”. 

Tactul tuturor jocurilor este repede, iar muzica foarte vioaie. 

Muzicanţii sunt săteni, cari mânuiesc violina, „skrepka”, basul, 
țimbalul, „ţembal”, dar se cântă şi din fluier, „sopiuka”. 

În fiecare sat este un căpitan al jocului, adică un flăcău care 
conduce şi începe jocul şi se numeşte „kalfa”. EI începe jocul, cu cea 
mai avută şi însemnată fată din sat. EI îi şuieră, făcându-i semn, sau o 
strigă, zicând: „Mario nia!”. 

Jocul, mai întâi, se începe numai de flăcăi şi, după ce calfa şi-a 
strigat fata la joc, şi ceilalţi îşi strigă câte una, din mulţimea fetelor care 
stau deoparte, grămadă. 

Muzicanţii şed pe o laiţă, în mijlocul celor ce joacă. 

La joc, se obişnuiesc şi chiuituri. Tot atunci, se strigă versuri pline 
de satiră muşcătoare, de regulă la adresa unor fete sau neveste prezente. 

Flăcăul, la joc, ţine fata de mână, sau îi cuprinde mijlocul, sau 
o ţine cu ambele mâini de şolduri. El conduce întotdeauna pe fată, care, 

întoarsă cu faţa spre dânsul, joacă înaintea lui. 

Jocul se face, de regulă, pe toloacă, lângă biserică, sau în câr- 
ciumă. Seara, fetele părăsesc jocul, iar flăcăii merg, cu muzicanţii, la 
cârciumă, unde-şi urmează singuri jocul. Aici, nu o dată, se întâmplă 
sfezi şi bătăi între flăcăii iritaţi de horilcă (rachiu). 

Afară de ocaziunea jocului, şuieratul nu este bine văzut. Afirma- 
ţia sau negația, Ruteanul o răspică prin înclinarea sau clătirea capului. 

Când merg mai multe persoane, atunci cel mai bătrân merge 
înainte, iar ceilalţi urmează, după etate. 

Bărbatul merge înainte şi intră în casa vecinului, iar femeia îi 
urmează şi intră abia mai târziu, cam când bărbatul şi-a schimbat bineţele 
cu casnicii. 

Salutarea se exprimă prin descoperirea capului şi cuvintele „Bună 
ziua!”, „Dobrii den!”, sau „Bună seara!”, „Dobrii wecer!”, la care cel salu- 
tat răspunde: „Diakuiu!” sau „Diacovate vaşeţi” („Mulţumim dumitale”). 

Femeia salută întâi pe bărbat, cel tânăr pe cel mai bătrân, cel 
sărac pe cel mai avut. În vorbire, cel mai tânăr intitulează pe cel mai 
bătrân cu epitetul „ve”, adică „dumneata” şi-i arată stima prin aceea că-i 
sărută mâna. Tot aşa, cel sărac, faţă de cel avut. Sărutarea pe gură rar se 
obişnuieşte, de regulă unul sărută altuia mâna. 

Ruteanul, când vorbeşte de lucruri inferioare sau poate neeste- 
tice, se foloseşte, întotdeauna, mai întâi de fraza „Şanuiu obrazi sviati” 
(„Cinstesc sfintele icoane), şi apoi numeşte acel obiect, iar înainte de 
a pronunţa numele diavolului zice „sceoz-be!” (pierir-ar!). Vorbind el 
despre un copil bine crescut sau de o vită frumoasă, rosteşte întotdeauna 
cuvântul „niuroku!”, adică „să nu fie de deochi!”. 

Lui îi plac mult cimiliturile, „zahadke”, proverbele, „preklade”, 
maximele, „prepovidke” şi poveştile, „baike”. 

EI ţine mult la satul său natal, cu toate aceste îl afli prin ţara 
întreagă, ca lucrător, mai ales pe la căile ferate. 

Slujirea la oaste nu le prea place flăcăilor, deoarece aici libertatea 
lor este mult restrânsă. 

Ruteanul, fiind iubitor de multă băutură, judecă foarte indulgent 
pe cei beţivi. EI îşi exprimă disprețul prin aceea că scuipă jos. Cerşetorii 
sunt socotiți ca oameni pedepsiţi de Dumnezeu şi află multă compătimire. 

Ruteanul, adresându-se unui seamăn, se foloseşte de cuvântul 
„bre”, „şorobeşi?” („Bre, ce faci?”), iar pe o fată sau femeie o strigă cu 
„saraka, iak se majeşi?” („Săraca, cum te afli?”). La aceste, răspunde 
întrebatul: „Diakuvate, harazd!” („Mulţumesc, bine!”)566. 





3 DAN, DIMITRIE, Rutenii din Bucovina / Schiţă etnografică, p. 9 

Tradiţia lăutărească în Bucovina 


„Cântarea este de o vârstă cu genul omenesc”, înțelegea, în 1865, 
cu aproape un secol înainte de Lucian Blaga, cărturarul bucovinean Am- 
brosiu Dimitroviţă*“ (Liviu Rusu opta în favoarea lui Ştefan Nosievici), 
stabilind, astfel, caracteristica de fapt stilistic preistoric a cântecului 
țărănesc (în înţelesul de ruralitate), iniţial unul şi acelaşi în tot cuprinsul 
Europei, când, „înainte de cunoaşterea literelor, legile se cântau, ca să 
nu se uite” (Aristotel, 427-347 î.H.). lar unicitatea sacramental-ritualică 
a vechiului cântec obştesc, specific preistoriei şi continuând preistoria 
în coexistenţă durabilă cu istoria, a consacrat şi un inventar instrumen- 
tal, care se păstrează, odată cu cântecul obştesc, peste milenii, drept 
inventar al tarafurilor ţărăneşti al diverselor popoare europene şi mai 
ales ale popoarelor pe deplin şi mimetic conservatoare, precum românii 
şi ucrainenii. 

Inventarul tarafului est-european cuprindea, în jurul anului 1100 
î. H., „fluiere şi alăute (care) ţin hangul... cântăreţului (ce) zice din cobză- 
ntre ei” (Iliada, XVIII, 483, 592), în vreme ce în anul 401 î. H., taraful era 
format din fluiere, cimpoaie şi buciume, numite de Xenofon (A nabasis) 
„trompete din piele netăbăcită, mulţumită cărora ţineau măsura”. 

„Alăutele”, numite, în vremea lui Ştefan cel Mare, „scripei 
sârbeşti”568, acompaniau mai ales cântecele bătrâneşti, deci baladele, care 
se cântau şi la Curtea Domnească. „Cronicarul polon Matei Strykowski 
încă ne povesteşte că el însuşi a văzut şi auzit, când călătorea prin Mol- 
dova, Ardeal şi Țara Românească, în anul 1574, cum, prin adunările 


57 DIMITROVIŢĂ, AMBROSIU, Despre cântecul poporal român, pp. 115-120 
3% STRYJKOWSKI, MACIEJ, Călători străini despre țările române, IL, p. 454 

poporale de acolo, se celebrau faptele oamenilor mari şi renumiţi, prin 
cântece cu acompaniere de vioare, alăute, cobze şi harfe, şi că păturile 
de jos ale poporului se desfătau peste măsură, ascultând glorificarea 
vitejiilor marilor lor principi şi voinici”*?. 

În 1591, „după ce s-au aşezat la domnie Aron vodă, nu-i era grijă 
de altă, numai afară de a prăda şi, dinlăuntru, nu să sătura de curvie, de 
jocuri, de cimpoiaşi, carii îi ţinea de măscării!”*, singurul voievod evreu 
din istoria românilor iubind, ca şi Ştefan cel Mare, care-şi compusese 
singur o baladă, ca şi Matei Corvin, cântecul bătrânesc, acompaniat, în 
acele vremuri, mai ales de cimpoi şi de cobză. 

În 1633, înaintea petrecerii strânsurii, „se cântă, mai întâi, din di- 
ferite instrumente ca viori, cimpoaie, fluiere, tobe, lăută cu trei coarde”. 
Desigur că în rândul „fluierelor” intrau şi cel mai vechi fluier, tilinca, şi 
trişca, şi cavalul. 

Pe la 1710, la petrecerile ţărăneştii şi, mai ales, la nunţi, gospo- 
darii „aduc Lăutarii din locul acela, care mai întotdeauna sunt ţigani”, care 
cântă din gură şi din instrumente”, adică „ţimbale şi alte instrumente 
moldoveneşti şi turceşti” (p. 215). 

Mai precis decât Dimitrie Cantemir, suedezul Erasmus Heinrich 
Schneider von Weismantel scrie, în 1712, despre „muzica alcătuită din 
unul-doi sau mai mulţi ţigani... cu nişte viori făcute dintr-un băț şi o 
scândură proastă... aceştia cântă din vioară şi din gură şi joacă, totodată, 
şi ei împreună cu nuntaşii”*3. 

Dintre emigranții transilvani, se stabilesc la Ilişeşti scripcarul 
Papa Luca din Topliţa — străbunul neamului Scripcaru, care a dat şi un 
scriitor, şi muzicantul Petru Obitaş, din Bârgău, ambii în 1773. 

Recensământul lui Rumeanţev:”*, din 1772-1773, înregistrează la 


5% SBIERA, I. G., Mişcări culturale şi literare / la /Românii din stânga 
Dunării..., p. 273 

3% URECHE, GRIGORE, Pentru limba noastră moldovenească, Letopiseţul 
țării Moldovei 

37 BARSI DI LUCCA, NICCOLO, Călători străini despre ţările române, V, 
p.77 

3%? CANTEMIR, DIMITRIE, Descrierea Moldovei, p. 212 

3% Călători străini despre ţările române, VIII, p. 360 

3% ACAD. ŞT. RSS MOLD., Moldova în epoca feudalismului, p. 379 

Voloca, pe Andrieş scripcar; la Horecea, pe Savin brat Andrei Voroncă, 
scripcar, dar şi pe Constandin scripcar; la Boian, moşia lui Alecsandru 
Neculce, pe lon cobzar, la Coţmani, pe Procop scripcar, la Davideşti, 
pe Hrihor scripcar, la Cuciurul Mic, pe lon scripcar; la Onut, pe Vasilii 
scripcar; la Mosoriuca, 2 ţigani, unul dintre ei fiind Ion scripcar, dar şi 
un țăran muzicant, Alecsa scripcar, la Chisălău, pe Foca scripcar; la 
Draciniţa, pe lacob scripcar; la Stăneşti, pe Vasile scripcar, scutelnic al 
diaconului Nicolai; la Văşcăuţi pe Ceremuş, pe Costin scripcarul. 

În noiembrie 1784, „ţiganii orăşeni muzicanți depun pentru liber- 
tatea de a cânta duminica în cârciumi 19 florini 55 creiţari” pe an, după 
cum rezultă din „Socoteala veniturilor şi a cheltuielilor Municipalităţii 
Suceava, începând cu 1783, ca an de înfiinţare a municipalităţii şi până 
la sfârşitul lui octombrie 1784. 

Vasile Pletosu, plugar din Pintic, sosit la Brăeşti, în 1772, împre- 
ună cu soţia, doi băieţi şi patru fete, s-a mutat, ulterior, la Suceava, aşa 
că, în 30 septembrie 1804, la sărbătoarea breslelor reunite din Suceava, 
a cântat „muzica, care a constat din două viori, 1 corn de vânătoare şi un 
clarinet”**€... „la locul unde funcţionează domnul comisar districtual Sch- 
neipe, unde muzica noastră bine reunită s-a produs în faţa sa câteva ore”. 

În 1815, „cimpoieşul lui Darii, loan Bordeianul din Volovăţ:7 
cânta prin pădurile Solcii, născocind cântecele lui Darie, inclusiv hora 
„Haiducul”, culeasă de Carol Mikuli, în 1848, care s-a jucat prin satele 
de pe Sireţel până de curând, dar s-a pierdut (o vom recupera în paginile 
care urmează). 

În 1829, la Putna, „veni, într-o zi, la mănăstire şi un taraf de lău- 
tari Solcani, adică din Solca, ştiuţi şi chiar vestiți, pe atunci, ca cei dintâi, 
după taraful muzical al Pletosului din Suceava... Lăutarii, vreo zece la 
număr, cu scripce, cu cobze, cu naier, cu ţimbale şi cu un bas puternic". 

În 1848, vornicul Câmpulungului, Andrii Burduhos, însoţit de 
trei câmpulungeni, s-a întâlnit cu Vasile Alecsandri, la Cernăuţi (Hotel 
de Paris). „Alecsandri zise „Îmi pare bine!”, dete mâna la vornic, apoi 


375 DGAS, Suceava / File de istorie..., p. 477 

37 DGAS, Suceava / File de istorie..., p. 566 

37 PORUMBESCU, IRACLIE, Din scrierile lui Iraclie Porumbescu, p. 69 
3% PORUMBESCU, IRACLIE, Din scrierile lui Iraclie Porumbescu, pp. 87, 88 

la toţi ceilalţi, care mai erau trei, îi pofti să şadă şi, dându-se în sfat cu 
ei, ba despre alta, cum şi din ce trăiesc ei acolo, la munte, şi cum le 
merge; aduse, pe-ncetul, vorba la stâni, la ciobani şi, în fine, la de au 
încă cântece vechi, bătrâneşti, şi de le cântă la întâlniri vesele, la nunţi, 
la hramuri şi altele. 

Vornicul Andrii zise că da, cântă; numai, acum, mai rar, că nu 
prea le vine a cântării şi a veseliei. Atunci, unul din ceilalţi trei, cu numele 
Ioniţă Sabie, unul şi mie cunoscut şagaci şi glumeţ, ca întrerupându-l 
pe Vornic, zice: 

— Ba acum cântăm mai în toate zilele, dar cântăm cântecul acesta, 
dacă n-aţi bănui să vi-l zic... 

— Poftim, poftim, zi-l numai!, răspunse Alecsandri râzând. 

Se puse pe scaun, în preajmătul lui Sabie, dară cam departe, ca să 
nu-l jeneze, şi badea Ioniţă Sabie începu pe melodia „Doinei”, în glas nu 
tare şi nici slab: „Cânti cucu' sus pe ciung, / Oi, rea veste-n Câmpulung, / 
Din Rarău până-n Bârgău / Şi din Runc până-n Muncel, / Câmpulungu-i 
vai de el. / Că de când (un nume pe care Porumbescu nu l-a reţinut) au 
intrat în Câmpulung, / Şi de când (acelaşi nume, dat imperialilor) au 
venit, / Câmpulungu-au sărăcit. / Cu-nvârteli, cu protocoale, / Au rămas 
satele goale, / Satele şi casele / Şi strungile, bietele...'%%. 

Pe la 1850, la Rădăuţi, „Lăutarii ţigani, aduşi înadins de la pă- 
durea Ulevei, trăgeau din cobză, nai şi ţimbal nişte arcane şi căzăceşti, 
de se ridica numai cât colbul ogrăzii. Şi jucau fetişcanele Moldovenilor 
noştri, cu cosiţele în vânt, de le scăpărau salbele de sorcoveţi pe la gât. 
lar flăcăii sminteau pământul, tropăind, până o schimba scripcarul cărunt 
Buşan, deodată, mai pe domol şi se lănţuiau toţi, tineri şi bătrâni, în horă 
legănată şi molatică”%%. 

La Storojineţ, „se vorbea nemţeşte, leşeşte şi mult de tot româ- 
neşte, mai ales când se întâmpla de le chema şiretul (crâşmar) Simon, 
domnilor celor porniţi pe chef, pe lonică, lăutarul din dealul Crivei, cu 
țiganii săi, care trăgeau, apoi, străinilor, un cântec bătrânesc după altul, de 
se înduioşau Leşii şi Nemţii şi cântau — parcă îi aud şi astăzi —, pe toate 
glasurile, „Scumpă ţară şi frumoasă, of, Moldovo, draga mea!”. Şi dă, 


3% PORUMBESCU, IRACLIE, Zece zile de haiducie, p. 61 
5 GRIGOROVITZA, EM., Cum a fost odată / Schițe din Bucovina, p. 30 

la adică, tot din atingerile cu oamenii ținutului, aproape curat românesc, 
li se trăgeau, la aceşti venetici, traiul şi slujba”*!. 

Începând cu „vara anului 1851 sau 1852... la Lăpuşna, staţiune 
climaterică şi hidro-terapeutică lângă Berhomete” cânta, cu stagiuni 
permanente „banda de lăutari a vestitului violonist şi capelmaistru 
Nicolai Picu, căruia i se zicea numai „Moş Niculai”. Banda aceasta 
consta din vreo 12 oameni, între care un naiargiu, unul sau doi cobzari, 
un violoncelist, încolo numai scripcari şi poate unul cu viola... Moş 
Neculai, om de statură mijlocie, bălan, în portul vechi moldovenesc, cu 
zobon, anteriu, brâu, pe cap cu un fes mic, roşu, cu canaf albastru, era 
un măiestru pe vioară... O amintire dragă de la Moş Niculai îmi este o 
horă, pe care am învăţat-o şi deprins-o de la el însuşi; este Hora în G-moll 
(sol minor), publicată în colecţia lui Carol Miculi, intitulată „12 (48) avit 
nationaux roumains” (nr. Il, din fascicola dedicată Doamnei Catherine 
de Rolla)... Trebuie să adaug că Picu nu era Țigan, ci Român, de legea 
greco-otodoxă, cetăţean din Suceava; el se bucura, oriunde, de cea mai 
mare stimă, pe care o merita pe deplin, atât prin arta sa, cât şi, mai ales, 
prin ţinuta şi purtarea sa foarte cinstită şi plină de nobleţe. A murit, în 
Suceava, cam pe la anul 186752. 

„Profesorul Leca Morariu, în lucrarea sa „Ce-a fost odată”, pre- 
cizează că Neculai Picu s-a născut în anul 1789 şi moare la 2 Octomvrie 
1864; trăieşte, deci, 75 de ani'5%. 

Stănică, fiul lăutarului Trifu din Horodniceni, mutat la Stupca, 
vinde lui Iraclie Porumbescu, în iunie 1866, violina lui Ciprian („Fecit 
Cremonae Nicolaus Amati 1626”). 

„La Siret, între anii 1850-1870, era vestitul taraf al lui Kir lonică 
Doboş, format din trei viori, o clarinetă sau un flaut şi un bas". 

„În 1855 sau 1856, se afla, în banda lui Picu, un prim-violonist 
destoinic, Grigori Vindereu, Român, pe care l-am aflat, în 1868, în 
Suceava, capelmaistru al unei tovărăşii de lăutari, înfiinţată de el, şi cu 


551 GRIGOROVITZA, EM., Cum a fost odată / Schițe din Bucovina, p. 51 

33 GOIAN, LEON CAV. DE, Viaţa mea musicală, în „Viaţa Nouă”, nr. 163, 
pp. 1,2 

care, mai târziu, m-am întâlnit adesea în muzicalibus... Era un om fru- 
mos, inteligent, cu maniere fine; niciodată nu era supărat, totdeauna era 
mulţămitor, fie şi pentru un dar cât de mic. Avea tehnică frumoasă, deşi 
nu tocmai deplin dezvoltată; îl tulbura nervozitatea, care se manifesta 
mai ales în anii din urmă, stricând efectul, mai ales la compoziţiuni line. 
EI ştia, încă, întreg repertoriul lui Picu. Mie îmi cânta, cu taraful său, de 
Paşti, de Crăciun şi de anul nou; la prilejuri de aceste, luam şi eu vioara 
mea, de cântam, cu Grigori şi cu oamenii săi cântecele care îmi erau dragi, 
reamintindu-mi de anii copilăriei. Capela aceasta, fiind unicat în Suceava 
Şi Jur, era foarte căutată: baluri, serate, onomastice şi alte petreceri nici 
că se puteau închipui fără Grigori; îl chemau în toate părțile, fie în oraş 
sau la ţară. Se înţelege că el cânta mai ales dansuri, foarte bine, cu multă 
vervă; cânta şi „Carnavalul în Veneţia”, a lui Paganini, dar variaţiunile 
şi le potrivise după ştiinţa sa, căci era autodidact şi nu ştia notele. În anii 
1868/69 şi 1870, pe când se construia calea ferată Cernăuţi-laşi, se aflau 
în Suceava mai mulţi Englezi, ca antreprenori, şi mai mulţi Poloni din 
Galiţia, ca tehnicieni. Mai ales Britanii ascultau cu mare plăcere ariile 
româneşti. Ca să se poată bucura, în voia inimii, de plăcerile muzicale, 
dar şi de cele luculice, Englezii hotărâră, pentru convenirile lor, localul 
de dejun al magaziei de coloniale Samuel Gewolb; în toată după-amiaza, 
după ce-şi isprăveau lucrul, se adunau toţii Englezii acolo şi nenea şi 
Grigori, cu taraful său, având ordin o dată pentru totdeauna. Se înţelege 
că mai venea şi altă lume şi, apoi, începea a curge în pocale vinul de 
Ale şi Porter, şi cei de faţă se desfătau la sunetele muzicii româneşti. 
Nu mai încape vorbă că convenirile acestea erau foarte profitabile pen- 
tru Grigori, căci, adese, căpăta câte un galben, mai ales de la Briţii cei 
totdeauna generoşi"5. „A murit... la 12 mai 1888, de 58 ani, în urma 
unei boli de inimă'58€. 

„La Solca, Bucovina, e colaborator lăutarul Gheorghe Goro- 
vei credincios al academicianului Simion Florea Marian, la culegerea 
cântecelor'5*. 

Consemnate în presa anilor 1890-1900, sunt „sunetele cele des- 


35 VREMEA NOUĂ, nr. 169/1915,p.3 
5 MORARIU, LECA, Cum a fost odată, p. 64 
57 POSLUȘNICU, M. GR., Istoria muzicei la Români, pp. 625 

fătătoare ale lăutarilor din Storojineţ'*55, „vestita musică a lui Boghian 
din Pătrăuţi”5%, adică „musica vestitului pătrăucean George alui Niţă 
Boghean, care aşa a plăcut oaspeţilor din Suceavă, încât au făgăduit că 
vor lua-o şi la petrecerile ce le-or face dumnialor'*%, şi „muzica vestitului 
Bidirel din Stupca”!. 

Rapsozii bucovineni cunoscuţi, păstraţi evaziv în colecţiile 
ziarelor vechi, sunt: 

În 1893: Archip TELEAGĂ, Horodnicu de Jos, Nicolai 
BODNAR, Sf. Onufrei, George TIMCU, Roşa, Leon GABOR, Tere- 
blecea; 

În 1896: Alexandru BODNAR, Gălăneşti, George IEREMIE, 
Bosanci, loan POLIOVEIU, Ciocăneşti, Nicolae GÂLCĂ, Ciocăneşti, 
Eugenie GEORGIAN, Sf. Onufrei, lustin PALAGHIOI, Pojorâta, Arse- 
nie GHEORGHIAN, Muşeniţa, loan HURGHIŞ, Câmpulung, Miron şi 
Ilarion MOLOSI, Crăinicești, Dimitrie SIDORIUC, Tişăuţi, Teodor alui 
Trifon TODAȘCU, Dorna-Candreni, Vasile alui Petre MORAR, Udeşti, 
Eufrosina GHIȘAN, Mitocu-Dragomirnei, loan IHNĂTESCU, Părhăuţi; 

În 1900-1929: Maria CHIŞ, Măzănăeşti, Rariţa POIENAR, 
Drăgoieşti, Nicolai DUMBRAVĂ, Doroteea, Sidor ODOCHIAN, Că- 
lineşti-Dorna, Eugenia NASTASI, Pătrăuţi-Suceava, lon URICIUC, 
Pătrăuţi-Suceava, George a lui lon MARCU, Buninţi-Mihoveni, Lazar 
al lui Istrate POPESCU, Ciudei, Pintilei ŞOTROPA, Prevorochia, judeţul 
Rădăuţi. 

Fanfara bucovineană, deci românească şi/sau ucraineană, apărută 
în satul românesc după anii 1900 şi, mai ales, în perioada interbelică, îşi 
are originea şi în fanfara militară austriacă, în care activau unii dintre 
tinerii recruți români şi ucraineni, dar şi în fanfara satului german din 
Bucovina, cea mai reprezentativă şi singura rămasă popularizată în spa- 
țiul publicistic românesc, fiind cea de la Roşa, formată din „alămuri” şi 
clarinete, ale cărei cântece, „în nopţile cu vremea senină, de toamnă, mai 
ales, străbăteau prin văzduhul subţiatec bufăielile surde ale bombardoa- 


38 GAZETA BUCOVINEI, Nr. 66/1891, p. 3 
3% DEŞTEPTAREA, Nr. 13/1898, 9, p. 106 

5% DEŞTEPTAREA, Nr. 14/1898, p. 114 

1 DEŞTEPTAREA, Nr. 76/1903 

nelor şi ţipetele ascuţite ale clarinetelor, de credeai că crapă şvăbimea 
de atâta chef şi ţupăială'*?. 

În mod categoric, o tradiţie îndelungată a tarafurilor săteşti bu- 
covinene nu există, ele apărând abia în jurul anilor 1880-1890, odată cu 
dezvoltarea satului bucovinean. În sate, toate mici, după cum o probează 
recensămintele, existau, ca muzicanți, câte un scripcar, maximum doi 
(unul ţinea hangul), iar primul cobzar, care cânta frumoasele cântece 
eroice ucrainene era, la 1772, „Lon cobzar, la Coţmani”. 

Tarafurile, care aveau nevoie de „promovarea” pe care o repre- 
zenta târgul, deci iarmarocul periodic, se înfiinţau printre târgoveţi, dar 
baza lăutăriei, în nordul Moldovei, o formau muzicanţii ţigani, robi bo- 
iereşti şi mănăstireşti, precum şi muzicanţii evrei din Kolomeea, cei care 
au definit două genuri de muzică, unul ucrainean, „kolomiyka”, şi unul 
românesc, „sârbele”, ambele cu rădăcini în cântecele hasidice evreieşti. 

Instrumentele populare, de care se face atâta caz „folcloric” şi 
printre specialiştii români, şi printre cei ucraineni, existau, dar se foloseau 
doar la şezători şi la clăci, nu şi la strânsuri sau la nunţi, unde se aduceau 
tarafuri de muzicanți profesionişti. 

Sătenii români şi ucraineni cântau din fluier (frilka), tilincă 
(tylynka sau telenka), fluierul dublu (zholomiha sau dvodenzivka), nai 
(rebro sau kuvytsi), ocarină (sosulya sau zozulka), cimpoi (volynka sau 
duda), tobă (bukhalo) sau buhai (buhay), ucrainenii folosind şi alte in- 
strumente de percuție arhaice (rubele, treschetka, derkach sau vertushka 
etc.), dar muzicanţii profesionişti din târguri, români, rusini sau evrei, 
precum şi lăutarii ţigani foloseau, în cadrul tarafurilor lor, plătind şi 
impozitul menţionat, de aproape 20 florini („ţiganii orăşeni muzicanți 
depun pentru libertatea de a cânta duminica în cârciumi 19 florini 55 
creiţari”), adevăratele instrumente lăutăreşti, precum naiul (rebro sau 
kuvytsi), oboiul (surma sau zurna), clarinetul popular (schalejka sau 
zhaleika), bandura, cobza (kobza), guzla (husli), vioara (skrypka), vioara 
artizanală sau populară (rebec sau gudok), zongora (huhok), ţambalul 
(tsymbaly), armonica (bayan), tamburina (buben), fiind folosite doar de 
lăutarii profesionişti, târgoveţi, deci cu etnie neprecizată, evrei şi ţigani. 


5 GRIGOROVITZA, EM., Cum a fost odată / Schițe din Bucovina, pp. 115-117 

„Cântecul este cel ce urmează 
pe Român în toată viaţa lui” 


Repertoriul muzical al obiceiurilor nu poate fi luat în discuţie 
înainte de a trece în revistă înseşi cercetările asupra muzicii bucovinene, 
cu atât mai mult, cu cât o parte din textele şi melodiile unor manifestări 
ritualice (colinde, oraţii de nuntă) trec în folclorul laic, devenind cântece 
lirice (de exemplu, partea finală din „Colindul Cerbului” figura, în 1865, 
sub titlul „Sus, la stâncă, pică rouă”*%, drept cântec popular la Vatra Dor- 
nei), iar o parte dintre oraţiile de nuntă, consemnate în 1881, de George 
Tămăiagă, aveau să fie regăsite, ulterior, drept cântece de dragoste prin 
Boian, Oprişeni sau Ostriţa (sub titluri de genul „Copilă din doi părinţi”). 

„Problema muzicală a Bucovinei se oglindeşte, în raportul dintre 
cultura autohtonă şi cea de provenienţă apuseană. De aceea, orice cer- 
cetare, oricât de sumară, trebuie să pornească de la elementele muzicii 
populare şi bisericeşti. Bucovina nu este un ţinut ce poate fi privit izolat 
de marele grup românesc, date fiind aceleaşi condițiuni etnice generale; 
numai că aici intervine o uşurinţă în cercetare, graţie împrejurărilor 
istorice, ce au imprimat acestui colţ de ţară un caracter mai propriu. 
Stăpânirea austriacă a susţinut o vădită propagandă muzicală, a trezit, 
din vreme, interes pentru muzica apuseană cultă şi a stimulat o activitate 
creatoare românească, nu fără importanţă pentru viaţa muzicii noastre. 

Din aceste puncte de vedere, viaţa muzicală în Bucovina prezintă 
mai multe aspecte, care pot fi cuprinse însă în patru capitole de cercetare 
: a) muzica populară românească şi cea a grupurilor etnice străine, venite 


3 FOAEA SOȚIETĂȚII..., Anul 1, nr. 6/1865, p. 146 

după Români în ţinut; b) muzica bisericească; c) influenţele muzicii culte 
apusene; d) dezvoltarea muzicii româneşti, aşa cum rezultă din poziţiunea 
culturii noastre în faţa lumii. Judecând istoric aceste patru capitole, ele 
se acopăr cu perioade de evoluţie. 

Prima perioadă cuprinde geneza cântecului popular românesc 
şi dezvoltarea lui, din cele mai vechi timpuri, dintr-o fază de înainte de 
creştinism, până în zilele noastre. A doua priveşte influenţele culturii 
bisericeşti bizantine, din vremea când curentele de artă orientală stră- 
bat, peste muntele Athos, până în ţinuturile Slavilor de Nord. A treia le 
cuprinde pe cele apusene culte, de după 1775, şi se acoperă cu epoca 
stăpânirii austriece, până în 1918. A patra începe în a doua jumătate a 
veacului XIX, când se iveşte o şcoală de compoziţie românească, ca 
trezire a conştiinţei naţionale. 

Asupra primei perioade, documentele istorice lipsesc. Astfel, 
o icoană despre înflorirea cântecului popular nu poate fi schiţată decât 
din cercetări târzii şi din ipoteze. A doua perioadă presupune rezolvarea 
problemei muzicii bizantine şi a adaptării ei, ca vestmânt cultural, po- 
poarelor ortodoxe. Însă mulţimea de ştiri şi documente pe acest tărâm 
n-au fost date la iveală, astfel că întreaga problemă se află într-o fază de 
început. Ultimele două perioade cuprind datele cele mai multe şi mai 
recente şi formează, într-un înţeles restrâns, istoria muzicii în Bucovina. 

Temelia pe care se clădeşte viaţa muzicală a Bucovinei trebuie 
căutată deci, în cântecul popular. Cu toate că interesul pentru valoarea 
lui s-a trezit din vreme — Iraclie Porumbescu a cules în anul 1847 pentru 
Vasile Alecsandri cântece şi poezii populare, Carol Mikuli a notat şi ar- 
monizat 48 de arii naţionale după 18438, o serie întreagă de compozitori 
români se ivesc spre sfârşitul veacului-—, totuşi o acţiune sistematică de 
cercetare nu o găsim decât în primul deceniu al secolului XX, când se în- 
treprinde culegerea cântecului popular în Bucovina pe o scară mai întinsă. 

Îndemnurile vin din apus. În revista „Die Musik“ (Octombrie 
1932), Joseph M. Miller-Blattau publică un articol asupra cercetărilor 
cântecului popular în ultimii treizeci de ani, de unde se poate urmări 
seria de personalităţi care au deschis discuţiunile asupra problemei, pe la 
sfârşitul veacului XIX, anume John Meier, K. H. Prahl, K. Reuschel ş. a. 

Alături de John Meier, îşi câştigă un loc de frunte în cercetarea 

cântecului popular Johannes Boite şi Max Friedlânder. 

Pornind, de la aspectul filologic al problemei, se ajunge, în chip 
logic, la necesitatea culegerii şi întemeierea de arhive, domeniu unde 
avea să fie cunoscut, mai târziu, esteticianul Hans Mersmann. Cerce- 
tările întreprinse în Germania au stimulat pe cele din Austria, care, de 
la început, sunt îndreptate spre culegere. Astfel, devine prețuit numele 
lui losef Pommer (1845-1918). EI este autorul marelui plan de culegere, 
împiedicat de războiul mondial, „Das Volkslied in Osterreich“. Lui îi 
urmează, apoi, Raimund Zoder şi cunoscutul Robert Lieh. În legătură 
cu acest plan, trebuie căutate începuturile cercetării cântecului popular 
şi în Bucovina, teritoriu aparţinând, în acea vreme, Austriei. 

Astfel se întemeiază, la Cernăuţi, un comitet pentru culegerea 
cântecului popular — Arbeitsausschuss fiir die Sammlung und Herausgabe 
des rumănischen Volksliedes der Bukovina —, care editează, la 6 lunie 
1906, o broşură cu îndrumări practice — Anleitung zur Sammlung und 
Aufzeichnung. Fragebogen. 

Iniţiatorul era Mathias Friedwagner, profesor de limbile roma- 
nice la Universitatea din Cernăuţi. Nu se poate afirma că Friedwagner 
are în faţa lui un domeniu necercetat. 

Simeon Florea Marian (1847-1907) a cules poezii populare, 
urmând pilda lui Vasile Alecsandri. 

Ion a lui Gheorghe Sbiera (1836-1916), elev şi urmaş al lui Aron 
Pumnul, vede, în cunoaşterea poeziei populare şi în răspândirea, prin 
tipar, în toate păturile sociale ale poporului, cel mai potrivit mijloc pentru 
paralizarea efectelor rele ale culturii cosmopolite. În „Foaea Soţietăţii 
pentru literatura şi cultura română în Bucovina” (1865-1869), se ocupă de 
această problemă, tipărind culegeri şi încercând explicări, cum sunt cele 
„despre însămnânţa refrenului de o Lere Doamne d'en colindele române”. 

Acestora n-a putut să le treacă neobservată şi muzica populară. 
Dovadă a rămas un articol publicat în „Foaea Soţietăţii”, Anul I, No. 5, 1 
Mai 1865, şi intitulat „Despre cântecul poporal român”, al cărui autor este 
„un amatoriu şi culegătoriiu de cântece poporale române”, deci anonim... 

Cercetarea cântecului popular se face, ca şi în celelalte provincii 
româneşti, urmărind scopuri artistice. Pe această latură, putem vorbi, însă, 
cel mult de dezvoltarea muzicii româneşti culte şi nicidecum de stricta 

cercetare a fenomenului muzical popular. 

Pornind de la probleme de ordin filologic, mai trebuie amintit in- 
teresul lui Gustav Weigand („Dialekte der Bukowina und Bessarabiens“, 
1904) pentru muzica noastră populară. Este cel dintâi cercetător, care 
culege cu fonograful. El comunică chiar şase cântece, puse pe note, alături 
de o interesantă disertaţie asupra melodiei, metricii şi a ethosului cânte- 
celor populare româneşti. Dar numai două melodii sunt din Bucovina. 

Tot ca o lucrare premergătoare trebuie considerată şi „Ru- 
mânische Volkslieder aus der Bukowina“ (1905), a lui Mathias Friedwag- 
ner, unde face următoarea remarcă : „Endlich fehlte bei allen Drucken 
bisher immer etwas sehr wesentliches : die Melodie, ohne welche ein 
Liedertext doch nur Gerippe ist“ (În cele din urmă, la toate presiunile 
a lipsit mereu ceva foarte important: melodia, fără de care textul este 
doar scheletul). 

Problema culegerii melodiilor populare i se pare, însă, prea 
simplă. De aceea, face un apel la studenţii societăţii „Junimea” ca să 
contribuie la ceea ce avea de gând să înfăptuiască, sub titlul „Bukowiner 
Liederbuch“. 

Un an mai târziu, constituind comitetul de culegere, din care mai 
făceau parte Temistocle Bocancea, Leonida Bodnărescu, Dimitrie Dan, 
Tudor Flondor, Neculai Flondor, George Mandicevschi, Simeon FI. Ma- 
rian şi Dionisie Simionovici, reînnoieşte apelul, prin publicarea oficială a 
broşurii intitulate „Anleitung zur Sammlung und Aufzeichnung“, despre 
care a fost vorba mai sus. 

Rezultatul răspândirii acelei broşuri pare să nu fi fost prea 
îmbucurător, deoarece, după un an, Friedwagner este în căutarea unui 
singur om capabil să culeagă muzică. Astfel, intră în istoria cercetării 
folclorice din Bucovina Alexandru Voevidca (1862-1931). A fost, pe 
rând, învăţător, director şcolar, inspector propagandist pentru răspândirea 
muzicii poporale, în care calitate l-am cunoscut, înainte de moartea sa. 
Cânta bine la vioară şi avea temeinice cunoştinţe muzicale, precum şi o 
putere reală de a judeca valorile. 

Studiile muzicale şi le-a făcut sub conducerea lui Adalbert Hri- 
maly, director al „Societăţii filarmonice” din Cernăuţi. 

Deci, lui Alexandru Voevidca i se adresează, la 2 Iulie 1907, 

profesorul Friedwagner, cerându-i colaborarea. S-a păstrat corespon- 
denţa dintre Voevidca şi Friedwagner. Ea a fost tipărită parte în revista 
profesorului Leca Morariu, „Făt Frumos”. 

Alexandru Voevidca nu a cules cu fonograful; avea, însă, o mare 
îndemânare în învăţarea şi notarea cântecelor populare. Activitatea sa 
de culegere se cuprinde între anii 1907-1924, în care timp a notat nu 
mult mai puţin de 3.000 de cântece, împărţite in 10 volume, foarte fru- 
mos scrise. Cele mai multe au fost adunate, între 1907 şi 1914, datând 
din acelaşi timp în care Tiberiu Brediceanu a făcut culegerile sale din 
Maramureş şi din Banat, Bela Bartok a cules în Bihor (1909-1910) şi 
Maramureş (1913), iar în vechiul regat a-are „Hora din Carta”, de 
Pompiliu Pârvescu (1908). 

Lui Alexandru Voevidca nu i se poate aduce învinuirea că nu a 
fost călăuzit, în cercetările sale, de o metodă ştiinţifică. Ar însemna să 
avem prea mari pretenţii faţă de munca aceasta uriaşă şi modestă. Până 
în prezent, colecţia lui n-a fost tipărită şi nici cercetată mai de aproape. 
Ea se află în posesia părintelui Dimitrie Voevidca, profesor la liceul 
„Aron Pumnul”, din Cernăuţi, fiul neobositului culegător. 

O bună parte din cântecele culese de Alexandru Voevidca a fost 
scrisă în dublu exemplar şi trimisă lui Matias Friedwagner, care mânuia 
fondurile subvenţiei austriece. După război, s-a ivit o discuţie asupra 
dreptului de proprietate a colecţiei. De curând, am auzit (mă informează 
prof. G. Breazul) că Friedwagner a editat cântecele lui Voevidca, aflate 
în păstrarea sa... 

După război, s-au mai întreprins culegeri de cântece populare, 
cu fonograful, din partea „Institutului de Cercetări Sociale”, mai ales în 
satele din partea muntoasă a regiunii noastre, fără a avea, însă, ca studii, 
un caracter mai insistent. 

Împreună cu „Arhiva fonogramică” a Ministerului Artelor, „Insti- 
tutul social” şi „Seminarul de Sociologie al Universităţii din Bucureşti”, 
au lucrat, în 1929, în comuna Fundul Moldovei, înregistrându-se 158 
piese, menţionate de G. Breazul, în studiul său „Arhiva fonogramică”, 
înregistrare făcută de d-sa. 

La fel, în anul 1931, cel ce scrie aceste rânduri a cules o serie 
de cântece, în satele rutene de peste Prut, pentru aceeaşi „Arhivă” a 

Ministerului Artelor. N-a fost dată, până acum, ocazia de a întreprinde 
o cercetare sistematică a folclorului muzical din Bucovina. Tot un astfel 
de aspect grăbit au avut cercetările întreprinse de echipa monografică a 
Institutului de Cercetări Sociale, regionala Cernăuţi, în vara anului 1939, 
al cărei plan a fost acela de a studia amplu toate manifestările sociale 
în plasa Humorului. Făcând parte din această echipă, am cules muzică 
populară, cu fonograful, în comuna Mănăstirea Humorului, de la 1 la 
15 August. Activitatea echipei a fost, însă, întreruptă brusc, din cauza 
izbucnirii crizei politice internaţionale. 

Pentru caracterul general al muzicii populare din Bucovina se 
pun aceleaşi ipoteze ca pentru marele grup românesc. De aceea, studiile 
ivite, până în prezent, pe acest tărâm, contează şi aici. Lăsăm la o parte 
pe acele de teorie generală, cum ar fi, bunăoară, cercetarea procesului 
de creaţie sau de răspândire a cântecului popular, pentru a ne opri la în- 
cercările de sistematizare a materialului folcloric, ivite în tânăra noastră 
ştiinţă muzicală. 

Alexandru Voevidca nu este călăuzit de nici un principiu de or- 
donare. Colecţia sa este alcătuită în simplă ordine cronologică. Autorul 
are însă conştiinţa clară că serveşte unui scop ştiinţific. Tot în ordine 
cronologică apar „Cântece populare româneşti din Comitatul Bihor”, 
culese de Bela Bartok... 

Interesantă este clasificarea pe care o propune Sabin Drăgoi 
(Luceafărul, 1938). Cunoscutul compozitor împarte producţia muzicală 
a poporului în două mari categorii : 1) muzica tradiţională, din care fac 
parte: a) colindele, b) bocetele, c) cântecele de nuntă, rămăşiţe de culturi 
divine, obiceiuri antice, mărturii a unor credinţe religioase străvechi şi 
superioare, proba neîndoielnică a unei culturi bătrâne de milenii şi 2) 
muzica creată din imbold liric, din care fac parte: a) cântecele de stea, 
creaţii mai noi după tipicul etnicului nostru, sau împrumutate, dar adaptate 
cerinţelor specifice nouă, b) diferite specii de cântece lirice ca doinele, 
baladele, cântecele de leagăn, cântece care însoțesc o îndeletnicire şi c) 
dansurile extrem de multe şi variate. 

Această sistematizare deschide orizont cercetărilor istorice mor- 
fologice şi nu permite o alunecare pe panta determinării muzicii populare 
din influenţe mai noi decât cultura firii noastre. 

Muzica populară din Bucovina n-a fost nici ea cercetată din punct 
de vedere comparativ. Se poate afirma, însă, că ea nu diferă, în esenţă, 
de cea a Moldovei. Presupunem o serie de puternice influenţe venite 
din Ardeal şi altele din atingerea cu masele rutene, care, după Români, 
au cel mai mare număr de locuitori. Cu timpul, se vor putea face studii 
asupra migraţiunii melodiilor, când stadiul de culegere o va permite, de 
un covârşitor interes pentru ştiinţa muzicii comparate. 

Ca în toate ţinuturile locuite de Români, textul cântecelor este 
format din 5, 6, 7 şi 8 silabe. La versurile de 5 şi 7 silabe intervine cunos- 
cuta completare cu „u, măi”, etc., astfel că tiparul metric al versului, în 
genere trohaic, are 6 sau 8 silabe. Tipul versului de 8 silabe predomină. 
În îmbinarea melodiei cu textul, silabele pot primi lungimi diferite, ceea 
ce împrumută aspectului ritmic o varietate extraordinară, remarcată, în 
special, la colinde, gen cercetat mai în amănunt. În ceea ce priveşte struc- 
tura modală a melodiei, este cu desăvârşire fals a considera ca bază a 
melodiei româneşti gama minoră armonică, sau altă gamă în care provine 
frecvent secunda mărită, cum înclină să creadă în special străinii, veniţi 
în contact cu muzica românească. 

Această secundă mărită este hotărât de influenţă orientală. În 
măsura în care renunțăm de a explica anumite fenomene cu ajutorul 
teoriei poligenezei, trebuie să recurgem la cea a migraţiunii. Legătura 
noastră cu răsăritul — porţile lui totdeauna au fost deschise spre noi — s-a 
făcut pe două drumuri. Cel mai vechi este marele drum al Tătarilor, care 
porneşte din ţinuturile lacului Baikal, ocoleşte, pe la Nord Marea de 
Azov, Marea Caspică, şi ajunge la noi prin partea nordică a Mării Negre. 
Al doilea drum vine, la început, cu influenţele bizantine şi apoi cu cele 
turceşti, peste Constantinopol. 

Din cercetări recente (Robert Lachmann, „Musik der aussereu- 
ropăischen Natur und Kultur- Volker) se ştie că Asia întreagă se împarte, 
după gamele ce le întrebuinţează, în trei mari ţinuturi dialectale. Extre- 
mul Orient se caracterizează prin game de cinci sunete anhemitonice 
şi hemitonice, pe când răsăritul apropiat, arabo-turco-persan, observă 
game cromatice cu multiple şi variate subdiviziuni ale octavei. Ținutul 
indian ar fi, între aceste două extreme, intermediar. Deci, după toate pro- 
babilităţile, secunda mărită a venit pe calea ce trece pe la Sud de Marea 

Neagră, adusă de influenţe noi. 

Caracteristica melodică a cântecului popular în Bucovina este 
întemeiată pe moduri heptatonice, din care nu lipseşte nici gama majoră, 
de cel mai nobil diatonism. Se găseşte frecvent gama pentatonică, pe care 
o considerăm ca formă a unui melos arhaic. Lipseşte cu desăvârşire un 
studiu asupra cadenţelor celor mai obişnuite, pentru a se putea delimita, 
pe această bază, teritoriul dialectal. Pentru acelaşi scop, se impune o 
cercetare şi asupra instrumentelor populare, — buciumul, fluierul, trişca, 
cimpoiul, cobza, etc. 

Extrem de interesant, în Bucovina, este aspectul etnografic. 
În această privinţă, scrie lon I. Nistor (Codrul Cosminului, „Bejenari 
Ardeleni în Bucovina”): „În Moldova de Sus s-au putut observa două 
curente etnice deosebite, unul slavon, venind din Galiţia şi Podolia, şi 
altul latin, provenind din Transilvania. Ambele curente se ciocniră în valea 
superioară a Siretului, dezlănţuind o luptă seculară între două rase, rasa 
latină şi cea slavă, care s-a sfârşit, de curând, numai cu izbânda finală a 
curentului etnic român”. Din punctul de vedere al folclorului muzical, 
această luptă, înregistrată de istorici, capătă un interes excepţional. Din 
nefericire, lipsesc cu desăvârşire studii, de o parte şi de alta, care să per- 
mită dovedirea infiltraţiunilor reciproce. Cred că este necesar să redăm, 
aici, pentru viitoare cercetări folclorice, o schiţă a aspectului etnografic. 

Românii locuiesc, în mase compacte, în partea de Sud, în judeţele 
Câmpulung, Suceava, Rădăuţi. Tot aşa, în judeţul Cernăuţi, ei ating, până 
peste Prut, satele Mahala, Ostriţa, Boian. La fel, judeţul Storojineţ este 
locuit în cea mai mare parte de Români. 

În părţile de Nord ale ținutului, locuiesc Rutenii, veniţi din Gali- 
ţia şi Podolia şi favorizați de stăpânirea austriacă. În masa lor se găsesc 
elemente româneşti, cum sunt răzeşii din Carapciu, Stăneşti, Vasilău şi 
țăranii din Toporăuți. 

În munţii dinspre Nord-Vest, locuiesc Huţanii, a căror origine 
este nelămurită, azi slavizaţi. Între cele două elemente etnice există zone 
amestecate, cum sunt Ruşii pe Boul, Ruşii Moldoviței şi alte localităţi. 
Elementele slave sunt, în majoritate, de religie ortodoxă. 

Aceeaşi problemă, cu privire la cercetarea şi sistematizarea 
folclorului, se pune şi la ele. Au aceleaşi genuri ca şi Românii, fiind 

puternic înclinați către muzică. Diferă, însă, ca ethos, modurile lor fiind 
apropiate mai mult de major şi minor, decât ale noastre. 

Influențele lor vin din Moravia, din Galiţia şi Podolia. Un gen 
bogat al muzicii lor este „koliada”, corespondentul colindei noastre. Se 
aseamănă, după conţinut şi formă pătrată însă mai mult cu cântecele 
noastre de stea. Foarte frumoase sunt cântecele soldăţeşti, „dumy” sau 
„dumki”. În privinţa răspândirii baladelor lor, sunt caracteristici aşa 
numiții „slepţi” (orbi), care, înainte vreme, întrebuinţau un instrument 
denumit „husla”, dotat cu trei coarde, fără arcuş, iar acum se pot întâlni 
la marginile drumurilor, în pieţe publice, acompaniindu-se cu „lyrwa” 
(vielă). 

Huţanii au multe jocuri comune cu Românii, cum sunt „Arcanul”, 
„Hora”, „Haiducul”, „„Volosco” (româneasca). Buciumul se cheamă, la ei, 
„trymbiţa”. „Huţulca” este un cântec specific acestor locuitori de munte. 

Până acum, muzica Slavilor din Bucovina nu a fost studiată de 
nimeni. Articole asupra ei, având un caracter de generalitate, au fost scrise 
de Isidor Vorobchievici („Die sterreichisch-ungarische Monarchie in 
Wort und Bild“, 1899) şi A. Mikulicz („Die Musik in der Bukowina vor 
der Griindung des Vereines zur Fârde rung der Tonkunst, 1775-1862”, 
1903). 

Din Galiţia năvălesc în număr considerabil Evreii. Aceştia aduc 
cu ei cântecul de sinagogă, colorând fresca muzicală a regiunii cu nuanţe 
orientale. Păstrându-se izolaţi, nu se poate vorbi aici de influenţe reci- 
proce imediate. Dacă muzica bisericii noastre, precum şi cea a bisericii 
apusene, are elemente comune, apoi această influenţă cade în alt timp şi 
în altă parte. Că, în schimb, evreii şi-au însuşit în repertoriul lor lumesc 
melodii româneşti, cum se poate cita cântecul „Auzi, mamă, cânii bat”, 
pe care Stan Golestan îl pune la baza unui quartet de coarde, rămâne de 
cercetat. Culegerile lui Idelsohn din cântările de sinagogă deschid un 
orizont. După cum se ştie, Evreii au năpădit toate oraşele Bucovinei. 

Într-un număr foarte mic se mai găsesc, în Bucovina, Țigani, 
renumiţi, prin tarafurile din Hliniţa, Gura-Solcii, Stupca... 

Cercetătorul care va încerca, de aici, înainte, o monografie asu- 
pra muzicii populare din ţinutul acesta, va trebui să ţie seamă de toate 
elementele etnice aduse de vânturile pribegiei. Cu atât mai bine va fi în 

stare să dezvăluie firea adevărată a muzicii noastre, păstrată, fără alterări 
însemnate, în Bucovina, al cărei fond etnic rămâne românesc”. 

Repertoriul muzical al obiceiurilor constă, în toate satele Bu- 
covinei, din colinde, din oraţii de nuntă şi din bocete, dar şi din hore, 
în măsura în care hora poate (în fond, trebuie) fi considerată un obicei. 

Supravieţuirea folclorului românesc în satele din regiunea Cer- 
năuţi se datorează unor împătimiţi ai tradiţiilor, care practică, într-un 
dezarmant de firesc, eroismul cultural cel mai exemplar. 

Printre marii slujitori ai culturii populare româneşti în regiunea 
Cernăuţi se numără: legendarul Alecu Burlă, cu numele încredinţat ar- 
căşiei din sat, Savrestru Opaiţ, Radu Opaiţ, Arcadie Voloşciuc, Sancira 
Danileac, Catrina Opaiţ şi, în zilele noastre, învățătorul Alexiuc (Cireş), 
Nicolae Sauciuc zis a lencioaei, Traian Putinţă, Iliuţă Chiriliuc, Ghenghe 
Cucuruz, Gheorghe Dumitriuc, Gheorghe Nicuţă şi, în prezent, Didi 
Popescu (Budineţ), Petrea Tochiţă, primul căpitan al arcăşiei „Tudor 
Vladimirescu”, Grigorie Tochiţă, Nicolae Cauciuc, Aurel Piţu, Gheorghe 
Bahnean, Ilie Cuciurean, Alexa Mosoriuc, Petrea Andrabuleac, Florea 
Tochiţă, Dumitru Tochiţă, Vasile Cuciurean, Alexandu Valaş, Gheorghe 
Cutaş, lon Bigica zis Nică a Bozocei, Toader Nica, lon Pasat, Petre Bi- 
cieri, Eudochia Tochiţă, Axenia Pojoga, Ana Grijincu, Marina Bicieri, 
Ileana Didei, Saveta Pojoga, Mariuca Bahnean, Ileana Bahnean (Pătră- 
uţii de Sus), Zaharie Buta zis a Buteştii, Aurel Buta, Nicolae Pavel zis 
a Băieţilor, Natalia Cobeli, Veronica Morati, iar astăzi, Valeriu Zmosu, 
Radu Haraga, Constantin Gavriloaie, Ilie Schipor, Natalia Cobeli şi 
profesoara Viorica Schipor-Piţu (Pătrăuții de Jos), Ilie Bândiu zis Tata, 
profesorul lonel Burla, Costicî Motrescu, Costică Nicorici, Saveta Burla 
şi, astăzi, Iliuţă Pascari (Ciudei), marea interpretă de folclor de pe Siretul 
Mic Veronica Solcan, artista poporului Maria Iliuţ sau „privighetoarea 
Bucovinei”, cum o numise Adrian Dinu Rachieru, cântăreții Magdalena 
Dumitraşoaie, Ilaria Hanu, Grafina Mitric, Arcadie Stadnie, Magdalena 
Gherman, Zaharie Ursachi, Constantin Mitric, Dumitru Mitric, vioristul 
Gheorghe Tochiţă, fluierarii Nicolae Cazaciuc şi Gheorghe Gherman, 
acordeonistul Gheorghe Motrescu, saxofonistul Constantin Motrescu şi 
muzicantul Dionizie Bruja, lăutarul Gheorghe Tochiţă, precum şi artiştii 


54 RUSU, LIVIU, Muzica în Bucovina, pp. 781-793 

populari Nicolae Iliuţ, frații Pavel, Dumitru şi Petre Istratii, Ilie Iliuţ, 
Dumitru Mitric, Vasile Dariiciuc, lon Balan, Samoilă Mitric, Ilie Istrati, 
Precup Schipor, Tănase Nicorici, Petre Dariiciuc, Gheorghe Grozavu, 
Maria Popescu, Magdalina Gherman (Crasna), Toma Morari, Vasile 
Timiş, Vasile Berezovschi, Nicuţă Timiş, Gheorghe Ţâbuleac, Catrina 
Morari, Viorel Timiş, Vasile Ungurean, Costică Alerguş (Cupca), Florea 
Frătăucean, Vasile Lupaşcu, Măricica Huţan, Elena Mihailovici, Vasile 
Lupăştean, Gheorghe Mihailovici, Ştefan Popescu, director al şcolii 
(Suceveni), interpreta de folclor Victoria Costinean, Constantin Florescu, 
Vasile Scitea, Vasile Heminciuc, Ilie lacobeniuc (Ropcea), Toderică şi 
Vasile Bostan, profesorul şi folcloristul Florea Şapcă, Grigorie Bojescu, 
Vasile Bostan (lordăneșşti), Mircea Cuciurean zis a lui Moisiuc, Nicolai şi 
Ilie Olari, Vasile Horodnic, Florea Vintoneac, Maria Bodnariuc, Gheorghe 
Nicorici, Toader Alerguş, Constantin Grijincu (Corceşti), Nicolae Bejan, 
Nicolae Piţu zis Poampă, Aristotel Bohateriţ, lon Frunza zis Ciobanu, 
Luchian Marin, Anatolie Piţul (Igeşti), Ileana Bojescu, Elena Calancea, 
profesorul Tovarniţchi, director al şcolii, Vasile Cârciu, Nicolae Bojescu, 
Aurica Bojescu (Carapciu), Elena Calancea, Mihai Dascaliuc (Prisă- 
căreni), Vasile Bizovi, Vasile Botă, Pintilei Bileţchi (Boian), Nicolae 
Mintencu, Petru Mihaescu, Tănase Ursuleac, lon Paulencu (Voloca), 
folcloristul Traian Putinţă (Mahala) şi alţii, nu mai puţin importanţi, ci 
doar mai discreţi în practicarea vocației frumosului. 
* 

Doine se cântă, la fluier, doar în satele de munte, de către ciobani. 

Din lirica satelor româneşti din regiunea Bucovina fac parte 
doar cântecele de dragoste, de cătănie, de înstrăinare şi de jale, reperto- 
riul actual cuprinzând: „Vine trenul din Ardeal”, „Liberează, Doamne, 
odată!”, „Amărâţi îs, Doamne, munţii” (Cireş), „Măi scripcare, cântă 
bine!”, „Horilcă, sămânţa ta” (Crasna), precum şi cântecele posturilor 
de radio şi de televiziune cu mare aderenţă la public. 

„Cântecul este cel ce urmează pe Român în toată viaţa lui; 
copilaşul nou născut e adormit de maică-sa, în leagăn, prin fragedul 
„nani, nani, copilaş!”; în cântece petrece Românul anii frumoşi şi auriţi 
ai Junimii, cântecul îl urmează la altarul căsătoriei, el are cântece ce-i 
înalță bucuria; are cântece ce-i alină durerile şi-i uşurează inima, el cântă 

cântece copiilor şi nepoților săi; el are cântece pentru îndulcirea bătrâ- 
neţilor sale; între cântece închide el ochii, la somnul etern, între cântări 
se petrece corpul său la cimitir, şi cu cântece triste se acopăr scumpele 
lui rămăşiţe cu ţărână rece şi grea! 

Cuvintele şi melodia copilul le învaţă de la părinţi, care, precum 
au primit ei învăţătura de la părinţii lor, aşa o şi străplântă la copiii şi 
nepoţii lor, şi aşa se moşteneşte cântecul strămoşesc din neam în neam, 
ca o tradiţie scumpă. Devenind, astfel, cântecele poporale o tradiţie a 
poporului, nu pot să dispară nicicând, ci, din contra, tezaurul acesta 
naţional se înmulţeşte, din zi în zi, tot mai mult”%. O opinie mai târzie 
preciza că „în Doină predomină culorile vii şi grele orientale: intervale 
mărite şi cele minuscule (glissando), apogiaturi şi înflorituri, bogăţie, 
flexibilitate şi sensibilitate melodică, adevărat hindusă, impresie întărită 
încă prin acel ritm atât de variat, neconstant, şi prin caracterul rezolut şi 
exclusiv omofon. Toate aceste trebuiau să fie uşor primite de Românul, 
fugit de urgia soartei, în munţi, şi trăind, aici, viaţă de cioban. Căci, ca 
atare, avea predilecţia aceea pentru fluier, pentru care coloriturile melo- 
dice sunt atât de potrivite. Din motive asemănătoare, înclin a afirma că la 
bază stă, aici, cântul popular arhaic, sub forma mai mult dacă, îngăduind, 
totuşi, şi cea romană, ca izvorând dintr-o civilizaţie superioară şi, mai 
ales, victorioasă'%%. 

Toate presupusele înrudiri cu muzica latină, dacică, bizantină sau 
asiatică, bazate pe speculaţii şi deducţii, cum preciza Liviu Rusu, nu pot 
fi impuse în cadrul colindelor (Onciul le confunda cu vifleimurile), nici 
doinelor, ba nici măcar cântecelor de nuntă cu valoare de oraţii, caracterul 
lor arhaic străbătând dincolo de ferestrele” (nicidecum rădăcini) greceşti 
şi latine, înspre ritualurile şamanice din zorii omenirii. 

Cele mai vechi cântece româneşti din Bucovina, culese în satele 
din jurul Cernăuţilor până în anul 1848, de Carol Mikuli, şi publicate la 
Paris, în 1850, sub titlul „Douze airs nationaux roumains”, dar fără texte, 
sunt ,„Doină”, „Pe o stâncă-naltă”, „Du-te, du-te la bărbat”, „Pasăre galbe- 
nă”, „Sub o culme de cetate”, „Soarele în vârf de munte”, „Ah, suflete”, 


55 DIMITROVIŢĂ, AMBROSIU sau NOSIEVICI, ŞTEFAN, Despre cântecul 
poporal român, p. 118 
3% ONCIUL, GEORGE CAV. DE Din trecutul muzical al Bucovinei, p. 220 

„Lunca ţipă, lunca zbiară”, „Sub poală de codru verde”, „Buciumul” 
şi „Frunză verde de piperi”, câteva regăsibile, în formă prelucrată, la 
începutul ”Rapsodiei a II-a” a lui George Enescu, alta drept „Cântecul 
Iancului” (versurile pe care le cântă, astăzi, Veta Biriş fiind scrise de 
Iraclie Porumbescu, pe melodia bucovineană şi devenite, între timp, ca 
şi cântecul, folclor ardelenesc paşoptist). 

Textele acelor cântece au fost culese de Iraclie Porumbescu, 
prietenul lui Mikuli, şi încredințate lui Vasile Alecsandri, acestea fiind: 
„Sub poale de codru verde” (Sub poale de codru verde / O zare de foc 
se vede / Şi la zarea focului / Stau voinicii codrului! / Nu ştiu zece sau 
cincisprece / Sau peste sută mai trece. / Ştiu că beau vinaţe reci / Şi că frig 
vreo cinci berbeci. / Dar nu-i frig ei cum se frige, / Ci-i anină pe cârlige / 
Şi-i întorc prin belciuge / Să le facă carnea dulce. / lar cum sta şi ospăta, 
/ Căpitanul şuiera, / Ei ospăţul şi-l lăsau / Şi la luptă alergau; / Luptau 
ei cât se luptau, / Potiraşii alungau, / Da-n codru când se-ntorceau / Nici 
un os nu mai găseau, / Că-n urma voinicilor / Calcă ceata lupilor / De 
prin fundul codrilor”), „Pasăre galbenă” („Pasăre galbenă-n cioc, / Rău 
mi-ai cântat de noroc, / De ţi-ar pica ciocul tău / Precum mi-ai cântat de 
rău! / Nu vedeai inima mea / Cât de fierbinte iubea, / Dar acum-i sloi de 
gheaţă, / Rece şi fără de viaţă, / Glasul tău cu amăgire / Mi-a cântat de 
despărțire. / Să mă duc în cale grea, / Departe de puica mea! / Căci nu 
sunt un vânător / Să pândesc când ai să zbori, / Şi să-ţi dau eu ţie plată / 
Ca un fulger de săgeată”), „Lunca ţipă, lunca zbiară” („Lunca ţipă, lunca 
zbiară / Pentru-un pui de căprioară. / Vai de biata inimioară, / Ca şi lunca, 
geme, zbiară, / Pentru-o puică bălăioară. / Vai de biata inimioară, / Ca 
şi lunca, geme zbiară / Pentru-o puică bălăioară. / Frunza creşte, frunza 
cade, / Căprioara n-o mai rade. / Vai de mine!, ce m-oi face, / Doru-n 
sufletul meu zace / Ş-inimioara.mi nu mai tace! / Inimă, fii răbdătoare, 
/ Ca pământul sub picioare, / Pân” ce puica bălăioară / S-a întoarce-n 
luncă iar / Cu cel pui de căprioară!”), „Frunză verde de piperi” („Frunză 
verde de piperi, / Haide, puică,-n deal la peri / Să te-ntreb ce-ai făcut ieri! 
/— Am dat apă de neferi; / Am dat apă de spălat, / Buze dulci de sărutat. 
/— Şi la mine n-ai gândit? De păcat nu te-ai ferit? / — Decât sfântă c-un 
mişel, / Mai bine c-un voinicel”. 

Cântecele româneşti nu aveau refrene, acestea au pătruns abia 
în ultimul secol, ca influenţe germane şi ucrainene, dar nu şi în perioa- 
da austriacă a Bucovinei. Există un repertoriu îndătinat al satelor din 
Bucovina, consemnat ca atare în ultimii ani ai suzeranității austriece, 
care nu conţine decât doar câteva refrene, un repertoriu din ce în ce mai 
accesibil, datorită culegerii de melodii şi texte, apărute, pe nedrept, sub 
semnătura lui Mattias Friedwagner, profesorul cernăuţean care şi-a însuşit 
neostenita muncă a lui Alexandru Voievidca. 

Horele cu adevărat tradiționale care se mai păstrează în satele 
româneşti din Bucovina sunt: „Alunelul”, „Arcanul”, „Ardeleanca”, 
„Bătrâneasca”, „Bătuta moldoveneacă”, numită, impropriu, şi „Ruseas- 
că”, „Ciobanul”, „Ciobăneasca”, „Coasa”, „Cupcencuţa”, „Frumuşica”, 
„Haiducul”, „Hora Mare”, „Hora românească”, „Hora”, „Huţulca”, „Joc 
înainte” sau „Cuza”, „Polobocul”, „Raţa”, „Ruseasca” — o variantă de 
„Cozac” şi „Sârba”. 

Memoria culturală reţine şi consideraţii teoretice, dar şi par- 
tituri din repertoriul coregrafic românesc din Bucovina, din perioada 
1848-1865, mărturiile, scrise în maniera unui manual de compoziţie, 
precizând că „fraza melodică a cântecului poporal român este, în cea 
mai mare parte, frază regulară, adică melodia constă din 8 şi 16 tacte, 
arareori se află melodii de 10 şi 12 tacte, semi-colonul muzical stă, mai 
ades, pe tactul al 4-lea şi al 8-lea. Finalele sunt, de regulă, cadenţe de 
tonice complete, foarte rar provine o cadență necompletă sau un final 
pe dominantă sau pe terță. 

Ce se atinge de mişcarea ritmică sau de tact, apoi, în cântecele 
poporane române, sunt reprezentate numai tactele ordinare, adică 4/4, 
2/4, 3/4, 6/8, şi 3/8, deşi adese se întâmplă cum că unele tacte din me- 
lodia unei doine sau a unui cântec se repetă de atâtea ori, încât e foarte 
cu anevoie a le înşira într-o măsură de tact hotărâtă. 

În melodia poporală română predomneşte modul tonului moll, 
deşi provine în multe şi dur. Adese, cele 8 tacte dintâi din o frază de 
16 tacte se mişcă în dur, cele 8 tacte din urmă — în modul moll afin sau 
viceversa. 

Fenomenul acesta al melodiei, adică urmarea tonului moll după 
dur, urmarea umbrei muzicii după lumină, produce un farmec extraor- 

dinar în inimile auzitorilor. 

În fine, modul melismatic şi silabic al cântării este împărţit 
foarte frumos, mai în toate cântecele poporale române. Modulaţiunea 
se face, îndeobşte, după modul dur sau moll paralel, deşi nu arareori 
provine modulaţiunea după subdominantă sau după modul dur sau moll 
corespunzător”, iar „transcrierea” vechiului limbaj, într-unul mai ac- 
cesibil, ne lămureşte că autorul vorbeşte „de frazele regulare (simetrice) 
din 8 şi 16 tacte (măsuri), cu semi-colonul (semifraza) pe măsura 4-a şi 
a 8-a, de cadenţe complete pe tonică care ar fi caracteristice cântecului 
popular. Şi ritmica populară s-ar reduce la măsurile ordinare, adică 14, 
2/4, 34, 6/8 şi 3/8. Totuşi, remarcă excepţii şi, uneori, imposibilitatea de 
notare a unelor cântece. În ceea ce priveşte melodia, afirmă preponderența 
modului minor asupra celui major, în construcţia ei. Observă, în afară de 
modulaţia din major în minor relativ, şi modulaţiile spre subdominantă 
şi în gamele omonime (despre modul dur sau moli corespunzători) 5%. 

Cât despre influenţe, sesizabile doar la cântecele de joc, numite, 
în general, dar impropriu „hore” (cu o sinonimie improprie, aceea de 
„dansuri”), George cav. de Onciul era de părere că, „la Horă (dans)... 
elementul ce predomină este cel slav. Semnificative sunt, în privinţa 
aceasta, acele forme ce stau alături de horă, chiar şi cu numiri care 
dovedesc originea slavă (ca „Sârba”!). Influenţa orientului nu putu fi, 
aici, hotărâtoare, cel mult exterioară: unele ritmuri, menținute parcă din 
dansurile dervişilor sau ale baiaderelor, ici, colea, o particularitate melo- 
dică”, dar matricea stilistică românească se conservă pe deplin, pentru că 
„la noi, nu se recunoaşte aproape deloc acea horă în 2 timpi, mai mult ca 
vioaie, cu ritm excitant, amintindu-ţi, câteodată, dansurile frumoase, dar 
îmbibate de senzualitate ale drăcoaicelor de baiadere. La noi, nu există, 
sub această denumire, decât, aproape exclusiv, cealaltă horă, lină, cu o 
mişcare moderată, un ritm legănat (3/8 sau 6/8), în care viiază, parcă, 
firea Românului, devenit serios, cu gândul la trecutul său, la rolul pe 
care îl joacă acest dans în istoria neamului, dans simbolic în figurile lui: 
numai el, împreună cu cântecul, mai legase pe Român în unire, unitate 


57 DIMITROVIŢĂ, AMBROSIU sau NOSIEVICI, ŞTEFAN, Despre cântecul 
poporal român, p. 117 
5% RUSU, LIVIU, Muzica în Bucovina, p. 789 

etnică şi, într-o vreme, când aproape toate celelalte legături sufleteşti 
căzură sub domnie străină (boierii, biserica, ba şi graiul!). Astfel, hora 
rămâne, aici, cu toată seninătatea ei, de structură şi de mişcare demnă, 
măsurată şi atât de apropiată de cânt, în ce priveşte firea conținută în 
desenul melodic”. 

Cele mai vechi hore bucovinene, şase la număr, inclusiv „Haidu- 
cul”, la care tânjeşte Cupca (sub titlul „Cântecul lui Darie”), se găsesc în 
culegerea „Douze airs nationaux roumains”, publicate de Carol Mikuli, 
la Paris, în 1850, hore pe care le redăm satelor cernăuţene, din care au 
fost culese: 

Cântecul lui Dari 

Din repertoriul îndătinat al satelor româneşti din Bucovina, 
păstrat de memoria scrisului, făceau parte horele şi dansuril: „Hora” şi 
„Arcanul”, în 23 octombrie 1894, chiuind şi şuguind“%, „Arcanul” şi 
„Corăbeasca”, în vara anului 1897*!, „Hora-mare”, „Ardeleneasca”, 
„„Moldoveneasca”, „Corăbeasca”, „Ciofu”, „Bătuta”, „Sârbeasca”, 
„Arcanul”, „Rusasca”, „Ungureasca”, „Vals”, „Țigăneasca” şi Polca; cu 
„Hora-mare” s-a început jocul şi cu „Hora-mare” s-a încheiat; iar „Cio- 
ful”, „„Arcanul”, „Corăbiasca” şi „Ardeleneasca” s-au jucat de mai multe 
ori, pentru că tare le-au plăcut Domnilor... în 15/27 februarie 1898", 
„la serbarea iubiliară... ce s-a dat în aducerea aminte a 50 de ani de 
domnie a Prea Luminatului nostru Împărat Francisc Iosif 1”, duminică, 


+ DEŞTEPTAREA, Nr. 4/1895, p. 33 
+1 DEŞTEPTAREA, Nr. 20/1897, p. 158 
+2 DEŞTEPTAREA, Nr. 6/1898, p. 50 

28 august 1898, „jocul s-a început cu Bătuta, s-a jucat, apoi, Arcanaua 
şi Hora”, „tinerii români conduceau cu deosebită vioşitate şi ghibăcie 
jocurile naţionale, horele cele mari, în mai multe rânduri arcanul, chiar 
şi cadrilul n-a fost trecut cu vederea, în 20 iunie / iulie 19024, iar în 
1904, de Paşti, „la intrarea satului, s-a încins hora, care fâlfâie, de departe, 
albă, în mişcări line, întipărite de o armonie simplă. Lăutarii zbârnâie din 
cobze şi scripce, şi strigătele căpeteniei jocului se aud până la mine. Şi 
bărbaţii şi femeile sunt foarte frumoşi: care e Român şi care e Rus nu se 
prea poate deosebi în unitatea costumelor, împrumutate de la Români, şi 
multe căsătorii amestecate se vor fi punând la cale în asemenea prilejuri 
de hore ale Paştilor luminoasă”%%. 


1% DEŞTEPTAREA, Nr. 19/1898, p. 159 

104 DEȘTEPTAREA, Nr. 54/1902, p. 3 

1% IORGA, NICOLAE, Neamul românesc în Bucovina, Rădăuţi, 1996, pp. 
104-107 

Dincolo de asemănările tranşante ale simbolisticii artei populare 
româneşti şi ucrainene, despre care am vorbit în capitolele anterioare, 
chiar şi muzica populară şi, mai ales, cea instrumentală, de joc, are, 
datorită lăutarilor veacurilor anterioare, dar şi datorită unor obiceiuri 

calendaristice (de exemplu, „Malanca”) şi familiale sărbătorite aproape 
la fel (adesea, în sensul complementarităţii), particularități comune. 
„Muzica populară din Bucovina n-a fost nici ea cercetată din punct de 
vedere comparativ. Se poate afirma, însă, că ea nu diferă, în esenţă, de 
cea a Moldovei. Presupunem o serie de puternice influenţe venite din 
Ardeal şi altele din atingerea cu masele rutene, care, după Români, au 
cel mai mare număr de locuitori”, opina Liviu Rusu, singurul muzician 
care a studiat folclorul ucrainenilor din Bucovina („în anul 1931, cel ce 
scrie aceste rânduri a cules o serie de cântece, în satele rutene de peste 
Prut, pentru aceeaşi „Arhivă” a Ministerului Artelor. N-a fost dată, până 
acum, ocazia de a întreprinde o cercetare sistematică a folclorului muzical 
din Bucovina”"%), dar fără să apuce să realizeze şi un studiu comparativ, 
aceeaşi opinie, dar în altă formulare, fiind împărtăşită şi de George cav. 
de Onciul, cel care considera că, deşi „cântecul românesc este acelaşi, 
oriunde se găsesc Români”, influenţele şi specificităţile sunt de netăgă- 
duit, pentru că „diferenţele dintre muzicile popoarelor din estul Europei 
nu sunt, comparativ, mai mari decât diferenţele dintre muzicile diferitelor 
regiuni din România”. „La Horă (dans), pe lângă bază... elementul ce 
predomină este cel slav. Semnificative sunt, în privinţa aceasta, acele 
forme ce stau alături de horă, chiar şi cu numiri care dovedesc originea 
slavă (ca „Sârba”!)... Ca şi poporul, în genere, tot aşa şi aceasta se află, 
mai cu seamă în Moldova, între cele două sfere de influenţă: cea originară 
bizantină şi cea pseudoslavă, cum a fost cristalizată de Slavii de nord, tot 
din cea bizantină, imprimându-i, însă, o puternică notă slavă. Lovindu- 
se cele două specii de influenţe bisericeşti — slavă şi orientală — tocmai 
de planurile acestea, ele se anihilau reciproc, într-o oarecare măsură, 
nelăsând să predomine prea mult nici una din ele. De aceea, momentul 
specific românesc se putu mai bine afirma şi dezvolta. 

Că este aşa, ne demonstrează, în specie, colecțiile de folclor, 
făcute la noi, în Bucovina, de oameni ca Simion Florea Marian, I. Gh. 
Sbiera, Al. Voevidca, Leca Morariu şi alţii. Este curios faptul pentru unii, 
natural, pentru ştiutori: nicăieri cele trei genuri tipice — doina, dansul, 
colinda — nu se aseamănă atât de mult între ele, în ce priveşte structura 
lor, expresia tonală, coloritul naţional, ca aici, în Bucovina (şi doar, încă, 


1% RUSU, LIVIU, Muzica în Bucovina, p. 787 

în sudul Transilvaniei). 

Explicaţia fenomenului este tocmai faptul că, în Bucovina, 
mai mult ca oriunde (vorbesc de munţii bucovineni), influenţele îşi ţin 
cumpăna. 

Poporul român pare-se că a luat, de la fiecare popor, cu care a 
venit în contact, ceea ce a fost mai de preţ, spre a-şi perfecționa şi împo- 
dobi dragul său cântec. Dar elementele împrumutate variază de la formă 
la formă, după cum poporul respectiv iubea sau nu pe câte una din ele”, 
în folclorul românilor bucovineni putând fi identificate „aceleaşi urme de 
moduri străvechi bisericeşti, bizantine-romane, accente senzitive hinduse, 
importate de Țigani, nota de visare, duioşie, melancolie, întipărită prin 
convieţuirea cu Slavi etc." 

Muzica tradiţională ucraineană, cu rădăcini în cântecele vechi 
eroice (bylina) şi în baladele căzăceşti (dumas), interpretată de un voca- 
list (zaspivoovach), acompaniat de un întreg grup (vyvodtshyk) are ca 
principală caracteristică heterofonia, deci distribuţia între părți vocale 
diferite, pe suportul vocii principale, cea care are, desigur, un spaţiu larg 
de improvizație. În cântecele ucrainene, viaţa, în sens istoric, şi sufletul, 
cu toate aleanurile şi nostalgiile lui, constituie temele principale, dezvol- 
tate într-un lirism profund şi impresionant. 

Ca şi românii, ucrainenii au cântece ritualice, precum incantaţiile 
şamanice (pentru vindecări sau pentru provocarea ploii), bocete, cântece 
de iarnă (Kolyady, cântece religioase de Crăciun, Shchedryvky, cântece 
de Anul Nou), cântece ritualice de primăvară, însoţite, de regulă, de 
dansuri (Vesnyanky, Hayivkz şi Vesnyanky), cântece ritualice de vară, 
dedicate rodului pământului (Zazhynky), cântece de nuntă, în care pre- 
domină trioul instrumental vioară-ţambal-tamburină (musyka troista), 
cântece pentru petrecerile tinerilor, în vreme de iarnă (Vechornyzi), 
cântecele de clacă (Toloka), dar şi cântece laice. 

Dansurile tradiţionale ucrainene (Kolomiyka, Hopak şi Ka- 
satchok) sunt influențate, în Bucovina, de contaminări, în plan muzical 
şi coregrafic, moldoveneşti şi polone. 

Kolomiyka, dans însoţit de cuplete vesele, interpretate de grup, şi 
de acorduri instrumentale, are numeroase variante (Huzulka, Bukovynka, 


%7 ONCIUL, GEORGE CAV. DE, Din trecutul muzical al Bucovinei, pp. 221-226 

Arkan etc.), toate ritmice şi sincopate. 

Hopakul, dans tradiţional ucrainean, jucat doar de bărbaţi, con- 
ţine solouri spectaculoase, care sugerează eroism şi bărbăţie, variantele 
dansului fiind, de asemeni, destul de multe. 

Kasatschok-ul, dans căzăcesc de pe la sfârşitul secolului al XVI- 
lea, dansat, iniţial, de un singur bărbat, are un tempo rapid, spectaculos 
şi inconfundabil. 

Alte dansuri tradiţionale ucrainene, Kozak, Poltava, Hajduk, 
Chaban, Metelytsia (Dansul Viscolului) sau Shunka, deja s-au pierdut 
sau sunt pe cale să se piardă. 

Kolomiyka, specificitate de muzică de dans, din care fac parte 
şi „Huţulca” şi „Arcanul”, deci două dansuri considerate româneşti, se 
datorează, după cum o sugerează şi numele lăutarilor evrei din Kolomeea, 
chemaţi să cânte pe la nunțile şi petrecerile oamenilor cu stare din Buco- 
vina şi care îşi adaptau repertoriul lor hasidic la ritmurile melodice ale 
clienţilor români sau ucraineni. Liviu Rusu respingea influenţa muzicii 
religioase evreieşti asupra folclorului românesc şi ucrainean din Bucovina 
(„Aceştia aduc cu ei cântecul de sinagogă, colorând fresca muzicală a 
regiunii cu nuanţe orientale. Păstrându-se izolaţi, nu se poate vorbi aici 
de influenţe reciproce imediate. Dacă muzica bisericii noastre, precum şi 
cea a bisericii apusene, are elemente comune, apoi această influenţă cade 
în alt timp şi în altă parte. Că, în schimb, evreii şi-au însuşit în repertoriul 
lor lumesc melodii româneşti, cum se poate cita cântecul „Auzi, mamă, 
cânii bat”, pe care Stan Golestan îl pune la baza unui quartet de coarde, 
rămâne de cercetat. Culegerile lui Idelsohn din cântările de sinagogă des- 
chid un orizont”"+%), dar influenţa aceasta nu poate fi negată (majoritatea 
sârbelor au accente de şlaier sau de cântec hasidic), aşa cum nu poate fi 
negată nici influenţa Lăutăriei ţigăneşti, lăutarii evrei din sudul Poloniei, 
dar şi din Cernăuţi, şi Lăutarii ţigani din Bucovina fiind, împreună cu 
breslele de muzicanți din cele câteva târguri mai răsărite ale provinciei, 
singurii lăutari de până pe la anul 1848. Şi tocmai ei, lăutarii evrei şi 
țigani, aveau să izbutească o adevărată armonizare a muzicilor popoa- 
relor („la zi una ca la...!”), lăutarilor datorindu-li-se, prin adaptarea la 
ritmuri şi structuri melodice locale, dansuri precum „Huţulca”, „Leşeas- 


1% RUSU, LIVIU, Muzica în Bucovina, p. 193 

ca”, „Sârba”, „Ruseasca”, „Ovreicuţa”, „Ardeleneasca”, „Țigăneasca”, 
„Moldoveneasca” sau „Ungureasca”, la români, respectiv „Huzulka”, 
„Bukovynka”, „Arkan” şi alte dansuri „Kolomiyka”, la ucraineni. 

Dacă munca în comun doar solidarizează, petrecerea şi unifică, 
impune, ca şi religia, o anume identitate spirituală, „această contopire 
aproape completă a elementelor populare” din ambele patrimonii, ro- 
mânesc şi ucrainean, făcând „diferenţierea deosebit de dificilă, încât un 
culegător nepărtinitor nu poate decât să le denumească... bucovinene” *%. 
În fond folclorul bucovinean, în componentele româneşti şi ucrainene, nu 
înseamnă decât o zână superbă, căreia unii îi spunem Ileana Cosânzeana, 
iar alţii, Vasilisa Precrasnaia. 

Fiecare joc din repertoriul românilor şi ucrainenilor (kolomeici, 
precum „Arcanul” sau „Huţulca”, dar şi foste jocuri căluşereşti, precum 
„Alunelul”, abandonat de români, dar asumat de ucraineni, care dezvoltă 
şi ansambluri folclorice sub acest nume) nu este perceput, nici de români, 
nici de ucraineni, ca un bun comun, ci ca un adevărat teritoriu spiritual 
de ocupaţie, dacă nu chiar ca moştenire naţională închipuită. 

Rutenii şi huţulii din judeţul Suceava au preluat, la schimb cu 
dansurile încredințate românilor, cele mai multe jocuri româneşti, precum 
„Bătuta” şi celelalte jocuri cu comenzi, căluşereşti la origine („„Arnău- 
țeasca”, „Bunghiereasca”, „Jocul crailor”, „Jocul împăraţilor”, „Jocul 
măştilor”, „Pădureţul”, „Jocul căiuţilor”, „Jocul caprei şi al cerbului”, 
„Jocul ursului” etc.), pe care le consideră moştenirea lor obştească. Nu 
etnică, ci obştească. 

La fel, românii din regiunea Cernăuţi au preluat jocurile ucraine- 
ne (la nunţi, de pildă, românii comandă „pachete” de trei-cinci „Kozak”- 
uri), dar şi jocurile ruseşti adoptate recent de ruralitatea ucraineană. Prin 
felul de a dansa şi prin ritmul cântării, românii din regiunea Cernăuţi au 


x» 


transformat vechi cântece moldoveneşti în câte o „„Rusească” („„Bătuta 
Moldovenească”, de pildă). 

Prin dans, deci prin limbajul ritmicităţii, românii şi ucrainenii din 
regiunea Cernăuţi şi din judeţul Suceava convieţuiesc spiritual într-un 
mod exemplar, aşa cum o probează şi ediţiile din fiecare an ale festiva- 


1% STEIN, HELGA, L. A. Staufe-Simiginowicz şi basmele sale româneşti din 

lului multiculturalităţii bucovinene „Întâlniri bucovinene”, manifestare 
culturală emblematică, dar încă nedescifrată ca patrimoniu de sacralitate 
(când o vor face, siretenii şi cacicanii vor renunţa la şalvarii de pe Don, 
pentru a căuta, prin lada de zestre, portul adevărat al străbunilor lor, portul 
acela superb, care aminteşte de o acuarelă dumnezeiască, desenată doar 
pe cerul amurgurilor inegalabile de octombrie). 

Un festival care să pună accent pe jocurile comune ale ucraine- 
nilor şi ale românilor încă nu există. Din păcate, şi în cadrul aceleiaşi 
etnii s-a produs o uniformizare, în vremea activismului cultural comunist, 
variantele „Arcanului”, la români — de pildă, fiind uniformizate pe osatura 
„Arcanului” din Fundu Moldovei. La fel s-a întâmplat şi se întâmplă 
şi în regiunea Cernăuţi, acolo unde, ca şi în judeţul Suceava, folclorul 
nu mai înseamnă o petrecere obştească, o manifestare sărbătorească a 
întregului sat, ci un produs scenic bine controlat de activiştii culturnici, 
epigoni dogmatici ai epocii staliniste. Dogmatismul şi festivismul fol- 
cloric exagerat transformă patrimoniul comunitar într-o mumie, numai 
bună de expus în timpul muzeal al urbanităţii din cele două regiuni, dar 
mort în spaţiul sacru al comunităţilor rurale sau, în cel mai bun caz, 
folosit aidoma „urşilor de paie” din vremea sărbătorilor de iarnă, prin 
confecţionare, folosire şi abandonare rapidă. 





Fanfara din Calafindeşti 

„Poporul de aici este primitiv şi rustic” 


Spiritualitatea comunitară are ca fundament tradiţia. „Popo- 
rul român, mai mult decât oricare altul, ţine la tradiţie, întemeiată pe 
practicarea şi manifestarea cultului. Tradiţia este conducătoarea tuturor 
actelor lui, şi nu numai a acelora care le săvârşeşte în viaţă”, dar, 
din nefericire, în absenţa iniţierilor, tradiţia nu naşte decât bigotism şi 
suficienţă. „Poporul de aici este primitiv şi rustic”!!, se scria în 1527, 
iar spiritualitatea obştească se manifesta prin obişnuinţa „ca în timpul 
sărbătorilor să aşeze mese în jurul bisericii şi, aici, să dea de mâncare 
şi de băut, fără plată, oricui, fie străin, fie localnic”4!?, obiceiul acesta, 
numit, pe atunci, „partea sufletului”, ulterior „comând”, fiind un fel de 
testament oral, dus la îndeplinire (pentru sufletele străbunilor). 

Spiritul comunitar s-a manifestat, vreme de veacuri, în jurul 
bisericii, dar nu într-un mod neapărat creştin. „Ziua de vineri din fiecare 
săptămână ei o sărbătoresc în cinstea Sfintei Vineri, pe care pretind ei că 
ar fi sfânta ce stă, neîncetat, în genunchi înaintea tronului lui Dumnezeu, 
rugându-se cu lacrimi pentru aceia care o cinstesc. Şi, de aceea, foarte 
mulţi cred, în orbirea lor, că e mai mic răul să-l superi pe Dumnezeu, 
decât pe Sfânta Vineri. E atât de mare orbirea acestui popor, neştiinţa şi 
nebunia lui, încât el nu ştie nimic despre Dumnezeu şi despre fericirea 
cerului. În toată Moldova, abia dacă vreunul ştie „Tatăl nostru”; toată 
evlavia lor constă în a-şi face cruce, care la ei se numesc mătanic. Nu se 


110 GOROVEI, ARTUR, Literatură populară, p. 363 

41! CRONICAR ANONIM, Călători străini despre ţările române, |, p. 192 

ţine nici o predică în biserici şi nu se predă, în şcolile lor, doctrina creş- 
tină, întrucât înşişi dascălii şi popii nu au învăţat aproape nimic despre 
cele ale spiritului. Ei impun drept adevăr divin nişte basme băbeşti”""!5. 

„Istoricii afirmă că poporul românesc ar fi, printre toate popoarele 
din preajmă, cel dintâi care a trecut la creştinism. Creştinismul era însă, 
aşa cum el s-a organizat ca biserică, un fenomen de istorie, de cultură 
majoră. Satul pre- şi străromânesc, adoptând creştinismul, nu şi-a însuşit 
oare cu aceasta o structură care-l scoate din preistorie? Părerea noastră 
este că acest lucru nu s-a întâmplat. Dimpotrivă, „creştinismul” a fost 
adaptat la stilul vieţii „preistorice”. Săteanul nu-l va gândi pe Dumnezeu 
abstract, dogmatic, filosofic, aşa cum îl defineşte gândirea bizantină, ci 
într-un fel mitologic, adică preistoric. 

Satul românesc şi-a însuşit multe din motivele ce constituiesc 
patrimoniul marii culturi bizantine, care era istorie în sensul deplin al 
cuvântului; dar cultura aceasta istorică a fost asimilată stilului preistoric 
al satelor. 

Cine urmăreşte colecţiile de literatură folclorică se lămureşte 
degrabă cu privire la un proces, asupra căruia nu trebuie să ne facem 
iluzii. Nici Dumnezeu, nici lisus Hristos, nici Maica Domnului nu sunt 
pentru săteni subiecte de meditaţie dogmatică-filosofică, ci motive de 
mitizare, adeseori foarte liberă. 

Nu devine Maica Domnului uneori o zeiţă a fertilităţii? 

Descântecul nu angajează persoanele Trinității şi pe toţi sfinţii 
în slujba unei magii arhaice? 

Ne-am obişnuit să interpretăm asemenea aspecte ca resturi 
vagi, ca ecouri din alte vremuri, şi nu am procedat, cum s-ar fi cuvenit, 
la o radicală înţelegere a situaţiei, care este, de fapt, în nucleul ei intim, 
puternic şi permanent eficient, „preistorie”; preistorie care converteşte, 
la graiul şi la formele ei, motive de cultură căzute dintr-o zonă superi- 
oară. Înrâuriri de tot soiul au trecut, necurmat, din istoria ce avea loc 
în regiunea noastră, asupra vieţii de sat, dar toate au fost potrivite unor 
moduri preistorice. 

Satul răsăritean ilustrează la perfecţie formidabila putere de 
asimilare pe care o are preistoria. 


+55 BANDINI, MARCO, Călători străini despre ţările române, V, p. 343 

Opiniile curente ne-au obişnuit aşa de mult să vedem preistoria 
ca o „etapă” depăşită, ce premerge istoriei, încât ne-au făcut cu neputinţă 
să observăm preistoria care continuă, care e contemporană cu istoria. 
Această preistorie reprezintă însă un nucleu de viaţă şi de spirit, care, 
cu modurile sale, opune o rezistenţă istoriei şi, în mare parte, preface în 
sensul substanţei sale motivele cu care istoria o alimentează. 

Din moment ce constatăm rezistenţa, continuarea preistoriei şi 
contemporaneitatea ei cu istoria, ne vedem pe un drum care ar putea să 
răstoarne unele perspective îndeobşte acceptate. Ne ispiteşte întrebarea 
dacă preistoria nu este o permanenţă indestructibilă a vieţii umane? Nu 
cumva preistoria şi istoria pot să fie paralele şi să coexiste, realizând 
între ele fel şi fel de raporturi, care variază după împrejurări şi timpuri? 
Avem convingerea că da. 

Preistoria şi istoria sunt, în general, prea apăsat privite sub unghi 
temporal, în realitatea lor de succesiune. Ca un treptat suiş din partea 
evoluţionismului progresist sau ca o treaptă decadentă din partea unor 
gânditori de orientare romantică. 

Dar preistoria şi istoria le putem privi şi în raporturile lor posibile 
de permanentă coexistenţă. Cert, preistoria poate exista şi ea a existat, 
realmente, atâtea mii de ani, şi fără istorie. 

Cu aceasta n-am istovit, însă, toate feţele problemei. Rămâne să 
vedem îndeosebi dacă istoria, la rândul ei, poate să existe fără preisto- 
rie. Nu cumva preistoria reprezintă o substanţă din care se alimentează 
neîncetat istoria? Avem suficiente motive şi argumente să credem că 
preistoria coexistă necurmat, în felurite chipuri, cu istoria. Preistoria 
poate fi nu numai indestructibilă în felul ei, ci şi foarte necesară pentru 
fiinţarea unei istorii... 

Încă o dată: satul, aşa cum îl vedem, este în esenţă preistoric. 
Nu trebuie, fireşte, să ne lăsăm copleşiţi de această impresie de esenţă, 
în măsură de a nu vedea şi alte feţe ale realităţii săteşti. 

La sat se întâmplă, de sute de ani şi de mai de mult, procese ce 
trădează şi anume raporturi posibile între istoric şi preistoric. 

Influențele de natură istorică sunt aici, la sat, sau respinse, in- 
stinctiv boicotate ca nişte corpuri străine, sau, când sunt acceptate, ele 
sunt total asimilate unor structuri şi moduri proprii satului. 

În satul rusesc, chiar şi maşina a fost integrată în spirit magic, 
arătându-i-se un entuziasm şi o iubire ca unei fiinţe vii şi miraculoase. 
Aceasta este cel puţin situaţia în satul autentic din răsăritul şi sud-estul 
curopean'"*14. 

Spiritul comunitar începe să existe cu adevărat, în satele din 
Bucovina, abia după anul 1785, când se face o primă reformă agrară şi 
când se constituie, odată cu secularizarea averilor mănăstirești, pădurile, 
imaşurile şi fânețele obşteşti. Omul, fie „vecin” ardelean, fie „vecin” rus, 
abia venit din Galiţia, fie răzeş sărăcit de vremuri, prinde stabilitate, are 
unde pune o temelie, are vatra lui şi obştea lui. Spiritul acesta se dezvoltă 
viguros abia după 1848, după emanciparea clăcaşilor, când „legea”, deci 
credinţa ortodoxă, aşa primitiv practicată cum era, însemna identitate şi 
pentru român, şi pentru rutean, amândoi, părtaşi în aceeaşi obşte, frec- 
ventând aceeaşi biserică şi aceeaşi „strânsură”, purtând şi îmbrăcăminte 
asemănătoare, care nu mai este altceva decât portul satului, „ca la noi”, 
incluzând în acest plural şi românul, şi ruteanul din aceeaşi obşte. Exista 
şi încă mai există încă, atât în satele din regiunea Cernăuţi, cât şi în cele 
din judeţul Suceava, o mândrie obştească, în care casele, gospodăriile, 
portul, ţesăturile, cântecele, dansurile, ocupațiile consacră o vrednicie 
obştească, expresia acestui spirit obştesc fiind „ca la noi”. Chiar şi ex- 
poziţiile de produse ale artei casnice, care se vor organiza, la Cernăuţi, 
în ultimul deceniu al secolului al XIX-lea, poartă marca obştească de 
„ca la noi”, ca în districtul, dar şi ca în satul nostru. Artiştii rurali poartă 
nume românești, huţule sau rutene, vorbesc şi în română, şi în ucraineană, 
pentru că aşa se şi cuvine într-un sat cu două limbi. Aşa se întâmplă şi 
azi, dacă treci, în judeţul Suceava, prin Breaza, Benia, Moldova Suliţa, 
Izvoare, Brodina de Sus şi Brodina, sătenii te salută în limba în care a 
convorbit ultima dată şi, funcţie de limba în care le răspunzi, continuă 
dialogul cu tine, pentru că le place sfătuirea, apoi, celuilalt om întâlnit 
în drum îi va da bineţe în limba ta. 

Atunci când oraşul, lumea aceea străină şi neînţelegătoare, intră 
în lumea satului cu ambasadori precum „Doamnele Române”, satul se 
regăseşte, spiritul obştesc se împlineşte şi se expune, cu mândrie plină 
de cumsecădenie, în faţa urbanităţilor, fie prin expoziţii, fie prin cântec 


+14 BLAGA, LUCIAN, Zrilogia cosmologică, pp. 388-392 

şi joc. La Viena, de pildă, graţie unui pictor înrudit cu satul bucovinean, 
Eugen Maximovici, care s-a ocupat cu regia spectacolului, dat în cinstea 
împăratului Francisc Iosif, cu ocazia jubileului de 60 de ani, satul se în- 
făţişa în dubla lui dimensiune (deşi în presa vremii, lucrurile s-au relatat 
cu exaltare naționalistă), românii cu un moment păstoresc, rutenii cu 
cântecele cântate la întoarcerea de la câmp, iar ambele etnii, cu o nuntă 
şi ca la români, şi ca la ucraineni, fiind, în fond, aidoma: 

„Din incidentul jubileului de 60 de ani de domnie ai Împăratu- 
lui... În grupa naționalităților, Românii din Bucovina au luat un loc de 
frunte. Ei s-au înfăţişat înaintea Împăratului ca ceea ce sunt din moşi- 
strămoşi, plugari şi păstori. Ambele ocupaţiuni par determinante pentru 
configuraţia terenului ocupat de ei. 

Locuitorii regiunilor muntoase s-au prezentat ca ciobani şi lu- 
crători de pădure; cei din şes, ca mânuitori iscusiţi ai plugului, coasei şi 
greblei. lar femeia română, vestită prin frumuseţea şi gingăşia ei, a avut 
un bun prilej să-şi arate comoara de motive artistice curat româneşti, 
prinse, cu suveica şi cu acul, în mult admirata ei industrie de casă. 

Grupa Românilor s-a compus din 3 tablouri: suitul oilor la stână; 
întoarcerea de la câmp, în amurgul serii şi o nuntă românească. Tipul 
Românilor, portul lor pitoresc şi ţinuta lor demnă a plăcut foarte mult 
publicului vienez. Împodobiţi cu cocarde tricolore şi la tactul marşului 
naţional, „Deşteaptă-te, Române!”, au defilat înaintea Împăratului. 

Grupa s-a prezentat foarte bine, dovadă aplauzele frenetice, cu 
care au fost întâmpinați în tot locul. Întreaga presă vieneză s-a exprimat 
foarte măgulitor cu privire la grupa românească. Românii au mai petrecut 
încă câteva zile în Viena, vizitând castelul împărătesc din Schonbrunn, 
muzeele, parlamentul şi alte edificii de interes artistic şi arhitectonic... 

Meritul frumoasei reuşite revine pictorului Eugen Maximovici 
şi consilierului Ipolit Calinescu”"!5. 

Dinspre oraş au mai venit două făptuiri benefice pentru sat, „ca- 
binetele de cetire”, un fel de biblioteci rudimentare, şi însoţirile rurale de 
tip Raiffeisen, ambele conduse de parohul locului, care, dacă devenise 
politician naţionalist, apoi pentru politică se bătea, fie de partea „parti- 
dului popilor şi al boierilor”, cum era numit Partidul Naţional Român, 


+5 JUNIMEA LITERARĂ, nr. 7-8/1908, p. 166 

fie de partea partidului învăţătorilor români“!$, care înfiinţaseră, printr-o 
întâmplare penibilă, Partidul Ruşilor Tineri. 

Nevoia de reprezentativitate populară, atât de specifică epocii, 
care a determinat, de fapt, toată demagogia prețioasă, pe care o regăsim 
în coloanele gazetelor vremii, l-a adus în arena politică şi pe notarul 
solcan Tigran cav. de Prunkul, un personaj care îşi dorea, din rărunchi, 
să parvină, aşa că, în 14 noiembrie 1897, când, din iniţiativa primarului 
Vienei, Lueger, a avut, în sala „Sofia” din capitala imperiului habsburgic, 
adunarea ţăranilor, la care au participat delegaţi „mai mult din rândurile 
țărănimei din Austria de jos... mulţi ţărani Ruteni din Galiţia, câţiva 
Poloni şi puţini din Moravia”, plus doi bucovineni, unul din Suceviţa, 
vornicul Zaremba, şi celălalt din Clit, Trifan Paşcaniuc. Din partea Clu- 
bului român parlamentar din Viena, care s-a abținut să participe oficial, 
a fost delegat juristul, istoricul şi deputatul George Popovici (semna 
poeziile cu pseudonimul T. Robeanu), care, de altfel, a şi luat parte la 
adunare, vocea lui fiind una respectată în întreaga Austrie. 
siv prin proiectul guvernamental pentru înființarea de asociaţii agricole. 
Cu această ocazie, Tigran cav. de Prunkul a intrat într-o polemică zgomo- 


4 Aceştia au fost: Dimitrie Pădure (Boianciuc), Nicole Spânul (Bodoc), 
Emanuel Tomorug (Ciorni-Potoc), Onufri Iliuţ (Dubăuţi), Gavril Rotopan 
(Chiseleu), Dimitrie Tomorug (Culeuţ), Casian Albota (Luca), Marin Buiucliu 
(Malatineţ), Vasile Oarză (Lujeni), loan Braha (Mitcău), George Muntean 
(Todireşti), Emilian Vlad (Mosoriuca), Onesim Popovici (Orăşeni), Dimitrie 
de Tarnovschi (Piedecăuţi), Ilie Pătură (Stăuceni), Vacile Ariciuc (fost Arici, 
Şipeniţ), Ilie Pleşcanu (Şişcăuţi), Dimitrie Albotă (Toutri), Dimitrie Păunel 
(Valeva), Mihai de Cracalia (Vasileu), Nicolae Țintă (devenit Zenta, Zastavna), 
George Lupulenco (fost Lupu, Zeleneu), Mihai cav. de Zota (Bobeşti), Albertina 
Palade (Bobeşti), Vasile Becu (Cuciurul Mare), Mintici (Dracineţ), Ponici 
(Hliniţa), Barbir (Cabeşti), loan Şcraba (Comareşti), Ilie Bârsan (Comareşti), 
Şoorvecan (Costeşti), Mihai Gozdu (Panca), Casian de Zopa (fost Țopa, 
Stăneşti), Xenofon Danciul (Stăneşti), Ştefan Nastasi, Ştefan Zotta şi Ilarion 
Becul (Berhomet), Măcărie Tutuiescu (Ispas), Constantin Ţurcan (devenit 
Țurcanovici, Carapciu), Vasile Andrievici (Putila), Constantin Şcraba (Văşcăuţi), 
Dimitrie Cajvanu şi Tit Vlad (Vilaucea) 

+17 PATRIA, nr. 55/1897, p. 1 

toasă cu un preot rutean din Galiţia, Taniazkiewicz, dar Prunkul a formulat 
mai multe amendamente, „din care unele sunt acceptabile”. Dar tocmai 
această menționare „la gazetă” avea să-l irite pe ambițiosul armean, care, 
deşi îşi dorea să-i reprezinte pe români, cocheta şi cu o reprezentativitate 
ruteană, propunându-l ca delegat „pentru Rutenii Bucovineni” pe Nico 
cavaler de Vasilco, descendent al unei vechi familii boiereşti moldovene, 
care, deşi nu ştia ucraineana, avea să devină, ulterior, liderul naţionalişti- 
lor ucraineni. Prin propunerea lui, Pruncul se pare că l-a jignit pe preotul 
Victor Zaharovschi, dornic de un loc în prezidiu, indiferent din partea 
cărei etnii bucovinene (cel din partea românilor era ocupat, de drept, de 
George Popovici). Afectat în amorul propriu, notarul imperial din Solca 
a ripostat la gazetă, „în baza paragrafului 19 al Legii de presă” (avea 
Europa, încă din 1848, o astfel de lege), cu o replică ambiguă, pe care 
n-o mai reproducem“!5, dar care replică a provocat, la rândul ei, iritarea 
popii din Lucaveţ, Zaharovschi, care, prin alt drept la replică, provoacă 
o adevărată polemică, precizând că „întreaga Bucovină mă cunoaşte de 
Român bine pronunţat şi nu de Rutean”, cerându-i notarului armean să 
dea „măcar atâtea probe despre românismul său, precum le-a dat Dr. 
George Popovici”, şi-apoi „va avea şi dumnealui pe întreaga suflare 
românească din străvechea noastră Bucovina ca aderentă”+!?. Printre 
altele, Zaharovschi îi reproşa lui Pruncul afirmaţia că el, Pruncul, l-ar 
fi propus pe Vasilco drept reprezentant al rutenilor, acesta având, cică, 
susţinere largă din partea ucrainenilor, când, de fapt, cum contracarează 
Pruncul, avea „numai una, iscălită de venerabilul preot Cantemir, din 
partea societăţii politice a rutenilor conservatori”, condusă, cum se vede, 
de un alt descendent de boieri moldoveni. 

Toţi bucovinenii, prezenţi la Adunarea ţăranilor, cu excepţia 
lui George Popovici, participaseră, de fapt, la o adunare antisemită, la 
Meidling, în hotelul lui Weigl, „şi au petrecut acolo împreună cu Dr. 
Lueger, Schneider etc."*%, dar nici unul nu reprezenta, cu adevărat, ţă- 
rănimea bucovineană, indiferent la ce etnie ne-am referi. Țărănimea şi 
viaţa ei nenorocită însemnau, inclusiv în cadrul cabinetelor de lectură, 


418 PATRIA, nr. 60/1897, pp. 2, 3 
+19 PATRIA, nr. 62/1897, p. 2 
+0 PATRIA, Anul I, nr. 64/1897, p. 2 

doar un pretext şi un mijloc de a exercita o autoritate de circumstanţă, 
de a avea la cherem anumite grupuri de oameni, măcar cu ocazia unor 
mondenităţi fără rost. 

Oricum, în fiecare sărbătoare, când crâşmele se închideau, cum 
statornicise legea, oamenii se adunau, după slujba de la biserică, în 
„cabinetul de cetire” (de „leptură”, în alte sate) şi ascultau citindu-li-se 
de prin cărţi şi gazete tot felul de năzdrăvănii, care aveau să devină, 
curând, anecdote săteşti, adică snoave. Există o snoavă şi despre rolul 
cabinetelor de lectură, în care ţăranul mucalit râde amar de inutilitatea 
acestui demers obştesc: 

„Badea George se întoarce, mândru, de la cabinetul de lectură, 
când se întâlneşte cu $mil. 

— Jupâne Şmil, de-acum şi voi va trebui să lucraţi pământul, pen- 
tru că noi ne adunăm la cabinetul de lectură şi învăţăm cum să scăpăm 
de nevoi şi să ne uşurăm traiul. Voi îţi sărăci, dacă ne deşteptăm noi. Că 
Voi, până acum, ne-aţi supt pentru că eraţi şcoliţi, iară noi nu. Dar cu 
cabinetul de lectură v-am dat de leac! 

— Poate să fie! Da” ia spune, bade Diordi, îi drept chi dumneata 
are di vânzare doi gireadă de fun? 

— Da” ce-ţi trebuie fân? Că doară nu vrei să cumperi vite?! 

— Nu, dar e mare nevoie de fun la Rumunia şi am da v?o trii 
vagon..."Pl, 

Încă nu-l educase nimeni pe săteanul român sau rutean din 
Bucovina în pragmatism, iar firea lui leneş-visătoare îşi da iar în petic. 

Însoţirile rurale, urmate, în 1905, de constituirea Centralelor 
(din păcate, pe criterii etnice) şi de promulgarea legii creditului agricol, 
care permitea achiziționarea de utilaje şi maşini agricole din creditele 
cu dobândă mică ale însoţirilor raiffeisiene, au contribuit la întărirea 
spiritului comunitar, sătenii din fiecare sat, indiferent de etnie, ajungând 
să facă şi asocieri pentru procurarea de inventar agricol, fără să le pese 
dacă însoţirea de la care luau creditul era românească sau ruteană. 

Odată cu declanşarea primului război mondial, spiritul comunitar 
s-a mai diminuat, rutenii şi românii preluând nu atât vrajba, cât făloşenia 


1 NEȘCIUC, EUGEN, Snoave, în „Călindariul poporului Bucovinean / 1899, 
Cernăuţi, 1898 

partizanatului faţă de austrieci sau faţă de ruşi. În perioada interbelică, 
odată cu colonizarea nordului Bucovinei cu ţărani români de prin Bără- 
gan, dictate de guvernul român, spiritul comunitar a făcut loc suspiciunii. 
După al doilea război mondial, suspiciunea şi-a schimbat doar polarita- 
tea, apoi colhozul, şi în regiunea Cernăuţi, şi în judeţul Suceava, a dus 
la cimentarea altui spirit comunitar, cel al solidarităţii nedreptăţiţilor. 

Între timp, cale de aproape „un veac de om”, satul bucovinean, şi 
din regiunea Cernăuţi, şi din judeţul Suceava, s-a înstrăinat, şi-a pierdut 
rădăcinile. Trăieşte orăşeneşte, dar într-o matrice stilistică străveche, 
petrece orăşeneşte şi se desolidarizează de sine. Activismul cultural nu 
mai înseamnă, precum spre sfârşitul secolului al XIX-lea, un efort căr- 
turăresc de luminare şi de emancipare reală a ruralităţii, ci un surogat de 
identitate, de tradiţie, de estetic. Satul nu se mai are pe sine, iar activismul 
căminelor culturale şi al instituţiilor orăşeneşti de cultură îl năuceşte cu 
totul. Am cunoscut, la Ciudei, la Budineţ şi la Tereblecea tineri români 
şi ucraineni, absolut plictisiţi de folclorul românesc şi ucrainean, dar 
fascinaţi de rock-ul rusesc şi de cântecele lui Vâsovski. Și era normală 
atitudinea lor, pentru că folclorul românesc şi ucrainean din satele buco- 
vinene nu mai înseamnă o sacralitate, el s-a vulgarizat, prin urcarea pe 
scenă şi prin uniformizarea portului, repertoriului muzical şi coregrafic 
şi a „teatrului folcloric”. 

Dacă nu vom cobori tradiţia pe pământ, acolo unde-i vibrează 
rădăcinile, o vom pierde pentru totdeauna şi, odată cu ea, identitatea 
aceea dumnezeiască de obştean al unei comunităţi rurale. 

VIAŢA NOUĂ, Cernăuţi, nr. 139/1914, nr. 156/1915, nr. 140/1914, nr. 
145/1914, nr. 149/1914, nr. 151/1914, nr. 153/1915, nr. 156/1915, 

„Ei trăiesc din ce produc turmele lor”... nenea 107 

